
PIRMA DALIS 


1 a 4 metų rugsėjo 15 dieną apie šeštą valandą ryto pasi- 
rengęs išplaukti Mon/ero p2estas leido tirštus dūmų ka- 
muolius prie Sen Bernaro krantinės. 

Keleiviai skubėjo uždusę; statinės, virvės, skalbinių pintinės painio- 
josi po kojomis; jūreiviai klausiami neatsakinėjo; žmonės kliuvo už kits 
kito; kalnas krovinių augo tarp dviejų būgnų, dengiančių garlaivio ratus; 
garas, verždamasis pro skardos siūles, klojo viską balkšvu rūku ir taip 
šniokštė, kad per jį nesigirdėjo kito triukšmo, o priekyje be paliovos 
skambino varpas. 

Pagaliau laivas išplaukė, ir aukšti krantai, nustatyti sandėliais, dirbtuvė- 
mis, fabrikais, tarsi vyniojosi abiejose pusėse kaip plataus audeklo rietimai. 

Ties vairu, pasibrukęs po pažastim albumą, stovėjo lyg įbestas 1l- 
bažnyčių bokštus, į kažkokius pastatus, kurių pavadinimų jis nežinojo; 
paskui jis metė dar vieną, paskutinį, žvilgsnį į Šventojo Liudviko salą, į 
senamiestį, į Dievo Motinos katedrą ir, matydamas, kaip greitai Paryžius 
nyksta iš akių, giliai atsiduso. 

Ponas Frederikas Moro, ką tik gavęs bakalauro laipsnį, grįžo į No- 
žaną prie Senos, kur jis turės nuobodžiauti du mėnesius, ligi išvyks stu- 

dijuoti teisės. Motinos aprūpintas pinigais kelionei ir jos paragintas, jis 
buvo nuvykęs į Havrą aplankyti dėdės, iš kurio galima buvo tikėtis pa- 
likimo; parvažiavęs iš ten tik vakar ir negalėdamas pasilikti ilgiau sosti- 
nėje, sūnus bent taip norėjo atsigriebti, kad grįžti į provinciją pasirinko 
ilgiausią kelią. 

Triukšmas rimo; visi užėmė savo vietas; kai kurie stovėjo prie garo 
mašinos ir šildėsi, o kaminas, lėtai ir ritmiškai kriokčiodamas, spjaudėsi 
juodų dūmų kamuoliais; varinėmis laivo detalėmis riedėjo rasos lašeliai; 
nuo lengvo vidinio virpesio drebėjo denis, o abu ratai, greitai sukdamie- 
si, plakė vandenį. 

Lėkšti upės krantai buvo smėlėti. Šalimais suposi sieliai, užplaukę 
ant laivo sukeltų bangų; kur ne kur buvo matyti laiveliai be burių, juose 
sėdėjo meškeriotojai. Paskui slenkantis rūkas po truputį išsisklaidė, pa- 
sirodė saulė, kalva, kūpsanti dešiniajame Senos krante, po truputį mažė- 
dama visai išnyko, o kairiajame iškilo kita, dar arčiau upės. 

Ji buvo apkepurėta medžių, žaliuojančių tarp žemų namų su ita- 
liškais stogais. Prie namų buvo matyti sodai atkalnėse, atitverti vieni 
nuo kitų naujomis mūro tvoromis, geležiniai vartai, vejos, šiltnamiai 
ir tvarkingai snapučių vazonais nustatytos terasos, kuriose galėjai pa- 
rymoti. Ne vieną keleivį, matantį tas puošnias ir ramias sodybas, ėmė 
noras ir pačiam tokią turėti ir gyventi joje iki amžiaus galo su geru 
biliardu, valtimi, žmona arba kita kokia svajone. Gaivus smagumas dėl 
kelionės garlaiviu skatino kiekvieną nuoširdžiai atsiskleisti. Linksmų 
plaučių žmonės pradėjo juokauti. Daug kas dainavo. Buvo linksma. 
Vienas kitas jau lenkė taurelę. 

Frederikas galvojo apie kambarį, kurį jis turės, apie dramos planą, 
apie siužetus paveikslams, apie būsimus meilės nuotykius. Jam atrodė, 
kad laimė, kurios nusipelnė jo sielos tobulumas, per ilgai delsianti. Jis 
deklamavo mintyse melancholiškas eiles; nekantriai vaikščiojo po denį; 
nuėjo bemaž iki tos vietos, kur kabėjo varpas; ten kažkoks ponas mei- 
linosi kaimietei, čiupinėdamas jai po kaklu aukso kryželį; aplink juos 
būriavosi kiti keleiviai ir jūreiviai. Tas ponas buvo gal kokių keturių de- 
šimčių metų amžiaus linksmas garbanotas vyras. Jo galingas stuomuo 

buvo aptemptas juodo aksomo švarku, du smaragdai spindėjo batisto 
marškiniuose, o iš po plačių baltų kelnių kyšojo keisti raudoni juchto 
batai su mėlynais raštais. 

Pamatęs, kad šalimais atsistojo Frederikas, jis nė kiek nesutriko. Ke- 
letą sykių net atsigręžęs mirktelėjo į jo pusę; paskui visus, kurie buvo 
aplink jį, pavaišino cigarais. Tačiau jam, matyti, pabodo toji draugija, ir 
jis paėjo į šalį. Frederikas nusekė paskui jį. 

Iš pradžių juodu šnekėjosi apie įvairias tabako rūšis, paskui kalba 
savaime nukrypo į moteris. Ponas raudonais batais davė jaunuoliui kai 
kurių patarimų; jis dėstė jam įvairias teorijas, pasakojo anekdotus, kėlė 
save pavyzdžiu; jis visa tai klostė tėvišku tonu, paprastai, tartum jam ką 
tvirkinti būtų pramoga. 

Jis sakėsi esąs respublikonas, daug keliavęs, pažįstąs teatrų, restora- 
nų, laikraščių užkulisius, taip pat visus garsiuosius artistus, juos familia- 
riai vadino vardais; Frederikas netruko patikėti jam savo sumanymus; 
ponas jiems pritarė. 

Bet, ūmai nutraukęs kalbą, jis įsmeigė akis į kaminą, paskui ėmė greit 
pusbalsiu skaičiuoti, „kiek bus, jei stūmoklis, darydamas per minutę po 
tiek ir tiek stūmių ir t. t.“ Paskui, suskaičiavęs, ėmė gėrėtis peizažu. Jis 
sakėsi esąs labai patenkintas, kad gavęs progos bent kiek atitrūkti nuo 
savo prekybos reikalų. 

Frederikas pajuto jam tam tikrą pagarbą ir nesusilaikė nepaklausęs jo 
pavardės. Nepažįstamasis pabėrė vienu gaistu: 

— Žakas Arnu, Memo įr Pramonės savininkas, Monmartro bulvaras. 

Priėjo tarnas su auksine juosta ant kepurės ir tarė: 

— Gal ponas malonėtų nulipti žemyn? Panelė verkia. 

Jis dingo. 

Menas tr Pramonė buvo mišraus tipo įmonė, ji leido laikraštį, skirtą ta- 
pybai, ir laikė paveikslų parduotuvę. Frederikas jau ne kartą buvo matęs 
tą pavadinimą savo gimtinės knygininko vitrinoje, kur kabėjo didžiuliai 
skelbimai su Žako Arnu vardu ir pavarde pačioje žymiausioje vietoje. 

Saulė kepino tiesiai iš viršaus, jos spinduliuose blizgėjo geležinės 
stiebų sąvaržos, turėklai ir vandens paviršius; laivo priešakys skrodė 

vandenį, šis, pasidalijęs į dvi vagas, liūliavo iki pačių lankų. Kiekviename 
upės posūkyje pro akis slinko vis tokia pat blyškių tuopų siena. Laukai 
buvo visai tušti. Danguje stoviniavo balti debesėliai, ir kažkoks nuobo- 
dis, pasklidęs aplinkui, tarsi lėtino laivo judėjimą ir dar labiau menkino 
keleivių išvaizdą. 

Be keleto buržua, plaukiančių pirmąja klase, tai buvo darbininkai, 
krautuvininkėliai, jų pačios, vaikai. Tada buvo paprotys rengtis į kelio- 
nę prastesniais drabužiais, ir beveik visi buvo su senomis graikų mados 
šlikėmis arba nublukusiomis skrybėlėmis, su menkučiais, raštinėse nu- 
zulintais juodais frakais arba redingotais su prasitrynusiomis už prekys- 
talio sagomis; kito iš po liemenės su atlapais buvo matyti kava sulaistyti 
kolenkoriniai marškiniai; ant suplyšusių kaklaraiščių geltonavo smeigės; 
sudurstytos kelniakilpės prilaikė audeklines šlepetes; du trys nenaudė- 
liai, laikydami rankose bambuko lazdas už šikšninių kilpų, skersakiavo 
aplinkui, o šeimų tėvai dairėsi išpūtę akis ir klausinėjo kits kitą. Vieni 
kalbėjosi stovėdami arba pritūpę ant savo lagaminų, kiti miegojo, įlin- 
dę kur į kampą, daug kas valgė. Denyje buvo primėtyta riešutų kevalų, 
cigarų nuorūkų, kriaušių žievių, dešros likučių; trys baldžiai su palaidi- 
nėmis stiprinosi prie bufeto; skarmaluotas arfininkas ilsėjosi, atsirėmęs į 
savo instrumentą; kartkartėmis subildėdavo į kūryklą beriamos akmens 
anglys, pasigirsdavo koks balsas, juokas; kapitonas be perstogės vaikš- 
čiojo po tiltelį nuo vieno būgno iki kito. Norėdamas grįžti į savo vietą, 
Frederikas pastūmė pirmosios klasės dureles, privertė du medžiotojus 
su šunimis pasitraukti iš kelio. 

Prieš jį atsivėrė tarsi koks regėjimas. 

Ji sėdėjo viduryje suolo visai viena; bent jis nieko daugiau nepaste- 
bėjo, apakintas jos akių spindesio. Kaip tik tuo metu, kai jis ėjo pro šalį, 
ji pakėlė galvą; jis nejučiomis susigūžė ir, tik atsisėdęs kiek toliau toje 

Ji buvo su plačia šiaudine skrybėle, rožiniai kaspinai nuo vėjo pleve- 
no jai už nugaros. Jos juodi plaukai su sklastymu per vidurį buvo lygiai 
sušukuoti; aprietę ilgų antakių galus, jie leidosi labai žemai ir atrodė lyg 
spaudžią su meile veido ovalą. Šviesaus taškuoto muslino suknelė krito 

daugybe klosčių. Ji kažką siuvinėjo, ir tiesi jos nosis, smakras, visa jos 
figūra buvo kaip piešte išpiešta žydro dangaus fone. 

Ji vis sėdėjo ta pačia poza, O jisai, nenorėdamas, kad ji suprastų jo 
manevrą, paėjo keliskart į vieną pusę, į kitą, paskui atsistojo prie pat jos 
skėčio, atremto į suolą, ir apsimetė stebįs upėje valtį. 

Jis niekuomet dar nebuvo matęs tokio puikaus odos rausvumo, tokio 
viliojančio liemens, tokių plonų, saulėje persišviečiančių pirštų. Nuste- 
prastas daiktas. Kuo ji vardu, kur gyvena, kaip gyvena, kokia jos praeitis? 
Jam norėjosi pamatyti jos kambario baldus, visas sukneles, kurias iki šiol 
ji yra vilkėjusi, pažinti žmones, su kuriais ji bendrauja; ir gilesni troški- 
mai, beribis skausmingas smalsumas stelbė jam net fizinį geismą. 

Priėjo negrė su skarele, vesdama už rankos didoką mergytę. Ką tik 
pabudusi, mažytė dar ašarojo. Negrė pasisodino ją ant kelių. „Panelė 
blogai elgiasi, nors jau greit bus septynerių metų: mama jos už tai nebe- 
mylės; per lengvai atleidžiami visi jos kaprizai“. Frederikas džiaugėsi tai 
girdėdamas, tarsi būtų ką atradęs ar įgijęs. 

Jaunuolis spėjo, kad ji andalūzė, o gal kreolė. Ar tik ne iš salų ji bus 
tą negrę parsivežusi? 

Už jos nugaros, ant varinės laivo briaunos, gulėjo ilgas šalis violeti- 
niais dryžiais. Ne kartą turbūt plaukdama jūra, ji „drėgnais vakarais juo 
suposi, vyniojosi kojas, miegojo juo užsiklojusi“. Bet šalis, kutų sveria- 
mas, pamažu smuko vis žemiau ir buvo beįkrintąs į vandenį. Frederikas 
prišokęs sugriebė jį. Moteris jam tarė: 

— Dėkoju jums, pone. 

Jų akys susitiko. 

— Žmona, ar jau pasirengusi? — sušuko ponas Arnu, pasirodęs 
laiptuose. 

Panelė Marta nubėgo prie jo ir, apkabinusi už kaklo, ėmė tampyti 
jam ūsus. Pasigirdo arfos garsai; mergytė užsimanė „pamatyti muziką“, ir 
netrukus arfininkas, negrės pašauktas, įėjo į pirmąją klasę. Arnu, pamatęs 
ji, atpažino: visiems stebintis, jis ėmė jam sakyti „tu“. Pagaliau arfininkas 
atmetė savo ilgus plaukus už pečių, ištiesė rankas ir pradėjo skambinti. 

Tai buvo rytietiškas romansas su „durklais, gėlėmis ir žvaigždėmis“. 
Nuskaręs žmogus dainavo skaudžiu balsu; mašinų bildesys kapojo me- 
lodijos taktą; muzikantas smarkiau gnaibė stygas, jos virpėjo, ir jų meta- 
liniuose garsuose tarsi skambėjo rauda ir išdidžios, bet nugalėtos meilės 
skundas. Iš abiejų pusių upės medžiai sviro iki pat vandens; dvelkė gai- 
kartus užsimerkė ir atsimerkė, tarsi atbusdama iš sapno. 

Arfininkas nuolankiai priėjo prie jų. Kol Arnu ieškojo smulkių, Fre- 
derikas ištiesė savo sugniaužtą ranką ir, droviai atgniaužęs ją virš muzi- 
kanto kepurės, įdėjo visą luidorą. Ne tuštybė paskatino jaunuolį duoti tą 
išmaldą jos akyse, o bemaž religinis širdies polėkis, mintis apie palaimą, 
kurią skyrė kartu ir jai. 

Arnu, rodydamas kelią, širdingai ragino jį eiti drauge su jais žemyn. 
Frederikas tvirtino, jog ką tik papusryčiavęs; iš tikrųjų jis buvo alkanas 
kaip vilkas, bet piniginėje nebeturėjo nė santimo. 

Tačiau paskui pamanė, kad jis, kaip ir kiekvienas kitas, turi teisę būti 
toje kajutėje. 

Keli buržua, apsėdę apskritus stalelius, jau valgė; tarp jų vaikščiojo 
padavėjas; ponai Arnu sėdėjo gilumoje, iš dešinės; Frederikas, pastūmė- 
jęs į šalį paskleistą laikraštį, atsisėdo ant ilgo, aksomu aptraukto suolo. 

Atplaukę į Montero, turėsią persėsti į Šalono diližaną. Kelionė po 
Šveicariją truksianti visą mėnesį. Ponia Arnu prikaišiojo vyrui, kam pai- 
kinąs mergaitę. Jis pašnibždėjo jai į ausį, matyti, ką malonaus, nes ji nusi- 
šypsojo. Paskui jis nepatingėjo pasikelti ir užtraukti lango užuolaidą, kad 
saulė ne taip kepintų jai sprandą. 

Nuo žemų baltutėlių lubų ryškiai atsispindėjo šviesa. Sėdėdamas 
priešais ją, Frederikas matė net jos blakstienų šešėlius. Ji lietė lūpomis 
stiklinę, laužėsi po truputį duonos; lazurito pakabutis, prisegtas prie 
auksinės grandinėlės ant jos riešo, kartkartėmis skambtelėdavo į lėkštę. 
Ir vis dėlto atrodė, kad aplinkiniai jos nepastebi. 

Kartais pro iliuminatorius pasimatydavo šonas valties, kuri priplauk- 
davo prie laivo įlaipinti ar išlaipinti keleivių. Sėdį aplink stalus žmonės 
lankstėsi prie iliuminatorių ir balsiai sakė vietovių pavadinimus. 

Arnu peikė valgį; gavęs sąskaitą, jis pasipiktino ir privertė ją suma- 
žinti. Paskui nusivedė jaunuolį į laivo priekį gerti grogo. Bet Frederikas 
greitai grįžo po tentu ir ten jau rado ponią Arnu. 

Ji skaitė mažą knygutę pilkais apdarais. Lūpų kampučiai kartais kils- 
telėdavo, ir jos veidas nušvisdavo iš malonumo. Jis pavydėjo žmogui, 
sugalvojusiam tokius dalykus, kurie, matyti, ją domino. Juo ilgiau jis į 
kad tuojau turės visiškai su ja išsiskirti, nė žodelio iš jos neišgavęs, nė 
mažiausio atsiminimo apie save nepalikęs. 

Dešinėje plytėjo lyguma; kairėje ganyklos pamažu jungėsi su kalva, ku- 
rioje buvo matyti vynuogynų, lazdynų, malūnas, paskendęs žalumynuose, 
o aukščiau — takai, zigzagais apraizgę baltą uolą, siekiančią dangaus kraš- 
tą. Kokia būtų laimė kopti greta jos į kalną, apkabinus ją per juosmenį, 
jos suknelei braukiant pageltusius lapus, klausytis jos balso ir matyt, kaip 
spinduliuoja jos akys. Laivas galėtų sustoti, jiems liktų tik išlipti, ir vis dėlto 
padaryti tokį paprastą dalyką ne lengviau, kaip pakreipti saulę. 

Tolėliau išniro pilis su smailiu stogu, keturkampiais bokšteliais. Prieš 
jos fasadą žydėjo gėlynai, alėjas gaubė tamsūs aukštų liepų skliautai. 
Jis įsivaizdavo ją vaikščiojančią taku, apsodintu medžiais. Tą akimirką 
į prienamį, apstatytą apelsinų medeliais, augančiais kubilaičiuose, išėjo 
jaunuolė su jaunuoliu. Paskui viskas išnyko. 

Mergytė žaidė šalia jo. Frederikas panoro ją pabučiuoti. Ji pasislėpė 
už auklės; motina ją pabarė, kodėl ji tokia nemeili ponui, kuris išgelbėjo 
jos šalį. Ar tai buvo netiesioginis padrąsinimas? 

„O gal ji užkalbins mane pagaliau?“ — klausė jis pats save. 

Laiko buvo likę mažai. Ką daryti, kad Arnu jį pakviestų? Ir jau- 
nuolis nerado nieko geriau, kaip atkreipti jo dėmesį į rudens spalvas, 
paskui pridūrė: 

— Jau greit žiema, pobūvių ir kviestinių pietų laikas! 

Bet Arnu kuitėsi su savo bagažu. Pasirodė Siurvilio krantas, artėjo 
abu tiltai; laivas praplaukė virvių dirbtuvę, paskui visą eilę žemų namų, 
pakrantėje stovėjo katilai dervos, mėtėsi skiedros; po smėlį ėjo kūlio 


vaikėzai. Frederikas pažino žmogų su striuke ir sušuko jam: 


II 


12 


GUSTAVE FLAUBERT 


— Greičiau! 

Garlaivis priplaukė prie kranto. 

Jis vos ne vos keleivių minioje surado Arnu, šis, spausdamas jam 
ranką, tepasakė: 

— Viso gero, mano mielas! 

Išlipęs į krantinę, Frederikas atsigręžė. Ji stovėjo prie vairo. Jis nu- 
kreipė į ją žvilgsnį, į kurį pasistengė sukaupti visą savo sielą, O ji nė ne- 
krustelėjo, tartum nieko nebūtų pastebėjusi. 

Paskui jis, nekreipdamas dėmesio į tarno pasisveikinimą, barė jį: 

— Kodėl negalėjai privažiuoti arčiau? 

Žmogelis atsiprašė. 

— Tai vėpla! Duokš pinigų! 

Ir nuėjo į užeigą valgyti. Po ketvirčio valandos panoro lyg iš netyčių 
užsukti į diližanų kiemą... Gal ten dar ją pamatys? 

„O kas iš to?“ — tarė sau. 

Ir, sėdęs į amerikietišką brikelę, nudardėjo. 

Ne abu arkliai buvo jo motinos. Antrąjį jinai buvo pasiskolinusi iš 
pono Šambriono, mokesčių rinkėjo. Išvažiavęs iš namų prieš dieną, Izi- 
dorius iki vakaro pasiganė Brė, pernakvojo Montero, ir pasilsėję arkliai 
bėgo dabar smagiai. 

Ražienos plytėjo be galo, be krašto. Kelias iš abiejų pusių buvo ap- 
sodintas medžiais; krūvos akmenų tarsi ginė viena kitą; ir po truputį visa 
jo kelionė — Vilnev Sen Žotžas, Ablonas, Šatijonas, Korbejis ir kitos 
vietovės — vėl taip ryškiai iškilo jam prieš akis, kad jis net prisiminė kai 
kurių naujų smulkmenų ir intymesnių detalių; iš po apatinio jos suknelės 
rauktinuko kyšojo koja, apauta mažyčiu šilkiniu kaštonų spalvos batuku; 
dryžuotas tentas atrodė kaip platus baldakimas. viršum jos galvos, ir jo 
pakraščio spurgeliai be paliovos virpėjo vėjuje. 

Ji panėšėjo į romantiškų knygų moteris. Jis neturėjo noro nieko jai 
nei pridėti, nei atimti. Pasaulis staiga prasiplėtė. Ji buvo tas šviesus taš- 
kas, kuriame telkėsi viskas, ir, vežimo supamas, jis įsmeigė akis į debesis, 


prisimerkė ir atsidavė svajingam ir begaliniam džiaugsmui. 

Atvažiavęs į Brė, jis nelaukė, kol arkliai užės avižų, ir vienas nuėjo 
keliu į priekį. Arnu vadino ją „Mari“. Ir jis sušuko labai garsiai: „Mari!“ 
Jo balsas išnyko ore. 

Plačia purpurine liepsna suliepsnojo dangus vakaruose. Nuo didžiu- 
lių javų stirtų, dunksančių ražienose, krito milžiniški šešėliai. Kažkur toli 
fermoje ėmė loti šuo. Kažkokio nerimo apimtas, jaunuolis krūptelėjo. 

Kai Izidorius pasivijo, Frederikas atsisėdo ant pasostės ir paėmė va- 
deles į savo rankas. Svaigulys buvo praėjęs. Jis tvirtai nusprendė žūtbūt 
patekti į Arnu namus ir suartėti su jais. Pas juos turėtų būti smagu. Ir 
pats Arnu jam patiko, o paskui — ką gali žinoti? Kraujas mušė jam į vei- 
dą, smilkiniuose tvinkčiojo; jis pliaukštelėjo botagu, timptelėjo vadeles 
ir taip paleido arklius, kad senas vežėjas vis kartojo 

— Pamažėl! Pamažėl! Dusulį jiems įvarysit! 

Po truputų Frederikas aprimo ir ėmė klausytis, ką pasakoja tarnas. 

— Ponaičio laukiama labai nekantriai. Panelė Luiza su ašaromis pra- 
šėsi paimama į vežimą. 

— Kas ta panelė Luiza? 

— Pono Roko dukrytė, atsimenat? 

— A! Buvau pamiršęs! — atsainiai tarė Frederikas. 

Tuo tarpu arkliai nusivarė visiškai. Abu apšlubo, ir Sen Lorano bokš- 
te mušė devynias, kai jis atvažiavo į Iškilmių aikštę prie motinos namų. 

Tas erdvus namas su sodu, išeinančiu į laukus, teikė dar daugiau gar- 
bumo poniai Moro, labiausiai gerbiamam asmeniui visoje apylinkėje. 

Ji buvo kilusi iš senos, dabar jau išmirusios bajorų giminės. Tėvai 
išleido ją už vyro plebėjo, šis, paleidęs vėjais gerą dalį turto, žuvo dvi- 
kovoje ir paliko ją nėščią. Triskart per savaitę ji priiminėjo svečius, o 
kartkartėmis kėlė šaunius pietus. Bet kiekviena žvakė būdavo iš anksto 
suskaityta, O nuomos už žemę visuomet būdavo laukiama nekantriai. 
Tie nepritekliai, kuriuos ji slėpė kaip ydą, teikė jai rimtumo. Tačiau jos 
dorybės reiškėsi be davatkystės ir be kartėlio. Mažiausios jos geradarys- 
tės atrodydavo kaip didžiausios aukos. Kaimynai su ja tardavosi, kokius 
reikėtų pasirinkti tarnus, kaip auklėti dukteris, kaip virti uogienes, ir vys- 
kupas, lankydamas parapijas, sustodavo pas ją. 


13 


I4 


+ GUSTAVE FLAUBERT 


Su Frederiko ateitimi ponia Moro siejo ambicingas viltis. Lyg iš anks- 
to norėdama parengti sūnui karjeros kelius, ji nemėgo, kad jos akyse kas 
nors peiktų vyriausybę. Pradžioje Frederikui reikėsią protekcijos; paskui 
jau savo gabumais jis išeisiąs į valstybės tarėjus, ambasadorius, ministrus. 
Jo sėkmė Senso koledže teikė pagrindo tiems išdidiems lūkesčiams: jis 
gavo garbės premiją. 

Jam įėjus į svetainę, visi triukšmingai pakilo iš vietų, apkabinę bučia- 
vo jį; fotelius ir kėdes sustūmę plačiu pusračiu aplink židinį. 

Ponas Gamblenas tučtuojau paklausė, ką jis mano apie ponią La- 
farž. Vos tik paminėjus jos išgarsėjusią bylą,* kilo karštų ginčų; ponia 
Moro nutildė juos, nors ponui Gamblenui tai nepatiko: mat, anot jo, 
jaunuoliui, kaip būsimam teisininkui, būtų ne pro šalį jų pasiklausyti; ir 
jis įsižeidęs išėjo iš svetainės. 

Ir nenuostabu: juk jis kaimyno Roko draugas! Prisiminę tą kaimyną, 
prisiminė ir poną Dambrezą, kuris ką tik nupirko Fortelio dvarą. Bet 
mokesčių rinkėjas, pasivedėjęs Frederiką į šalį, panoro išgirsti jo nuo- 
monę apie paskutinį pono Gizo** veikalą. Visiems įdomu buvo sužinoti, 
kokie Frederiko reikalai; ir ponia Benua, pasiteiravusi apie dėdę, suma- 
niai nukreipė kalbą į juos. Kaipgi to gerojo dėdės sveikata? Seniai nieko 
neberašąs. Ar jis neturįs tolimo pusbrolio Amerikoje? 

Virėja pranešė, kad ponaičiui sriuba jau paduota. Svečiai, neno- 
rėdami trukdyti, išsiskirstė. Kai tik pasiliko viena su sūnumi, motina 
tyliai paklausė: 

— Na, kaip? 

Senis priėmęs jį labai širdingai, bet apie savo ketinimus nieko ne- 
užsiminęs. 

Ponia Moro atsiduso. 

„Kur galėtų dabar jinai būti?“ — galvojo jis. 


* Apkaltinta vyro nunuodijimu, Lafarž buvo išsiųsta visam gyvenimui į katorgą 
(1840). Tardant iškilo į aikštę jos „romantiškos svajos“, atsiradusios skaitant tam tikras 
knygas. 

** Fransua Gizo (Gu/z0/, 1787-1874) — prancūzų istorikas. Nuo 1840 m. užsienio 
reikalų ministras ir faktiškai ministrų tarybos vadovas. Jis paleido šūkį „turtėkite“. 

Diližanas rieda, o ji tikriausiai, susisupusi į šalį, miega, remdama savo 
gražią galvą į gelumbinį karietos apmušalą. 

Juodu su motina buvo jau bekopią į viršutinius kambarius, kai Gu/bės 
Kryžiaus pasiuntinys atėjęs padavė laiškelį. 

— Kas tai? 

— Tai Delorjė prašo mane užeit, — atsakė jis. 

— A! Tavo tas draugas! — šyptelėjo paniekinamai ponia Moro. — Rado 
laiką, iš tikrųjų. 

Frederikas dvejojo. Bet draugystė nugalėjo. Jis pasiėmė skrybėlę. 

— Bent jau neužsibūk ten! — tarė jam motina. 


II 


Garis Delorjė tėvas, buvęs pėstininkų kapitonas, 1818 metais 
išėjęs į dimisiją, grįžo į Nožaną, vedė ir už kraičio pinigus nu- 
sipirko teismo antstolio vietą, bet iš jos pajamų vos galus su galais 
tegalėjo sudurti. Įtūžęs nuo nebaigiamų neteisybių, kentėdamas nuo 
senų žaizdų ir vis gailėdamas imperatoriaus, liejo ant savųjų jį smaugte 
smaugusį apmaudą. Mažai atsiras vaikų, kurie būtų gavę tiek mušti, 
kaip jo sūnus. Bet vaikiščias ir mušamas nenusileisdavo. Kai motina 
mėgindavo jį užstoti, tėvas ir su ja elgdavosi taip pat žiauriai, kaip su 
sūnumi. Galiausiai kapitonas pasiėmė sūnų į kontorą, ir berniukas nuo 
ryto iki vakaro turėjo susirietęs nurašinėti aktus; nuo to jo dešinysis 
petys gerokai iškrypo. 

1833 metais kapitonas, teismo pirmininko paragintas, pardavė savo 
kontorą. Žmona mirė vėžiu. Jis išsikraustė į Dižoną; paskui įsikūrė Trua, 
ten vertėsi rekrutų verbavimu ir, gavęs Šarliui pusę stipendijos, atidavė 
ji į Senso koledžą, kur Frederikas su juo ir susipažino. Bet vienam buvo 
dvylika metų, o kitam penkiolika; be to, daugybė būdo skirtumų ir ne- 
vienoda kilmė taip pat trukdė jiems suartėti. 

Frederikas turėdavo savo komodoje įvairių valgomų atsargų ir šiaip 
nekasdieniškų dalykų, tokių kaip tualetinę reikmeninę. Jis mėgo rytais 
ilgai pamiegoti, stebėti, kaip šaudo kregždės, skaityti dramos veikalus; 
jam dar nebuvo išgaravę iš galvos gimtųjų namų smagumai, todėl gyve- 
nimas koledže atrodė sunkus. 

Teismo antstolio sūnui, priešingai, jis rodėsi geras. Jis taip uoliai mo- 
kėsi, kad, baigiantis antriems mokslo metams, perėjo į trečiąją klasę. Ta- 
čiau — ar dėl jo neturto, ar dėl nesugyvenamo būdo — niekas koledže ne- 
mėgo jo. O kai sykį kieme, skirtame vidurinėms klasėms, vienas tarnas 
visų akyse pavadino jį ubago vaiku, Šarlis nutvėrė ji už gerklės ir būtų 
pasmaugęs, jei nebūtų jo apgynę trys auklėtojai. Frederikui tai baisiai pa- 
tiko, ir jis pripuolęs apkabino Šarlį. Nuo tos dienos juodu susidraugavo. 
Vyresniojo prisirišimas, be abejo, glostė mažojo savimeilę, o tasai buvo 
laimingas, kad susirado tokį ištikimą draugą. 

Tėvas per atostogas palikdavo Šarlį koledže. Platono vertimas, nety- 
čia patekęs jam į rankas, žavėte jį sužavėjo. Tuomet jis įknibo į metafizi- 
ką ir greitai padarė nemažą pažangą, nes ėmė studijuoti ją, negailėdamas 
savo jaunų jėgų, su tuo pasididžiavimu, kurio teikia žmogui proto išsi- 
laisvinimas. Žufrua, Kuzenas, Laromigjeras, Malebranšas*, škotai — visa, 
kas buvo bibliotekoje, perėjo per jo rankas. Jis gavo net pasivogti raktą, 
norėdamas geriau prieiti prie knygų. 

Frederiko pramogos buvo ne tokios rimtos. Jis nupiešė Kristaus ge- 
nealogiją, išraižytą ant vienos kolonos Trijų karalių gatvėje, ir katedros 
portalą. Prisiskaitęs dramų iš viduramžių laikų, jis kibo į Fruasaro, Ko- 
mino, Pjero de Letualio, Brantomo** memuarus. Tų skaitinių vaizdai 


* Teodoras Žufrua (Joyffroy, 1796-1842) — psichologinės mokyklos filosofas, ide- 
alistas. Viktoras Kuzenas (Cows72, 1792-1867) — prancūzų filosofas eklektikas ir politi- 
kas. Pjeras Laromigjeras (Laromiguiėre, 1756-1837) — prancūzų filosofas spiritualistas. 
Jo „Filosofijos pamokos“ turėjo didelį pasisekimą klasikiniame auklėjime. Nikola Ma- 
lebranšas (Malnbranchbe, 1638—1715) — prancūzų metafizikas. 

** Žanas Fruasaras (Fraissart, 1337-1404) — prancūzų istorikas ir poetas, ,„Kronikų“ 
autorius. Pjeras Letualis (/Es/o:/e, 1546-1611) parašė knygą: „Pjero de Letualio memua- 
rai, arba Henriko III ir Henriko IV viešpatavimų dienynas“. Pjeras Brantomas (Bran/ome, 
1546-1614) — prancūzų rašytojas, ,,Didžiųjų karo vadų gyvenimų“ autorius. 


JAUSMŲ UGDYMAS + 


taip giliai Frederikui įsmigo, kad jis užsigeidė pats juos kurti. Jis svajojo 
kada nors pasidaryti Prancūzijos Valteriu Skotu. O Delorjė stengėsi su- 
galvoti plačią filosofijos sistemą, pritaikomą visoms sritims. 

Abu draugai kalbėdavosi apie visa tai per pertraukas kieme, priešais 
dorovinių pamokymų įrašą po laikrodžiu; jie kuždėdavosi apie tą pat ko- 
plyčioje, švento Liudviko panosėje, ir svajodavo bendrabučio miegama- 
jame, pro kurio langus buvo matyti kapinės. Pasivaikščiojimų dienomis 
jie eidavo užpakalyje visų ir šnekėdavo be atlydžio. 

Jie kalbėdavo, ką veiks, baigę koledžą. Visų pirma vyksią į tolimą 
kelionę už pinigus, kurių Frederikas, sulaukęs pilnametystės, turėsiąs iš 
teksiančio jam turto. Paskui, grįžę į Paryžių, dirbsią drauge ir niekad ne- 
siskirsią, o ilsėdamiesi po darbų myluosiąsi su princesėmis atlasu išmuš- 
tuose buduaruose arba kelsią prašmatnias orgijas su garsiomis kurtiza- 
nėmis. Vilties polėkius pakeisdavo abejonės. Praėjus plepiai linksmybei, 
j1e ilgam nutildavo. 

Vasaros pavakariais, prisivaikščiojus akmenuotais takais palei vynuo- 
gynus arba vieškeliu, einančiu per laukus, kuriuose banguoja javai, nužer- 
ti besileidžiančios saulės spindulių, prisitraukus šventagaršvės kvapsnių, 
sklandančių ore, jiems tarsi užimdavo kvapą, ir juodu išsitiesdavo aukš- 
tielninki, apduję ir apsvaigę. Kiti, atsiraitoję rankoves, eidavo lenktynių 
arba laidydavo aitvarus. Auklėtojas sušaukdavo juos. Mokiniai grįždavo 
namo palei sodus, per kuriuos tekėjo upeliūkščiai, paskui bulvarais, nu- 
klotais senų mūrų šešėliais; tuščios gatvės tvinksėdavo nuo jų žingsnių; 
atsidarydavo varteliai, visi kopdavo laiptais aukštyn, ir juodviem maus- 
davo širdį kaip po didelių išgertuvių. 

Ponas inspektorius tvirtino, kad juodu negalį kits kitu atsigėrėti. Ta- 
čiau jei aukštesnėse klasėse Frederikas mokėsi kaip reikiant, tai tik todėl, 
kad jo draugas nuolatos ragino jį. 1837 metais jis parsivežė Šarlį atostogų 
pas savo motiną. 

Jaunuolis nepatiko poniai Moro. Jis valgė ne taip, kaip pridera, atsisa- 
kė vaikščioti sekmadieniais į bažnyčią, jo kalbos buvo respublikoniškos, 
be to, jai pasirodė, kad jis vedžiojąs jos sūnų į nepadorias vietas. Ponia 
Moro ėmė sekti, su kuo jis bendrauja. Bet nuo to jie dar labiau prisirišo 

prie kits kito, ir jiems buvo labai sunku skirtis, kai kitais metais Delorjė, 
baigęs koledžą, važiavo į Paryžių studijuoti teisės. 

Frederikas tvirtai tikėjosi ten vėl su juo susitikti. Dveji metai praėjo 
nuo to laiko, ir štai dabar, baigę glėbesčiuotis, jie nusiskubino prie tiltų, 
kad niekieno netrukdomi galėtų išsikalbėti. 

Kapitonas, dabar laikąs biliardą Vilenokse, baisiai įsiutęs, kai išgirdęs, 
kad sūnus reikalaująs iš jo apyskaitos už globą, ir be niekur nieko nutrau- 
kęs jam bet kokią paramą. Norėdamas ateityje per konkursą gauti profe- 
soriaus katedrą teisės fakultete ir neturėdamas pinigų, Delorjė stojęs dirbti 
vyresniuoju raštininku pas vieną advokatą Trua mieste. Nors jam ir teksią 
gyventi pusbadžiu, bet jis susitaupysiąs keturis tūkstančius frankų ir, jei 
net nieko nelaimėsiąs iš motinos palikimo, tai vis turėsiąs iš ko ramiai 
trejus metus studijuoti, laukdamas, kol gausiąs vietą. Tad, bent tuo tarpu, 
tenka atsisakyti jiems savo seno projekto — gyventi sostinėje kartu. 

Frederikas nuleido galvą. Taip žlugo pirmoji jo svajonė. 

— Nusiramink, — tarė jam kapitono sūnus, - gyvenimas ilgas, o mudu 
jauni. Aš atvyksiu pas tave! Negalvok daugiau apie tai! 

Šarlis papurtė jį už rankų ir, norėdamas pralinksminti, ėmė klausinėti 
apie kelionę. 

Frederikas neturėjo daug ko pasakoti. Bet, prisiminus ponią Arnu, 
jo liūdesys išsisklaidė. Jis nekalbėjo apie ją — drovumas neleido. Tačiau 
apie patį Arnu prišnekėjo nemažai: kartojo jo žodžius, vaizdavo laiky- 
seną, pasakojo apie jo ryšius, ir Delorjė labai jį ragino palaikyti ir gilinti 
tą pažintį. 

Frederikas pastaruoju metu nieko nerašęs, jo literatūrinės pažiūros 
pasikeitusios; labiausiai gerbiąs dabar aistrą; Verteris, Renė, Frankas, 
Lara, Lelija ir kiti, menkesni, personažai žavi jį beveik vienodai. Kartais 
jam rodąsi, kad muzika tegalinti išreikšti jo sielos nerimastųų, — tada jis 
svajojęs apie simfonijas; kitąsyk jį viliojanti daiktų išorė, ir jam užeinąs 
noras tapyti. Tačiau jis rašęs ir eilių; Delorjė labai pagyrė jas, bet neprašė, 
kad paskaitytų daugiau. 

Pats Šarlis buvo jau metęs metafiziką. Jį domino socialinė ekonomija 
ir prancūzų revoliucija. Tai buvo dvidešimt dvejų metų ištįsėlis plačia 

burna, ryžtingos išvaizdos. Jis vilkėjo tą vakarą prastu senu apsiaustu; 
batai buvo balti nuo dulkių, nes jis pėsčias atkeliavo iš pat Vilenokso, 
kad tik pamatytų Frederiką. 

Prie jų priėjo Izidorius. Ponia Moro prašanti ponaitį grįžti namo ir, 
bijodama, kad jis nesušaltų, siunčianti jam apsiaustą. 

— Nėr ko skubėt! — tarė Delorjė. 

Ir juodu toliau vaikščiojo nuo vieno galo iki kito abiem tiltais, atsirė- 
musiais į siaurą salą, esančią tarp kanalo ir upės. 

Eidami į Nožano pusę, priešais matydavo grupę namų, truputį pa- 
krypusių į pakalnę; dešinėje, už medinių malūnų uždarytais šliuzais, 
stūksojo bažnyčia, tuo tarpu kairėje, paupyje, kerojo krūmų tvoros, per 
kurias vos galėjai įžiūrėti sodus. O Paryžiaus pusėje vieškelis leidosi 
tiesiai žemyn, ir pievos toli toli tirpo nakties ūkanoje. Naktis buvo tyli, 
balkšvos šviesos užlieta. Lapai skleidė drėgną kvapą; vanduo, krisda- 
mas per užtvanką koks šimtas žingsnių nuo jų, smarkiai ir smagiai 
šniokštė tamsoje. 

Delorjė sustojo ir tarė: 

— Žmoneliai ramiai sau miega — juokinga! Palaukit! Nebetoli kiti aš- 
tuoniasdešimt devintieji metai! Gana visų tų konstitucijų, chartijų, gūd- 
rybių, melo! O, kad taip man laikraštis arba tribūna: supurtyčiau aš jums 
visa tai! Bet nieko negali pradėti be pinigų! Tikras prakeikimas žmogui 
būti smuklininko sūnumi ir eikvoti savo jaunystę duoneliaujant. 

Jis nunėrė galvą, sukando lūpas ir, būdamas menkai apsitaisęs, 
drebėjo. 

Frederikas užmetė jam ant pečių pusę atnešto apsiausto. Jie susisupo 
į ji abudu ir vaikščiojo šalimais, apsikabinę. 

— Kaipgi aš be tavęs gyvensiu tenai? — kalbėjo Frederikas. (Prasi- 
veržęs draugo kartėlis nuliūdino jį vėl) — Jei būtų moteris, kuri mane 
mylėtų, gal ką ir nuveikčiau... Ko juokies? Juk meilė — tai genijaus penas 
ir tarsi atmosfera. Nepaprasti išgyvenimai gimdo didingus kūrinius. Bet 
ieškoti tokios, kokios man reikėtų, — atsisakau. Jei kada ir surasčiau, jinai 
mane atstumtų. Esu bedalių padermės ir nusinešiu į kapus lobį nė pats 
nesužinojęs, ar tai būta deimanto, ar stiklo. 

Kažkieno šešėlis nutįso ant grindinio, ir tą pat akimirką jie išgirdo: 

— Labas, ponai! 

Tuos žodžius pasakė nedičkis žmogelis duksliu rudu redingotųu; iš 
po kepurės priekakčio kyšojo smaila nosis. 

— Ponas Rokas? — tarė Frederikas. 

— Tas pats! — atsiliepė balsas. 

Norėdamas pateisinti savo atvykimą, nožanietis pasisakė buvęs ap- 
žiūrėti vilkduobių sode, pačiame paupyje. 

— Grįžote, vadinasi, į mūsų kraštą? Puiku! Sužinojau tai iš savo duk- 
rytės. Sveiki, tikiuos? Ar ilgai pabūsite? 

Bet jis nuėjo savais keliais, nepatenkintas, matyti, tuo, kaip jį sutiko 
Frederikas. 

Ponia Moro nepalaikanti pažinties su juo; mat Rokas gyvenąs su 
savo tarnaite ir, nors esąs pono Dambrezo rinkimų agentas* ir jo admi- 
nistratorius, žmonės jį nelabai tegerbia. 

— Ar to bankininko Dambrezo, kuris gyvena Anžu gatvėje? — pa- 
klausė Delorjė. — Ar tu žinai, vyruti, ką tu turėtumei padaryti? 

Izidorius ir vėl pertraukė jų kalbą. Jam esą įsakyta dabar jau tikrai 
parvesti Frederiką namo. Ponia labai susirūpinusi, kad jis nepareinąs. 

— Gerai, gerai! Tuoj pareis, — tarė Delorjė, — nebijokit, svetur 
nenakvos. 

Ir tarnui nuėjus, jis kalbėjo: 

— Tu turėtum paprašyti tą senį, kad jis tave nuvestų kada pas Dam- 
brezus; nėr nieko naudingesnio, kaip lankytis turtuolių namuose. Ka- 
dangi turi juodą fraką ir baltas pirštines, tai naudokis jais. Tau reikia 
lankytis pas tokius žmones! Vėliau ir mane pas juos nuvesi. Juk tai mili- 
jonierius, mąstyk! Pasistenk įtikti jam, taip pat jo žmonai. Pasidaryk jos 
jaukintiniu! 

Frederikas pasipiktino. 


* Liudviko Pilypo laikais rinkimų kolegijos turėjo mažai narių. Valdininkai, vykdy- 
dami savo vyresnybės nurodymus, papirkinėjo rinkėjus, parūpindami jiems monopoli- 
nes tabako parduotuves, mokyklų stipendijas ir pan. 

— Bet juk, rodos, sakau tau visiems žinomus dalykus. Atsimink Ras- 
tinjaką iš Žmogitkosios kozedijos.* "Tu patiksi, esu tikras! 

Frederikas taip pasitikėjo Delorjė, jog susvyravo ir, užmiršdamas 
ponią Arnu, o gal širdyje taikydamas ir jai žodžius, pasakytus apie kitą 
moterį, nesusilaikė nenusišypsojęs. 

Raštininkas pridūrė: 

— Ir dar ką patarsiu: laikyk egzaminus! Visados gera turėti laipsnį; ir 
mesk tu šalin tuos savo katalikiškus ir šėtoniškus poetus, kurie filosofi- 
joje nepajudėjo dar iš XII šimtmečio. Tavo neviltis yra kvaila. Patiems 
didiesiems žmonėms, net tokiam Mirabo,** daug sunkiau buvo pradėti. 
Be to, mudu skiriamės neilgam. Tam apgavikui tėvui aš iš gerklės 1š- 
trauksiu, kas man priklauso. Bet man jau metas grįžti, sudiev! Gal turi 
šimtą sū? Man reikia sumokėti už pietus! 

Frederikas davė jam dešimt frankų — visus, kiek jam buvo likę iš tų 
pinigų, kuriuos rytmetį paėmė iš Izidoriaus. 

Tuo tarpu už dvidešimties sieksnių nuo tiltų, kairiajame upės krante, 
žemučio namo stoglangyje, žibėjo šviesa. 

Delorjė pamatė ją. Nusiėmęs skrybėlę, jis iškilmingai tarė: 

— Venera, dangaus karaliene, būk pasveikinta! Tačiau Bepinigystė yra 
Dorovės motina. O kiek mus prišmeižė žmonės už tai, Viešpatie! 

Ši užuomina apie vieną jų bendrą nuotykį pralinksmino juos. Jie kva- 
tojo, eidami gatvėmis. 

Paskui, apsimokėjęs užeigoje, Delorjė palydėjo Frederiką iki miesto 
ligoninės, kur gatvių sankryžoje draugai pastovėjo apsikabinę ir išsiskyrė. 


* „Žmogiškoji komedija“ — bendras pavadinimas, kurį Balzakas (1799—1850) su- 
teikė visiems savo raštams, kai atskiri romanai buvo seniai jau parašyti. Rastinjakas — 
Balzako romanų veikėjas. Apsukrus, elegantiškas, beatodairiškas intrigantas, Rastin- 
jakas yra vienas iš tų tipų, kuriuos vaizduodamas Balzakas nupiešė restauracijos laikų 
aukštuomenės užkulisius. 

** Onorė Gabrielis Mirabo (Mzrabeau, 1749—1791) — prancūzų buržuazinės revo- 
liucijos veikėjas. Jis buvo gabus oratorius; tapęs 1789 m. III luomo deputatu, tarnavo 
liberalų dvarininkų ir buržuazijos viršūnių interesams. Revoliucijos metu išsigandęs 
liaudies sąjūdžio, tapo apmokamu kontrrevoliucijos agentu. 

III 


o dviejų mėnesių Frederikas, atvažiavęs į Kok Erono gatvę, nu- 
Pi nieko nelaukdamas ryžtis savo didžiajam apsilankymui. 
Kaip tik buvo ir proga. Mat dėdė Rokas atnešė jam prieš išvykstant 

ritinį popierių ir įprašė, kad Frederikas pats įteiktų juos nuvežęs ponui 
Dambrezui; prie siuntinio jis pridėjo neužlipintą laišką, kuriame reko- 
mendavo turtuoliui savo jauną tėvynainį. 

Ponią Moro, rodos, nustebino toksai pavedimas. Frederikas nė iš 
tolo neparodė, koks jam tas pavedimas malonus. 

Ponas Dambrezas iš tikrųjų buvo grafas d'Ambrezas, bet nuo 1825 
metų jis ėmė vis labiau ir labiau primiršti savo bajorystę, savo luomą 
ir krypti į pramonę; turėdamas patikimų žmonių visose įstaigose, pri- 
kišdamas nagus prie visų įmonių, nutykodamas palankių progų, suktas 
kaip graikas ir darbštus kaip overnietis, jisai sukrovė nemažą, pasak 
žmonių, turtą; be to, jis buvo Garbės legiono kavalierius, Obos de- 
partamento generalinės tarybos narys, deputatas ir, galimas dalykas, 
netrukus galėjo tapti Prancūzijos peru. Būdamas paslaugus, jis įky- 
rėdavo ministrui, nes nuolat prašinėdavo kam nors pašalpų, kryžių, 
tabako parduotuvių; kai imdavo ko šiauštis prieš vyriausybę, tada link- 
davo į kairįjį centrą.* Jo žmona, gražioji ponia Dambrez, kurią minėjo 
madų žurnalai, pirmininkavo labdaringoms draugijoms. Pataikaudama 
kunigaikštienėms, ji maldė aristokratų priemiesčio pyktį, ji leido jiems 
manyti, kad ponas Dambrezas galįs dar atpirkti savo nutolimą nuo jų 
ir būti jiems naudingas. 

Jaunuolis nerimavo, eidamas pas juos. 

„Būčiau geriau apsivilkęs fraku. Aišku, kad pakvies kitą savaitę į po- 
kylį. Kažin, ką jie man sakys?“ 


* 1836 m. konservatorių partija suskilo į dvi frakcijas: dešinįjį centrą, vadovaujamą 
Gizo, kuris skelbė, kad „sostas nėra tuščias krėslas“, ir kairįjį centrą, kurio lyderis Tje- 
ras teigė, jog „karalius karaliauja, bet nevaldo“. 

Bet pamanęs, kad ponas Dambrezas esąs tik buržua, Frederikas 
atgavo pasitikėjimą savimi ir, atvažiavęs į Anžu gatvę, guviai iššoko iš 
kabrioleto. 

Stumtelėjęs vieną suveriamų vartų pusę, jis perkirto kiemą, užlipo 
prienamio pakopomis ir įžengė į vestibiulį spalvoto marmuro grindimis. 

Tiesūs dvigubi laiptai, iškloti raudonu kilimu su variniais virbais, ėjo 
palei aukštas sienas, papuoštas blizgančia marmuro imitacija. Prie pir- 
mųjų pakopų stovėjo bananas, platūs lapai sviro ant turėklų aksomo. 
Nuo dviejų bronzinių sietynų karojo ant grandinėlių porcelianiniai ru- 
tuliai; iš šildytuvų pro žiojėjančias orlaides ėjo troškus oras; vien buvo 
girdėti, kaip tiksi didžiulis laikrodis, stovintis kitame vestibiulio gale, po 
ginklų kolekcijos skydu. Pasigirdo skambuus, atėjo tarnas; jis įvedė Fre- 
deriką mažą kambarį, kur stovėjo dvi geležinės spintos ir lentynos su 
skyreliais, pridėtais aplankų. Ponas Dambrezas sėdėjo vidury kambario, 
prie cilindrinio rašomojo stalo, ir rašė. 

Jis permetė akimis dėdės Roko laišką, praardė peiliuku audeklą, į 
kurį buvo užsiūti popieriai, ir ėmė atidžiai juos žiūrinėti. 

Iš tolo, matydamas jo liekną figūrą, galėjai pamanyti, kad jis dar gana 
jaunas. Bet reti žili plaukai, silpnos rankos ir kojos, o labiausiai ypatingas 
veido blyškumas rodė, kad jo sveikata pairusi. Nenumaldoma energija 
plūdo iš jo pilkai žalsvų akių, kurios, nė būdamos stiklinės, rodos, nega- 
lėtų būti šaltesnės. Skruostikauliai buvo išsišovę, pirštai krumplėti. 

Pagaliau atsistojęs jisai paklausinėjo jaunuolį apie bendrus pažįsta- 
mus, apie Nožaną, apie mokslą; paskui nusilenkė, duodamas suprasti, 
kad pokalbis baigtas. Frederikas išėjo kitu koridorium ir atsidūrė kiemo 
gale, ties vežiminėmis. 

Mėlyna dvivietė karietaitė, pakinkyta juodu arkliu, stovėjo ties prie- 
namiu. Atsidarė durelės, kažkokia dama įlipo į vidų, ir vežimas nuvažia- 
vo šnarėdamas per smėlį. 

Jai privažiavus prie vartų, ten pat iš kitos pusės priėjo ir Frederikas. 
Kadangi anga buvo siaura, tai jis gavo pirma išleisti vežimą. Jauna mo- 
teris, iškišusi galvą pro langelį, kažką sakė patyliukais vartininkui. Fre- 
derikas tematė jos nugarą, apsiaustą violetine mantija. Tuo tarpu jisai 

apžvelgė karietaitės vidų, išmuštą mėlynu ripsu, su puošmenomis ir šilko 
kutais. Damos drabužiai užėmė visą karietaitės ertmę; iš tos mažos dygs- 
niuotos dėžutės sklido vilkdalgio kvapas ir tarsi koks nepermanomas 
moteriškos prabangos aromatas. Vežėjas atleido vadeles, arklys truktelė- 
jęs užkliudė stulpelį, ir viskas išnyko. 

Frederikas grįždamas ėjo bulvarais pėsčias. 

Jis gailėjosi negavęs tinkamai pamatyti ponios Dambrez. 

Praėjęs Monmartro gatvę, jaunuolis atsigręžė pasižiūrėti susispyru- 
sių kryžkelėje vežimų, ir jo akys pamatė kitoje gatvės pusėje marmurinę 
lentą su įrašu: Žakas Argu. 

Kaip jis anksčiau nepagalvojęs apie ją? Tai vis tas Delorjė kaltas, ir 
Frederikas prisiartino prie krautuvės. Bet į vidų nėjo: laukė, kad ji pasi- 
rodytų pati. 

Pro aukštus vaiskaus stiklo langus matėsi sumaniai išdėstyti piešiniai, 
statulėlės, graviūros, katalogai, Meno žr Pramonės numeriai; o prenumera- 
tos kainos buvo pakartotos ir ant durų, kurias per vidurį puošė leidėjo 
inicialai. Viduje stovėjo dideli, laku blizgą paveikslai, atremti į sienas; 
toliau, gilumoje — dvi senovinės spintos, pilnos porceliano, bronzos dir- 
binių ir visokių viliojančių dalykėlių; jas skyrė nedideli laipteliai, užleisti 
pliušo užuolaidomis; seno saksų porceliano sietynas, žalias kilimas ant 
grindų ir stalas su inkrustacijomis darė tą patalpą panašesnę į saloną, 
negu į krautuvę. 

Frederikas dėjosi žiūrinėjąs piešinius. Gerokai padvejojęs, jis įžen- 
gė į vidų. 

Vienas tarnautojas, kilstelėjęs užuolaidą, pasakė jam, kad ponas at- 
vyksiąs į krautuvę ne anksčiau kaip penktą valandą. Bet jeigu jam galima 
esą ką pasakyti, tai... 

— Nel Aš ateisiu kitą kartą, — švelniai tarė Frederikas. 

Kitomis dienomis jis ieškojo kur apsigyventi ir, užtikęs Šventojo 
Hiacinto gatvėje kambarių su baldais, pasirinko sau trečiame aukšte 
vieną iš jų. 

Pasibrukęs po pažastim naujutėlį aplanką, Frederikas nuėjo į pirmą 
paskaitą. Trys šimtai vienplaukių jaunuolių susėdo auditorijoje, kurioje 

senis su raudona toga kažką dėstė monotonišku balsu; plunksnos grik- 
šėjo popieriuje. Dulkių kvapu, savo katedros pavidalu ir nuobodžiu šioji 
salė priminė jaunuoliui koledžo klases. Dvi savaites jis lankė ją kasdien. 
Bet dar nepradėjus nagrinėti nė trečiojo straipsnio, jis jau metė civilinį 
kodeksą, o su institucijomis išsiskyrė prie Sua divisio bersonarun.* 

Džiaugsmai, kurių Frederikas tikėjosi, nesirodė; ir, perskaitęs, ką buvo 
radęs vienoje bibliotekoje, perbėgęs akimis Luvro muziejaus rinkinius ir 
keliskart iš eilės nuėjęs į teatrą, jisai pasinėrė į bedugnį dykinėjimą. 

Aibės visokių smulkmenų, su kuriomis jam lig šiol nebuvo tekę susi- 
durti, didino jo liūdesį. Reikėjo pačiam skaičiuoti savo skalbinius, taiky- 
tis prie stačioko durininko, panašaus į sanitarą, mat šis, ateidamas rytais 
kloti lovos, dvokė alkoholiu ir bambėjo. Kambarys, papuoštas alebastro 
laikrodžiu, taip pat nepatiko. Pertvaros buvo plonos; girdėjosi, kaip stu- 
dentai geria punšą, kvatoja, dainuoja. 

Pakyrėjus tai vienatvei, jisai susiieškojo seną draugą, Batistą Marti- 
noną: užtiko jį viename iš Šventojo Jokūbo gatvės gerėlesnių pensionų, 
kažką kalantį prie židinio, kuriame degė akmens anglys. 

Priešais jį sėdėjo moteris kartūnine suknele ir adė kojines. 

Martinonas buvo iš tų vyrų, kurie vadinami gražuoliais: aukštas, pa- 
pūtžandis, taisyklingo veido ir melsvų negilių akių; jo tėvas, stambus ūki- 
ninkas, skyrė jį tarnybai teisme, ir sūnus, norėdamas jau dabar atrodyti 
rimtas, užsiželdė pakaklėje barzdą. 

Kadangi Frederiko aimanose nebuvo jokio aiškaus pagrindo, ir jis 
negalėjo pasiskųsti kokia nors nelaime, Martinonas nė nesuprato, ko gi 
jo draugas atėjęs verkšlena. Pats jis lankė kas rytą paskaitas, paskui vaikš- 
čiojo po Liuksemburgo sodą, vakare ėjo į kavinę išgerti pusės puoduko 
kavos ir, gaudamas penkiolika šimtų frankų per metus, turėdamas tą 
mylinčią jį darbininkę, jautėsi visiškai laimingas. 

„Na, ir laimė!“ — šūktelėjo pats sau Frederikas. 

Universitete jis susipažino su kitu studentu. Tai buvo ponas de Sizi, 
bajoraitis, savo manieromis tikra mergelė. 


* Pamatinis civilinės teisės subjektų suskirstymas (/0/.). 

Ponas de Sizi piešė, mėgo gotiką. Keletą sykių juodu buvo nuėję 
gėrėtis Šventąja koplyčia ir Dievo Motinos katedra. Bet jauno bajoraičio 
puikus išauklėjimas tik dengė labai menkutį protą. Viskas jį stebino; nuo 
mažiausio kokio žodelio kvatojo susiriesdamas ir rodė tokio naivumo, 
jog Frederikas iš pradžių manė, kad jis juokus krečia, bet galiausiai įsiti- 
kino, kad tai ne juokai, o kvailumas. 

Nėra, vadinasi, žmogaus, kam galėtumei išlieti širdį; nėra ir pakvieti- 
mo atvykti pas Dambrezus. 

Naujųjų metų dieną Frederikas nusiuntė jiems savo vizitinę kortelę, 
bet iš jų nieko negavo. 

Jis buvo antrukart užėjęs į Meną 77 Pramonę. 

Jis užėjo ten ir trečią kartą ir užtiko pagaliau Arnu, besiginčijantųį su 
keliais apstojusiais žmonėmis; pirklys vos teatsakė jam į pasveikinimą; 
Frederikas įsižeidė. Bet vis tiek nesiliovė stengęsis pamatyti ją. 

Pirma jo mintis buvo lankytis dažnai krautuvėje paveikslų derėti. 
Paskui sumanė įkišti į žurnalo dėžutę keletą „labai gerų“ straipsnių ir 
taip užmegzti santykius. O gal imti tiesiai ir prisipažinti jai, kad myli? Ir 
jis parašė dvylikos puslapių laišką, kupiną lyrinio polėkio, bet sudras- 
kė jį ir, bijodamas pralaimėti, nieko daugiau nebedarė, nieko daugiau 
nebemėgino. 

Viršum Arnu krautuvės, antrame aukšte, buvo trys langai, kuriuose 
vakarais žibėdavo šviesa. Ten šmėkščiodavo šešėliai, ypač vienas — tai 
josios; ir jis nepatingėdavo ateiti iš labai toli pasižiūrėti į tuos langus ir 
į tą šešėlį. 

Negrė, kurią jis sutiko kartą Tiuilri sode, vedančią už rankos mažą 
mergytę, panėšėjo jam į ponios Arnu negrę. Ponia Arnu turbūt čia taip 
pat lankosi, kaip ir kitos, ir kiekvieną kartą, kai jis žingsniuodavo per tą 
sodą, jam širdis plakdavo, tikėdamasi susitikti su ja. Saulėtomis dienomis 
jis nueidavo pasivaikščiodamas iki pat Eliziejaus laukų galo. 

Moterys, nerūpestingai atsilošusios puskarietėse, važiuoja, bū- 
davo, tvirta žingine jam pro šalį, vėjuje plevena jų šydai; nežymus 
lingavimas girgždina lakuotas odas. Karietų vis daugėja, ir jos nuo 
Apvaliosios aikštelės juda vis lėčiau, užtvenkusios visą gatvę. Kar- 


JAUSMŲ UGDYMAS + 


čiai prie karčių, žibintai prie žibintų; plieninės kilpos, sidabrinės žąslų 
grandys, varinės sagtys švytruoja tarp trumpų kelnių, baltų pirštinių ir 
kailių, svyrančių ant herbų karietų durelėse. Frederikas jaučiasi it kaž- 
kokiame tolimame pasaulyje. Jo akys klaidžioja po tas moterų galvas, 
ir kažkokie migloti panašumo bruožai kelia jo mintyse ponios Arnu 
paveikslą. Jis įsivaizduoja, kad ir ji sėdi kaip kitos vienoje iš tų nedič- 
kių karietėlių, panašių į ponios Dambrez. Bet saulė leidžiasi, ir šaltas 
vėjas suka verpetus dulkių. Vežėjai traukia smakrus į apykakles, ratai 
sukasi greičiau, karietų grindys girgžda; ir visi ekipažai rieda tuo ilgu 
prospektu, kitas kitą pasivydami, pralenkdami, vienas nuo antro nu- 
toldami; paskui, pasiekę Santarvės aikštę, jie skirstosi kas sau į visas 
puses. Už Tiuilri dangus darosi šiferio spalvos. Sodo medžiai skiriasi 
į du didelius masyvus, o jų viršūnės tviska violetiniais atspalviais. Žie- 
biasi dujų žibintai, ir Sena, žalsva visu savo ilgiu, skirdamasi ties tiltų 
atramomis, raibuliuoja sidabro muaru. 

Frederikas eidavo pietauti į vieną Arfos gatvės restoraną ir mokėda- 
vo keturiasdešimt tris sū už abonementą. 

Jis su panieka žiūrėjo į seną raudono medžio prekystalį, į suteptas 
servetes, į nešvarų stalo sidabrą ir skrybėles, kabančias ant sienų. Ap- 
linkui sėdėdavo tokie pat studentai kaip ir jis. Jie šnekėdavosi apie savo 
profesorius, apie savo meilužes. Labai jam rūpi profesoriai! Meilužės jis 
neturi! Vengdamas jų pramogų, jis ateidavo kuo vėliausiai. Ant visų stalų 
tebebūdavo maisto likučių. Du nuvargę padavėjai miegodavo, įlindę į 
kertes, o tuščia salė atsiduodavo virtuve, lempomis ir taboka. 

Paskui jisai neskubėdamas grįždavo tomis pačiomis gatvėmis atgal. 
Žibintai supdavosi, ant purvino grindinio drebėdavo ilgi gelsvi atšvaitai. 
Šaligatvių pakraščiais čiužinėdavo šešėliai, prisidengę skėčiais. Šlapias 
grindinys būdavo slidus, krisdavo rūkas, ir Frederikui atrodydavo, kad jį 
gaubia drėgnos tamsybės, smelkdamosi be paliovos į širdį. Pradėjo ne- 
rimauti sąžinė. Jis vėl lankė paskaitas. Bet kadangi nežinojo nieko iš to, 
kas jau buvo dėstyta, tai ir paprasčiausi dalykai atrodė jam sunkūs. 

Jis griebėsi rašyti romaną, antrašte 57470, žvejo sūnus. Veiksmas vyksta 
Venecijoje. Veikėjas jis pats, veikėja — ponia Arnu. Ji vadinama Antonija, 

ir, norėdamas ją laimėti, jis užmuša keletą bajorų, sudegina dalį miesto 
ir dainuoja jai po balkonu, ant kurio plevena vėjuje raudono damasto 
užuolaidos iš Monmartro bulvaro. Jis pastebėjo, kad romanas per dažnai 
sutampa su tikrove, ir jam praėjo noras toliau rašyti; jis metė tą darbą ir 
dar labiau dykinėjo. 

Tada jis pradėjo maldauti Delorjė, kad tasai atvyktų ir apsigyven- 
tų kartu su juo. Juodu susitvarkysią taip, kad dviejų tūkstančių frankų, 
kuriuos gaunąs Frederikas, užtektų abiem; ar šiaip, ar taip, vis jau būsią 
geriau negu dabartinis nepakenčiamas gyvenimas. Delorjė atsakė negalįs 
dar skirtis su Trua. Jis ragino Frederiką manytis kaip nors be jo, susiieš- 
koti Senekalį. 

Senekalis buvo matematikos repetitorius, galvotas žmogus, įsitikinęs 
respublikonas ir būsimas Sen Žiustas,* anot raštininko. Frederikas tris 
sykius kopė pas jį į šeštąjį aukštą, bet pas save jo nesulaukė nė karto. Jis 
daugiau taip pat nebėjo. 

Frederikas panūdo pasilinksminti. Jis nuėjo į Operos pokylį. Padū- 
kusi linksmybė, kurią ten rado, jau nuo pat slenksčio jį atšaldė. Be to, 
jis bijojo, kad nepasidarytų gėdos, pritrūkęs pinigų: mat jis įsivaizdavo, 
kad vakarienė su kauke pareikalaus kažin kokios sumos, kad tai baisi 
avantiūra. 

O tuo tarpu jam rodėsi, kad moterys turinčios jį mylėti. Kartais Fre- 
derikas atsibusdavo kupinas vilčių, išsipustydavo it prieš pasimatymą ir 
išėjęs ilgai ilgai vaikščiodavo po Paryžių. Pasivydamas kokią moterį arba 
prasilenkdamas su ateinančia priešais, jis sakydavo sau: „Štai, jinai!“ Ir 
kiekvieną kartą iš naujo nusivildavo. Mintis apie ponią Arnu dar labiau 
dirgino geismus. Gal ir ji pasitaikys kur jo kelyje; ir jis vaizdavosi keis- 
čiausius įvykius ir nepaprastus pavojus, iš kurių ją vaduodamas turėtų 
progos priartėti prie jos. 

Taip diena į dieną kartojosi tas pats nuobodis ir tie patys įpročiai, 
spėję jau prigyti. Pavarto brošiūras po Odeono arkadomis, užeina 


* Lui Antuanas Leonas Sen Žiustas ($a7x/-Just, 1767-1794) — prancūzų buržuazi- 
nės revoliucijos veikėjas, veiklus Robespjero šalininkas; žuvo kartu su juo ant ešafoto. 

į kavinę Revue des Deux Mondes* paskaityti, užsuka valandėlę į kurią 
Prancūzijos koledžo auditoriją kinų kalbos arba politinės ekonomi- 
jos paskaitų pasiklausyti. Parašo kas savaitę po ilgą laišką Delorjė, 
papietauja kartkartėmis su Martinonu, pasimato kada ne kada su 
ponu de Sizi. 

Frederikas išsinuomavo pianiną ir ėmėsi komponuoti vokiškus 
valsus. 

Vieną vakarą Pale Ruajalio teatre, avanscenos ložėje, jis pamatė 
poną Arnu su kažkokia moterimi. Ar tai būtų jinai? Pro žalios taftos 
užuolaidą ant ložės krašto nesimatė gerai jos veido. Pagaliau uždanga 
pakilo; užuolaida nukrito. Ir jis pamatė aukštą nuvytusią Žmogystą, 
kokių trisdešimties metų, storomis lūpomis; kai ji juokdavosi, pasiro- 
dydavo puikūs dantys. Ji familiariai kalbėjo su Arnu, tekšendama jam 
vėduokle per pirštus. Paskui į jų tarpą atsisėdo šviesiaplaukė mergaitė, 
jos rausvi vokai atrodė taip, it ji būtų ką tik verkusi. Arnu, pasilenkęs 
prie peties, ėmė jai kažką dėstyti, ji klausėsi, nieko neatsakydama. Fre- 
derikas laužė sau galvą, stengdamasis atspėti, kas tokios galėtų būti 
tos moterys, kukliai apsirengusios tamsiomis sukniomis su lygiomis 
atverstomis apykaklėmis. 

Pasibaigus vaidinimui, jis nusiskubino į koridorius. Jie buvo pilni 
žmonių. Priešais jį palengva leidos žemyn Arnu, paėmęs abi moteris už 
parankių. 

Staiga dujinis žibintas apšvietė jį. Ant jo skrybėlės buvo gedulo kas- 
pinas. Galbūt ji mirusi? 

Ta mintis taip kankino Frederiką, kad rytojaus rytą jis nubėgo į Meną 
ir Pramonę ir, mokėdamas už paskubomis paimtą iš vitrinos graviūrą, 
paklausė pardavėją, kaip laikosi ponas Arnu. 

Pardavėjas atsakė: 

— Kuo puikiausiai. 


* Revue des Deux Mondes („Abiejų pasaulių apžvalga“) — žurnalas, įsteigtas 1820 m. 
redaktoriaus Biulozo pastangomis; tame žurnale rašė Hugo, Miusė, Balzakas, Diuma, 
Zorž Sand ir kiti rašytojai. 


29 


30 


+ GUSTAVE FLAUBERT 


Frederikas blykšdamas pridūrė: 

— O ponia? 

— Ponia taip pat! 

Frederikas net pamiršo pasiimti savo graviūrą. 


Pasibaigė žiema. Pavasarį jam nebebuvo taip liūdna, jis pradėjo reng- 
tis egzaminui 1r, išlaikęs jį šiaip sau, išvažiavo į Nožaną. 

Frederikas nevyko į Trua pasimatyti su savo draugu, nes privengė 
motinos priekaištų. Paskui, prasidėjus naujiems mokslo metams, jis ne- 
begrįžo į senąjį butą, o išsinuomavo Napoleono krantinėje du kamba- 
rius ir apstatė juos savo baldais. 

Viltis susilaukti pakvietimo iš Dambrezų išnyko; didžioji aistra po- 
niai Arnu pradėjo vėsti. 


IV 


ieną gruodžio rytą, eidamas į proceso paskaitą, Frederikas pa- 

12 Šventojo Jokūbo gatvėje kažkokį nepaprastą sujudimą. 
Studentai bėga iš kavinių arba šaukia vienas kitą pro atdarus langus; 
krautuvininkai, išėję į šaligatvius, neramiai dairosi; užsidarinėja langinės. 
Pasiekęs Suflo gatvę, jis pamatė, kad aplink Panteoną susirinkusi didelė 
zmonių minia. 

Būreliai jaunuolių nuo penkių ligi dvylikos žmonių, susikibę ranko- 
mis, vaikštinėjo gatve, prieidami prie stoviniuojančių vienur kitur dides- 
nių grupių; aikštės gilumoje, ties geležiniais vartais, kažką posmavo vyrai 
su darbo palaidinėmis, o pasieniais, susidėję už nugaros rankas ir nusi- 
smaukę ant šalies trirages kepures, slankiojo policininkai, kaukšėdami 
sunkiais batais į akmens plytas. Visi atrodė kažkokie paslaptingi, apstul- 
bę; buvo aišku, kad žmonės kažko laukia; kiekvienam niežėjo liežuvį 
pasiklausti, kas atsitiko. 

Frederikas atsidūrė greta šviesiaplaukio malonios išvaizdos jaunuo- 
lio, kurio ūsai ir barzdelė buvo tokie, kokius nešiojo rafinuoti jaunikaičiai 
Liudviko XIII laikais. Frederikas paprašė paaiškinti jam, kokia yra tos 
netvarkos priežastis. 

— Neturiu supratimo, — atsakė tas, — o jie patys nė to tiek! Tai jų tokia 
mada! Gyvi juokai! 

Ir jis pats nusikvatojo. 

Reformų peticijos,* kurioms parašai buvo renkami per nacionalinę 
gvardiją, Jumano gyventojų surašymas** ir kiti įvykiai padarė tai, kad jau 
šeši mėnesiai Paryžiuje nuolat kažko būriavosi žmonės; ir tas kartojosi 
taip dažnai, kad net laikraščiai liovėsi apie tai rašę. 

— Šiame paveiksle nėra nei piešinio, nei spalvų, — kalbėjo Frederi- 
ko kaimynas. — Aš manau, tamsta, kad mes esame jau išsigimę! Gerai- 
siais Liudviko XI arba net Benžameno Konstano laikais studentai buvo 
maištingesni. O šitie atrodo man romūs kaip avinėliai, kvaili kaip batų 
aulai ir patys tie būti krautuvininkais, dievaži! Štai koks mūsų vadinama- 
sis mokyklinis jaunimas! 

Jis plačiai iškėlė rankas, taip, kaip Frederikas Lemetras, vaidindamas 
Roberą Makerą.*** 

— Mokyklinis jaunime, laiminu tave! 

Paskui, kreipdamasis į skudurininką, kuris krapštė austrių kiautus vy- 
ninės pasienyje, sušuko: 

— Ar ir tu iš mokyklinio jaunimo? 

Senis pakėlė bjaurų veidą, apžėlusį žila barzda, iš jo kyšojo raudona 
nosis ir dvi kvailos girtos akys. 


* Svarbiausias opozicijos reikalavimas 1831 m. buvo rinkimų reforma. Propagandą 
pradėjo „reformistų“ pokylis, įvykęs 10-ame Paryžiaus rajone 1840 m. birželio 12 d. 

** Finansų ministras Jumanas 1838 m. birželio 14 d. paskelbė įsakymą surašyti 
gyventojus mokesčių padidinimo reikalams. Tai sukėlė municipalitetų protestus ir ne- 
ramumus (1841 m. rugsėjį). 

*** Roberas Makeras (Robert Macaire) - „Adrė užeigos“ melodramos personažas, 
kurį prancūzų scenoje vaidino garsus aktorius Frederikas Lemetras. Makeras yra sukto 
begėdžio, pagyrūno ir vagišiaus tipas. 

— Ne! Tu man greičiau panašus į 'as žmogystas kartuvių išsilgustais vel- 
dais, kurios šniukštinėja tarb žmonių ir neškuitomis barsto auksą...* Barstyk, 
senoli, barstyk! Tvirtink mane Albiono lobiais! Are yow Engžsb?** Aš ne- 
atstumsiu Artakserkso dovanų! Šnektelėkime apie muitų uniją! 

Frederikas pajuto, jog kažkas paėmė jį už peties, jis atsigręžė. Tai 
buvo Martinonas, išblyškęs nežmoniškai 

— Matot, — tarė jis, garsiai atsidusdamas, — vėl maištas! 

Martinonui buvo baisu, kad ir jo kas neįtartų kuo nors; ir jis aima- 
navo. Itin kelią jam nerimą tie žmonės su darbo palaidinėmis; jie visi 
priklausą slaptoms draugijoms.*** 

— Kokios ten slaptos draugijos! — tarė jaunuolis su ūsais. — Tai seni 
pramanai, kuriais vyriausybė gąsdina buržuaziją! 

Martinonas patarė jam kalbėti tyliau, kad neišgirstų policija. 

— Jūs dar tikite policija? O, teisybę pasakius, iš kur jūs žinote, pone, 
kad ir aš ne seklys? 

Ir jis taip pasižiūrėjo, jog Martinonas susijaudinęs ne išsyk permanė, 
kad jis juokauja. Minia juos nustūmė, ir jie visi trys buvo priversti sulipti 
ant laiptelių į koridorių, kurio gale buvo nauja auditorija. 

Netrukus pati minia prasiskyrė; daug kas nusiėmė kepures; žmo- 
nės sveikino garsųjį profesorių Samuelį Rondelo, šis, apsivilkęs duksliu 
redingotu, nustūmęs ant kaktos sidabrinius akinius ir dusdamas nuo 
astmos, lėtais žingsniais ėjo skaityti paskaitos. Tas žmogus buvo vie- 
nas iš garsiųjų XIX amžiaus teisininkų, ne ką menkesnis už tokius, 


kaip Zacharija ar Rudorfas.**** Prancūzijos pero titulas, neseniai jam 


* Liaudies neramumus dešinieji aiškino Anglijos papirktų agentų veikimu. 

** Arjūs anglas? (Ang/) 

*** Reikšmingiausios slaptos draugijos Liudviko Pilypo laikais buvo tokios: „Liau- 
dies bičiulių draugija“ (įsteigta 1830 m.), kurioje dalyvavo Marastas, Raspajis, Godfrua 
Kavenjakas, Blanki, Delekliuzas, Kabė; „Žmogaus teisių draugija“ ir kitos. Tos draugi- 
jos nebuvo tikrai slaptos ir neturėjo nieko bendra su karbonarais. 

**** Zacharija (Zacbaržae, 1806-1875) ir Rudorfas (Rubdorff) - garsūs vokiečių 
teisininkai. 

suteiktas, nė kiek nepakeitė elgsenos. Visi žinojo, kad profesorius be- 
turtis, ir labai jį gerbė. 

Tuo tarpu aikštės gilumoje pasigirdo šauksmai: 

— Šalin Gizo! 

— Šalin Pričardą!* 

— Šalin parsidavėlius! 

— Šalin Liudviką Pilypą! 

Minia sujudo ir, susimetusi prie uždarytų kiemo vartų, neleido pro- 
fesoriui eiti toliau. Jis sustojo prie laiptų. Paskui užlipo ant trečios pa- 
kopos. Jis prabilo; klegesys nustelbė jo kalbą. Nors ką tik buvo jis visų 
mylimas, dabar visi jo nebeapkentė; mat šią akimirką jis atstovavo val- 
džiai. Ligi tik jis mėgindavo ką tarti, tuoj vėl pakildavo riksmas. Jis plačiai 
mostelėjo studentams eiti kartu su juo. Visi ėmė jį už tai plūsti. Pro- 
fesorius gūžtelėjo su panieka pečiais ir dingo koridoriuje. Martinonas 
pasinaudojo vieta, kurioje stovėjo, ir dingo kartu su Rondelo. 

— Koks bailys! — pasakė Frederikas. 

— Atsargus! — pridūrė kitas. 

Sugriaudė minios plojimai. Profesoriaus pasitraukimas buvo jos per- 
galė. Iš visų langų žiūrėjo smalsuoliai. Kai kurie užtraukė Marseletę, kiti 
siūlė eiti pas Beranžė.** 

— Pas Lafitą!*** 


* Prancūzų admirolas Diupeti Tuaras 1842 m. užėmė Taičio salą ir privertė jos 
karalienę Pomarė prisiimti Prancūzijos protektoratą. Tačiau anglų konsulas Pričardas 
suorganizavo salos gyventojų sukilimą, per kurį žuvo daug prancūzų jūreivių. Prancū- 
zai suėmė Pričardą. Anglai pareikalavo ne tik jį paleisti, bet dar ir atlyginti jam nuos- 
tolius. Prancūzijos ir Anglijos santykiai labai komplikavosi. Gizo vyriausybė atlygino 
Pričardui jo nuostolius. 

** Pjeras Žanas Beranžė (Bėranger, 1780-1857) — poetas respublikonas, liaudies 
labai mėgstamas, pliekė satyromis restauraciją. Liepos revoliuciją sutiko palankiai, bet 
greit nusivylė jos vaisiais ir kovojo su monarchija toliau. 1848 m. revoliucijos išvakarė- 
se pranašavo galą Europos monarchams. 

*** Žakas Lafitas (Laff'e, 1767-1844) — bankininkas, imperijos ir restauracijos 
laikų Prancūzijos banko valdytojas, dalyvavo Liepos mėnesio revoliucijoje ir tapo Liu- 
dviko Pilypo finansų ministru. 1831 m. jis atsistatydino ir perėjo į opoziciją. 

— Pas Šatobrianą!* 

— Pas Volterą! — sukliegė šviesiausis jaunuolis. 

Policininkai stengėsi daryti tvarką, ragindami žmones kuo švelniausiai: 

— Nestovėkite, ponai, nestovėkite! Skirstykitės! 

Kažkas sušuko: 

— Šalin žudikus! 

Tai buvo įprastas po rugsėjo suiručių užgaulės žodis. Visi jį pakar- 
tojo. Minia šūkalojo, švilpė ant viešosios tvarkos saugotojų; šie pradėjo 
blykšti; vienas iš jų, pamatęs, kaip kažkoks pienburnis juokiasi priėjęs 
jam tiesiai į akis, nebesusilaikė; jis pastūmė jį nuo savęs taip stipriai, kad 
tasai, atsidūręs už penkių žingsnių, griuvo aukštielninkas prie vyninės 
durų. Visi atšoko į šalis; bet kone tą pat akimirką jį patį parvertė ant že- 
mės iš kažkur išdygęs žaliūkas, iš po jo ceratinės kepurės kyšojo plaukai 
it pakulų kuodelis. | 

Sustojęs prieš keletą minučių Šventojo Jokūbo gatvės kampe, jisai 
dabar staiga paleido iš rankų plačią kartoninę dėžę, kurią nešėsi, šoko 
ant policininko ir užgulęs pradėjo bakinti jam kumščiais veidą. Pribėgo 
kiti policininkai. Baisusis žaliūkas buvo toks stiprus, kad penkiese vos jį 
suraitė. Du purtė už pakarpos, du kiti laikė už rankų, penktasis minkė 
keliu strėnas, ir visi vienu balsu vadino jį plėšiku, galvažudžiu, maištinin- 
ku. Su apnuoginta krūtine ir suplėšytais drabužiais vyrukas tikino esąs 
niekuo dėtas; jis tik negalėjęs ramiai žiūrėti, kaip muša vaiką. 

— Mano pavardė Diusardjė! Dirbu brolių Valensarų firmoje, mezgi- 
niai ir mados, Kleri gatvėj. Kur mano dėžė? Atiduokite dėžę! 

Jis kartojo: ,„Diusardjė!.. Kleri gatvėj. Kur mano dėžė?“ 

Pagaliau jis aprimo ir stoiškai leidosi nutempiamas į nuovadą Dekar- 
to gatvėje. 

Srautas žmonių nusekė iš paskos. Frederikas su jaunu ūsuočium ėjo 
įkandin, susižavėję tuo krautuvės tarnautoju ir įtūžę ant valdžios už smurtą. 


* Fransua Renė Šatobrianas, vikontas (Cba/eaubriand, 1768-1848) — žymus prancū- 
zų rašytojas, romantikas; Liepos revoliucijos laikais palaikė santykius su respublikonų 
partija. Būdamas visada ištikimas legitimizmui, jis taktikos sumetimais palankiai kalbė- 
jo apie demokratiją. 

Juo toliau, juo minia retėjo. 

Policininkai grąžėsi atgal, rodydami įsiutusius veidus, ir, kadangi 
triukšmadariams nebebuvo ko veikti, o smalsuoliams ko matyti, visi pa- 
mažu išsiskirstė. Sutinkami praeiviai spoksojo į Diusardjė ir balsiai jį ko- 
neveikė. Kažkokia senutė net šūktelėjo iš savo tarpdurio, kad jis pavogęs 
kepalą duonos; toji neteisybė dar labiau suerzino abu draugus. Pagaliau 
pasiekė daboklę. Palydovų buvo belikę tik koks dvidešimt. Pamatę ka- 
reivius, ir tie pasišalino. 

Frederikas su draugu drąsiai pareikalavo, kad suimtasis būtų paleis- 
tas. Sargybinis pagrasė uždarysiąs juos pačius, jei jie nesiliausią lindę 
jam į akis. Jie iškvietė sargybos viršininką, pasakė jam savo pavardes, 
pabrėždami, kad jie teisės studentai ir kad suimtasis esąs jų mokslo 
draugas. 

Juos įleido į visai tuščią kambarį, kuriame palei aprūkusias tinkuotas 
sienas stovėjo keturi suolai. Galinėje sienoje atsidarė langelis. Pasirodė 
stambus Diusardjė veidas; sutaršyti plaukai, atviros akutės ir kampuotas 
nosies galas jo veidą darė šiek tiek panašų į gero šuns snukį. 

— Ar tu mūsų nebepažįsti? — paklausė Jusonė. 

Tokia buvo jauno ūsuočio pavardė. 

— Bet... — sumurmėjo Diusardįė. 

— Gana kvailioti, — kalbėjo toliau pirmasis, — jie jau žino, kad tu, kaip 
ir mes, esi teisės studentas. 

Kad ir kaip jie jam mirkčiojo, Diusardjė nieko negalėjo suprasti. Jis, 
rodėsi, bandė susivokti, o paskui staiga paklausė: 

— Ar atsirado mano dėžė? 

Frederikas, nebežinodamas, ką daryti, pakėlė akis į viršų. Jusonė 
atsakė: 

— A! Tu klausi apie tą aplanką, į kurį dedi paskaitų užrašus? Taip, 
taip! Yra! Nesirūpink! 

Ir jie dar uoliau pradėjo rodyti jam savo ženklus. Diusardjė pagaliau 
sumetė, jog jie atėjo jam padėti, ir nutilo, bijodamas, kad nepasakytų ko 
nereikalinga. Be to, jam buvo lyg ir gėda, kad jis keliamas į studentus ir 
prilyginamas jaunuoliams su tokiomis baltomis rankomis. 

— Gal tu nori, kad mes ką praneštume kam? — paklausė Frederikas. 

— Ne, ačiū, nereikia! 

— Ir šeimai, ne? 

Jis nunėrė galvą ir nieko neatsakė: vargšas vaikinas buvo pavainikis. 
Draugai stebėjosi, kodėl jis tyli. 

— Ar turi ko rūkyt? — pasiteiravo dar Frederikas. 

Suimtasis apsičiupinėjo ir iš vienos kišenės išsitraukė trupinius pyp- 
kės — gražios pypkės, padarytos iš jūrų putos, su juodmedžio kotu, sidab- 
ro dangteliu ir gintaro kandikliu. 

Trejus metus jis darbavosi, kol pasidarė iš jos šedevrą. Pypkę nuolat 
laikė zomšos makštelėje, rūkė ją visuomet kuo lėčiausiai, niekados nedė- 
jo ant marmuro ir kas vakarą kabino savo galvūgalyje. O dabar vartinėjo 
jos šukeles rankoje, jo panagės kraujavo; nuleidęs smakrą ant krūtinės, 
savo džiaugsmo likučius. 

— Gal duokim jam cigarų, a2 — tylutėliai tarė Jusonė, graibydamasis 
apie kišenes. 

Frederikas spėjo jau padėti ant langelio pilną cigarinę. 

— Imk, imk! Sudiev! Viskas bus gerai! 

Diusardjė pagriebė abi ištiestas jam rankas. Jis spaudė jas kaip padū- 
kęs, sakydamas pro ašaras: 

— Kaip?... Tai manl.. Manl.. 

Abu draugai išsisuko nuo jo dėkingumo, paliko jį daboklėje, o patys 
nuėjo pusryčių į Taburė kavinę, priešais Liuksemburgo sodą. 

Pjaudamas žlėgtainį, Jusonė pasipasakojo Frederikui, kad jis dirba 
madų laikraščiuose ir kuria reklamas Menu? 77 Pramones. 

— Pas Žaką Arnu? — paklausė Frederikas. 

— Jūs jį pažįstat? 

— Taip!.. Nel.. Tai yra teko man jį matyti, sutikti. 

Frederikas atsainiai pasiteiravo, ar Jusonė nematąs kartais Arnu 
Žmonos. 


— Retkarčiais, — atsakė bohemos jaunuolis. 

Frederikas nebedrįso daugiau klausinėti; naujasis pažįstamas dabar 
užėmė jo gyvenime nepaprastai didelę vietą; Frederikas apmokėjo są- 
skaitą vienas, o antrasis nė nepamėgino priešintis. 

Simpatija buvo abipusė; jie pasikeitė adresais, ir Jusonė širdingai pa- 
prašė Frederiką palydėti jį lig Fleriuoso gatvės. 

Pasiekus jiedviem sodo vidurį, Arnu tarnautojas sulaikė kvapą ir, nu- 
taisęs bjauriausią grimasą, pragydo gaidžiu. Visi apylinkės gaidžiai atsi- 
liepė pratisais kakaryko. 

— Tai signalas, — tarė Jusonė. 

Netoliese nuo Bobino teatro jie sustojo priešais namą, į kurį ėjo 
siauras takelis. Pakraigės lange, tarp nasturtų ir kvapiųjų pelėžirnių, pasi- 
rodė jauna vienplaukė moteris su korsetu, atsirėmusi rankomis į lietaus 
nuotako briauną. 

— Laba diena, angelėli, laba diena, širdele! —- sušuko Jusonė, siųsda- 
mas jai bučinius. 

Jis paspyrė koja vartelius ir dingo už jų. 

Frederikas laukė jo visą savaitę. Jis nedrįso eiti pas Jusonė į namus, 
kad neatrodytų, jog nekantraudamas ieško „atvaišinimo“ už pusryčius, 
bet dairėsi jo po visą Lotynų kvartalą. Jis sutiko jį ten vieną vakarą ir 
parsivedė pas save į Napoleono krantinę. 

Pašnekesys truko ilgai; jie išliejo vienas antram savo širdį. Jusonė 
svajojąs išgarsėti ir praturtėti per teatrą. Jis rašęs kartu su kitais vode- 
vilius, bet nė vienas iš jų nebuvęs dar pastatytas, turįs „aibes planų“, 
kuriąs kupletus: kelis iš jų jis padainavo Frederikui. Paskui, pamatęs 
knyginėje Hugo knygą ir Lamartino rinkinį, jisai ėmė kandžiai šaipytis 
iš romantikų mokyklos. Tiems poetams stinga sveiko proto, jie nemo- 
ką kalbos, o svarbiausia — kad jie ne prancūzai. Pats jis gyrėsi puikiai 
mokąs kalbą ir prie gražiausių sakinių kibo su tuo bambeklio griežtu- 
mu, su tuo akademiškumu, kuriuo pasižymi linksmi žmonės, kai čium- 
pa į nagą rimtąjį meną. 

Frederikas įsižeidė, kad taip šiurkščiai atsiliepiama apie jo mėgsta- 


muosius poetus: jam net dingtelėjo mintis nutraukti santykius su Jusonė. 

O gal nieko nelaukiant pasiteirauti jo apie savo laimės šaltinį? Ir jis pa- 
klausė tą literatūros bernioką, ar negalėtų supažindinti jo su Arnu. 

Dalykas esąs lengvas, ir jie sutarė susitikti rytojaus dieną. 

Bet Jusonė neatėjo sutartu laiku; jis neatėjo dar tris sutartus kartus. 
Vieną šeštadienį, apie ketvirtą valandą, jis pasirodė. Tačiau, sėdęs kartą į 
karietą, jis pirmiausia sustojo prie Prancūzų teatro gauti kupono į ložę, 
paskui pasiprašė nuvežamas iki siuvėjo, paskui iki siuvėjos, ir daugybėje 
namų, užsukdamas pas durininkus, rašinėjo laiškelius. Pagaliau jie atva- 
žiavo į Monmartro bulvarą. Frederikas perėjo per parduotuvę, palipo 
laiptais. Arnu pažino jį veidrodyje, stovinčiame priešais, ir, nesustoda- 
mas rašyti, atkišo jam per petį ranką. 

Ankštame kambaryje su vienu langu į kiemą stovėjo susigrūdę penki 
ar šeši asmenys; prie galinės sienos, tarp dviejų rudo vilnonio damasto 
užuolaidų buvo kanapa, apmušta tokia pat medžiaga. Ant židinio, už- 
versto popieriais, stovėjo žalvarinė Venera ir simetriškai, abipus jos, po 
žvakidę su rausvomis žvakėmis. Dešinėje, šalia spintelės su aplankais, 
sėdėjo fotelyje vyras su skrybėle, jis skaitė laikraštį; sienos buvo ištisai 
nukabinėtos estampais ir paveikslais, brangiomis graviūromis, gyvų me- 
nininkų eskizais, papuoštais dedikacijomis, reiškiančiomis Žakui Arnu 
kuo nuoširdžiausią prisirišimą. 

— Na, kaip laikotės? — tarė jis, grįžtelėjęs į Frederiką. 

Ir, nelaukdamas atsakymo, paklausė tyliai Jusonė: 

— Kuo jis pavarde, tas jūsų draugas? 

Paskui — vėl balsu: 

— Imkite cigarą, ten, ant spintelės, dėžutėje. 

Menas tr Pramonė, įsikūręs centrinėje Paryžiaus vietoje, buvo patogus 
punktas, neutrali teritorija, kurioje konkurentai galėjo draugiškai susitiki- 
nėti. Tą dieną ten galėjai matyti Antenorą Brevą, karalių portretų tapy- 
toją, Žiulį Biurjė, kuris savo piešiniais pradėjo populiarinti Alžyro karus; 
karikatūristą Sombazą, skulptorių Vurda ir kitus; ir nė vienas iš jų neatro- 
dė taip, kaip juos buvo vaizdavęsis studentas. Jų elgsena buvo paprasta, 
kalbos — palaidos. Mistikas Lovariasas papasakojo nešvankų anekdotą; 

orientalinio peizažo pradininkas, garsusis Ditmeras, vilkėjo po liemene 
moterišką megztą palaidinukę, o, grįždamas namo, sėdo į omnibusą. 

Pirmiausia kalbėjo apie kažkokią Apoloniją, buvusią dailininkų po- 
zuotoją, kurią Biurjė sakėsi sutikęs bulvare, važiuojančią pratėgmais pa- 
kinkytoje karietoje. 

Jusonė aiškino tą metamorfozę tuo, kad ji turėjusi gausybę globėjų. 

— Kaip puikiai šitas vyrukas pažįsta Paryžiaus mergas! — tarė Arnu. 

— Po jūsų, jei dar kas liks, jūsų didybe! — atšovė su kariška pagarba 
juokdarys, mėgdžiodamas grenadierių, paduodantį Napoleonui savo 
gertuvę. 

Paskui susirinkusieji pasiginčijo apie keletą paveikslų, kuriems 
Apolonijos galva buvo modeliu, iškritikavo nesamus kolegas. Visi ste- 
bėjosi, kodėl jiems taip brangiai moka už jų darbus, ir skundėsi per 
mažai patys gauną. Jiems taip beaimanuojant, įėjo vidutinio ūgio žmo- 
gus su fraku, užsegtu viena saga; jo akys buvo gyvos, o išvaizda — pa- 
naši į bepročio. 

— Et, jūs, miesčionpalaikiai! — tarė jis. — Argi tai svarbu, Viešpatie! 
Senieji meistrai, kurdami šedevrus, nesirūpino milijonais. Koredžio, 
Muriljo... 

— Pridekite Pelereną, — įsiterpė Sombazas. 

Bet, nekreipdamas dėmesio į pašaipą, jis kalbėjo toliau taip karštai, 
kad Arnu turėjo du sykius jam pakartoti: 

— Mano žmona lauks jūsų ketvirtadienį. Neužmirškite! 

Tie žodžiai vėl priminė Frederikui ponią Arnu. Pas ją, be abejo, rei- 
kia eiti per tą kambarėlį, kuris yra už kanapos. Arnu, ieškodamas nosi- 
nės, buvo ką tik jį pravėręs; Frederikas pastebėjo gilumoje prausyklę. 
Tuo tarpu iš anapus židinio pasigirdo kažkoks bambėjimas; tai niurnėjo 
žmogysta, sėdinti fotelyje ir skaitanti laikraštį. Tas padaras buvo penkių 
pėdų ir devynių colių aukščio, žilas, truputį padribusiais akių vokais, at- 
rodė labai didingai ir buvo vadinamas Režembaru. 

— Kas atsitiko, pilieti? — paklausė Arnu. 

— Nauja vyriausybės kiaulystė! 

Mat laikraštis rašė apie kažkokio mokytojo atleidimą iš mokyklos; 
Pelerenas vedė toliau savo paralelę tarp Mikelandželo ir Šekspyro. Dit- 
meras pakilo išeiti. Arnu įbruko pasivijęs jam į ranką du banknotus. 
Tada ir Jusonė nutarė, kad akimirka patogi: 

— Ar negalėtumėt, brangusis globėjau, duoti man avanso? 

Bet Arnu sėdėjo jau savo vietoje ir pėrė kailį kažkokiam šlykščiam 
seniui su mėlynais akiniais. 

— Na ir privirėt gi jūs košės, dėde Isaakai! Štai jau trys paveikslai 
suniekinti, žuvę! Žmonės juokiasi iš manęs! Visi juos žino dabar! Kurgi 
man juos dėti? Nebent siųsti į Kaliforniją, po velnių! Tylėtumėt geriau! 

To žmogelio specialybė buvo padirbinėti po paveikslais senovės 
meistrų parašus. Arnu nenorėjo jam mokėti ir šiurkščiai išvijo lauk. Pas- 
kui, jau daug gražiau, sutiko pasipūtusį ordinuotą poną su žandenomis 
ir baltu kaklaraiščiu. 

Atsirėmęs alkūne į lango užšovą, jisai dėstė jam kažką ilgai ir saldžiai. 
O galiausiai nebeištvėrė: 

— E! Ko, ko, o tarpininkų visados atsiras, grafe! 

Bajorui nusileidus, Arnu užmokėjo jam dvidešimt penkis luidorus ir, 
kai tas išėjo, tarė: 

— Ir nuobodus gi tie didikai! 

— Visi jie niekšai! —- sumurmėjo Režembaras. 

Laikui bėgant darbų Arnu kontoroje darėsi daugiau: jis skirstė 
straipsnius, atplėšinėjo laiškus, tvarkė sąskaitas; sustuksenus parduo- 
tuvėje plaktuku, ėjo prižiūrėti pakavimo; paskui sėdosi vėl prie savo 
stalo ir, vedžiodamas metaline plunksna po popierių, atsakinėjo į juo- 
kavimus. Jis turėjo tą vakarą eiti pietų pas savo advokatą, o rytojaus 
dieną važiuoti į Belgiją. 

Kiti šnekėjosi dienos klausimais: apie Kerubinio portretą, apie Dai- 
lės rūmų pusapvalę salę, apie netrukus įvyksiančią parodą. Apkalbos 
pynėsi su ginčais. Žema patalpa buvo tokia pilna, kad negalėjai pajudėti 
iš vietos, o rožinių žvakių šviesa smelkėsi pro cigarų dūmus it saulės 
spinduliai pro rūką. 

Durys šalia kanapos atsidarė, ir išėjo aukšta liekna moteris, taip 
staigiai, kad visi jos laikrodžio karuliai žvangėjo, atsimušdami į juodos 
taftos suknią. 

Tai buvo ta pati, kurią Frederikas pastebėjo pernai vasarą Pale 
Ruajalyje. 

Kai kurie, paduodami ranką, vadino ją vardu. Jusonė išplėšė paga- 
liau penkiasdešimt frankų; laikrodis nuskambino septynias; visi ėmė 
skirstytis. 

Arnu pasakė Pelerenui, kad palauktų, o pats nusivedė panelę Vatnaz 
į kambarėlį su prausykle. 

Frederikas jų kalbos negirdėjo; jie šnabždėjosi. 

Tačiau moteriškas balsas sušneko balsiau: 

— Jau šeši mėnesiai, kaip padaryta, o aš vis turiu laukti! 

Stojo ilga tyla. Panelė Vatnaz grįžo atgal. Arnu buvo, matyt, vėl jai 
ką pažadėjęs. 

— O, ol Vėliau matysime! 

— Sudiev, laimingasis žmogau! — tarė jinai išeidama. 

Arnu greit nuėjo dar kartą į kambarėlį, teptelėjo ūsus kažkokia kos- 
metika, kilstelėjo petnešas, kad pasitemptų kelniakilpės, ir, plaudamasis 
rankas, tarė: 

— Man reikėtų dviejų paveikslų pakabinti viršum durų, po du šimtus 
penkiasdešimt kiekvienas, Bušė stiliaus. Sutinkat? 

— Tebūnie, — atsakė dailininkas, visas išraudęs. 

— Gerai! Ir neužmirškit mano žmonos! 

Frederikas palydėjo Pelereną iki Puasonjerės priemiesčio ir paprašė 
leisti pas jį lankytis; toji malonė buvo jam mielai suteikta. 

Pelerenas skaitydavo viską, ką užtikdavo apie estetiką, norėdamas 
surasti tikrą grožio teoriją, nes buvo įsitikinęs, kad suradęs sukurs še- 
devrus. Jis apsistatė visais pagalbiniais dalykais, kokių tik galėjo įsi- 
vaizduoti: piešiniais, gipsinėmis kopijomis, modeliais, graviūromis; ir 
jis bandė, krimtosi; kalrino orą, savo nervus, ateljė, ėjo į gatvę ieškoti 


įkvėpimo, krūptelėdavo, pamanęs, kad surado, vis mesdavo pradėtą 

kūrinį į šalį ir imdavo svajoti apie kitą, gražesnį. Ir šitaip, nesitverda- 
mas garbės troškuliu, eikvodamas laiką ginčams, tikėdamas visokiais 
niekais, — sistemomis, kritikomis, svarbumu kažkokio reglamento arba 
kažkokios reformos meno srityje, - jisai nugyveno penkiasdešimt metų 
amžiaus, nieko, be eskizų, nesukūręs. Bet jo stamantrus išdidumas ne- 
leido jam pasiduoti nusiminimui, tačiau jis visą laiką buvo suirzęs ir 
kažkoks liguistai gyvas; tokiu tiek pat dirbtiniu, kiek ir įgimtu, gyvumu 
paprastai pasižymi aktoriai. 

Pirmas dalykas, kurį pamatydavai įėjęs į jo dirbtuvę, buvo du di- 
deli paveikslai; pirmieji šen bei ten išvesti tonai baltoje drobėje atrodė 
kaip kokios rudos, raudonos ir mėlynos dėmės. Daugybė skersai ir iš- 
ilgai kreida pribraižytų linijų susikirtimų vietose priminė akis kažkokio 
dvidešimt kartų taisyto tinklo; ir galiausiai nieko iš to visko negalėjai 
suprasti. Pelerenas, aiškindamas abiejų kompozicijų siužetus, rodė nykš- 
čiu, kokios ir kur turi būti dar nenutapytos jų dalys. Vienas paveikslas 
vaizduosiąs, anot jo, Nabuchodonosaro pamišimą, o kitas — Nerono badegią 
Romą. Frederikas žavėjosi tais būsimais kūriniais. 

Jis grožėjosi taip pat aktais moterų su palaidais plaukais, peizažais, 
kuriuose buvo pilna audros išvartytų medžių, 1r itin žaismingais, plunks- 
na išvedžiotais piešinėliais, kartojančiais iš atminties Kalo, Rembranto 
arba Gojos motyvus iš nežinomų Frederikui originalų. Pelerenas ne- 
bebrangino tų savo jaunystės darbų; dabar jis stojo už aukštą stilių; jis 
iškalbingai postringavo apie Fidiją ir Vinkelmaną. Daiktai, kuriuos matei 
aplinkui, stiprino jo žodžių įspūdį: čia buvo kaukolė, padėta ant klaupto, 
jataganai, vienuolio drabužis; Frederikas buvo jį užsivilkęs sykį. 

Atėjęs anksti, jis užtikdavo jį tebegulintį savo menkoje loviūkštėje, 
ptitaisytoje ant ožių ir paslėptoje už kilimo nuoplaišos; mat Pelerenas 
lankė atsidėjęs teatrus ir todėl gulė vėlai. Jį aptarnavo skarmaluota se- 
nutė; jis pietavo pigioje valgyklėlėje ir gyveno be meilužės. Iš visur po 
truputį sugraibstytos žinios darė jo paradoksus gana įdomius. Jo neapy- 
kanta miniai ir miesčionims liejosi per kraštus puikaus lyrizmo sarkaz- 
mais; didžiuosius dailės meistrus jis garbino kaip dievus; tas garbinimas 
kėlė ir jį patį kone iki jųjų aukštumos. 

Bet kodėl gi jis niekad neužsimenąs apie ponią Arnu? Jos vyrą jis 
vadino kartais puikiu vyruku, o kitąsyk — šarlatanu. Frederikas laukė, ar 
nepravers jis kada savo širdies plačiau. 

Kartą, vartydamas vieną Pelereno aplanką, jis užtiko čigonės portre- 
tą, ir tasai jam kažkuo priminė panelę Vatnaz; kadangi Frederikui norė- 
josi daugiau apie tą žmogystą sužinoti, tai jis paklausė jo, kas jinai tokia 
yra, ta moteris. 

Pelereno manymu, ji mokytojavusi seniau provincijoje, o dabar — 
verčiasi čia privačiomis pamokomis ir mėginant rašinėti į visokius laik- 
raštėlius. 

— Iš jos elgesio su Arnu galima būtų, — samprotavo Frederikas, — pa- 
daryti išvadą, kad ji — jo meilužė. 

— A! Nemanau! Jis turi geresnių! 

Tada jaunuolis, nusukdamas veidą, paraudusį nuo bjaurios minties, 
šovusios jam į galvą, ryžtingai paklausė: 

— Jo žmona, be abejo, atsimoka jam tuo pat? 

— Visai ne! Ji yra padori moteris! 

Frederikui pasidarė gėda, ir jis ėmė dar uoliau lankytis Meno įr Pra- 
monės redakcijoje. 

Didelės raidės, kuriomis Arnu pavardė buvo išvedžiota marmuro 
lentoje, pritaisytoje viršum jo krautuvės durų, atrodė jam kaip iš Švento- 
jo Rašto — nepaprastos ir reikšmingos. Plačiu nuokalniu šaligatviu buvo 
lengva eiti, durys darėsi kone pačios; paėmus už jų glodžios rankenos, 
Frederikui rodydavosi, it jis laikytų savo saujoj tikrą kieno ranką, — tokia 
ji buvo jam švelni ir net tarsi protinga. Nejučia jis pasidarė ten toks pat 
nuolatinis lankytojas, kaip Režembaras. 

Kas dieną Režembaras sėdosi vis į tą patį fotelį, stovintį prie židinio, 
ėmė Najona* ir, nebeišleisdamas jo daugiau iš rankų, savo pažiūrą į 
skaitomus dalykus reiškė tik šūkčiojimais arba vien pečių gūžčiojimu. 
Protarpiais jisai šluostėsi kaktą nosine, susukta į ritinį, kurią laikė už 


* Laikraštis, įsteigtas Tjero 1830 m. ir suvaidinęs žymų vaidmenį Liepos revoliuci- 
joje. Vėliau buvo buržuazinės respublikinės opozicijos leidinys. 

ančio, tarp dviejų žalio redingoto sagų. Kelnes jis nešiojo su klostėmis, 
batus — su auliukais, po kaklu ryšėjo ilgą kaklaraištį; iš užlenktų skrybėlės 
kraštų galėjai pažinti jį minioje nuo tolo. 

Aštuntą valandą ryto jis leisdavosi nuo Monmartro kalno į Notr 
Dam de Viktuar gatvę išgerti baltojo vyno. Pusryčiai ir kelios biliardo 
partijos po jų užimdavo iki trečios valandos. Paskui jis žingsniuodavo į 
Panoramų pasažą išlenkti stiklelio absento. Pasibuvęs pas Arnu, jis suk- 
davo į Bordo kavinukę išgerti vermuto; paskui, užuot grįžęs namo pas 
žmoną, jis dažnai pietaudavo vienas mažoje Gajono aikštės kavinėlėje, 
kur atvykęs prašydavo, kad duotų jam „ką nors šeimyniška ir paprasta!“ 
Iš ten jis eidavo dar į kitą biliardinę, kur užsibūdavo iki vidurnakčio, iki 
pirmos valandos nakties, tol, kol, užgesinęs dujines lempas ir uždaręs 
langines, užeigos šeimininkas imdavo leisgyvis iš nuovargio maldauti jį, 
kad jau kraustytųsi sau namo. 

Ne gėrimai traukė į tas vietas pilietį Režembarą, o senas įprotis po- 
litikuoti; įkarščiui su amžiumi atvėsus, jis dabar kone visą laiką niūriai 
tylėjo. Matant jo veido rimtumą, galima buvo pamanyti, kad visi pasau- 
lio reikalai susispietę jo galvoje. Bet pro burną iš jos niekas neišeidavo; 
draugai, ir tie nė vienas nežinojo, ką jis veikia; pats sakėsi laikąs kažkokią 
verslo kontorą. 

Arnu atrodė gerbiąs jį be galo. Jis pasakė kartą Frederikui: 

— O! Tasai tai gudrus! Turi galvą pakaušy! 

Kitą kartą Režembaras ištiesė ant stalo popierius, susijusius su kaoli- 
no kasyklomis Bretanėje; Arnu norėjo mat sužinoti, ką jis, kaip prityręs 
žmogus, apie tą dalyką galvoja. 

Frederikas ėmė rodyti tada Režernbarui daugiau dėmesio ir netgi 
kartkartėmis vaišino jį absentu; kad ir laikydamas jį paikiumi, jis išbūdavo 
su juo po gerą valandą vien tik todėl, kad jis - Žako Arnu draugas. 

Paveikslų pirklys buvo progreso šalininkas; padėjęs vienam kitam 
iš savo meto dailininkų prasiskinti kelią į žmones, jisai stengėsi ir me- 
nininko manieras išlaikyti, ir kaip galėdamas daugiau pasipelnyti. Jis 
siekiąs meno išlaisvinimo, norįs, kad grožis būtų pigus. Visa Paryžiaus 
prabangos pramonė jautė jo įtaką, kuri buvo gera mažiems ir pražūtin- 

ga dideliems dalykams. Žūtbūt pataikaudamas daugumos nuomonei, 
jis vedė iš kelio gerus menininkus, tvirkino stipriuosius, alino silpnuo- 
sius ir garsino vidutinybes; turėdamas plačių santykių ir nuosavą laik- 
raštį, jis darė su jais, ką norėjo. Menkystos nieko kita netroško, kaip tik 
pamatyti savo darbus, išstatytus jo vitrinoje; baldžiai iš jo ėmė kamba- 
rių apstatymo pavyzdžius. Frederiko akyse jis buvo ir milijonierius, ir 
meno mėgėjas, ir veiklos žmogus. Tačiau daug kas jį stebino, nes ponas 
Arnu buvo suktas prekyboje. 

Gavęs iš gilumos Vokietijos arba Italijos paveikslą, pirktą Paryžiuje 
už penkiolika šimtų frankų, jisai, rodydamas faktūrą, pakeltą iki keturių 
tūkstančių, parduodavo jį „iš geros širdies“ už tris tūkstančius penkis 
šimtus. Vienas 1š jo įprastų būdų išnaudoti tapytojus buvo tas, kad, pirk- 
damas paveikslą, jis reikalaudavo kaip priedą duoti sumažintą pirkinio 
kopiją neva graviūrai laikraštyje paskelbti; kopiją jis visados parduodavo, 
o graviūra niekad neišvysdavo pasaulio. Jei kas imdavo guostis išnau- 
dojimu, tokiam jis tik patapnodavo per pilvą. Šiaip jau jis buvo mielas 
sutvėrimas, nešykštėjo cigarų, tujino nepažįstamus žmones; užsidegęs 
dėl kurio kūrinio ar dailininko, jis nerdavosi iš kailio ir taip užsispirdavo, 
kad, nebepaisydamas nieko, eidavo, važiuodavo, rašydavo laiškus, rekla- 
muodavo. Jis laikė save labai sąžiningu žmogumi ir, mėgdamas pakalbė- 
ti, naiviai išplepėdavo savo paties suktybes. 

Sykį, norėdamas pakišti koją kolegai, keliančiam įkurtuves laikraš- 
čio, skirto taip pat tapybai, Arnu paprašė Frederiką, kad tas jam ma- 
tant parašytų visiems pakviestiesiems prieš pat puotą, jog ji atidedama 
kitam kartui. 

— Tai garbės nepažeidžia, suprantate? 

Ir jaunuolis, neišdrįsęs atsisakyti, išpildė jo prašymą. 

Kitą dieną Frederikas, įeidamas su Jusonė į Arnu kontorą, pamatė, 
kad duryse (tose, kur nuo laiptų) šmėkštelėjo sijono apatinis kraštas. 

— Labai labai atsiprašome! — tarė Jusonė. — Jei būtume žinoję, kad 
čia moterys... 

— O, nieko, nieko, čia maniškė, — atsakė Arnu. — Ji buvo užbėgusi 
aplankyti manęs, eidama pro šalį. 

— Kaip? — neiškentė Frederikas. 

— Labai paprastai! Užbėgo čia, o dabar išėjo namo. 

Aplinkumos daiktų žavesys ūmai dingo. Išnyko tai, ko — kaip jam 
iki tol atrodė — buvo čia visur apstu; teisingiau sakant, jam tik paaiškėjo, 
jog nieko tokio iš viso nebuvo. Jis be galo nustebo, ir jam suskaudo širdį 
kaip žmogui, sužinojusiam apie mylimo asmens neištikimybę. 

Arnu, rausdamasis stalčiuje, šypsojosi. Gal jis iš jo šaiposi? 

Tarnautojas atnešė glėbį drėgnų popierių ir padėjo juos jam ant stalo. 

— A! Afišos! — šūktelėjo pirklys. — Nežinau, kada šiandien beteks 
pietauti 

Režembaras pasiėmė skrybėlę. 

— Kaip, jūs jau mane paliekate? 

— Septinta valanda! — atsakė Režembaras. 

Jam iš paskos išėjo ir Frederikas. 

Monmartro gatvės kampe jisai atsigręžė, pakėlė akis į antrojo aukšto 
langus ir jam pagailo pačiam savęs. Jis liūdnai nusišypsojo, prisiminęs, su 
kokia meile visą laiką žiūrėdavo į juos. Kurgi ji pagaliau gyvenanti? Kaip 
dabar su ja susitikti? Jo geismą vėl apgaubė vienatvė, ir tokia neaprėpia- 
ma, kokios dar nėra buvę! 

— Užeisim? — paklausė Režembaras. 

— Pas ką? 

— Į kavinę. Išgerti absento. 

Ir, pasidavęs to žmogaus įkalbinėjimams, Frederikas nuėjo su juo į 
Bordo kavinukę. 

Kai Režembaras, pasirėmęs ant alkūnių, žiūrinėjo ropinę, Frederikas 
dairydamasis pamatė šaligatvyje Pelereno profilį, jis pabeldė jam stipriai 
į langą. Nespėjus dar tapytojui nė atsisėsti, Režembaras paklausė jį, ko- 
dėl nebesirodo Mene žr Pramonėje. 

— Kojos mano daugiau ten nebus! Juk tai galvijas, miesčionis, niek- 
šas, sukčius! 

Šie plūdimai patiko įpykusiam Frederikui. Tačiau pasijuto įžeistas, 
nes jam pasirodė, kad jie šiek tiek paliečia ir ponią Arnu. 

— Ką jau tokio jis jums padarė? — paklausė Režembaras. 

Užuot ką atsakęs, Pelerenas tvojo koja į grindis ir sušniokštė. 

Jis vertėsi slaptais darbais, tokiais, kaip pieštuku išvedžioti ir nuspal- 
vinti portretai arba didžiųjų meistrų imitacijos, skirtos mažai tenusima- 
nantiems mėgėjams; ir kadangi tokie dalykai žemino jo garbę, tai jis daž- 
niausiai iš viso vengė kalbų panašiomis temomis. Bet ,„Arnu purvas“ per 
daug jau buvo jam įsipykęs. Jis išliejo savo širdgėlą. 

Pagal užsakymą, gautą girdint Frederikui, jis nunešęs tam pirkliui du 
paveikslus, kuriuos tasai išdrįsęs kritikuoti! Supeikęs kompoziciją, spal- 
vas ir piešinį, ypač piešinį; žodžiu, griežtai atsisakęs juos priimti. Tada, 
vekselio termino spiriamas, Pelerenas perleidęs juos žydui Isaakui, o po 
dviejų savaičių tas pats Arnu tuos pačius paveikslus pardavęs vienam 
ispanui už du tūkstančius frankų. 

— Už du tūkstančius frankų! Kokia niekšybė! Ir tai ne ta viena, po 
velnių! Greit pamatysime jį kaltinamųjų suole! 

— Kad tamsta ir perdedi! — tarė nedrąsiai Frederikas. 

— Dar ko! Perdedu! — suriko dailininkas, smogdamas kumščiu į stalą. 

Toji šiurkštybė grąžino jaunuoliui pasipūtimą. Žinoma, Arnu galėjęs 
pasielgti švelniau, tačiau, jeigu paveikslai pasirodę jam... 

— Blogi!.. Sakykit jau, kad pradėjot! Ar jūs juos matėt? Ar jūs tuos 
dalykus išmanot? O žinot, vaikeli, mėgėjų aš nepripažįstu! 

— O, aš į tai ir nesikišu! — pasakė Frederikas. 

— Tai kam jums reikia jį ginti? — šaltai kalbėjo toliau Pelerenas. 

— Dėl to... kad aš jo draugas. 

— Tai pabučiuokite jį nuo manęs! Likit sveiki! 

Ir tapytojas perpykęs išėjo, nė neužsiminęs, žinoma, apie užsimokė- 
jimą už gėrimus. 

Frederikas, gindamas Arnu, įtikino pats save, kad pirklys teisus. Iš- 
kalbos įkarštyje jis pajuto kažkokią šilumą tam, kaip jis manė, protingam 
ir geram žmogui, kuris, savo draugų šmeižiamas, sėdįs dabar prie darbo 
vičvienas ir visų apleistas. Jis negalėjo atsispirti keistam norui tuoj pat 
vykti aplankyti jo. Po dešimties minučių jis jau vėrė parduotuvės duris. 

Arnu rengė su savo tarnautoju didžiules afišas paveikslų parodai. 


— A! Koks vėjas jus atpūtė atgal? 

Nuo to, rodos, tokio paprasto klausimo Frederikas sumišo ir, nebe- 
sumesdamas ką atsakyti, ėmė teirautis, ar nepalikęs čia kartais kur savo 
užrašų knygutės — mažos, mėlynais viršeliais. 

— Tos, kurioje laikote meilės laiškus? 

Frederikas, išraudęs it mergelė, gynėsi nuo tokio įtarimo. 

— Tai gal joje buvo surašyti jūsų eilėraščiai? — šaipėsi toliau pirklys. 

Jis ėmė vieną po kito nuo stalo išdėliotus pavyzdžius, ginčijosi dėl 
jų formos, spalvų, apkraštavimų; ir Frederiką vis labiau ir labiau erzi- 
no jo mįslinga išvaizda, o ypač triūsiančios aplink afišas rankos, dide- 
lės, gana putlios rankos su plokščiais nagais. Pagaliau Arnu atsistojo 
ir, sakydamas: „Baigta!“, familiariai paėmė Frederikui už pasmakrės. 
Tas per didelis. elgesio laisvumas jaunuoliui nepatiko; jis pasitraukė 
atatupstas; išeidamas iš kontoros, jis pamanė, kad paskutinį sykį žengia 
per tą slenksų. Pati ponia Arnu pasirodė jam menkesnė dėl tokio jos 
vyro vulgarumo. 

Tą pačią savaitę jis gavo Delorjė laišką, kuriame tas rašė, kad ketvir- 
tadienį atvyksiąs į Paryžių. 

Frederikas su nauju karščiu puolė į tos senos, nepalyginti patva- 
resnės ir kilnesnės draugystės glėbį. Už tokį vyrą galima atiduot visas 
moteris. Jam daugiau nereikalingi būsią visi tie Režembarai, Pelerenai, 
Jusonė. Norėdamas patogiau įtaisyti savo draugą, jis nupirko geleži- 
nę lovelę, antrą fotelį, padalijo pusiau savo patalynę ir ketvirtadienio 
rytą buvo jau beapsivelkąs važiuoti sutikti Delorjė, kai pasigirdo durų 
skambutis. Įėjo Arnu. 

— Aš trumpam! Vakar gavau iš Ženevos puikų upėtakį; lauksime jūsų 
šį vakarą lygiai septintą... Žinote, Šuazel gatvė, 24. Neužmirškite! 

Frederikas gavo atsisėsti. Jam pakirto kojas. Jis kartojo pats sau: 


166 


„Pagaliau! Pagaliau!“ Paskui jis parašė laiškelius siuvėjui, skrybėlininkui, 
batsiuviui ir išsiuntė juos kiekvienam su atskiru žygūnu. Raktas pasisuko 
spynoje, ir įėjo durininkas su lagaminu ant pečių. 

Frederikas, pamatęs Delorjė, pradėjo drebėti kaip svetimaujanti mo- 
teris, užklupta savo vyro. 


— Kas tau pasidarė? — paklausė Delorjė. — Juk tu gavai mano laišką? 

Frederikui neužteko jėgų pameluoti: 

— Taip, gavau! 

Jis išskėtė rankas ir puolė jam prie krūtinės. 

Netrukus raštininkas papasakojo savo istoriją. Tėvas nenorėjęs atsi- 
skaityti su juo už globą; mat jis įsikalęs sau į galvą, kad esanti pritaikoma 
dešimties metų senatis ir kad jis todėl galįs jam nieko neduoti. Bet, gerai 
išmanydamas civilinį kodeksą, Delorjė išplėšęs iš jo visą savo motinos 
palikimą, septynis tūkstančius frankų grynais, kuriuos įsidėjęs į seną pi- 
niginę ir atsivežęs su savimi. 

— Tai bus atsarga, jeigu kas atsitiktų. O ryt iš pat anksto žiūrėsiu, kur 
geriausia tuos pinigus laikyti ir ką pačiam daryti, šiandien — atostogos 
nuo visko, daryk su manimi, ką nori, broleli! 

— Ol! Tu nesivaržyk! — atsakė Frederikas. — Jei turi ką nors svarbaus 
atlikti dar šį vakarą, tai... 

— Na ir pasakei! Būčiau tiesiog niekšas... 

Tas pažyminys, pasakytas be jokios ypatingos minties, pataikė Fre- 
derikui tiesiog į širdį kaip kokia užgauli užuomina. 

"Durininkas padėjo ant stalo prie židinio kotletų, šaltienos, langustą, 
desertą ir pastatė du butelius Bordo vyno. Tokios puikios vaišės sujau- 
dino Delorjė. 

— Tu mane priimi kaip kokį karalių, garbės žodis! 

Jie šnekėjosi apie savo praeitį, apie ateitį, o kartkartėmis ėmėsi vienas 
antram per stalą už rankų ir valandėlę meiliai žiūrėjosi kitas į kitą. 

Bet vienas iš žygūnų grįžęs atnešė naują skrybėlę. Delorjė balsu ža- 
vėjosi jos pamušalo blizgesiu. 

Paskui siuvėjas pats atnešė fraką, kuris jam buvo nusiųstas išlaidyti. 

— Galima pamanyti, kad tavo vestuvės šiandien, — tarė Delorjė. 

Po valandos atėjo trečias žmogus, ištraukė iš juodo maišo ir padavė 
porą puikių lakinių batų. Kol Frederikas juos mėgino, kurpius pašaipiai 
žvilgčiojo į provincijos atvykėlio apavą. 

— Gal ir ponui ko reikia? 

— Ačiū, — atšovė raštininkas, pabrukdamas po kėde savo senus su- 


varstytus pusbačius. 

Frederikui pasidarė nesmagu dėl to sugėdinimo. Jis delsė prisipažinti 
turįs išeiti. Pagaliau, it ką prisiminęs, sušuko: 

— A! Kad tave kur! Buvau beužmirštąs! 

— Ką tokio? 

— Šį vakarą esu pakviestas į svečius! 

— Pas Dambrezus? Kodėl tu nieko man apie tai nerašei? 

Ne, jis pietaująs ne pas Dambrezus, o pas Arnu šįvakar. 

— Tau reikėjo mane įspėti! — tarė Delorjė. — Būčiau atvažiavęs vieną 
dieną vėliau. 

— Negalėjau! — atkirto Frederikas. — Mane pakvietė šį rytą, visai 
neseniai. | 

Paskui, stengdamasis išpirkti savo kaltę ir nukreipti draugo dėmesį 
nuo jos, jisai atnarpliojo jam surizgusias lagamino virves, sudėliojo daik- 
tus į komodą ir pasakė, kad gultų į jo lovą; pats, girdi, atsigulsiąs malki- 
nėlėje. O nuo ketvirtos valandos jis jau pradėjo rengtis į svečius. 

— Tu gi turi dar daug laiko! — tarė draugas. 

Pagaliau jis apsitaisė ir išėjo. 

„Štai kokie tie turčiai!“ — pamanė Delorjė. Ir jis nuėjo pietauti į mažą 
pažįstamą restoranėlį Šventojo Jokūbo gatvėje. 

Frederikas kelissyk sustojo laiptuose — taip smarkiai plakė jo šir- 
dis. Pirštinės buvo per ankštos, ir viena iš jų net prairo; jam stengiantis 
įtraukti prairusią vietą į marškinių rankovę, Arnu, lipęs iš paskos, pagrie- 
bė jį už rankų ir įsivedė į vidų. 

Kiniškai išpuošto prieškambario palubėje kabėjo raštuotas žibintas; 
kampuose stovėjo bambukai. Einant per svetainę, Frederiko koja už- 
kliuvo už tigro kailio. Žvakės buvo neužžiebtos, bet dvi lempos degė 
buduaro gilumoje. 

Panelė Marta atėjusi pasakė, kad mama dar rengiasi. Arnu pakėlęs 
pabučiavo dukterį; paskui, išėjęs į rūsį parinkti vynų, jis paliko Frederiką 
su mergyte vienus. 

Ji buvo labai išaugusi nuo to laiko, kai jie plaukė į Montero. Jos tam- 
sūs plaukai krito ilgais garbiniais ant nuogų pečių; visa jos miela esybė 

dvelkė gėlių puokštės gaivumu. Ji priėmė svečio komplimentus kaip tik- 
ra koketė, įsmeigė į jį savo gilias akutes, paskui, smukusi tarp baldų, 
išnyko it katė. 

Jam praėjo visas nerimas. Lempų rutuliai, apdangstyti popieriniais 
karpiniais, skleidė pieno spalvos šviesą, kuri švelnino sienas, apmuštas 
rausvai violetiniu atlasu. Pro kūryklos grotas, primenančias didžiulę vė- 
duoklę, židinyje žaižaravo žarijos; priešais laikrodį stovėjo dėžutė su si- 
dabriniais apkaustais. Vietomis gulėjo numesti įvairūs šeimyniški daiktai: 
lėlė vidury mažos sofutės, skarelė ant kėdės atlošo; ant rankdarbių sta- 
lo — vilnonis nėrinys su perkištais dramblio kaulo virbalais. Visa aplinka 
dvelkė ramiu ir doru šeimos gyvenimu. 

Arnu sugrįžo, o iš už kitos užuolaidos pasirodė ir ponia Arnu. 

Kadangi ant durų gulė šešėlis, tai iš pradžių jis matė tiktai jos galvą. 
Ji buvo su juodo aksomo suknia, ant plaukų — ilgas, raudonas šilkinis 
tinklelis, toks, kokius nešioja Alžyre; jis buvo apsuktas aplink šukas ir 
sviro jai ant kairiojo peties. 

Arnu pristatė Frederiką. 

— O! Aš puikiai tamstą atsimenu, — atsakė ji. 

Paskui suėjo svečiai, kone visi iš karto: Ditmeras, Lovariasas, Biurjė, 
kompozitorius Rozenvaldas, poetas Teofilis Lorisas, du meno kritikai, 
Jusonė kolegos, popieriaus fabrikantas ir pagaliau garsusis Pjeras Po- 
lis Mensiusas, paskutinis aukštosios tapybos atstovas, linksmai nešiojąs 
savo garbę kartu su aštuoniasdešimties metų amžiumi ir storu pilvu. 

Einant į valgomąjį, ponia Arnu paėmė jį už parankės. Viena kėdė 
buvo palikta tuščia Pelerenui. Arnu ne tik išnaudojo, bet ir mėgo tą 
dailininką. Be to, jis prisibijojo baisaus jo liežuvio, ir todėl, norėdamas 
suminkštinti jam širdį, ponas Žakas įdėjo į savo Meną žr Pramonę jo port- 
retą su negirdėtais pagyrimais; Pelerenas, jautresnis garbei, nei pinigui, 
atbėgo apie aštuntą valandą, visai uždusęs. Frederikas net pamanė, kad 
jie jau seniai susitaikę. 

Svečiai, patiekalai — viskas jam patiko. Valgomasis, išmuštas įspaus- 


tine oda, buvo panašus į viduramžių pilies priėmimo menę; olandiška 

knygdėtė kilo į viršų priešais stovą su turkiškomis pypkėmis; o stalas 
su įvairiaspalvėmis čekų krištolo taurėmis, pristatinėtomis tarp gėlių ir 
vaisių, atrodė kaip koks iliuminuotas sodas. 

Garstyčių teko jam rinktis iš dešimties rūšių. Jis valgė daspakio, 
kario, imbiero, Korsikos strazdų, romėniškų skrylių; gėrė nepaprastų 
vynų: lipfraolio ir tokajaus. Arnu visados vaišino taip, kad būtų kuo 
pasigirti. Jis gerinosi prie visų paštavežių, kad galėtų per juos užsi- 
sakyti iš toliau maisto produktų; jis dar palaikė artimus santykius su 
turtuolių virėjais, kad galėtų 1š jų iškvosti padažų paslaptis. Bet svečių 
pašnekesys domino Frederiką labiau už viską. Mėgdamas keliones, jis 
mielai klausėsi Ditmero pasakojimų apie Rytus; jo smalsą teatro daly- 
kams tenkino Rozenvaldas, kalbėdamas apie operą; o baisus bohemos 
gyvenimas pasirodė jam tiesiog linksmas, klausantis Jusonė, kai šis 
spalvingai pavaizdavo, kaip kartą visą žiemą mito vienu tik olandišku 
sūriu. Paskui Lovariaso ir Biurjė ginčas apie Florencijos mokyklą at- 
skleidė jam meno šedevrus, atvėrė akiratį, ir jis vos benustygo savy, kai 
išgirdo Pelereną šaukiant: 

— Duokit man ramybę su ta savo šlykščia tikrove! Ką reiškia tikrovė? 
Vieni mato juodai, kiti mėlynai, o dauguma kvailai. Nėra nieko nenatū- 
ralesnio už Mikelandželą, bet ir nieko stipresnio už jį. Rūpestis išviršiniu 
tikrumu rodo šių laikų menkystę; jei taip bus ir toliau, menas pasidarys 
kažkokiu nuvalkiotu žaislu, kuris neįstengs poetiškumu prilygti religijai, 
o naudingumu — politikai. Su mažais kūrinėliais, kad ir kaip gudriai jie 
būtų padaryti, jus nepasieksite meno tikslo — taip, tikslo! — žadinti žmo- 
nėse neasmenišką egzaltaciją. Štai, pavyzdžiui, Basoljė: gražu, puošnu, 
švaru ir jokio svorio! Galite įsidėti į kišenę, pasiimti į kelionę! Notarai už 
tokius moka po dvidešimt tūkstančių frankų; idėjos rasi ten už tris sū; 
tačiau kur nėra idėjos, nėra ir didybės, o be didybės nėra grožio! Olim- 
pas — kalnas! Šauniausias visų laikų monumentas yra ir visada bus pira- 
midės. Geriau kas gausu, negu kas gražu, verčiau tyrai, negu šaligatvis, 
verčiau laukinis, negu kirpėjas! 

Frederikas, klausydamasis tų dalykų, žiūrėjo į ponią Arnu. Jie krito 
jam į sąmonę kaip metalas į žaizdrą, lydėsi ten su aistra ir virto meile. 

Jis sėdėjo toje pat pusėje, kaip ir ji, tik trimis vietomis žemiau. Kart- 
kartėmis ji pasvirdavo kiek į priekį ir, pasukusi galvą, tardavo žodį kitą 
savo mergytei, o kadangi darė tai su šypsena, tai skruoste atsirasdavo 
duobutė, teikianti veidui dar švelnesnio gerumo. 

Atėjus likerių metui, jinai pasišalino. Šnekos pasidarė labai laisvos, 
o ponas Arnu viršijo visus kitus; Frederikas stebėjosi tų vyrų cinizmu. 
Tačiau visų jų galvos buvo pramuštos moterimis, ir šitai tarsi sulygino jį 
su jais, O toji lygybė išaukštino jį savo paties akyse. 

Grįžęs į svetainę, jis ėmė dėl akių vartyti vieną iš gulėjusių ant stalo 
albumų. Didieji to laiko menininkai buvo pripiešę jame piešinių, prirašę 
prozos, eilių arba bent padėję savo parašus; greta garsių pavardžių matei 
daug nežinomų, o įdomios mintys tik kur ne kur kyšojo iš kvailysčių 
srauto. Tiesiai ir netiesiai visi garbino ponią Arnu. Frederikui būtų buvę 
baisu pridėti prie to visko bent vieną savo eilutę. 

Ji, nuėjusi į buduarą, atnešė dėžutę su sidabriniais apkaustais, kurią 
jis buvo matęs ant židinio. Tai buvo vyro dovana, renesanso laikų dar- 
bas. Arnu draugai gyrė jo skonį, žmona jam dėkojo; jisai susigraudinęs 
pabučiavo ją prie visų. 

Paskui svečiai šnekučiavosi pasiskirstę būreliais; senis Mensiusas sė- 
dėjo su ponia Arnu ant sofutės prie židinio; jinai ką sakydama lenkėsi 
jam prie ausies, jų galvos susiliesdavo; ir Frederikas būtų sutikęs pasi- 
daryti kurčias, raišas ir darkus, kad tik turėtų garsų vardą, žilą plauką ar 
pagaliau bet ką, kas leistų jam sėdėti taip arti prie jos. Širdis jam plyšo iš 
pykčio, kad jis toks dar jaunas. 

Bet štai jinai atėjo į tą svetainės kampą, kuriame buvo jis, paklausinė- 
JO ji, ar pažįstąs ką iš svečių, ar mėgstąs tapybą, ar seniai jau studijuojąs 
Paryžiuje. Kiekvienas žodis, einąs iš jos lūpų, atrodė Frederikui visai 
naujas ir toks, kokio niekas kitas pasakyti negalėtų. Jis įdėmiai žiūrė- 
jo į nusvirusį nuo šukuosenos alžyrietišką tinklelį, kurio kutai glostė jai 
nuogą petį, negalėdamas atitraukti nuo jo savo žvilgsnio, visa siela pasi- 
nerdamas į tą moteriško kūno baltumą, tačiau nedrįsdamas pakelti akių 


aukščiau ir pažvelgti jai tiesiai į veidą. 

Rozenvaldas pertraukė jų kalbą, prašydamas ponią Arnu padainuoti. 
Jis pagrojo keletą akordų, ji laukė; jos lūpos prasivėrė, ir tyras, ilgas, ei- 
nantis kaskart vis stipryn garsas pakilo į orą. 

Frederikas nesuprato nė vieno iš tų itališkų žodžių. 

Pradžioje ritmas buvo iškilmingas; jis priminė bažnytinę giesmę; 
paskui balsas, palengva gyvėdamas, pradėjo griaudėti, paskui ūmai tilo, 
ir melodija, plačiai, tingiai linguodama, skambėjo meilingai iš naujo. 

Ji stovėjo priešais fortepijoną, nuleidusi rankas ir įsmeigusi žvilgsnį 
į erdvę. Kartais, stengdamasi gaidas geriau išskaityti, ji pradėdavo mirk- 
čioti, nuklysdavo valandėlę akimis į priekį. Kontraltas žemose vietose 
skambėjo gūdžiai ir šiurpiai, tuomet jos gražus veidas su ilgais antakiais 
pasvirdavo truputį į šalį; jinai išsitiesdavo staiga vėl, akys suliepsnodavo, 
krūtinė subanguodavo, rankos prasiskirdavo, kaklas, iš kurio sklido be- 
simainantys garsai, klusniai, it kieno neregimo bučiuojamas, atsilošdavo. 
Ji sudainavo tris aukštas gaidas, nuleido balsą žemyn, šovė vieną dar 
aukštesnę gaidą ir patylėjusi užbaigė fermata. 

Rozenvaldas paliko sėdėti prie fortepijono. Jis skambino toliau pats 
sau. Svečiai pradėjo po vieną išeidinėti. Vienuoliktą valandą, skirstantis 
paskutiniesiems, išėjo su Pelerenu ir Arnu; mat pasisakė norįs svečią paly- 
dėti. Jis buvo iš tokių, kurie skundžiasi, kad serga, jei pavalgę nebas/anko. 

Ponia Arnu išėjo į prieškambarį; Ditmeras su Jusonė nusilenkė jai, ji 
padavė jiems ranką; ištiesė ją ir Frederikui, ir visos aliai vienos jo odos 
ląstelės pajuto tąjį rankos prisilytėjimą. 

Jis atsisveikino su kitais; jam norėjosi pasilikti vienam. Širdis liejosi 
per kraštus. 

Kodėl jinai padavė jam ranką? Ar taip sau, be jokios minties, ar gal no- 
rėdama padrąsinti? „Eik, jau eik! Iš proto kraustaisi!“ Bet ar tai ne vis tiek, 
jei jis dabar gali lankyti ją, kada užsimanydamas, gyventi jos aplinkoje. 

Gatvės buvo tuščios. Kartais, belsdamas grindiniu, pravažiuodavo 
vežimas su kroviniais. Namai pilkais fasadais ir uždarais langais slinko 
vieni po kitų; ir jis su panieka galvojo apie visus tuos žmones, miegan- 
čius anapus sienų, jie gyvena nematydami jos ir nė vienas nenuvokia net, 
kad ji yra pasaulyje! Jam nebebuvo nei aplinkos, nei erdvės, nei nieko; 

ir, kaukšėdamas kulnimis, barškindamas lazda į parduotuvių langines, jis 
ėjo tiesiai, nežiūrėdamas kur, nesitverdamas džiaugsmu, kupinas polė- 
kio. Pajutęs drėgmę, jisai susivokė, kad yra krantinėje. 

Žibintai švietė dviem tiesiomis linijomis, kurių galo nesimatė, ir ilgos 
raudonos liepsnos raibuliavo ant vandens gelmių. Upė buvo šiferio spal- 
vos, o dangus, šviesesnis už ją, atrodė paremtas milžiniškų šešėlių, susi- 
metusių jos krantuose. Nuo trobesių, kurių nė įžiūrėti negalėjai, tamsa 
buvo dar juodesnė, švytintis rūkas plaukiojo tolumoje viršum stogų; visi 
garsai liejosi į vieną gaudesį; pūtė vėjelis. 

Jis sustojo vidury Naujojo tilto ir vienplaukis, atsilapojęs, traukė orą 
į krūtinę. O tuo tarpu iš sielos gelmių pradėjo kilti kažkas neišsenkama, 
kažkoks švelnumo srautas, dirginąs jį, panašiai kaip vilnys, banguojan- 
čios prieš jo akis. Vienos bažnyčios laikrodis išmušė neskubėdamas pir- 
mą valandą, ir tai buvo it balsas, šaukiantis jį. 

Tada jį pagavo tasai sielos virpulys, kada žmogus imi galvoti, jog 
atsidūrei kažkokiame aukštesniame pasaulyje. Pajuto savy nepaprastų 
gebėjimų, tik nežinojo, už ko nusitverti. Jis rimtai svarstė, kuo jam 
būti: dideliu tapytoju ar dideliu poetu, ir jis pasirinko tapybą, many- 
damas, kad šito meno reikalavimai jį labiau suartins su ponia Arnu. 
Jis surado, vadinasi, savo pašaukimą! Jo gyvenimo tikslas jam dabar 
aiškus, o ateitis — tikra. 

Kai parėjęs uždarė duris, tai išgirdo, kad kažkas knarkia už sienos, 
tamsioje kamarėlėje. Tai buvo jo draugas. Jis jau apie jį nebegalvojo. 

Veidrodyje pamatė savo veidą. Jis jam patiko. 


V 


[ itą dieną, iš ryto, jis nusipirko dėžę su dažais, teptukų, mol- 
bertą. Pelerenas sutiko jį mokyti, ir Frederikas atsivedė jį pas 
save į butą pasižiūrėti, ar netrūksta ko iš tapybos reikmenų. 

Delorjė buvo namie. Kitame fotelyje sėdėjo kažkoks jaunas vyras. 
Raštininkas tarė, rodydamas į jį: 

— Tai jis! Žiūrėk! Tai Senekalis! 

Frederikui tas vyrukas nepatiko. Jo kakta atrodė aukštesnė, negu 
buvo iš tikro, nes jis plaukus šukavo ežiuku. Kažko kieta ir šalta buvo 
jo pilkose akyse, o jo juodas redingotas ir visas apsitaisymas atsidavė 
mokytoju ar kunigu. 

Iš pradžių jie kalbėjosi dienos klausimais, beje, apie Rosinio S$/aba;, 
Senekalis, paklaustas, ką jis manąs apie tą dalyką, atsakė teatrų iš viso 
nelankąs. Pelerenas atidarė dėžę su dažais. 

— Ar tas viskas tau? — paklausė raštininkas. 

— Na, žinoma! 

— Ką sakai! Koks sumanymas! 

Ir jis pasilenkė ant stalo, kur matematikos repetitorius vartė Lui Bla- 
no knygą. Senekalis turėjo ją atsinešęs ir dabar tyliai skaitinėjo, atsivers- 
damas čia vieną, čia kitą kokį jos puslapį; tuo tarpu Pelerenas su Frede- 
riku iš pradžių žiūrinėjo kartu paletę, mentelę, dažus, o paskui pradėjo 
kalbėtis apie Arnu pietus. 

— Ar tai tas pats Arnu, kur prekiauja paveikslais? — paklausė Seneka- 
lis. — Geras paukštis, nėr ko sakyt! 

— Kodėl gi jau taip? — tarė Pelerenas. 

Senekalis atitarė: 

— Tai žmogus, kuris daro pinigą iš politinio mėšlo. Ir jis pradėjo kalbė- 
ti apie vieną pagarsėjusią litografiją, vaizduojančią visus karaliaus šeimos 
narius prie pavyzdingų darbų: Liudvikas Pilypas laiko įstatymų knygą, 
karalienė — maldaknygę, kunigaikštytės siuvinėja, Nemuro kunigaikštis 
juosiasi kardą, ponas de Žuanvilis* aiškina žemėlapį savo jaunesniesiems 
broliams; gilumoje matyti dvigulė lova. Tas paveikslas, pavadintas Gero 
šeima, labai patikęs miesčionims, bet uždavęs širdį patriotams. Pelerenas, 


* Liudvikas Pilypas (Lowžs-Phihppe, 1773—1850) 1830 m. Liepos revoliucijos buvo 
pasodintas į Prancūzijos sostą ir karaliavo iki 1848 m. Nemuro kunigaikštis — Liudviko 
Pilypo sūnus. Jis buvo numatytas regentu, jei karalius mirtų. Ponas de Žuanvilis (Jožz- 
vale) — Liudviko Pilypo sūnus, jūrų karininkas. 

it pats būtų to paveikslo autorius, piktai atsakė, kad visos pažiūros esan- 
čios vertos vienos kitų. Senekalis užprotestavo. Vienintelis meno užda- 
vinys esąs dorinti mases. Reikią vaizduoti tokius dalykus ir rinktis tokius 
siužetus, kurie skatiną gerus darbus; visi kiti - kenksmingi. 

— Bet tai priklauso nuo atlikimo! — sušuko Pelerenas. — Aš galiu pa- 
daryti šedevrus. 

— Juo blogiau jums, jei taip! Niekas neturi teisės... 

— Ką? 

— Taip, tamsta! Jūs neturite teisės dominti manęs tokiais dalykais, 
kuriuos aš smerkiu! Kam mums reikalingi tie visi niekniekiai, į kuriuos 
įdedama tiek darbo, bet iš kurių nėra jokios naudos; kad ir tos pačios 
veneros su visais jūsų peizažais! Aš nematau juose jokio pamokymo 
liaudžiai! Jūs verčiau rodykite mums jos vargą, priverskite mus gėrėtis 
jos aukomis! E! Viešpatie brangiausias, siužetų nestinga: valstiečio so- 
dyba, dirbtuvė... 

Pelerenas taip pasipiktino, jog jam net užėmė kvapą, ir jis, manyda- 
mas, kad dabar tai jau suradęs argumentą, tarė: 

— O Moljerą ar jūs pripažįstate? 

— Taip! — atsakė Senekalis. — Aš jį gerbiu kaip prancūzų revoliucijos 
pirmtaką. 

— A! Revoliucija! Pažiūrėkit į jos meną! Nėra niekingesnės epochos 
už tąją. 

— Nėra buvę didingesnės, tamsta! 

Pelerenas sunėrė rankas ant krūtinės ir įsmeigė akis į jį: 

— Jūs man atrodote tikras nacionalinis gvardietis! Jo priešininkas, pri- 
pratęs prie diskusijų, atsakė: 

— Aš ne iš tų, kurie eina į nacionalinę gvardiją. Aš neapkenčiu jos taip 
pat kaip jūs! Bet tokie principai tvirkina minias! O valdžiai, beje, to ir 
tereikia! Ji nebūtų tokia tvirta, jei jos nepalaikytų visokie Arnu padermės 
komediantai. 

Tapytojas gynė pirklį dėl to, kad Senekalio pažiūros jį pykino. Jis 
išdrįso net tvirtinti, kad Žakas Arnu — aukso širdies žmogus, ištikimas 
savo draugams, karštai mylintis žmoną. 

— O! Nesakykit! Jei tik jam pasiūlytų gerus pinigus, jis sutiktų ją 
leisti pozuoti. 

Frederikas baisiai išblyško: 

— Jis jums, matyt, labai nusidėjo, gerbiamasis? 

— Man? Nel Aš mačiau įį iš viso vieną kartą gyvenime; buvo kavinėje 
su draugu. Ir viskas. 

Senekalis sakė teisybę. Bet nebuvo dienos, kad Meno ir Pramonės re- 
klamos jo nesuerzintų. Jo akyse Arnu atstovavo tam pasauliui, kurį jis 
laikė pražūtingų demokratijai. Būdamas griežtas respublikonas ir nepa- 
lenkiamai sąžiningas žmogus, pats sau, beje, nieko nereikalaudamas, jisai 
visur, kur buvo elegancijos, matė ir korupciją. 

Pašnekesys nutrūkęs nebesimezgė. Tapytojas greit prisiminė turįs 
pasimatymą, repetitorius — mokinius, kurie jo laukią; jiedviem išėjus, 
Delorjė po ilgos tylos pradėjo teirautis apie Arnu. 

— Tu mane paskui supažindinsi su jais, brolau, gerai? 

— Žinoma, — atsakė Frederikas. 

Paskui jie pasirūpino savo gyvenimo sutvarkymu. Delorjė be sun- 
kumų gavo antrojo raštininko vietą pas vieną advokatą, užsirašė į teisės 
fakultetą, nusipirko reikiamų knygų, ir gyvenimas, apie kurį buvo tiek 
svajoję, prasidėjo. 

Ir, gražinamas jaunystės, jis buvo žavus. Delorjė nieko neužsiminė 
apie savitarpio atsiskaitymą, tylėjo apie jį ir Frederikas. Jis mokėjo visas 
išlaidas, tvarkė spintą, rūpinosi namų ūkiu, bet jei reikėjo kada išbarti 
durininką, tai darė tatai raštininkas, atlikdamas, kaip ir koledže, globėjo 
ir vyresniojo vaidmenį. 

Visą dieną nesimatę, jie sueidavo vakarais. Susėsdavo prie židinio, 
kiekvienas savo vietoje, ir imdavosi darbo. Bet greit jį nutraukdavo. Ir 
tada lieja be galo be krašto vienas antram savo širdį, tarpais pasidaro ne- 
žinia kodėl abiem baisiai linksma, tarpais ginčijasi dėl rūkstančios lem- 
pos ar dėl kažkur dingusios knygos, net kitąsyk susipyksta, bet tik vienai 
minutei: juokas bematant pyktį išsklaido. 

Kadangi durys į malkų kamarėlę būdavo paliekamos atviros, tai ir 
atgulę į lovas jie vis dar plepėdavo. 

Rytais jie išeidavo vienmarškiniai pasivaikščioti po savo terasą: teka 
saulė; viršum upės kyla lengvas rūkas; gėlių turguje, šalimais, spiegia bal- 
sai; iš jų pypkių raitosi dūmai; grynas oras gaivina jiems užmiegotas akis 
ir kvėpuojant kelia jausmą, tarytum aplinkui būtų apstu neribotų vilčių. 

Jei sekmadienį nelydavo, tai jie išeidavo kartu iš namų ir, susikabinę už 
parankių, vaikščiodavo gatvėmis. Beveik visuomet ta pati mintis šaudavo 
į galvą abiem iš sykio, arba jie taip užsišnekėdavo, kad nieko aplinkui 
nebematydavo. Delorjė geidė turto kaip priemonės kitiems valdyti. Jam 
norėjosi turėti savo žinioje daug žmonių, kelti daug triukšmo, varinėti tris 
sekretorius ir rengti kas savaitę didelį politinį pokylį. Frederikas regėjo 
savo būstą maurų stiliaus rūmuose, kur galėtų gyventi, gulinėdamas ant 
kašmyrais apmuštų kanapų, klausydamasis, kaip gurga fontanai, ir siunti- 
nėdamas negrų padermės pažus; ir tie svajonės dalykai įgaudavo galų gale 
tokį aiškų pavidalą, kad jis, tarytum visa tai praradęs, nusimindavo. 

— Kam mums kalbėti apie tai, - sakydavo jis, — ko niekad nebus. 

— Ką gali žinoti? — atsiliepdavo Delorjė. 

Kad ir laikydamasis demokratinių pažiūrų, jis vis ragino Frederiką 
artimiau susipažinti su Dambrezais. Tas atsakinėjo, jog mėginęs, bet kad 
nieko neišėję. 

— Na, tai kas! Nueik dar kartą! Pakvies, matysi! 

Apie vidurį kovo jie gavo keletą didokų sąskaitų, beje ir iš restora- 
no, kur pietaudavo. Frederikas, neturėdamas tiek pinigų, kad galėtų jas 
visas apmokėti, pasiskolino šimtą ekiu iš Delorjė; po dviejų savaičių jis 
paprašė iš jo dar šimto, ir tada raštininkas prikišo savo draugui, kad jis 
per daug išlaidaująs pas Arnu. 

Ir iš tikro stigo jam saiko. Venecijos reginys užėmė visą vidurį vie- 
nos sienos, Neapolio reginys — visą vidurį kitos, Konstantinopolio regi- 
nys — tokią pat vietą trečiojoje sienoje; Alfredo de Drė* arklių paveikslai 
kabėjo šen ir ten; Pradjė** skulptūrinė grupė stovėjo ant židinio, Meno r 


* A. de Drė (Dreux, 1808-1860) — prancūzų dailininkas, tapęs aukštuomenės gy- 
venimo paveikslus, taip pat puikiai piešęs arklius. 
** Žamė Pradjė (Pradier, 1794-1852) — garsus prancūzų skulptorius. 

Pramonės numeriai gulėjo ant fortepijono; kartoniniai aplankai riogsojo 
pakampėmis sukrauti ant grindų; ir viso to buvo kambaryje tiek prigrūs- 
ta, kad nebeturėjai nei kur knygos pasidėti, nei vietos alkūnei pajudinti, 
bet Frederikas tvirtino, kad tų dalykų jam būtinai reikią jo tapybai. 

Jis dirbo pas Pelereną. Bet Pelereno dažnai nerasdavo namie; mat 
tas žmogus mėgo dalyvauti laidotuvėse ir kitokiuose renginiuose, apie 
kuriuos buvo įprasta rašyti laikraščiuose, ir Frederikas ištisomis va- 
landomis išbūdavo jo ateljė visai vienas. Ramybė to didelio kambario, 
kuriame, be pelių krebždėjimo, nieko kita negirdėjai, šviesa, krintanti 
nuo lubų, ir net krosnies ūžimas — visa iš pradžių kėlė jam savotiškos 
dvasinės palaimos jausmą. Paskui jo akys, atitrūkusios nuo darbo, su- 
stodavo ties sienų vietomis, nuo kurių buvo nutrupėjęs tinkas, ties 
dailės mažmožiais knygdėtėje, ties torsais, aptrauktais dulkėmis it ak- 
somo skutais; ir kaip pasiklydęs miške keleivis, išeinantis vis į tą pačią 
vietą, Frederikas, kad ir ką pradėjęs galvoti, vis atsirasdavo mintimis 
prie ponios Arnu. 

Jis pasiskirdavo sau dieną, kada eis pas ją; užlipęs į antrą aukštą, sua- 
bejodavo, ar skambinti, ar ne. Pasigirsdavo žingsniai, atsidarydavo durys, 
ir sulig žodžiais: ,„Ponios nėra namie“, jis pasijusdavo kaip išgelbėtas iš 
kokios nelaimės, kaip numetęs sunkumą, slėgusį jam širdį. 

Bet porą sykių užtiko ją namie. Pirmą kartą su ja buvo trys damos, 
o kitą popietę staiga atėjo panelės Martos dailyraščio mokytojas. Tačiau 
šiaip jau vyrai, kurie svečiuodavosi pas ponią Arnu, paskui jos nelanky- 
davo nekviesti. Iš padorumo ir jis liovėsi ateidinėjęs. 

Bet norėdamas būti pakviestas ketvirtadienį pietų, jis nepraleisdavo 
nė vieno trečiadienio neatėjęs į Meną tr Pramonę; ir jis pasilikdavo ten 
ilgiau už visus kitus, ilgiau net už Režembarą, pasilikdavo iki pat pasku- 
tinės minutės, apsimesdamas žiūrinėjąs graviūrą arba skaitąs laikrašų. 
Pagaliau Arnu paklausdavo: „Ar ryt vakare jūs laisvas?“ Nelaukdamas 
nė klausimo pabaigos, jis jau atsakydavo, kad taip. Arnu, atrodė, pra- 
dėjo jį mėgti. Jis išmokė Frederiką pažinti vynus, daryti punšą, gaminti 
šutinį iš perkūno oželių; Frederikas mėgo visa, kas buvo susiję su ponia 
Arnu —jos baldus, jos tarnus, jos namus, jos gatvę. 

Jis visiškai nekalbėdavo per tuos pietus, jis tik žiūrėdavo į ją. Prie 
smilkinio iš dešinės pusės buvo apgamėlis; jos glotniai sušukuoti plau- 
kai, su sklastymu, atrodė tamsesni priešais, nei kitur ir visuomet tarsi 
drėgni palei pakraščius; kartkartėmis ji pasiglostydavo juos dviem pirš- 
tais. Jis žinojo, kaip atrodo kiekvienas jos piršto nagas, jis jautėsi laimin- 
gas, girdėdamas, kaip šnara jos šilkinis drabužis einant pro duris, traukė 
paslapčia į krūtinę jos nosinaitės kvapą; jos šukos, jos pirštinės, jos žiedai 
buvo ypatingi dalykai, tokie pat svarbūs kaip meno kūriniai, kone tokie 
pat gyvi kaip žmonės; visa tai griebė jam už širdies ir didino jo aistrą. 

Jam nepakako jėgos nuslėpti savo aistrą nuo Delorjė. Grįžęs iš po- 
nios Arnu, jis prižadindavo jį, tarsi netyčia, iš miegų ir pradėdavo kalbėti 
apie ją. 

Delorjė, miegojęs malkų kamarėlėje prie prausyklos, pirmiausia im- 
davo baisiai žiovauti. Frederikas sėsdavosi jo kojūgalyje. Iš pradžių jis 
pasakodavo jam, kokie buvo pietūs, paskui visokiausias, jokios reikšmės 
neturinčias smulkmenas, kuriose jis matė paniekos arba meilės žymių. 
Kartą, pavyzdžiui, jinai nepanorėjo paimti jį už parankės, o paėmė Dit- 
merą; Frederikas nežinojo kur dėtis iš nusiminimo. 

— Na ir kvailas gi tu! 

Arba vėl jinai kartą pavadinusi jį savo „mielu draugu“. 

— Na, tai ir nesnausk tada! 

— Bet aš nedrįstu, — sakė Frederikas. 

— Ojei taip, tai nė nebegalvok apie ją! Labanaktis! 

Delorjė nusisukdavo į sieną ir užmigdavo. 
auglio silpnybę; ir kadangi viena Frederiko bičiulystė, matyti, jo ne- 
bepatenkino, tai jis sumanė kartą per savaitę kviestis didesnį bendrų 
draugų būrį. 


Jie susirinkdavo šeštadieniais, apie devintą valandą. Visos trys alžy- 
rietiškos uždangos būdavo kruopščiai užtraukiamos; degdavo lempa ir 
keturios žvakės; viduryje stalo stovėdavo didelis tabokos puodas, pilna 
pypkių, o aplinkui — buteliai alaus, arbatinukas, buteliukas romo ir krū- 

va mažų pyragaičių. Jie ginčydavosi dėl sielos nemirtingumo, lygindavo 
profesorius vienus su kitais. 

Vieną vakarą Jusonė atsivedė aukštą jaunuolį su redingotu per trum- 
pom rankovėm; šis įėjęs sumišo. Tai buvo tas pats vyrukas, kurį jie per- 
nai mėgino išvaduoti iš daboklės. 

Kadangi jis tada nebegalėjo sugrąžinti šeimininkui kartono dėžės su 
mezginiais, žuvusios sumaištyje, tai tasai apkaltino jį vagyste ir grasino 
teismu; dabar vaikinas tarnavo transporto kontoroje. Jusonė sutiko jį 
tą rytą vienos gatvės kampe ir atsivedė su savimi dėl to, kad Diusardjė 
norėjo iš dėkingumo pamatyti ir tą „antrąjį“. 

Jis atkišo Frederikui nepraimtą cigarinę, kurią buvo pagarbiai išsau- 
gojęs, turėdamas vilų ją kada nors jam sugrąžinti. Jaunuoliai paprašė jį 
lankytis dažniau. Jis tai ir darė. 

Visi jie jautė vieni kitiems simpatijas. Pirmiausia neapykanta vyriau- 
sybei visiems jiems turėjo neginčijamos dogmos reikšmę. Vienas Marti- 
nonas temėgino ginti Liudviką Pilypą. Karaliui prikaišiojo laikraščių žo- 
džiais dėl fortų statymo aplink Paryžių, dėl rugsėjo įstatymų, Pričardo, 
lordo Gizo;* ir net Martinonas, bijodamas įžeisti ką iš draugų, neprieš- 
taravo. Per visus septynerius koledžo metus jis nė karto nebuvo baustas, 
o įstojęs į teisės fakultetą, taip pat sugebėjo patikti profesoriams. Jis 
ateidavo paprastai su duksliu gelsvos spalvos redingotu ir su kaliošais; 
tačiau vieną vakarą jis pasirodė pasipuošęs kaip jaunikis: aksominė lie- 
menė su atlapais, baltas kaklaraištis, auksinė grandinėlė. 

Visi dar labiau nustebo, kai jis pasisakė atėjęs tiesiai iš pono Dam- 
brezo. Mat bankininkas nupirko iš Martinono tėvo didelį miško plotą; 


* 1833 m. Deputatų Rūmai atsisakė duoti vyriausybei kreditus fortams aplink 
Paryžių statyti; mat opozicija bijojo, kad jie nepasidarytų „bastilijomis“, nukreiptomis 
prieš Paryžiaus liaudį. Rugsėjo įs/ažymai buvo išleisti po Fieskio pasikėsinimo į Liudviką 
Pilypą (1835 m. liepos 28 d.). Tie įstatymai suteikė teisingumo ministrui galią steigti 
specialias teismo institucijas, susiaurino spaudos laisvę. Bet kokios diskusijos apie val- 
dymo formą ir apie karaliaus asmenį buvo tų įstatymų uždraustos. Gizo čia pridėtas 
ironiškai lordo titulas todėl, kad opozicija laikė jį anglofilu. Atvežus 1840 m. Napo- 
leono I palaikus į Paryžių, minioje buvo girdėti šaukiant: „Šalin Gizo, šalin išdavikus, 
šalin anglus!“ 

seniui pristačius ta proga Dambrezui savo sūnų, tasai ir pakvietė juos 
pas save pietų. 

— Ar daug buvo triufelių? — paklausė Delorjė. — Ir ar čiuptelėjai tarp- 
dury jo žmoną, s174/ dece:?F 

Tada užėjo šneka apie moteris. Pelerenas nepripažįstąs, kad galėtų 
būti gražių moterų (jis teikiąs pirmenybę tigrėms); be to, žmogaus patelė 
užimanti žemesnę vietą estetinėje būtybių hierarchijoje: 

— Kas jus vilioja, tas ją labiausiai ir žemina kaip idėją; aš turiu galvoje 
krūtis, plaukus... 

— Tačiau, — paprieštaravo Frederikas, — ilgi juodi plaukai ir didelės 
juodos akys... 

= O! Žinom, žinom! — sušuko Jusonė. - Gana tų Andalūzijos ievų, 
sėdinčių ant pievų! Antika? Dėkoju nuolankiai! Nes žinot ką, kalbėki- 
me atvirai: su lorete smagiau negu su Miloso Venera! Būkime galais,** 
po paibelių! Ir gyvenkime, kaip žmonės gyveno Regentystės laikais, jei 
dar gebam! 


Liekstės, vynai; moterys, teakatės juokis! 


— Ir nepraleiskim nei brunečių, nei blondinių. Ar ne taip, tėve Diu- 
sardjė? 

Diusardjė nieko neatsakė. Visi puolė jį klausinėtu, kokios gi jam vis 
dėlto geriau patinkančios. 

— Jei taip, — atsakė jis raudonuodamas, — tai aš pasakysiu, kad norė- 
čiau visą amžių mylėti vieną kurią! 

Šitai buvo ištarta taip, jog visi akimirką nutilo, vieni nustebinti jo sie- 
los skaistybės, o kiti galbūt supratę, kad ir jie gilumoje trokšta to paties. 

Senekalis pastatė ant židinio savo alaus bokalą ir dogmatiškai pareiš- 
kė, jog geriausias dalykas — susilaikymas, nes prostitucija esanti tironija, 
o vedusiųjų gyvenimas — nedorybė. Delorjė žiūrėjo į moteris kaip į pra- 


* Kaip pritinka (//.). 
** Galas — Galijos gyventojas; galai — prancūzų protėviai. 

mogą ir nieko daugiau iš jų nelaukė. Ponas de Sizi buvo dėl jų kupinas 
visokių baimių. 

Jis buvo išauklėtas dievobaimingos senelės priežiūroje, ir tas jaunuo- 
lių sambūris traukė jį kaip nuodėminga vieta ir švietė it Sorbona. Drau- 
gai, beje, pamokų jam negailėjo, o jis pats buvo toks uolus, kad užsigeidė 
pradėti rūkyti, nepaisydamas šleikštulio, neatlyžtamai jį kankinusio po 
kiekvieno mėginimo. Frederikas labai juo rūpinosi. Jis žavėjosi jo ka- 
klaraiščių atspalviais, apsiausto kailiu, o ypač batais, šie buvo ploni it 
pirštinės ir tiesiog draskė akis savo gležnumu ir švara; jo karieta visados 
jo laukdavo apačioje prie durų. 

Vieną vakarą, jam išėjus iš to pobūvio, — lauke kaip tik snigo, — Se- 
nekalis pradėjo gailauti jo vežėjo. Paskiau jis ėmė karštai pulti geltonas 
pirštines, Žokėjų klubą.* Bet kuris darbininkas esąs artimesnis jo šir- 
džiai, negu visi tie ponai. 

— Aš tai bent dirbu, esu neturtingas! 

— Tai ir matyt, — atsiliepė pagaliau Frederikas, pritrūkęs kantrybės. 

Repetitorius už tą žodį pradėjo griežti apmaudą ant jo. 

Bet, Režembarui prasitarus kartą, kad jis pažįsta truputį Senekalį, 
Frederikas, norėdamas padaryti jam, kaip Arnu draugui, ką nors malo- 
naus, pakvietė ir jį lankytis šeštadieniais jų susirinkimuose, ir abu patrio- 
tai buvo labai patenkinti, gavę susitikti. 

Tačiau kai kuo jie skyrėsi. 

Senekalis, kurio kiaušas buvo smailas, teikė svarbos vien tik siste- 
moms. Režembaras, priešingai, matė tiktai faktus ir daugiau nieko. Jo di- 
džiausias rūpestis buvo Reino siena.** Jis dėjosi nusimanąs apie artileriją 
ir savo drabužius siūdinosi pas Politechnikos mokyklos*** siuvėją. 


* Uždaras aristokratų ir turtuolių klubas. 

** Po 1830 m. revoliucijos Prancūzijoje sukilo šovinistinės nuotaikos. Respubliko- 
nai reikalavo atkariauti kairįjį Reino krantą, atiduotą vokiečiams 1815 m. taikos sutarti- 
mi. 1840 m. prasidėjo naujas šovinizmo pakilimas. Vėl buvo imta dainuoti Marselietę ir 
šnekėti apie kairįjį Reino krantą. Išėjo Edgaro Kinė brošiūra „1815-1840“. Savo ruož- 
tu vokiečių poetas Bakeris parašė dainą: „Ne! Mūsų vokiško Reino niekad jie neturės!“ 
Prancūzų poetas Miusė atsakė į tai 1841 m. eilėraščiu „Vokiškas Reinas“. 

*** Tuo vardu buvo vadinama viena iš Prancūzijos karo mokyklų. 

Kai jam pirmąkart atėjus šeimininkai pasiūlė pyragaičių, tai jis, gūž- 
telėjęs su panieka pečiais, atsakė, kad tokie dalykai tinką tik moterims; 
malonesnis nepasidarė jis ir kitais kartais. Lig tik mintys kalboje palies- 
davo kokius aukštesnius dalykus, jis tuoj pradėdavo niurzgėti: „O! Gana 
tų utopijų! Gana tų svajonių!“ Meno srityje (kad ir lankydavo jis kartais 
dailininkų dirbtuves, kur kitąsyk maloningai pamokydavo juos, kaip rei- 
kia fechtuotis) jo pažiūros nepasižymėjo gilumu. Jis gretino pono Ma- 
rasto* stilių su Voltero stiliumi, o panelę Vatnaz, kalbėdamas apie jos 
odę, skirtą Lenkijai, „kurioje esama širdies“, lygino su ponia de Stal. 
Pagaliau Režembaras pradėjo atsibosti visiems ir ypač Šarliui Delorjė, 
nes pilietis palaikė artimus santykius su Arnu. O raštininkas kaip tik pats 
labai norėjo lankytis tuose namuose, vildamasis užmegzti ten naudingų 
pažinčių. „Kada pagaliau nuvesi mane pas juos?“ — klausė jis ne kartą 
Frederiką. Arnu esąs užsivertęs darbais arba vėl — išvykęs, be to, dabar 
nesą nė prasmės, kadangi pietų sezonas greit pasibaigsiąs. 

Jei būtų reikėję rizikuoti gyvybe dėl draugo, Frederikas būtų tai pa- 
daręs. Bet čia buvo visai kas kita: jis nėrėsi, galima sakytu, iš kailio, kad 
tik pasirodytų poniai Arnu iš geriausios pusės; jis rūpinosi savo šneka, 
manieromis, drabužiais tiek, kad net eidamas į Meno 77 Pramonės kon- 
torą maudavosi kuo geriausias pirštines, o Delorjė, priešingai, nešiojo 
seną juodą fraką, laikėsi kaip prokuroras, kalbėjo atžariai ir išdidžiai, to- 
dėl Frederikas ir bijojo, kad jis, ko gera, nepadarytų poniai Arnu blogo 
įspūdžio, kuris galėtų sukompromituoti ir sumenkinti jos akyse jį patį. 
Kiti — tegu sau eina, bet tasai kaip tik suvaržytų jį tūkstantį kartų labiau, 
negu kuris kitas. Raštininkas suprato, kad Frederikas nenori tesėti savo 
pažado, ir jo tylėjimas pasirodė Šarliui tada dar labiau užgaulus. 

Jam norėjosi vadovauti savo draugui ir matyti jį tobulėjant pagal tą 
idealą, kurį jie buvo išsvajoję jaunystėje; Frederiko dykinėjimas pykino 


* A. Marastas (Marras/, 1801-1852) - Liudviko Pilypo karaliavimo pradžioje reda- 
gavo respublikonų laikrašų ,, Tribiun“, paskui ,,Nasjonal“, buvo persekiojamas. 1948 m. 
buvo sekretoriumi Laikinojoje vyriausybėje, paskui buvo Steigiamosios Asamblėjos 
pirmininku. 

ji kaip nepaklusnumas ir kaip išdavystė. Frederikas, beje, visas pasinėręs 
į mintis apie ponią Arnu, dažnai minėjo jos vyrą, ir Delorjė „užtaisė 
jam pjūklą“, kuriuo negailestingai džyrino, kartodamas šimtą kartų per 
dieną, po kiekvieno sakinio it kokį idiotišką priedą Arnu pavardę. Jei kas 


166 


pabeldžia į duris, jis atsiliepia: „Įeikite, Arnu!“ Restorane, užsakydamas 
Bri sūrį, prideda: „tą, kurį mėgsta Arnu“, o naktų, apsimetęs, kad ką 
baisaus susapnavo, prikelia savo bičiulį riksmu: ,„Arnu! Arnu!“ Pagaliau 
kartą iškankintas Frederikas tarė jam gailiu balsu: 

— Liaukis tu su tuo Arnul 


— Niekuomet! — atsakė raštininkas. 


Visada žr visur, Ga ugnim, ča ledais, 


Man paveikslas Arnu akyse... 


— Nutilk! — sušuko Frederikas, užsimojęs kumščiu. 

Ir pridūrė švelniai: 

— Toji tema yra man nemaloni, tu juk žinai gerai. 

— O! Atsiprašau, gerbiamasis, — atsakė Delorjė, labai žemai nusilenk- 
damas, — nuo šiolei atsižvelgsiu į panelės nervus. Dar kartą atsiprašau! 
Tūkstantųį kartų prašau atleisti! 

Šitaip baigėsi ta išdaiga. 

Bet po trijų savaičių jis tarė jam vieną vakarą: 

— O aš ką tik ją mačiau, ponią Arnul! 

— Kurgi? 

— Teisme, su Balandaru, advokatu; tokia juodbruva moteris, viduti- 
nio ūgio, ar ne? 

Frederikas ženklu atsakė, kad taip. Jis laukė, ką Delorjė pasakys apie 
ją daugiau. Kad nors vienu kokiu žodžiu jis būtų parodęs, jog taip pat 
yra susižavėjęs ja, tai Frederikas būtų išliejęs jam visą savo širdį, pamilęs 
net jį patį; bet tasai tylėjo, pagaliau nebeištverdamas Frederikas pats pa- 
klausė jį abejingai, ką gi jis apie ją galvojąs. 

Delorjė atsakė, kad „nieko sau, bet ir nieko ypatinga“. 

— A! Tu manai, — tarė Frederikas. 

Atėjo rugpjūtis, reikėjo laikyti antruosius egzaminus. Buvo paplitusi 
nuomonė, kad pakanką dviejų savaičių jiems pasirengti. Frederikas, ne- 
abejodamas savo jėgomis, prarijo iš karto keturias pirmąsias Proceso ir 
tris pirmąsias Baudžiamojo kodekso dalis, paskui keletą Baudžiamosios 
teisenos gabalų ir vieną skyrių Civilinio kodekso su Ponselė* pastabo- 
mis. Egzaminų išvakarėse Delorjė viską glaustai su juo pakartojo; tai 
truko visą naktį iki ryto; jis norėjo išnaudoti dar ir paskutines minutes, 
tad ir eidamas su juo šaligatviu vis dar klausinėjo. 

Kadangi tuo pat metu vyko daug egzaminų, tai kieme būriavosi aps- 
čiai žmonių; buvo čia ir Jusonė, ir Sizi; kiekvienas laikė savo pareiga ateiti 
pasiklausyti, kaip atsakinėja draugai. Frederikas užsivilko tradicinę juodą 
mantiją; paskui jisai ir trys kiti studentai įėjo į didelę salę su ilgais suolais 
pasieniuose; pro langus, neturinčius užuolaidų, sklido šviesa; jiems iš 
paskos įgriuvo minia žmonių. Odinės kėdės stovėjo vidury salės aplink 
stalą, uždengtą žalia gelumbe. Jis skyrė kandidatus nuo ponų egzamina- 
torių, apsivilkusių raudonomis mantijomis su šermuonėlių kailiukais per 
petį; ant galvų jie turėjo tam tikras kepures su auksinėmis juostomis. 

Frederikas buvo priešpaskutinis savo grupėje — padėtis nepatogi. At- 
sakydamas į klausimą, kuo skiriasi konvencija nuo sutarties, jis sukeitė jų 
apibrėžimus; profesorius, būdamas geras žmogus, pasakė jam: „„Nerei- 
kia jaudintis, gerbiamasis, nusiraminkite!“ Paskui, davęs dar porą lengvų 
klausimų, į kuriuos gavo neaiškius atsakymus, jisai pradėjo klausinėti 
ketvirtąjį kandidatą. Frederiko nuotaika nusmuko dėl tokios nevykusios 
pradžios. Delorjė, sėdėdamas publikoje priešais jį, darė jam ženklus, kad 
ne viskas dar žuvę; ir jis antram profesoriui į klausimą iš baudžiamosios 
teisės atsakė patenkinamai. Bet trečiam profesoriui klausinėjant apie už- 
darą testamentą, Frederikas, nematydamas egzaminatoriaus veide jokios 
išraiškos, labai sunerimo; mat .Jusonė dėjo ranką prie rankos, it norė- 
damas parodyti, kad ploja, tuo tarpu Delorjė tolydžio gūžčiojo pečiais. 
Pagaliau atėjo laikas atsakinėti apie procesą. Egzaminatorius paklausė 


* Ponselė (Poncelet, 1790-1843) — Romos teisės profesorius. 

apie trečiųjų asmenų protestą. Profesorius, nemaloniai nustebęs, kad 
kandidatas dėsto jam teorijas, priešingas toms, kurių jis mokė, šiurkščiai 
tarė Frederikui: 

— Ar ir jūs, gerbiamasis, taip pat manot? Kaipgi jūs tada suderinate 
Civilinio kodekso 1351 straipsnio principą su tuo tokiu nepaprastu pro- 
testo būdu? 

Frederikui gėlė galvą nuo nemiegotos nakties. Saulė, įsiskverbusi pro 
vienos švieslaidės plyšį, įspindo jam tiesiai į veidą. Stovėdamas už kėdės 
atlošo, jis suposi į šonus ir pešiojo sau ūsą. 

— Aš dar nesulaukiau jūsų atsakymo! — tarė žmogus su auksine 
kepure. 

Ir kadangi Frederiko pešiojimasis jį, matyt, erzino, tai jis dar pridūrė: 

— Barzdoje jūs jo nerasite! 

Ta pašaipa prajukdė auditoriją; profesorius patenkintas atlyžo. Jis 
uždavė jam dar du klausimus — apie šaukimą į teismą ir apie pagreitintą 
teiseną, paskui pritariamai nulenkė galvą; viešieji egzaminai jau buvo 
baigti. Frederikas sugrįžo į vestibiulį. 

Kol durininkas vilko nuo jo mantiją, ketindamas tuojau užvilkti ki- 
tam, jo draugai apspito jį ir galutinai susuko jam galvą, reikšdami prie- 
šingiausių nuomonių apie egzaminų rezultatą. Netrukus skambus balsas 
paskelbė jį prie salės durų: „Trečiajam... egzaminą perlaikyti!“ 

— Susikirtai! — tarė Jusonė. — Einam lauk! 

Ties durininko kambariu jie susitiko su Martinonu; jis buvo išrau- 
dęs; susijaudinęs šypsojosi su pergalės aureole kaktoje. Jis ką tik buvo 
sėkmingai išlaikęs savo paskutinį egzaminą. Liko tik disertacija. Nepra- 
eis nė dviejų savaičių, ir jis bus licenciatas. Jo šeima pažįstama su vienu 
ministru, ir jo laukianti „puiki karjera“. 

— Tasai vis dėlto tave pralenkė, — tarė Delorjė. 

Nėra didesnio pažeminimo, kaip matyti kvailį laimint ten, kur tu pra- 
laimėjai. Frederikas, apmaudo suimtas, atsakė, kad jis spjaunąs į tai. Jis 
turįs aukštesnių tikslų gyvenime; Jusonė pradėjus atsisveikinti, Frederi- 
kas pasivedė jį į šalį ir tarė: 

— Pas juos, žinoma, nė žodžio apie tai, kas atsitiko šiandien! 

Išlaikyti paslapųį būsią nesunku, nes Arnu išvykstąs ryt į Vokietiją. 

Vakare, grįžęs namo, raštininkas rado savo draugą visai pasikeitusį: 
jis sukosi ant vienos kojos, švilpavo; ir kai Delorjė stebėjosi, matydamas 
tokią jo nuotaiką, Frederikas pareiškė nusprendęs nevažiuoti pas moti- 
na; jis panaudosiąs atostogų laiką darbui. 

Išgirdęs, kad Arnu išvažiuoja, jis baisiai apsidžiaugė. Jis galėsiąs da- 
bar lankytis ten laisvai, be baimės, kad kas sutrukdys. Įsitikinimas, kad 
bijotis nebus ko, suteiksiąs jam drąsos. Nebereikėsią pagaliau būti jam 
toli nuo Jos, atskirtam nuo Jos. Kažkas tvirtesnis už geležies grandinę 
prirakino jį prie Paryžiaus, kažkoks vidinis balsas šaukė, kad niekur iš jo 
nevažiuotų. 

Atsirado kliūčių. Jis jas pašalino, parašęs motinai laišką. 

Visų pirma jis prisipažino, kad neišlaikė egzaminų, aiškindamas savo 
nesėkmę pakeitimais programoje, atsitiktinumu ir egzaminatorių netei- 
singumuų; be to, visi didieji advokatai (jis suminėjo jų pavardes) taip pat 
ne iš karto išlaikydavę egzaminus. Jis pasiryžęs laikyti juos iš naujo rude- 
nį. Ir kadangi laiko likę nedaug ir negalima jo gaišinti, tai jis šiais metais 
namo nevažiuosiąs; jis prašė, kad motina atsiųstų jam su pinigais, ski- 
riamais trimestrui, dar du šimtus penkiasdešimt frankų, iš kurių jis pasi- 
imsiąs repetitorių teisei kartoti, tai būsią labai naudinga; ir visa tai buvo 
apipinta gailavimų, užuojautos, mylavimų ir sūniškos meilės žodžiais. 

Ponia Moro, kuri tikėjosi kitą dieną susilaukti jo paties, nuliūdo da- 
bar dvigubai. Ji nuslėpė nuo kitų nemalonumą, ištikusį jos sūnų, ir atrašė 
jam, kad jis „vis tiek parvažiuotų“ namo. Frederikas nepaklausė. Juodu 
susipyko. Tačiau į savaitės galą jis gavo trimestro pinigus su priedu repe- 
titoriui, už jį nusipirko sau pilkas perlinio atspalvio kelnes, baltą fetrinę 
skrybėlę ir lazdikę su aukso bumbulu. 

Kai visa tai gulėjo jau priešais jį, jis pamanė: 

„O gal aš vis dėlto čia pliuškuoju?“ 

Ir jį užplūdo smarkios abejonės. 

Norėdamas išspręsti, ar eit ar ne pas ponią Arnu, jis tris kartus pa- 
būrė monetos metimais. Visus tris kartus išėjo, kad eit. Vadinasi, likimas 
pats stumiąs jį į tą pusę. Jis sėdo į fiakrą ir nuvažiavo į Šuazel gatvę. 

Frederikas greit užbėgo laiptais į viršų, patraukė skambučio virvę: 
skambutis neskambino; jis juto, kad darosi tamsu akyse. 

Tada jis iš visų jėgų patraukė dar kartą už sunkaus raudono šilko 
spurgo. Skambutis smarkiai suskambėjo, paskui vėl nutilo, daugiau nie- 
ko nesigirdėjo. Frederikas išsigando. 

Jis prispaudė ausį prie durų: nė kvapo! Jis pridėjo akį prie rakto sky- 
lutės, bet nieko daugiau prieškambaryje nepamatė, kaip tik dvi nendres 
gėlėtų apmušalų fone. Pagaliau jis pasisuko jau eiti sau, kai dar viena 
mintis šovė jam į galvą. Jis ėmė ir pabildeno tyliai. Durys atsidarė, ir ant 
slenksčio pasirodė pats Arnu, susivėlęs, raudonas visas, piktas. 

— Tai jūs! Koks velnias jus čia atnešė? Eikit į vidų! 

Jis įsivedė jį ne į buduarą ir ne į savo kambarį, oO tiesiai į valgomąjį, 
kuriame ant stalo stovėjo butelis šampano su dviem taurėmis, ir šiurkš- 
čiai paklausė: 

— Turit į mane kokį reikalą, mielasis? 

— Ne, ne! Jokio reikalo! — vapėjo jaunuolis, stengdamasis sugalvoti 
kokį nors pasiaiškinimą. 

Galiausiai jis sakė atvykęs pasiteirauti, kokių esama naujienų iš pono 
Arnu, nes, patikėjęs Jusonė žodžiais, manęs, kad jis Vokietijoje. 

— Nieko panašaus! -atsakė Arnu. — Na, ir vėjo pamušalas tas Jusonė 
su savo visokiais iškraipymais. 

Norėdamas paslėpti sumišimą, Frederikas pradėjo vaikščioti po val- 
gomąjį. Užkliudęs kėdės koją, jis numetė nuo jos skėtį; drambliakaulio 
rankena sudužo. 

— Viešpatie! — sušuko jis. — K4 aš padariau! Sugadinau ponios 
Arnu skėtį. 

Sulig tais žodžiais ponas Arnu kilstelėjo galvą ir kažkaip keistai nu- 
sišypsojo. Frederikas, naudodamasis proga sušnekti apie ją, nedrąsiai 
pridūrė: 

— Ar aš negalėčiau jos pamatyti? 

— Ji išvykusi į savo gimtinę sergančios motinos aplankyti. 

Jis neišdrįso klausti, ar ilgai ji ten užtruksiantu:. Jis tik pasiteiravo, iš 
kokios vietos esanti ponia Arnu kilimo. 

— Iš Šartro! Ar tai jus stebina? 

— Mane? Ne! Kodėl! Anaiptol! 

Daugiau juodu nebesumetė, ką vienas antram galėtų dar pasakyti. 
Arnu, susisukęs cigaretę, vaikščiojo pūkštuodamas aplink stalą. Fre- 
žavūs vaizdai slinko per atmintį arba, tikriau sakant, prieš jo akis. Pa- 
galiau jis išėjo. 

Gniužuliukas laikraščio gulėjo prieškambaryje ant grindų; Arnu 
pakėlė jį ir, pasistiebęs ant pirštų galų, įkišo į skambutį, kad galėtų, 
anot jo, tęsti toliau savo pertrauktą pogulį. Spausdamas Frederikui 
ranką, pridūrė: 

— Prašom pasakyti durininkui, kad manęs nėra namie. 

Ir jis smarkiai užtrenkė jam už nugaros duris. 

Frederikas lipo laiptais žemyn koja už kojos. Tam pirmajam bandy- 
mui nepavykus, jis nustojo vilties, kad kiti galėtų nusisekti geriau. 

Tada prasidėjo trys nuobodžio mėnesiai. Kadangi jis neturėjo jokio 
darbo, tai nuo dykystės darėsi jam dar liūdniau. 

Valandų valandomis jis žiūrėdavo iš savo balkono į upę, tekančią tarp 
pilkšvų krantinių, kuriose vietomis juodavo latakų skretenos, į skalbėjų 
plaustą, pririštą prie kranto, į vaikigalius, kurie kitąsyk išdykaudami mau- 
dydavo dumble pudelį. Jo akys, palikusios po kairei akmeninį tiltą, tysan- 
tį ties Dievo Motinos katedra, ir dar tris kabamuosius tiltus, visuomet 
nukrypdavo į Guobų krantinę, į tą senų medžių masyvą, kuris jam pri- 
mindavo Montero uosto liepas. Priešais iš stogų painiavos kyla į dausas 
Šventojo Jokūbo bokštas, rotušė, Šventojo Gervazo, Šventojo Liudviko, 
Šventojo Povilo bažnyčios; rytuose it kokia galinga aukso žvaigždė žėri 
ant Liepos revoliucijai skirtos kolonos Laisvės genijus, o priešingame 
šone Tiuilri kupolas remia dangų sunkia apvalaina mėlyna mase. Tai šita- 
me krašte, kažkur už visų tų pastatų, turi būti ponios Arnu namai. 

Jis grįždavo į kambarį; paskui, atgulęs ant kanapos, atsidėdavo pa- 
krikai minčių eigai, planuodamas veikalus, nustatydamas sau gyvenimo 
taisykles, skriedamas svajonėmis į ateitį. Paskiau, norėdamas nusikratyti 


pats savimi, eidavo iš namų. 

Jis pasukdavo į Lotynų kvartalą, paprastai tokį triukšmingą, bet va- 
sarą pustuštį, nes studentai tada išvažinėję po namus. Jis, būdavo, žengia 
juo, kur akys veda. Aukšti koledžų mūrai, tarsi pailgėję nuo tylos, atro- 
do dar niūresni, negu paprastai; ausį siekia įvairūs romūs garsai: spur- 
da paukščiai narveliuose, birzgia tekintuvė, stuksi kurpiaus plaktukas; ir 
senų drabužių prekijai, sustoję vidury gatvės, veltui klausia akimis kie- 
kvieną langą, ar kas neturi ko parduoti ir ar kam ko nereikia. Kavinės 
tuščios; įėjęs pamatai prekystalio moterį, žiovaujančią tarp pilnų ropi- 
nių; skaityklose guli tvarkingai ant stalų nepaliesti laikraščiai; skalbyklo- 
se virpa baltiniai nuo šilsvo vėjo gūsių. Kartkartėmis jis sustodavo ties 
knygininko dėže su išdėliotomis knygomis; pravažiuojantis omnibusas, 
kliudydamas šaligatvį, priversdavo jį atsigręžti; pasiekęs Liuksemburgo 
sodą, Frederikas toliau nebeidavo. 

Kartais viltis susirasti kokią pramogą patraukdavo jį į bulvarus. Jis 
palikdavo tada tamsias, drėgnai vėsias gatveles ir išeidavo į didžiules ply- 
nas aikštes, kur akys merkėsi nuo šviesos gausumo, o paminklai puošė 
grindinio pakraščius, išrašydami juos tamsiais dantytais šešėliais. Bet bul- 
varuose vėl sudundėdavo vežimai, vėl prasidėdavo krautuvės ir minios; 
tais slėgdavo jį, ypač sekmadieniais, kada nuo Bastilijos iki Magdalenos 
banguoja asfaltu vienas ištisas žmonių srautas, apsuptas dulkių ir klegan- 
tis be perstogės; jam širdis pykdavo nuo tų veidų paikystės, nuo kalbų 
tuštybės, nuo to kvaišo pasitenkinimo, trykštančio iš prakaituotų kaktų. 
Ir tik dėl to jam būdavo ne taip koktu į juos žiūrėti, jog nusimanė, kad 
pats yra vertingesnis už tuos žmones. 

Frederikas eidavo kasdien į Meną 7 Prapzonę ir tenai, norėdamas suži- 
noti, kada grįš ponia Arnu, atsidėjęs teiraudavosi apie jos motinos svei- 
katą. Arnu atsakymas būdavo visuomet tas pats: „eina geryn“, jo žmona 
su mažike grįšianti kitą savaitę. Juo ilgiau jinai negrįžo, juo Frederikas 
labiau nerimavo; Arnu, matydamas tokį prisirišimą, nusivedė jį susijaus- 
minęs penkis ar šešis sykius pietų į restoraną. 

Frederikas, būdamas dažnai vienas su Arnu, įsitikino, jog paveikslų pir- 
klys nepasižymi dideliu protu. Tačiau jis galįs pastebėti, kad Frederikas at- 
šalęs jam, be to, ir Frederikui buvo pats laikas bent kiek atsiteisti už vaišes. 

Norėdamas padaryti tai kuo geriausiai, Frederikas pardavė už aš- 
tuoniasdešimt frankų visus savo naujus drabužius senų daiktų prekijui 
ir, pridėjęs prie jų šimtą frankų, dar likusių iš tų, kur buvo atsiuntusi 
motina, nuvyko pirklio kviesti pietų. Ten pat pasitaikė ir Režembaras. Jie 
nukako visi trys į 1775 brolius brovansiečus. 

Pilietis nusivilko pirmiausia redingotą ir, būdamas tikras, kad du kiti 
iš pagarbos jam neprieštaraus, surašė užsakymą. Bet kad ir ėjo į virtu- 
vę kalbėtis su vyriausiuoju virėju, kad ir lipo pats į rūsį, kurį pažinojo 
kaip savo kišenę, rinkti vynų, kad ir pasišaukęs „trinko“ galvą restorano 
šeimininkui, vis tiek visa kuo — valgiais, vynais, patarnavimu — liko ne- 
patenkintas. Su kiekvienu nauju patiekalu, su kiekvienu nauju buteliu 
vyno jisai, kiek ragavęs, kiek neragavęs, mėtė ant stalo šakutę arba stūmė 
nuo savęs taurę ir, užsigulęs plačiai alkūnėmis ant staltiesės, šaukė, kad 
Paryžiuje nebelikę vietos, kur galėtum žmoniškai papietauti. Pagaliau, 
nebesumodamas, ką bepramanyti savo burnai, Režembaras užsisakė 
pupelių su aliejumi, kurios, kad ir ne visai nusisekusios, jį vis dėlto tru- 
putį apramino. Paskui jis pradėjo kalbėtis su pardavėju apie buvusius 
Provansieiių padavėjus: „Kur dingo Antuanas? O tas, kaip jis — Eženas? 
Ir dar buvo toks mažiukas, vardu Teodoras, jis visuomet patarnaudavo 
apačioje? Tada tai pas jus valgydindavo kaip reikiant ir Burgundijos vynų 
paduodavo tokių, kokių daugiau niekuomet nematysime!“ 

Paskui kalba užėjo apie priemiesčių sklypų vertę; tai buvo Arnu spe- 
kuliacija, ta užtikrintoji — be pralaimėjimų. Kol kas jis turįs nuostolių, 
nes negaunąs nuošimčių. Kadangi jis vis dėlto nieku gyvu nenorėjo par- 
duoti, tai Režembaras pasisiūlė surasti jam kitą žmogų; ir abu tie ponai 
skaičiavo kažką pieštukais iki pat deserto pabaigos. 

Kavos gerti jie nuėjo į Somono pasažą - į tokią mažą kavinukę, įreng- 
tą tarsi palėpėje. Frederikas stovėdamas žiopsojo į jų nesibaigiančias bi- 
liardo partijas, aplaistomas nesuskaitomais alaus bokalais; ir iš kvailumo 
ar galbūt dėl to, kad nedrįso išeiti, ar kad kažkaip neaiškiai tikėjosi kokio 
nors palankaus savo meilei įvykio, jis išbuvo ten su jais iki pusnaktų. 

Kada gi vėl pavyksią jam pasimatyti su ja? Frederiką pradėjo imti 
neviltis. Bet į pabaigą lapkričio Arnu tarė jam kartą: 

— Žmona vakar sugrįžo, žinote? 

Kitą dieną, apie penktą valandą, jis buvo jau ten. Jis pradėjo nuo to, 
kad pasveikino ją su motinos sveikatos pagerėjimu: juk ji taip sunkiai 
sirgusi. 

— Nieko panašaus! Kas jums sakė? 

— Arnul! 

Jai išsprūdo lengvutis „a“; paskui jinai pridūrė, kad pradžioje iš tikro 
rimtai išsigandusi, bet dabar viskas esą jau gerai. 

Ji sėdėjo prie židinio fotelyje su išsiuvinėtu apmušalu. Jis atsisėdo 
ant kanapos, nusvėręs skrybėlę tarp kelių, kalba nesimezgė, nes ponia 
Arnu jos nepalaikė; jis niekaip negalėjo surasti progos užsiminti apie 
savo jausmus. Bet kai jis pasiskundė turįs mokytis teisminio suktumo, ji 
atsakė: ,, Taip... suprantu... bylos!..“ Paskui ji nuleido galvą, nugrimzdusi 
staiga į kažkokias mintis. 

Jis taip užsinorėjo sužinoti, ką ji galvoja, kad užmiršo viską kitą. 
Prieblanda telkė aplinkui šešėlius. 

Ji atsistojo, sakydama turinti reikalų mieste, ir išėjo apsitaisyti, paskui 
sugrįžo su aksomine skrybėlaite ir su juodu apsiautalu, apvedžiotu vove- 
rių kailiukais, ant pečių. Jis išdrįso siūlytis palydėti ją. 

Gatvėje nieko nebesimatė; buvo šalta, ir oras dvokė tirštu rūku, už- 
dengusiu namų fasadus. Frederikas traukė su smagumu jį sau į krūtinę, 
nes per drabužio vatą jautė jos alkūnę; jos ranka, aptempta zomšine 
pirštine su dviem sagutėmis, ta jos maža rankytė, kurią, rodos, be persto- 
jo bučiuotum, gulėjo padėta jam ant rankovės. Kadangi grindinys buvo 
slidus, tai jie eidami truputį krypavo; ir jam atrodė, kad vėjas sūpuoja 
juos, suvystytus į debesį. 

Spindinčios bulvarų šviesos grąžino jį į tikrovę. Proga buvo gera, 
laiko maža. Jis nusprendė, kad palauks dar iki Rišeljė gatvės, o paskui 
išpažins jai savo meilę. Bet kone tuoj pat jinai netikėtai sustojo prie por- 
celiano krautuvės, sakydama: 

— Štai ir atėjome, ačiū! Vadinasi, ketvirtadienį, kaip paprastai, taip? 

Pietų sezonas prasidėjo vėl; ir juo jis dažniau lankė ponią Arnu, juo 
sunkiau jam darėsi gyventi. 

Būdama prieš akis, ta moteris jaudino jį kaip per stiprūs kvepalai. Ir 
tas jaudinimasis sklido po visą esybę, pasiekdamas tolimiausias gelmes, 
ir keitė jį, ugdydamas visai naują jutimo ir gyvenimo būdą. 

Prostitutės, sutinkamos dujinių žibintų šviesoje, dainininkės, rin- 
guojančios savo melodijas, raitos moterys, šuoliuojančios ant žirgų, 
miestietės, einančios pėstute, grizetės, žiūrinčios pro langus, visos 
moterys, vienos — savo panašumu, kitos — griežtu priešingumu, pri- 
mindavo jam šitąją. Jis žiūrinėjo, eidamas nuo vieno krautuvės lango 
prie kito, kašmyrus, mezginius ir brangakmenių karulius, vaizduotėje 
regėdamas pirmuosius apsiaustus jai aplink juosmenį, antruosius — 
prisiūtus prie korsažo, trečiuosius — ugningai žėrinčius ant jos juodų 
plaukų. Gėlininkių pintinėse gėlės skleidėsi tam, kad ji, eidama pro 
šalį, pasirinktų kurių nors iš jų sau; kurpiaus vitrinoje mažos atlasinės 
kurputės su gulbės pūkų krašteliais stovėjo laukdamos, kad ji jomis 
apautų savo kojas; visos gatvės vedė prie jos namų; vežėjai lūkuriavo 
aikštėse tiktai tam, kad greičiau galima būtų pasiekti ją; visas Paryžius 
buvo jai, ir tas didžiulis miestas it koks milžiniškas orkestras visais 
savo garsais Ččežėjo apie ją. 

Nuėjęs į Botanikos sodą ir pamatęs ten palmę, jisai keliaudavo min- 
timis į tolimus kraštus. Juodu keliauja kupriais, susėdę ant jų raiti; dram- 
bliais, sėdėdami po jų stogeliais; jachtomis tarp žydrų salų, įsitaisę ka- 
binoje, arba šalimais ant dviejų asilėnų su parištais po kaklu varpeliais, 
klupinėjančių žolėje ant sudaužytų kolonų. Jo meilė siekė ir tolimus pra- 
eities amžius: būdamas Luvre ir žiūrėdamas senus paveikslus, jis matė 
ją vietoj moterų, kurios ten nutapytos. Su aukšta viduramžiška kepure 
ji klūpo už stiklinės pertvaros švino rėmais ir meldžiasi; Kastilijos arba 
Flandrijos valdovė, ji sėdi su klostyta krakmolyta apykakle, į korsetą 
įsprausta ir pasipūtusi dideliais raukiniais. Paskui ji, apsirengusi broka- 
to drabužiais ir apsupta senatorių, lipa, pridengta baldakimu iš stručio 
plunksnų, dideliais porfyro laiptais žemyn. Kitą sykį jis vaizdavosi ją su 
geltono šilko kelnėmis hareme ant pagalvių; ir žvaigždžių mirgėjimas, ir 
kai kurios melodijos, ir sakinio ritmas — visa, kas buvo gražu, staiga ir 


nejučia priversdavo jį galvoti apie ją. 

Jis neketino padaryti ją savo meiluže, būdamas tikras, kad toksai mė- 
ginimas nueitų niekais. 

Vieną vakarą Ditmeras atėjęs pabučiavo ją į kaktą; Lovariasas padarė 
tą pat sakydamas: 

— Juk jūs leisite, tiesa, pasinaudoti draugų privilegija? 

Frederikas sumurmėjo: 

— Man rodos, mes visi draugai? 

— Bet ne visi seni! — atsakė jinai. 

Vadinasi, ji jau iš anksto netiesiogiai atstumia jį. 

Ką gi daryti? Pasisakyti, kad myli? Ji, žinoma, nuleistų tai juokais 
arba, ko gera, supyktų ir išvarytų jį iš savo namų. O jis geriau jau pakels 
kokį nori skausmą, kad tik išvengtų to baisiausiojo — nebematyti jos. 

Jis pavydėjo pianistams talento, kareiviams — randų. Jis linkėjo sau 
pavojingos ligos, turėdamas vilties bent tuo patraukti į save jos dėmesį. 

Vienas dalykas ji stebino — kad nejaučia pavydo jos vyrui; ir jis nega- 
lėjo jos kitaip įsivaizduoti, tik su drabužiais — toks jos drovumas atrodė 
natūralus ir gaubiantis jos lytį slėpininga danga. 

Tačiau jis svajojo apie laimę gyventi kartu su ja, sakyti jai „tu“, 
ilgai glostyti jos plaukus arba atsiklaupus apkabinti pusiau ir, įsmeigus 
žvilgsnį į akis, traukti į save jos sielą. Bet tam reikėtų palenkti likimą į 
savo pusę; ir jis, negebėdamas veikti, keikdamas Dievą ir prikaišioda- 
mas sau bailę, blaškėsi geismo nelaisvėje kaip kalinys vienutėje. Jį slėgė 
nesiliaujantis nerimas. Jis valandomis išbūdavo nepajudėjęs iš vietos 
arba vėl — imdavo verkti; ir šit kartą, kai jis nebeįstengė susitvardyti, 
Delorjė pasakė: 

— Bet po šimts, koks galas tave apsėdo? 

Frederikas pasisakė sergąs nervais. Delorjė tuo nepatikėjo. 

Matydamas tokias kančias, Delorjė pajuto, kad jam vėl gaila Frede- 
riko, ir jis ėmė guosti jį. Šitokiam vyrui ir taip nukabinti nosį — kokia 
kvailybė! Kol jaunas, dar šiaip taip, bet vėliau — tai tikra laiko gaišatis. 

— Tu man gadini mano Frederiką. Aš reikalauju, kad jis būtų toks, 
koks buvo seniau. Padavėjau, dar to paties! Atsimeni? Toks tai tu man pa- 
tinki! Imk, galvijau, pypkę, parūkyk! Atsipeikėk, nedurstyk man širdies! 

— Tiesa, — atsakė Frederikas, — aš visai sukvailėjau. 

Raštininkas kalbėjo toliau: 

— A! Senas trubadūre, aš jau žinau, kas tau yra! Širdelė netvarkoj? 
Prisipažink! Būta ko! Vieną prarasi — keturias rasi! Nesiseka su padorio- 
mis — yra kitokių. Nori? Aš supažindinsiu tave su moterimis! Reikia tik 
nueiti į Alhambrą. (Tai buvo viešųjų pokylių namai, neseniai atidaryti 
Eliziejaus laukų gale, jau antru sezonu subankrutavę, nes per anksti grie- 
bėsi per didelės tokiai verslovei prabangos.) Ten, sako, linksma. Nuei- 
kim! Gali pasivadinti, jei nori, draugų; gali nusivesti net Režembarą. 

Piliečio Frederikas nepakvietė. Delorjė apsiėjo be Senekalio. Jie pa- 
siėmė tik Jusonė ir Sizi su Diusardįjė; ir, susėdę į vieną fiakrą, visi penki 
atvažiavo prie Alhambros durų. 

Dvi maurų stiliaus galerijos ėjo paraleliai: viena po dešinei, kita — po 
kairei. Priešais visą gilumą užstojo kaimyninių namų siena, o ketvirtas 
šonas (tas, kur buvo restoranas) vaizdavo gotišką vienuolyną su spal- 
votais vitražais. Kiniškos išvaizdos pastogėlėje buvo pakyla, ant kurios 
griežė muzikantai; asla buvo asfaltuota, o venecijos žibintai, pakabinti 
ant stulpų, pynė, žiūrint iš tolo, įvairiaspalvių ugnių vainiką viršum mi- 
nios, šokančios kadrilį. Vietomis ant papėdžių stovėjo akmeninės vazos, 
iš kurių tryško plonos vandens srovelės. Tarp lapų dūlavo gipsinės hebių 
ir kupidonų statulos, dar lipnios nuo aliejinių dažų; dėl daugybės takų, 
išbarstytų skaisčiai geltonu smėliu, kuris buvo kruopščiai grėbliais sua- 
kėtas, sodas atrodė erdvesnis, negu buvo iš tikro. 

Studentai vaikščiojo su savo mylimosiomis; galanterijos krautuvių 
pardavėjai pūslinėjo su lazdelėmis tarp pirštų; mokiniai rūkė cigare- 
tes; seni viengungiai glostė šukomis savo dažytas barzdas; buvo anglų, 
rusų, žmonių iš Pietų Amerikos, trys rytiečiai su fesais. Loretės, grize- 
tės, kekšės atėjo su viltimi susirasti globėją, kavalierių, pelnyti auksinį 
pinigą arba šiaip — smagiai pasišokti; ir jų suknelės su žaliomis, mė- 
lynomis, vyšninėmis arba violetinėmis tunikomis plazdėjo tarp juod- 
medžių ir alyvų. Kone visi vyrai buvo languotų medžiagų drabužiais, 
kai kurie net baltomis kelnėmis, niekis, kad vakaras buvo vėsus. Emė 


žibinti dujines lempas. 

Jusonė, turėdamas reikalų su madų laikraščiais ir su mažais teatrais, 
pažinojo daug moterų; jis siuntinėjo joms pirštų galais bučinius, o kart- 
kartėmis, palikęs draugus vienus, ėjo pasišnekėti su kuria iš jų. 

Delorjė pavydėjo jam jo manierų. Pats jis ciniškai užkalbino vieną 
aukštą blondinę su nankine suknele. Niūriai jį apžiūrėjusi, jinai atrėžė 
jam: „Ne! Nepasitikiu tavimi, vyreli!“ ir nuėjo sau. 

Jis dar užkalbino vieną storą brunetę, šioji buvo, matyt, beprotė, nes 
sulig pirmu jo žodžiu atšoko nuo jo, grasindama, jei neatstos, pašaukti 
policiją. Delorjė pasistengė nuleisti tai juokais; paskui, pamatęs moterė- 
lę, sėdinčią nuošaliai po žibintu, pakvietė ją šokti kadrilio. 

Muzikantai, sutūpę kaip beždžionės estradoje, susiriesdami džy- 
rino ir pūtė savo instrumentus. Kapelmeisteris stovėdamas automa- 
tiškai mušė taktą. Visi grūdosi ir linksminosi; skrybėlių raiščiai gulė 
atsipalaidavę ant kaklaraiščių, batai lindo po sijonais; visa ritmiškai šo- 
kinėjo; Delorjė spaudė prie savęs moterėlę ir, kankano dūko pagautas, 
siautėjo tarp porų, šokančių kadrilį, kaip kokia didelė marionetė. Sizi 
ir Diusardjė vis dar tebevaikštinėjo; jaunas aristokratas žiūrėjo geidu- 
lingai į kekšes, bet, nors ir karštai pardavėjo raginamas, nedrįso prie 
jų prieiti; mat jis įsivaizdavo, kad pas tas moteris visuomet būna „toks 
vyras, paslėptas spintoje su pistoletu kišenėje, kuris išlindęs priverčia 
jus pasirašyti vekselį“. 

Jie sugrįžo prie Frederiko. Delorjė nebešoko; visiems rūpėjo, kaip 
geriau užbaigti vakarą; staiga Jusonė sušuko: 

— Žiūrėkit! Markizė d'Amaegį! 

Tai buvo blyški moteris riesta nosimi ir su pirštinėmis iki alkūnių; jos 
tarpios juodos garbanos karojo jai ant skruostų it šuns ausys. 

Jusonė jai tarė: 

— Reikėtų surengti pas tave mažą pobūvėlį, tokį sau rytietišką rau- 
tuką! Pasistenk sumeškerioti šitiems Prancūzijos riteriams keletą savo 
draugių! Na, ką, kas kliūva? Gal lauki savo idalgo? 

Andalūzė nunėrė galvą; pažinodama ne per prabangų savo draugo 
gyvenimą, ji prisibijojo, kad, be vaišių, gal nieko daugiau nelaimėsianti. 
Pagaliau Sizi, išgirdęs, kad ji prasitarė apie pinigus, pasiūlė penkis na- 

poleonus — visus, kiek turėjo; dalykas buvo sutartas. Bet Frederikas tuo 
tarpu kažkur dingo. 

Jam mat pasigirdo Arnu balsas, jis pamatė moterišką skrybėlę ir tuoj 
nuėjo į medžių guotą netoliese. 

Panelė Vatnaz buvo ten viena su Arnu. 

— Atsiprašau! Gal aš jums kliudau? 

— Nė kiek! - atsiliepė pirklys. 

Iš paskutinių nugirstų jų pašnekesio žodžių Frederikas suprato, kad 
ponas Arnu atbėgo į Alhambrą pasikalbėti su panele Vatnaz kažkokiu 
skubiu reikalu; matyt, Arnu buvo dar ne visai įsitikinęs, kad viskas taip, 
kaip ji jam sakė, nes susirūpinęs klausė: 

— Ar jūs esate tikra, kad taip? 

— Visai tikra! Jinai jas myli! Ir žmogus gi jūs! 

Ir jinai nutaisė jam nepatenkintą miną, papūtusi storas lūpas, ku- 
rios buvo taip nudažytos, kad atrodė it kruvinos. Bet jos rusvos akys su 
auksiniais taškais vyzdžiuose buvo puikios — sklidinos sąmojo, meilės ir 
goslybės. Liesame gelsvokame veide jos švietė kaip lempos. Arnu atrodė 
patenkintas jos šiurkščiu atsakymu. Jis pasilenkė prie jos ir tarė: 

— Jūs — miela mergiotė! Pabučiuokite mane! 

Jinai paėmė jam už ausų ir pabučiavo į kaktą. 

Tą akimirką šokiai sustojo; į kapelmeisterio vietą išėjo gražus jau- 
nas riebulis; jo blyškus veidas atrodė it vaškinis. Ilgi juodi plaukai buvo 
sušukuoti kaip Kristaus, žydra aksominė liemenė išsiuvinėta didelėmis 
auksinėmis palmėmis, pats atrodė pasipūtęs it povas ir kvailas it kalaku- 
tas. Nusilenkęs publikai, jis užtraukė dainelę, kurioje kaimietis pasakoja 
apie savo kelionę į sostinę. Žodžius aktorius tarė žemutinių normandų 
tarme, vaidino girtą ir tolydžio kartojo priedainį: 


Tai bent juoko buvo man 
Tan Paryžiuje Knksmam! 


Publika, trypdama kojomis, rodė savo karštą pritarimą. Delmasas, 
„Išraiškus dainininkas“, buvo per daug gudrus, kad leistų jai ataušt. 

Jis paėmė greit į rankas atkištą jam gitarą ir užburkavo romansą apie 
Albanzetės brolį. 

Žodžiai priminė Frederikui tuos, kuriuos buvo girdėjęs iš skarma- 
liaus, dainavusio laive tarp dviejų būgnų. Jo akys, kad ir kur žvelgusios, 
vis pačios nejučiomis grįždavo prie apatinio suknios krašto, pasiskleidu- 
sio priešais jį. Po kiekvieno kupleto dainininkas darė ilg4 pauzę, ir tada 
ausį siekė vėjo ošimas medžiuose, primenantis bangų šniokštesį. 

Panelė Vatnaz, praskyrusi ranka ligustro šakas, užstojančias estra- 
dą, žiūrėjo įsmeigusi primerktas akis į dainuojantųį Delmasą; jos šner- 
vės buvo išpūstos, ir visa ji atrodė perimta kažkokio susikaupusio 
džiaugsmo. 

— Puiku! — tarė Arnu. — Suprantu dabar, ko jūs šį vakarą atėjot į Al- 
hambrą! Jums patinka Delmasas, brangioji. 

Ji nenorėjo prisipažinti. 

— Na, ko čia drovėtis! 

Ir, parodęs į Frederiką, pridūrė: 

— Ar todėl, kad jis girdi? Be reikalo. Nėra kito vaikino, kuris taip gerai 
laikytų paslaptį, kaip jis. 

Likusieji, ieškodami savo draugo, taip pat atėjo į žalumynų salę. Ju- 
sonė visus supažindino. Arnu apdalijo cigarais ir pavaišino visą kompa- 
niją šerbetu. 

Panelė Vatnaz išraudo, pamačiusi Diusardjė. Ji netrukus atsistojo ir, 
paduodama jam ranką, paklausė: 

— Jūs man atleidžiate, ponas Ogiustai? 

— Iš kur jūs su ja pažįstamas? — susidomėjo Frederikas. 

— Mes kartu tarnavome vienoje firmoje! — atsakė tasai. 

Sizi patraukė jį už rankovės, ir jie išėjo; ir lig tik Diusardjė pasišalino, 
panelė Vatnaz pradėjo girti jo būdą. Ji net baigdama pasakė, kad jis esąs 
tikras $77d7e5 genijus. 

Kažkas pareiškė, kad Delmasas galėtų su savo mimika turėti pa- 
sisekimo teatre; iš to kilo ginčas, į kurį buvo „įtraukti“ Šekspyras, 
cenzūra, stilius, liaudis, Šventojo Martyno vartų teatro pajamos, Alek- 
sandras Diuma, Viktoras Hugo ir Diumersanas. Arnu pažinojo keletą 

garsių artisčių; jaunuoliai prisilenkę klausėsi jo pasakojimo. Tačiau jo 
žodžius stelbė triukšminga muzika; o lig tik baigėsi koks kadrilis arba 
polka, tuoj visi puolė prie staliukų, šaukė padavėjus, kvatojo; atkem- 
šami alaus ir gazuoto limonado buteliai pokšėjo po medžiais; moterys 
kudakavo kaip vištos; kartais kokie du vyrai susikibdavo už krūtų; 
pačiupo vieną vagį. 

Užgriežus galopą, šokėjai pasiskleidė po visas alėjas. Uždusę, links- 
mi, raudoni, drožė jie pirmyn, keldami viesulą, nuo kurio plevėsavo si- 
jonai ir trakų skvernai; trombonai staugė vis garsiau; ritmas greitėjo; už 
viduramžių vienuolyno pasigirdo traškėjimas, sproginėjo raketos; ėmė 
sukiotis saulės; Bengalijos ugnių šviesa nutvieskė minutei smaragdų 
spalva visą sodą, o pasirodžius paskutinei raketai minia aiktelėjo. 

Žmonės skirstėsi neskubėdami. Parako debesys plaukiojo ore. Fre- 
derikas ir Delorjė slinko žingsnis po žingsnio su minia ir staiga sustojo, 
pamatę netikėtą reginį: Martinonas prie skėčių kabyklos reikalavo grą- 
žos; kartu su juo buvo puikiai apsitaisiusi, negraži ir neaiškios socialinės 
padėties moteris, apie penkiasdešimties metų amžiaus. 


— Tas berniokas, — tarė Delorjė, — ne toks išsižiojęs, kaip gal kas 


mano. O kurgi Sizi? 

Diusardjė parodė į kavinukę, kurioje jie pamatė vyčių vaikaitį, sėdintį 
prie punšo šalia galvutės su rožine skrybėlaite. 

Jusonė, dingęs kažkur prieš penketą minučių, tą akimirką atsirado vėl. 

Jauna mergina, pakibusi jam ant rankos, balsiai vadino jį savo 
„katinėliu“. 

— Tik jau ne taip! — sakė jis jai. — Ne, ne! Dar prie visų žmonių! Ge- 
riau vadintum mane vikontu! Tada būčiau toks Liudviko XIII ir minkštų 
batų stiliaus kavalierius! Tas man patiktų! Taip, brangieji, tai mano sena 
meilė! Tiesa, nieko sau mergaitė? (Jis paėmė jai už smakro.) Pasisveikink 
su tais ponais! Tai vis Prancūzijos perų sūnūs! Aš su jais bendrauju, kad 
jie mane paskirtų ambasadoriumi! 

— Koks tamsta kvailas! — atsiduso panelė Vatnaz. 

Ji paprašė Diusardjė, kad šis ją palydėtų iki namų. Arnu pažiūrėjo į 
juos tolstančius, paskui atsigręžęs paklausė Frederiką: 

— Ar ji jums patinka, toji Vatnaz? Nors, tiesa, jūs neatviras tais klau- 
simais. Man rodos, kad jūs slepiate savo meilės dalykus. 

Frederikas išbalęs prisiekė, kad nieko neslepiąs. 

— Mat niekas nežino net, ar jūs turit meilužę, — kalbėjo toliau Arnu. 

Frederikas norėjo leptelėti kokią nors pirmą jam pakliuvusią pavar- 
dę. Bet tą dalyką galėtų kas nors paskui perduoti 7a7. Jis tada atsakė, kad 
iš tikro jokios meilužės jis neturįs. 

Pirklys papeikė jį už tai. 

— Šį vakarą proga buvo gera! Kodėl jūs nepadarėte taip, kaip kiti? 
Matote, visi vedasi po moterį! 

— Na, o jūs? — tarė Frederikas, nebetekdamas kantrybės nuo to ka- 
mantinėjimo. 

— O! Aš, vaikeli, tai visai kas kita. Aš gi važiuoju namo pas savąją. 

Jis pasišaukė kabrioletą ir dingo. 


Abu draugai ėjo namo pėsti. Pūtė rytų vėjas. Nei vienas, nei kitas 
nieko nesakė. Delorjė gailėjosi, kad kalbėdamas su laikraščio leidėju, ne- 
sumojęs nieku jam pasirodyti, išsiskirti iš kitų, o Frederikas tylėjo, pa- 
skendęs savame liūdesyje. Pagaliau jis prabilo, sakydamas, kad vakarėlis 
pasirodęs jam kvailas. 

— O kas kaltas? Nereikėjo mūsų palikti, nereikėjo bėgti pas tą 
savo Arnu! 

— E! Viskas, ką būčiau galėjęs padaryti, būtų vis tiek buvę be jokios 
prasmės! 

Bet raštininkas turėjo savo teorijų. Gana, anot jo, stipriai panorėti, 
kad pasiektum, ko trokšti. 

— Tačiau tu pats gi ką tik... 

— Spjaunu aš į tai! —- pertarė Delorjė, iš karto nutraukdamas užuomi- 
ną. — Labai man reikia terliotis su moterimis! 

Ir jis ėmė pravardžiuoti jas pamaivomis, kvailėmis, žodžiu, jos jam 
nepatinkančios. 

— Neužkalbinėk sveikam danties! — tarė Frederikas. 

Delorjė nutilo. Paskui staiga tarė: 

— Nori kirsti su manimi lažybų iš šimto frankų, kad pirmoji, kurią 
sutiksim, bus mano. 

— Gerai! 

Pirmoji pasitaikė šlykšti elgeta; ir jie jau nebežinojo, ką daryti, kai 
staiga viduryje Rivoli gatvės pasirodė aukšta mergina su kartonine dė- 
žute rankoje. 

Delorjė prisigretino prie jos po arkadomis. Ji greit pasuko į Tiuilri 
pusę ir netrukus atsidūrė Karuselės aikštėje, dairydamasi į visas puses. 
Jinai buvo bestabdanti fiakrą, Delorjė vėl pasivijo ją. Jis nužingsniavo 
kartu, kažką jai sakydamas ir raiškiai mostikuodamas. Pagaliau ji leidosi 
paimama už parankės, ir juodu nuėjo krantinėmis. Paskui, pasiekę Šatlė, 
jie ne mažiau kaip dvidešimt minučių vaikščiojo šaligatviu ten ir atgal, it 
du jūreiviai, eidami sargybą. Bet staiga jie perėjo per Mainų tiltą, perkir- 
to Gėlių turgų ir atsidūrė Napoleono krantinėje. Jiems iš paskos į namus 
lėjo ir Frederikas. Delorjė davė jam suprasti, kad jis juos varžysiąs ir kad 
jam geriausia būtų pasekti jų pavyzdžiu. 

— Kiek dar turi pinigų? 

— Dvi monetas po šimtą sū... 

— Užteks! Labanaktis! 

Frederikas nustebo, pamatęs, kad farsas išėjo kito naudai: „Jis juo- 
kiasi iš manęs, — dingtelėjo jam, — gal imt ir grįžt atgal?“ Bet Delorjė, 
ko gero, įsivaizduosiąs, kad jis jam pavydįs to meilės nuotykio? Meilės? 
„It aš nepažinočiau, kas tai yra meilė, šimtą kartų retesnė, kilnesnė, stip- 
resnė meilė!“ Kažkoks nirštas varė jį pirmyn. Jis atsidūrė prie namo, 
kuriame gyveno ponia Arnu. 

Jos bute nebuvo nė vieno lango į gatvę. Tačiau jis stovėjo, įsmeigęs 
Dabar ji, be abejo, ilsisi kaip užmigusi gėlė: gražūs juodi plaukai pasi- 
skleidę ant pagalvio mezginių, lūpos praviros, galvą laiko padėjusi ant 
rankos. 

Jam pasivaideno ir jos vyro galva. Jis nubėgo į šalį nuo to regėjimo. 

Frederikas atsiminė Delorjė patarimą; jis juo pasibjaurėjo. Tada jis 
ėmė bastytis gatvėmis. 

Pastebėjęs, kad priešais ateina koks žmogus, jis stengėsi pamatyti jo 
veidą. Kartais šviesos spindulys patekdavo jam tarp kojų, brėždamas ant 
grindinio didžiulį ratą, ir iš tamsos išnirdavo žmogus su pintine ant nu- 
garos ir su žibintu rankoje. Protarpiais vėjas brazdino kokio dūmtraukio 
skardinį vamzdį; tolimi garsai, pasiekdami ausį, pynėsi su galvos ūžesiu, 
ir jam atrodė, kad ore tebeskamba neaiškūs kadrilių garsai. Ėjimas palai- 
kė tą svaigulį; jis buvo dabar ant Santarvės tilto. 

Čia jisai prisiminė tą kitos žiemos vakarą, kada, išėjęs pirmą kartą 
iš jos, pasijuto negalįs eiti toliau ir turėjo sustoti — taip baisiai plakė jam 
tada širdis nuo vilčių gausumo. Dabar visos jos buvo jau mirusios! 
vodamas apie erdvių begalybę, apie gyvenimo menkystę, apie tai, kad 
viskas yra niekai. Pradėjo aušti; dantys barškėjo; ir mieguistas, pradrėkęs 
nuo rūko, jis klausė savęs su ašaromis akyse, ko gi dar laukia, ko nepa- 
daro galo tam viskam? Juk pakaktų vieno judesio, ir būtų baigta! Kaktos 
sunkumas svėrė galvą žemyn, jis jau matė savo lavoną, plūduriuojantį 
vandenyje; Frederikas pasilenkė. Parapetas pasirodė per platus, ir tik dėl 
nuovargio jis nepamėgino persiristi per jį. 

Siaubas apėmė Frederiką. Jis grįžo į bulvarus ir dribo ant suolo. 

Policininkai pažadino jį, būdami tikri, kad tas jaunuolis guli čia po 
„smagiai praleistos nakties“. 

Jis vėl pradėjo vaikščioti. Jis baisiai užsinorėjo valgyti, ir kadangi visi 
restoranai buvo jau seniai uždaryti, tai jis užsuko ko nors užkąsti į vieną 
Halių smuklę. Manydamas, kad grįžti namo vis dar per anksti, jis prasi- 
bastė rotušės apylinkėse iki penkiolikos minučių devintos. 

Delorjė jau seniai buvo išleidęs savo paukštytę ir jau rašė, atsisėdęs 
prie stalo vidury kambario. 

Apie ketvirtą valandą atėjo ponas de Sizi. 

Per Diusardjė jisai susipažinęs vakar vakare su viena moterimi; jis 
net pavėžinęs ją ir jos vyrą iki namų, kuriuose jie sakėsi gyveną; ji jam 
paskyrusi ten šiai dienai pasimatymą. Iš ten jis dabar kaip tik ir ateinąs. 
Pasirodė, kad niekas tuose namuose tokios pavardės nėra girdėjęs. 

— Ką gi aš galiu padaryt? — pasakė Frederikas. 

Tada bajoras pradėjo paistyti visokius niekus; jis šnekėjo apie pa- 
nelę Vatnaz, apie andalūzę ir apie visas kitas. Pagaliau, sukęs pasukęs 
aplinkui, prisipažino, ko atėjęs: pasikliaudamas draugo mokėjimu lai- 
kyti paslaptį, jisai atvykęs prašyti jo, kad padėtų atlikti žygį, po kurio 
jis galėsiąs žiūrėti į save kaip į tikrą vyrą; ir Frederikas sutiko. Jis papa- 
sakojo tą istoriją Delorjė, bet teisybės apie save patį jis vis dėlto jam 
neatskleidė. 

Raštininkas pareiškė Frederikui, kad jis „dabar jau visai kaip rei- 
kiant“. Kad Frederikas pasielgė taip, kaip jis buvo pataręs, nuo to jo 
gera nuotaika dar pagerėjo. 

Tuo savo smagumu jisai nuo pirmos pažinties ir suviliojo panelę 
Klemansą Daviju, siuvinėtoją auksiniais siūlais kariškų drabužių siu- 
vykloje, švelniausią pasaulyje būtybę, lieknutę it meldas, didelėmis, 
žydromis, visuomet nustebusiomis akimis. Raštininkas tiek piktnau- 
džiavo jos pasitikėjimu, kad net įtikino ją, jog jis turi ordiną; kai juodu 
būdavo vienu du, jis prisikabindavo prie redingoto raudoną kaspinė- 
lį, bet kitiems žmonėms matant jo nenešiojo, nenorėdamas — aiškino 
jai - žeminti savo globėjo. Šiaip jau jis laikė ją atokiai nuo savęs, leidosi 
myluojamas kaip koks paša ir juoko dėlei vadino ją „liaudies dukra“. Ji 
jam kiekvieną kartą atnešdavo po puokštelę žibučių. Frederikas nebū- 
tų norėjęs tokios meilės. 

Tačiau, matant, kaip jie susikabinę išeina iš namų pasiimti sau atski- 
ro kambario pas Pensoną arba pas Barijo, jam darėsi kažkaip savotiškai 
liūdna. Jis nežinojo, kiek kartų pats per tuos metus buvo uždavęs širdį 
savo draugui, kada dailindavosi nagus kas ketvirtadienį, prieš eidamas 
pietų į Šuazel gatvę. 

Vieną vakarą Frederikas, žiūrėdamas nuo savo balkono, kaip jie išei- 
na iš namų, pamatė iš tolo Jusonė, stovintį ant Arkolės tilto. Tasai ėmė 
davinėti jam ženklus, kad nusileistų pas jį, o Frederikui nulipus iš savo 
šešto aukšto žemyn, Jusonė tarė: 

— Štai koks dalykas: ateinantį šeštadienį, dvidešimt ketvirtą, ponios 
Arnu vardinės. 

— Negali būti, juk ji vardu Marija. 


85 


86 


GUSTAVE FLAUBERT 


— Taip pat ir Anželė, ar ne vis tiek? Švęs jas Sen Klu, savo vasarna- 
myje; man pavesta jums šitai pasakyti. Vežimas lauks jūsų trečią valandą 
prie laikraščio kontoros! Vadinasi, sutarta! Atsiprašau, kad sutrukdžiau. 
Bet turiu tiek daug dar visko atlikti! 

Frederikui grįžtant atgal, durininkas padavė jam laišką: 

„Ponas ir ponia Dambrez prašo poną F. Moro suteikti jiems garbę at- 
vykti pas juos pietų šeštadienį, šio mėnesio 24 dieną. Prašome atsakyti“. 

„Per vėlai“, pagalvojo jis. 

Frederikas vis dėlto parodė laišką Delorjė, šis perskaitęs sušuko: 

— Nal Pagaliau! Bet nematau tavo veide džiaugsmo. Kodėl? 

Frederikas, truputį padvejojęs, atsakė, kad tai pačiai dienai jis turįs 
kitą pakvietimą. 

— Padaryk man malonumą ir nusiųsk tu ją po velnių, tą Šuazel gatvę. 
Nedaryk kvailysčių! Jei tau nepatogu, aš galiu už tave atsakyti. 

Ir raštininkas parašė trečiuoju asmeniu, kad pakvietimas priimtas. 

Pažindamas aukštuomenę tik pro savo troškimų karštį, jis vaizda- 
vosi ją kaip dirbtinį padarą, veikiantį pagal matematikos dėsnius. Kvies- 
tiniai pietūs, susitikimas su įtakingu žmogumi, gražios moters šypsnys 
galį sukelti visą virtinę poveikių, išplaukiančių 1š kits kito, ir todėl turėti 
milžiniškų rezultatų. Kai kurios Paryžiaus svetainės esą prilygsta toms 
mašinoms, kurios, prarijusios žaliavą, duoda gaminį, šimtą kartų bran- 
gesnį už ją. Jis tikėjo, kad esama kurtizanių, duodančių patarimų diplo- 
matams, kad pasitaiką turtingų vedybų, pasiekiamų su intrigų pagalba, 
tikėjo katorgininkų genialumu ir likimo paklusnumu, jei jį valdo tvirtos 
rankos. Žodžiu, bendrauti su Dambrezais buvo, anot jo, neapsakomai 
naudinga, ir jis taip puikiai tai įrodinėjo, kad Frederikas nebežinojo nė 
ką benuspręsti. 

Kadangi tai vis dėlto būsiančios ponios Arnu vardinės, tai, šiaip ar 
taip, reikia nupirkti jai dovaną; ir jis, suprantamas daiktas, pagalvojo 
apie skėtį, norėdamas pataisyti blogą įspūdį, kurio, žinoma, negalėjęs 
nepadaryti jai tas nelaimingas atsitikimas. Ir kaip tik jis užtiko šilkinį 
balandžio gurklio spalvos skėtį su drožinėta drambliakaulio rankenė- 
le - įvežtinį iš Kinijos! Bet jo kaina buvo šimtas septyniasdešimt penki 

frankai, o Frederikas buvo likęs visai be skatiko; jis jau net gyveno į 
skolą laukdamas naujo trimestro. Tačiau jis norėjo to skėčio, teikė jam 
didelės svarbos ir, perveikdamas nemalonumą, paprašė Delorjė, kad 
tas paskolintų jam pinigų. 

Delorjė atsakė neturįs. 

— Man labai reikia, — spyrėsi Frederikas, — labai, labai! 

Ir kai draugas dar kartą pakartojo jam tą patį, jis įtūžo. 

— Galėtum ir tu kokį kartą... 

— Ką tokio? 

— Nieko. 

Raštininkas suprato. Jis paėmė iš atsargų reikiamą sumą ir, atskaitęs 
jam ją pinigas po pinigo, tarė: 

— Aš nereikalauju iš tavęs kvito todėl, kad gyvenu tavo lėšomis! 

Frederikas prišoko prie jo, apkabino už kaklo su begale meilių žo- 
džių. Delorjė pasiliko šaltas. Kitą dieną, pastebėjęs ant fortepijono skėtį, 
jis pasakė: 

— Al Tai tam dalykui jų prireikė! 

— Aš jį galbūt nusiųsiu, — tarė bailiai Frederikas. 

Likimas jam padėjo: vakare jis gavo juodai apvedžiotą laiškelį, kuria- 
me ponia Dambrez rašė, kad mirė jos dėdė ir kad ji atsiprašo turinti dėl 
to atidėti kitam kartui malonumą susipažinti su juo. 

Frederikas atvyko į laikraščio kontorą lygiai antrą valandą. Užuot jo 
laukęs ir nuvežęs jį savo vežimu, Arnu jau iš vakaro nukako į vasarnamį: 
taip labai jam norėjosi kuo greičiausiai pakvėpuoti grynu oru. 

Kiekvieni metai, lig tik pasirodydavo pirmieji medžių lapai, jis ke- 
liolika dienų iš eilės važinėdavo kas rytą į užmiestį, vaikščiodavo ten po 
laukus, gerdavo pieną pas ūkininkus, krėsdavo juokus su kaimietėmis, 
teiraudavosi apie derlių ir parveždavo, susirišęs į nosinę, salotų daigų. 
Galiausiai jis įvykdė savo seną svajonę ir nusipirko vasarnamį. 

Frederikui besikalbant su tarnautoju, atėjo panelė Vatnaz ir baisiai 
nusiminė neberadusi Arnu. Jis tenai pasiliksiąs dar kokias dvi dienas 
galbūt. Tarnautojas jai patarė taip pat „vykti ten“; ji negalinti; parašytų 
laišką, bet bijanti, kad laiškas nepražūtų. Frederikas pasisiūlė pats jį nu- 

vežti. Jinai greit parašė keletą žodžių ir prašyte įprašė Frederiką įteikti 
Arnu laišką taip, kad niekas nepamatytų. 
Po keturiasdešimties minučių jis jau buvo Sen Klu. 


Namas stovėjo šimtas žingsnių nuo tilto, per vidurį atkalnės. Dvi 
liepų eilės slėpė mūrinę sodo tvorą; plati pieva leidosi į pakalnę iki pat 
kranto. Varteliai buvo atdari, ir Frederikas įėjo. 

Arnu, išsitiesęs žolėje, žaidė su kačiukais. Jis taip buvo tuo užsiėmęs, 
kad atrodė, jog jam nieko daugiau nėra pasaulyje. Panelės Vatnaz laiškas 
ištraukė jį iš to užsimiršimo. 

— Velnias griebtų! Nemalonus dalykas! Ji teisingai rašo: man reikia 
pačiam važiuoti. 

Paskui, įkišęs laišką į kišenę, jis su džiaugsmu aprodė savo valdą. 

Jis parodė viską: arklidę, pastoginę, virtuvę. Svetainė buvo iš dešinės; 
jos langai, nuo Paryžiaus pusės, ėjo į verandą, kurioje buvo matyti tvore- 
lė, apaugusi raganėmis. Bet viršum galvų suskambo balsas: ponia Arnu, 
manydama esanti viena, leido laiką dainuodama. Ji vedžiojo gamas, tre- 
les, arpegeio. Pasitaikydavo ilgų gaidų, jos tarytum pakibdavo ore; kitos 
krito greit viena po kitos it kaskados lašai; ir jos balsas, prasismelkdamas 
pro žaliuzes, trikdė gilią tylą ir kilo į dangaus mėlynę. 

Ji staiga liovėsi dainavus; mat pastebėjo, kad ateina kaimynai — ponas 
Udri su žmona. 

Tada 1r ji pati išėjo į prienamį, ir kadangi jai teko lipti laiptais žemyn, 
tai jis pamatė jos koją. Ponia Arnu avėjo mažomis atviromis kurputėmis; 
jos buvo rusvos odos su auksiniu atspalviu ir turėjo skersinius liežuvė- 
lius, brėžiančius ant kojinių aukso pinučius. 

Susirinko svečiai. Iš nematytų tebuvo advokatas Lefošeras, kiti — tie 
patys, kaip ir ketvirtadieniais. Kiekvienas atnešė dovaną: Ditmeras — Si- 
rijos šėrpę, Rozenvaldas — albumą romansų, Biurjė — akvarelę, Somba- 
zas savo paties karikatūrą, o Pelerenas — piešinį anglimi, vaizduojantį 
kažkokį numirėlių šokį — bjaurią ir menkai nupieštą fantaziją. Jusonė 
leido sau apsieiti be dovanos. 

Frederikas, palaukęs, kol visi įteiks, ką atnešę, padavė savo dovaną. 
Jinai labai jam už ją dėkojo. Tada jis tarė: 

— Bet... tai yra kaip ir mano skola! Aš taip pykau ant savęs... 

— Už ką gi? — paklausė ji. — Aš nesuprantu!.. 

— Prašom prie stalo! - pasakė Arnu, griebdamas jį už parankės; pas- 
kui pridūrė jam į ausį: — Na, ir nesupratingas gi jūs!.. 

Nieko nebuvo malonesnio už tą šviesiai žaliai išdažytą valgomąjį. 
Viename jo gale akmeninė nimfa mirkė kojos nykšų, įkišusi į kiaukuto 
pavidalo indą. Pro atdarus langus matei visą sodą su ilga veja, kurios 
pakraštyje augo sena škotiška pušis, likusi jau beveik visai be žievės; 
gėlių lysvės nelygiai margavo pievelėje; o anoj pusėj upės plytėjo plačiu 
pusračiu Bulonės miškas, Neiji, Sevras, Medonas. Priešais, už vartelių, 
plaukiojo burinė valtis. 

Svečiai kalbėjo iš pradžių apie reginį, atsivėrusį prieš akis, paskui — 
apie peizažus; ir ginčai buvo jau bepradedą megztis, kai Arnu įsakė tar- 
nui, kad apie pusiau dešimtą pakinkytų fajetoną. Jo kasininko laiškas 
šaukiąs, girdi, jį į Paryžių. 

— Gal nori, kad ir aš kartu važiuočiau? — paklausė ponia Arnu. 

— O kaipgi kitaip! — atsakė jis ir, gražiai jai nusilenkdamas, pridū- 
rė: — Jūs gi žinote, ponia, kad be jūsų ne gyvenimas. 

Visi ją sveikino, kad ji turi tokį gerą vyrą. 

— Dalykas mat toks, kad aš ne viena! — atsakė ji švelniai, rodydama į 
savo mažytę dukterį. 

Paskui, pašnekesiui grįžus vėl prie tapybos, svečiai užsiminė apie vie- 
ną Riuisdalio paveikslą, iš kurio Arnu tikėjosi didelio pelno, ir Pelerenas 
paklausė jį, ar tiesa, kad garsusis Saulis Matiasas buvęs pereitą mėnesį 
atvažiavęs iš Londono ir siūlęs už jį dvidešimt tris tūkstančius frankų. 

— Tikriausia tiesa! — atsakė jis ir, atsigręžęs į Frederiką, pridūrė: — Tai 
kaip tik ir buvo tas ponas, kurį vedžiojau aną vakarą po Alhambrą, be 
jokio malonumo sau, dėl to, kad, žinote, su tais anglais nelengva! 

Frederikas įtarė, kad panelės Vatnaz laiškas liečia kokį nors Arnu 


meilės reikalą, ir todėl jam buvo smagu matyti, su kokiu lengvumu jis 

surado garbingą būdą pasprukti atgal į Paryžių; bet, išgirdęs dabar jo 
naują, visai nereikalingą melą, jisai tiesiog išpūtė akis. 

Tuo tarpu pirklys kaip niekur nieko paklausė dar Frederiką: 

— Kuo pavarde tas aukštas jaunuolis, jūsų draugas? 

— Delorjė, — greit atsakė Frederikas. 

Ir, jausdamasis nusikaltęs savo draugui ir norėdamas tą kaltę kiek 
sumažinti, jis ėmė labai girti jo nepaprastą protą. 

— Taip? Tikrai? Bet jis neatrodo toks geras vyrukas, kaip tas antrasis, 
transporto kontoros tarnautojas. 

Frederikas keikė Diusardjė. Ji dar pamanysianti, kad jis bendraująs 
su prasčiokais. 

Vėliau užėjo kalba apie sostinės pagražinimus, apie naujus kvartalus, 
1r senis Udri tarp didžiųjų verteivų paminėjo poną Dambrezą. 

Frederikas, norėdamas parodyti save iš gerosios pusės, pasakė, pa- 
sinaudojęs proga, kad ir jis su juo pažįstamas. Bet Pelerenas stojo pies- 
tu prieš krautuvininkus: ar žvakėmis, ar pinigais jie verstųsi, skirtumo, 
anot jo, nesą. Paskui Rozenvaldas ir Biurjė kalbėjo apie porcelianą; Arnu 
šnekėjosi su ponia Udri apie sodininkystę; Sombazas, senos mokyklos 
juokdarys, krėtė juokus iš jos vyro; jis vadino jį Odri, kaip aktorių, pa- 
reiškė, kad jis gal kilęs iš Udri, šunų tapytojo, nes jo kaktoje esąs gyvu- 
linis gumbas. Jis net panoro apčiupinėti jam kiaušą, tačiau tas nesileido, 
nes nešiojo peruką; ir desertas baigėsi visiems skaniai juokiantis. 

Išgėrę kavos po liepomis, parūkę ir pasisukinėję po sodą, jie nuėjo 
pasivaikščiodami į paupį. 

Kompanija apspito žvejį, skrodžianųį dėžėje ungurius. Panelė Marta 
užsigeidė pamatyti, kaip jie atrodo gyvi. Žvejys iškratė dėžę ant žolės, 
ir mergytė ėmė atsiklaupusi gaudyti juos, čia juokdamasi iš džiaugsmo, 
čia vėl suspiegdama iš išgąsčio. Visi unguriai išlakstė. Arnu užmokėjo už 
juos ir pasiūlė pasiirstyti laiveliu. 

Viena akiračio pusė pradėjo blankti, tuo tarpu iš kitos pusės plati 
oranžinė juosta tysojo danguje, pereidama į raudonumą ties kalvų viršū- 
nėmis, kurios pačios buvo jau visai pajuodusios. Ponia Arnu sėdėjo ant 
didelio akmens, atsukusi nugarą į tą pašvaistę. Kiti vaikštinėjo netoliese; 

Jusonė, stovėdamas pakriaušėje, laidė akmenėlius vandens paviršiumi, 
darydamas raibulius. 

Arnu grįžo; jam iš paskos priplaukė prie kranto sena valtis. Nepaisy- 
damas protingų įspėjimų, jis sugrūdo į ją visus savo svečius; valtis ėmė 
grimzti; teko išlipti. 

Svetainėje, kuri visa buvo išmušta kartūnu ir kurios sienose blizgėjo 
didelės krištolinės žvakidės, jau degė žvakės. Senutė Udri tyliai snaudė 
fotelyje, kiti klausėsi pono Lefošero pasakojimo apie garsiuosius advo- 
katus. Ponia Arnu stovėjo vieniša prie lango. Frederikas priėjo prie jos. 

Jie šnekėjosi apie tai, apie ką girdėjo kalbant kitus. Ji žavėjosi orato- 
riais; jis aukščiau kėlė rašytojus. Bet daugiau džiaugsmo turį, anot jos, 
patirti tie, kurie patys veikią minias, kurie matą, kaip į kitų žmonių širdis 
pereina visi jų sielos jausmai. Frederikas sakė, kad toks triumfas nė kiek 
jo nevilioja: jis visai nesąs ambicingas. 

— Tikrai? Kodėl! — tarė ji. — Truputį ambicijos turėti reikia. 

Jie stovėjo šalimais prie lango. Anapus lango plytėjo naktis it kokia 
begalinė uždanga, prismaigyta sidabro. Tai buvo pirmas sykis, kad juo- 
du nesikalbėjo apie bereikšmius dalykus. Jis net sužinojo, ko ji nekenčia 
ir ką mėgsta: ji nepakelianti kai kurių kvapų, istorines knygas skaitanti 
mieliau už kitas, tikinti sapnais. 

Jis užvedė kalbą apie meilės nuotykius. Ji apgailestavo dėl nelaimių, 
kurių pridaranti aistra, bet ir piktinosi veidmainystės šlykštybėmis,; ir tas 
galvosenos tiesumas taip puikiai derinosi su jos veido taisyklingu grožiu, 
kad atrodė priklausąs nuo jo. 

Ji kartkartėmis trumpam pažiūrėdavo šypsodamasi jam į veidą. Tada 
jis pajusdavo, kad jos žvilgsnis, panašiai kaip tie galingi saulės spinduliai, 
kurie per vandenį pasiekia dugną, įsismelkia jam iki sielos gelmių. Jis 
mylėjo ją be jokių slepiamų kėslų, be vilties, kad jinai kada pamiltų jį, 
be jokių išlygų; ir kai jį pagaudavo tas nebylus dvasios polėkis, panašus į 
dėkingumo jausmą, tai jam norėdavosi apipilti jos kaktą bučinių lietumi. 
Tačiau kažkokia vidinė jėga kėlė jį aukščiau už save patį; tai buvo noras 
pasiaukoti, troškimas tučtuojau atiduoti jai save visą; ir kadangi tas noras 
ir tas troškimas negalėjo būti patenkinti, tai jie darėsi dar didesni. 

Jis neišvyko kartu su kitais. Jusonė taip pat. Juos žadėjo parvežti 
Arnu; ir fajetonui jau laukiant ties prienamiu, Arnu nuėjo į sodą priskin- 
ti rožių. Paskui surišęs puokštę siūlu ir pamatęs, kad stiebai nevienodo 
ilgumo, jis pasirausė kišenėje, prikimštoje popiergalių, ištraukė iš jos pir- 
mąjį, kuris pakliuvo, apvyniojo juo puokštės kotą, susegė dideliu segtukuų 
ir ne be jausmo padavė tą puokštę savo žmonai. 

— Štai, mano brangioji, atleisk, kad buvau tave užmiršęs! 

Bet ji suriko: prastai įsmeigtas segtukas sužeidė jai ranką, ir ji nubėgo 
atgal į savo kambarį. 

Teko jos laukti gal ketvirtį valandos. 

Pagaliau jinai sugrįžo, pagriebė Martą ir įpuolė į vežimą. 

— O kurgi tavo puokštė? — paklausė Arnu. 

— Nereikia! Nereikia! Nesivarginkit! 

Frederikas bėgo jos atnešti; jinai jam šaukė: 

— Man nereikia jos! 

Bet jis netrukus ją atnešė, sakydamas, kad gėles radęs pabirusias ant 
žemės, surinkęs jas ir vėl suvyniojęs į popierių. 

Ji užkišo puokštę už odinio apdangčio, pritvirtinto prie pasostės, ir 
jie nuvažiavo. 

Frederikas, sėdėdamas šalia jos, pajuto, kad ji visa dreba. 

Paskui, kai jie jau buvo pervažiavę per tiltą, Arnu pradėjo sukti arklį 
į kairę. Jinai sušuko jam: 

— Kurgi tu važiuoji! Tu klysti! Reikia į dešinę! 

Jinai, matyti, buvo pikta; viskas ją erzino. Pagaliau, Martai užmerkus 
akutes, jinai pagriebė puokštę ir išmetė ją lauk iš vežimo; paskui paėmė 
Frederikui už alkūnės, darydama jam kita ranka ženklą, kad nieko apie 
tai niekam nesakytų. 

Paskui ji prispaudė nosinę sau prie lūpų ir daugiau nebejudėjo. 

Du kiti, sėdėdami pasostėje, šnekėjosi apie spaustuvę, apie abonen- 
tus. Arnu valdė arklį be atidžios ir Bulonės miške pasiklydo. Teko varytis 
šunkeliais. Arklys ėjo žingine; medžių šakos braukė fajetono viršų. Fre- 
derikas tamsoje matė tik ponios Arnu akis; Marta gulėjo išsitiesusi jai ant 
kelių, ir jis prilaikė jos galvą. 

— Ji jus vargina! — tarė motina. 

Jis atsakė: 

— Ne, ne! Nė kiek! 

Kilo tingūs dulkių sūkuriai; jie važiavo per Otejį; visi namai buvo 
uždarinėti; protarpiais pravažiuodavo žibintą, apšviečiantį mūro kampą, 
paskui vežimas vėl nirdavo į tamsą; kartą jis pastebėjo, kad ji verkia. 

Ar tai sąžinės graužimas? Ar ko noras? Ar dar kas? Tas sielvartas, 
kurio priežasties jis nežinojo, buvo jam toks artimas, kaip savas; dabar 
juos siejo naujas ryšys, lyg ir koks susitarimas; ir jis paklausė ją pačiu 
švelniausiu balsu, kokiu tik galėjo: 

— Tamstai negera? 

— Taip, truputį, — atsakė ji. 

Vežimas riedėjo, ir sausmedžiai su jazminais, persisvėrę per sodų 
tvoras, kvėpino naktį svaiginamų aromatų dvelksmais. Jos drabužio gau- 
sios klostės dengė jo kojas. Ir jam atrodė, kad tas vaiko kūnelis, išsitiesęs 
tarp jų, suartina juos. Jis pasilenkė prie mergytės ir, praskleidęs jos gra- 
žius tamsius plaukelius, švelniai pabučiavo į kaktą. 

— Jūs geras! — pasakė ponia Arnu. 

— Kodėl? 

— Todėl, kad mylite vaikus. 

— Ne visus. 

Jis daugiau nieko nepasakė, tik ištiesė į ją savo kairiosios rankos plašta- 
ką, įsivaizduodamas, kad ji galbūt padarys tą patį ir kad jų rankos susitiks. 

Paskui jis susigėdo ir atitraukė ranką. 

Netrukus prasidėjo grindinys. Vežimas riedėjo greičiau, dujinių ži- 
bintų pasitaikydavo dažniau — tai buvo jau Paryžius. Ties Gardmebliu 
Jusonė nušoko nuo pasostės. Frederikas delsė išlipti, kol bus įvažiavę į 
kiemą; paskiau jis pasislėpė už Šuazel gatvės kampo ir matė, kaip Arnu 
smagiai nuėjo bulvarų linkui. 

Kitą dieną Frederikas rimtai įsikinkė į darbą ir dirbo neatlyždamas. 

Jis matė save žiemos vakarą prisiekusiųjų teisme, baigiantis pusių gin- 
čams; posėdininkai sėdi jau išbalę, o minia, sulaikiusi kvėpavimą, klauso- 
si jo kalbos ir taip grūdasi iš susijaudinimo prie pertvaros, skiriančios ją 

nuo teismo, jog ši ima braškėti; jis, iškalbėjęs jau keturias valandas, pra- 
deda daryti santrauką savo įrodymų, surasdamas vis naujų ir jausdamas, 
kad su kiekvienu jo sakiniu, su kiekvienu žodžiu, su kiekvienu mostu 
giljotinos kirvis, kybojęs už nugaros, kyla vis aukščiau, vis toliau nuo au- 
kos; jis matė paskui save Deputatų rūmų tribūnoje; jis yra tas oratorius, 
kurio lūpose plazda visos tautos išganymas; jis skandina priešininkus 
prozopopėjomis, triuškina juos savo atsikirtimais, jo balsas griaudžia it 
perkūnija ir skamba it muzika, balsas, kupinas ironijos, patetikos, ugnies 
ir didybės; ji sėdi taip pat čia kažkur tarp kitų žmonių, paslėpusi po šydu 
susižavėjimo ašaras; paskui jie susitinka; ir nei nusiminimas, nei šmeiž- 
tas, nei užgaulė neturės jokios jėgos, jei jis išgirs ją sakant jam: „O! Kaip 
tai gražu!“ ir pajus ant savo kaktos jos lengvutes rankas. 

Tie įvaizdžiai žybsėjo it švyturiai jo gyvenimo akiratyje. Įjaudintas 
protas pasidarė lankstesnis ir pajėgesnis. Iki rugpjūčio jis niekur nekėlė 
kojos iš namų ir išlaikė savo paskutiniuosius egzaminus. 

Delorjė, tiek vargo turėjęs, kol įkalė jam į galvą antruosius egza- 
minus, laikytus gruodžio gale, ir trečiuosius, laikytus vasario mėnesį, 
negalėjo atsistebėti, iš kur dabar tiek uolumo. Tada atgijo senos viltys. 
Reikėjo, kad per dešimtį metų Frederikas pasidarytų deputatas, per pen- 
kiolika — ministras; kodėl ne? Su turtais, kuriuos netrukus paveldėsiąs, 
jisai galėsiąs pirmiausia įsteigti laikraštį; tai būsianti pradžia, o paskui bus 
matyti, kaip ir kas. Pats jis, kaip seniau, taip ir dabar, svajojo apie katedrą 
teisės fakultete; ir jis taip puikiai apgynė daktaro disertaciją, kad net pa- 
tys profesoriai jį sveikino. 

Savąją Frederikas apgynė trim dienomis vėliau. Prieš išvykdamas 
atostogų, jis sumanė surengti iškylą, turėjusią vainikuoti jų šeštadienio 
pobuvius. 

Per iškylą jis pasirodė linksmas. Ponia Arnu buvo dabar Šartre, pas 
savo motiną. Bet netrukus jis vėl su ja pasimatysiąs ir pagaliau pasidary- 
siąs jos meilužiu. 

Delorjė, priimtas tą pačią dieną į Orsejo pratybas jauniems advoka- 
tams, pasakė prakalbą, kuriai klausytojai gausiai plojo. Kad ir būdamas 
šiaip jau nuosaikus, šį kartą jis pasigėrė ir per desertą pasakė Diusardjė: 

— Tu esi sąžiningas vyras. Kai būsiu prasigyvenęs, aš tave paimsiu 
savo turtų valdytoju. 

Visi buvo laimingi; Sizi nebenorėjo daugiau mokytis teisės; Marti- 
nonas stažuosiąsis toliau provincijoje, kur būsiąs paskirtas prokuroro 
pavaduotoju; Pelerenas rengsiąsis pradėti tapyti didelį paveikslą, vaiz- 
duosianų Revožuojos Genijų;, Jusonė sakėsi skaitysiąs ateinančią savaitę 
Poilsio teatro direktoriui savo pjesės planą ir buvo tikras, kad jis turės 
pasisekimą: 

— Nes dėl jos sandaros jau susitarta! Aistros? O, aš jas išmanau — 
pakankamai esu matęs visko. O dėl šmaikštybių, tai juk čia mano 
specialybė. 

Jis apsivertė stačia galva, atsistojo ant rankų ir pavaikščiojo aplink 
stalą iškėlęs kojas. 

Toji išdaiga nepralinksmino Senekalio. Jis buvo ką tik išvarytas iš 
pensiono už tai, kad aplupo vieno aristokrato sūnų. Jo vargas vis didėjo, 
o dėl to jis kaltino socialinę santvarką, koneveikė turčius; liejo tulžį ant 
jų Režembarui, pastarasis atrodė kaskart vis labiau nusivylęs, vis liūdnes- 
nis, vis gaižesnis. Pilietis domėjosi dabar biudžeto klausimais ir kaltino 
Kamarilją, kam eikvoja milijonus Alžyre.* 

Negalėdamas užmigti, nepabuvęs Aleksandro kavinukėje, jisai jau 
vienuoliktą valandą išėjo. Kiti išsiskirstė vėliau; ir Frederikas, atsisvei- 
kindamas su Jusonė, sužinojo, kad ponia Arnu turėjusi prieš dieną su- 
grįžti namo. 

Jis nuvyko tad į Kelionių kontorą nukelti savo išvažiavimo iki poryt 
ir apie šeštą valandą nuėjo pas ją. 

Jos grįžimas — pasakė jam durininkas — atidėtas savaitei. Frederikas 
papietavo vienas, paskui slankiojo bulvarais. 

Rausvi debesėliai, iš pažiūros primenantys šerpes, driekėsi viršum 
stogų; krautuvės pradėjo atitraukinėti nuo langų pavėsines; gatvių 


* 1844 m. ekspedicija į Šiaurės Afriką Prancūzijai kainavo 20 milijonų frankų. 
Į opozicijos priekaištus dėl tų išlaidų Gizo atsakė, jog „Prancūzija yra ganėtinai 
turtinga savo garbės išlaidoms mokėti“. 

laistymo vežimai pylė lietų ant dulkių, ir nelauktas gaivumas mišo su 
kvapais, einančiais iš kavinių, pro jų atdaras duris buvo matyti, kaip 
didelės puokštės gėlių, sidabriniai ir auksiniai pagražinimai atsispindi 
aukštuose veidrodžiuose. Minia žingsniavo neskubėdama. Pasitaikyda- 
vo šaligatviuose vyrų, jie sustoję būreliais šnekučiuodavosi; pro juos 
ėjo Moterys su tuo ištižimu akyse ir su tąja kamelijų spalva veiduose, 
kurie atsiranda joms nusikamavus nuo didelių karščių. Kažkas milži- 
niška buvo aplinkui ir gaubė namus. Niekad dar Paryžius neatrodė jam 
toks gražus, kaip tą dieną. Ateitis jam matėsi kaip nesibaigiama virtinė 
metų, pilnutėlių meilės. 

Jis sustojo prie teatro ties Šv. Martyno vartais pasižiūrėti skelbimo ir, 
neturėdamas ko veikti, nusipirko bilietą. 

Vaidino kažkokią seną fejeriją. Žiūrovų susirinko mažai; viršum ga- 
lerijos vietų buvo maži langeliai, pro kuriuos spraudėsi mėlynais kvadra- 
čiukais dienos šviesa; lempos, sustatytos palei rampą, sudarė vieną ištisą 
ugnių liniją. Scenoje buvo vaizduojamas vergų turgus Pekine su varpe- 
liais, tamtamais, smailiomis kepurėmis ir kalambūrais. Paskui, uždangai 
nusileidus, jis slankiojo vienišas po fojė ir gėrėjosi stovinčia bulvare prie 
teatro didele žalia karieta, pakinkyta dviem baltokais; vadeles laikė įtem- 
pęs vežėjas su trumpomis kelnėmis. 

Jis jau ėjo atgal į savo vietą, kai balkone į pirmą avanscenos ložę 
įžengė kažkokia dama su ponu. 

Vyras buvo blyškaus veido, apkraštuoto maža žila barzdele; jis turė- 
jo švarko kilpoje ordino roželę ir tą šaltą kaip ledas išorę, kuri laikoma 
būdinga diplomatams. 

Jo žmona atrodė mažiausia dvidešimčia metų jaunesnė už jį ir buvo 
nei aukšta, nei žema, nei bjauri, nei graži, šviesius plaukus nešiojo su- 
suktus pagal anglišką madą, suknia buvo su lygiu korsažu; rankoje ji 
laikė plačią juodų mezginių vėduoklę. Matydamas to sluoksnio žmones 
atėjusius tokiu sezonu į teatrą, galėjai spėti, kad arba jie čia užklydo ne- 
tyčia, arba numatydami, kad, likę vieni namie, netvers nuobodžiu. Ponia 
kramčiojo savo vėduoklę, o ponas žiovavo. Frederikas negalėjo prisi- 
mint, kur jis buvo jau tą veidą matęs. 

Išėjęs per kitą pertrauką į koridorių, jis sutiko juos abu ir nežymiai 
nusilenkė jiems; ponas Dambrezas pažino ir tuoj priėjęs atsiprašė jį už 
savo nedovanotiną apsileidimą. Tai sakydamas, jis, žinoma, galvojo apie 
tą daugybę vizitinių kortelių, kurių Frederikas, raštininko patariamas, 
jiems buvo atsiuntęs. Jis painiojo metus ir manė, kad Frederikas yra dar 
tik antro kurso teisės studentas. Paskui jis pasakė, kad pavydi Frederikui 
jo kelionės į kaimą. Jam taip pat praverstų poilsis, bet reikalai sulaiką jį. 

Ponia Dambrez, laikydamasi vyrui už parankės, klausėsi jų kalbos, 
pakreipusi galvą truputį į šoną; ir jos veido protingas meilumas griežtai 
skyrėsi nuo ką tik matytos jame liūdnos išraiškos. 

— Čia yra kur gražiai praleisti laiką! — atsiliepė ji į paskutinius savo 
vyro žodžius. — Koks kvailas šitas spektaklis! Ar ne, pone? 

Ir visi trys stovėdami šnekučiavosi apie teatrus ir apie naujas pjeses. 

Frederikas, pripratęs matyti provincijos miesčionių maivymąsi, pir- 
mą kartą išvydo moterį, mokančią taip laisvai ir paprastai elgtis žmonė- 
se; tai buvo tas paprastumas, kuris yra rafinuotumas ir kurį tik naivuoliai 
palaiko ūmai atsiradusios simpatijos pasireiškimu. 

Jie lauksią jo pas save, kai tik jis būsiąs grįžęs; ponas Dambrezas 
paprašė pasveikinti nuo jo Roką. 

Frederikas, parvykęs iš teatro, neužmiršo papasakoti Delorjė apie tą 
susitikimą ir apie tai, kaip gražiai Dambrezai su juo elgėsi. 

— Puiku! — sušuko raštininkas, — Ir tik jau nesileisk mamos suvysto- 
mas! Važiuok kuo greičiausiai atgal. 


Parvažiavus sūnui, ponia Moro išsivedė jį kitą dieną po pusryčių į sodą. 

Ji pasisakė esanti laiminga, matydama, kad jis turįs dabar profesiją; 
mat jie nesą tokie turtingi, kaip kas gal apie juos manąs: žemė duodanti 
pajamų mažai; nuomininkai nuomą moką blogai; ji buvusi net priversta 
parduoti savo karietą. Paskui jinai papasakojo, kokie jų reikalai. 

Kai ji pirmaisiais savo našlystės metais susidūrusi su kai kuriais 
sunkumais, vienas klastingas žmogus, ponas Rokas, paskolinęs jai pi- 
nigų, o paskui pats, prieš jos norą, tuos vekselius keliskart naujinęs 
ir jų terminus ilginęs. Nelauktai jis staiga pareikalavęs visos skolos iš 

karto; ir jai nelikę nieko kita kaip sutikti su jo sąlygomis — atiduoti jam 
pusdykiai Prelės ūkį. Po dešimties metų, subankrutavus vienam Me- 
leno bankui, ji netekusi savo kapitalo. Bijodama ipotekų ir norėdama 
išlaikyti gyvenimo išorę, naudingą sūnaus ateičiai, jinai, kai Rokas vėl 
pasiūlęs paslaugas, dar kartą jo paklausiusi. Bet dabar jos sąskaitos su 
juo yra baigtos. Trumpai sakant, juodviem su Frederiku likę maždaug 
apie dešimt tūkstančių frankų rentos, iš kurių du tūkstančiai trys šim- 
tai — jam, tai ir esąs visas jo turtas! 

— Negalimas dalykas! — sušuko Frederikas. 

Ji padarė galva tokį judesį, kuris reiškė, kad tai yra net labai galimas 
daiktas! 

Bet juk dėdė jam ką nors užrašysiąs? 

Tai dar kažin kaip su tuo dėde būsią. 

Ir jie apėjo sodą tylėdami. Pagaliau jinai priglaudė jį sau prie krūtinės 
ir ašarų smaugiamu balsu tarė: 

— Ak! Vargšas mano vaikeli! Man teko atsisakyti daugelio svajonių. 

Jis atsisėdo ant suolo didelės akacijos ūksmėje. 

Ji galinti jam tik patarti, kad stotų raštininku pas advokatą Pruaramą, 
kuris paskui perleisiąs jam savo kontorą, jei jis gerai tvarkysiąs reikalus, 
tai galėsiąs ją vėl kam parduoti ir turtingai vesti. 

Frederikas nebesiklausė. Jis mašinaliai žiūrėjo per tvorą į kaimy- 
no sodą. 

Nedidoka rudaplaukė mergaitė, kokių dvylikos metų, buvo ten visai 
viena. Ji turėjo pasidariusi sau iš šermukšnių raudonus auskarus; pil- 
ka drobinė liemenėlė nesiekė pečių, įdegusių saulėje; baltame sijonėlyje 
margavo vietomis dėmės nuo uogienių; ir visa jos stamantri ir kartu 
gležna būtybė dvelkė laukinio žvėrelio grakštumu. Nepažįstamo žmo- 
gaus pasirodymas, matyti, stebino ją, nes ji staiga sustojo su laistytuvu 
rankoje, įsmeigusi į Frederiką savo giedras žalsvai mėlynas akis. 

— Tai pono Roko duktė, — tarė ponia Moro. - Jis neseniai vedė savo 
tarnaitę ir įdukrino jos vaiką. 

IV 


kurdas, vargas, galas! 

Jis vis dar sėdėjo, kaip smūgio pritrenktas, ant suolo. Jis keikė 
likimą, jį ėmė noras muštis; nusiminimas dar labiau didėjo, pagalvojus, 
kokią užgaulę ir negarbę visa tai užtraukia ant jo galvos: mat Frederikas, 
įsivaizdavęs, kad jo tėvo palikimas duosiąs jam kurią dieną apie penkio- 
lika tūkstančių frankų rentos, buvo netiesiogiai davęs tai suprasti abiem 
Arnu. Dabar, vadinasi, jis pasirodys esąs pagyrų puodas, apgavikas, pa- 
tamsių gaivalas, įsigavęs pas juos su viltimi ką nors iš jų laimėti. Ir kaip 
jis galės dabar pasižiūrėti į akis jai — poniai Arnu? 

Be to, turint tris tūkstančius frankų rentos, nėra ko nė galvoti apie 
lankymąsi pas ponią Arnu! Juk negali gi visą laiką gyventi penktame 
aukšte, tenkintis tik durininko patarnavimais ir ateidinėti su prasto- 
mis juodomis pirštinėmis pamėlusiais pirštų galais, su prakaitu pa- 
kvipusia skrybėle, su visi metai tuo pačiu redingotu. Ne, ne! Niekuo- 
met! O tuo tarpu be jos — gyvenimas ne gyvenimas. Daugelis žmonių 
susitvarką gerai ir be turtų, kad ir tas pats Delorjė; ir jam pasirodė 
niekinga iš jo pusės skirti tiek reikšmės menkiems dalykams. Vargas 
galbūt šimteriopai padidinsiąs jo gabumus. Jis užsidegė, prisiminęs 
didžiuosius žmones, dirbančius mansardose. Žmogus su tokia siela, 
kaip ponios Arnu, negalįs nesijaudinti, matydamas panašų reginį; ir 
ji, be abejo, susigraudinsianti. Ir taip nedalia pavirsianti laime; kaip 
tie žemės drebėjimai, kurie atidengia požemių lobius, ji jam atsklei- 
sianti jo prigimties slaptas galybes. Bet pasaulyje tėra viena vieta, 
kur jos gali pasireikšti: Paryžius! Mat, jo manymu, menas, mokslas 
ir meilė (tie trys Dievo veidai, kaip pasakytų Pelerenas) tarpsta tik 
sostinėje, ir niekur kitur. 

Jis pareiškė vakare savo motinai, kad važiuoja atgal į Paryžių. 

Ponia Moro nustebo ir pasipiktino. Tai beprotybė, nesąmonė. Būtų 
daug geriau, jei padarytų taip, kaip ji pataria: pasiliktų namie ir stotų 
dirbti į kontorą. 

Frederikas gūžtelėjo pečiais: ,„Na, ką čia!“ Tas pasiūlymas jį tie- 
siog įžeidė. 

Tuomet geroji moterėlė pritaikė kitą metodą. Ji pradėjo su ašaromis 
akyse skųstis savo vienyste, senatve, sakyti, kiek daug ji aukojusis dėl jo. 
Dabar, kai ji esanti tokia nelaiminga, jis ją apleidžiąs. Norėdama duoti 
jam suprasti, kad nebedaug jai to gyvenimo belikę, pasakė: 

— Viešpatie tu mano! Galėtum jau truputį pakentėti. Greitai būsi 
laisvas! 

Tos dejonės kartojosi dvidešimt kartų per dieną ištisus tris mėnesius; 
drauge su tuo namų gyvenimo malonumai darė savo: buvo smagu miegoti 
minkštoje lovoje, šluostytis nesudriskusiais rankšluosčiais; ir Frederikas, 
nuvargęs nuo visų tų kalbų, ištampytas ir nugalėtas tos baisios jėgos, kuria 
pasižymi gerumas, leidosi pagaliau nuvedamas pas advokatą Pruaramą. 

Ten jis neparodė nei žinių, nei samanumo. Iki tol visi žiūrėjo į jį kaip 
į didelių gabumų jaunuolį, turintį išgarsinti gimtąjį departamentą. Dabar 
niekas nebeslėpė savo nusivylimo. 

Iš pradžių jis buvo sau taręs: „Reikia įspėti ponią Arnu“ ir visą sa- 
vaitę svarstė įvairius laiškų projektus: vieni turėjo būti pilni garbinimo, 
kiti — trumpučiai, surašyti lakonišku ir kupinu kilnybės stiliumi. Baimė 
išpažinti savo padėtį jį sulaikė. 

Paskui jam atėjo mintis į galvą, kad geriau bus parašius vyrui. Arnu 
pažįstąs gyvenimą ir mokėsiąs jį suprasti. Po dviejų savaičių abejonių jis 
nutarė: 

„E! Tiek to! Jų aš daugiau nebematysiu, tegul užmiršta ir jie mane! 
Taip bent nebūsiu sumenkinęs savęs jos atmintyje! Ji pamanys, kad nu- 
miriau, ir pagailės... galbūt“. 

Jis iš vieno kraštutinumo lengvai šokdavo į kitą, tad ir dabar davė sau 
žodį, jog niekuomet daugiau į Paryžių nebegrįš ir net visai nesiteiraus 
apie ponią Arnu. 

Ir vis dėlto jam buvo gaila skirtis net su tokiais dalykais, kaip dujinių 
lempų kvapas ir omnibusų bildesys. Jis kartojo mintyse kiekvieną pasa- 
kytą jam žodį, stengėsi prisiminti jos balso skambesį, jos akių žvilgesį, ir, 
žiūrėdamas į save kaip į mirusį žmogų, jis absoliučiai nieko nebeveikė. 

su prikrautais vežimais. 

Pirmieji šeši mėnesiai buvo itin bjaurūs. 

Pasitaikydavo ir tokių dienų, kad pats savęs imdavo nebekęsti. Tada 
jis išeidavo iš namų. Pasukdavo į pievas, kurios žiemą būdavo Senos 
potvynių pusiau užlietos. Tuopų eilės skaido jas atskirais plotais. Vienur 
kitur iškyla tilteliai. Jis prasibastydavo po tas pievas iki vakaro, žarstyda- 
mas kojomis pageltusius lapus, traukdamas į plaučius rūką, šokinėdamas 
per griovius; ir juo labiau imdavo tvinkčioti jam kraujas gyslose, juo 
smarkiau jį užplūsdavo noras ką nors pasiutiškai veikti; jis troško tada 
pasidaryti medžiotoju Amerikoje, būti kokio nors Rytų šalies pašos tar- 
nu, užsirašyti į laivą jūreiviu; ir jis liejo visą savo melancholiją Delorjė, 
rašydamas jam sieksninius laiškus. 

Tasai nėrėsi iš kailio, stengdamasis prasimušti į žmones. Šiaudadvasiš- 
kas draugo pasielgimas ir amžinos jo dejonės atrodė Šarliui kvailas daly- 
kas. Greitai jie pastebėjo, kad beveik nebeturi ko vienas antram rašyti. 

Frederikas visus savo baldus buvo atidavęs Delorjė, mat šis pasiliko 
gyventi jo bute. Jo motina užsimindavo kartais apie juos; pagaliau jis 
prisipažino jai, kad baldus padovanojęs savo draugui, ir jai bebarant jį už 
tai, jis gavo laišką. 

— Kas pasidarė? — paklausė ji. — Ko tu drebi? 

— Aš nedrebu! — atsakė Frederikas. 

Delorjė rašė, kad priėmė pas save gyventi Senekalį ir kad jau dvi sa- 
vaitės, kaip juodu gyvena kartu. Vadinasi, Senakalis rioglinėja sau dabar 
tarp daiktų, kurie buvo supirkinėti pas Arnu. Jis gali sumanyti parduoti 
juos, gali daryti visokių pastabų apie juos, juoktis iš jų. Frederikas pasijuto 
įžeistas iki sielos gelmių. Jis nuėjo į savo kambarį. Jį ėmė noras numirti. 

Motina pasišaukė jį. Jai reikėjo pasitarti su juo, kur ką sodinti sode. 

Tas sodas, panašus į anglišką parką, buvo statinių tvora padalytas 
pusiau, ir viena jo pusė priklausė Rokui, kuris paupyje turėjo dar kitą 
sodą — su daržu. Būdami susipykę, kaimynai vengė rodytis sode tomis 
pačiomis valandomis. Bet, kai parvažiavo Frederikas, senis ėmė dažniau 
lankytis jame ir nešykštėjo malonių žodžių ponios Moro sūnui. Jis reiškė 

Frederikui užuojautą, kad jam tenka gyventi mažame mieste. O vieną 
dieną jis papasakojo, kad ponas Dambrezas teiravęsis apie jį. Kitą sykį jis 
daug kalbėjo apie tai, kad Šampanėje buvęs paprotys paveldėti bajorystę 
iš motinos pusės. 

— Tais laikais jūs būtumėt didelis ponas, mat jūsų motinos pavardė 
yra de Fuvan. Ir kad ir ką sakytum, turėti tokią pavardę yra šis tas. Paga- 
liau, — užbaigė jis, gudriai žiūrėdamas į Frederiką, — teisingumo ministras 
gali tą reikalą sutvarkyti. 

"Tos aristokratiškos pretenzijos stebėtinai nesiderino su jo išvaizda. 

Kadangi jis buvo mažo ūgio, tai dukslus kaštoninis redingotas, kurį 
nešiojo, ilgino jo liemenį. Kai jis nusiimdavo kepurę, tai pamatydavai kone 
moterišką veidą su baisiai smailia nosimi; geltoni plaukai buvo panašus į 
peruką, jis sveikindamasis taip žemai lankstėsi, kad kliuvo už sienų. 

Iki keturiasdešimties metų jis tenkinosi, kad jam patarnaudavo 
Katryna, kuri buvo vieno amžiaus su juo, kilimo lotaringietė, turėjo 
smarkiai raupuotą veidą. Bet apie 1834 metus jis parsivežė iš Paryžiaus 
gražią blondinę avies veidu ir „karalienės stotu“. Neilgai trukus, jinai 
pradėjo puikuotis žmonėse didžiuliais auskarais; ir pagaliau viskas pa- 
aiškėjo, kai ji pagimdė dukterį, kuri buvo įmetrikuota kaip Elizabeta 
Olimpija Luiza Rok. 

Katryna iš pavydo manė neapkęsianti to vaiko. Priešingai, jinai bai- 
siai prisirišo prie jo. Ji žiūrėjo, puoselėjo ir mylavo tą kūdikį, norėdama 
atstoti jam motiną ir net padaryti taip, kad jis nekęstų jos; tai, beje, 
buvo lengva įvykdyti, nes Eleonora visai nesirūpino mažyte; ji geriau 
mėgo tą laiką praplepėti su savo tiekėjais. Kitą dieną po vestuvių jinai 
apsilankė subprefektūroje, liovėsi sakiusi „tu“ savo tarnaitėms ir, ma- 
nydama, kad to reikalauja geras tonas, elgėsi griežtai su savo dukryte. 
Ji dalyvaudavo jos pamokose; mokytojas, senas merijos biurokratas, 
nežinojo, kaip reikia mokyti. Mokinė maištaudavo, gaudavo antausių ir 
eidavo išsiverkti pas Katryną, ši, paėmusi ją ant kelių, visuomet pripa- 
žindavo, kad vaikas niekuo dėtas. Tada abi tos moterys imdavo rietis; 
ponas Rokas nutildydavo jas. Jis buvo vedęs iš meilės dukteriai ir ne- 
norėjo, kad ją kas kankintų. 

Dažniausiai ji dėvėjo baltą suplyšusią suknelę ir mezginiais apsiuvi- 
nėtas kelnaites; per dideles šventes jinai išeidavo išpustyta kaip princesė; 
mat tėvai norėjo bent tuo nušluostyti nosį miesčionims, kurie neleido 
savo bambliams su ja bendrauti, kad ji pavainikė. 

Ji gyveno viena savo sode, suposi sūpuoklėlėmis, vaikė drugius; kar- 
tais staiga sustodavo ir įsmeigdavo akis į karkvabalius, nutupiančius ant 
rožės. Dėl tokio gyvenimo būdo, matyt, ir pasidarė jos veidas kartu ir 
drąsus, ir svajingas: Ūgiu ji buvo visai tokia pat kaip Marta; ir Frederikas 
jau antrusyk pamatęs pasakė jai dėl to: 

— Gal leistumėt, panele, man pabučiuoti jus? 

Mažikė pakėlė akis į jį ir atsakė: 

— Prašom. 

Bet statinių tvora skyrė juos vieną nuo kito. 

— Reikia užlipti ant tvoros, — tarė Frederikas. 

— Ne, geriau pakelk mane! 

Jis pasilenkė per tvorą, paėmė ją už pažastukių ir pabučiavo į abu 
veidelius; paskui tokiu pat būdu nukėlė ją atgal; tas pats kartojosi ir ki- 
tomis dienomis. 

Varžydamasi ne daugiau, nei ketverių metų vaikas, jinai, išgirdusi, 
kad ateina jos draugas, tuoj bėgdavo jo pasitikti arba kitąsyk, norėdama 
ji išgąsdinti, slėpdavosi už medžio ir pradėdavo loti šunimi. 

Kartą, poniai Moro kažkur išvykus, jis parsivedė ją į savo kambarį. 
Ji atkimšo visus kvepalų buteliukus, gausiai prisitepė plaukus pomados; 
paskui, nė kiek nesidrovėdama, išsitiesė jo lovoje. 

— Aš įsivaizduoju, kad esu tavo žmona, — tarė jam. 

Kitą dieną, kai jis ją pamatė, ji buvo paplūdusi ašaromis. Ji pasisakė 
„2pverkianti savo nuodėmes“, o jam ėmus klausinėti, kokios tos nuodė- 
mės, ji atsakė, nunėrusi akis: 

— Neklausinėk manęs apie tai! 

Artėjo pirmoji komunija; ją nuvedė rytmetį išpažinties. Sakramentas 
nė kiek nepakeitė jos elgesio. Ji kartais baisiai įtūždavo; tada jos namiš- 


kiai atbėgdavo prašyti Frederiko padėti ją nuraminti. 

Dažnai jisai, eidamas pasivaikščioti, vedėsi ir ją. Kol jis žingsniuoda- 
mas skendėjo savo svajonėse, jinai skynė palaukėse aguonų žiedus; jei 
kada pamatydavo, kad jis liūdnesnis, negu paprastai, jinai stengdavosi 
paguosti jį meiliais žodeliais. Jo širdis, nesusilaukusi meilės, glaudėsi prie 
tos vaikiškos draugystės; jis piešė jai žmogiukus, pasakojo visokias isto- 
rijas, o vėliau ir šį tą paskaitydavo 1š knygų. 

Jis pradėjo nuo garsių tuo metu Romantiškų metraščių, tokios eilių ir 
prozos rinktinės. Paskui, nepagalvojęs apie jos amžių, — tiek buvo su- 
sižavėjęs jos protu, — jis perskaitė jai vieną po kitos A/a/ą, Sen Marą, 
Rudens labus.* Bet vieną naktį ji pabudo rėkdama: „Kruvina! Kruvinal!“ 
(tą vakarą ji buvo prisiklausiusi Makbežo, prastai išversto Leturnero). Jai 
barškėjo dantys, ji drebėjo; ir, įsmeigusi išsigandusias akis į savo dešinę 
ranką, jinai trynė ją, sakydama: „Vis dar kruvina!“ Pagaliau atėjo gydyto- 
jas ir liepė žiūrėti, kad niekas vaiko nejaudintų. 

Miesčionims tai buvo ne kas kita, kaip ženklas, rodantis, jog ji atei- 
tyje iškrypsianti iš doros kelio. Pasklido net kalbos, kad ponios Moro 
sūnus sumanęs padaryti iš jos aktorę. 

Tačiau netrukus jų mintis užėmė kitas dalykas: dėdės Bartelemi 
atvykimas. 

Ponia Moro užleido jam savo miegamąjį ir taip ėmė pataikauti, kad 
net pasninkų dienomis duodavo valgyti su mėsa. 

Senis pasirodė ne per malonus. Visą laiką jis lygino Nožaną su Hav- 
ru, ir viskas Nožane jam nepatiko: jo oras esąs per sunkus, duona ne- 
skani, gatvės blogai grįstos, maistas nekoks, o gyventojai — visi tinginiai. 

„Kokia menka pas jus prekyba!“ Jis plūdo savo mirusį brolį už išlaidų 
gyvenimą; visai kas kita — jis pats: jis mat sugebėjęs taupydamas susi- 
krauti dvidešimt septynių tūkstančių livrų rentą. Pagaliau, savaitę pa- 
buvęs, jis išvažiavo vėl, o lipdamas į karietą, metė šiuos mažai vilties 


teteikiančius žodžius: 


* „Atala“ — Šatobriano romanas (1801). „Sen Maras“ (Ciną-Mars) - istorinis Alfre- 
do de Vinji romanas (1826). „Rudens lapai“ („Les Feuzlles d'automne“) - Viktoro Hugo 
eilėraščių rinkinys (1831). 

— Man visada malonu žinoti, kad jūs gerai gyvenate. 

— Nieko tu iš jo negausi! — tarė ponia Moro, grįždama į kambarį. 

Jis buvo atvažiavęs tik jos prašomas; ir ji visą savaitę, diena į dieną, 
skatino senį, — galbūt net per aiškiai, — kad jis pareikštų savo ketini- 
mus. Nunėrusi galvą ir sučiaupusi lūpas, ji sėdėjo dabar fotelyje ir ne- 
galėjo atsigailėti, kam 1š viso prasidėjo su juo. Frederikas, sėdėdamas 
priešais, stebėjo jos veidą, ir abu jie tylėjo, kaip prieš penketą metų po 
sugrįžimo iš Montero. Tas nejučia atėjęs į galvą sutapimas priminė jam 
ponią Arnu. 

Tą akimirką pliaukštelėjo už lango botagas, ir kažkieno balsas pa- 
šaukė jį. 

Tai buvo Rokas — vienas visame savo didžiuliame vežime. Jis važiavo 
į Fortelį pas poną Dambrezą, ketindamas praleisti ten visą dieną, ir labai 
kvietė Frederiką važiuoti kartu. 

— Su manimi jums jokio pakvietimo nereikia, nebijokite! 

Frederikui norėjosi važiuoti. Bet kaip jis jiems paaiškins, kodėl pasi- 
lieka gyventi Nožane? Jis neturi ir padoraus vasarinio kostiumo; paga- 
liau ką pasakys motina? Jis atsisakė. 

Nuo to laiko kaimynas pasidarė nebe toks draugiškas; ponia Eleo- 
nora sunkiai susirgo, ir bendravimas nutrūko; ponia Moro labai tuo 
apsidžiaugė, nes bijojo, kad santykiai su tokiais žmonėmis nepakenktų 
sūnaus ateičiai. 

Ji svajojo nupirkti jam teismo sekretoriaus vietą; Frederikas per 
daug nesipriešino tai minčiai. Dabar jis vaikščiojo su motina į bažnyčią 
klausytis mišių, lošė vakarais su ja partiją imperialo, ėmė apsiprasti su 
provincija, grimzdo į ją, ir net pati meilė įgavo kažkokį gedulingo saldu- 
mo atspalvį, kažkokio migdančio žavesio. Jo skausmas buvo tiek kartų 
vaizduojamas laiškuose, pinamas su tuo, ką skaitydavo knygose, nešioja- 
mas po laukus ir visur skleidžiamas, kad pagaliau beveik išseko; ir ponia 
Arnu pasidarė jam kaip mirusi, ir tik atrodė nuostabu, kad nežino, kur 
jos kapas: tokia rami ir susitaikiusi su likimu buvo dabar jo meilė jai. 

Kartą — tai buvo 1845 metų gruodžio 12 dieną — virėja atnešė jam 
apie devintą valandą ryto į kambarį laišką. Adresas, užrašytas didelėmis 

raidėmis, buvo nepažįstamo braižo, ir snūduriuojantis Frederikas nesi- 
skubino atplėšti voko. Pagaliau jis perskaitė: 


„Havro taikos tesmas. 111 nuovada. 
Pone, 
Kadangi bonas Moro, jūsų dėdė, mairė ab Intestat... “* 


Jis paveldi jo palikimą! 

It išgirdęs, kad už sienos kilo gaisras, Frederikas pašoko basas ir 
vienmarškinis iš patalo; jis persibraukė ranka per veidą, netikėdamas 
savo akimis, bijodamas, kad tai nebūtų sapnas; ir kad galutinai įsitikintų, 
jog nemiega, jis plačiai atidarė langą. 

Buvo pasnigę; stogai bolavo; ir jis net pamatė kieme tą patį žlugtuvą, 
ant kurio vakar vakare, eidamas patamsiais, vos nesuklupo. 

Jis dar triskart iš eilės perskaitė laišką; nieko negali būti tukresnio! 
Visas dėdės turtas jam! Dvidešimt septyni tūkstančiai livrų rentos! Ir jis 
kone pašėlo iš džiaugsmo pagalvojęs, kad dabar vėl paregės ponią Arnu. 
Su haliucinacijos ryškumu jis pamatė save greta jos, pas ją, atnešusį jai 
kažkokią į šilkinį popierių suvyniotą dovaną; apačioje, prie durų, stovi 
jo dvivietis ekipažas, greičiau karieta, juoda karieta su tarnu, apsivilkusiu 
ruda livrėja; jis girdi, kaip jo arklys kasa nenustovėdamas kanopomis 
žemę, kaip žvangsi žąslų grandinėlė, pritardama jų bučinių šnaresiui. Tai 
kartojasi diena po dienos, visą gyvenimą. Jis juos priima pas save; jo val- 
gomasis išmuštas raudona oda, buduaras — geltonu šilku, visur kanapos. 
O kokios knygdėtės! Kokios kinų vazos! Kokie kilimai! Tie vaizdai taip 
audringai plaukė jam prieš akis, kad net galva pradėjo suktis. Tada jis 
atsiminė motiną; ir jis nulipo pas ją su laišku rankose. 

Ponia Moro mėgino nepasiduoti susijaudinimui, ir jai pasidarė silpna. 

Frederikas paėmė ją į savo glėbį ir pabučiavo į kaktą. 

— Mamyte, dabar tu gali atpirkti savo karietą; juokis gi, nebeverk, būk 
laiminga! 


* Nepalikęs testamento (/0£.). 

Per dešimt minučių naujiena aplėkė visą miestą, pasiekdama visus jo 
pakraščius. 

Tada atbėgo notaras Benua, ponas Gamblenas, ponas Šambrionas, 
visi draugai. Frederikas išsmuko valandėlę parašyti laiško Delorjė. Tuo 
tarpu atvyko dar kiti. Visa popietė praėjo, priimant sveikinimus. Užmir- 
šo ir apie Roko žmoną, gulinčią mirties patale. 

Vakare, kai liko vieni, ponia Moro patarė sūnui įsitaisyti advokatu 
Trua mieste. Būdamas savo krašte labiau žinomas, negu kur kitur, jis 
galėtų lengviau čia susirasti sau ir turtingą žmoną. 

— O! To betrūko! - suriko Frederikas. 

Tik spėjo pagriebti laimę į rankas, o jau štai nori ją vėl jam atimti. Jis 
pareiškė, kad yra tvirtai nusistatęs gyventi Paryžiuje. 

— Ką oi ten veiksi? 

— Nieko! 

Ponia Moro, nustebinta tokios jo kalbos manieros, paklausė, kuo gi 
jis žada būti. 

— Ministru! — atšovė Frederikas. 

Ir jis tvirtino jai, kad visai nejuokaująs, kad tikrai norįs imtis diplo- 
matijos, kad jo mokslas ir jo polinkiai jį stumią į tai. Visų pirma su pono 
Dambrezo protekcija įstosiąs į Valstybės tarybą. 

— Ar tu pažįsti Dambrezą? 

— Na, žinoma! Ponas Rokas supažindino! 

— Tai keista, — tarė ponia Moro. 

Jis pažadino jos širdyje senas ambicingas svajones. Ji susimąstė apie 
jas ir nieko nebeužsiminė apie kitas. 

Jei Frederikas būtų klausęs savo nekantrumo, tai jis būtų išvažiavęs 
tą pačią akimirką. Rytojaus dieną visos vietos diližane pasirodė jau par- 
duotos; jis prasikankino iki kitos dienos septintos valandos vakaro. 

Jiems besėdant pietų, pasigirdo trys pratisi varpo dūžiai, ir tarnaitė 
įėjusi pranešė, kad ką tik mirė ponia Eleonora. 

Teisybę sakant, ta mirtis niekam, net ir jos pačios vaikui, nelaimės 


neatnešė. Mergaitei vėliau bus nuo to tik geriau. 

Kadangi abeji namai stovėjo šalimais, tai buvo girdėti kaimynystėje 
bruzdėjimas ir žmonių balsai, ir mintis, kad čia pat guli numirėlis, teikė 
jų išsiskyrimui kažkokios laidotuvių nuotaikos. Ponia Moro keliskart nu- 
sišluostė ašaras. Frederikui spaudė širdį. 

Pasibaigus pietums, jį sulaikė tarpdury Katryna. Panelė būtinai no- 
rinti jį pamatyti. Jinai laukianti jo sode. 

Jis išėjo, perlipo per tvorą ir, kliūdamas truputį už medžių, nužings- 
niavo į pono Roko namų pusę. Vienas antro aukšto langas buvo ap- 
šviestas; paskui šmėkštelėjo tamsoje šešėlis, ir pasigirdo šnabždesys: 

— Čia aš. 

Ji jam pasirodė aukštesnė, negu paprastai; dėl to, be abejonės, kad 
buvo juodai apsitaisiusi. Nežinodamas, nuo ko pradėti kalbą, jis paėmė 
jai už rankų ir atsidusdamas tarė: 

— Ak! Vargše mano Luiza! 

Ji nieko neatsakė. Jinai ilgai ir atsidėjusi žiūrėjo jam į veidą. Frederi- 
kas bijojo, kad diližanas neišvyktų be jo; jam pasigirdo, kad kažkur tolu- 
moje subildėjo ratai, ir jis, norėdamas baigti pasimatymą, tarė: 

— Katryna sakė, kad tu turi kažką man... 

— Tiesa, tiesa! Aš norėjau jums pasakyti... 

"Tas jums jį nustebino, ir kadangi jinai vis tylėjo, tai jis paklausė: 

— Ką gi tokio? 

— Nebežinau pati. Užmiršau. Ar tiesa, kad jūs išvykstat? 

— Taip, tuoj pat. 

Ji pakartojo: 

— A! Tuoj pat?.. Visai?.. Ir mes daugiau nebesimatysim? 

Ašaros neleido jai kalbėti. 

— Sudiev, sudiev! Pabučiuok gi mane! 

Ir Luiza karštai karštai apkabino jį. 


ANTRA DALIS 


|| ai sėdęs į savo vietą pačiame vežimo gale Frederikas pajuto, 
„t diližanas, patrauktas penketo arklių iš karto, pasileido į ke- 
lionę, jis manė, kad uždus iš džiaugsmo. 

Kaip architektas planuoja rūmus, jis dėstė iš anksto savo būsimą gy- 
venimą. Jis pripildė jį švelnių malonumų ir prabangos; jis iškėlė jį sulig 
dangumi, užvertė visokiais daiktais ir taip įsigilino į savo svajonę, kad 
nieko nebematė. 

Surdeno pakalnėje jis pagaliau pastebėjo, per kokias apylinkes va- 
žiuoja. Vadinasi, jie įveikė tik penkis kilometrus, daugiausia! Jis pasipik- 
tino ir nuleido langelį, kad galėtų matyti vieškelį. Kelissyk klausė kon- 
duktoriaus, kada gi iš tikrųjų jie atvažiuosią į vietą. Galų gale jis nurimo 
ir, susigūžęs savo kampe, gunksojo nesudėdamas akių. 

Žibintas, kabantis prie vežėjo pasostės, švietė arkliams, pakinky- 
tiems prie grąžulo, į sturplius. Už jų tesimatė karčiai, banguojantys 
kaip kokios baltos vilnys; iš abiejų kinkinio pusių pilkavo debesėliai, 
susidarę nuo arklių kvapo; žvangėjo geležies grandinės; drebėjo stik- 
lai langelių rėmuose, ir sunkus vežimas vienodai riedėjo grindiniu. 
Protarpiais niro iš tamsos daržinės siena arba kokia vieniša užeiga. 
Kartkartėmis, važiuojant per miestelius, matei pašvaistę, einančią iš 

kepėjo krosnies, o kitoje gatvės pusėje — kerėpliškus arklių šešėlius, 
bėgančius namų sienomis. Stotyje, nukinkius arklius, viskas vienai 
minutei tilo. Kažkas, palindęs po apdanga, vaikštinėjo ant vežimo 
viršaus, o išėjusi ant slenksčio moteris švietė su žvake, pridengusi 
liepsną delnu nuo vėjo. Paskui, konduktoriui užšokus ant pastovo, 
diližanas važiavo toliau. 

Mormane buvo girdėti, kaip laikrodis išmušė ketvirtį antros. 

„Vadinasi, šiandien, — galvojo jis, — šiandien pat, netrukus!“ 

Bet po truputų viltys ir atsiminimai, Nožanas, Šuazel gatvė, ponia 
Arnu, motina — viskas ėmė pintis. 

Duslus lentų bildesys pažadino jį, jie trinksėjo per Šarantono tiltą, 
tai buvo jau Paryžius. Du su juo važiavę keleiviai nusiėmė vienas kepurę, 
kitas skarelę, užsidėjo skrybėles ir pradėjo šnekučiuotis. Pirmasis — rau- 
donas storulis su aksominiu redingotu — buvo pirklys, antrasis važiavo į 
sostinę pas gydytoją; ir Frederiko siela buvo dabar tokia jautri iš laimės, 
jog jis, bijodamas, kad nebūtų per miegą sudaręs ligoniui kokių nepato- 
gumų, nieko nelaukdamas atsiprašė jį. 

Kadangi stoties krantinė buvo, matyt, apsemta, tai diližanas nudar- 
dėjo tiesiai; vėl išniro laukai. Tolumoje rūko aukšti fabrikų kaminai. 

Paskui arkliai pasuko į Ivri. Gatvė kilo į kalną; staiga prieš akis atsi- 
vėrė Panteono kupolas. 

Lyguma buvo taip išrausta, kad atrodė kaip kokie griuvėsiai. Joje 
kūpsojo tvirtovės pylimai, šalikelės buvo apsodintos medeliais be šakų; 
juos saugojo vinių prikalinėtos kartelės. Chemijos produktų gamyklos 
slinko pakaitomis su miško pirklių sandėliais. Pro pravirus, aukštus it 
fermų vartus buvo matyti, kaip atrodo iš vidaus bjaurūs kiemai, pilni ne- 
švarumų, su klanais paplavų per patį vidurį. Ilgos smuklių sienos buvo 
nudažytos jaučio kraujo spalva; tarp antro aukšto langų matei dvi sukry- 
žiuotas biliardo lazdas, o aplink jas nutapytą gėlių vainiką; šen ir ten riog- 
sojo nebaigtos statyti ir apleistos krėstinės lūšnos. Toliau dviguba namų 
linija tęsėsi nebenutrūkstamai, ir iš jų fasadų nuogybės retkarčiais kyšojo 
tabokos parduotuvių ženklai — milžiniški skardos cigarai. Pribuvėjų 1š- 
kabose buvo išpieštos matronos su kykais, čiūčiuojančios kūdikius, su- 

vyniotus į dygsniais persiuvinėtus ir mezginiais padabintus apklotėlius. 
Sienų kampai buvo apklijuoti afišomis, jos, pusiau nuplėštos, maskatavo 
pavėjui kaip skarmalai. Ėjo darbininkai su palaidinėmis; važiavo aludarių 
platformos, skalbėjų furgonai, mėsininkų vežimėliai; dulkė lietutis, buvo 
šalta, dangus blykšojo, bet pora akių, atstojančių spingsinčią saulę, žibė- 
jo jam iš anapus rūko. 

Prie miesto vartų teko ilgai laukti, nes buvo susigrūdę kiaušinių ir 
paukštienos pirkliai, krovinių vežikai ir avių banda. Sargybinis, užsisags- 
tęs milinę, vaikštinėjo priešais savo būdelę, stengėsi sušilti. Miesto mo- 
kesčių rinkėjas užlipo ant imperialo, ir ragas sutrimitavo. 

Bulvaru į pakalnę diližanas dardėjo greit; palaidi viržiai maskatavo, 
laisvi branktai barškėjo. Botagas ant ilgo botkočio pliaukšėjo drėgnam 

ore. Konduktorius šaukė skardžiu balsu: „Saugok! Saugok!“, ir gatvių 
šlavėjai traukėsi į šonus, pėstieji šoko atbuli atgal, purvas tiško į lange- 
lius; teko lenktis su atvažiuojančiais priešais dvitekiniais krovinių veži- 
mais, kabrioletais, omnibusais. Pagaliau pasirodė Botanikos sodo gele- 
žiniai vartai. 

Pageltusi Sena liejosi po tiltais. Nuo vandens dvelkė vėsa. Frederikas 
traukė ją į krūtinę kuo giliausiai; jam smagu buvo kvėpuoti tuo mielu 
Paryžiaus oru, prisisunkusiu, kaip jam atrodė, meilės ir proto garų; jis 
apsalo, pamatęs pirmą fiakrą. Jam viskas čia smigo tiesiai į širdį: net 
vyno pirklių slenksčiai, apkloti šiaudais, net batų valytojai su savo dėžė- 
mis, net bakalėjų tarnautojai, kratą skrudinamą kavą. Moterys gureno, 
apsidengusios skėčiais; Frederikas kišo galvą prie lango, stengdamasis 
geriau pamatyti jų veidus; gali gi pasitaikyti taip, kad kuri nors iš jų būtų 
ponia Arnu. 

Krautuvės tęsėsi viena po kitos, žmonių vis daugėjo, triukšmas 
augo. Diližanas, važiavęs Šventojo Bernardo krantine, paskui Tumelio 
ir Montebelio krantinėmis, pasuko į Napoleono krantinę; Frederikui už- 
sinorėjo pamatyti savo langus, bet jie buvo per toli. Netrukus diližanas 
Naujuoju tiltu vėl pervažiavo per Seną ir nusileido iki Luvro, o iš ten 
Šventojo Honorato, Krua de Pti Šan ir diu Bulua gatvėmis pasiekė Kok 
Erono gatvę ir įsuko į viešbučio kiemą. 

Norėdamas pailginti sau smagumą, Frederikas taisėsi kuo lėčiausiai 
ir net nuėjo į Monmartro bulvarą pėsčias; jis šypsojosi, galvodamas, kad 
tuoj pamatys marmuro lentoje brangią pavardę; jis pakėlė akis. Nebebu- 
vo nei vitrinų, nei paveikslų, nieko! 

Jis nubėgo į Šuazel gatvę. Ponai Arnu ten daugiau nebegyveną; du- 
rininko nebuvo; jo patalpą saugojo moteris iš gretimų namų; Frederikas 
nusprendė palaukti durininko; tasai pagaliau parsirado, bet tai jau buvo 
ir kitas durininkas. Naujo Arnu adreso jis nežinojo. 

Frederikas užėjo į kavinę ir pusryčiaudamas vartė Prekybos metraštį, 
norėdamas sužinoti iš jo, kur jie galėtų gyventi. Rado tris šimtus Arnu, 
bet nė vieno Žako Arnu! Kurgi jie būtų? 

Pelerenas tai jau tikrai žinos. 

Jis nuvyko į patį Puasonjerės priemiesčio galą, į jo ateljė. Kadangi 
prie durų nebuvo nei skambučio, nei belstuko, tai jis ėmė daužyti jas 
kumščiais ir šaukti, rėkti. Jam atsakinėjo tik tuštuma. 

Tada jis prisiminė Jusonė. Bet kur tu surasi tokį žmogų? Jis lydėjo jį 
kartą iki namų, kur gyveno jo meilužė, Fleriuso gatvėje. Atėjęs į Fleriuso 
gatvę, Frederikas susizgribo, kad nežino tos panelės pavardės. 

Jis nuėjo į policijos prefektūrą. Jis klaidžiojo ten iš vienų laiptų į ki- 
tus, iš vieno skyriaus į kitą. Informacijų skyrių rado beužsidaranų. Jam 
patarė ateiti rytoj. 

Paskui jis vaikščiojo pas visus paveikslų pirklius, kokių tik galėjo kur 
surasti, klausinėdamas, ar nepažįsta kas iš jų pono Arnu. Ponas Arnu 
prekyba daugiau jau nebesiverčiąs. 

Pagaliau nusiminęs, nusivaręs, kone ligonis, grįžo jisai į viešbutį ir 
atsigulė. Tą akimirką, kai jis išsitiesė po paklode, nauja mintis šovė jam į 
galvą, ir jis pašoko iš džiaugsmo: 

— Režembaras! Koks kvailas esu, kad anksčiau apie jį nepagalvojau! 

Kitą dieną jis jau septintą valandą ryto buvo Notr Dam de Viktuar 
gatvėje prie smuklės, į kurią Režembaras turėjo paprotį užeiti išgerti bal- 
tojo vyno. Smuklę rado dar uždarytą; jis pavaikščiojo po aplinkines ga- 
tves ir, pusvalandžiui praėjus, grįžo vėl prie jos. Režembaras buvęs, bet 
ką tik išėjęs. Frederikas vėl išbėgo pro duris į gatvę. Tolumoje sudūlavo 

jo skrybėlė, bet pasitaikė laidotuvės, jos savo vežimais uždengė ją. Lai- 
dotuvėms pravažiavus pro šalį, nieko daugiau nebesimatė. 

Laimė, jis atsiminė, kad pilietis kasdien, lygiai vienuoliktą valandą, 
eina į mažą Gajon aikštės restoranėlį valgyti pusryčių. Reikia, vadinasi, 
kantriai palaukti; ir po begalinio bastymosi nuo Biržos iki Magdalenos ir 
nuo Magdalenos iki Žimnazo, Frederikas lygiai vienuoliktą valandą įėjo į 
Gajono aikštės restoraną, tikras, kad ten tai jau suras savo Režembarą. 

— Nepažįstu tokio! — atsakė atžariai smuklininkas. 

Frederikas nenusileido; tada restorano šeimininkas taręs: 

— Aš jo nebepažįstu daugiau, tamsta! — išpūtė akis, didingai pakrutino 
antakius ir pakraipė galvą su tokia mina, it čia būtų kažkokia paslaptis. 

Bet per paskutinį Frederiko pasimatymą su piliečiu tas minėjo jam 
dar kažkokią Aleksandro kavinukę. Frederikas prarijo vieną spurgą ir, 
įšokęs į pasitaikiusį kabrioletą, paklausė vežėjo, ar jis nežino, kur galėtų 
būti Šventosios Genovaitės apylinkėse tokia Aleksandro kavinukė. Ve- 
žėjas nuvežė jį į Fran buržua sen Mišel gatvę, kur taip pat buvo Aleksan- 
dro vardo užeigėlė; šeimininkas, paklaustas: ,,Ar nėra pas jus Režemba- 
ro?“ — atsakė su meiliausia šypsena: 

— Mes jo dar nematėme, pone, — ir metė žmonai, sėdinčiai už prekys- 
talio, reikšmingą žvilgsnį. 

Tuoj pat, pažiūrėjęs į laikrodį, pridūrė: 

— Bet po kokių dešimties ar daugiausia penkiolikos minučių jis, ti- 
kiuosi, čia bus. Selestenai, paduok greit laikraščius! Ką, pone, teiksies 
paimti? 

Kad ir nieko nenorėdamas, Frederikas išgėrė stiklelį romo, paskui 
stiklelį likerio, paskui stiklelį kiuraso, paskui įvairių grogų, šaltų ir šiltų. 
Jis dukart 1š eilės perskaitė visą tos dienos $7ė4/ numerį; jis išstudijavo 
visas Charva7* karikatūras ir net popierių, kuriame buvo jos atspaus- 
dintos; jis jau žinojo atmintinai visus skelbimus. Kartkartėmis subilsta 


* $zėck („Amžius“) — laikraštis, įsteigtas 1836 m., palaikant opozicijos deputatams 
Lafitui ir Odilonui Baro; gynė rinkimų reformą. Charivari („„Kratinys“) — opozicijos 
satyrinis žurnalas, įsteigtas 1832 m. 

šaligatvyje batai. Tai jis! Ir kažkieno figūra, šmėkštelėjusi už lango, nu- 
žingsniuoja pro šalį. 

Pagaliau, norėdamas pajvairinti laukimą, Frederikas pradėjo keis- 
ti vietas; jis nuėjęs atsisėdo gilumoje, paskui perėjo į dešinę, vėliau į 
kairę pusę; jis sėdėjo dabar per vidurį sofos, išskėtęs rankas. Bet katė, 
tyliai prisėlinusi per atlošo aksomą, išgąsdino jį, šokdama staiga si- 
rupo likučių laižyti iš padėklo; ir šeimininkų vaikas, nepakenčiamas 
ketverių metų bamblys, žaidė su tarškučiu ant prekystalio laiptelių. Jo 
mama, blyški moterėlė išgedusiais dantimis, beprasmiškai šypsojosi. 
Kur galėtų būti dingęs tas Režembaras? Frederikas laukė jo be galo 
susikrimtęs. 

Lietus barbena kaip kruša į kabrioleto viršų. Pro muslininių langa- 
tiesių praskiepą jis matė gatvėje vargšą arklį, kuris neatrodytų stingesnis 
net jeigu būtų buvęs medinis. Gatvės nuotakas baisiausiai patvinęs, plo- 
vė ratų stipinus; vežėjas, apsidengęs gūnia, snūduriavo; bet bijodamas, 
kad jo ponelis nepaspruktų, jis kartkartėmis pradarydavo duris, visas 
žliaugdamas kaip upė; ir jeigu žvilgsnis galėtų naikinti daiktus, tai iš laik- 
rodžio būtų seniai nieko nelikę — taip badė Frederikas jį akimis. Tačiau 
laikrodis dirbo savo darbą. Ponas Aleksandras vaikščiojo po kavinukę 
kartodamas: „Ateis, ateis! Kur dėsis neatėjęs!“. Kad užimtų Frederiką, 
jis šnekėjo jam šį bei tą, kalbėjo apie politiką. Jis taip stengėsi būti geras, 
kad net pasisiūlė sulošti partiją domino su juo. 

Pagaliau pusę penktos Frederikas, išlaukęs nuo dvyliktos, pašoko sa- 
kydamas daugiau nebelauksiąs. 

— Aš ir pats nesuprantu, kas galėjo atsitikti, — atsakė nekalčiausiai 
šeimininkas, — tai pirmas kartas, kad ponas Ledu neateitų. 

— Kaip? Ponas Ledu? 

— Na taip, gerbiamasis! 

— Aš gi klausiau Režembaro! — suriko įtūžęs Frederikas. 

— A! Tūkstantį kartų prašau atleisti! Jūs, matyt, suklydote! Juk tiesa, 
ponia Aleksandra, kad ponas klausė pono Ledu? 

Ir, atsigręžęs į padavėją, pridūrė: 

— Juk ir jūs girdėjote tą patį, kaip aš? 

Norėdamas, be abejo, atkeršyti už ką nors savo šeimininkui, padavė- 
jas, nieko neatsakydamas, nusišypsojo. 

Frederikas, įšokęs į kabrioletą, liepė vežėjui vežti jį atgal į bulvarus, 
jis nesitvėrė piktumu sugaišęs tiek daug laiko; jis siuto ant piliečio, mal- 
daudamas jį kartu, kaip kokį Dievą, kad stotųsi jam tučtuojau prieš akis; 
jis nusprendė trūks plyš iškasti jį kad ir iš po žemių. Kabrioletas jį erzi- 
no, jis jį atleido; mintys pynėsi galvoje; paskui visi kavinių pavadinimai, 
kuriuos kada buvo girdėjęs iš to pusgalvio lūpų, blykstelėjo jo atmintyje 
iš karto, kaip tūkstančiai fejerverko ugnių: Gaskaro, Grembero, Albu 
kavinės, Bordo, Havanos, Havro, Madingo jaučio kavinukės, Vokiečių ir 
Močios Morel aludės; ir jis apvažiavo jas visas, vieną po kitos. Bet 1š vie- 
nos Režembaras buvo ką tik išėjęs, į kitą galbūt ateisiąs, trečioje — pusė 
metų kaip jo nematę; ketvirtoje — vakar užsisakęs šeštadieniui avienos 
kepsnį. Pagaliau, įeidamas pas limonadininką Votjė, Frederikas susitiko 
tarpduryje kaktomuša su padavėju. 

— Ar pažįstate poną Režembarą? 

— Kaip galiu, pone, jo nepažinti? Juk tai aš, o ne kas kitas, turiu gar- 
bės jį aptarnauti. Jis antrame aukšte! Baigia pietauti! 

Ir, pasibrukęs po pažastim servetę, pats verslovės šeimininkas priė- 
jęs paklausė Frederiką: 

— Jūs norėjote matyti poną Režembarą, pone? Jis ką tik čia buvo. 

Frederikas nusikeikė, bet imonadininkas užtikrino, kad pas Butvile- 
ną tai jau tikrai jį surasiąs. 

— Duodu garbės žodį! Jis išėjo truputį anksčiau, negu paprastai, nes 
skubėjo į svarbų pasimatymą su kažkokiais ponais. Bet aš jums kartoju, 
Jog jūs jį surasite pas Butvileną, Šventojo Martyno gatvė, 92, kieme ant- 
ras įėjimas iš kairės, pakilus — dešinės durys. 

Pagaliau, perėjęs biliardinę, jis pamatė pro dūmus Režembarą, šis, 
pasistatęs priešais save bokalą alaus, sėdėjo vienas, nunėręs galvą ir susi- 
mąstęs, paskutiniame kambarėlyje. 

— A! Kiek laiko sugaišau, kol jus suradau! 

Režembaras, neparodęs jokio jausmo, atkišo jam sveikindamasis tik 
du pirštus ir, it būtų dar vakar su juo matęsis, pasakė keletą bereikšmių 
sakinių apie sesijos atidarymą. 

Frederikas nutraukė jo kalbą ir, kaip galėdamas natūraliau, paklausė: 

— Kaip sekasi Arnu? 

Atsakymo teko ilgokai palaukti, nes Režembaras, paėmęs į burną 
gėrimo, gargaliavo. 

— Neblogai! 

— Kurgi jis dabar gyvena? 

— Kur gyvena?.. Paradi Puasonjero gatvėje, — atsakė nustebęs pilietis. 

— Kelintas numeris? 

— Trisdešimt septintas, po velnių, kas per klausimas! 

Frederikas atsistojo. 

— Kaip, jūs jau išeinat? 

— Taip taip, buvau užmiršęs, kad reikia man užsukti dar į vieną vietą. 
Turiu reikalų. Sudiev! 

Frederikas ėjo iš užeigėlės pas Arnu, nejausdamas žemės po kojo- 
mis, kaip būna sapnuojant; jam atrodė it iš užpakalio pūstų šilsvas vėjas. 
Netrukus jis jau stovėjo trečiame aukšte prie durų ir, patraukęs skam- 
butį, klausėsi, kaip jis skamba; išėjo tarnaitė; atsidarė kitos durys; ponia 
Arnu sėdėjo prie židinio. Arnu pašoko ir apkabinęs pabučiavo jį. 

Ponia Arnu laikė ant kelių berniuką, kuriam buvo gal kokie treji me- 
tai; jos duktė, išaugusi sulig motina, stovėjo 1š kitos židinio pusės. 

— Leiskite jums pristatyti šitą poną, — pasakė Arnu, imdamas sūnų 
už pažastukių. 

Ir jis žaidė kelias minutes, mėtydamas jį labai aukštai į viršų ir gaudy- 
damas paskui iškeltomis rankomis. 

— Tu jį užmuši! Ak! Viešpatie! Užteks jau! —- šaukė ponia Arnu. 

Bet Arnu dievagojosi, kad pavojaus jokio nesą, mėtė vaiką toliau ir 
net švepliavo meilius žodelius savo gimtąja marseliečių šnekta. „Ak, tu 
mano vyreli, dainininke mieliausias...“ Paskui jis ėmė klausinėti Frede- 
riką, kodėl jis taip ilgai nieko jiems neparašęs, ką ten daręs ir ką manąs 
veikti, sugrįžęs į Paryžių. 

— Aš dabar, mielas bičiuli, verčiuosi fajansu. Bet kalbėkime apie jus! 

Frederikas sakėsi turėjęs ilgai trukusią bylą, slaugęs sergančią moti- 
ną, šitai jis itin pabrėžė, norėdamas pasirodyti įdomus. Trumpai sakant, 
jis atvykęs į Paryžių apsigyventi, ir šį kartą jau galutinai; ir jis nė žodžiu 
neprasitarė, jog gavo palikimą, bijodamas, kad nepakenktų jų akyse savo 
praeičiai. 

Uždangos ir baldų apmušalai buvo vilnonio damasto kaštonų spal- 
vos; du pagalviai gulėjo galvūgalyje vienas šalia kito; metalinis pašildas 
kaito žarijose; ant komodos krašto stovėjo lempa, jos gaubtas tamsino 
kambarį. Ponia Arnu buvo su mėlynu storos merinosų vilnos palaidiniu. 
Žiūrėdama į pelenus ir viena ranka prilaikydama už peties berniuką, ant- 
rąja jinai atrišinėjo jam liemenėlės raištį; vienmarškinis bamblys verkė, 
krapštydamasis galvą kaip jaunėlis ponas Aleksandras. 

Frederikas manė, kad, susitikus su ponia Arnu, širdis jam plyš iš 
džiaugsmo; bet aistros, perkeltos į neįprastą aplinką, nyksta; ir jis, radęs 
ponią Arnu nebe ten, kur ją buvo lankęs, pajuto, kad ji yra tarytum ko 
netekusi ar net tiesiog kažkaip nusmukusi, žodžiu, kad ji — nebe ta. Jis 
pats negalėjo atsistebėti savo širdies ramybe. 

Jis pasiteiravo apie senuosius draugus, taip pat ir apie Pelereną. 

— Aš su juo nedažnai susitinku, — tarė Arnu. 

Jinai pridėjo: 

— Mes svečių nebekviečiame kaip kadaise! 

Ar ji tuo nori įspėti, kad ir jo daugiau nebekviesianti? 

Bet Arnu laikėsi 1r toliau kuo širdingiausiai; jis net prikišo Frederikui, 
kodėl šis neatėjęs be ceremonijų tiesiai pas juos pietų; paskui paaiškino, 
kodėl pakeitęs savo verslą. 

— Ką gali žmogus padaryti mūsų dekadanso laikais? Didžioji tapyba 
išėjo iš mados! Be to, menas reikalingas visur kur ir visam kam. Jūs ži- 
not, aš gi mėgstu grožį! Reikės kurią dieną nuvesti jus į savo fabriką! 

Ir jis pasisiūlė tuoj pat parodyti jam šį tą iš savo gaminių; jie nulipo 
į krautuvę. 

Grindys buvo užverstos pusdubeniais, sriubinėmis, lėkštėmis ir 
praustuvėmis. Prie sienų stovėjo atremtos didelės plokštės vonių ir 

prausyklų grindims su mitologiniais renesanso stiliaus siužetais; kam- 
bario vidury iki lubų kilo dviguba knygdėtė, nustatyta vazomis ledams 
laikyti, vazonais, žvakidėmis, mažomis grotelėmis gėlėms ir didelėmis 
paspalvintomis statulėlėmis, vaizduojančiomis negrus arba Pompadur 
laikų piemenes. Tų visų daiktų rodymas ir Arnu aiškinimai greit nusibo- 
do Frederikui; jis sušalo ir išalko. 

Jis nubėgo į Anglų kavinę ir net karališkai pavakarieniavo; valgyda- 
mas jis kartojo pats sau: 

— Gražiai atrodžiau aš ten su savo skausmais! Ji vos teikėsi mane 
pažinti! Kokia miesčionė! 

Ir, pasijutęs staiga kupinas jėgų ir sveikatos, jis nusprendė elgtis 
egoistiškai. Jautė, kad jo širdis kieta kaip stalas, į kurį rėmėsi alkūnėmis. 
Jis gali, vadinasi, dabar be baimės leistis į aukštuomenės sluoksnių gy- 
venimą. Atėjo į galvą Dambrezai; Frederikas jais pasinaudosiąs; paskui 
atsiminė Delorjė. „E, tiesą sakant, bala jo nematė!“ Jis vis dėlto nusiuntė 
draugui per pasiuntinį trumpą laiškelį, kviesdamas atvykti kitą dieną į 
Pale Ruajalį papusryčiauti kartu su juo. 

Su Delorjė likimas pasielgė ne taip maloniai, kaip su Frederiku. 

Mokslų kandidato laipsniui jis pristatė disertaciją Apė festamentus, 
kurioje įrodinėjo, kad turtų palikimo teisę reikią esą kiek galima labiau 
susiaurinti, o kai oponentas traukė iš jo kvailystę po kvailystės, tai jis 
prišnekėjo jų labai daug; iš egzaminatorių akių nieko negalėjai matyti, 
ką jie mano. Paskui atsitiko taip, kad pirmai paskaitai jis ištraukė temą 
apie senatį. Ir Delorjė ėmė dėstyti apgailėtinas teorijas; senos preten- 
zijos turinčios, girdi, būti svarstomos lygiomis su naujomis; argi galima 
esą atimti iš žmogaus turtą vien dėl to, kad jis savo teisę į jį įrodąs 
tik trisdešimt vieneriems metams praėjus? Toks senaties supratimas 
teikiąs praturtėjusio vagies įpėdiniui tą įstatymo apsaugą, kuri turinti 
priklausyti teisingam žmogui. Visos skriaudos esančios pridengiamos 
plečiant šitą teisę; ji esanti ne kas kita kaip tironija ir jėgos vartojimas 
piktam. Jis netgi sušuko: 

— Panaikinkime ją, ir frankai nebeslėgs galų, anglai airių, jankiai rau- 
donodžių, turkai arabų, baltieji negrų, Lenkija... 

Pirmininkas jį nutraukė: 

— Gerai, gerai, tamsta! Mums nereikia jūsų politinių pažiūrų! Ateisite 
kitą kartą! 

Delorjė nepanorėjo eiti kitą kartą. Bet tas nelaimingas Civilinio ko- 
dekso trečiosios knygos dvidešimtasis skyrius pasidarė jam neperlipamas 
slenkstis. Jis sumanė parašyti didelį veikalą apie Sena4, kaip žyzonių Gvilinės 
tr prigimtinės teisės bagrindą 11 apsikrovė Diuno, Rožerijaus, Balbiuso, Mer- 
leno, Vazeijo, Savinji, Trolongo ir kitų įžymybių knygomis. Norėdamas 
visai atsidėti tam darbui, jis metė vyriausiojo raštininko vietą. Gyveno iš 
pamokų ir iš kitiems rašomų disertacijų; oratorių susirinkimuose jo kan- 
dumas gąsdino konservatorių partiją ir visus jaunuosius pono Gizo mo- 
kyklos doktrinierius; dėl to Delorjė tam tikruose sluoksniuose savotiškai 
išgarsėjo, tačiau tas garsas buvo susijęs su nepasitikėjimu jo asmeniu. 

Jis atėjo į pasimatymą su storu apsiaustu, pamuštu raudona Aanele, 
tokiu pat, kokį kadaise nešiodavo Senekalis. 

Privengdami žmonių, kurių Pale Ruajalyje daug vaikščiojo, jie pa- 
sidrovėjo glėbesčiuotis; šypsodamies ir kone ašarodami iš džiaugsmo, 
jie nuėjo, susiėmę už parankių, pas Vefurą. Kai tik jie pasiliko vieni, 
Delorjė sušuko: 

— E, po velnių, dabar tai mes pagyvensim! 

Frederikui nepatiko ta maniera gretintis nieko nelaukus prie jo turto. 
Jo draugas per daug jau džiaugėsi dėl jų abiejų ir per mažai dėl jo vieno. 

Delorjė pasipasakojo apie savo nesėkmę, o paskui palengva apie savo 
darbus ir gyvenimą; jis kalbėjo stoiškai apie save patį ir piktai apie kitus. 
Viskas jam kliuvo. Nebuvo žmogaus, esančio aukštesnėje vietoje, kad 
nebūtų kretinas arba niekšas. Jis užsipuolė padavėją už blogai išplautą 
stiklą, o kai Frederikas švelniai jam tai prikišo, jis atsakė: 

— Turėčiau dar mat varžytis su tokiais diegais, kurie uždirba iki šešių 
ir net aštuonių tūkstančių frankų per metus, gali rinkti ir, ko gera, būti 
išrinkti. O ne, ne! 

Daugiau jis žaismingai pridėjo: 

— Bet aš užmirštu, kad kalbuosi su kapitalistu, su pinigiumi, nes juk 
tu dabar esi pinigius! 

Ir, grįždamas vėl prie palikimo, jis pasakė tokią mintį: teisė paveldėti 
iš šalutinių giminių (pats dalykas neteisingas, nors šį kartą jis juo džiau- 
giąsis) netrukus, pirmai revoliucijai kilus, būsianti panaikinta. 

— Tu manai? — paklausė Frederikas. 

— Be abejo! — atsiliepė jis. — Tai negali toliau taip pasilikti! Iš to kyla 
per daug kančių! Kai aš matau tokius žmones, kaip Senekalis, skęstan- 
čius varge. 

„Vėl tas Senekalis!“ — pagalvojo Frederikas. 

— Kas dar nauja? Ar vis tebesi įsimylėjęs ponią Arnu? Ar gal jau 
praėjo, a? 

Frederikas, nežinodamas ką atsakyti, užsimerkė ir nuleido galvą. 

Prisiminus Arnu, Delorjė papasakojo, kad jo laikraštį perėmęs Juso- 
nė ir pertvarkęs jį. Dabar laikraštis vadinąsis tiesiog Menas — literatūros 
akcinė bendrovė su keturiasdešimčia tūkstančių kapitalo; viena akcija — 
šimtas frankų; kiekvienas akcininkas turįs teisę spausdinti jame savo raš- 
tus, nes „bendrovės tikslas yra skelbti pradedančiųjų rašytojų veikalus, 
kad talentas ar gal net genijus neturėtų kentėti dėl pasitaikančių skaus- 
mingų krizių“, ir t. t. Matai, koks akių dūmimas! Tačiau iš to galima esą 
padaryti ir kai ką gero. Reikėtų pakelti to laikraštėlio toną, o paskui stai- 
ga, paliekant tuos pačius redaktorius ir pažadant atkarpos tęsinį, pradėti 
tiekti abonentams politinį laikrašų; pinigų tai per daug nepareikalautų. 

— Kaip tu manai, a, sakyk! Ar neprisidėtum? 

Frederikas neatmetė pasiūlymo. Bet teksią palaukti, kol jo reikalai 
būsią galutinai sutvarkyti. 

— Ir tada, jei tau ko reikės... 

— Ačiu, brolau! — atsakė Delorjė. 

Paskui jie rūkė brangius cigarus, užsikvempę ant aksomu apmuštos 
palangės. Saulė spindėjo, oras buvo šiltas; paukščiai, būriuodamies sode, 
tūpė ant medžių; žalvaris ir marmuro statulos, lietaus nuplauti, blizgėjo; 
auklės, visos su prikyštėmis, šnekučiavosi ant kėdžių; girdėjai, kaip juo- 
kiasi vaikai ir kaip nesiliaudami pliuškena fontanai. 

Frederikas buvo pasijutęs nemaloniai, kai pamatė, koks apkartęs 
yra Delorjė; bet, kada vynas ėmė vaikščioti gyslomis ir saulė kaitinti 

tiesiai į veidą, jisai, sušniuręs, apsunkęs, it šilumos ir drėgmės pertekęs 
augalas, nieko daugiau nebejautė, kaip vien neaprėpiamą ir gašliai kvai- 
l4ą palaimą. Delorjė žiūrėjo prisimerkęs kažkur į tolį. Jo krūtinė ėmė 
kilnotis, ir jis prabilo: 

— A! Gražūs laikai buvo, kada Kamilis Demulenas, atsistojęs ten ant 
stalo, ragino liaudį pulti Bastiliją. Tada tai buvo gyvenimas: turėjai kur 
pasižymėti, parodyti, ką gali. Paprasti advokatėliai įsakinėjo generolams, 
driskiai mušė karalius, o dabar... 

Jis nutilo, paskui staiga pridėjo: 

— Bet nieko! Įvykiai bręsta! 

Ir, barbendamas į langą atakos signalą, jis padeklamavo šias Barte- 
lemi* eiles: 


Tarp, sugrįs dar jinai, ta baisi Asamblėja, 
Nuo kurtos iki šiol jūsų galvos Rvalšėja, 
Grįs Kolosas, kurs veda be baimės pirmyn. 


— Daugiau nebepamenu! Bet jau vėlu, gal eisim? 

Jis dar ir gatvėje dėstė savo teorijas. 

Frederikas jo kalbos nesiklausė, jis žiūrėjo į vitrinas su baldais, me- 
džiagomis ir svarstė, kas geriau tiktų jo butui; ir, galimas daiktas, kad tai 
buvo kaip tik mintis apie ponią Arnu, kuri sulaikė jį prie vienos senų 
daiktų krautuvės su trim fajansinėmis lėkštėmis lange. Jos buvo papuoš- 
tos geltonomis metalinio atspalvio arabeskomis ir kainavo po šimtą ekiu. 
Jis paprašė, kad pirklys paliktų jas jam. 

— Aš tavo vietoje nusipirkčiau geriau ką nors iš sidabro, — tarė Delor- 
jė, išduodamas tąja tvirtų vertybių meile savo žemą kilmę. 


* Ogiustas Marselis Bartelemi (Baržbėlemy, 1796-1867) — poetas, rašė „Drapo blan“ 
laikraštyje straipsnius, nukreiptus prieš spaudos laisvę, bet 1825 m. kartu su Meri ėmė 
leisti liberaliai opozicinius eilėraščius, kuriais plakė ministrą Vilelį. Jis įsteigė eiliuotos 
satyros žurnalą „Nemezidę“ (1831 kovas-1832 birželis) ir aktyviai veikė prieš Liepos 
monarchiją. 


I2I 


122 


GUSTAVE FLAUBERT 


Pasilikęs vienas, Frederikas nuvažiavo pas garsųjį Pomaderą, kur 
užsisakė sau trejas kelnes, du frakus, kailinius ir penkias liemenes; pas- 
kui — pas batsiuvį, pas marškinių siuvėją, pas skrybėlininką ir visus juos 
įprašė, kad užsakymus atliktų kuo greičiausiai. 

Po trijų dienų, grįžęs vakare iš Havro, jis rado namie pristatytą visą 
savo garderobą ir, nekantraudamas tuoj pat jį išmėginti, jis nusprendė 
nieko nelaukęs nueiti aplankyti Dambrezų. Bet buvo dar per anksti — 
vos tik aštunta valanda. 

— O gal vykti pirma pas anuos! — tarė jis sau. 

Arnu rado vieną; jis skutosi, žiūrėdamas į veidrodį. Jis pasiūlė Frede- 
rikui eiti su juo į vieną vietą: ten būsią smagu; Frederikui užsiminus apie 
Dambrezą, jis pasakė: 

— A! Kaip tik gerai! Jūs ten pamatysite jo draugų; einam, einam! Bus 
linksma! 

Frederikas atsikalbinėjo; ponia Arnu pažino jį iš balso ir pasisveikino 
su juo per sieną; ji negalinti arčiau ateiti, nes duktė serganti ir pati nega- 
luojanti; ir Frederikas girdėjo šaukšto dzingsėjimą į stiklą ir visą tą šnare- 
sį, kurį paprastai sudaro ligonio kambaryje atsargus daiktų kilnojimas. 

Paskui Arnu nuėjo atsisveikinti su žmona. Jis įtikinėjo ją: 

— Tu gi gerai žinai, kad tai rimtas dalykas! Būtinai turiu nuvykti, yra 
reikalų, manęs laukia! 

— Eik, eik, drauguži. Linksminkis! 

Arnu pašaukė fakrą. 

— Į Pale Ruajalį! Monpansjė galerija, 7. 

Ir, atsisėdęs ant minkštų pasėdų, pridūrė: 

— Ak! Brangusis, kaip aš išvargęs! Galą gausiu! Jums aš, tiesą sakant, 
galiu atskleisti savo rūpestį. 

Jis prisilenkė jam prie ausies ir paslaptingai šnibždėjo: 

— Aš stengiuos atkurti glazūros kinų vario atspalvį. 

Ir Arnu jam paaiškino, kas tai yra glazūra ir kas maža ugnis. 

Atvykus pas Ševė, padavėjas parodė Arnu didelę pintinę, kurią tas 


liepė nunešti į fiakrą. Paskui jis išrinko „savo vargšei žmonai“ vynuogių, 

ananasų, įvairių kitų skanėstu ir paprašė, kad parduotuvė visa tai nusiųs- 
tų kitą dieną 1š pat ryto į jo butą. 

Jie nuvyko dar pas kostiumininką: mat pasirodė, kad jie važiuoja į 
kaukių puotą. Arnu pasiėmė trumpas mėlyno aksomo kelnes, tokį pat 
švarką ir raudoną peruką; ir jie išlipo Laval gavėję prie namo, kurio tre- 
čias aukštas buvo apšviestas spalvotais žibintais. 

Dar apačioje prie laiptų jie jau išgirdo smuikų garsus. 

— Kur, po velnių, jūs mane vedat? — paklausė Frederikas. 

— Pas vieną gerą mergiotę! Nebijokite! 

Grumas atidarė jiems duris, ir jie įžengė į prieškambarį, kuriame ant 
kėdžių gulėjo suversti vienas ant kito paltai, apsiaustai ir šaliai. Tą pat aki- 
mirką prieškambaryje pasirodė jauna, Liudviko XIV laikų dragūnu apsi- 
taisiusi moteris. Tai buvo panelė Roza Anetė Bron, pokylio šeimininkė. 

— Na, kaip? — paklausė Arnu. 

— Padaryta! — atsakė ji. 

— Taip? Ačiū, angelėli! 

Ir jis norėjo ją pabučiuoti. 

— Atsargiau, kvaily! Nutrinsi dažus! 

Arnu pristatė Frederiką. 

— Prašom į vidų, pone, būsite svečias! 

Ji praskyrė užpakaly savęs užuolaidą ir ėmė iškilmingai šaukti: 

— Ponas Arnu, virėjo parankinis, ir princas, vienas iš jo draugų. 

Iš pradžių šviesos apakino Frederiką; jis matė tik šilkus, aksomus, 
nuogus pečius, margą minią, kuri suposi į taktą su orkestru, paslėptu 
už žalumynų, sienas, išmuštas geltonu šilku, su kabančiais ant jų paste- 
lės portretais ir krištolinėmis Liudviko XVI stiliaus žvakidėmis. Kertėse 
švietė lempos su matiniais gaubtais, panašiais į sniego gurvuolius ir iš- 
kilusiais aukščiau už gėlių pintines, pastatytas ant stovelių; priešais, už 
kitos, mažesnės salės, matėsi trečias kambarys, kuriame stovėjo lova su 
įvijomis kolonomis ir su Venecijos veidrodžiu galvūgalyje. 

Šokiai aprimo, ir visi ėmė ploti, smagiai klegėti, pamatę Arnu, at- 


einantį su pintine ant galvos; valgių kauburys kūpsojo per jos vidurį. 

„Atsargiai, sietynas!“ Frederikas pakėlė akis: tai buvo tas pats seno Sak- 
sonijos porceliano sietynas, kuris puošė kadais Meno 77 Pramonės parduo- 
tuvę; jis prisiminė tas dienas, kada jis ten būdavo dažnas svečias; staiga 
kažkoks kareivis, apsivilkęs rikiuotės uniforma ir nutaisęs tą kvaišą miną, 
kuri tradicijos priskiriama naujokams, atsistojo kaip įbestas priešais jį ir, 
norėdamas parodyti savo nustebimą, išskėtė rankas. Frederikas pro bai- 
sius juodus ir smailius kaip ylos, prisilipdytus ūsus, keitusius jam veidą, 
tuoj pažino, kad tai jo senas draugas — Jusonė. Tas padauža apibėrė Fre- 
deriką sveikinimais, vadino jį pulkininku, kalbėdamas kažkokiu pusiau 
elzasiečių, pusiau negrų vapesiu. Frederikas, išmuštas iš vagos viso to 
žmonių sąmyšio, nesumetė nieko ką jam atsakyti. Griežyklė subarbeno į 
pultą, ir šokėjai su šokėjomis stojo vėl į savo vietas. 

Jų prisirinko kokios šešios dešimtys; moterys buvo daugiausia persi- 
rengusios kaimietėmis arba markizėmis, o vyrai, kone visi jau senstelė- 
ję, — vežikais, krovėjais arba jūreiviais. 

Frederikas, atsistojęs prie sienos, žiūrėjo priešais save į kadrilį. 

Senas gražuolis, persitaisęs Venecijos dožu ir apsivilkęs ilgu š1l- 
kiniu purpuriniu apdaru, šoko su ponia Rozanete, apsitaisiusia žaliu 
fraku, trumpomis aptemptomis kelnėmis ir minkštais batais su aukso 
pentinais. Pora, šokanti priešais juos, buvo toksai Arnautas, apsikarstęs 
jataganais, ir mėlynakė, balta kaip pienas ir putli kaip putpelė šveicarė; 
ji vilkėjo marškinius su rankovėmis ir raudoną kikliką. Kad visi pama- 
tytų plaukus, siekiančius pakinklius, augalota blondinė, operos statistė, 
buvo persirengusi laukine moterimi; ir viršum savo rudo triko ji turėjo 
tik trumputį odinį sijonuką, vos tepridengiantųį šlaunis, stiklines apy- 
rankes ir pablizgų diademą, iš kurios styrojo aukšta povo plunksnų 
puokštė. Priešaky jos toks Pričardas, užsikoręs platų groteskišką juodą 
fraką, mušė alkūne taktą į savo tabokinę. Vato piemenėlis, žydras ir si- 
dabrinis kaip mėnesiena, baksnojo lazdele į klubus bakchantei, ši buvo 
su vynuogių vainiku ant galvos, leopardo kailiu ant kairiojo šono ir 
storapadžiais batais su auksiniais kaspinais ant kojų. Iš kitos pusės len- 
kė su skaisčiai raudonu aksominiu trumpu paltuku sūpavo sau gazinį 
sijoną aplink šilkines perlų spalvos kojines, suimtas į rausvus batukus, 

apvedžiotus baltu kailiu. Ji šypsojosi tokiam keturiasdešimties metų 
pilvūzui, persidariusiam mišių patarnautoju, jis šokinėjo labai aukštai, 
viena ranka kilnodamas kamžą, o kita prilaikydamas sau ant galvos 
raudoną bažnytinę kepuraitę. Tačiau vakaro karalienė ir žvaigždė buvo 
panelė Lulu, garsi viešųjų pokylių šokėja. Būdama dabar turtinga, ji 
nešiojo prie savo juodo auksominio švarkelio plačią mezginių apy- 
kaklę; ir jos plačios tamsiai raudonos šilkinės kelnės, aptemptos per 
strėnas ir suveržtos kašmyro šerpe per juosmenį, baltavo išilgai siūlių 
tikromis mažytėmis kamelijomis. Blyškus, truputį papurtęs veidas ir 
riesta nosis atrodė dar įžūliau nuo sutaršyto peruko su pilka vyriška 
fetro skrybėle, priplota kumščiu prie dešinės ausies; kai šokdama ji 
pradėdavo kilnoti kojas, tai jos kurpaitės su deimantinėmis sagtimis 
kone siekdavo nosį kaimynui, tokiam augalotam viduramžių baronui, 
įspraustam į geležinius šarvus. Buvo čia ir Angelas su aukso kalaviju 
rankoje ir dviem gulbės sparnais už nugaros, toji, švaistydamasi į visas 
puses ir kas akimirką pamesdama savo kavalierių, tokį Liudviką XIV, 
visai nesuprato figūrų ir painiojo kontradansą. 

Frederikas, žiūrėdamas į tuos žmones, jautėsi vienišas ir neramus. Jis 
dar tebegalvojo apie ponią Arnu, ir jam rodėsi, kad, atvykdamas čionai, 
jis prisidėjo prie kažkokio nukreipto prieš ją sumanymo. 

Pasibaigus kadriliui, ponia Rozanetė priėjo prie jo. Ji buvo truputį 
uždususi, ir jos antkrūtinis, nugludintas kaip veidrodis, kilnojosi jai pa- 
lengvėle po smakru. 

— O jūs, pone, — paklausė jinai, — ar nešokate? 

Frederikas atsiprašė ir pasakė, kad nemoka. 

— Tikrai? Net ir su manim? Ne? 

Ir, atsistojusi visu savo kūno svoriu ant vienos kojos, jinai, laikydama 
kitą koją truputį sulenktą per kelį ir glostydama kairiąja ranka perlamut- 
rinį savo špagos bumbulą, žiūrėjo į jį valandėlę, nesuprasi, ar maldaujan- 
čiomis, ar pašiepiančiomis akimis. Paskui ji pasakė „labanakt“, padarė 
piruetą ir dingo. 

Frederikas, nepatenkintas savimi ir neturėdamas ko veikti, ėmė slan- 


kioti iš vienos vietos į kitą. 

Jis įėjo į buduarą, išmuštą šviesiai mėlynu šilku su laukinių gėlių puokš- 
tėmis; lubose buvo apskriti auksuoto medžio rėmai, kuriuose amūrai, 
išlindę iš žydro dangaus, žaidė ant debesų, panašių į patalus. Tos puoš- 
nybės, kurios šiandien būtų niekai tokioms kaip Rozanetė, padarė Frede- 
rikui didelį įspūdį, ir jis žavėjosi viskuo: dirbtiniais vijokliais, kurie dabino 
veidrodžio kontūrus, židinio uždangomis, turkiška kanapa ir tokia vienoje 
sienos nišoje įtaisyta palapine, apmušta rausvu šilku ir aptraukta iš viršaus 
baltu muslinu. Juodi baldai su vario inkrustacijomis puošė miegamąjį, ku- 
riame ant pakylos, apdengtos kilimu iš gulbės pūkų, stovėjo didelė lova su 
baldakimu ir stručio plunksnomis. Segtukai su brangakmenių galvutėmis, 
susmeigti į pagalvėlius, žiedai, numesti ant padėklų, pakabukai auksiniais 
krašteliais ir sidabrinės dėžutės spindėjo prieblandoje, susidariusioje kam- 
baryje nuo tam tikro apšvietimo: šviesa sklido iš krištolinės urnos, kaban- 
čios ant trijų grandinėlių. Pro praviras nedičkes duris buvo matyti oranže- 
rija, užimanti visą terasos plotį, o už jos — paukščiukų voljeras. 

Tai buvo tokia aplinka, kuri negalėjo jam nepatikti. Jaunystei pakėlus 
staiga maištą, jis prisiekė naudotis gyvenimu ir pasijuto drąsesnis; pas- 
kui, grįžęs į svetainę, kurioje dabar buvo daugiau žmonių (viskas joje 
judėjo ir buvo apgaubta kažkokio švytinčio debesies), jisai ėmė tarpdury 
sustojęs stebėti poras, šokančias kadrilį, prisimerkdamas, kad geriau ma- 
tytų, ir traukdamas į krūtinę gležną moterų kvapą, kuris kybojo ore kaip 
koks pasklidęs begalinis bučinys. 

Bet netoliese, iš kitos durų pusės, stovėjo Pelerenas, pasipuošęs iš- 
eiginiais drabužiais; užsibrukęs kairę ranką už liemenės atlapo, jis laikė 
dešinėje skrybėlę ir baltą suplyšusią pirštinę. 

— A! Ilgai jūsų nematėme! Kurgi buvote, po velnių? Keliavote po 
Italiją? Šablonas, ar ne, Italija? O gal ne taip labai, kaip kad žmonės pa- 
kalba? Na, vis tiek! Atneškite man kurią dieną savo eskizus! 

Ir, nelaukdamas Frederiko atsakymo, dailininkas pradėjo pasakoti 
apie save. 

Jis padaręs didelę pažangą, kai galutinai įsitikinęs, jog linija — kvailys- 
tė. Vertinant meno kūrinį, esą reikalinga ne tiek kreipti dėmesį į grožį ir 
vieningumą, kiek į daiktų būdingumą ir įvairumą. 

„Nes nėra nieko, ko nebūtų gamtoje, vadinasi, viskas yra teisėta, 
viskas — plastiška. Reikia tik pagauti toną, štai kas. Aš suradau paslap- 
tį“. Ir, kumštelėjęs jam alkūne, kelissyk pakartojo: „Aš suradau paslap- 
tį, suprantate! Pasižiūrėkite kad ir į tą moterėlę, kuri šoka su Rusijos 
pašto vežėju: viskas aišku, sausa, nusistovėję, visur plokštumos, ryškios 
spalvos — pakanka indigo paakiams, cinoberio skruostams, bistro smil- 
kiniams, viens, du, ir viskas!“ Ir jis mojavo ore nykščiu it teptuku. „O 
štai dabar ta storulė, tenai“, — kalbėjo jis toliau, rodydamas į Žuvininkę, 
kuri buvo su vyšnine suknele, auksiniu kryžiuku ant kaklo ir batistine 
skarele, surišta užpakaly, — „viskas apvalu; šnervės laksto kaip jos kyko 
raiščiai, lūpų kampučiai pakilę į viršų, smakras nusviręs žemyn; viskas 
riebu, palaida, gausu, ramu ir saulėta, tikras Rubensas! Tačiau ir viena, ir 
kita — tobulybės! Kurgi tada tipas?“ Jis karščiavosi. „Kas yra graži mote- 
ris? Kas yra grožis? A! Grožis, pasakysite jūs man...“ 

Frederikas nutraukė jo kalbą, klausdamas, kas toks yra tas Pjero 
su ožio profiliu, įsimaišęs į kadrilio figūrą ir laiminantis kiekvieną iš 
šokančiųjų. 

— Netikša! Našlys, turi trejetą berniukų. Jie laksto be kelnių, o jis visą 
laiką sėdi klube ir gyvena su savo tarnaite. 

— O kas tas kitas, apsitaisęs viduramžių teisėju, kuris kalbasi prie 
lango su tokia markize Pompadur? 

— Markizė — tai ponia Vandael, buvusi „Žimnaz“ teatro aktorė, ji 
dožo - iš tikrųjų grafo de Palazo — meilužė. Jau dvidešimt metų, kaip jie 
gyvena kartu, niekas nežino kodėl. Na ir gražios gi buvo kadaise tos mo- 
ters akys! O tas pilietis, kuris kalbasi su ja, kapitonas d'Erbinji, senosios 
gvardijos veteranas, kuris, be savo garbės kryžiaus ir be savo pensijėlės, 
nieko daugiau neturi. Jis pabūna dėde grizetėms, kai jos rengia kokią 
iškilmėlę, tvarko dvikovas ir visados pietauja svečiuose. 

— Niekšas? — paklausė Frederikas. 

— Ne! Padorus žmogus! 

— Al 

Dailininkas pasakojo jam ir apie kitus. Pamatęs poną, apsivilkusį 
kaip Moljero laikų gydytojas, ilgu juodu saržos drabužiu, atlapu nuo 

viršaus iki apačios, kad būtų matyti visi laikrodžio karuliai, parodė Fre- 
derikui sakydamas: 

— Šitas — daktaras de Roži; jis piktas, kad nesugebėjo išgarsėti; yra 
parašęs mediciniškos pornografijos knygą, mielai laižo batus aukštuo- 
menei, ne plepys; šitos moterys jį dievina. Jis ir jo žmona (toji liesa vi- 
duramžių pilies ponia su pilka suknia) trankosi kartu po visas viešas ir 
neviešas vietas. Kad ir vos galus su galais sudurdami, turi savo priima- 
mąją dieną — rengia tokias menines arbatėles, kuriose deklamuojamos 
eilės. Dėmesio! 

Ir tukrai daktaras priėjo prie jų; jie visi trys, likę stovėti prie svetainės 
durų, pradėjo netrukus bendrą pašnekesį, prie kurio prisidėjo iš karto 
Jusonė, paskui Laukinukės meilužis, toks jaunas poetas menko kūno 
sudėjimo, prisidengęs trumpu Pranciškaus I mados apsiaustėliu, ir pa- 
galiau vienas sąmojingas vyrukas, apsidaręs turkišku sargybiniu. Šiojo 
švarkas su geltonomis juostomis buvo tiek nuzulintas keliaujančių dan- 
tistų, plačios raudonos kelnės su klostėmis tokios išblukusios, tiurbanas, 
susuktas totoriškai kaip ungurys, toks varganas, — žodžiu, visas jo apda- 
ras buvo toks nuosekliai skurdus ir pavykęs, kad moterys ir nemėgino 
slėpti savo pasibjaurėjimo. Daktaras guodė jį dėl moterų elgesio, girda- 
mas iš visų jėgų Uosto krovėją, jo meilužę. Pats tas Turkas buvo vieno 
bankininko sūnus. 

Per pertrauką tarp dviejų kadrilių Rozanetė priėjo prie židinio, kur 
viename fotelyje buvo įsitaisęs riebus senukas; jo kaštonų spalvos fra- 
kas buvo auksinėmis sagomis. Skruostai buvo nuvytę ir paliaukis nudri- 
bęs ant aukštai užrišto balto kaklaraiščio; tačiau šviesūs, dar nepražilę ir 
naturaliai kaip pudelio susigarbiniavę plaukai darė jo išvaizdą kažkokią 
žaismingą. 

Jinai pasilenkė jam prie veido ir klausėsi, ką jis sako. Paskui ji sutaisė 
senukui stiklinę sirupo; ir negalėjo nieko būti gražesnio už jos rankas 
su mezginių rankogaliais, kyšančiais iš žalių frako rankovių. Atsigėręs 
senukas pabučiavo jas. 

— Bet juk tai ponas Udri, Arnu kaimynas! 

— Anas jį ir pražudė! — tarė juokdamasis Pelerenas. 

— Kaip tai? 

Londžiumo pašto vežėjas* apkabino Rozanetę per juosmenį, prasi- 
dėjo valsas. Tada visos moterys, sėdėjusios ant minkštasuolių svetainės 
pasieniuose, žvaliai pakilo, ir jų sijonai, šaliai, šukuosenos pradėjo suktis. 

Jos sukosi taip arti Frederiko, kad jis matė, kaip jų kaktos rasoja; ir 
tas tolygus sukimasis ėjo kaskart vis greityn; jis svaigino jam galvą ir kėlė 
kitų vaizdų, 0 tuo tarpu tos moterys plaukė pro šalį, visos vienodai ža- 
vingos ir kartu, žiūrint kokia buvo kurios grožio rūšis, kiekviena savaip 
li 1 save traukdamos. Lenkė, ilgesingai atsidavusi šokiui, kėlė jam norą 
sėsti su ja į roges ir dumti susiglaudus į priekį per apsnigtą lygumą. Kal- 
nų ežeras, pirkia, stovinti jo pakrantėje, ir ramių glamonių perspektyvos 
plytėjo po kojomis Šveicarės, ji šoko išsitiesusi ir nuleidusi akis. Paskui 
staiga Bakchantė su atmesta atgal tamsiaplauke galva žadino svajones 
apie oleandrų girias, kuriose, siaučiant audrai ir dundenant tamburinui, 
myluojamasi be saiko. Žuvininkė kvatojo, dusdama nuo per greito tem- 
po; ir jam norėjosi gerti kartu su ja pas Poršeronus ir, kaip gerais seno- 
vės laikais, abiem rankomis glamžyti jos skarelę. Bet Uosto krovėja, kuri 
savo lengvų kojų pirštais vos tesiekė parketą, buvo tokia lanksti ir tokio 
rimto veido, kad atrodė slepianti savyje visas modernios meilės įmantry- 
bes, mokslo tikslumą ir paukščio paslankumą. Rozanetė sukosi įsirėmusi 
į šoną; nuo jos savotiško peruko, šokinėjančio jai ant apykaklės, dulko 
aplinkui vilkdalgių pudra; ir ji kaskart, prašokdama pro Frederiką, vos 
nekliudydavo jo savo auksiniais pentinais. 

Sulig paskutiniu valso akordu įėjo panelė Vatnaz. Ji buvo su alžyrie- 
tiška skara, su daugybe monetų ant kaktos, stibiu dažytais paakiais; apsi- 
vilkusi buvo savotišku juodu kašmyro apsiaustu viršum šviesaus sijono 
su sidabriniais išsiuvinėjimais; rankoje laikė baskų būgnelį. 

Užpakaly jos ėjo aukštas vyras, apsitaisęs klasikiniu Dantės drabu- 
žių; tai buvo tas pats (ji to dabar jau nebeslėpė), kuris kadaise dainavo 
Alhambroje ir kuris, būdamas Ogiustas Delamaras, pasivadino išsyk 
Antenoru Dellamaru, vėliau Delmasu, Belmaru ir galiausiai Delmaru, 


* Komiškos prancūzų kompozitoriaus Adamo operos (1836) personažas. 


129 


130 


GUSTAVE FELAUBERT 


keisdamas ir tobulindamas pavardę kartu su savo didėjančiu garsu; mat 
jis buvo metęs smuklių estradą, perėjęs į teatrą ir ką tik triukšmingai 
debiutavęs net Ambigiu scenoje; pjesė, kurioje jis pasirodė, vadinosi 
Žvejys Gaspardo. 

Jusonė, pamatęs jį, susiraukė. Kai teatras atmetė jo pjesę, jis pradėjo 
neapkęsti aktorių. Negali nė įsivaizduoti, kokie pilni tuštybės esą tie po- 
nai, o labiausiai — šitasai! „Tik pažiūrėkite, koks jis pamaiva!“ 

Linktelėjęs Rozanetei, Delmaras atsišliejo į židinį; ir jis liko ten sto- 
vėti, užsidėjęs ranką ant širdies, atstatęs kairę koją į priekį, pakėlęs akis į 
dangų, su auksuotu laurų vainiku ant gobtuvo, visaip stengdamasis su- 
teikti savo žvilgsniui kuo daugiau poezijos, kad labiau žavėtų damas. 
Aplink jį susidarė ratas žmonių. 

O Vatnaz, išsiglėbesčiavusi su Rozanete, priėjo prie Jusonė prašyti, 
kad jis peržiūrėtų stiliaus atžvilgiu jos pedagoginį veikalą, kurį jinai ren- 
gianti spaudai. Tas leidinys turėjo būti pavadintas taip: Mergelių Vainikas, 
bteratūros tr dorovės raštų rinktinė. Rašytojas pažadėjo jai padėti. Paskui jinai 
paklausė, ar jis negalėtų kuriame iš savo prieinamų laikraščių parašyti ką 
nors giriamo apie jos draugą ir net duoti jam vėliau vaidmenį savo pjesė- 
je. Šitaip jos užkalbintas, Jusonė pamiršo paimti stiklą punšo. 

Pagamino jį Arnu; dabar, lydimas grafo tarno su tuščiu padėklu, jis 
nešiojo jį patenkintas ir siūlė visiems. 

Kai Arnu ėjo pro poną Udri, Rozanetė sustabdė jį. 

— Kaipgi bus su tuo reikalu? 

Jis truputį paraudo; paskui atsigręžęs į senį, tarė: 

— Mūsų bičiulė man sakė, kad jūs būsite toks malonus... 

— Žinoma, žinoma, kaimyne! Kaipgi kitaip. 

Ir buvo girdėti, kad jie mini poną Dambrezą; bet kadangi jie šnekė- 
josi pusbalsiu, tai Frederikas negalėjo gerai jų kalbos perprasti; jis nuėjo 
į kitą židinio pusę, kur Rozanetė šnekučiavosi su Delmaru. 

Komedianto veidas buvo vulgarus, toks, į kurį, kaip ir į teatro deko- 
racijas, reikia žiūrėti iš tolo; rankas turėjo storas, kojas dideles, smakrą 


į poetus, nuolat kartojo: „mano balsas, mano išorė, mano duomenys“, 

margindamas savo kalbą jam pačiam mažai tesuprantamais žodžiais, to- 
kiais kaip ,„morbideca, analogija, homogenumas““. 

Rozanetė klausydamasi pritarinėjo jam galvos linkčiojimais. Buvo 
matyti pro dažus, kaip susižavėjimas nuplieskė jai veidą ir kaip kažkoks 
drėgnumas užtraukia it šydu jos šviesias nenusakomos spalvos akis. Kaip 
gali toks žmogus jai taip patikti? Frederikas žadino savy dar didesnę pa- 
nieką aktoriui, norėdamas galbūt sutramdyti pavydą. 

Panelė Vatnaz stovėjo dabar su Arnu ir, baisiai kvatodama, žvilgčio- 
Jo į savo draugę, kurios ponas Udri taip pat neišleido iš akių. 

Paskui Arnu su Vatnaz dingo; senis priėjęs kažką pašnabždėjo 
Rozanetei. 

— Gerai, taip, taip! Kas sutarta — tai sutarta. Palikite mane ramybėje. 

Ir jinai paprašė Frederiką, kad jis nueitų į virtuvę pasižiūrėti, ar nėra 
ten Arnu. 

Ant grindų stovėjo visas batalionas puspilnių stiklų; kaistuvai, katilai, 
troškintuvas su otu, spirgintuvė virė, kepė, čirškėjo. Arnu rikiavo tarnus, 
sakydamas jiems „tu“, pats plakė remoladą, mėgino padažus, krėtė juo- 
kus su Rozanetės tarnaite, 

— Gerai, — atsiliepė jis, — pasakykite jai, kad tuojau liepsiu nešti. 

Niekas nebešoko, moterys, grįžusios į vietas, vėl susėdo, vyrai 
vaikštinėjo. Svetainės viduryje vieno lango užuolaida vėjo išpūsta 
plazdeno, ir Sfinksė, nepaisydamas visų draudimo, kišo prakaituotas 
rankas į trauksmą. Kurgi Rozanetė? Frederikas ieškojo jos visur — net 
buduare ir miegamajame. Kai kurie svečiai, norėdami pabūti vieni arba 
su kuo nors dviese, buvo pasislėpę tuose kambariuose. Prieblanda py- 
nėsi ten su šnabždesiu. Girdėjai juoką, prilaikomą nosinėmis, matei 
prabėgomis, kaip ties korsažais lėtai ir švelniai it sužeisto paukščio 
sparnas juda vėduoklės. 

Įėjęs į oranžeriją, Frederikas pamatė Delmarą, gulinų kniūbsčią ant 
drobe apmuštos kanapos greta fontano, po plačiais aroido lapais; Ro- 
zanetė sėdėjo šalimais ir laikė jam ant galvos ranką, sukišusi pirštus į 
plaukus; jie žiūrėjo vienas kitam į veidą. Tą pat akimirką pro duris nuo 
voljero pusės įėjo Arnu. Delmaras tuoj pašoko, paskui ramiais žingsniais 

išėjo neatsigręždamas iš oranžerijos; jis net stabtelėjo priedury, nusisky- 
nė kinrožės žiedą ir įsisegė jį sau į atlapą. 

Rozanetė nunėrė akis; Frederikas, kuris matė ją iš profilio, pastebėjo, 
kad ji verkia. 

— Nal Kas atsitiko? — paklausė Arnu. 

Ji gūžtelėjo pečiais nieko neatsakydama. 

— Ar tai dėl jo? — klausinėjo jis toliau. 

Jinai apkabino jį už kaklo ir, bučiuodama į kaktą, tarė iš lėto: 

— Tu žinai gerai, kad tave, mano dručki, aš visuomet mylėsiu. Negal- 
vokim daugiau apie tai! Einam vakarieniauti. 

Vakarinis keturiasdešimties žvakių sietynas švietė valgomajame, ku- 
rio sienos buvo ištisai nukabinėtos senoviniais fajanso dirbiniais; jo ryš- 
kioje, statmenai krintančioje šviesoje milžiniška plekšnė, užėmusi su už- 
kandžiais ir vaisiais vidurį stalo, apstatyto vėžių sriubos lėkštėmis, atrodė 
dar baltesnė. Čiužendamos drabužių medžiagomis ir suglausdamos savo 
sijonus, rankoves ir šalius, moterys susėdo vienos šalia kitų; vyrai sustojo 
už jų, ties tarpais. Pelerenas ir ponas Udri stovėjo — pirmas iš vienos, ant- 
ras iš kitos Rozanetės pusės; Arnu buvo priešais. Palazo su savo drauge 
ką tik išvyko. 

— Laimingos kelionės! — pasakė jiems Rozanetė. — O mes nesnauskim! 

Ir Mišių patarnautojas, linksmų plaučių vyras, ėmė plačiai persižeg- 
nojęs kalbėti Benediciže.* 

Damos pasipiktino, labiausiai Žuvininkė, turinti dukterį, kurią norė- 
jo išauginti padoria moterimi. Arnu taip pat nemėgo „tokių dalykų“; jis 
laikėsi tos nuomonės, kad religiją reikia gerbti. 

Vokiškas laikrodis, iškukavęs antrą valandą, sukėlė daug juokų apie 
gegutę. Prasidėjo visokios kalbos; kalambūrai, anekdotai, pagyros, lažy- 
bos, melas, pateikiamas kaip teisybė, tvirtinimai, kuriais niekaip negalėjai 
patikėti, tikra žodžių maišatis, netrukus suskilusi į atskirus pašnekesius. 
Vynai tekėjo, patiekalai keitė kits kitą, daktaras pjaustė kepsnį. Svečiai 


* Benediate („„Palaiminkite“) — lotyniška katalikų malda, kalbama prieš valgį, prasi- 
dedanti tuo žodžiu. 


JAUSMŲ UGDYMAS + 


mėtėsi iš tolo apelsinais, kamščiais, vaikščiojo iš vietos į vietą, norėdami 
pasikalbėti vis su kitais. Rozanetė gręžiojosi į Delmarą, kuris stovėjo 
už jos kėdės kaip įkaltas; Pelerenas pliauškė, ponas Udri šypsojosi. Pa- 
nelė Vatnaz kone viena suvalgė ištisą vėžių stirtą, ir buvo girdėti, kaip 
kiautai traška tarp jos kaplių. Angelas, įsitaisiusi ant fortepijono kėdutės 
(vienintelis daiktas, ant kurio ji galėjo su savo sparnais sėdėti), visą laiką 
ramiai sau žiautarojo. 

— Kur jai ir lenda! — kartojo Mišių patarnautojas nustebęs. — Kur 
jai lenda! 

O Sfinksė gėrė degtinę, plyšojo, netilpo savo kailyje. Staiga jos žandai 
išsipūtė, ir ji, negalėdama sulaikyti kraujo, užėmusio jai kvapą, prisidėjo 
servetėlę prie lūpų, paskui numetė ją po stalu. 

Frederikas tai matė. 

— Menkniekis! 

Ir į jo raginimus važiuoti namo ir pasišaukti gydytoją jinai atsakė 
iš lėto: 

— Dar ko? Kam? Su saule negyvensi! O ir tas gyvenimas ne toks jau 
linksmas dalykas. 

Ji perėmė šiurpulys, išgirdus tuos žodžius, ir jam pasidarė baisiai liūd- 
na; ištisi vargo ir nevilties pasauliai atsistojo Frederikui prieš akis: žarijų 
pašildas, pastatytas prie guolio, suręsto ant ožių; lavoninės su nežinomų 
žmonių lavonais, pridengtais odos prikyštėmis, o šaltas vanduo teka iš 
čiaupų jiems ant galvos. 

Tuo tarpu Jusonė, pritūpęs prie Laukinukės kojų, šūkčiojo užkimu- 
siu balsu, mėgdžiodamas aktorių Graso: 

— Nebūki žiauri, o Čeluta! Ši šeimyniška šventė tokia žavi! Apsvai- 
ginkit mane, mylimosios, aistrom. Siauskim gi! Siauskim! 

Ir jis pradėjo bučiuoti moterims į pečius. Jos krūpčiojo nuo jo du- 
riančių ūsų; paskui jis sumanė daužyti sau į galvą lėkštes, suduodamas 
nesmarkiai. Kiti pasekė jo pavyzdžiu; fajanso šukės lakstė kaip čerpės 
per vėtrą, ir Uosto krovėja ragino: 

— Nesivaržykite! Lėkštės nieko nekainuoja! Dovanotos pono, kuris 


jas gamina! 

Visų akys nukrypo į Arnu. Jis atsikirto: 

— A! Ne dovanai gautos, o pirktos, atsiprašau! 

Arnu norėjo, matyt, padaryti įspūdį, kad jis nėra arba nebėra Roza- 
netės meilužis. 

Bet čia suriaumojo du įsiutę balsai: 

— Kvaily! 

— Šunsnuki! 

— Atsakysite! 

— Ir jūs! 

Tai buvo viduramžių Riterio ir rusų Pašto vežėjo balsai; jie susipyko 
todėl, kad antrasis pradėjo įrodinėti, jog tam, kas su šarvais, drąsos ne- 
reikia, O pirmasis suprato tai kaip užgaulę. Jis reikalavo dvikovos, visi jį 
ramino; Kapitonas stengėsi per tą klegesį pratarti žodį: 

— Ponai, paklausykite, ką pasakysiu! Vieną tik žodį! Aš turiu patyri- 
mo, ponai! 

Rozanetė, pabarškinusi peiliu į stiklą, nutildė pagaliau visus ir, kreip- 
damasi į Riterį, kuris buvo su šalmu ant galvos, paskui į Pašto vežėją, 
devintį kailine kepure, įsakė: 

— Nusivožkite pirmiausia savo puodą nuo galvos! Man per karšta 
nuo jo! O jūs ten — tą vilko kailį! Klausykite, kad sakau, po šimts pypkių! 
Ar nematot antpečių, kuriuos nešioju. Aš esu jūsų maršalė! 

Jie pakluso, ir visi ėmė ploti šaukdami: 

— Valio mūsų Maršalė! Valio mūsų Maršalė! 

Tada jinai iškėlė aukštai, paėmusi nuo krosnies, butelį šampano ir 
ėmė jį pilstyti į taures, kurias visi vienas per kitą jai kišo. Kadangi sta- 
las buvo labai platus, tai svečiai, O ypač viešnios, pasinašino į jos pusę, 
stiebdamiesi ant pirštų galų ar net stodamiesi ant kėdžių skersinėlių; 
iš to vieną valandėlę susidarė šukuosenų, nuogų pečių, atkištų rankų, 
palinkusių kūnų piramidė, ir joje spinduliavo ilgos vyno čiurkšlės, nes 
Pjero ir Arnu, atsistoję priešinguose salės kampuose, kimšo butelius ir 
leido 1š jų šampano sroves svečiams ir viešnioms į veidus. Paukščiukai, 
išsprukę iš voljero, kurio duris kažkas paliko atdaras, atlėkė į valgomąjį 
ir, baisiausiai išsigandę, skrajojo aplink sietyną, daužėsi į langus, į bal- 

dus, o kai kurie tūpė net ant galvų ir atrodė kaip kokios plačios gėlės, 
Įįsegtos į plaukus. 

Muzikantai jau buvo išėję. Į svetainę atvilko iš prieškambario forte- 
pijoną. Vatnaz atsisėdo prie jo ir, pritariama Mišių patarnautojo, kuris 
mušė baskų būgną, pradėjo kirsti iš peties kadrilį, tvodama pirštais klavi- 
šus kaip arklys kanopomis žemę ir krypuodama visu kūnu į taktą. Mar- 
šalė ištraukė Frederiką šokti, Jusonė ėjo kūlio, Uosto krovėja raitėsi it 
klounas, Pjero vaizdavo orangutangą, Laukinukė, išskėtusi rankas, rodė, 
kaip supasi plaukdama valtis. Pagaliau visi, nuvargę iki paskutiniosios, 
liovėsi dūkę; atidarė langą. 

Įėjo dienos šviesa kartu su rytmečio vėsuma. Kažkas nustebęs sušu- 
ko, paskui vėl stojo tyla. Geltonos žvakių liepsnos mirgėjo; protarpiais, 
kuriai nors iš jų baigiant degti, pasigirsdavo, kaip pykštelėdamos sprogs- 
ta žvakidžių lėkštikės; ant parketo žlagsojo kaspinai, gėlės, perlai; ant 
baldų buvo pilna lipnių punšo ir sirupo dėmių; apmušalai buvo sutepti, 
drabužiai — suglamžyti ir dulkini; kasos karojo nusmukusios ant pečių; 
prakaitui nuplovus dažus, iškilo į aikštę veidų blyškumas; išraudę akių 
vokai markstėsi. 

Maršalė, gaivi kaip ką tik po vonios, raudonavo vien, jos akys žibėjo. 
Ji numetė į šalį savo peruką, ir jos plaukai išsileidę apdengė ją visą, ji 
atrodė it su kokiu kailiu, iš po kurio tesimatė trumpos kelnės; tai darė 
juokingą, bet kartu ir mielą įspūdį. 

Sfinksė kaleno dantimis nušiurpusi, jai prireikė skaros. 

Rozanetė nubėgo į savo kambarį atnešti jos; Sfinksė nusiskubino iš 
paskos, bet šeimininkė užtrenkė jai prieš pat nosį duris. 

Turkas garsiai paklausė, ar kas matė, kad ponas Udri būtų išėjęs. Visi 
buvo taip nuvargę, kad niekas neatkreipė dėmesio į tą jo piktą užuominą. 

Paskui, laukdamos karietų, viešnios ėjo vyniotis į apsiaustus ir dėtis 
ant galvų gobtuvus. Laikrodžiai mušė septintą valandą. Angelas tebesė- 
dėjo valgomajame, pasistačiusi priešais save sardinių mišrainę su sviestu, 
o Žuvininkė greta jos rūkė cigaretes ir patarinėjo jai, kaip reikia gyventi. 

Fiakrai pagaliau atvažiavo, ir svečiai išsiskirstė. Kadangi Jusonė buvo 


apsiėmęs rašyti į provincijos spaudą, tai jis turėjo iki pusryčių perskaityti 

penkiasdešimt tris laikraščius. Laukinukei reikėjo į teatro repeticiją; Pele- 
reno laukė modelis, Mišių patarnautojo — trys pasimatymai. O Angelas, 
pagauta pirmųjų persivalgymo simptomų, nebegalėjo pati atsikelti nuo 
stalo. Viduramžių baronas ją nešte išnešė į fiakrą. 

— Atsargiai, nesulaužyk jai sparnų! — suriko atsidariusi langą Uosto 
krovėja. 

Panelė Vatnaz, išėjusi pro duris į laiptų aikštelę, dar kartą atsigręžė 
ir tarė Rozanetei: 

— Sudiev, brangioji! Labai nusisekė tas tavo vakaras. 

Paskui, pasilenkusi prie ausies, pridūrė: 

— Pasilaikyk jį sau! 

— Iki geresnių laikų, — atsakė Maršalė, nusigręždama iš lėto nuo jos. 

Arnu su Frederiku kaip atvyko, taip ir grįžo kartu. Fajanso pirklys at- 
rodė toks paniuręs, jog jaunuolis net paklausė, ar jis kartais nesusirgęs. 

— Aš? Nieko panašaus! 

Jis kramtė sau ūsus, raukė antakius, ir Frederikas pasiteiravo tada, ar 
neatsitikę jam ko nemalonaus su reikalais. 

— Ne, ne, ne! 

Paskui staiga jis pats paklausė Frederiką: 

— Jūs pažįstami, tiesa, su tuo Udri? — ir su apmaudu balse pridė- 
jo: — Jis turtingas, tas senas niekšas! 

Ir Arnu ėmė pasakoti apie svarbų fajanso degimą, turintį baigtis 
šiandien jo fabrike. Jis norįs nuvažiuoti pažiūrėti, kaip pavykęs. Trauki- 
nys išeinąs po valandos. 

— Bet pirma turiu užbėgti namo pabučiuoti žmonos. 


(66 


„A! Žmonos!“ — pagalvojo Frederikas. 

Paskui jis atsigulė su nepakeliamu skausmu pakaušyje; malšindamas 
troškulį Frederikas išgėrė visą ropinę vandens. 

Apėmė jį ir kitas troškulys; tai buvo moterų, prabangos ir visų Pary- 
žiaus smagumų troškulys. Jam truputį sukosi galva lyg ką tik išlipus iš 
laivo, ir pirmo įmygio haliucinacijoje jam vaidenosi Žuvininkės pečiai, 
Krovėjos strėnos, Lenkės blauzdos, Laukinukės plaukai. Toliau pasi- 
rodė dvi didelės juodos akys, nebuvusios puotoje; ir lengvos it drugiai, 

ugningos it deglai, jos tolo, artėjo, švytavo, kilo aukštyn iki atbrailos, 
leidosi žemyn iki pat jo lūpų. Frederikas stengėsi iš visų jėgų atsiminti, 
kur jis tas akis yra matęs, bet negalėjo. Tačiau tuo tarpu sapnas jį pač- 
mė į savo valdžią: jis sapnavo, kad yra pakinkytas su Arnu, kad juodu 
traukia fiakrą ir kad Maršalė, sėdėdama raita ant jo, smeigia jam į pilvą 
savo auksinius pentinus. 


II 


| Zonos išsinuomojo Riumforo gatvės kampe atskirą nedidelį 
namą ir nieko nelaukęs nusipirko karietą, arklį, baldus ir dvi gė- 
lių lentynėles, užtiktas pas Arnu, kurias galvojo įrengti svetainėje abipus 
durų. Už svetainės buvo dar vienas gyvenamasis kambarys ir vienas tua- 
letinis. Jam atėjo mintis įsileisti į juos Delorjė. Bet kaipgi bus, kai ateis 
Jinai, jo būsimoji meilužė? Jei draugas gyvens kartu, susidarys nepatogu- 
mų. Jis liepė tad nugriauti vidinę sieną ir gyvenamąjį kambarį prijungė 
prie svetainės, o iš tualetinio padarė rūkomąjį. 

Frederikas prisipirko mėgstamų poetų, kelionių aprašymų, atlasų, 
žodynų, nes darbų turėjo sumanęs begales; jis ragino darbininkus, kad 
paskubėtų, lakstė po krautuves ir, nesitverdamas noru kuo greičiau pasi- 
naudoti gyvenimo džiaugsmais, pirko viską nesiderėdamas. 

Iš tiekėjų sąskaitų Frederikas pamatė, kad netrukus turės sumokė- 
ti jiems apie keturiasdešimt tūkstančių frankų, neskaitant paveldėjimo 
mokesčių, kurių susirinks daugiau kaip trisdešimt septyni tūkstančiai; 
kadangi jo visas turtas buvo žemė, tai jis parašė Havro notarui, kad dalį 
jos parduotų, nes norėjo apsimokėti skolas ir turėti dar šiek tiek sau, 
išlaidoms. Labai trokšdamas susipažinti galų gale su tuo neaiškiu, magi- 
namu ir neapibrėžiamu dalyku, kuris vadinamas avksžuomzene, jis parašė 
Dambrezams laiškelį, klausdamas, ar negalėtų apsilankyti pas juos. Po- 
nia atsakė laukianti jo pas save kitą dieną. 

Tai buvo jos primamoji diena. Kieme stovėjo karietos. Du tarnai, 
strimgalviais išpuolę, pasitiko jį prienamyje, o trečiasis laukė viršutinėje 
laiptų aikštelėje ir, žengdamas pirmas, rodė jam kelią. 

Frederikas perėjo prieškambarį, dar kitą kambarį, toliau didelę svetainę 
su aukštais langais, kur ant monumentalaus židinio stovėjo įmantrus rutu- 
lio pavidalo laikrodis ir dvi nežmoniškai didelės porcelianinės vazos, iš ku- 
rių it du auksiniai krūmokšniai kilo daugiašakės žvakidės. Ant sienų kabėjo 
paveikslai, tapyti Riberos stiliumi; sunkaus audeklo užuolaidos krito didin- 
gai, o foteliai, stalai ir visi ampyro stiliaus baldai turėjo kažko impozantiška 
1r diplomatiška. Frederikas iš malonumo nejučiomis nusišypsojo. 

Pagaliau jis pasiekė apvalainą menę, iškaltą rožiniu medžiu, čia buvo 
apstu grakščių baldelių; joje buvo vienas didelis langas į sodą. Ponia 
Dambrez sėdėjo prie židinio, o kokie dvylika svečių ir viešnių — ratu 
aplink ją. Tarusi malonų žodį, jinai ženklu pakvietė jį sėstis, bet neparo- 
dė jokio nustebimo, kad taip ilgai nebuvo jo mačiusi. 

Jis atėjo giriant kunigo Kero iškalbą. Paskui, kažkam priminus apsi- 
vogusį tarną, prasidėjo gailavimai, kad pastarieji tokie ištvirkę; netrukus 
kalba nukrypo į paskalas. Senoji ponia de Someri sloguojanti, panelė de 
Tiurvizo ištekanti. Monšaronai grįšią tik apie sausio pabaigą, Bretankurai 
taip pat, dabar daug kas pasilieka ilgai savo dvaruose; ir šnekų menkystė 
atrodė dar didesnė nuo tos prabangos, kuri juos supo; bet tai, ką jie sakė, 
nebuvo dar taip kvaila, kaip pati jų kalbėsena — be tikslo, be nuoseklu- 
mo, be gyvybės. Tačiau ten sėdėjo vyrų, pažįstančių gyvenimą: buvęs 
ministras, didelės parapijos klebonas, keletas aukštų valdininkų; be bend- 
rų posakių, kartotų nukartotų, nė vienas nieko kita nepasakė. Kai kurie 
panėšėjo į karšinčias našles, kiti laikėsi kaip makleriai; tarp atlydėjusiųjų 
savo žmonas buvo ir tokių nunokėlių, kurie galėjo tikti joms į senelius. 

Ponia Dambrez visus juos priiminėjo vienodai gražiai. Ligi tik, bū- 
davo, užeina kalba apie ligonį, ji tuoj skausmingai sutraukia antakius, 
džiugte nudžiunga, užsiminus apie puotas arba vakarus. Ji pati būsianti 
greitai priversta atsisakyti tų malonumų, nes paimsianti iš pensiono savo 
vyro dukterėčią, kuri esanti našlaitė. Visi žavėjosi jos širdies gerumu; 
tiktai tikra motina galinti taip gražiai pasielgti. 

Frederikas stebėjo ją. Jos veido matinė oda atrodė stangri ir nesu- 
senusi, bet, panašiai kaip konservuoti vaisiai, neturėjo blizgesio. Ta- 
čiau angliškai suraityti plaukai buvo gležnesni už šilką, visi judesiai — 
grakštūs; jos žydros akys spindėjo. Atsilošusi dvivietėje kanapoje, ji 
glostė raudonus japoniškos vėduoklės kutus, veikiausiai, kad visi ma- 
tytų jos rankas — ilgas, siauras, liesas rankas su truputėlį užsirietusiais 
pirštais. Ji vilkėjo pilka muarine suknia, užsegiota, kaip puritonių, iki 
pat kaklo. 

Frederikas paklausė, ar ji nežadanti važiuoti šiemet į Fortelį. Ponia 
Dambrez ir pati dar nežinanti. Jam tai ir suprantama: Nožane ji turinti 
labai nuobodžiauti. 

Svečių vis daugėjo. Suknios nesiliovė šlamėjusios kilimais; damos, 
prisėdusios ant krašto kėdžių, šypsojosi, tarė žodį kitą ir po penkių mi- 
nučių ėjo atgal su savo dukrelėmis. Greit pasidarė nebeįmanoma sekti 
pašnekesį, ir Frederikui atsistojus išeiti, ponia Dambrez tarė jam: 

— Vadinasi, trečiadieniais, pone Moro? 

Jis buvo patenkintas. Ir vis dėlto, išėjęs į gatvę, jis giliai atsikvėpė ir, 
užsinorėjęs pabūti ne tokioje dirbtinėje aplinkoje, atsiminė, kad derėtų 
aplankyti Maršalę. 

Prieškambario duris rado atviras. Atbėgo du gauruoti Havanos šu- 
niukai. Buvo girdėti šaukiant: 

— Delfina! Delfina! Ar tai jūs, Feliksai? 

Jis stovėjo vietoje; abu šuniukai neatstodami lojo. Pagaliau pasirodė 
Rozanetė, apsisiautusi balto muslino drabužiu, apsiuvinėtu mezginiais, 
primenančiu peniuarą, basnirčia įsistojusi į šlepetes. 

— A! Atsiprašau, pone! Maniau, kad kirpėjas! Vieną minutę! Tuo- 
jau grįšiu! 

Ir jis pasiliko vienas valgomajame. 

Langinės buvo uždarytos. Dairydamasis aplinkui ir prisimindamas, 
koks triukšmas viešpatavo čia aną naktų, Frederikas pamatė ant stalo 
vyrišką skrybėlę — seną, sulamdytą, prakaito prisigėrusią bjaurią fetro 
skrybėlę. Kieno ji būtų? Begėdiškai išvertusi savo atirusį pamušalą, ji 
tarytum sakė: ,„Spjaunu aš pagaliau į viską! Mano čia valia!“ 

Atėjo Maršalė. Ji paėmė skrybėlę nuo stalo, atidarė oranžeriją ir 
išmetė; paskui vėl uždarė duris (kartu su tomis durimis darinėjosi ir 
visos kitos durys) ir nusivedė Frederiką per virtuvę į savo tualetinį 
kambarį. 

Įėjęs į ji, tuoj matei, kad tai mėgstamiausias kampas, toks tikras namų 
dvasinis centras. Sienos, foteliai ir platus stangrus gultas buvo apmušti 
kartūnu, kurio raštai vaizdavo gausingą lapiją; ant balto marmurinio sta- 
lo stovėjo atokiai viena nuo kitos dvi didelės mėlyno fajanso prausyklės; 
krištolinės lentynėlės, pritaisytos keliais aukštais viršum stalo, lūžo nuo 
buteliukų, šepetukų, šukų, dažų, pomadų, pudrų dėžučių; židinyje ugnis 
liepsnojo, atsispindėdama aukštame veidrodyje; per vonios kraštą karojo 
paklodė; kvepėjo migdolų pasta ir aromatiniais smilkalais. 

— Atleiskite už netvarką. Mat šį vakarą esu pakviesta pietų. 

Ir, pasisukusi ant užkulnių, ji vos nenumynė vieno savo šuniuko. 
Frederikas pasakė, kad jie žavūs. Ji paėmė juos abu ant rankų ir, prikišusi 
jam prie burnos juodus jų snukučius, ragino: 

— Na, nusišypsokite dailiai ponui, pabučiuokite jį. 

Vyras, apsitaisęs nešvariu redingotu su kailine apykakle, įėjo staiga į 
kambarį. 

— Feliksai, mielasis, — tarė ji, — ateinantį sekmadienį viskas bus tvar- 
koj, tikrai! 

"Tas žmogus pradėjo ją šukuoti. 

Ir jis papasakojo jai naujienas apie jos drauges: apie ponią de Roš- 
gium, apie ponią de Sen Floranten, apie ponią Lombar — vis apie kilmin- 
gas damas, kaip ir Dambrezų rūmuose. Galiausiai jis ėmė kalbėti apie 
teatrus: šį vakarą Ambigiu nepaprastas spektaklis. 

— Ar jūs eisit? 

— "Tiesą sakant, ne! Sėdėsiu namie. 

Pasirodė Delfina. Maršalė išbarė ją, kam buvo išėjusi nepasiklausus. 
"Toji prisiekė, kad „užtruko turguje“. 

— Na, gerai, atneškite man išlaidų knygą! Jūs man leisite, tiesa? 

Ir, skaitydama pusbalsiu sąsiuvinio įrašus, Rozanetė kibo prie kie- 
kvieno išlaidų įrašo. Suma esanti neteisinga. 

— Grąžinkite man keturis sū. 

Delfina juos atidavė, Maršale pasakė jai, kad ji gali eiti; paskui tarė: 

— Ak! Motina švenčiausioji! Kiek vargo su tais tarnais! 

Frederikui pasidarė nesmagu, išgirdus tą priekaištą iš jos lūpų. Per 
daug jau jis buvo panašus į anuos, girdėtus kitur; ir tie priekaištai taip 
artino abejus namus, kad net buvo skaudu. 

Delfina, vėl pasirodžiusi, priėjo prie Maršalės ir kažką jai pašnibž- 
dėjo į ausį. 

— Ne, ne! Nenoriu! 

Delfina atėjo dar kartą. 

— Ponia, ji neatstoja. 

— A! Koks nemalonumas! Varyk ją lauk! 

Tą pat akimirką sena, juodai apsitaisiusi dama atidarė duris. Frede- 
rikas nieko neišgirdo ir nieko nepamatė: Rozanetė pašokusi nubėgo su 
ja į kitą kambarį. 

Ji grįžo visa išraudusi ir, nieko nesakydama, atsisėdo į fotelį. Per 
skruostą nuriedėjo ašara; staiga, atsigręžusi į jaunuolį, ji švelniai paklausė: 

— Kuo jūs vardu? 

— Frederikas. 

— A! Frederiko! Ar nieko, jei aš jus taip vadinsiu? 

Ir ji saldžiai, glostomai pažvelgė j jį kone įsimylėjusiomis akimis. 
Staiga jinai sušuko iš džiaugsmo, pamačiusi įeinančią panelę Vatnaz. 

Meninių polinkių moteris pasisakė labai skubanti, nes lygiai šešio- 
mis turinti pirmininkauti savo tabldotui;* ji gaudė dvasią uždususi. Visų 
pirma jinai iš savo krepšio išsitraukė laikrodžio grandinėlę su kažkokiu 
popierium, paskui įvairių kitų daiktų, pirkinius. 

— Žinok, kad Žuber gatvėje yra puikių švediškų pirštinių po trisde- 
šimt šešis sū! "Tavo dažytojas prašo dar savaitės. Dėl gipiūro pasakiau, 
kad užeisiu kitą kartą. Biunjo rankpinigius gavo. Štai, man rodos, ir vis- 


kas. Tu man skolinga šimtą aštuoniasdešimt penkis frankus! 


* Stalas, prie kurio pensionuose ir kitose panašiose vietose nustatytomis valando- 
mis susirenka valgytojai. 

Rozanetė išėmė iš stalinės dešimt napoleonų. Nė viena iš jų neturėjo 
smulkių. Frederikas pasisiūlė jų duoti. 

— Aš jums juos grąžinsiu, — tarė Vatnaz, brukdama penkiolika frankų 
sau į krepšį. — Bet jūs ir abejingas! Aš jūsų nebemyliu, visą vakarą tada 
jūs nė karto manęs neišvedėte šokti! Ak! Brangioji, aš užtikau Voltero 
krantinėje vieną krautuvę, kur galima gauti neišpasakyto grožio rėmų, 
aptaisytų iškimštais kolibriais. Tavo vietoje aš nusipirkčiau sau tokius. A! 
Kad kiek būčiau pamiršusi! Kaip tau patinka ta medžiaga? 

Ir ji ištraukė senovinio rausvo šilko atraižą, pirktą Tamplyje, iš kurios 
žadanti pasiūti viduramžišką striukę Delmarui: 

— Jis buvo šiandien atėjęs pas tave, tiesa? 

— Ne! 

— Keista! 

O po minutės pridūrė: 

— Kur tu šį vakarą eini? 

— Pas Alfonsiną, — atsakė Rozanetė. 

Tai buvo jau trečia versija, kaip ji žadanti praleisti šį vakarą. 

Panelė Vatnaz paklausė: 

— O apie Kalne gyvenantį senį ar ką nors nauja girdėjai? 

Bet Maršalė griežtai mirktelėjo jai, kad tylėtų, ir palydėjo Frederiką 
iki prieškambario, norėdama paklausti, ar jis greit matysis su Arnu. 

— Pasakykite jam, kad ateitų; ne prie žmonos, žinoma! 

Laiptuose stovėjo skėtis ir pora medpadžių. 

— Tai Vatnaz kaliošai, — tarė Rozanetė. — Na, ir koja gi, a? Stambi ta 
mano draugužė! 

Ir jinai melodramatiškai pridūrė, nutęsdama „r“: 

— Buūkit atsarrrgus! 

Frederikas, kurį padrąsino tas jam lyg ir parodytas pasitikėjimas, pa- 
mėgino pabučiuoti j4 į kaklą. Ji šaltai tarė: 

— A, bučiuokit! Tai nieko nekainuoja. 

Jis išėjo iš jos gerai nusiteikęs, nes buvo tikras, kad Maršalė netruks 
pasidaryti jo meiluže. Tas noras sužadino kitą, ir jis užsigeidė pamatyti 
ponią Arnu, nors buvo truputį piktas ant jos. 

Šiaip ar taip, jam reikia eiti pas tuos žmones, nes turįs pasakyti ponui 
Arnu, ko prašė Rozanetė. 

— Bet dabar, — prisiminė jis (mušė šeštą valandą), — Arnu, žinoma, 
yra namie. 

Jis atidėjo savo apsilankymą rytdienai. 

Jis rado ją sėdinčią ta pačia poza, kaip ir aną kartą; ji siuvo vaikui 
marškinėlius. Berniukas žaidė prie jos kojų su mediniais žvėrimis; Marta 
tolėliau rašė. 

Jis pradėjo tuo, kad pagyrė jos vaikus. Ji atsakė jam kažką į tai, tačiau 
be jokios motiniškos meilės perdėjimų. 

Kambaryje viešpatavo ramybė. Skaisti saulė švietė pro langus, bal- 
dų kampai blizgėjo; ir kadangi ponia Arnu sėdėjo prie lango, tai platus 
spindulys, pataikęs į sprando garbanėles, persunkė auksu jos gintarinę 
odą. Tada jis tarė: 

— Smarkiai išaugo mergytė per tuos trejus metus! Ar jūs atsimenat, 
panele, kaip miegojot karietoje ant mano kelių? (Marta neatsiminė.) 
Kartą vakare, grįžtant iš Sen Klu? 
niu ji norėjo uždrausti jam bet kokią užuominą apie dalykus, kuriuos 
atsimena tik jis ir ji? 

Jos gražios juodos akys su blizgančiais baltymais judėjo po pasun- 
kusiais vokais, 0 jos vyzdžių gelmėse slypėjo kažkoks begalinis geru- 
mas. Jį vėl užplūdo meilė, stipresnė, negu bet kada anksčiau, galinga 
meilė. Žiūrėdamas į ją, jis juto, kad jį ima kažkoks stingulys; jis nusi- 
kratė juo. Kaip patraukti į save jos dėmesį? Kokiomis priemonėmis? 
Kad ir kaip suko sau galvą, Frederikas nieko geriau už pinigus nerado. 
Jis pradėjo kalbėti apie orą, sakydamas, kad Paryžiuje jis ne toks šaltas 
kaip Havre. 

— Jūs ten buvot? 

— Taip, su reikalais... šeimos... dėl palikimo. 

— A! Aš labai džiaugiuos, — pasakė jinai su tokiu nuoširdžiu pasi- 
tenkinimu, kad jos žodžiai pasirodė jam kažkokia didelė malonė, ir jis 


susijaudino. 

Paskui jinai paklausė, ką jis žadąs veikti: juk būdamas vyras, privaląs 
ko nors imtis. 

Jis prisiminė savo melą ir atsakė, kad turi viltį su deputato Dambre- 
zo pagalba pakliūti į Valstybės tarybą. 

— Gal jūs taip pat pažįstami su Dambrezu? 

— Žinau tik, kad toks yra. 

Paskui jinai paklausė patyliukais: 

— Jis nusivedė jus anąkart į puotą, tiesa? 

Frederikas tylėjo. 

— Aš tik tiek ir tenorėjau sužinoti, ačiū. 

Tada jinai paklausinėjo jį santūriai apie jo šeimą, apie jo gimtinę. Labai 
miela iš jo pusės, kad jis, taip ilgai ten išgyvenęs, vis dėlto nepamiršęs ir jų. 

— Bet... negi aš galėjau? — atsakė jis. — Argi jūs abejojot? 

Ponia Arnu atsistojo. 

— Aš tikiu, kad jūsų jausmas mums yra geras ir tvirtas. Sudiev... iki 
pasimatymo!.. 

Ir ji nuoširdžiai, vyriškai paspaudė jam ranką. 

Kas gi tai, jei ne paskatinimas, pažadas? Frederikui pasidarė baisiai 
smagu gyventi; jis laikėsi, kad nepradėtų dainuoti; jam norėjosi kuo nors 
pasireikšti, padaryti ką nors kitiems, dalyti išmaldas. Jis dairėsi aplin- 
kui, ar nepamatys kur žmogaus, reikalingo pagalbos. Jokio vargdienio 
šalimais nepasitaikė, ir jo noras padaryti kam gero greit praėjo, nes jis 
nebuvo iš tokių, kurie ieško tam progų toli nuo savęs. 

Paskui jis atsiminė savo draugus. Pirmasis, apie kurį pagalvojo, buvo 
Jusonė, antras — Pelerenas. Menka vieta, kurią Diusardjė turėjo visuome- 
nėje, reikalavo ypatingo atidumo jam; prisiminęs Sizi, Frederikas pamanė, 
kad tegu ir tas pamato, koks jis turtingas. Jis parašė tad visiems keturiems, 
kviesdamas juos kitą sekmadienį, lygiai vienuoliktą valandą, atvykti pas jį 
įkurtuvių, dar jis paprašė Delorjė, kad atsivestų ir Senekalį. 


Repetitorius buvo atleistas jau iš trečio internato. Atleido jį už tai, 


kad pasipriešino premijų dalijimui, laikydamas, jog paprotys esąs nesu- 

derinamas su lygybės idėja. Jis dirbo dabar pas vieną mašinų konstruk- 
torių ir jau šeši mėnesiai, kaip nebegyveno su Delorjė. 

Išsiskirti jiems nebuvo sunku. Pas Senekalį lankėsi pastaraisiais lai- 
kais daug vyrų su darbo palaidinėmis: visi jie patriotai, visi — darbininkai, 
visi — dori žmonės, bet advokatui pradėjo darytis su jais nuobodu. Be to, 
kai kurios jo draugo idėjos, kad ir puikios kaip kovos ginklas, šiaip jau ne- 
patiko jam. Bet draugas neprieštaravo Senekaliui iš ambicijos, tikėdamasis 
nuolankumu jį suimti į rankas; mat Delorjė nekantriai laukė didžiulio per- 
versmo, per kurį jis vylėsi prasimušti į žmones, susidaryti sau padėt. 

Senekalio įsitikinimai buvo ne tokie savanaudiški. 

Kas mielą vakarą, grįžęs po darbo į palėpę, kurioje gyveno, jis ieškojo 
knygose pagrindimo savo svajonėms. Jis anotavo S02a/nę sutartį. Jis kimšo 
sau į galvą Revue žndėbendantė*. Jis pažino Mabli, Moreli, Furjė, Sen Simoną, 
Kontą, Kabė, Lui Blaną,** visą sunkiąją socialistinių rašytojų gurguolę — ži- 
nojo ir tuos, kurie reikalauja, kad žmonės gyventų kaip kareivinėse, ir tuos, 
kurie žada juos linksminti, steigdami paleistuvystės namus, arba nori suso- 


* Revue indėbendante („Nepriklausoma apžvalga“) — demokratiškas žurnalas (1841 
lapkritis—1842 vasaris). Svarbiausiais jo bendradarbiais buvo Pjeras Leru, Žorž Sand, 
Lui Viardo. 

** Gabrielis Mabli (Mab/, 1709-1785) — prancūzų publicistas; pasiremdamas 
„Igimtąja teise“, jis smerkė nuosavybės principu pagrįstą visuomeninę santvarką ir 
gytė pirmykštį „komunizmą“. Moreli (More/jy), XVIII a. prancūzų filosofas, herojinėje 
poemoje ,„Klajoklių salų žuvimas“ nupiešė valdymo sistemą, paremtą komunizmu. 
Savo drąsa toji poema pralenkia Tomo Moro „Utopiją“. Vilegardelis 1841 m. išleido 
Morelio „Gamtos kodeksą“. Šarlis Furjė (Forier, 1772-1837) — prancūzų filosofas ir 
sociologas, vienas iš utopinio socializmo kūrėjų. Jis buvo falansterininkų vadas. Klodas 
Anri Sen Simonas (Sa/77-572x0n, 1760-1825) — prancūzų filosofas, vienas iš utopinio 
socializmo kūrėjų. Jo pasekėjai sudarė vadinamąją sensimoniečių politinę ir socialinę 
mokyklą. Ogiustas Komtas (Come, 1798-1853) — prancūzų matematikas ir filosofas 
pozityvistas, parašė „„Pozityvinės politikos sistemą“ (1828) ir ,,„Pozityvinės filosofijos 
kursą“ (1839-1842). Etjenas Kabė (Cabe/, 1788-1856) — prancūzų komunistas uto- 
pistas. Jo komunistiniai principai yra išdėstyti „Dvylikoje komunisto laiškų vienam 
reformistui“ ir knygoje „Kelionė Ikarijon“. Lui Blanas (B/anc, 1811-1882) — prancūzų 
politikas, pagarsėjęs knyga „Darbo organizacija“, kurioje propagavo pramonės ir že- 
mės ūkio darbo asociacijas. Jo pasiūlymu buvo suorganizuotos valstybinės dirbtuvės. 
Jis įėjo į istoriją kaip oportunizmo pradininkas. 

dinti prie kontoros stalų; ir iš viso to mišinio jis susidarė sau dorovingos 
demokratijos idealą su pusininkyste žemės ūkyje ir verpyklomis pramo- 
nėje, idealą kažkokios amerikietiškos Lakedemonijos, kur visas atskiro 
žmogaus gyvenimas būtų palenktas tarnauti visuomenei, visagališkesnei, 
absoliutesnei, neklaidingesnei ir dieviškesnei už visus dalailamas ir nabu- 
chodonosarus. Jis nė kiek neabejojo, kad greit bus galima įgyvendinti tą 
idealą, ir stojo piestu prieš viską, kas, jo manymu, prieštaravo jam, su ma- 
tematiko argumentais ir inkvizitoriaus tikėjimu. Kilmingieji titulai, ordinų 
kryžiai, papuošalai, ypač livrėjos, net per didelis kieno išgarsėjimas kėlė 
jam pasipiktinimą — mat jo studijos ir negandos diena iš dienos gaivino 
neapykantą visiems, kas nors kuo išsiskiria ar turi bet kokio pranašumo. 

Kai Delorjė parodė jam Frederiko laiškelį, jis pasakė: 

— Kam man reikia tupinėti apie tą poną? Jei jis turi kokį reikalą į 
mane, tai gali pats ateiti. 

Delorjė vis dėlto nusitempė jį su savim. 

Jie rado savo draugą miegamajame. Nieko jame netrūko: nei nakti- 
nių, nei dvigubų užuolaidų, nei Venecijos stiklo veidrodžio; Frederikas, 
apsivilkęs aksominiu švarku, drybsojo fotelyje, rūkydamas turkiško ta- 
bako cigaretes. 

Senekalis paniuro kaip šventeiva, atvestas į pasilinksminimo vietą. 
Delorjė, metęs akį, iš karto pamatė viską; paskui, labai žemai nusilen- 
kęs, pasakė: 

— Monsinjore, reiškiu jums savo pagarbą! 

Diusardjė puolė Frederikui ant kaklo. 

— Jūs dabar, vadinasi, turtingas? Na, ir juo geriau, po šimts pypkių, 
juo geriau! 

Sizi atėjo su gedulo juosta ant skrybėlės. Mirus senelei, jis paveldėjo 
didelį turtą, bet geidė ne tiek linksmintis, kiek išsiskirti iš kitų, kad nebūtų 
toks kaip visi. Jis norėjo „turėti savo antspaudą“. Tai jo paties žodžiai. 

Buvo jau dvylikta valanda dienos, ir visi žiovavo. Frederikas dar lau- 
kė kažko ateinant. 

Išgirdęs, kad laukiama Arnu, Pelerenas susiraukė. Tada, kai Arnu 

— O ką, jeigu pamėgintume apsieiti be jo? Kaip manote? 

Visi pritarė. 

Tarnas su ilgais getrais atidarė duris, ir visi išvydo valgomąjį; aukš- 
tos ąžuolinės sienos buvo išpuoštos auksiniais pagražinimais; ant dviejų 
žemų bufetų stovėjo daugybė indų. Buteliai vyno šilo ant krosnies; nau- 
jų peilių geležtės spindėjo greta austrių; plonytės pieno atspalvio taurės 
švelniai viliojo, o stalas lūžo nuo paukštienos, žvėrienos, vaisių, nuo visų 
tų nepaprastų dalykų. Bet šeimininko pastangos Senekaliui nepadarė jo- 
kio įspūdžio. 

Jis pradėjo nuo to, kad pareikalavo prastos duonos (ir kad būtų su- 
žiedėjusi), ir ta proga pradėjo kalbą apie Biuzansė žudynes ir apie maisto 
produktų krizę.* 

Tokių dalykų, girdi, neatsitiktų, jei būtų geriau globojama žemdirbys- 
tė, jei viskas nebūtų palikta konkurencijai, anarchijai, tam pražūtingam 
laissez faire, laissez passer** dėsniui! Štai iš kur atsirandąs piniginis feodaliz- 
mas, bjauresnis už aną senąjį. Bet paminėsite mano žodį: liaudžiai nu- 
sibos pagaliau visa tai, ir ji už visas savo kančias atsimokės tiems, kieno 
rankose kapitalas, kruvinomis proskripcijomis arba rūmų plėšimais. 

Frederikui akimirką pasivaideno srautas žmonių, kurie braunasi atsi- 
raitę rankoves į ponios Dambrez didžiąją svetainę ir daužo veidrodžius. 

Senekalis kalbėjo toliau: darbininkas su savo menku atlyginimu esąs 
nelaimingesnis už Spartos vergą, už negrą, už pariją, ypač jei turįs vaikų. 

— Tai ką, ar jis privalo juos išsmaugti, kaip kad jam pataria kažkoks 
anglų daktaras, Maltuso pasekėjas? 

Ir, atsigręžęs į Sizi, jis pridūrė: 

— Nejaugi mes prieisime iki to, kad turėsime vadovautis niekšo Mal- 
tuso patarimais? 


* Bulvių nederlius 1846-1847 m. sukėlė badą. Biuzansė komunoje badaujantieji 
padeginėjo fermas ir grobstė duonos kepyklas; du dvarininkai, garsūs grūdų spekulian- 
tai, buvo užmušti. Vyriausybė griebėsi žiaurių represijų. 

** Laissez faire, laisse3 basser („leiskite veikti, leiskite vykti“) XVIII a. buržuazinių 
ekonomistų šūkis, kurio tikslas buvo panaikinti įvairius feodalizmo varžtus ir plačiai 
atidaryti vartus kapitalizmo plėtotei. 

Sizi, kuris nieko nebuvo girdėjęs apie Maltuso niekšybę ir net apie jį 
patį, atsakė, kad vargšams vis dėlto teikiama didelė pagalba ir kad aukš- 
tosios klasės... 

— A! Aukštosios klasės! — nutraukė jį pašaipiai socialistas. — Visų 
pirma jokių aukštųjų klasių nėra: žmogų aukština tik jo širdis. Mums 
nereikia išmaldų, suprantat! Mes norime lygybės ir teisingo gėrybių 
paskirstymo. 

Jis reikalavo, kad darbininkas galėtų pasidaryti kapitalistu, kaip kad 
kareivis — pulkininku. Cechai, varžydami mokinių skaičių, bent neleis- 
davo susidaryti darbo jėgos pertekliui, be to, savo šventėmis, vėliavomis 
palaikydavo brolybės jausmą. 

Jusonė, kaip poetas, gailavo, kam nebėra vėliavų; Pelerenas — taip 
pat, nes buvo jas pamėgęs, klausydamasis Danjo kavinėje socialisto Fa- 
lansterio šalininkų kalbų. Jis pareiškė, kad Furjė — didelis žmogus. 

— Na ir pasakėt! — atsiliepė Delorjė. — Tas jūsų Furjė yra nei kas dau- 
giau, tik senas kvaiša, jeigu imperijų griovimą jis aiškina Dievo kerštu. 
Tiek pat vertas, kaip ir tas ponelis Sen Simonas su savo bažnyčia ir su 
savo neapykanta Prancūzijos revoliucijai: tai komediantai, kurie tik ir 
svajoja, kaip mums iš naujo užversti ant pečių katalikybę. 

Ponas de Sizi, norėdamas, matyt, gauti atsakymą į klausimą, šovusį jam 
į galvą, o gal norėdamas sudaryti apie save gerą nuomonę, pasiteiravo: 

— Vadinasi, tiedu mokslininkai nesutinka su Volteru? 

— Volterą atiduodu jums! — atsiliepė Senekalis. 

— Kaip tai? Aš buvau tikras... 

— Nieko panašaus! Jis nemėgo liaudies! 

Paskui kalba nusileido iki dienos klausimų. Jie aptarė ispaniškas 
vedybas, Rošforo išeikvojimus, naujos Sen Deni kapitulos įsteigimą.* 


* Liudvikas Pilypas vykdė tradicinę prancūzų politiką, kuri stengėsi Prancūziją ir 
Ispaniją susieti karaliaujančių šeimų narių vedybomis. Anglija tą politiką kiek galėda- 
ma trukdė. Rošforo dirbtuvių, kurios dirbo intendantūrai, sandėliuose buvo padaryta 
išeikvojimų. Per teismą iškilo aikštėn, kad į tą reikalą įpainiota Jūrų ministerija. Pats 
Rošforas nusižudė. Visa ta byla davė progą opozicijai pulti vyriausybę. Perų rūmai 
priėmė įstatymą apie Sen Deni kapitulą 1847 m. pradžioje. 


JAUSMŲ UGDYMAS +» 


Tatai, žinoma, pareikalausią naujų mokesčių. O, anot Senekalio, jų ir 
taip jau užtenką! 

— Ir ką su tais pinigais daro, Viešpatie mano! Stato rūmus zoologijos 
sodo beždžionėms, rengia tviskančius štabų paradus mūsų aikštėse, pa- 
laiko atgyvenusį etiketą tarp karaliaus rūmų tarnų! 

— Aš skaičiau žurnale Mode, — tarė Sizi, — kad per Šventojo Ferdi- 
nando pokylį Tiuilri rūmuose visi avėjo žibančiais batais, aptemptomis 
kelnėmis ir turėjo šalmus su plunksnomis. 

— Na, ar ne ištvirkimas gi? — atsiliepė socialistas, su pasibjaurėjimu 
gužtelėjęs pečiais. 

— Arba Versalio muziejus! - sušuko Pelerenas. — Pakalbėkime ir apie 
tai. Tie pusgalviai Delakrua paveikslą sutrumpino, o Gro* — pailgino. 
Luvre taip kruopščiai viskas restauruojama, gremžiama ir gadinama, kad 
po dešimties metų, galimas daiktas, ten nieko nebeliks. Jau aš nekalbu 
apie katalogo klaidas: vienas vokietis parašė apie jas visą knygą. Svetim- 
šaliai, garbės žodis, juokiasi iš mūsų! 

— Taip, Europoje mus pirštais bado, — pasakė Senekalis. 

— Tai dėl to, kad menas priklauso nuo karūnos. 

— Kol jūs neturėsite visuotinio balsavimo... 

— Atsiprašau! — dailininkas, kurio paveikslų jau dvidešimt metų ne- 
bepriiminėjo nė viena paroda, buvo įtūžęs ant valdžios. — Tegul mus 
palieka ramybėje! Sau aš nieko nereikalauju! Bet parlamentas turi išleisti 
įstatymus, kurie gintų meno interesus! Reikia įsteigti estetikos katedrą ir 
pavesti ją tokiam dailininkui, kuris ir pats kurtų dailės kūrinius, ir kar- 
tu būtų filosofas. Toks profesorius, manau, sugebėtų sutelkti apie save 
visus kitus. Jūs padarytumėt gerą darbą, Jusonė, jei pagvildentumėt tą 
klausimą savo laikraštyje. 

— Argi laikraščiai pas mus gali rašyti ką nori? Ar mes esame lais- 
vi? — karštai įsiterpė Delorjė. — Kai pagalvoji, kad, kol nuleidi į vandenį 
kokį laivapalaikį, reikia atlikti apie dvidešimt aštuonis formalumus, tai, 


* Antuanas Žanas Gro (Gros, 1771-1835) — prancūzų batalinis tapytojas, Davido 
mokinys. Jo garsūs paveikslai: „Kautynės ties Abukiru“, „„Vagramas“ ir kiti. 

rodos, imtum geriau ir eitum gyventi pas žmogėdras. Vyriausybė mus 
ryja su kaulais! Viskas priklauso jai: filosofija, teisė, menas, dausų oras; 
o nelaiminga Prancūzija kriokia, paminta žandaro batu ir apgožta 1ilgas- 
kvernių sutanomis. 

Taip būsimasis Mirabo liejo plačiu srautu savo tulžį. Pagaliau jis pač- 
mė taurę, atsistojo ir, įsirėmęs į šoną, liepsnojančiomis akimis tarė: 

— Aš geriu už tai, kad būtų visiškai sugriauta dabartinė tvarka, tai yra 
kad būtų sugriauta visa, kas vadinama Privilegija, Monopoliu, Vadovybe, 
Hierarchija, Valdžia, Valstybe! — paskui, pakėlęs balsą, jis pridūrė: — Aš 
norėčiau visa tai sutrupinti kaip šitą štai daiktą! 

Ir sulig tais žodžiais jis trenkė į stalą puikią taurę, ši subiro į tūkstan- 
čius skeveldrų. Visi suskato ploti, labiausiai — Diusardįė. 

Pamatęs kokią neteisybę, jis visuomet be galo piktindavosi. Jam bai- 
siai rūpėjo Barbeso likimas;* jis buvo iš tų, kurie puola be atodairos 
po ratais, norėdami išgelbėti pargriuvusį arklį. Visas jo mokslas buvo 
pasemtas iš dviejų knygų, viena vadinosi Karalių nusikaltimai, kita — Va- 
Zskano paslaptys. Jis išsižiojęs klausėsi advokato žodžių ir gėrėjosi jais. Pa- 
galiau nebeištvėręs prabilo: 

— Aš negaliu dovanoti Liudvikui Pilypui, kam jis apleido lenkus!** 

— Vieną minutę! - įsikišo Jusonė. — Pirmiausia, jokios Lenkijos nėra; 
tai tik Lafajeto prasimanymas! Visi tie lenkai tai —- Sen Marso priemiesčio 
žmonės, tikrieji nuskendo kartu su Poniatovskiu. 

Žodžiu, su tais dalykais jo „daugiau nebeapgausi“, jis jau to „pakan- 
kamai atsikandęs“! Su lenkais esą tas pats, kaip su jūrų slibinu, kaip su 
Nanto edikto atšaukimu, kaip su „ta sena pasaka apie švento Baltramie- 
jaus naktį“! 


* Armanas Barbesas (Barbės, 1809—1870) — respublikonas, dalyvavo slaptose drau- 
gijose. 1839 m. drauge su kitais vadovavo sukilimui, organizuotam „Metų laikų draugi- 
jos“; Jį nuteisė mirti, paskui pakeitė mirties bausmę kalėjimu iki gyvos galvos. 1848 m. 
išrinktas į Steigiamąją Asamblėją, už dalyvavimą pasikėsinime išvaikyti ją vėl buvo nu- 
teistas dešimčiai metų kalėjimo. 1854 m., išleistas iš kalėjimo, jis savo noru apleido 
Prancūziją. Mirė Hagoje. 

** Nemažai prancūzų buvo nepatenkintu, kad Liudvikas Pilypas nesuteikė 1830— 
1831 m. sukilusiai Lenkijai jokios pagalbos. 

Senekalis, neužstodamas lenkų, pasigavo paskutiniuosius rašytojo 
žodžius. Tiesa, popiežiai buvę apšmeižti be reikalo,* jie gynę liaudį; ir 
jis vadino Lygą „Demokratijos aušra, didžiuoju sąjūdžiu už lygybę, sąjū- 
džiu, skirtu kovai su protestantų individualizmu““. 

Tos mintys Frederikui buvo kiek netikėtos. O Sizi ta visa kalba, ma- 
tyt, nusibodo, nes jis nukreipė ją į Žimnazo gyvuosius paveikslus, kurie 
tada sutraukdavo daug publikos. 

Išgirdęs apie tą teatrą, Senekalis pasišiaušė. Tokie spektakliai tvir- 
kiną proletarų dukteris; be to, jie pratiną akis prie įžūlios prabangos. 
Užtat jis ir pritariąs Bavarijos studentams, įžeidusiems Lolą Montes.** 
Kaip ir Ruso, jisai daug labiau vertinąs angliadegio žmoną, negu kara- 
liaus meilužę. 

— Jūs nepripažįstate skanėstų! — didingai atšovė Jusonė. 

Ir jis pradėjo ginti tokias moteris, galvodamas apie Rozanetę. Užsi- 
minus apie jos pokylį ir apie Arnu kostiumą, Pelerenas tarė: 

— Sako, jo reikalai prasti... 

Paveikslų pirklys neseniai bylinėjęsis dėl sklypų, kuriais vertęsis Bel- 
vilyje; dabar su panašiais pramuštgalviais kaip jis pats, sudaręs bendrovę 
Žemutinės Bretanės kaolinui eksploatuoti. 

Diusardjė girdėjęs apie jį dar daugiau; mat jo globėjas, ponas Mu- 
sino, norėdamas sužinoti, ar patikimas yra Arnu kaip pirklys, teiravęsis 
apie jį pas bankininką Oskarą Lefevrą; tasai jam atsakęs, jog nelaikąs jo 
rimtu komersantu, nes jau ne kartą jam tekę susidurti su neišpirktais to 
žmogaus vekseliais. 

Desertas baigėsi; visi perėjo į svetainę, kuri, kaip i1r pas Maršalę, buvo 
Liudviko XVI stiliaus ir išmušta geltonu damastu. 

Pelerenas pasakė Frederikui, kad geriau būtų buvę pasirinkti neo- 
graikišką stilių; Senekalis brėžė degtukus į apmušalus; Delorjė svetainėje 
nepadarė jokių pastabų. 


* Tie žodžiai atspindi, be abejonės, karbonarų judėjimo dalyvio Biušezo pažiūras; 
jis stengėsi suderinti katalikybę su revoliucija, lygino inkviziciją su teroru ir t. t. 
** Lola Montes (Lo/a Mon/ės) - Bavarijos karaliaus favoritė. 

Jis jų padarė bibliotekoje, kurią pavadino jaunos mergelės bibliote- 
ka. Ten buvo dauguma naujų rašytojų. Negalima buvo pasikalbėti apie 
jų veikalus, nes Jusonė tuoj kreipė kalbą į rašytojų asmenis, pasakoda- 
mas apie juos anekdotus, kritikuodamas jų išorę, jų elgesį, jų drabu- 
žius; jis kėlė į padanges „penkioliktos eilės“ protus, maišė su purvais 
žymius žmones ir, žinoma, verkšleno, kad nauja literatūra išgyvenanti 
dekadansą. Kokia nors kaimo dainelė turinti daugiau poezijos negu visi 
XIX amžiaus lyrikai; Balzako garsas esąs išpūstas, Baironas atgyvenęs, 
Hugo nieko neišmanąs apie teatrą ir t. t. 

— Kodėl gi, — tarė Senekalis, — jūs neturite nė vienos darbininkų po- 
etų knygos? 

O ponas de Sizi, mat jis taip pat domėjosi literatūra, nustebo neradęs 
ant Frederiko stalo „jokio naujųjų fiziologijų* veikalo, pavyzdžiui, rūky- 
tojo, meškeriotojo, muitininko fiziologijos“. 

Jie taip įkyrėjo Frederikui su savo pastabomis, kad jam net kilo no- 
ras paimti juos už pakarpos ir išgrūsti laukan. „Bet man galvoj negera, 
ar kas?“ Ir jis, pasivedęs Diusardjė į šalį, klausė, ar jam nereikią kokios 
paramos. 

Gerasis vyrukas tiesiog susigraudino. Jis turįs kasininko vietą, ir nie- 
ko jam nereikią. 

Paskiau Frederikas nusivedė Delorjė į savo miegamąjį ir, ištraukęs iš 
stalčiaus du tūkstančius frankų, padavė jam, sakydamas: 

— Imk, bičiuli, kiškis į kišenę. Tai nebaigtų tau mokėti mano skolų 
likutis. 

— Bet... o kaipgi su laikraščiu? — paklausė advokatas. — Juk tu gerai 
žinai, kad aš jau kalbėjau su Jusonė. 

Ir, Frederikui atsakius, kad jam „dabar kiek striuka su pinigais“, De- 
lorjė piktai nusišypsojo. 


* Fiziologijomis tada buvo vadinamos ir buitinės apybraižos, kurias 1830—1840 m. 
skaitytojai labai mėgo. Iš jų paminėtinos, kaip didelio pasisekimo susilaukusios, šios: 
„Prancūzai, kaip jie patys save vaizduoja“, „Velnias Paryžiuje“, „Simtas vienas Roberas 
Makeras“, „Paryžiaus fiziologijos“ ir kiti. 

Po likerių gėrė alų, po alaus — grogus; vėl visi užsirūkė pypkes. 
Pagaliau penktą valandą vakaro svečiai išėjo; ir jie žingsniavo šalia kits 
kito tylėdami, kol Diusardjė pradėjo sakyti, kad Frederikas puikiai juos 
priėmęs. 

Visi pritarė. 

Jusonė pareiškė, kad pusryčiai buvę kiek per sunkūs. 

Senekalis kritikavo tuštybę, kurią Frederikas parodęs įrengdamas 
savo namus. 

Tą patį manė ir Sizi. Tas jo įrengimas absoliučiai neturįs jokio savo 
„antspaudo“. 

— Ar jums neatrodo, — tarė Pelerenas, — kad jis būtų galėjęs užsakyti 
man kokį paveikslą? 

Delorjė tylėjo, sugniaužęs kišenėje savo banknotus. 


Frederikas pasiliko vienas. Jis galvojo apie savo draugus ir jautė, kad 
kažkoks didelis griovys, pilnas šešėlių, atskyręs juos nuo jo. Jis ištiesęs 
jiems ranką, bet jie neatsakę širdimi į širdį. 

Jis atsiminė Pelereno ir Diusardjė žodžius apie Arnu. Tai, žinoma, 
prasimanymas, šmeižtas? Bet kodėl jie turėtų plėšti jam šlovę? Ir prieš 
jo akis iškilo ponia Arnu, palikusi be nieko, apsipylusi ašaromis, par- 
duodanti savo baldus. Ta mintis kankino jį visą naktį; rytojaus dieną jis 
nuėjo pas ją. 

Nežinodamas, kaip pradėti pasakoti poniai Arnu, ką buvo girdėjęs, 
jis paklausė ją, tartum taip sau, be jokio ypatingo tikslo, ar Arnu tebetu- 
rįs savo sklypus Belvilyje. 

— Taip, tebeturi. 

— Jis dabar, rodos, dalyvauja kažkokioje Bretanės kaolino bendrovėje? 

— Taip. 

— Fabrike visai tvarkoje, tiesa? 

— Taip... aš manau. 

Ir kadangi jis dvejojo, tai ji pati paklausė: 

— Sakykit, ką žinot! Man darosi baugu! 

Jis papasakojo jai apie neišpirktus vekselius. Ji nuleido galvą ir tarė: 

— Aš taip ir maniau! 

Iš tikrųjų Arnu, norėdamas geriau paspekuliuoti, pradžioje atsisa- 
kęs parduoti savo sklypus, paskui praskolinęs juos ir, nebesuradęs vėliau 
pirkėjų, sumanęs atsigriebti, įsteigdamas fabriką. Išlaidos prašokusios 
sąmatą. Kaip buvę toliau, ji nežinanti, nes jis paklaustas nieko tikra ne- 
sakąs ir tik vis tvirtinąs, kad „viskas labai gerai“. Frederikas mėgino ją 
raminti. Tai, galimas dalykas, tik kokie laikini sunkumai. Bet, šiaip ar 
taip, jis jai pranešiąs, jei ką naujo nugirsiąs. 

— O, taip! Būtinai praneškite! — prašė ji, sudėjusi rankas, žaviai 
maldaudama. 

Jis, vadinasi, gali būti naudingas jai. Štai jis ir įeina į jos gyvenimą, į 
jos širdį! 

Pasirodo Arnu. 

— A! Kaip miela iš jūsų pusės, kad užbėgote pasiimti mane pietų. 

Frederikui tie žodžiai užėmė žadą. 

Arnu išsyk kalbėjo, kad tik kalbėtų, paskiau įspėjo žmoną, kad sugrį- 
šiąs labai vėlai, nes turįs pasimatymą su Udri. 

— Ar pas jį namie? 

— Na, žinoma, pas jį. 

Lipant laiptais žemyn, Arnu prisipažino, kad jis su Maršale (mat ji 
šiandien laisva) vykstąs į Raudonąjį Malūną pasilinksminti; kadangi Arnu 
visuomet reikėjo žmogaus, kuriam galėtų išlieti širdį, tai jis nepaleido 
Frederiko iki pat jos durų. 

Bet, užuot ėjęs tiesiai į vidų, jis ėmė vaikštinėti šaligatviu, stebėda- 
mas trečio aukšto langus. Staiga užuolaidos prasiskyrė. 

— A! Valio! Senio Udri nebėra. Likit sveikas! 

Vadinasi, senis Udri ją išlaiko? Frederikas nebežinojo nė ką bemanyti. 

Nuo tos dienos Arnu pradėjo jam dar labiau širdį rodyti; jis dažnai 
kviesdavo jį pietų pas savo meilužę, ir Frederikas netrukus ėmė lankauti 
abejus namus. 

Rozanetės namuose būdavo smagu. Svečiai susirinkdavo pas ją va- 
karais, grįždami iš klubo arba iš spektaklio; jie išgerdavo po puoduką 
arbatos, sužaisdavo partiją loto; sekmadieniais spėdavo šaradas; Roza- 

netė, būdama didesnė už kitus nenuorama, vis ką nors juokingo prasi- 
manydavo; čia imdavo bėgioti keturpėsčia, čia užsimaukšlindavo naktinę 
kepuraitę. Žiūrėdama pro langą į praeivius, užsidėdavo odinę skrybėlę. 
Ji rūkė pypkes su ilgais kandikliais, dainavo tiroliečių dainas. Popietėmis, 
neturėdama ko veikti, karpė gėles iš kartūno, pati klijavo jas ant lan- 
gų, tepliojo šuniukus savo lūpų dažais, degino kvapiąsias žvakutes arba 
metė kortas pati sau. Negalėdama atsispirti jokiam norui, koks tik jai 
užeidavo, ji net užsidegdavo, pamačiusi kokį kritusį akin daikčiuką, visą 
naktį dėl jo nemiegodavo, rytą anksti bėgdavo jo pirkti, paskui mainyda- 
vo jį į kitą kokį daiktą; ir taip jinai gadino medžiagas, mėtė brangenybes, 
kleidė pinigus, pasirengusi atiduoti paskutinius marškinius už bilietą į 
avanscenos ložę. Dažnai ji, būdavo, prašo Frederiką, kad jis paaiškintų 
jai kokį knygoje išskaitytą žodį, ir, nekreipdama dėmesio į jo atsakymą, 
čia pat pereina prie kitos minties, užduodama begales naujų klausimų. 
Po nesuvaldomos linksmybės apimdavo vaikiškas piktumas; arba vėl su- 
sisvajodavo, atsisėdusi ant grindų prieš degantį židinį, nuleidusi galvą, 
apsikabinusi abiem rankomis kelį ir sustingusi labiau už pastirusį žaltį. 
Nepaisydama Frederiko, ji taisydavosi jo akyse, traukdavo neskubėdama 
šilkines kojines ant kojų, paskui prausdavosi, taškydamasi ir atsilošdama 
it virpanti najadė; ir jos juokas, jos balti dantys, jos akių žiežirbos, jos 
grožis, jos linksmybė žavėjo jį ir dirgino jam nervus. 

Ponią Arnu jis beveik visuomet rasdavo mokančią savo berniuką 
skaityti arba stovinčią už kėdės, kai Marta skambindavo fortepijonu ga- 
mas; kai ji siūdavo, tai jis jausdavosi baisiai laimingas, jei pasitaikydavo 
proga pakelti ir paduoti jai nukritusias žirkles. Visi jos judesiai buvo ra- 
mūs ir didingi; jos mažos rankos atrodė sutvertos išmaldoms dalinti ir 
ašaroms šluostyti; o jos balsas, kiek duslus iš prigimimo, skambėjo glos- 
niai ir lengvumu priminė vėjelio dvelkimą. 

Ji nė kiek nesižavėjo literatūra, bet jos protas, bylojantis paprastais 
ir širdį siekiančiais žodžiais, lenkė Žmogų į save. Ji mėgo keliones, 
vėjo ūžimą miške, mėgo vaikščioti vienplaukė per lietų. Frederikas 
klausėsi su pasigėrėjimu tų visų dalykų, jis manė, kad tai ir yra jų su- 

Bendraudamas su tomis dviem moterimis, jis tartum klausėsi dviejų 
rūšių muzikos, lydinčių jo gyvenimą: viena buvo žaisminga, ūmi, pra- 
moginė, kita — rimta ir kone religinė; aidėdamos abi iš karto, kiekviena 
darėsi garsesnė ir po truputį liejosi į vieną sąskambį; mat jei ponia Arnu 
tik piršto galu paliesdavo kada jį netyčia, tai jo geismui prieš akis tuojau 
stojo Rozanetė, nes jos pusėje šansai jam patenkinti atrodė ne tokie to- 
limi; jei, priešingai, Rozanetės akivaizdoje susijaudindavo jo širdis, tai jis 
bematant prisimindavo savo didžiąją meilę. 

Tą painiavą didino ir abiejų butų panašumas. Viena iš tų skrynių, 
kurias jis kadaise matydavo Monmartro bulvare, puošė dabar Rozane- 
tės valgomąjį, o kita — ponios Arnu svetainę. Abiejuose namuose stalo 
servizai buvo vienodi, ir net ta pati aksominė kepuraitė gulėjo numesta 
ant krėslo, vieną kartą vienur, kitą kartą kitur; be to, begalės smulkių 
dovanėlių — dėžučių, vėduoklių — keliavo čia iš meilužės pas žmoną, čia 
iš žmonos pas meilužę, nes Arnu dažnai nė kiek nesivaržydamas ėmė iš 
vienos, ką buvo jai dovanojęs, ir nešė kitai. 

Maršalė juokėsi su Frederiku iš tokio nepadoraus jo elgesio. Kartą 
sekmadienį popiet jinai nusivedė Frederiką už durų ir parodė jam Arnu 
apsiausto kišenėje maišelį su pyragaičiais, kuriuos jis, nudžiovęs nuo sta- 
lo, rengėsi, matyt, nešti namo lauktuvių savo šeimynėlei. Ponas Arnu 
krėsdavo tokių juokų, kurių ne visada galėjai atskirti nuo niekšybės. Jis 
negalėjo pravažiuoti miesto užkardos, nenusukęs mokesčio; jis niekad 
nepirko bilietų į teatrą; geležinkeliu su antros klasės bilietu stengdavosi 
visuomet važiuoti pirmąja; jis pats pasakojo it kokį savo labai vykusį 
juoką, kaip nuėjęs į maudyklą metąs patarnautojui į dėžutę kelnių sagą 
vietoje dešimties sū; bet visa tai netrukdė Maršalei mylėti jį. 

Tačiau kartą ji pasakė, užsiminus apie jį: 

— A! Nebegaliu daugiau su juo! Įkyrėjo iki gyvo kaulo! Dievaž, mesiu 
aš jį! Atsiras kitas! 

Frederikas atsakė, kad tas „kitas“, atrodo, esąs jau surastas ir kad jis 
vadinasi ponas Udri. 

— Na, tai kas, — atsiliepė Rozanetė, — didelio čia daikto. 

Paskiau verksmingu balsu pridūrė: 

— Jau, regis, taip mažai ko iš jo tereikalauju, o jis ir to nenori padaryti, 
galvijas toks! Nenori! Prižadėti, 0, tai jis moka. 

Jis jai net žadėjęs ketvirtą dalį pelno iš tų savo garsių kaolino kasyklų; 
bet to pelno nesą nė kvapo, kaip ir kašmyro, su kuriuo jis jau pusė metų 
dumiąs jai akis. 

Frederikas pagalvojo, kad reikia jam pačiam tą kašmyrą jai padovanoti. 
Arnu galėtų betgi suprasti tai kaip akibrokštą ir, ko gera, supykti ant jo. 

O jis vis dėlto geras, žmona ir ta taip sako. Bet toks beprotis! Užuot 
vedęs kasdien savo pažįstamus pietų namo, jis vaišina juos restoranuo- 
se. Jis perka visai nereikalingų dalykų — aukso grandinėlių, laikrodžių, 
visokių namų ūkio reikmenų. Ponia Arnu net Frederikui rodė didžiulę, 
koridoriuje sukrautą atsargą arbatinių, šildytuvų, virtuvų. Kartą pagaliau 
jinai papasakojo jam savo rūpestį: Arnu privertęs ją pasirašyti vekselį, 
išduotą pono Dambrezo vardu. 

Tuo tarpu Frederikas vis galvojo apie savo literatūrinius sumanymus; 
jie buvo jam lyg ir garbės reikalas. Jis norėjo parašyti estetikos istoriją — 
savo pašnekesių su Pelerenu rezultatą; paskui — atvaizduoti dramomis 
įvairius Prancūzijos revoliucijos periodus, o Delorjė ir Jusonė netiesio- 
giai paveiktas, sumanė sukurti didelę komediją. Bedirbant vienos arba 
kitos veidas išplaukdavo jam prieš akis; jis kovodavo — tik neilgai — su 
noru eiti tuojau ir aplankyti ją; ir liūdnesnis grįždavo jis iš ponios Arnu. 

Vieną rytą jis sėdėjo prie židinio, paskendęs savo melancholiškose 
mintyse, kai staiga įėjo Delorjė. 

Senekalio kurstomos kalbos įvariusios nerimo šeimininkui, ir jis 
vėl — kelintą jau kartą — likęs be darbo ir be lėšų. 

— O kąaš čia galiu padaryti? — atsakė Frederikas. 

— Nieko! Aš žinau, kad tu neturi pinigų. Bet juk tau būtų lengva per 
poną Dambrezą ar per Arnu surasti jam kokią vietą. 

Arnu tikriausiai reikią inžinierių savo fabrikui. 

Frederikui toptelėjo į galvą: Senekalis galėtų pranešinėti jam, kada 
Arnu nebūna namie, nešioti laiškus, pagelbėti įvairiausiais galimais atve- 
jais. Vyrai savo tarpe visuomet padaro tokių paslaugų vieni kitiems. Be 
to, jisai sugebėtų taip pasinaudoti Senekaliu, kad tas nė nepasijustų, jog 

jam patarnavo. Likimas siunčia jam padėjėją, tai geras ženklas, nereikia 
snausti; ir, apsimetęs, kad tai jam nei šilta, nei šalta, atsakė, kad gal ir 
galima būsią kas nors padaryti ir kad jis tuo pasirūpinsiąs. 

Ir jis pasirūpino neatidėliodamas. 

Arnu mat labai stengėsi savo fabriką kaip reikiant pastatyti ant kojų. 
Jis mėgino atrasti, kaip gaminama kinų vario glazūra, bet jos spalvos de- 
gant bluko. Kad fajanso indai neeižėtų, jis bandė maišyti molį su kalkė- 
mis, bet dauguma dirbinių skilo; glazūra ant piešinio, nutapyto nedegta- 
me paviršiuje, traukėsi, didelės plokštės persimesdavo, ir jis, manydamas, 
kad dėl visa to kalti netikę fabriko įrengimai, norėjo užsisakyti kitoniškų 
malūnų moliui trinti ir kitoniškų džiovyklų. Frederikas prisiminė kai ku- 
riuos iš tų dalykų ir nuėjęs pas Arnu pasakė, kad turi labai gabų žmogų, 
galintį surasti jam tą garsiąją glazūrą. 

Arnu išsyk pašoko iš džiaugsmo, bet, išklausęs iki galo, nusprendė, 
kad jam jokio žmogaus nereikia. 

Frederikas gyrė išsijuosęs nepaprastą Senekalio išsimokslinimą; bū- 
damas pirmos rūšies matematikas, jis esąs kartu ir inžinierius, ir chemi- 
kas, ir buhalteris. 

Fajansininkas sutiko pasimatyti su juo. 

Jie susibarė dėl atlyginimo. Frederikas įsikišo ir po visos savaitės pa- 
stangų pasiekė, kad jie pagaliau susitartų. 

Bet fabrikas buvo Krejyje, ir Senekalis jokios pagalbos jam suteikti 
negalėjo. Ta tokia paprasta aplinkybė prislėgė Frederiką kaip kokia tikra 
nesėkmė. 

Jis tada pamanė, kad juo labiau Arnu bus nutolęs nuo savo žmonos, 
juo daugiau šansų atsirasią jam pačiam. Ir jis ėmė girti fajansininkui be 
perstogės Rozanetę; jis priminė jam viską, kuo jis buvo jai nusikaltęs, 
papasakojo, kokių grasinimų neseniai girdėjęs iš jos lūpų, ir net apie kaš- 
myrą; jis nenuslėpė nuo jo, kad Rozanetė kaltinanti jį šykštumu. 

Arnu, nemaloniai to žodžio paliestas (be to, ir susirūpinęs), atnešė 
Rozanetei kašmyrą, bet išbarė ją, kam skundusis Frederikui; o kai jinai 
ėmė sakyti, jog šimtą kartų jam pačiam priminusi jo pažadą, tai jis pradė- 
jo teisintis darbais, kurių turįs tiek daug, jog tai truputį primiršęs. 

Kitą dieną Frederikas atėjo pas ją. Nors jau buvo antra valanda, Mar- 
šalė tebegulėjo lovoje, o Delmaras, įsitaisęs jos galvūgalyje prie apskrito 
vienakojo staliuko, baigė šlamšti gumulą kepenų pašteto. Ji sušuko iš 
tolo: „Gavau! Gavau!“ Paskui jinai paėmė Frederiką už ausų, pabučiavo 
į kaktą, baisiai dėkojo, sakė jam „tu“ ir panoro net pasisodinti jį ant savo 
lovos. Jos gražios švelnios akys blizgėjo, drėgnos lūpos šypsojo, apvalios 
rankos kyšojo iš marškinių be rankovių; ir kartkartėmis jis juto pro ba- 
tistą standžius jos kūno kontūrus. 

Delmaras visą tą laiką vartė akis. 

— Bet iš tikrųjų, drauguže, brangioji mano drauguže!.. 

Tas pats kartojosi ir kitais sykiais. Lig tik Frederikas įeina, ji stoja ant 
pagalvio, kad jam geriau būtų ją bučiuoti, vadina meilučiu, brangučiu, 
sega į kilpelę gėlę, taiso kaklaraištį; ir tas meilumas visuomet dvigubai 
padidėdavo, kai čia pat būdavo Delmaras. 

Ar tai buvo jos avansai jam? Frederikas manė, kad taip. O dėl to, 
kad reikėtų apgauti draugą, tai juk Arnu juo dėtas tikrai nesivaržytų! Ir 
pagaliau jis turįs teisę nepaisyti per daug dorovės su ano meiluže, jeigu 
visuomet jos paisąs su ano žmona; mat jis ir iš tikrųjų manė labai paisąs 
dorovės ar, tikriau sakant, norėjo pats save įtikinti taip daręs, kad turėtų 
kuo pateisinti nuostabų bailumą, kuris jį suimdavo, susitikus su ponia 
Arnu. Bet toks elgesys pasirodė jam kvailas, ir jis nusprendė būti su 
Maršale ryžtingas. 

Ir štai vieną popietę, pasilenkus jai kažko prie komodos, jisai priėjo 
prie jos ir palietė ją taip nedviprasmiškai, kad ji išsitiesė visa išraudusi. 
Jis neatstojo; tada ji paplūdo ašaromis, sakydama, jog ji tikrai esanti labai 
nelaiminga, bet dėl to dar negalima jos niekinti. 

Jis pakartojo savo mėginimus. Ji ėmė elgtis tada kitaip: viską leido 
juokais. Kad taip, tai taip: ir jis darė tą patį. Bet jis rodėsi per daug jau 
linksmas, kad ji galėtų patikėti jo nuoširdumu; be to, ir santykių drau- 
giškumas kliudė jų jausmams rimčiau išsiskleisti. Pagaliau vieną kartą ji 
pasakė, kad nenorinti likučių nuo kitos. 

— Nuo kokios kitos? 

— Tai dar! Eik pas savo ponią Arnu. 

Mat Frederikas jai tolydžio kalbėdavo apie ją; Arnu, iš savo pusės, 
sirgo ta pačia manija; jai pagaliau atsipyko visą laiką klausytis apie tą 
moterį, ir jos priekaištas buvo savotiškas kerštas. 

Frederikas neatleido jai to. 

„Jinai ir šiaip jau pradėjo labai jį erzinti. Kartais, dėdamasi turinti di- 
delį patyrimą, ji koneveikė meilę su tokia skeptiška pašaipa, kad tiesiog 
ranką niežėjo drožti jai į veidą. O po ketvirčio valandos meilė jau darėsi 
vienintelis dalykas pasaulyje ir ji, sudėjusi rankas ant krūtinės, it ką prie 
jos spausdama, šnabždėjo: „O! Taip! Meilė — puikus dalykas! Puikus 
dalykas!“ Ir, tai sakydama, ji merkė akis ir kone alpo iš apsvaigimo. Ne- 
galima buvo jos kaip reikiant perprasti, negalėjai, pavyzdžiui, žinoti, ar 
ji myli Arnu, ar nemyli, nes ji ir šaipėsi 1š jo, ir tarytum pavydėjo kitoms. 
Tas pats ir su Vatnaz, kurią vieną kartą pavadins niekše, o kitąsyk — ge- 
riausia savo drauge. Pagaliau visa ji ir net jos plaukų užraitai turėjo savyje 
kažko tokio, ko negalėjai, tiesa, nusakyti žodžiais, bet kas žmogų tiesiog 
provokavo; ir jis jos geidė kaip tik labiausiai dėl smagumo, kurio turėtų, 
matydamas ją nugalėtą ir pajungtą. 

Kaip tai pasiekti? Jinai mat dažnai be jokių ceremonijų visai jo ne- 
įsileisdavo į savo butą; pasirodys minutę tarpduryje, pašnibždės: „Aš 

užimta“ ir „Sudiev, iki šio vakaro!“ O kai įsileisdavo, tai ji būdavo ne 
viena, pas ją sėdėdavo kokie dvylika žmonių. Jei kada vis dėlto pasitai- 
kydavo užtikti ją vieną, tai galėjai tiesiog pamanyti, kad kažkas yra kirtęs 
lažybų be perstogės trukdyti jiems — tiek kam nors atsirasdavo visokių 
reikalų pas ją. Kiek sykių jisai kvietė ją pietų į savo namus, jinai visados 
atsisakydavo; vieną sykį buvo pažadėjus, bet ir tai neatvyko. 

Makiaveliška mintis šovė jam į galvą. 

Žinodamas iš Diusardjė, kad Pelerenas juo nepatenkintas, jis suma- 
nė užsakyti jam Maršalės portretą, kuris turėtų būti natūralaus dydžio ir 
todėl reikėtų labai daug seansų; jis nepraleistų nė vieno; o kadangi daili- 
ninkai dažnai būna nepunktualūs, tai jis neretai turėtų progos pabūti su 
ja vienas, kol ateis Pelerenas. 

Tad jis ėmė kalbinti Rozanetę, kad ji papozuotų portretui, kurį ga- 
lėsianti padovanoti savo brangiajam Arnu. Ji sutiko, tikėdamasi, kad pa- 

teks į Didžiojo salono parodą, kad bus išstatyta garbingoje vietoje, kad 
prie jos stoviniuos minios žmonių, kad apie ją rašys laikraščiai ir kad ji 
tuo būdu labai išgarsės. 

Pelerenas, aišku, sutiko visomis keturiomis. 

Tas portretas turėjo padaryti iš jo didelį žmogų, būti jo šedevras. 

Jis prisiminė visus žinomus didžiųjų dailininkų darbo portretus ir 
nusistatė savąjį tapyti Ticiano stilium, pridedant puošmenų Veronezo 
dvasia. Jis vykdysiąs, vadinasi, savo sumanymą, nesigriebdamas jokių 
dirbtinių šešėlių; jis paleisiąs visą laisvą šviesą, kuri suteiksianti kūnui 
vieną toną, o aksesuarus padarysiąs spindinčius. 

„Kažin, — galvojo jis, - kad taip aptaisius ją rausva šilkine suknia ir 
užmetus ant pečių rytietišką burnusą? O, ne! Su burnusu atrodys vulga- 
riai! Gal geriau aš ją aprengsiu mėlyno aksomo suknele labai ryškiame 
fone? Galima būtų pridėti baltą gipiūrinę apykaklaitę, juodą vėduoklę, o 
iš užpakalio pakabinti skaisčiai raudoną maršką““. 

Ir, šitaip galvodamas, jis plėtė kasdien savo sumanymą ir vis labiau 
juo žavėjosi. 

Širdis jam ėmė plakti, kai jis pamatė Rozanetę, ateinančią pas jį su 
Frederiku į pirmą seansą. Jis liepė jai atsistoti ant pakylos, padėtos ateljė 
viduryje; ir, nusiskųsdamas bloga šviesa ir apgailestaudamas, kad nebe- 
turi savo senos dirbtuves, jis paprašė ją pasiremti alkūne į pjedestalą, 
paskui — atsisėsti į fotelį, ir, čia pasitraukdamas nuo jos, čia vėl prieida- 
mas pataisyti sprigtuku kokios nors jos drabužių klostės, jis žiūrėjo prisi- 
merkęs į ją ir kartkartėmis kokiu žodžiu klausė Frederiko patarimo. 

— Žinot ką? Ne! — sušuko jis. — Grįžtu prie savo ankstesnės minties? 
Jūs būsite venecijietė! 

Ji apsivilksianti tamsiai raudona aksomine suknia, susijuosianti bran- 
gaus metalo juosta, ir iš plačios rankovės, pamuštos šermuonėliais, ky- 
šosianti nuoga ranka, atsirėmusi į baliustradą laiptų, einančių už nugaros 
į viršų. Kairėje pusėje didelė kolona kilsianti aukštyn iki architektūrinės 
konstrukcijos, primenančios arką. Po arka neaiškiai juoduosiąs apelsinų 
miško masyvas, iš kurio skirsis dangaus mėlynė su baltų debesų ruožais. 
Ant kilimu užtiestos baliustrados stovėsiąs sidabro padėklas su puokšte 

gėlių, gintariniu rožiniu, durklu ir sena gelstelėjusia dramblio kaulo dė- 
žute, iš kurios byrėsią auksiniai pinigai; kai kurie iš jų, nukritę šen ir ten 
ant žemės, sudarysią net grandinėlę spindinčių dėmelių, vedančių akį 
iki pat kojos pirštų, o ši būsianti natūraliai pastatyta ant priešpaskutinės 
pakopos ir ryškiai apšviesta. 

Jis atnešė pakuojamąją dėžę ir paguldė ją ant pakylos, tai turėjo būti 
pakopa; paskui ant taburetės, pastatytos ten, kur turėjo būti baliustra- 
da, jis išdėliojo aksesuarų vietoje savąją darbo palaidinę, skydą, sardinių 
dėžutę, puokštę plunksnų, peilį ir, numetęs Rozanetei po kojų keliolika 
stambių variokų, liepė jai nutaisyti pozą. 

— Manykite, kad tie daiktai yra brangenybės, puikiausios dovanos. 
Galvą truputį į dešinę! Labai gerai! Ir daugiau nebejudėktt! Ši didinga 
poza labai pritinka jūsų grožiui! 

Ji buvo su škotiška suknia, rankoje turėjo didelę movą ir stengėsi 
neprasijuokti. 

— Į šukuoseną įterpsime perlų vainiką: jie visuomet labai pritinka 
prie rudų plaukų. 

Maršalė pradėjo ginčytis, kad jos plaukai ne rudi. 

— Nusiraminkite! Dailininkams ruda ne tas, kas miesčionims! 

Jis pradėjo škicuoti atskirų daiktų padėtį; jis buvo taip sau galvą išū- 
žęs su didžiaisiais Renesanso dailininkais, kad tik apie juos ir tebekalbė- 
jo. Ištisą valandą jis balsiai svajojo apie tuos nuostabius žmones, be galo 
genialius, visų garbinamus ir skendinčius prabangoje, apie jų triumfą 
įvažiuojant į miestus, apie iškilmes, vykstančias deglų šviesoje, kur daly- 
vauja pusnuogės moterys, gražios kaip dievaitės. 

— Jūs esate apsigimusi gyventi anais laikais. Tokio kalibro moteris 
kaip jūs, būtų buvusi verta monsinjoro! 

Rozanetei šitie komplimentai labai patiko. Jie sutarė dieną kitam se- 
ansui. Frederikas apsiėmė atnešti aksesuarus. 

Kadangi nuo krosnies šilumos Rozanetei truputį sukosi galva, tai jie 
grįžo pėsti. Perėję Bako gatvę, jie pasiekė Ruajalio tiltą. 

Oras buvo gražus, giedras ir šaltas. Saulė ritosi žemyn; keli senamies- 
čio langai spindėjo iš tolo kaip kokios auksinės plokštės; o užpakalyje, 

po dešinei, Dievo Motinos katedros bokštai juodavo dangaus mėlynėje, 
kuri liejosi akiratyje su pilkšvu rūku. Pūtė vėjas; Rozanetė pasiskundė, 
kad ji alkana, ir juodu užėjo į Anglų cukrainę. 

Jaunos moterys valgė ten su vaikais, sustojusios prie marmurinio bu- 
feto, ant kurio stovėjo, susispaudusios po stikliniais gaubtais, lėkštės su 
mažais pyragaičiais. Rozanetė prarijo du gabalus plokštainio su kremu. 
Nuo cukraus miltelių jai dygo ant lūpų kraščiukų balti ūseliai. Ji šluostė 
juos kartkartėmis, išsitraukusi iš movos nosinaitę, ir jos veidas po žalia 
šilkine skrybėlaite panėšėjo į pražydusią tarp lapų rožę. 

Jie nuėjo toliau; Taikos gatvėje ji sustojo prie juvelyro vitrinos pasi- 
žiūrėti apyrankės. Frederikas norėjo nupirkti ją dovanų. 

— Nereikia, — atsakė ji, — taupyk pinigus sau. 

Jis užsigavo dėl tų jos žodžių. 

— Kas yra, katinėli? Ko nuliūdai? 

Ir, šnekai vėl susimezgus, jisai, kaip paprastai, ėmė kalbėti jai apie 
savo meilę. 

— Juk tu gerai žinai, kad tai negalimas dalykas. 

— Kodėl? 

— Ogi todėl... 

Jie ėjo šalimais, jinai buvo atsirėmusi į jį, ir jos drabužio klostės pla- 
kėsi jam aplink kojas. Tada jis atsiminė tą žiemos pavakarę, kada jis ir 
ponia Arnu žingsniavo tuo pačiu šaligatviu, susikabinę už parankių, ir 
tas prisiminimas taip paveikė jį, kad jis nebematė Rozanetės ir net visai 
užmiršo ją. 

Jinai žiūrėjo tiesiai priešais save ir, tarsi sutingęs eiti vaikas, leidosi 
truputį jo tempiama. Tai buvo metas, kada išvykusieji pasivažinėti grįžta 
namo, ir karietos smagia risčia vijo sausu grindiniu vienos kitas. Prisimi- 
nusi, matyt, Pelereno pagyras, jinai atsiduso. 

— Ak, ir esti gi laimingų moterų! Aš tikrai esu sutverta turtingam vyrui. 

Jis šiurkščiai atšovė: 

— Jūs gi tokį ir turite! 

Mat ponas Udri buvo laikomas trigubu milijonieriumi. 

Ji nieko taip nenorinti, kaip nusikratyti juo. 

— O kas jums neleidžia? 

Ir jis ėmė piktai juoktis iš to seno miesčionio su peruku, įrodinėda- 
mas, kad mylėtis su tokiu žmogumi yra tiesiog nepadoru ir kad ji privalo 
nutraukti su juo santykius. 

— Tiesa, - atsakė Maršalė tarsi pati sau. — Aš, be abejo, galų gale taip 
ir padarysiu! 

Frederiką sužavėjo toks nesavanaudiškumas. Jinai sulėtino žings- 
nius, ir jis pamanė, kad ji nuvargo. Rozanetė nieku būdu nesutiko, kad 
jis nusamdytų vežėją, ir ji atsisveikino su juo prie savo durų, pasiuntusi 
jam pirštų galais bučinį. 

„Ak! Kaip gaila! Ir dar yra tokių kvailių, kurie mano, kad aš 
turtingas!“ 

Niūrus grįžo jis namo. 

Ten jo laukė Jusonė ir Delorjė. 

Nenuorama, atsisėdęs už stalo, piešė turkų galvas, o advokatas snau- 
dė, atsigulęs su purvinais batais ant kanapos. 

— A! Pagaliau, — suriko jis. — Bet koks piktas! Ar gali mane išklausyti? 

Išgarsėjęs pirma kaip geras repetitorius, dabar jis pradėjo vis mažiau 
begauti pamokų; mat savo mokinių galvas jis prikimšdavo tokių teorijų, 
kurios jiems paskui kenkdavo per egzaminus. Jis buvo apsiėmęs ginti ke- 
lias bylas teisme, bet visas jas prakišo. Ir po kiekvienos naujos nesėkmės 
jis vis labiau linko prie savo senos svajonės: turėti laikraštį, kuriame ga- 
lėtų parodyti, ką gali, atsikeršyti, išlieti savo tulžį ir savo idėjas. Be to, jis 
buvo tikras, kad laikraštis atneštų jam taip pat turtą ir garsą. Su ta viltimi 
jis ir gretinosi prie Jusonė, turinčio savo laikraštėlį. 

Tas spausdino jį dabar rausvame popieriuje; jis leido „antis“, dėjo 
rebusus, stengėsi įvelti kitus laikraščius į polemiką ir (nors patalpos ne- 
tiko) mėgino net rengti koncertus! ,„Užsisakę visiems metams, — skelbė 
laikraštis, — turite teisę nueiti vieną kartą už dyką į bet kurį iš didžiųjų 
Paryžiaus teatrų ir atsisėsti parteryje; be to, administracija apsiima teikti 
ponams svetimšaliams visų pageidaujamų meno ir kitų sričių žinių“. Bet 
spaustuvininkas nuolat grasino, buto savininkas reikalavo nuomos, ku- 
rios jau trys ratos buvo nemokėtos, kasdien kilo aibės įvairių kitų sunku- 

mų, ir Jusonė būtų jau uždaręs Meną, jei ne advokatas, kuris jį visą laiką 
nuo to atkalbinėjo ir kasdien stengėsi palaikyti jo nuotaiką. Jis atsivedė jį 
su savimi, norėdamas suteikti savo pasiūlymui daugiau svarbos. 

— Mes atėjome dėl laikraščio, — tarė jis. 

— Taip? Tu dar vis apie jį mąstai? — abejingai paklausė Frederikas. 

— Žinoma, mąstau! 

Ir jis dar kartą išdėstė savo planą. 

Spausdindamas biržos pranešimus, jis užmegsiąs santykius su finan- 
sininkais ir per juos gausiąs šimtą tūkstančių frankų, reikiamų užstatui. 
Bet, norint laikraštųų padaryti politinį, reikia visų pirma sutelkti aplink jį 
gerą būrį skaitytojų; O to neįmanoma padaryti be šiokių tokių išlaidų: 
tiek ir tiek popieriui, spaustuvei, kontorai; trumpai sakant, reikėtų pen- 
kiolikos tūkstančių frankų. 

— Aš neturiu pinigų, — tarė Frederikas. 

— O mes tai turim?! — atšovė Delorjė, sunėręs rankas ant krūtinės. 

Frederikas, užsigavęs dėl to mosto, pasakė: 

— O kuo aš čia dėtas? 

— A! Puiku! Pas juos kūrenasi židinys, jie valgo triufelius, miega pui- 
kioje lovoje, turi biblioteką, karietą, viską, ko širdis trokšta! O kad kitas 
palėpėje kalena dantimis iš šalčio, pietauja už dvidešimt sū, dirba kaip 
katorgininkas ir neišbrenda iš vargo, tai kuo jie čia dėti? 

Ir jis kartojo „kuo jie čia dėti?“ su ciceroniška ironija, kuri atsidavė 
Teismo rūmais. Frederikas norėjo atsakyti. 

— Na, žinoma, suprantu, visokie reikalai... aristokratiški, nes, be abe- 
jonės... kokia nors moteris... 

— O kad ir taip būtų! Ar aš nesu laisvas?.. 

— Ol.. Kuo laisviausias! 

Valandėlę patylėjęs: 

— Pažadai — labai patogus dalykas! 

— Viešpatie! Aš gi jų neatsisakau! — atsiliepė Frederikas. 

Advokatas kalbėjo toliau: 

— Kol koledže draugas tau prisiekia, kad steigsime kartu falangas, 
seksime Balzako „Trylikos“ pavyzdžiu! O vėliau susitikęs: sudiev, bro- 

leli, eik iš kur atėjęs! Nes tas, kuris galėtų padėti kitam, laiko užgniaužęs 
viską sau vienam. 

— Kaip tai? 

— Taip! Tu mūsų net nesuvedei su Dambrezu. 
išbalusiu veidu advokatas pasirodė jam toks kelmas, kad jis nenusilaikė ir 
nusišypsojo su panieka. Delorjė pastebėjo tai ir išraudo. 

Jis jau buvo paėmęs skrybėlę išeiti. Jusonė, baisiai susirūpinęs, sten- 
gėsi maldaujamais žvilgsniais suminkštinti jam širdį; Frederikui nusisu- 
kus nuo Delorjė, Jusonė tarė jam: 

— Klausykite, mielasis! Būkite mano mecenatu! Paglobokite meną!.. 

Frederikas staiga nusileido, paėmė lakštą popieriaus ir, pakeverzojęs 
jame kelias eilutes, atkišo jj jam. Laikraštininko veidas nušvito. Paskui, 
perduodamas lakštą Delorjė, jis tarė jam: 

— Atsiprašykite, jūsų malonybe! 

Jų draugas maldavo savo notarą atsiųsti jam kuo greičiausiai penkio- 
lika tukstančių frankų. 

— A! Dabar aš matau, kad tai tu! - tarė Delorjė. 

— Bajoro žodis! — pridūrė pokštininkas. — Jūs esate puikus vyras, mes 
jums užtikriname vietą naudingų žmonių galerijoje! 

Advokatas nuo savęs pridūrė: 

— Tu nieko neprarasi, dar uždirbsi, įdėjęs pinigus į laikraštį. 

— Dievaž! — suriko Jusonė. — Duodu galvą nukirsti, kad taip ir bus. 

Ir jis prisakė tiek kvailysčių ir tiek stebuklingų pažadų (kuriais gal net 
pats tikėjo), jog Frederikas nebenumanė, iš ko jis juokiasi: iš kitų ar iš savęs. 


Tą patį vakarą jis gavo motinos laišką. 

Truputį šaipydamasi, jinai stebėjosi, kaip jis iki šiol dar ne ministras. 
Toliau ji rašė apie savo sveikatą ir kad ponas Rokas dabar ją lankąs. 
„Nuo to laiko, kai liko našlys, aš nematau kliūčių priiminėti jį pas save. 
Luiza labai pasikeitė į gerą pusę“. Ir prieraše „Tu nieko man nerašai, kad 
bendrauji su tokiu svarbiu žmogumi kaip ponas Dambrezas; tavim dėta 
aš juo pasinaudočiau“. 

Kodėl ne? Frederiko intelektualinės ambicijos jį apleido, o jo turtai 
(jis pats pamatė) ne tokie jau dideli; apmokėjus skolas ir atidavus drau- 
gams prižadėtą sumą, jo pajamos sumažės bent keturiais tūkstančiais 
frankų. Be to, jis jautė, kad reikia pakeisti savo gyvenimą ir imtis ką nors 
veikti. Todėl kitą dieną, pietaudamas pas ponią Arnu, pasakė jai, kad jo 
motina neduodanti jam ramybės, ragindama pasirinkti profesiją. 

— O aš maniau, - atsiliepė ji, - kad ponas Dambrezas turėjo jus įtai- 
syti Valstybės taryboje. Tai jums labai pritiktų. 

Vadinasi, ji to nori. Jis paklausė. 

Bankininkas, kaip pirmą kartą, taip ir dabar, sėdėjo už savo rašomo- 
jo stalo; jis mostu paprašė Frederiką luktelėti; mat kažkoks ponas, stovįs 
nugara į duris, kalbėjosi su juo apie svarbius reikalus. Jie minėjo akmens 
anglį ir kelių bendrovių sujungimą į vieną. 

Generolo Fua* ir Liudviko Pilypo portretai kabėjo vienas iš vienos, 
kitas iš kitos pusės veidrodžio; lentynos byloms pasienyje buvo iki pat 
lubų, dar stovėjo šešios šiaudinės kėdės, ir tai buvo viskas; mat ponas 
Dambrezas nematė reikalo kaip nors ypatingai puošti tą būstą, iš kurio 
jis valdė savo turtus; tai buvo panašu į tas tamsias virtuves, kuriose ren- 
giami puikūs pokyliai. Frederikui itin krito į akis dvi didžiulės geležinės 
spintos kampuose. Jis suka sau galvą, kiek milijonų galėtų jose tilpti. 
Bankininkas vieną iš jų atrakino; metalinės durys atsidarė; viduje, be 
sąsiuvinių mėlynais viršeliais, nieko daugiau nesimatė. 

Galiausiai žmogus, su kuriuo kalbėjosi ponas Dambrezas, praėjo pro 
Frederiką. Tai buvo senis Udr1. Abu sveikindamiesi išraudo; tai, matyt, 
nustebino poną Dambrezą. 

Šiaip jis buvo Frederikui labai malonus. Nieko nesą lengviau, kaip 
rekomenduoti savo jauną bičiulį teisingumo ministrui. Jie galėsią tik 
džiaugtis gavę tokį žmogų; ir, užbaigdamas savo mandagų priėmimą, jis 
pakvietė Frederiką į vakarą, kurį kėlė artimiausiomis dienomis. 


* Maksimilianas Fua (Foy, 1775-1825) — generolas, suimtas prancūzų buržua- 
zinės revoliucijos laikais už kontrrevoliucinį nusiteikimą, paleistas po Termidoro. 
Prisidėjęs prie respublikinių konstitucionalistų, jis veikė prieš Napoleoną, paskui 
pripažino Burbonus. 

Frederikas sėdo jau į karietą važiuoti į tą pokylį, kai iš Maršalės atėjo 
laiškas. Žibintų šviesoje jis perskaitė: 

„Brangusis, aš paklausiau jūsų patarimų. Ką tik išvariau savo Lauki- 
nį. Nuo ryt vakaro — laisvė? Na, ar ne puiki esu mergiotė?“ 

Ir viskas. Bet juk tai ne kas kita, kaip kvietimas užimti laisvą vietą. Jis 
šūktelėjo iš džiaugsmo, įsidėjo laiškelį į kišenę ir nuvažiavo. 


Du raiti policininkai stovėjo gatvėje. Virtinės lempučių degė viršum 
abiejų vartų, o tarnai šūkčiojo kieme vežėjams, kad pavažiuotų karietas 
po prienamio stogeliu. Paskui vestibiulyje triukšmas staiga nurimo. 

Laiptų aikštelėje buvo pilna aukštų medžių; iš porcelianinių rutulių 
sklido šviesa, krintanti ant sienų vilnimis kaip balto atlaso muarai. Fre- 
derikas greit pakilo laiptais. Durininkas sušuko jo pavardę; ponas Dam- 
brezas ištiesė jam ranką; kone tuoj pat pasirodė ir ponia Dambrez. 

Ji vilkėjo šviesiai violetine suknia su mezginiais; plaukai buvo su- 
garbanoti puošniau, negu paprastai, bet ji neturėjo užsidėjusi nė vieno 
brangaus pašvaito. 

Ponia Dambrez pagailavo, kad jis taip retai užeinąs, pasakė ir dar 
žodį kitą. Svečiai rinkosi; vieni sveikinosi pasvirdami kažkaip visu lieme- 
niu į šoną, kiti lenkėsi dvilinki, o dar kiti tenkinosi linktelėdami galvą; 
atėjo vyras su žmona, paskui — gausi šeima, ir visi sklido po svetainę, kur 
jau buvo pilna svečių. 

Vidury kambario, po sietynu, didžiulis stovas laikė gėlių lentynėlę, 
iš jos išsvirusios gėlės karojo it skrybėlių plunksnos viršum galvų mo- 
terims, susėdusioms aplinkui; kitos viešnios įsitaisė foteliuose, sustaty- 
tuose dviem tiesiomis eilėmis su simetriškais protarpiais, paliktais ties 
plačiomis šviesiai raudono aksomo langų užuolaidomis ir ties aukštomis 
atviromis durimis su auksuotomis staktomis. 

Minia vyrų, stoviniuojančių ant parketo su skrybėlėmis rankose, 
juodavo iš tolo viena ištisa mase, kurioje ordinų kaspinėliai, įsegti į kil- 
peles, skyrėsi šen ten raudonais taškais, o vienodas kaklaraiščio baltis 
dar labiau tamsino. Be jaunėlių su prasikalančiomis barzdelėmis, visi 
kiti atrodė taip, it nuobodžiautų; keli puošeivos, nutaisę paniurusias 

minas, sūpavosi ant užkulnių. Žilių, perukų buvo daug; vienur kitur 
blizgavo plikė; nuvytę veidai, vieni baisiai raudoni, kiti pernelyg blyš- 
kus, bylojo apie baisų nuovargį — visi tie žmonės priklausė politikai ar 
verslui. Ponas Dambrezas buvo pakvietęs ir keletą mokslininkų, aukš- 
tų pareigūnų, kokį trejetą garsių gydytojų, jis kukliai gynėsi nuo pagy- 
rimų, kurių svečiai nešykštėjo jo iškeltam vakarui, ir nuo užuominų 
apie jo turtus. 

Visur zujo šeimynykščiai, padabinti plačiomis auksinėmis juostomis. 
Dideli sienų šviestuvai žydėjo ugninėmis puokštėmis apmušalų fone, 
atsispindėdami po keliskart veidrodžiuose; prie vienos valgomojo kam- 
bario sienos, kurią puošė jazminai, stovėjo bufetas, atrodantis kaip di- 
dysis katedros altorius arba kaip aukso ir sidabro gaminių paroda — tiek 
ten buvo sidabrinių ir paauksuotų pusdubenių, gaubtų, peilių, šakučių 
ir šaukštų, taip pat briaunoto krištolo, iš kurio nuo šviesos tryško vai- 
vorykštės spalvų spinduliai, kryžmai susikertą viršum valgių. Trys ki- 
tos svetainės buvo kupinos meno dalykų: ant sienų — garsių tapytojų 
peizažai, ant stalų — dramblio kaulo ir porceliano dirbiniai, ant lentynų 
ir atbrailų — įvairūs dailės mažmožiai, priešais langus kėtojosi lakuotos 
sofutės, ant židinių baltavo aukštai kamelijos, o lengva muzika dūzgė iš 
tolo it bičių avilys. 

Kelios poros šoko kadrilį, ir tos pačios — taip jau be jokio užsidegi- 
mo, kad atrodė kaip suvarytos atlikti pareigą. 

— Arjūs, panele, buvote pastarojoje labdaros puotoje Lambero rū- 
muose? 

— Ne, pone! 

— Greit pasidarys čia baisiai karšta. 

— O! Tiesa! Bus tvanku! 

— Kieno gi šita polka? 

— Negaliu pasakyti! Nežinau, ponia! 

Už Frederiko nugaros trys seniokai, kurie darė, ką galėjo, kad atro- 
dytų jaunesni, blevyzgojo, sustoję prie lango; kiti kalbėjosi apie geležin- 
kelius, apie laisvą prekybą; jaunas sportininkas pasakojo medžioklišką 
anekdotą; kažkoks legitimistas ginčijosi su orleanistu. 

Slankiodamas nuo vieno būrelio prie kito, Frederikas užtiko kam- 
barį, kuriame žmonės, susėdę prie staliukų, lošė kortomis ir kur rimtų 
vyrų draugijoje jis pamatė Martinoną, „priskirtą dabar prie sostinės 
prokuratūros“. 

Barzda, kurią jis nešiojo pakaklėje ir kuri puikiu juodų plaukų su- 
glostymu buvo tikras stebuklas, sudarė labai tinkamus rėmus jo stam- 
biam vaškiniam veidui; pats jis, išlaikydamas aukso vidurį tarp puoš- 
numo, pritinkančio jo amžiui, ir orumo, kurio reikalavo profesija, čia 
brukosi nykštį po pažasčia, sekdamas dabitų įpročiu, čia dėjo plaštaką už 
liemenės pagal doktrinierių madą. Nors avėjo puikiausio lako batelius, 
bet skutosi ir smilkinius, kad kakta atrodytų kaip mąstytojo. 

Po kelių žodžių, šaltai pasakytų Frederikui, jis nusisuko vėl prie savo 
pašnekovų. Vienas namų savininkas porino: 

— Tai yra tokia žmonių klasė, kurios svajonė — sugriauti visuomenę. 

— Jie reikalauja organizuoti darbą! — pritarė antras. — Tik pamanyktt! 

— Ko jūs benorite iš kitų, — pridėjo trečias, — jei ponas de Ženudas* 
tiesia ranką $72c/ laikraščiui. 

— Ir jei net konservatoriai vadina save progresistais! Kokio dar 
progreso jiems reikia? Respublikos? Tarsi tai būtų galimas dalykas 
Prancūzijoje. 

Visi sutiko, kad respublika Prancūzijoje yra visai negalimas dalykas. 

— Šiaip ar taip, — pasakė balsiai vienas ponas, — pas mus per daug jau 
svarbiu dalyku laikoma revoliucija: kiek jos istorijų išleista, kiek knygų 
apie ją prirašyta! 

— Visai užmirštant, — pritarė Martinonas, — kad yra galbūt daug rim- 
tesnių studijuotinų dalykų! 

Kažkoks vyriausybės šalininkas užsipuolė teatro skandalus: 

— Kad ir, pavyzdžiui, ta naujoji drama Karalienė Margo — ji pežengia 
visas ribas! Koks reikalas kalbėti mums apie Valua? Juk visa tai nepa- 


* Antuanas Eženas Ženudas (de Genoude, 1792-1849) — prancūzų publicistas ir 
istorikas, redagavęs monarchistinį „Prancūzijos laikraštį“. Stodamas 1830-1848 m. už 
visuotinę rinkimų teisę, jis tikėjosi liaudies balsais grąžinti legitiminę monarchiją. 

lankiai atvaizduoja karaliaus valdžią. Tas pats ir su spauda! Kad ir ką 
sakytų kas apie rugsėjo įstatymus, jie yra per daug švelnūs! Aš įvesčiau 
karo teismus žurnalistams pažaboti! Ir už mažiausią įžūlumą — teisman! 
Pažiūrėtum tada! 

— O! Atsargiau, pone, atsargiau! — atsiliepė toks profesorius. — Ne- 
užsipulkime mūsų brangių iškovojimų, laimėtų tūkstantis aštuoni šimtai 
trisdešimtaisiais metais! Gerbkime mūsų laisves! Imkimės geriau decent- 
ralizacijos, išskirstykime po kaimus miesto gyventojų perteklių. 

— Kaimai taip pat užkrėsti! — sušuko katalikas. — Sustiprinkite pir- 
ma religiją! 

Martinonas pasiskubino pritarti: 

— Iš tikro religija — tai bent stabdys! 

Visos nelaimės einančios iš to, kad kiekvienas trokštąs iškilti aukš- 
čiau už savo klasę, prabangiai gyventi. 

— Bet, — nesutiko pramonininkas. — prabanga juk skatina prekybą. 
Todėl aš ir pritariu Nemuro kunigaikščiui, kuris reikalauja, kad į jo vaka- 
rus vyrai eitų su trumpomis kelnėmis. 

— Ponas Tjeras vis tiek nuėjo su ilgomis. Girdėjote, ką jis pasakė? 

— Taip, puikiai pasakė! Bet jis linksta į demagogiją, ir jo kalba apie 
pareigų nesuderinamumą bus turėjusi įtakos gegužės dvyliktos dienos 
pasikėsinimui. 

— Al Šit kaip! 

— Ehėhė! 

Rateliui reikėjo prasiskirti, praleisti tarną, padėklu nešiną, į lošimų 
kambarį. 

Ant stalų degė žvakės su žaliais gaubtais, gulėjo kortos ir auksiniai 
pinigai. Frederikas sustojo prie vieno stalo, pralošė vienuolika napoleo- 
nų — visus, kiek turėjo atsinešęs, apsisuko ir, nuėjęs toliau, atsidūrė ant 
slenksčio į buduarą, kuriame pamatė ponią Dambrez. 

Buduaras buvo pilnas moterų, susėdusių šalimais ant minkštų ta- 
burečių. Ilgi sijonai, pasipūtę iš visų pusių, atrodė kaip bangos, iš kurių 
kyšojo jų liemenys; krūtinės baltavo korsažų iškirptėse. Kone visos 
laikė rankoje po puokštelę žibučių. Matinis pirštinių tonas ryškino jų 

rankų prigimtą baltumą. Nuo pečių sviro kutai ir žolės; ir pamačius, 
kaip kartais kuri iš jų dėl ko nors suvirpa, darėsi baugu, kad jos dra- 
bužis nenukristų nuo jos. Bet drabužių pagundą mažino veidų pado- 
rumas: jie daugelio buvo net kone gyvuliškai ramus, ir tas pusnuogių 
moterų susibūrimas priminė žmogui haremą; jaunuoliui šovė į galvą 
net dar stačiokiškesnis palyginimas. Ir iš tikro ten buvo visos grožio 
rūšys: anglės brangių knygų iliustracijų profiliais; viena italė, kurios 
akys žėrėjo it Vezuvijus; trys seserys, apsirengusios mėlynai; trys nor- 
mandės, šviežios kaip obelys balandžio mėnesį; aukšta rudaplaukė 
dama su ametistų pašvaitų; ir baltas spindėjimas deimantinių puokšte- 
lių, tirtančių plaukuose, žibančios dėmės brangakmenių, pridėliotų ant 
krūtinių, ir švelnus perlų blizgesys, pabrėžiantis veidų baltumą, pynėsi 
su aukso žiedų tviskėjimu, su mezginiais, su pudra, su plunksnomis, 
su lūpučių raudoniu, su dantų perlamutru. Nuo apvalių lubų, panašių 
į kupolą, buduaras panėšėjo į pintinę, o vėduoklėms plazdant jautei 
kvapnaus oro srovę. 

Frederikas, atsistojęs už jų su monokliu akyje, galvojo, kad ne visų 
jų pečiai be priekaištų; jis prisiminė Maršalę, ir mintis apie ją šalino pa- 
gundą ir guodė jį. 

Jis įsižiūrėjo į ponią Dambrez, ir ji pasirodė jam žavinga, nors burna 
per plati, o šnervės per daug išpūstos. Bet jos grakštybė buvo ypatinga. 
Jos plaukų garbanose jautei kažkokį aistringą ilgesį, o agatų spalvos kak- 
ta atrodė valdinga ir pilna visokių paslapčių. 

Ji turėjo šalia pasisodinusi vyro dukterėčią, jauną, bet gana negražią 
mergaitę. Ponia Dambrez kėlėsi kartkartėmis sutikti naujų viešnių; mo- 
teriškų balsų klegesys stiprėdamas panėšėjo į paukščių čiauškesį. 

Kalbėjo apie Tuniso ambasadorius ir apie jų drabužius. Viena dama 
buvo dalyvavusi paskutiniame Akademijos posėdyje; kita pasakojo apie 
Moljero Don Žuaną, neseniai iš naujo pastatytą Prancūzų teatre. Paro- 
džiusi akimis į savo dukterėčią, ponia Dambrez pridėjo pirštą prie lūpų, 
tačiau prasiveržusi šypsena paneigė tą griežtumą. 

Staiga pro priešakinės duris įėjo Martinonas. Ji atsistojo. Jis padavė 
jai alkūnę, ir jinai paėmė jį už parankės. Frederikas, norėdamas matyti, 

kaip Martinonas toliau rodys savo galantiškumą, perėjo per lošėjų kam- 
barį ir didžiojoje svetainėje pasivijo juos; ponia Dambrez tuoj pametė 
savo kavalierių ir ėmė draugiškai šnekėtis su Frederiku. 

Kad jis nelošiąs kortomis ir nešokąs, tai esą jai suprantama. 

„Jaunystėje žmogus liūdi!“ Paskui, metusi žvilgsnį į pokylį, ji pridūrė: 

— Be to, visa šitai ne taip jau ir linksma! Bent kai kuriems žmonėms! 

Ir ji stoviniavo prie fotelių eilės, sakydama čia vienai, čia kitai sė- 
dinčiai viešniai ką nors malonaus, o tuo tarpu kažkokie akiniuoti seniai 
prieidami kalbėjo jai komplimentus. Kai kuriems iš jų ji pristatė Frede- 
riką. Ponas Dambrezas paėmė švelniai už alkūnės ir išsivedė Frederiką 
į terasą. 

Jis matęsis su ministru. Dalykas pasirodęs ne toks lengvas. Stojant 
auditoriumi į Valstybės tarybą, reikią pirma išlaikyti egzaminą. Frederi- 
kas, kurį apėmė nesuprantamas pasitikėjimas savimi, atsakė, kad kodėl 
ne, galįs ir išlaikyti, jam tie dalykai esą žinomi. 

Finansininkas tuo nė kiek nesistebįs, jis daug gera apie jį girdėjęs iš 
pono Roko. 

Sulig tais žodžiais Frederikui iškilo prieš akis Luiza, motinos namai, 
jo kambarys; jis prisiminė, kad tokiomis naktimis, kaip dabar, jis sėdėda- 
vo ten prie lango ir klausydavosi, kaip darda pro šalį vežimai, prikrauti 
prekių. Liūdno laiko prisiminimas nukreipė jo mintį į ponią Arnu; ir jis 
tylėdamas vaikščiojo po terasą. Tamsumoje aukštai raudonavo langų ket- 
virtainiai; pokylio ūžesys silpnėjo; karietos pradėjo išvažinėti. 

— Kodėl gi, - paklausė ponas Dambrezas, — jūs būtinai norite stoti į 
Valstybės tarybą? : 

Ir liberaliu tonu įtikinėjo, kad valstybinės tarnybos perspektyvos 
esančios menkos, kad jis tai puikiai žinąs; daug geriau'esą imtis verslo. 
Frederikas atsakė, kad sunku jo išmokti. 

— A! Tas tai nebaisu! Aš greit jus pralamdyčiau. 

Nejaugi jis norėtų priimti jį kompanionu? 

Jaunuolis it žaibo nušviestas pamatė akimirką didžiulius turtus, tu- 
rinčius priklausyti jam ateityje. 

— Grįžkime į vidų, — tarė bankininkas. — Jūs liksite vakarienės, tiesa? 

Buvo trečia valanda. Svečiai skirstėsi. Parengtas artimiesiems stalas 
laukė valgomajame. 

Ponas Dambrezas, pamatęs Martinoną, priėjo prie žmonos ir paty- 
liukais paklausė: 

— Ar tai jūs jį pakvietėt? 

Ji sausai atsakė: 

— Na, žinoma! 

Dukterėčios nebuvo. Visi daug gėrė, kvatojo, ir net rizikingi juo- 
kai nieko nebepiktino; prie stalo tvyrojo tas palengvėjimas, kuris ateina 
žmonėms po ilgesnio varžymosi. Vienas tik Martinonas sėdėjo rimtas; 
jis atsisakė gerti šampaną, manydamas, kad to reikalauja geras tonas; 
šiaip jau jis buvo atidus kitiems ir baisiai mandagus; nusiskundus dusuliu 
ponui Dambrezui, mat šis turėjo siaurą krūtinę, jis kelis kartus pasitei- 
ravo apie jo savijautą, kiekvieną sykį nukreipdamas savo melsvas akis į 
ponios Dambrez pusę. 

Jinai paklausė Frederiką, kas iš merginų jam šį vakarą labiausiai pa- 
tikusios. Jis nepastebėjęs nė vienos, kuri būtų jam kritusi į akis, be to, iš 
viso jo širdis labiau linkstanti į trisdešimties metų moteris. 

— Įdomi mintis! — atsakė ji. 

Paskui, kai svečiai jau vilkosi kailinius ir apsiaustus, ponas Dambre- 
zas tarė Frederikui: 

— Ateikite kurį rytą pas mane, pasikalbėsime. 

Martinonas, nulipęs į apačią, užsidegė cigarą, ir jam čiulpiant jį, jo 
profilis atrodė toks sunkus, kad Frederikas nesusilaikė nepasakęs: 

— Gerą galvą tu turi, garbės žodis! 

— Jinai apsuko nebe vieną galvą! — atrėžė jaunas teisininkas. 

Tai sakydamas, jis atrodė tuo pat metu ir įsitikinęs tuo, ką sako, ir 
pyktelėjęs už pastabą. 

Frederikas, eidamas gult, permetė mintimis praleistą vakarą. Pirmiau- 
sia jo apsitaisymas (jis ne kartą stebėjo save veidrodyje), pradedant frako 
sukirpimu ir baigiant batelių raiščiais, buvo be priekaištų; jis kalbėjosi 
su reikšmingais žmonėmis, matė iš arti, kaip atrodo turtingos moterys; 
ponas Dambrezas laikėsi su juo kuo gražiausiai, o ponia Dambrez kone 

viliojo. Jis svarstė kiekvieną, kad ir menkiausią jos žodį, kiekvieną žvilgs- 
nį, aibes visokių, rodos, neapibrėžiamų, bet vis dėlto reikšmingų dalykų. 
Būtų pašėliškai puiku turėti tokią meilužę! O kodėl pagaliau ir ne? Kuo 
jis blogesnis už kitus? Gal ji taip labai ir nesispirtų? Dar prisiminė Marti- 
noną it užmigdamas nusišypsojo iš pagailos tam puikiam berniokui. 

Ji pažadino mintis apie Maršalę; jos laiškelio žodžiai: „nuo rytoj va- 
karo“ nieko kito negalį reikšti, kaip tik tai, kad ji skiria jam šiai dienai 
pasimatymą. Jis palaukė iki devintos ir nubėgo pas ją. 

Kažkas, užkopęs laiptais pirma jo, užtrenkė jos duris. Jis patraukė 
skambutį; Delfina atėjo atidaryti ir tvirtino, kad ponios nesą namie. 

Frederikas spyrėsi, prašė. Jis turįs jai pranešti labai svarbų dalyką, 
pasakyti porą žodžių, ir viskas. Pagaliau šimto sū argumentas ją galutinai 
įtikino, ir Delfina paliko jį prieškambaryje vieną. 

Atėjo Rozanetė — vienmarškinė ir palaidais plaukais; ir, linguodama su 
pasigailėjimu galvą, ji iš tolo abiem rankomis rodė negalinti jo priimti. 

Frederikas neskubėdamas nulipo laiptais atgal. To jos kaprizo buvo 
jam per daug. Jis negalėjo suprasti, kas čia darosi. 

Namų priedurėje jį sustabdė panelė Vatnaz. 

— Ar Jinai įsileido jus? 

— Ne! 

— Išvarė pro duris? 

— Iš kur jūs žinot? 

— Iš akių matyt! Bet einam! Einam iš čia! Aš dūstu! 

Ji išėjo su juo į gatvę. Ji buvo tikrai uždususi. 

Jis jautė, kaip jos liesa ranka dreba, padėta ant jo rankos. Staiga jinai 
pratrūko: 

— A! Niekšas! 

— Kas toks? 

* — Kas? Jis. Delmaras. 

Toks paslapties atskleidimas įžeidė Frederiką; jis dar paklausė: 

— Ar tamsta esi tikra? 

— Aš gi jums sakau, kad atsekiau jam iš paskos! — sušuko Vatnaz. — 
Mačiau, kaip jis įėjo! Dabar jums aišku? Bet to reikėjo ir laukt; aš gi pati, 

kaip kvaila, nuvedžiau jį pas ją! Ir kad jūs žinotumėt, Viešpatie brangus! 
Aš jį priglaudžiau, aš jį maitinau, aš jį aprengiau; ir kiek dėl jo prisibėgio- 
jau po redakcijas! Aš jį mylėjau kaip motina! 

Paskui su pašaipa: 

— Bet mat prireikė ponui aksomo drabužių! Jam tai čia tiktai išskaičia- 
vimas, daugiau nieko! Oi! Aš gi ją atsimenu nuo tada, kai ji dar tebebuvo 
prasta siuvėjėlė! Jei ne aš, būtų jau ne kartą nugrimzdusi į purvą. Bet aš 
ją dar pamurdysiu! Taip, taip! Aš jau pasistengsiu, kad ji nusibaigtų kur 
prieglaudoje! Viską iškelsiu į aikštę! 

Ir jos pyktis papylė it paplavų srautas Frederikui po kojų visus jos 
varžovės gėdingus dalykus. 

— Ji gulėjo su Žiumijaku, su Flakuru, su mažiuku Alaru, su Berti- 
no, su Sen Valeri, tuo, kur raupuotas. Ne, ne su tuo! Su kitu! Jų yra du 
broliai. Pagaliau vis tiek! Ir jei pasitaikydavo kas nemalonaus, sutvarky- 
davau aš. O ką aš iš to turėjau? Juk ji baisiai šykšti! Be to, sutikite, kad 
bendrauti su ja nedidelis malonumas, nes mudvi vis dėlto ne to paties 
sluoksnio! Aš ne kokia skraistė! Aš neparsidavinėju! Nekalbant jau, kad 
jį kvaila kaip bato aulas. Ji rašo „kategoriją“ su 5. Pagaliau jie vienas 
kito verti; atitiko kirvis kotą, nors jis ir tituluoja save artistu ir dedasi 
genijumi! Bet - Dieve tu mano! - jei jis turėtų bent paprasto proto, tai 
tokios gėdos nebūtų užsitraukęs! Kas gi meta aukščiau stovinčią moterį 
dėl kokios šliundros? Pagaliau man jo ir nereikia. Jis išnegražėjo! Aš jo 
nebekenčiu! Jei sutikčiau, tai spjaučiau į akis. (Ji spjauna.) Dabar jis man 
to tėra vertas! O su Arnu, a? Kokia šlykštybė! Kiek kartų jis jai dova- 
nojo! Sunku ir įsivaizduoti, kiek jis jai visko padarė! Ji turėtų jam kojas 
bučiuoti! Jis toks dosnus, toks geras! 

Frederikas džiaugėsi, girdėdamas, kaip ji plūsta Delmarą. Jis buvo ap- 
sipratęs, kad pas Rozanetę vaikšto Arnu. Bet ši jos išdavystė jam pasirodė 
nenormali, nepateisinama — senmergės įdūkiu apsikrėtė jis pats; jis pajuto 
lyg ir užuojautą fajanso fabrikantui. Staiga jis atsidūrė prie jo namų; jis nė 
nepastebėjo, kaip panelė Vatnaz atvedė jį į Puasonjerės priemiestį. 

— Štai mes ir atvykom, — tarė jinai. — Aš negaliu užeiti. Bet jums, jums 
juk nėra jokių kliūčių? 

— O ko man ten eiti? 

— Pasakyti, kaip yra, po velnių, kad žinotų! 

Frederikas, it iš miego staiga pažadintas, susivokė pagaliau, į kokią 
niekšybę jinai jį stumia. 

— Na, kaip? — klausė Vatnaz. 

Ji pakėlė akis į trečią aukštą. Pas ponią Arnu buvo šviesu. Iš tikro 
jam nebuvo jokių kliūčių užeiti. 

— Aš jūsų čia palauksiu. Eikit 91! 

Tie komandos žodžiai galutinai jį atšaldė, ir jis pasakė: 

— Aš ten užtruksiu ilgai. Jums neverta laukti. Rytoj aš pas jus 
užeisiu. 

— Ne, ne! — priešinosi jinai trypdama kojomis. — Pasiimkite jį! Nuves- 
kite! Padarykite taip, kad jis juos užkluptų! 

— Bet Delmaro jau nebebus! 

Ji nuleido galvą. 

— Gal ir taip. 

Ir ji stovėjo tylėdama vidury gatvės, lenkiama vežimų; paskui, įbedu- 
si į Frederiką laukinės katės akis, ji tarė: 

— Vadinasi, aš galiu jumis pasikliauti, taip? Tai šventa dabar tarp mu- 
dviejų! Na, veikite! Iki rytojaus! 

Frederikas, eidamas koridorium, išgirdo du prieštaraujančius balsus. 
Ponios Arnu balsas sakė: 

— Nemeluok! Kam meluoji! 

Jis iėjo. Abu nutilo. 

Arnu vaikščiojo po kambarį, 0 jo žmona sėdėjo ant mažos kėdutės 
prie židinio, baisiai išbalusi ir įbedusi žvilgsnį kažkur į vieną tašką. Fre- 
derikas gręžėsi išeiti vėl. Arnu pagriebė jam už rankos, apsidžiaugęs, kad 
atėjo pagalba. 

— Bet aš bijau... — tarė Frederikas. 

— Pasilikit! — pašnibždėjo Arnu jam į ausį. 

Žmona prabilo: 

— Nemanykite nieko bloga, pone Moro! Tai yra dalykai, kurių kartais 
pasitaiko šeimyniniame gyvenime. 

— Jie patys savaime neatsiranda, — tarė smagiai Arnu. — Žinot, kaip su 
moterimis! Jos gi pilnos ožių. Kad ir manoji, pavyzdžiui, visai nebloga. 
Atvirkščiai! Ir vis tiek šit jau valanda laiko ji suka man galvą su visokio- 
mis istorijomis. 

— Jos yra tikros! — pasakė ponia Arnu, pritrūkusi kantrybės. — Nes 
juk tu gi jį nupirkai. 

— Aš? 

— Žinoma, kad tu! Persų parduotuvėje. 

„Kašmyras!“ — suprato Frederikas. 

Jis jautėsi kaltas ir išsigando. 

Jinai tuoj pat pridūrė: 

— "Tai buvo praeitą mėnesį, šeštadienį, keturioliktą. 

— Al Ir nepataikei... Tą dieną aš kaip tik buvau Krejyje. Taigi matai. 

— Nieko panašaus. Keturioliktą mes buvom pietų pas Bertenus. 

— Keturioliktą? — pakartojo Arnu, pakėlęs akis į viršų, it norėdamas 
prisiminti datą. 

— Ir net galiu pasakyti, kad pardavėjas, kuris tau jį pardavė, buvo 
šviesiaplaukis. 

— Iš kur aš galiu atsiminti, kaip atrodo pardavėjai! 

— O vis dėlto jis, o ne kas kitas, užrašė tavo padiktuotą adresą: Lava- 
lio gatvė, 18. 

— Iš kur tu žinai? — paklausė Arnu nustebęs. 

Ji gužtelėjo pečiais. 

— O! Labai paprastai: aš nunešiau pataisyti savo kašmyrą, ir skyriaus 
vedėjas man pasakė, kad ką tik išsiuntęs kitą tokį pat poniai Arnu. 

— Ar aš turiu būti kaltas, kad toje pačioje gatvėje gyvena kažkokia 
kita ponia Arnu? 

— Taip! Jei tokia ir gyvena, tai jinai nėra Žako Arnu žmona, — atsakė ji. 

Tada jis pradėjo paistyti, stengdamasis įrodyti, kad nekaltas, čia įvy- 
kusi kokia klaida, koks nors aplinkybių sutapimas, vienas iš tų neišaiš- 
kinamų dalykų, kurių gyvenime pasitaiką. Nereikia, girdi, skubintis pa- 
smerkti žmogų dėl kokio menko įtarimo, dėl kažkokios neaiškios žymės; 
ir jis priminė nelaimingo Lesiurko pavyzdį. 

— Šitaip ar taip, aš tvirtinu, kad tu klysti! Nori, kad prisiekčiau? 

— Nėra prasmės! 

— Kodėl? 

Ji žiūrėjo jam tiesiai į akis, nieko nesakydama; paskui ištiesė ranką, 
paėmė nuo židinio sidabrinę dėžutę ir, išėmusi iš jos, atkišo jam atskleis- 
tą sąskaitą. 

Arnu paraudo iki ausų, ir jo sumišęs veidas paburko. 

— Na, ką dabar sakysi? 

— Bet... — atsakė jis iš lėto, — ką 91 tai įrodo? 

— Ką įrodo?.. — pakartojo ji su ypatinga gaida balse, kurioje buvo 
justi ir skausmo, ir ironijos, — ką įrodo?.. 

Arnu vartė sąskaitą rankose, neatitraukdamas nuo jos akių; ga- 
lėjai pamanyti, kad jis tikisi išspręsti su jos pagalba kokią svarbią 
problemą. 

— A! Tiesa! Tiesa! Dabar atsiminiau! — tarė jis pagaliau. — Tai čia kitas 
buvo mane prašęs, kad aš nupirkčiau! Jūs turite tai taip pat atsiminti, 
Frederikai! (Frederikas tylėjo). Tai tasai... kaip jis... senis Udri buvo pa- 
vedęs man tą kašmyrą nupirkti. 

— O kam? 

— Savo meilužei! 

— Jūsų meilužei! — sušuko ponia Arnu, išsitiesusi visu ūgiu. 

— Aš tau prisiekiu... 

— Nepradėkite iš naujo! Aš gi žinau viską! 

— A! Labai gerai! Vadinasi, šnipinėji mane! 

Ji šaltai atsakė: 

— Gal tai žeidžia jūsų švelnią sielą? 

— Jei jau pradedama pykti, — kalbėjo toliau Arnu, — ir nebepaisoma 
argumentų... 

Paskui, giliai atsidusęs, tarė Frederikui: 

— Neveskite, drauguži, neveskite, sakau aš jums. 

Ir jis išsmuko pro duris, užsigeidęs pakvėpuoti šviežiu oru. Tada 
stojo gili tyla, ir viskas bute tarsi nustėro. Viršum lempos baltavo lubose 
šviesus ratilas, tuo tarpu pakampiais gūžėsi šešėliai, panašūs į juodo gaz0 

skaras, paskleistas viena viršum kitos; buvo girdėti, kaip tiksi laikrodis ir 
kaip spraga malkos židinyje. 

Ponia Arnu atsisėdo į fotelį kitapus židinio; ją krėtė šaltis, ir ji kramtė 
sau lūpas; jos rankos pakilo, ji sukūkčiojo ir pradėjo verkti. 

Jis atsisėdo ant kėdutės ir švelniai švelniai it ligoniui tarė jai: 

— Jūs neabejojate, kad aš jus užjaučiu?.. 

Ji nieko jam į tai neatsakė. Tačiau, galvodama balsu, ji kalbėjo: 

— Aš gijo nevaržau. Kam jam meluoti? 

— Žinoma, — pasakė Frederikas. 

Tai būsiąs, be abejonės, jo įpročių padarinys; jis tiesiog nepagalvojęs, 
ką darąs, ir, galimas dalykas, jei būtų kas rimtesnio... 

— Kas gali, jūsų manymu, būti dar rimtesnio? 

— O! Nieko! 

Frederikas nusilenkė, klusniai nusišypsojęs. Arnu vis dėlto turįs ir 
gerų savybių: jis mylįs savo vaikus. 

— A! Ir daro viską, kad paleistų juos elgetomis! 

Tai dėl to, kad jis esąs kiek per lengvo būdo, bet šiaip jis juk geras 
žmogus. 

Ji suriko: 

— O ką reiškia tie žodžiai: geras žmogus? 

Jis gynė jį šitaip bendriausiais, kokius tik galėjo surasti, žodžiais; ir, 
kad ir labai ją užjausdamas, jis džiaugėsi sielos gilumoje tuo, kas įvyko, 
ir smaguriavo savo padėtimi. Iš keršto arba iš meilės noro ji ieškosianti 
prieglobsčio pas jį. Pernelyg ištarpusi viltis stiprino jo meilę. 

Niekada dar ponia Arnu nebuvo jam tokia patraukli, tokia nepa- 
prastai graži. Jos krūtinė, sunkiai alsuodama, kilnojosi; sustingusios 
akys atrodė taip, it kažkoks regėjimas plėstų jas iš vidaus; pravira bur- 
na laukė tarytum pasirengusi, kada siela apleis kūną. Kartkartėmis ji 
spaudė stipriai nosinaitę sau prie lūpų; jam norėjosi būti tąja batisto 
skiautele, primirkusia ašarų. Jo žvilgsnis prieš jo valią krypo į patalą, 
stovintį alkovo gilumoje; jis vaizdavosi jos galvą ant pagalvio ir jis re- 
gėjo tai taip aiškiai, jog turėjo laikytis negriebęs jos į glėbį. Ji užsimer- 
kė, aprimusi ir inertiška. Tada jis priėjo arčiau ir, prisilenkęs prie jos, 

godžiai įsižiūrėjo jai į veidą. Koridoriuje subildo batai, tai buvo jis. Jie 
girdėjo, kaip jis užsidarė savo kambaryje. Frederikas ženklu paklausė 
ponią Arnu, ar nereikia jam nueiti pas jį. 

Ji atsakė „taip“ tokiu pat būdu; ir tas nebylus minčių pasikeitimas, 
įvykęs tarp jų, buvo kaip ir vieno kitam duotas sutikimas, kaip ir meilės 
santykių pradžia. 

Arnu, taisydamasis gulti, atsiseginėjo redingotą. 

— Na, kaip ji laikosi? 

— O! Geriau! - atsakė Frederikas. — Praeis. 

Bet Arnu buvo neramus. 

— Jūs jos nepažįstat! Dabar jai prasidės nervai!.. Kvailumas to par- 
davėjo! Štai ką reiškia būti per geram! Jei nebūčiau davęs to prakeikto 
kašmyro Rozanetei! 

— Nesigailėkit! Ji jums baisiai dėkinga už jį! 

— Jūs manot? 

Frederikas tuo neabejojąs. Įrodymas: ji atstačiusi Udri. 

— Ak! Vargšė stirniukė! 

Ir Arnu susigraudinęs norėjo jau bėgti pas ją. 

— Nėra reikalo! Aš ką tik iš jos. Ji serga! 

— Tai juo labiau. 

Jis greit vėl užsivilko redingotą ir paėmė žvakę. 

Frederikas keikė save už kvailumą ir įrodinėjo Arnu, kad jau vien iš 
padorumo jis turįs pasilikti šį vakarą namie, prie savo žmonos. Negalima 
palikti jos vienos, tai būtų labai blogai. 

— Tikrai, tai būtų negerai iš jūsų pusės. Ten gi nieko skubaus nėra! 
Nueisit rytoj. Paklausykite tą kartą manęs! Padarykite tai man! 

Arnu pastatė žvakę vėl ir, apkabinęs jį, pasakė: 

— Jūs geras žmogus! Tikrai! 

III 


uo tada prasidėjo prastos dienos Frederikui. 
Jis pasidarė Arnu įnamiu. 

Jei kas sunegaluodavo, jis triskart per dieną lakstydavo klausti, kaip 
laikosi ligonis; prireikus suderinti fortepijoną, jis eidavo ieškoti meistro; 
jis tik ir galvodavo, kur galėtų pasitarnauti; jis kęsdavo su patenkinto 
mina panelės Martos kaprizus ir mažiuko Eženo mylavimus, kuris nuo- 
lat braukydavo nešvariomis rankutėmis per veidą, dalyvaudavo pietuo- 
se, per kuriuos vyras su žmona, sėdėdami priešpriešiais, nepratardavo 
vienas antram nė žodžio arba vyras neduodavo ramybės žmonai, kib- 
damas prie jos su visokiomis nesąmonėmis. Pavalgius tėvas žaisdavo 
miegamajame su sūnumi, slapstydavosi už baldų arba užsisodinęs jį sau 
ant nugaros jodindavo keturpėsčias it Bearnietis. Pagaliau jis išeidavo, ir 
jinai tuoj pradėdavo amžiną tavo skundą, kurio tema būdavo visados ta 
pati: Arnu. 

Ne jo nedorumas labiausiai piktino ją. Ji, matyt, daugiausia kentė- 
jo dėl įžeistos savigarbos; ji neslėpė savo bjaurėjimosi žmogumi, kuris, 
anot jos, neturįs nei jautrumo, orumo, nei garbės. 

— O galjis yra tiesiog beprotis! - užbaigdavo ji. 

Frederikas sumaniai užvesdavo kalbą apie jos praeitį, Netrukus jis 
ŽiNOjo jau visą jos gyvenimą. 

Jos tėvai buvę smulkūs Šartro miesčionys. Kartą Arnu, piešdamas 
paupyje (jis tuomet tikėjęs dailininkas esąs), pastebėjęs ją išeinančią iš 
bažnyčios ir pasipiršęs; kadangi jis buvęs pasiturintis, tai tėvai neabejo- 
dami išleidę ją už jo. Be to, jis ją be galo mylėjęs. Ji pridūrė: 

— Viešpatie mano)! Jis myli mane ir dabar! Savotiškai! 

Pirmaisiais mėnesiais jie keliavę po Italiją. Arnu, kad ir žavėjęsis pei- 
zažais ir šedevrais, nieko ten nedirbęs, nuolat skundęsis vynais ir tik vis 
rengęs, norėdamas prasiblaškyti, iškylas su anglais. Sėkmingai pardavęs 
keletą pirktų paveikslų, jis sumanęs verstis meno dalykų prekyba. Paskui 
užsidegęs fajanso dirbinių gaminimu. Dabar jį vilioją kiti verslai, ir jis, 

vis labiau ir labiau vulgarėdamas, pradedąs įsigyti stačiokiškų ir daug 
pinigų reikalaujančių įpročių. Ji ne tiek jam prikišanti jo nedorybes, kiek 
pačią jo elgesio visumą. Jokio pagerėjimo netenką laukti, ir josios nelai- 
mė esanti nebepataisoma. 

Frederikas tvirtino, kad ir jam gyvenimas nepavykęs. 

Jis esąs dar toks jaunas. Nereikią nustoti vilties. Ir ji negailėjo jam 
gerų patarimų: „Dirbkite! Veskite žmoną!“ Jis į tai tik karčiai šypsojosi; 
mat užuot išpažinęs tikrą savo liūdesio priežastį, jis dėjosi turįs kitokią, 
tauresnę, vaidino truputį prakeiktąjį Antoni, ir tos jo kalbos neblogai 
reiškė jo tikrąsias mintis. 

Yra vyrų, kurie juo didesnį patraukimą jaučia prie kurios moters, juo 
mažiau įstengia veikti. Jiems kliudo nepasitikėjimas savimi; juos surakina 
baimė, kad jie galį nepatikti. Be to, gili meilė panaši į dorą moterį: abi jos 
bijo išsiduoti ir eina per gyvenimą su nuleistomis akimis. 

Kad ir pažindamas dabar jau geriau ponią Arnu (o galbūt kaip tik 
dėl to), Frederikas pasidarė dar bailesnis, negu pirma. Kiekvieną rytą jis 
prisiekdavo sau, kad bus ryžtingas. Bet nenugalimas drovumas griovė 
jo sumanymus, ir jis negalėjo sekti kieno nors pavyzdžiu, nes, manė, ji 
nesanti panaši į jokią kitą moterį. Savo svajonės jėga jis iškėlė ją aukščiau 
įprastų žmogiškų sąlygų. Būdamas greta jos, jis jausdavosi menkesnis 
šioje žemėje už šilko skiauteles, krintančias jai iš po žirklių. 

Paskui jis galvojo apie pasibaisėtinus ir beprasmiškus dalykus, apie 
tokius, kaip įsibrovimas pas ją naktį su narkotikais ir padirbtais raktais; 
mat viskas atrodė jam lengviau, negu susitikti akis į akį su jos panieka. 

Be to, vaikai, dvi tarnaitės, kambarių išdėstymas kėlė nenugalimų 
kliūčių. Jis nusprendė tad turėti ją sau vienam ir išvykti gyventi kartu su 
ja toli toli, į pačią gilumą kokios nors nuo žmonių atskirtos vietos; jis net 
galvojo, kur galėtų būti pakankamai mėlynas ežeras ar ganėtinai švelnus 
pajūris, o taip pat kuris kraštas — Ispanija, Šveicarija ar Rytų šalys — jiems 
geriau tiktų; ir pasirinkdamas tyčia dienas, kada ji atrodė labiausiai su- 
sikrimtusi, jis kalbėdavo jai, jog reikėtų surasti išeitį iš tos padėties, su- 
galvoti būdą, kaip sutvarkyti gyvenimą iš naujo; geriausias, jo manymu, 
dalykas būtų išsiskirti jai su Arnu. | 

Bet iš meilės vaikams niekad ji nesigriebsianti tokios kraštutinybės. 
Dėl šitokio jos dorumo jis gerbė ją dar labiau. 

Savo popietes jis praleisdavo, prisimindamas vakarykštį pasimatymą 
su ja ir laukdamas nesulaukdamas vakaro, kada vėl galės nueiti pas Arnu. 

Jei kada nepietaudavo pas juos, tai apie devintą valandą jau stovė- 
davo už gatvės kampo, tykodamas, kada Arnu išeis iš namų; ir lig tik 
tas spėdavo užtrenkti paskui save duris, jau Frederikas lėkdavo laiptais į 
viršų ir paskambinęs nekaltai klausdavo tarnaitės: 

— Ar ponas namie? 

Ir apsimesdavo nustebęs, kad jo nėra namie. 

Arnu dažnai sugrįždavo namo netikėtai. Tada tekdavo eiti su juo į 
mažą kavinukę Šventosios Onos gatvėje, kurią dabar lankė Režembaras. 

Pilietis visų pirmiausia išdėstydavo kokį naują priekaištą Karūnai. 
Toliau jie šnekėdavosi, draugiškai plūsdami vienas antrą; mat pramoni- 
ninkas laikė Režembarą dideliu mąstytoju ir, gailestaudamas, kad tokie 
kaip į žmogų, turintį labai gerą širdį ir lakią vaizduotę, bet pernelyg jau 
ištvirkusį; užtat jis ir elgėsi su juo be jokio pasigailėjimo ir net niekad 
nėjo pas jį pietų, kadangi „tos ceremonijos“ jį erzinančios. 

Kartais jau atsisveikinant Arnu susizgribdavo, kad jam baisiai no- 
risi valgyti. Jis „būtinai turįs“ suraityti omletą arba keptų obuolių por- 
ciją, o kadangi kavinukė produktų nelaikė, tai jis reikalaudavo, kad to, 
ko jis prašo, ji parūpintų jam iš kitur. Tekdavo laukti. Režembaras taip 
pat kartu laukdavo ir pagaliau murmėdamas užsisakydavo ir pats šio 
to suvalgyti. 

Tačiau jis visada buvo blaivus, nes valandas išsėdėdavo prie to paties 
nugerto stikliuko. Kadangi apvaizda tvarkė pasaulį ne pagal jo mintį, tai 
jis pasidarė hipochondrikas, nebenorėjo nė laikraščių skaityti, o išgirdęs 
ką tariant žodį „Anglija“, imdavo tiesiog riaumoti. Kartą, pardavėjui ne- 
pataikius jo gerai aptarnauti, jis suriko: 

— Ar negana, kad užsienis mums brauko per nosį! 

Išskyrus tuos protrūkius, šiaip jau laikėsi jis tyliai, apgalvodamas „smū- 
gi, kuris iš karto sutriuškintų ir apverstų stačia galva visą tą kromelį“. 

Režembarui grimztant savo mintyse, Arnu, žiūrėdamas pusgirtėmis 
akimis į Frederiką, monotoniškai pasakodavo jiems neįtikimas istorijas, 
kuriose jis pats dėl savo puikybės visada būdavo žymiausias veikėjas; 
ir Frederikas (tai, matyt, priklausė nuo kažkokio gilaus panašumo tarp 
vyro ir žmonos) jautė jam tam tikrą prielankumą. Jis prikaišiojo sau tą 
savo silpnybę, tardamas, kad, priešingai, turėtų jo neapkęsti. 

Arnu guodėsi jam žmonos blogu ūpu, užsispyrimu, dar tuo, kad jinai 
įsikalusi sau į galvą kažkokių neteisingų minčių apie jį. 

— Jumis dėtas, — atsakydavo Frederikas, — duočiau jai išlaikymą ir 
gyvenčiau atskirai. 

Arnu nutildavo valandėlę, o paskui pradėdavo ją girti. Ji esanti gera, 
atsidavusi šeimai, protinga, dora; ir, pereidamas prie jos kūno savybių, 
jis keldavo jas su visomis smulkmenomis į padanges, elgdamasis kaip tie 
neapdairūs keleiviai, kurie, apsinakvoję smuklėje, visiems matant kilnoja 
vežamas su savimi brangenybes. 

Jo pusiausvyrą sutrikdė katastrofa. 

Jis buvo įstojęs priežiūros tarybos nariu į vieną kaolino bendrovę. 
Bet, pasitikėdamas tuo, ką jam sakė kiti, jis pasirašinėjo neteisingus pra- 
nešimus ir nepatikrinęs tvirtino inventorizacijos aktus, kuriuos reikalų 
vedėjas klastojo. Bendrovė žlugo, ir Arnu buvo teismo įpareigotas civi- 
linio ieškinio tvarka atlyginti kartu su kitais trečiųjų asmenų nuostolius; 
taip jis prarado trisdešimt tūkstančių frankų ir gerą vardą, kurį jam pa- 
kirto teismo sprendimo motyvai. 

Frederikas, sužinojęs apie tai 1š laikraščio, nusiskubino į Paradi gatvę. 

Ji priėmė ten ponios Arnu kambaryje. Buvo kaip tik pusryčių metas. 
Ant vienkojo staliuko prie židinio garavo susispaudę dideli puodukai 
kavos su pienu. Numintos šlepetės žlagsojo ant kilimo, drabužiai ant 
fotelių. Arnu sėdėjo su apatinėmis kelnėmis ir megztine striuke; jo plau- 
kai buvo pasišiaušę, akys raudonos; mažiukas Eženas sirgo kiaulyte ir, 
kramtydamas duoną su sviestu, žlembė; jo sesuo valgė ramiai; ponia 
Arnu, truputį blyškesnė, negu paprastai, aptarnavo visus tris. 

— Matot! — tarė Arnu, giliai atsidusdamas. — Girdėjot, kas atsitiko? 
(Frederikas padarė užuojautos mostą.) — Taigi! Esu pasitikėjimo auka! 

Paskui jis nutilo ir buvo toks nusiminęs, kad atsisakė net valgyti pus- 
ryčius. Ponia Arnu pakėlė akis į viršų ir gūžtelėjo pečiais. Jis perbraukė 
rankomis sau per kaktą. 

— Šiaip ar taip, mano kaltės čia nėra. Nieko negaliu sau prikišti. Ne- 
laimė gali kiekvienam pasitaikyti. Nepražūsim! Ką gi dabar daryt. 

Ir jis paėmė atsilaužęs kąsnį bandelės į burną, paklusdamas, beje, 
žmonai, kuri jį atsidėjusi ragino valgyti. 

Vakare jis panoro eiti vienas su ja pietauti į atskirą Auks0 namų“ ka- 
binetą. Ponia Arnu visai nesuprato to jo širdies balso; ji netgi įsižeidė, 
pamaniusi, kad jis nori elgtis su ja kaip su lorete; tuo tarpu ponui Arnu 
toks elgesys kaip tik ir buvo meilės įrodymas. Paskui, ėmęs nuobodžiau- 
ti, jis išėjo prasiblaškyti pas Maršalę. 

Iki tol žmonės, žinodami jo minkštą būdą, daug ką jam dovanoda- 
vo. Po bylos net ir draugai ėmė į jį skersuoti. Niekas nebenorėjo su juo 
bendrauti. 

Frederikas laikė sau garbės dalyku lankytis dabar pas juos dažniau 
negu pirma. Jis paėmė Benuaro ložės abonementą Italų operoje ir ve- 
džiojo ten juodu kiekvieną savaitę. Tačiau jie gyveno tokį šeimyninės 
nesantaikos tarpą, kada po visų nuolaidų, padarytų iš abiejų pusių, vyras 
ir žmona taip vienas antram įkyri, kad bendras gyvenimas pasidaro ne- 
bepakeliamas. Ponia Arnu laikėsi sukandus dantis, kad ko nepasakytų 
ar ko nepadarytų, Arnu vaikščiojo paniuręs, ir Frederikui darėsi liūdna 
žiūrėti į tas dvi nelaimingas būtybes. 

Jinai paprašė Frederiką, kad jis, kadangi Arnu juo pasitiki, iškvostų 
ji, kaip yra su jo reikalais. Bet Frederikui buvo gėda; jam buvo baisiai 
nemalonu, kad jis, galvodamas visą laiką, kaip atmušti jo žmoną, valgo 
pietus prie jo stalo. Ir vis dėlto darė jis tai ir toliau, teisindamasis tuo, kad 
turi ją ginti ir kad gali pasitaikyti proga būti jai naudingam. 


* Restoranas Italų bulvare, įrengtas pseudorenesansinio stiliaus namuose; tas 
pavadinimas atsirado nuo balkonų, kurie buvo labai išauksuoti. Kartu su „Anglų 
kavine“ ir ,,„Rišo kavine“ tas restoranas buvo puošnios bulvarų publikos mėgstamoji 
susitikimų vieta. 

Praėjus savaitei po pokylio, jis aplankė poną Dambrezą. Finansinin- 
kas pasiūlė jam dvidešimt savo anglies kasimo įmonės akcijų; Frederikas 
daugiau pas jį nebenuėjo. 

Delorjė rašė jam laiškus; jis neatsakinėjo. Pelerenas daug sykių kvietė 
jį ateiti pasižiūrėti portreto; jis kiekvieną kartą surasdavo priežastį atsisa- 
kyti. Tačiau jis patenkino Sizi prašymus supažindinti jį su Rozanete. 

Jinai sutiko Frederiką labai maloniai, bet nešokdama ant kaklo kaip 
kadaise. Jo draugas buvo baisiai laimingas, patekęs pas ištvirkėlę ir dar 
susitikęs ten su aktoriumi; mat jie ten rado ir Delmarą. 

Drama, kurioje šis vaidino kaimieųį, mokantį Liudviką XIV, kaip rei- 
kia gyventi, ir pranašaujantį aštuoniasdešimt devintuosius metus, taip jį 
išgarsino, kad teatras ėmė vieną po kitos fabrikuoti jam tokius pat vai- 
dmenis; ir jo pareiga buvo dabar tyčiotis iš viso pasaulio monarchų. Vai- 
dindamas anglų aludarį, jis koneveikė Karolį I; vaidindamas Salamankos 
studentą jis keikė Pilypą II; vaidindamas jausmingą tėvą, jis piktinosi 
ponia Pompadur — ir šitai buvo gražiausia! Vaikėzai, norėdami jį pama- 
tyti, stoviniavo prie užkulisio durų; ir jo biografija, pardavinėjama per 
pertraukas, vaizdavo jį slaugantųų savo seną motiną, skaitantį Evangeliją, 
gelbstintį vargšus, žodžiu, darė iš jo tokį savo šventąjį Vincentą Paulietį, 
atmieštą Bruto ir Mirabo bruožais. Žmonės sakė: „Mūsų Delmaras.“ Jis 
vykdė misiją, jis darėsi Kristumi. 

Visa tai pakerėjo Rozanetę, ir ji, nieko negalvodama, nusikratė seniu 
Udri; mat ji nebuvo godi. 

Arnu žinojo, kokia ji yra, ir ilgai naudojosi ta jos savybe, išlaikydamas 
ją už mažus pinigus; atsiradus seniui, jie visi trys vengė atvirai aiškintis 
savo tarpe. Įsivaizdavęs, kad jinai atstatė Udri dėl jo, Arnu padidino jai 
pašalpą. Bet jinai pradėjo taip dažnai prašyti jį pinigų, jog jis negalėjo net 
suprasti, kur juos deda, nes matė, kad gyvena jinai dabar ne taip išlaidžiai 
kaip pirma; ji pardavė net kašmyrą, norėdama, anot jos, išmokėti senas 
skolas; ir vis nešė jai pinigus, jinai laikė jį kaip apžavėtą ir be jokio gailes- 
čio traukė iš jo paskutinius syvus. O Arnu namai patvino sąskaitomis ir 
visokiais žyminiu mokesčiu apmokėtais popieriais. Frederikas juto, kad 
nebetoli krizė. 

Kartą jis atvyko aplankyti ponios Arnu. Ji kažkur išėjusi. Ponas dir- 
bąs apačioje, parduotuvėje. 

Ir iš tikro Arnu, apsistatęs raštuotomis vazomis, stengėsi apdumti 
akis dviem jaunavedžiams — miesčionims iš provincijos. Jis kalbėjo jiems 
apie tekinimą, apie žiedimą, apie gyslotumą, apie glazūravimą; jaunuo- 
liai, nenorėdami pasirodyti neišmaną tų dalykų, pritarinėjo galvų linga- 
vimu ir pirko. 

Pirkėjams išėjus, jis pasipasakojo, kad tą rytą buvęs truputį susipykęs 
su žmona. Norėdamas išvengti priekaištų dėl išlaidų, jis tikino ją, kad 
Maršalė nebesanti jo meilužė. 

— Aš net pasakiau jai, kad ji yra jūsų Mylimoji. 

Frederikas pasipiktino; bet manė, jei jis dabar užsipultų Arnu už tą 
pasakymą, tai galėtų pats išsiduoti; užtat jis tesumurmėjo: 

— Negerai padarėt, labai negerai padarėt! 

— O kas čia tokio? — atsakė Arnu. — Kokia čia nešlovė būti jos mei-. 
lužiu. Aš gi juo esu! Argi ir jums nebūtų malonu juo būti? 

Gal jinai bus jam ką apie jį pasakiusi? Gal tai užuomina? Frederikas 
pasiskubino atsakyti: 

— Ne! Nė kiek! Priešingai! 

— Na, tai ką? 

— Tiesa, tiesa! Tai nieko. 

Arnu paklausė dar: 

— Kodėl jūs pas ją nebeužeinat? 

Frederikas pažadėjo pradėti vėl pas ją lankytis. 

— A! Kad kiek būčiau užmiršęs! Jūs turėtumėt... užsiminęs apie Ro- 
zanetę... tarstelėti mano žmonai ką nors tokio... nežinau ką, bet jūs pats 
surasite... ką nors tokio, kas ją įtikintų, jog jūs iš tikro esate jos meilužis. 
Aš jus prašau, padarykite man tą paslaugą, gerai? 

Jaunuolis nieko neatsakė, tik dviprasmiškai suraukė veidą. 

Tas šmeižtas gadino jam viską. Jis tą patį vakarą nuėjo pas ponią 
Arnu ir prisiekė, kad tai, ką jai sakė vyras, yra melas. 

— Tikrai? 

Jis atrodė nuoširdus; plačiai atsikvėpus, jinai tarė jam su puikia šyp- 
sena: „aš tikiu jumis“. Paskui ponia Arnu nuleido galvą ir, nežiūrėdama 
1 ji, pridūrė: 

— Be to, kas gali reikšti į jus kokias teises?! 

Jinai nieko, vadinasi, nenuvokia, ir jinai žiūri į jį su panieka, nes net 
nepagalvoja, jog jis galėtų tiek ją mylėti, kad būtų jai ištikimas. Frederi- 
kas, užmiršęs savo pastangas prisimeilinti Rozanetei, pasijuto įsižeidęs 
dėl ponios Arnu jam suteiktos laisvės. 

Paskui jinai paprašė jį užeidinėti kartkartėmis „pas tą moterį“ suži- 
noti, kaip ten kas. 

Parėjo Arnu ir po penkių minučių ėmė tempti Frederiką pas Ro- 
zanetę. 

Padėtis darėsi nepakenčiama. 

Jo mintys nukrypo truputį į šalį nuo tų rūpesčių, kai jis gavo notaro 
laišką, pranešantį jam, jog pareikalautieji pinigai — penkiolika tūkstan- 
čių frankų — būsią rytoj pristatyti. Frederikas, norėdamas atitaisyti blogą 
įspūdį, kuris galėjo susidaryti Delorjė, ilgai nesulaukiant jokios žinios, 
tuoj nubėgo pasakyti tos geros naujienos. 

Advokatas gyveno Trijų Marijų gatvėje; jo butukas buvo šeštame 
aukšte su langais į kiemą. Svarbiausia jo kabineto — tokio šalto kamba- 
riūkščio su plytų grindimis ir pilkšvu popierium apmuštomis sienomis — 
puošmena buvo aukso medalis, gautas už doktoratą; įdėtas į juodmedžio 
rėmus, jis kabėjo šalia veidrodžio. Knygų spintoje iš raudonmedžio buvo 
po stiklu apie šimtą tomų. Rašomasis stalas, apmuštas tymu, stovėjo 
kambario viduryje, o keturi seni foteliai, aptraukti žaliu aksomu — kam- 
puose. Židinyje liepsnojo skiedros; šalimais gulėjo glėbelis malkų, pa- 
rengtų įmesti į ugnį, pasigirdus durų skambučiui. Tai buvo mat advokato 
priėmimo valandos; jis turėjo pasirišęs baltą kaklaraištį. 

Išgirdęs apie penkiolika tūkstančių frankų, kurių jis, matyt, nebesiti- 
kėjo, advokatas nusišypsojo iš džiaugsmo. 

— O tai gerai, broleli, o tai gerai, tiesiog puiku! 

Jis įmetė į ugnį malkų, atsisėdo atgal į savo kėdę ir, nieko nelaukda- 
mas, pradėjo kalbėti apie laikraštį. 

Pirmas žingsnis, kurį reikią žengti, tai nusikratyti Jusonė. 

— Tas pusgalvis mane vargina! O dėl pakraipos, tai aš pasakysiu, kad 
teisingiausias, mano išmanymu, ir geriausias laikraščiui dalykas yra netu- 
rėti jokios pakraipos. 

Frederikas nustebo. 

— Na, žinoma, kad taip! Atėjo laikas kalbėti apie politiką moksliškai. 
Jau XVIII amžiaus seniai buvo pradėję taip daryti, bet Ruso ir visi tie 
literatai įvedė į ją filantropiją, poeziją ir kitas pasakas; katalikams to ir 
tereikėjo; tai, beje, visai natūrali sąjunga, nes ir dabartiniai reformatoriai 
(aš galiu tai įrodyti) visi tiki Apreiškimu. Bet jei jūs klausote mišių už 
Lenkiją, jei į vietą domininkonų Dievo, kuris buvo budelis, jūs sodinate 
romantikų Dievą, kuris yra baldžius, jei, pagaliau, absoliutą jūs supran- 
tate taip pat siaurai, kaip jūsų protėviai, tai iš jūsų respublikinių formų 
visuomet kyšos monarchija, o jūsų raudona šlikė bus ne kas kita, kaip ta 
pati kunigų „kepurikė“. Tiek tik, kad vietoj kankinimo įvestas kalinimas 
vienutėse, nusikaltimas vadinamas nebe šventvagyste, o religijos išnieki- 
nimu, o Šventoji sąjunga — Europos santarve; ir toje puikioje santvarko- 
je, kuri visiems taip patinka ir kuri yra sudaryta iš liudvikų keturioliktųjų 
režimo nuolaužų, iš volterų griuvėsių, iš anglų konstitucijos nuotrupų ir 
padažyta Imperijos dažais, savivaldybių tarybos neduoda ramybės me- 
rams, generalinės tarybos prefektams, parlamentas karaliui, o adminis- 
tracija visiems! Bet geri žmonės neatsidžiaugia civiliniu kodeksu, kuris, 
kad ir ką kiti sakytų, buvo surašytas priekabia ir tironiška dvasia; mat 
įstatymų leidėjas, užuot atlikęs savo pareigą, kuri yra sutvarkyti papro- 
čius, užsimojo pats it koks Likurgas lipdyti visuomenę iš naujo. Kam 
reikia, kad įstatymas varžytų šeimos tėvą sudarant testamentą? Kodėl jis 
varžo priverstinį nekilnojamojo turto pardavimą? Kuriam galui baudžia 
už valkatavimą kaip už nusikaltimą, nors jo negalima būtų laikyti nė 
nusižengimu? Yra ir kitų dar dalykų! Aš juos žinau visus! Užtat ir noriu 
parašyti romaniuką, kuris vadinsis Teisingumo idėjos istorija. Ten bus iš ko 
pasijuokti. Bet aš baisiai ištroškęs! O tu kaip? 

Ir jis, išsilenkęs pro langą, sušuko durininkui, kad nueitų parnešti iš 
kavinukės grogo. 

— Trumpai kalbant, aš tematau tris partijas. Ne! Tris grupes, iš kurių 
nė viena manęs nedomina: tie, kurie turi, tie, kurie nebeturi, ir tie, ku- 
rie stengiasi turėti. Bet visi jie, kaip susitarę, kraustosi tiesiog iš proto, 
garbindami valdžią. Pavyzdžiui: Mabli pataria neleisti hilosofams skelbti 
savo doktrinų; ponas Vronskis,* geometras, savotiškai vadina cenzūrą 
„Spekuliatyvaus spontaniškumo kritišku tramdymu“; tėvas Anfantenas** 
laimina Habsburgus už tai, kad jie „ištiesė per Alpių kalnus savo sun- 
kią ranką ir sudraudė Italiją“; Pjeras Leru*** nori, kad jūs būtumėte varu 
verčiami klausyti kalbėtojo, o Lui Blanas linksta įvesti valstybinę religiją. 
Taip tie vasališki žmonės trokšta valdžios! Nepaisant jų amžinųjų princi- 
pų, nėra valdžios, kuri būtų teisėta. Bet kadangi pripczpas reiškia ki/mę, tai 
tenka visuomet remtis kokia nors revoliucija, kokiu nors smurto aktu, 
kokiu nors laikinu faktu. Taip antai valdymo principas mums yra tautos 
suverenumas, kuris reiškiasi per parlamentą, nors pats parlamentas to 
ir nepripažįsta! Bet kodėl gi tautos suverenumas turėtų būti šventesnis 
už dieviškąją teisę. Ir vienas, ir kita tėra fikcijos! Gana metafizikos, gana 
fantomų! Liepti nušluoti gatves galima ir be dogmų! Gal kas tars, kad aš 
griaunąs visuomenę? Na tai kas? Kas čia bloga? Gera ta tavo visuome- 
nė, nėr ko kalbėt. 

Frederikas būtų galėjęs daug ką į tai atsakyti. Tačiau matydamas, kad 
Delorjė yra tolimas Senekalio teorijoms, jis buvo labai atlaidus. Jam už- 
teko pažymėti, kad tokia minčių sistema sukeltų prieš juos visuotinę 
neapykantą. 

— Priešingai, kadangi kiekviena partija matys, kad mes neapkenčia- 
me jos kaimyno, tai visiems mes būsime reikalingi. Tu taip pat bendra- 


darbiausi mūsų laikraštyje, rašysi mums kritikos straipsnius filosofijos, 


* Lenkų matematikas ir filosofas J. M. Heone-Vronskis (Wronsk:, 1778-1853). 

** Bartelemi Prosperas Anfantenas (Enfantin, 1796-1864) - inžinierius, Sen Simo- 
no mokinys ir pasekėjas. Leido laikraštų „Gamintojas“. Kaip ir kiti sensimoniečiai, jis 
stojo už tai, kad inžinieriai ir kapitalistai aktyviai dalyvautų visuomenės tvarkyme. 

*** Pieras Leru (Lerowx, 1797-1871) buvo artimas sensimoniečiams. Anot jo teo- 
rijos, pramonininkai, menininkai ir mokslininkai esą visuomenės pagrindas; jų trijulės 
sudarą dirbtuves, dirbtuvės — komunas, komunos — valstybę. 

meno ir mokslo klausimais. Reikėsią pulti įprastines pažiūras, akademi- 
ją, normalinę mokyklą, konservatoriją, prancūzų komediją, viską, kas 
susitupėję. Tuo keliu eidamas, laikraštis susikursiąs doktriną. O kai jis 
jau būsiąs tvirtai atsistojęs ant kojų, tai jie staiga paversią jį dienraščiu ir 
pradėsią perti kailį žmonėms. 

— Ir jau tada mus gerbs visi, būk tikras! Sena Delorjė svajonė da- 
rėsi tikrove: jis — vyriausiasis redaktorius; jis, vadinasi, turi neapsako- 
mą laimę būti vadovu, jis gali braukyti kiek tinkamas kitų straipsnius, 
užsakinėti juos, nepriiminėti jų. Buvo matyti per akinius, kaip jo akys 
žiba, ir jis vis labiau karščiavosi, mašinaliai gerdamas vieną po kito 
savo stiklelius. 

— Tau reikės kartą per savaitę kelti pietus. Būtinai! Net jei pusė visų 
tavo pajamų tam išeitų. Kiekvienam norėsis ateiti, ir tie pietūs pasidarys 
centras, aplink kurį bursis žmonės, jie tau padės iškilti; ir paėmę į savo 
rankas abu viešosios nuomonės galus — literatūrą ir politiką, mes per 
pusmetį pasidarysime Paryžiuje pirmieji. 

Frederikas, klausydamas jo žodžių, juto, kad jaunėja, lyg būdamas 
išėjęs į gryną orą po ilgo buvimo kambaryje. 

Draugo entuziazmu užsikrėtė ir jis. 

— Taip, teisybę sakai, aš buvau tinginys ir kvailys! 

— Na, ir puiku, kad supratai! - sušuko Delorjė. — Aš dabar pažįstu 
savo Frederiką! 

Ir jis pakišo jam kumštį po smakru: 

— Na, ir prikankinai tu mane. Bet nieko! Aš tave vis tiek myliu. 

Jie stovėjo vienas priešais antrą, žiūrėjo kitas kitam į akis, graudeno- 
si, ir nedaug tetrūko, kad imtų bučiuotis. 

Atsidarė prieškambario durys, ir ant slenksčio pasirodė kykas. 

— Kas tave čia atnešė? — tarė Delorjė. 

Tai buvo panelė Klemansė, jo meilužė. 

Ji atsakė, kad, eidama netyčia pro šalį, nesusilaikė jo neaplankiusi; ir, 
norėdama ta proga kartu su juo užkąsti, ji atsinešusi pyragaičių, kuriuos, 


tai sakydama, ir padėjo jam ant stalo. 

— Atsargiai ten su mano popieriais! — tarė piktai advokatas. — Be to, 
trečią kartą tau sakau, kad man daugiau nedrįstum landžioti čia, kai aš 
priimu klientus. 

Jinai norėjo jį pabučiuoti. 

— Gerai, gerai! Eik sau iš kur atėjus! Greičiau! 

Jis stūmė ją nuo savęs, ji prapliupo raudoti. 

— A! Tu įkyri man, pagaliau! 

— Aš gi tave myliu! 

— Man nereikia, kad mane mylėtum, užtenka, kad klausytum! 

Tie žodžiai tokie baisiai kieti, išdžiovino ašaras Klemansei. Ji nusisu- 
ko į langą ir, priglaudusi kaktą prie stiklo, nustėro. 

Jos poza ir jos tylėjimas pykino Delorjė. 

— Kai baigsi, pasišauk sau karietą, girdi? 

Ji staiga atsigręžė į jį. 

— Tu mane išvarai? 

— Taip! 

Jinai įbedė į jį savo dideles mėlynas akis, norėdama, matyt, kažko dar 
paskutinį kartą paprašyti, paskui sukryžiavo ant krūtinės savo škotiškos 
skepetaitės galus, palaukė valandėlę ir išėjo. 

— Tu turėtum pašaukti ją atgal, — tarė Frederikas. 

— Dar ko! 

Ir Delorjė, kadangi turėjo kažkur rengtis, išėjo į virtuvę, kuri jam 
buvo kartu ir tualetinis kambarys. Ant viryklos, greta batų, stovėjo men- 
kų pusryčių liekanos, o kampe ant žemės gulėjo kartu su patalyne su- 
suktas čiužinys. 

— Tai tau įrodo, — pasakė jis, — kad markizės — nedažnos mano vieš- 
nios! Ir žinai, puikiai galima apsieiti be jų! Taip pat ir be kitų! Tos, kurios 
nieko neima, gaišina laiką, o tai vis tiek kaip pinigas, tik kito pavidalo, o 
aš gi nesu turtingas! O paskui visos jos tokios kvaišos, tokios kvaišos! 
Nejaugi tu gali kalbėti su moterim, a2 

Jie išsiskyrė ties naujuoju tiltu. 


— Vadinasi, sutarta! Rytoj, lig tik turėsi rankose, atneši juos man. 

— Sutarta! — atsakė Frederikas. 

Kitą dieną atbudęs rytą, jis gavo paštu raštą penkiolikai tūkstančių 
frankų, kurių pasiimti reikėjo eiti į banką. 

Toji skiautė popieriaus reiškė jam penkiolika didelių maišų monetomis; 
ir Frederikas pagalvojo, kad su tokia krūva pinigų jis galėtų visų pirma dar 
trejus metus išlaikyti karietą, o ne turėtų, kaip dabar, ją netrukus parduot, 
arba nusipirkti du pistoletų komplektus, išrašytus auksu ir sidabru, kuriuos 
matė Voltero krantinėje, ir įsigyti šiaip dar begalę kitų dalykų — paveikslų, 
knygų... O kiek būtų už juos puokščių ir visokių dovanėlių poniai Arnu! 
Žodžiu, kad ir ką su tais pinigais darytum, vis tiek jie būtų geriau suvartot, 
negu sukišus juos, kaip į balą, į tą laikrašų! Delorjė atrodė jam pasipūtėlis, 
jo vakarykštis stačiokiškumas su ta mergaite atšaldė Frederiką, ir jis grau- 
žėsi, pažadėjęs jam pinigus, kai į kambarį netikėtai įėjo Arnu ir sunkiai, it 
kokios nelaimės prislėgtas, atsisėdo ant lovos krašto. 

— Kas yra? 

— Žuvau! 

Jis turįs šiandien pat įnešti į notaro Bominė kontorą, Šventosios 
Onos gatvėje, aštuoniolika tūkstančių frankų, kuriuos jam paskolinęs 
žmogus, pavarde Vanrua. 

— Ta nelaimė nukrito ant manęs kaip iš dangaus. Aš gi jam buvau da- 
vęs ipoteką, kuri turėjo jį nuraminti. Bet ne! Jis graso man vykdomuoju 
raštu, jei jam šiandien popiet, vadinasi, tuoj pat, nesumokėsiu skolos. 

— Tai kaip dabar bus? 

— Bus labai paprastai! Jis išvaržys mane. Ir su pirmu varžytynių skel- 
bimu aš visiškai bankrutuosiu, visiškai! A! Jei surasčiau žmogų, kuris 
uždėtų už mane tuos prakeiktus pinigus!.. Jis užimtų tada Vanrua vietą, 
ir aš būčiau išgelbėtas! Gal jūs kartais turėtumėt? 

Raštas gulėjo ant naktinio staliuko, šalia knygos. Frederikas pakėlė 
knygą ir uždėjo ją ant bono*, atsakydamas: 

— Neturiu, deja, brangus bičiuli! 


* Bonai - dokumentai, teikią jų savininkams teisių gauti tam tikru laiku tam tikroje 
įstaigoje tam tikras sumas pinigų. 

Bet jam buvo sunku atsakyti Arnu. 

— Kaip? Jūs nesurandat nė vieno žmogaus, kurs sutiktų jums?.. 

— Ne, nė vieno! Ir pamanykite tik: juk po savaitės turėsiu pajamų. Man 
turi sumokėti — iki galo mėnesio apie penkiasdešimt tūkstančių frankų! 

— Ar jūs negalėtumėt paprašyti žmonių, kurie jums skolingi, kad jie 
bent dalį skolos grąžintų anksčiau?.. 

— Prašyti galiu, bet kas iš to? 

— Bet juk jūs turite kokių vertybių, vekselių? 

— Neturiu! 

— Ką daryti? — tarė Frederikas. 

— Aš ir pats save to klausiu, — atsakė Arnu. 

Jis nutilo ir atsistojęs ėmė vaikščioti po kambarį. 

— Kad būčiau vienas, tiek to! Dieve tu mano! Bet dabar vaikai, 
vargšė žmona! 

Toliau, tardamas kiekvieną žodį skyrium, pridūrė: 

— Pagaliau... būsiu vyras... susiimsiu viską... ir eisiu ieškoti laimės... 
pats nežinau kur! 

— Tai negalimas daiktas! — suriko Frederikas. 

Arnu ramiai atitarė: 

— Kaipgi aš galiu dabar likti Paryžiuje? 

Jie ilgam abu nutilo. 

Frederikas prabilo pirmas: 

— Kada jus grąžintumėt tuos pinigus? 

Tai nereiškią, žinoma, kad jis juos turįs. Priešingai! Bet niekas jam 
netrukdą nueiti pas draugus pasiklausinėti, ar kuris negalėtų duoti. Ir jis 
paskambino tarnui, kad parengtų drabužius. Arnu jam dėkojo. 

— Tai jums, vadinasi, reikia aštuoniolikos tūkstančių, taip? 

— O! Apsieičiau ir su šešiolika. Mat pustrečio ar net tris tūkstančius 
galėčiau gauti, pardavęs sidabrą, jei, žinoma, Vanrua sutiks palaukti iki 
ryt; ir aš jums kartoju, kad galite tvirtai žadėti, net prisiekti tam, kas 
sutiktų paskolinti, jog po savaitės, o gal net po penkių ar šešių dienų 
skola bus grąžinta. Be to, už ją atsako ipoteka. Vadinasi, jokio pavojaus, 
suprantat? 

Frederikas užtikrino jį, kad supranta ir kad tuojau eina ieškoti. 

Jis niekur nėjo ir, pasilikęs namie, keikė Delorjė, nes jam norėjosi ir 
išlaikyti žodį, ir padėti Arnu. 

— Kažin, jei paprašyčiau pono Dambrezo? Bet kokią nurodyti prie- 
žastį, prašant pinigų? Aš, priešingai, turėčiau nunešti jam pinigus už jo 
akmens anglių akcijas! A! Tegu jis prasmenga su savo akcijomis! Man 
jų nereikia! 

Ir, tarytum atsisakęs išpildyti kokį pono Dambrezo prašymą, Frede- 
rikas pasijuto laimingas, galėdamas taip nepriklausomai elgtis. 

— Jei taip, — tarė jis paskui sau, — jei aš turiu, galimas daiktas, nuosto- 
lių iš šitos pusės, nes juk su penkiolika tūkstančių būčiau galėjęs pelnyti 
šimtą tūkstančių!.. Biržoje tokių dalykų pasitaiko... Jei aš, vadinasi, paro- 
dau nosį vienam, tai kodėl negalėčiau to pat padaryti kitam?.. Pagaliau 
Delorjė nieko neatsitiks, jeigu kiek ir palauks! Ne, ne, taip negerai, kas 
reikia, tai reikia! 

— A! Ko čia skubėti? Bankas, užsidaro juk penktą valandą. 

O kai pusiau penktą laikė rankoje paimtus iš banko pinigus, jis 
tarė sau: 

— Dabar nėra prasmės bėgti pas jį! Vis tiek nerasiu namie! Nueisiu 
vakare! 

Jis paliko sau galimybę pasielgti ir kitaip; mat sąmonėje visada nusė- 
da šis tas iš patekusių į ją sofizmų; kaip burnoje nuo blogo likerio, taip 
sąžinėje nuo jų atsiranda savotiškas prieskonis. | 

Jis pasivaikščiojo bulvarais ir papietavo vienas restorane. Paskui, 
norėdamas prasiblaškyti, išklausė vieną veiksmą Vodevilio teatre. Bet 
banknotai jį kažkaip varžė, tarsi ne savi, o pavogti. Jam nebūtų buvę jų 
gaila net pametus. 

Grįžęs namo, rado laišką, kuriame buvo parašyta: 


„Kas naujo? 


Mano žmona puoselėja, brangus bičiulį, drauge su manimi viltį ir I. I 


Jūsų...“ 

Ir parašo bruožas. 

— Jo žmona! Ji manęs prašo! 

Tą pat akimirką įėjo Arnu, norėdamas sužinoti, ar Frederikui pavyko 
gauti tuos kruvinai reikalingus jam pinigus. 

— Imkite! Štai jie! — tarė Frederikas. 

Ir po dvidešimt keturių valandų jis pranešė Delorjė: 

— Pinigų negavau. 

Advokatas tris dienas iš eilės vaikščiojo pas jį. Jis ragino Frederiką, 
kad jis nieko nelaukdamas parašytų notarui. Jis pasisiūlė net nuvažiuoti 
į Havrą. 

— Ne! Nereikia! Aš pats važiuosiu. 


Po savaitės Frederikas nedrąsiai paprašė Arnu, kad jis sugrąžintų jam 
jo penkiolika tūkstančių frankų. 

Arnu atidėjo iki ryt, paskui iki poryt. Frederikas ėjo dabar iš namų 
tik sutemus, bijodamas, kad dieną nesusitiktų Delorjė. 

Kartą vakare, einant pro Magdalenos bažnyčią, kažkas kumštelėjo 
jam į pašonę. Tai buvo Delorjė. 

— Aš einu kaip tik jų paimti, — pasakė Frederikas. 

Ir Delorjė nulydėjo jį iki vienų namų durų Puasonjerės priemiestyje. 

— Palauk manęs. 

Jis laukė. Galų gale, po keturiasdešimt trijų minučių, pasirodė Frede- 
rikas su Arnu ir davė jam ženklą, kad truputį pakentėtų. 

Fajanso pirklys ir jo bičiulis, susikabinę už parankių, pasuko išsyk į 
Otvilio gatvę, paskui į Šarbolio. 

Naktis buvo tamsi, pūtė šuorais šilsvas vėjas. Arnu ėjo palengva ir 
visą laiką kalbėjo apie Prekybos galerijas. Tai būsianti ištisa eilė deng- 
tų pasažų, kurie eisią nuo Šventojo Deniso bulvaro iki Šatlė; tai bū- 
siąs puikus verslas; jam baisiai magėtų jame dalyvauti; ir jis kartkartėmis 
stabčiojo ties parduotuvėmis pamatyti pro langą, kaip atrodo grizetės, 
paskui vėl kalbėjo toliau. 

Frederikas girdėjo, kad Delorjė seka iš paskos; kiekvienas jo kojų 
stuktelėjimas skambėjo jam kaip priekaištas ir mušė tiesiai į sąžinę. Bet 


197 


198 


GUSTAVE FLAUBERT 


kažkokia kvaila gėda ir baimė, jog iš to vis tiek nieko neišeis, kliudė Fre- 
derikui pareikalauti, kad Arnu grąžintų pinigus. Delorjė buvo visai jau 
čia pat. Frederikas ryžosi. 

Arnu visai laisvai atsakė, kad iš savo skolininkų pinigų dar negavęs ir 
kad tuo tarpu penkiolika tūkstančių frankų grąžinti negalįs. 

— Jie jums, manau, kol kas ir nereikalingi? 

Tą akimirką Delorjė priėjo prie Frederiko ir, patraukęs jį į šalį, 
paklausė: 

— Sakyk atvirai, turi tu juos ar ne? 

— Na, jei taip, tai ne! —- atsakė Frederikas. — Aš jų nebeturiu! 

— Taip? Kurgi padėjai? 

— Pralošiau. 

Delorjė, neprataręs nė žodžio, žemai nusilenkė ir nuėjo į šalį. 

Arnu, pasinaudojęs ta proga, užsuko į tabako parduotuvę ir užsirūkė 
cigarą. Grįžęs paklausė, kas buvo tas jaunuolis. 

— A! Taip sau! Vienas draugas. 

Po trijų minučių jie jau stovėjo prie Rozanetės namų. 

— Užeikim, — tarė Arnu, — jai bus smagu pamatyti jus. Toks laukinis 
pasidarėt dabar! 

Žibintas švietė Arnu tiesiai į veidą; jis su tuo savo cigaru baltuose 
dantyse ir laiminga mina pasidarė stačiai nepakenčiamas Frederikui. 

— A! Tiesa! Mano notaras buvo šį rytą pas jūsų notarą dėl tos ipote- 
kos. Žmona man priminė. 

— Ji galvota moteris! — mašinaliai atsakė Frederikas. 

— O kaipgi! 

Ir Arnu vėl pradėjo ją girti. Protu, širdimi, taupumu ji išsiskirianti iš 
visų — kitos tokios nerasi. Ir, vartydamas akis, jis pridūrė patyliukais: 

— O jau kūnas! 

— Sudiev! — tarė Frederikas. 

Arnu atšoko: 

— Kas atsitiko? Kodėl? 


bar supyko. 

Frederikas sausai pakartojo: 

— Sudiev! 

Kaip akmuo, riedantis į pakalnę, pasileido jis Breda gatve, baisiai pik- 
tas ant Arnu; jis prisiekė niekada daugiau su juo nesimatyti ir su ja taip 
pat; jis nesitvėrė liūdesiu ir sielvartu. Užuot skyręsis, kaip jis laukė, tas 
žmogus ima, štai, priešingai, ją dar labiau mylėti ir mylėti visą — nuo plau- 
kų iki sielos gelmių. To žmogaus vulgarumas siutino Frederiką. Viskas 
turi, vadinasi, priklausyti jam! Frederikas su juo vėl susitiko prie loretės 
durų; jis šėlo, matydamas, kad nieko negali padaryti; jam, be to, gėlė širdį, 
prisiminus, jog nusprendė nutraukti su jais santykius. Sąžiningumas, kurį 
parodė Arnu, siūlydamas laidą už paskolintus pinigus, pažemino jį; jis 
mieliau būtų jį pasmaugęs; ir viršum visos tos širdgėlos pleveno it rūkas 
nusimanymas, kad bjauriai pasielgė su draugu. Ašaros smaugė jį. 

Delorjė drožė Kankinių gatve, keikdamasis balsu iš pasipiktinimo; 
mat jo projektas, panašiai kaip nuverstas obeliskas, atrodė jam dabar ne- 
paprasto aukštumo. Jis manėsi esąs apvogtas, jautėsi lyg patyręs didelių 
nuostolių. Jo draugystė Frederikui buvo mirusi, ir jis tuo džiaugėsi; tai 
buvo jam atpildas. Jį užplūdo neapykanta turčiams. Jis linko į Senekalio 
pažiūrų pusę ir pažadėjo tarnauti joms. 

O Arnu tuo metu sėdėjo patogiai fotelyje prie degančio židinio ir, 
pasisodinęs Maršalę ant kelių, girkšnojo iš puoduko arbatą. 


Frederikas daugiau nebelankė jų ir, norėdamas atsipūsti nuo tos savo 
nelaimingos aistros, pasirinkęs pirmą pakliuvusią temą, nusprendė para- 
šyti Renesanso istoriją. Jis sukrovė ant stalo stirtas humanistų, filosofų, poe- 
tų; jis vaikščiojo į estampų kabinetą žiūrėti Marko Antonijaus graviūrų; 
jis bandė perprasti Makiavelį. Gera darbo nuotaika po truputį apramino 
ji. Gilindamasis į kitus žmones, jis užmiršo save, ir tai turbūt buvo vie- 
nintelis būdas išvengti kančių. 

Kartą, jam ramiausiai išsirašinėjant šį bei tą iš knygų, atsidarė durys, 
ir tarnas parnešė, kad atėjo ponia Arnu. 

Tai buvo tikrai ji! Viena? Ne, ne viena: ji vedėsi už rankos mažiuką 


Eženą, lydimą iš paskos auklės su balta prikyšte. 

Ji atsisėdo ir atsikosėjusi tarė: 

— Seniai tamsta pas mus bebuvai. 

Frederikui nesusigriebus ko atsakyti, ji pridūrė: 

— "Tai todėl, kad tamsta toks delikatus! 

Jis pakartojo: 

— Delikatus? 

— Na taip! Tamsta juk padarei tokią didelę paslaugą Arnu! — tarė ji. 

Frederikas padarė mostą, kuris reiškė: „Labai tai man tas Arnu... Jei 
ką ir padariau, tai buvo tamstai!“ 

Ji liepė savo vaikui eiti su aukle į svetainę pažaisti. Jie pasikeitė dviem 
trim klausimais apie sveikatą, paskui jų kalba nutrūko. 

Ji buvo su rudo šilko suknia ispanų vyno spalvos 1r su juodo aksomo 
apsiaustu, apvedžiotu kiaunės kailiu; tas kailis prašėsi paglostomas, o 
jos ilgi, lygiai susklastyti plaukai traukė į save lūpas. Bet kažkas jai kėlė 
nerimą ir jaudino, ir ji tarė, žvilgtelėjusi į duris: 

— Čia truputį per karšta! 

Frederikas suprato jos žvilgsnį: tai buvo atsargumas. 

— Atsiprašau! Durys tik pridarytos! 

— A! Tiesa! 

Ir ji nusišypsojo, tarytum norėdama pasakyti: „Aš nieko nebijau“. 

Jis tada, nieko jau nebelaukdamas, paklausė, koks reikalas ją atve- 
dęs pas jį. 

— Mano vyras, — atsakė jinai prisiversdama, — įprašė mane ateiti pas 
jūs, nes pats jau nebedrįso... 

— Sakykit, koks reikalas. 

— Juk jūs pažįstami su ponu Dambrezu, tiesa? 

— Taip, truputį! 

— A! Truputų! 

Ji nutilo. 

— Vis tiek! Sakykit. 

Tada jinai papasakojo, kad užvakar Arnu turėjęs išpirkti iš to banki- 
ninko keturis tūkstantinius vekselius, išduotus su jos parašais, bet, ne- 
turėdamas pinigų, to nepadaręs. Pasirašyti vekselius privertęs ją vyras. 

Ji gailėjosi sukėlusi pavojų savo vaikų turtui. Bet viskas geriau, negu 
negarbė; ir jei ponas Dambrezas sutiktų tuo tarpu tų pinigų nereikalauti, 
tai jie būtų, be abejo, greit jam sumokėti, nes jinai turinti Šartre namuką, 
kurį parduosianti ir sudarysianti reikiamą pinigų sumą. 

— Vargšė moteris! — sumurmėjo Frederikas. — Padarysiu! Galite ma- 
nimi pasikliauti. 

— Ačiu. 

Ir ji pakilo išeiti. | 

— Ko jūs taip skubate? 

Ji stoviniavo, apžiūrinėdama mongoliškas strėles, pakabintas palu- 
bėje, spintą su knygomis, jų apdarus, visus rašymo reikmenis; ji paėmė į 
rankas bronzinį dubenuką su plunksnomis; jos užkulniai stojosi čia vie- 
nur, čia kitur ant kilimo. Ji jau buvo ir seniau lankiusis pas Frederiką, bet 
visuomet kartu su Arnu. O dabar jie buvo vieni — vienu du jo namuose; 
tai jau nepaprastas įvykis, kone meilės nuotykis. | 

Ji panoro pamatyti jo sodelį; jis padavė jai ranką ir nuvedė savo valdų 
aprodyti. Tai buvo trisdešimties pėdų sklypas, įsispraudęs tarp namų, 
pakraščiais jį puošė krūmai, o per vidurį — lysvė. 

Buvo pirmos balandžio dienos. Alyvų lapai jau žaliavo, ore jautei 
tyrą vėjelio dvelkimą, čiulbėjo paukščiukai, o jiems protarpiais atitarinė- 
jo kalvis, žvanginantis geležį vežimų dirbtuvėje. 

Frederikas nuėjęs atnešė židininį kastuvėlį; ir, kol jie vaikščiojo po 
sodelį šonas prie šono, vaikas pilstė ant tako krūveles smėlio. 

Ponia Arnu nesitikėjo, kad jos sūnus turėtų užaugęs lakią vaizduotę, 
bet labai gyrė jo lipšnų būdą. Jo sesuo, priešingai, esanti sausa iš prigim- 
ties ir kartais smarkiai užduodanti jai širdį. 

— Tai dar pasikeis, — ramino Frederikas. — Nereikia niekad nustoti 
vilties! 

Ji pakartojo: 

— Nereikia niekad nustoti vilties! 

"Tas mašinalus jo žodžių pakartojimas nuskambėjo jam kaip padrąsi- 
nimas; jis nuskynė rožę, vienintelę sode. 

— Ar jūs prisimenat... kaip vieną vakarą vežime buvo rožių puokštė? 

Ji truputį paraudo ir su pašaipiu gailesiu balse atsakė: 

— A! Aš buvau tada labai dar jauna! 

— O su šitąja, — tyliai kalbėjo toliau Frederikas, — ar taip pat bus tas 
pats, kaip su anomis? 

Ji atsakė, sukdama tarp pirštų rožės stiebą kaip verpsto siūlą. 

— Ne! Aš ją laikysiu! 

Ji pamojo auklei, kad laikas namo; auklė paėmė berniuką ant rankų; 
ponia Arnu, išėjusi pro duris į gatvę, pakvepeno gėlę; tai darydama, ji 
palenkė galvą į šoną ir taip saldžiai pažvelgė į Frederiką, kad tas pasijuto 
it pabučiuotas. 

Grįžęs atgal į kabinetą, jis ilgai žiūrėjo į krėslą, kur jos sėdėta, ir į 
visus daiktus, kuriuos ji buvo lietusi. Aplinkui pleveno kažkas tokio, kas 
priklausė jai. Švelnumas, atneštas jos į kambarį, tebesilaikė jame. 

— Ji buvo, vadinas, čia atėjusi! — kalbėjo jis pats sau. 

Ir begalinio meilumo bangos užpylė jį. 

Kitą dieną jis nuvyko vienuoliktą valandą pas poną Dambrezą. 

Tas priėmė jį valgomajame. Bankininkas valgė pusryčius, sėdėdamas 
priešais savo žmoną. Greta jos buvo dukterėčia, o iš kitos pusės — mo- 
kytoja anglė gerokai raupuotu veidu. 

Ponas Dambrezas pakvietė savo jaunąjį draugą prie stalo ir, jam at- 
sisakius, paklausė: 

— Kuo galėčiau būti jums naudingas? Aš jūsų klausau. 

Frederikas, dėdamasis abejingas, pasisakė atėjęs su prašymu, liečian- 
čiu žmogų, pavarde Arnu. 

— A! Tas, kuris prekiavo paveikslais, — tarė bankininkas, juokdamasis 
be balso, bet taip, kad matėsi jo dantenos. — Kadaise už jį garantuodavo 
Udri, dabar juodu susipykę. 

Ir jis ėmė peržiūrinėti laiškus ir laikraščius, padėtus jam prie lėkštės. 

Du liokajai vaikščiojo patarnaudami taip tyliai, kad jų visai nesigir- 
dėjo; ir valgomosios salės lubų aukštumas, trejos sunkios užuolaidos, du 
balto marmuro fontanai, virtuvų spindesys, užkandžių sustatymas ir net 


tos pačios krakmolytos servečių klostės — visa ta prabangi gerovė skyrėsi 

Frederiko akyse nuo pusryčių, kuriuos jis užtiko pas Arnu, kaip dangus 
nuo žemės. Jis nedrįso trukdyti pono Dambrezo. 

Ponia pastebėjo, kad jis sumišęs. 

— Gal matotės kartais su mūsų bičiuliu Martinonu? 

— Jis ateis šį vakarą, — tarė gyvai mergina. 

Paskui vienas liokajus priėjęs pašnibždėjo jai kažką į ausį. 

— Tavo siuvėja, vaikeli!.. Mis Džonl! 

Ir paklusni mokytoja išėjo kartu su savo mokine. Ponas Dambrezas, 
išgirdęs kėdžių stumdymą, paklausė, kas atsitiko. 

— Atvyko ponia Režembar. 

— Taip? Režembar! Man ta pavardė pažįstama. Mačiau kažkur tokį 
parašą. 

Frederikas ėmė pagaliau dėstyti reikalą, dėl ko atėjo; Arnu esąs vertas 
dėmesio: vien tik todėl, kad galėtų išpirkti tuos vekselius, jis parduodąs 
namus, priklausančius jo žmonai. 

— Ji, sako, labai graži, — tarė ponia Dambrez. 

Bankininkas bičiuliškai pridūrė: 

— Ar jūs jų... artimas draugas? 

Frederikas, neatsakydamas tiesiai į klausimą, tarė, jog būtų labai dė- 
kingas, jei galima būtų atsižvelgti... 

— Na, gerai, kadangi jums tai sudaro malonumą, galiu palaukti! Man 
neskubu. Gal nulipsim žemyn į mano kontorą, gerai? 

Pusryčiai buvo baigti; ponia Dambrez atsisveikindama nulenkė tru- 
putį galvą; jos veide buvo matyti kažkokia keista šypsena, kupina ne tik 
mandagumo, bet ir ironijos. Tačiau Frederikui nebuvo kada į ją gilintis; 
mat ponas Dambrezas, lig tik jie pasiliko vieni, pasakė: 

— Jūs neatvykote atsiimti savo akcijų. 

Ir, neduodamas jam pasiaiškinti, pridūrė: 

— Nieko, nieko! Visiškai teisingai: žmogus pirma turi susipažinti ar- 
čiau su verslove. 

Jis pasiūlė jam cigaretę ir pradėjo. 

Prancūzijos anglies kasyklų generalinė sąjunga esanti jau sudaryta ir lau- 
kianti tik valdžios patvirtinimo. Jau pats sujungimas, sumažindamas prie- 
žiūros ir darbo jėgos išlaidas, padidinsiąs pelną. Be to, sąjunga sumaniusi 
įvesti kai ką visai nauja, būtent, suinteresuoti pačius darbininkus savo 
įmonės suklestėjimu. Ji pristatysianti jiems namų, įrengsianti sveikus bu- 
tus; negana to, ji teiksianti savo tarnautojams viską, ko jiems prireiksią, 
ir darysianti tai sava kaina, be pelno. 

— Ir jie gerai uždirbs, tamsta; štai kur tikroji pažanga; šitai bus veiks- 
mingiausias atsakymas į kai kuriuos respublikonų šūkavimus! Mūsų ta- 
ryboje dalyvauja, — ir jis parodė prospektą, — vienas Prancūzijos peras, 
vienas instituto mokslininkas, vienas aukštas inžinerijos karininkas, išėjęs į 
dimisiją; tai vis žinomos pavardės! Tokie elementai nuramina baimingą ka- 
pitalą ir pritraukia tokį, kuris yra protingų žmonių rankose! Bendrovė gau- 
sianti valstybės užsakymus, tieksianti anglių geležinkeliams, garlaiviams, 
dujų įmonėms; ji aprūpinsianti kuru privačių žmonių virtuves. Vadinasi, 
mes apšildom, mes apšviečiam, mes įsiskverbiam į kukliausių šeimų ži- 
dinius. Tačiau kaip gali kilti jums abejonė — mes užtūkrinsime paklausą? 
Protekciniais muitais, brangusis pone, ir mes juos išgausime; tai jau mūsų 
reikalas! Pats aš atvirai stoju už draudžiamuosius muitus! Visų pirma — Sa- 
vas kraštas! Aš paskirtas direktoriumi; tačiau man trūksta laiko pačiam 
rūpintis visomis smulkmenomis; tarp kitko — visokių raštų redagavimu. 
Mano „santykiai“ su raštais truputį pašliję, primiršau, ko mokykloj mokė! 
Man reikėtų žmogaus, galinčio... išreikšti mano mintis, — ir staiga pridū- 
rė: — Ar norėtumėt būti tuo žmogumi su generalinio sekretoriaus titulu? 

Frederikas nežinojo, ką atsakyti. 

— Tai kaip? Ar turit kokių abejonių? 

Jo pareiga būsianti tik parengti kasmet pranešimą akcininkams. Jis 
turėsiąs kiekvieną dieną reikalų su žymiausiais Paryžiaus žmonėmis. Ats- 
tovaudamas bendrovei santykiuose su darbininkais, jisai, suprantamas 
daiktas, laimėsiąs jų meilę ir galėsiąs vėliau įeiti su jų balsais į generalinę 
tarybą, pasidaryti deputatu. 

Frederikui skambėjo ausyse. Iš kur tas palankumas? Jis nebežinojo 
nė kaip dėkoti. 

— Bet, — kalbėjo toliau bankininkas, — labai svarbu žmogui nepri- 
klausyti nuo nieko. O geriausias tam būdas - įsigyti akcijų, kurios, beje, 
yra puikiausias pinigų investavimas, nes jūsų kapitalas užtikrina jūsų pa- 
dėtį, lygiai kaip jūsų padėtis — jūsų kapitalą. 

— Kiek jo apytikriai reikėtų įnešti? — paklausė Frederikas. 

— Dieve mano, taigi čia jūsų reikalas. Manyčiau, taip, tarp keturių ir 
šešių dešimčių tūkstančių frankų. 

Tie pinigai buvo tokie maži ponui Dambrezui, o jo autoritetas toks 
didelis, jog jaunuolis čia pat nusprendė parduoti vieną savo fermą. Jis 
pasakė jam, kad jo pasiūlymą priima. Ponas Dambrezas paskirsiąs arti- 
miausiomis dienomis pasimatymą galutinai tam reikalui sutvarkyti. 

— Vadinasi, aš galiu pasakyti Žakui Arnu?.. 

— Viską, ką panorėsite! Vargšas vyrukas! Viską, ką panorėsite! 

Frederikas parašė abiem Arnu, kad gali būti ramūs; laišką nusiuntė 
su savo žmogumi, kuris parnešė jam tokį atsakymą: 

„Puiku“. 

Jo triūsas buvo vertas didesnio dėmesio. Jis tikėjosi, kad jie patys 
ateis padėkoti arba bent parašys laišką. Niekas neatėjo. Jokio laiško 
neatsiuntė. 

Ar jie užmiršę, ar tyčia taip pasielgę? Jei ponia Arnu galėjusi atvykti 
vieną kartą, tai kas jai trukdę ateiti kitą? Vadinasi, ir tai, ką ji davė jam 
suprasti, ir tai, ką žodžiais pasakė, buvę ne kas kita, kaip manevras, 
padarytas siekiant naudos. „Gal jie tiesiog norėjo pasijuokti iš manęs? 
Abu susitarę?“ Jam knietėjo nuvykti pačiam pas juos, bet kažkoks dro- 
vumas neleido. 

Viena rytą (trims savaitėms praėjus po ano pasimatymo) ponas 
Dambrezas parašė jam, kad lauks jo tą pačią dieną — pirmą valandą. 

Pakeliui jis vėl prisiminė ponus Arnu, ir ta mintis nedavė jam ra- 
mybės; jis niekaip negalėjo suprasti, kodėl taip su juo pasielgė, kažkoks 
nerimas apėmė jį — baimė, kad nebūtų atsitikę ko bloga. Norėdamas 
nusiraminti, jis pasišaukė kabrioletą ir nuvažiavo į Paradi gatvę! 

Arnu išvykęs į kelionę. 

— O ponia? 

— Kaime, ten, kur fabrikas! 

— Kada grįžta ponas? 

— Rytoj tai jau tikrai! 

Ji dabar, vadinasi, viena; puiki proga. Kažkoks valdingas balsas šau- 
kė sąmonėje: ,,Važiuok tuoj pas ją!“ 

O kaip su ponu Dambrezu? „Ė, bala jo nematė! Pasakysiu, kad sir- 
gau“. Jis nubėgo į stotį; ir tik vagone pagalvojo: „Gal čia aš ir kvailystę 
darau? A! Tiek to!“ 

Iš dešinės ir iš kairės plytėjo žalios lygumos; traukinys riedėjo; stočių 
nameliai šmėkščiojo kaip dekoracijos, ir garvežio dūmai virto tirštais 
kamuoliais vis į tą pačią pusę; ten jie kurį laiką šoko ant žolės, paskui 
sklaistėsi. Frederikas, sėdėdamas vienas ant viso suolo, žiūrėjo iš nuobo- 
džio į viską; jis buvo apimtas tos apatijos, kuri atsiranda dėl per didelio 
nekantravimo. Bet pasirodė keltuvai, sandėliai. Tai buvo Krejis. 

Miestas, pastatytas šlaite tarp dviejų žemų kalvų (kurių viena plika, 
o kitos viršūnė apaugusi medžiais) su savo bažnyčios bokštu, nelygaus 
aukštumo namais ir akmeniniu tiltu pasirodė jam kažkoks smagus, ku- 
klus ir geras. Didelis plokščias laivas plaukė pasroviui; vanduo pliuškeno 
nuo vėjo; palei kalniuką su kryžiumi kapstėsi šiauduose vištos; pražings- 
niavo moteris, nešina šlapiais skalbiniais ant galvos. 

Perėjęs per tiltą, jis atsidūrė saloje, kur iš dešinės stūksojo vienuoly- 
no griuvėsiai. Sukosi malūnas, visu pločiu užtvenkęs antrąją Uazės upės 
šaką, o viršum jos laikėsi pakibusi įmonė. Tų pastatų ir įtaisymų rim- 
tumas smarkiai nustebino Frederiką. Pamatęs juos, jis pajuto daugiau 
pagarbos Žakui Arnu. Trys žingsniai toliau jis pasuko į gatvelę, užsibai- 
giančią geležiniais vartais. 

Jis ėjo pro juos. Vartininkė suriko: 

— Ar leidimą turite? 

— Kokį leidimą? 

— Teiti į įmonę. 

Frederikas šiurkščiai atšovė, kad jis eina pas poną Arnu. 

— O kasis toks, tas ponas Arnu? 

— Na, viršininkas, šeimininkas, savininkas! 

— Ne, tamsta; šitas fabrikas priklauso ponams Lebefui ir Miljė. 

Ne kitaip, moterėlė bus pajuokavusi. Pradėjo eiti darbininkai; jis pa- 
klausė vieną, kitą; visi pakartojo tą patį. 

Frederikas išėjo iš kiemo, sverdėdamas kaip girtas; jis atrodė toks 
prislėgtas, kad ant Skerdyklos tilto miestietis su pypke paklausė jį, ar ko 
neieškąs. Tas žinojo, kur yra Arnu fabrikas. Montatere. 

Frederikas pasiteiravo, kur galima būtų gauti vežiką. Niekur kitur, tik 
stotyje. Jis grįžo į stotį. 

Išgverusi karietukė, traukiama seno kuino, kurio iširusios plėškės ka- 
darojo tarp ienų, stovėjo vieniša prie bagažinės. 

Kažkoks vaikėzas pasisiūlė suieškoti „dėdę Piloną“. Po dešimties 
minučių jis sugrįžo; dėdė Pilonas pusryčiaująs. Frederikas, pritrūkęs 
kantrybės, išėjo pėsčias. 

Bet užkardas buvo nuleistas. Teko laukti, kol pravažiavo du traukiniai. 

Pagaliau, išėjęs į užmiestį, jis nuskubėjo laukų keliu. 

Savo vienodu žalumu laukai buvo panašūs į didžiulio biliardo gelum- 
bę. Pakelėse buvo apstu geležies gargažių, suverstų į krūvas, nelyginant 
akmenų. Tolėliau fabrikų dūmtraukiai rūko vieni šalia kitų. Priešais, ant 
apvalios kalvos, kilo į viršų pilaitė su bokšteliais ir keturkampė bažny- 
čios varpinė. Apačioje, tarp medžių, vinguriavo ilgos mūro tvoros, o dar 
žemiau plytėjo miestelis. 

Visi namai buvo vieno aukšto su trijų pakopų laipteliais, sudėtais 
iš akmens blokų, be cemento. Kartkartėmis girdėjai skambinant par- 
duotuvių skambučiais. Sunkūs žingsniai grimzdo į juodą purvą; purkštė 
smulkus lietutis, braižydamas blyškų dangų tūkstančiais brūkšnių. 

Frederikas pasuko grindinio viduriu, po kiek laiko jis pamatė kairėje 
kelelį, kurio pradžioje buvo medinė arka su aukso raidėmis: EAJANSAS, 

Ne be tikslo Žakas Arnu pasirinko savo įmonei vietą netoli nuo Kre- 
jo; įrengdamas ją kuo arčiau prie tos, kuri jau buvo garsi nuo seno, jis 
tikėjosi, kad žmonės painios jas vieną su kita jo naudai. 

Svarbiausias pastatas buvo ant pat kranto upės, tekančios per pievą. 
Savininko gyvenamieji namai, apsupti sodo, skyrėsi iš kitų prienamiu, 
papuoštu keturiomis vazomis, iš kurių augo kaktusai, atstatę dyglius. 

Krūvos balto molio džiūvo pastoginėse; kitos kėksojo po atviru dan- 
gumi; vidury kiemo stovėjo Senekalis, apsivilkęs savo amžinu mėlynu 
apsiaustu su raudonu pamušalu. 

Buvęs repetitorius ištiesė jam savo šaltą ranką. 

— Jūs ieškote šeimininko? Jo nėra. 

Frederikas sumišęs atsakė kvailai: 

— Aš tai žinojau. 

Bet tuoj susigriebęs pridūrė: 

— Aš atėjau su reikalu, kuris liečia ponią Arnu. Ar galėtų ji mane 
priimti? 

— Labai aš žinau... Jau trys dienos, kai nesu jos matęs, — tarė Se- 
nekalis. 

Ir jis pradėjo savo skundų litaniją. 

Priimdamas fabrikanto sąlygas, jis manęs, kad galės gyventi Paryžiuje 
ir kad nereikės pelyti tame užkampyje be draugų ir be laikraščių. Na, ką 
gi! Jei kitaip negalima, tai negalima. Bet Arnu, atrodo, nė kiek nekreipiąs 
dėmesio į jo nuopelnus. Jis, beje, esąs labai ribotas žmogus, retrogradas 
ir tamsuolis kaip reta. Užuot ieškojęs meninių patobulinimų, jis verčiau 
pradėtų vartoti anglių ir dujų kurą. Šis buržua 44yzps7a; Senekalis pabrėžė 
tą žodį. Trumpai sakant, darbas jam nepatinkąs; ir jis kone pareikalavo iš 
Frederiko, kad tas prikalbėtų šeimininką padidinti jam algą. 

— Būkite ramus! — atsakė Frederikas. 

Laiptuose jis nesutiko nieko. Antrame aukšte įkišo galvą į tuščią 
kambarį; tai buvo svetainė. Jis pašaukė labai garsiai. Niekas neatsiliepė; 
aišku, kad virėja bus išėjusi, auklė taip pat; galų gale užlipęs į trečią aukš- 
tą, jis pastūmė duris. 

Ponia Arnu stovėjo priešais spintą su veidrodžiu; ji buvo viena. Jos 
atsiklasčiusio palaidinio juosta karojo jai išilgai kojų. Pusė plaukų dribo 
juodu srautu ant dešinio peties, abi rankos buvo iškeltos į viršų, viena jinai 
laikė plaukų kuodą, o su kita bedė į jį smeigtuką. Jinai suriko ir pabėgo. 

Paskui ji sugrįžo apsitaisiusi kaip reikiant. Stotas, akys, drabužio šna- 
resys — viskas traukė jo širdį. Frederikas turėjo valdytis, kad pripuolęs 
neišbučiuotų jos. 

— Atsiprašau, — tarė ji, — bet aš negalėjau... 

Jis atsidrąsinęs pertraukė ją: 

— Tačiau... jūs labai gražiai atrodėte... ką tik. 

Tas komplimentas, matyt, skambėjo jai kiek per stačiai, nes jos 
skruostai išraudo. Jis išsigando, kad nebūtų jos įžeidęs. Ji paklausė: 

— Koks laimingas vėjas jus atpūtė iki čia? 

Jis iš karto nesumetė, ką atsakyti, o po šypsenos, kuri davė jam laiko 
pagalvoti, tarė: 

— Jei jums ir pasakyčiau, negi jūs patikėtumėt? 

— Kodėl ne. 

Frederikas papasakojo, kad praeitą naktį sapnavęs baisų sapną: 

— Sapnavau, kad jūs sunkiai sėrgate, su mirtimi kovojate. 

— O! Nei aš, nei mano vyras niekad nesergame. 

— Aš sapnavau tik jus vieną, — pasakė jis. 

Jinai ramiai pažvelgė į jį. 

— Sapnai ne visados išsipildo. 

Frederikas murmėjo, ieškodamas žodžių, ir pagaliau pradėjo raizgytą 
kalbą apie sielų giminingumą. Esanti tokia jėga, kuri leidžianti žmonėms 
susižinoti iš tolo ir galinti atskleisti jiems tai, ką jie jaučią vienas antram; 
ji taip pat padedanti dviem giminingoms širdims susijungti. 
vogčiomis, kupinas džiaugsmo, ir, pasinaudodamas bendrų posakių len- 
gvumu, laisviau liejo jai savo meilę. Ji pasiūlė eiti su ja apžiūrėti fabriko, 
ir kadangi ji tą pasiūlymą pakartojo, tai jam nori nenori teko sutikti. 

Stengdamasi užimti savo svečią kuo nors, kas galėtų jį sudominti, 
ji pirmiausia aprodė Frederikui savotišką muziejėlį, dekoruojantųį laip- 
tus. Pavyzdžiai, sukabinti sienose arba išdėlioti ant lentynėlių, rodė, kaip 
Arnu pastangos ir užsidegimas keitė vieni kitus. Pradžioje daugsyk mė- 
ginęs, kad surastų kinų vario glazūrą, jis stengėsi paskui gaminti majo- 
liką, itališką fajansą, etruskiškus dirbinius, rytietiškas vazas, vėliau ėmė 
bandyti įvairius „pagerinimus“, iš kurių vieną kitą vėliau pritaikė. Todėl 
toje parodėlėje galėjai pamatyti ir didelių vazų su Kinijos mandarinų 
figūromis, ir rusvai rausvų dubenėlių su auksiniais atspalviais, ir puodų, 

papuoštų arabų rašmenimis, ir renesanso skonio ąsočių, ir plačių lėkš- 
čių su dviem žmogystomis, kurios atrodė tokios grakščios ir lengvos, 
lyg būtų nupieštos sangvinu. Dabar jis gamino raides iškaboms, etiketes 
vynams; tačiau jo protas nebuvo nei tiek pranašus, kad galėtų iškilti iki 
meno, nei pakankamai miesčioniškas, kad jam rūpėtų vienas plikas pel- 
nas, 1r jis, neįtikdamas niekam, baigė nusigyventi. 

Jiems bežiūrinėjant tuos daiktus, pro šalį praėjo Marta. 

— Argi tujo nepažįsti? — tarė jai motina. 

— Pažįstu! — atsakė duktė ir pasisveikino su Frederiku. 

Tuo tarpu jos giedras ir įtarus, tikras skaistuolės žvilgsnis, žiūrėjo į 
ji, tarsi murmėdamas: „(O ko tu čia atsiradai?“ Ji nuėjo laiptais į viršų, 
pakreipusi truputį galvą į šoną. 

Ponia Arnu išsivedė Frederiką į kiemą ir ėmė jam ten rimtu tonu 
aiškinti, kaip reikia molį grūsti, kaip reikia jį valyti ir sijoti. 

— Svarbu yra gerai paruošti masę. 

Ir jinai įvedė jį į patalpą, užstatytą kubilais, kuriuose sukosi verti- 
kalios ašys su horizontaliais strypais. Frederikas pyko ant savęs, kam 
griežtai neatsisakė nuo jos pasiūlymo žiūrėti fabriką. 

— Tai maišikliai, — tarė ji. 

Tas žodis pasirodė jam juokingas ir kažkoks nepritinkantis jos lūpoms. 

Platūs diržai gurnėjo iš vieno lubų galo į kitą, vyniojosi ant būgnų, ir 
viskas toje patalpoje judėjo — vienodai, matematiškai, erzinamai. 

Jie išėjo iš ten vėl į kiemą; žengiant pro apgriuvusią trobikę, kurioje 
kadaise buvo laikomi sodininkystės padargai, ponia Arnu tarė: 

— Ji jau niekam nebetinka. 

Frederikas atsakė drebančiu balsu: 

— Laimę ji galėtų dar priglausti. 

Garinio siurblio triukšmas nustelbė jo žodžius, ir jie įėjo į formavi- 
mo skyrių. 

Vyrai, susėdę už siauro stalo, dėjo ant diskų, kurie sukosi prieš juos, 
gurvolį paruoštos masės ir kairėmis rankomis spaudė jį iš vidaus, o deši- 
nėmis glaistė iš viršaus; ir buvo matyti, kaip iš jų pirštų it besiskleidžian- 
čios gėlės kyla vazos. 

Ponia Arnu liepė parodyti formas, naudojamas gaminant sudėtin- 
gesnius dalykus. 

Kitoje patalpoje darė apvadus, gurklius, vedė iškilias linijas. Viršuti- 
niame aukšte lygino sandūras ir užtaisinėjo gipsu skylutes, pasilikusias 
po ankstesnių veiksmų. 

Kertėse, koridoriuose, visur buvo pilna molinių indų, išdėliotų ant 
tam tikrų lentynų. 

Frederikui ėmė darytis nuobodu. 

— Gal tai jus vargina? — paklausė jinai. 

Išsigandęs, kad nereikėtų savo apsilankymo tuo ir baigti, jis, prie- 
šingai, pradėjo rodyti daug entuziazmo visiems tiems dalykams. Jis net 
apgailestavo, kad pats nedirba toje pramonės šakoje. 

Jinai tarytum nustebo. 

— Na, žinoma! Tada aš galėčiau gyventi arti jūsų! 

Ir kadangi jis stengėsi pagauti akimis jos žvilgsnį, tai ponia Arnu, 
norėdama to išvengti, surinko rutuliukus masės, likusius ant atbrailos 
nuo nepavykusių apdailos darbų, suplojo iš jų paplotėlį ir atspaudė jame 
savo ranką. 

— Ar galiu jį pasiimti sau? — paklausė Frederikas. 

— Koks dar tamsta vaikas, Viešpatie mano! 

Jis norėjo į tai atsakyti, bet įėjo Senekalis. 

Vos spėjęs peržengti per slenkstį, ponas vicedirektorius pastebėjo 
nusižengimą reglamentui. Dirbtuvės turėjo būti šluojamos kas savaitę; 
buvo kaip tik šeštadienis ir, kadangi darbininkai neatliko tos savo par- 
eigos, tai Senekalis jiems pareiškė, kad jie turės pasilikti vieną valandą 
viršaus. „Jei taip, tai taip!“ 

Jie įsmeigė akis kiekvienas į savo darbą, nė nesumurmėję; bet iš to, 
kaip jie šnarpštė kvėpuodami, buvo aiškiai matyti, kad jie smarkiai supy- 
ko. Tiesą sakant, jie buvo sunkiai suvaldomi, nes visi buvo iš tokių, ku- 
riuos pavarė didysis fabrikas. Respublikonas laikė juos striukai. Pasken- 
dęs teorijoje, jis matė tik žmonių mases ir paskiro žmogaus nesigailėjo. 

Frederikui pasidarė nemalonu, kad Senekalis čia atsirado, ir jis pa- 
klausė patyliukais ponią Arnu, ar negalima būtų pamatyti krosnių. Jie 

nulipo į apatinį aukštą, ir ji jau pradėjo ten jam aiškinti, kaip ir kam var- 
tojamos kasetės, tik į jų tarpą vėl įlindo Senekalis, atsekęs iš paskos. 

Jis ėmė toliau rodyti viską pats, plačiai aiškindamas, kokios esti dega- 
lų rūšys, kaip dirbiniai pašaunami po krosnimi, kas yra piroskopai, kūry- 
klos, degyklos, koks turi išeiti gaminių blizgesys; jis berte bėrė chemijos 
terminus, tokius kaip chloras, siera, boraksas, karbonatas. Frederikas 
nieko iš to visko nesuprato; jis tik kas akimirką gręžiojosi į ponią Arnu. 

— Jūs nesiklausote, — tarė ji, — ponas Senekalis kalba labai aiškiai. Jis 
išmano visus tuos dalykus daug geriau už mane. 

Matematikas, patenkintas, kad jį pagyrė, pasiūlė eit pasižiūrėti, kaip 
gaminiai spalvinami. 

Frederikas žvilgtelėjo išsigandusiomis akimis į ponią Arnu. Ji ne- 
pasisakė nei už, nei prieš, nenorėdama, matyt, nei pasilikti su juo vie- 
na, nei skirtis. 

Jis padavė jai ranką. 

— Nel Ačiū labai! Laiptai per siauri eiti dviem šalimais. 

Užlipus į viršų, Senekalis atidarė duris į patalpą, kurioje buvo pilna 
moterų. 

Jos laikė rankose teptukus, buteliukus, kriaukles, stiklo plokšteles. 
Raižytos lentos stovėjo atremtos į sienos karnizą; ore skrajojo skiautelės 
plono popieriaus; iš ketinės krosnies tvoskė toks karštis, kad net bloga 
darėsi; kvepėjo terpentinu. 

Beveik visos darbininkės buvo apsitaisiusios labai menkai. Tačiau 
viena skyrėsi iš kitų pusšilkiniais drabužiais ir ilgais auskarais. Liekna, 
bet kartu ir putli, ji turėjo dideles juodas akis ir mėsingas it negrės lūpas. 
Jos tarpi krūtinė laikė ištempusi marškinius, suveržtus sijono juosmens; 
ir, atsirėmusi vienos rankos alkūne į darbastalį, kitą ranką nuleidusi že- 
myn, ji klaidžiojo akimis kažkur toli, laukuose, šalia jos stovėjo butelis 
vyno ir gulėjo dešrigalis. 

Darbovietės švaros ir darbininkų higienos taisyklės draudė valgyti 
ten, kur dirbama. 

Ar iš pareigos jausmo, ar gal turėdamas polinkį į despotizmą, Seneka- 
lis jau iš tolo sušuko, rodydamas pirštu į pakabintą įrėmintą skelbimą: 

— Ei, jūs ten, Bordiete! Perskaitykite man balsu devintą straipsnį. 

— O ką dar? 

— Ką dar, panele? Ogi tą, kad sumokėsite tris frankus baudos. 

Jinai įsmeigė įžūlias akis tiesiai jam į veidą. 

— O kas man ta jūsų bauda? Parvažiuos šeimininkas ir nubrauks ją! 
Nusispjaut man ant jūsų, vyreli! 
tuvę, sudėjęs rankas už nugaros, pasitenkino šypsena. 

— Tryliktas straipsnis, už neklausymą dešimt frankų. 

Bordietė pradėjo vėl dirbti savo darbą. Ponia Arnu iš mandagumo 
nieko nepasakė, tik suraukė antakius, Frederikas sumurmėjo: 

— Na, kaip demokratas, tai jūs baisiai jau kietas! 

Senekalis iš aukšto atsakė: 

— Demokratija tai ne individualizmo palaidi barščiai, o visiems vieno- 
das įstatymų numatytas gyvenimo lygis, darbo paskirstymas ir tvarka! 

— Jūs užmirštate žmoniškumą! — tarė Frederikas. 

Ponia Arnu paėmė jam už parankės; Senekalis, galbūt įsižeidęs dėl to 
tylaus pritarimo, pasišalino. 

Frederikui it akmuo nuo širdies nukrito. Visą rytą jis tykojo progos 
savo jausmams išpažinti. Ir štai ji atėjo. Dar ir tas, kad ponia Arnu pati 
paėmė jį už parankės, teikė jam naujų vilčių; ir jis pasiprašė leisti jam 

Bet kai atsisėdo greta jos, jis pasijuto vėl kaip surakintas; jis negalėjo 
surasti, kuo pradėti kalbą. Laimė, jis prisiminė Senekalį. 

— Nieko negali būt kvailiau, — tarė jis, - už tą baudą! 

Ponia Arnu atsakė: 

— Griežtumas būna reikalingas. 

— Kaip? Ir tai sakote jūs, kuri esate tokia gera! Tiesa, aš klystu: jūs 
taip pat kartais mėgstate pakankinti žmogų! 

— Mislių spėti aš nemoku, mano drauge. 

Frederikas nusprendė vis tiek varyti savo toliau. Ant komodos pa- 
sitaikė Miusė tomelis. Jis paėmęs jį pavartė, paskui pradėjo kalbėti apie 
meilę, apie neviltį, į kurią ji žmogų stumia, ir apie dvasios pakilimą, kurio 
ji jam teikia. 

Visa tai, anot ponios Arnu, yra nusikaltimas arba įsikalbėjimas. 

Toks jo meilės žodžių paneigimas uždavė jaunuoliui širdį, bet jis ne- 
pasiduodamas sakė, jog jo minčių teisingumą įrodą nusižudymai, apie 
kuriuos rašą net laikraščiai, taip pat tokie garsūs literatūros personažai, 
kaip Fedra, Didona, Romeo, Degrijė. Jis ėmė painiotis. 

Židinys užgeso, lietus čaižė langus. Ponia Arnu sėdėjo sustingusi 
krėsle su padėtomis ant atramų rankomis, jos kyko raiščiai kabėjo kaip 
sfinkso karuliai; tyras profilis baltavo prietemoje. 

Jam norėjosi pulti jai prie kelių. Kažkas trekštelėjo koridoriuje, jis 
neišdrįso. 

Be to, jį prilaikė dar kažkokia tarsi ir religinė baimė. Jos drabužis, 
susiliedamas su tamsa, atrodė jam baisiai didelis, neturintis nei pradžios 
nei galo, toks, kokio neįmanoma pakelti; ir kaip tik dėl to jo geismas 
pasidarė dvigubai veržlesnis. Bet abejonė, kad nepadarytų per daug arba 
nepadarytų per mažai, laikė sukausčiusi jo protą. 

„Jei aš jai bjaurus, — galvojo jisai, — tegu mane išvaro! Jei patinku, 
tegu padrąsina!“ 

Jis tarė atsidusdamas: 

— Vadinasi, tamsta nepripažįsti, kad galima pamilti... moterį? 

Ponia Arnu atsakė: 

— Jei ji laisva, reikia vesti, o jei priklauso kitam — pasitraukti. 

— Tai reiškia, kad laimė yra nepasiekiama? 

— Ne! Bet jos negalima rasti ten, kur yra melas, nerimas ir sąžinės 
graužimas! 

— Visa tai nebaisu, atsiminus dangišką džiaugsmą, kuriuo ji už tai 
atsilygina. 

— Bandymas per brangiai atsieina. 

Jis pamėgino paveikti ją ironija. 

— Ar nebus tad dorovė niekas daugiau, kaip bailė? 

— Sakykite geriau: įžvalgumas. Toms, kurios užmirštų pareigą arba 
religiją, turėtų ganėti paprasto sveiko proto. Egoizmas teikia tvirtą pa- 
grindą dorybei. 

— A! Kokios miesčioniškos jūsų pažiūros! 

— Bet aš ir nesidedu kokia kilminga dama! 

Tą akimirką įbėgo berniukas. 

— Mama, ar eisi valgyti pietų? 

— Taip, tuojau! 

Frederikas atsistojo: tuo pat metu pasirodė Marta. Jam neužteko 
ryžto išeiti; jo akys buvo pilnos maldavimo; jis tarė: 

— Tos moterys, apie kurias jūs kalbate, neturi, vadinasi, visai jausmo? 

— Turi! Bet, kai reikia, jos kurčios. 

Ji stovėjo savo kambario duryse su abiem vaikais iš šonų. 

Jis nusilenkė, neprataręs nė žodžio. Ji jam atsakė taip pat. 

Pirmas jo jausmas išėjus buvo begalinis nustebimas. Josios būdas 
parodyti jam, jog jo viltys yra tuščios, galutinai jį sutrynė. Jis jautėsi kaip 
nukritęs į prarajos dugną, pamatęs, kad jokios pagalbos negali iš niekur 
tikėtis ir kad turi mirti. Jis jautėsi žuvęs. 

Jis ėjo, nematydamas sau tako, ėjo ten, kur jį nešė kojos; jis kliuvo už 
akmenų, jis išklydo iš kelio. Klumpių bildesys pasiekė jo ausį; tai liejyklos 
darbininkai žingsniavo namo. Tada jis atsikvošėjo. 

Prieš akis geležinkelio žibintai tiesė žiburių liniją. Jis atvyko į stotį 
prieš pat traukiniui išeinant, leidosi įstumiamas į vagoną ir užmigo. 

Po valandos, atsidūrus bulvaruose, vakarinio Paryžiaus linksmumas 
nustūmė staiga jo kelionę kažkur į tolimą praeitį. Jis panoro būti tvirtas 
ir ramino savo širdį, niekindamas ponią Arnu užgauliais pažyminiais: 

— Kvaiša, pasiputėlė, galvijas! Mesk tu ją sau iš galvos! 

Grįžęs namo, jis rado kabinete aštuonių puslapių laišką, parašytą ant 
blizgančio mėlyno popieriaus ir pasirašytą inicialais R. A. 

Pradžioje buvo draugiški priekaištai: 

„Kas jums atsitiko, brangusis? Aš nuobodžiauju“. 

Bet rašysena buvo tokia baisi, kad Frederikas norėjo mesti visą tą 
krūvą popierių į šalį; tačiau jis pastebėjo prierašą: 

„Aš tikiuosi, jūs nuvešite mane rytoj į lenktynes“. 

Ką reiškia tas pakvietimas? Ar tai vėl kokia nors Maršalės išdaiga? 
Bet juk negalima dukart tyčiotis dėl nieko iš to paties žmogaus; ir, pa- 
gautas smalsumo, jis atidžiai perskaitė visą laišką. 

Frederiko dėmesį patraukė tokie žodžiai: ,„Nesusipratimas... nuėju- 
si klaidingu keliu... nusivylimas... nelaimingi mes vaikai!.. Kaip tos dvi 
upės, kurios susilieja!..“ Ir t. t. 

Šis stilius pjovėsi su įprasta loretės kalba. 

Kas gi ten būtų pasikeitę? 

Jis ilgai laikė tuos lakštus rankose. Iš jų sklido vilkdalgio kvapas; rai- 
džių pavidalas ir nelygūs eilučių tarpai paveikė jį taip, kaip galėtų paveikti 
apsitaisymo netvarka, ir jis susijaudino. 

— O kodėl aš negalėčiau nuvažiuoti? — tarė jis pagaliau pats sau. — Bet 
jeigu sužinos ponia Arnu? Ir tegu žino! Dar geriau! Ir tegu pavydi! Tai 
bus jai kerštas! 


IV 


M““ buvo jau pasirengusi ir laukė jo. 

— O, tai gerai, kad atvykot! — tarė jinai, įsmeigusi į jį savo 
gražias akis, jos buvo švelnios ir kartu linksmos. 

Susirišusi po smakru skrybėlaitės raiščius, ji atsisėdo ant kanapos ir 
nutilo. 

— Važiuojam? — paklausė Frederikas. 

— Dar ne! Ne anksčiau kaip pusę antros! — atsakė ji, it pati savo abe- 
jonei paskyrusi tą ribą. 

Pagaliau laikrodis išmušė pusę antros. 

— Na, andiamo, caro 2220 

Ir ji patvarkė dar paskutinį kartą savo plaukus, pasakė Delfinai, ką ji 
turi padaryti pasilikusi. 

— Ar ponia grįši pietų? 

— O kam grįžt? Mes papietausime kur nors kartu, Anglų kavinėje ar 
kitur, jei panorėsite! 

— Gerai! 

Jos šuniukai vauksėjo, šokinėdami aplink ją. 

— Juk galime juos pasiimti su savim, ar ne? 

Frederikas pats nunešė šuniukus į karietą. Tai buvo samdyta karieta 
su pora pašto arklių ir su pašto vežėju. Ant užpakalinės sėdynės Fre- 
derikas liepė atsisėsti savo tarnui. Maršalė atrodė patenkinta tomis jo 
pastangomis; paskiau, lig tik įlipus į kartetą, jinai paklausė jį, ar seniai jis 
buvęs pas Arnu. 

— Prieš kokį mėnesį, — atsakė Frederikas. 

— Aš jį buvau sutikusi užvakar, jis žadėjo lyg ir šiandien pas mane užeiti. Jis 
turi dabar visokių nemalonumų, naują bylą, rodos, ar ką! Keistas žmogus! 

— Taip! Labai keistas! 

Frederikas pridūrė abejingai: 

— Beje, ar jūs vis dar tebesimatot su... kaipgi jis vadinamas... su tuo 
buvusiu dainininku... Delmaru?.. 

Ji sausai atsakė: 

— Ne! Baigta! 

Nėra, vadinasi, abejonės, kad jie savo santykius nutraukė. Frederikui 
atsirado vilties. 

Jie pravažiavo žingine Breda kvartalą; gatvės, kaip sekmadienį, buvo 
tuščios, ir miestiečių veidai šmėsčiojo už langų. Karieta pasileido važiuo- 
ti greičiau; praeiviai, išgirdę ratų bildesį, gręžėsi atgal; būda buvo nuleis- 
ta, jos oda blizgėjo, o šuniukai, pasodinti greta vienas kito, atrodė kaip 
dvi šermuonėlių movos, padėtos ant pagalvių. Frederikas leidosi vežimo 
supamas. Maršalė šypsojosi, gręžiodamasi čia į vieną, čia į kitą pusę. 


* Einam, brangusis (/7a/). 

Jos šiaudinė skrybėlė, perlamutro spalvos, buvo aptaisyta juodais 
mezginiais; skraistė plaikstėsi vėjuje, ir jinai slėpėsi nuo saulės po violeti- 
niu atlaso skėčiu, kurio viršus savo smailumu priminė pagodą. 

— Ir gražumėlis gi tų pirščiukų! — tarė Frederikas, švelniai imdamas 
kitą jos ranką, kairę, kurią puošė auksinė grandinėlės pavidalo apyran- 
kė. — A! Kokia žavi! Iš kur ji? 

— O! Aš jau seniai ją turiu, — atsakė Maršalė. 

Jaunuolis nutylėjo tuos apgaulingus žodžius. Jam labiau rūpėjo „pa- 
sinaudoti proga“. Neišleisdamas rankos, jis prispaudė savo lūpas jai prie 
riešo, tarp rankovės ir pirštinės. 

— Gana, dar pamatys kas! 

— O kas čia tokio! 

Pravažiavę Santarvės aikštę, jie pasuko pirma į Konferencijos, pas- 
kui į Biji krantinę, kur viename sode auga kedras. Rozanetė manė, kad 
Libanas yra Kinijoje; ji pati juokėsi iš to, kad nežino tokių dalykų, ir 
prašė Frederiką pamokyti ją geografijos. Paskui, palikdami. Trokaderą iš 
dešinės pusės, jie pervažiavo per Jenos tiltą ir galų gale sustojo Marso 
lauke šalia kitų vežimų, išsirikiavusių hipodrome. 

Įkalnės vejos buvo pilnos prastuomenės. Smalsuoliai lipo į Karo mo- 
kyklos balkoną; du paviljonai, iškilę už svarstyklių aptvaro, dvi tribūnos, 
pastatytos šiapus aptvaro, taip pat ir trečioji, radusi sau vietą priešais 
karaliaus tribūną, lūžo nuo išsipuošusios publikos, kuri savo laikymusi 
rodė, jog ji žiūri su pagarba į tą dar naują pramogą. Lenktynių lankytojų 
publika buvo anais laikais rinktinė ir dar nedarė tokio vulgaraus įspūdžio 
kaip dabar. Tai buvo kelniakilpių, aksominių apykaklių ir baltų pirštinių 
amžius. Moterys, apsitaisiusios skaisčių spalvų drabužiais, nešiojo suk- 
nias su ilgomis talijomis; susėdusios tribūnų suoluose, jos atrodė kaip 
kokie dideli gėlynai, kurių fone vietomis juodavo tamsūs vyrų rūbai. Bet 
visų akys krypo į garsųjį alžyrieų Bu Mazą,* kuris sėdėjo tarp dviejų 


* Bu Maza (Bov-Maza) — vienas iš Alžyro vadų, kovojusių prieš prancūzus, už- 
ėmusius tą kraštą. Patekęs į nelaisvę, 1847 m. buvo atvežtas į Paryžių ir čia gyveno 
vyriausybės priežiūroje. 

štabo karininkų vienoje iš atskirų tribūnų, nekreipdamas visiškai į nieką 
dėmesio. Žokėjų klubo tribūnoje susibūrė tik svarbūs ponai. 

Karščiausieji entuziastai susitelkė apačioje, prie pat jojimo rato, ap- 
tverto dviem eilėmis virvių ant dviejų eilių mietų; didžiuliame ovale, su- 
sidariusiame tarp tų aptvarų, vieni barškino terkšlėmis, ragindami pamė- 
ginti jų atvežtų gėrimų, kiti pardavinėjo lenktynių programas, treti siūlė 
cigarus; visa tai kėlė baisų klegesį, vaikščiojo policininkai; suskambėjo 
varpas, pakabintas ant stiebo, kuriame buvo prirašyta skaičių. Pasirodė 
penki arkliai, ir publika sulipo į tribūnas. 

Tuo tarpu dideli debesys nusileido savo užraitais iki augančių guobų. 
Rozanetė išsigando, kad nepradėtų lyti. 

— Aš atsivežiau didelius skėčius, — ramino ją Frederikas, — ir viską, 
kas reikalinga, kad būtų smagu, — pridūrė jis, pakeldamas sėdynę, po 
kuria pupsojo pintinė su maistu. 

— Bravo! Mes vienas antrą suprantame! 

— Ir dar geriau suprasime ateityje, tiesa? 

— (Galimas dalykas, — atsakė ji raudonuodama. 

Žokėjai su šilkinėmis striukėmis stengėsi lygiuoti savo arklius, įtem- 
pę pavadžius abiem rankomis. Kažkas nuleido raudoną vėliavą. Tada 
visi penki, prigulę ant karčių, pasileido joti. Iš pradžių visi šuoliavo tarsi 
vienas; jų rikiuotė ištįso, paskui pertrūko; pirmo rato viduryje tas, kuris 
buvo su geltona striuke, vos nenukrito nuo arklio; ilgai buvo neaišku, 
katras joja pirmesnis — Fili ar Tibi; paskui į priešakį iššoko Tom Pusas; 
bet Klabstikas, buvęs visą laiką paskutinis, pavijo visus ir, pralenkęs Ser 
Čarlzą dviem ilgiais, atjojo pirmas; tai buvo staigmena; visi rėkė; lentiniai 
barakai drebėjo nuo kojų trypimo. 

— Oi, kaip smagu! — tarė Maršalė. — Aš tave myliu, brangusis! 

Frederikas jau neabejojo, kad laimė jam nusišypsos; paskutiniai Ro- 
zanetės žodžiai patvirtino tą jo vilų. 

Šimtas žingsnių toliau pasirodė dama, sėdinti milordiniame kabriolete. 
Jinai išlindo iš jo pro langelį ir vėl greitai pasislėpė; ji pakartojo tai kelis kar- 
tus; Frederikas negalėjo pamatyti jos veido. Bet jam kažkodėl kilo įtarimas, 
at nebus tai ponia Arnu. Tačiau iš kur ji galėtų čia būti? Ko jai čia važiuoti? 

Jis išlipo 1š karietos, sakydamas norįs eiti pasidairyti truputį po svars- 
tyklių aptvarą. 

— Jūs nelabai galantiškas kavalierius! — tarė Rozanetė. 

Jis nebesiklausė, ką ji sako, ir nuėjo. Milordinis kabrioletas apsisuko 
ir nuvažiavo risčia. 

Tą pat akimirką Frederiką pagavo Sizi. 

— Laba diena, brangusis! Kaip laikotės? Ten yra Jusonė! Klausyktt, 
ką pasakysiu! 

Norėdamas pasivyti milordinį kabrioletą, Frederikas mėgino pa- 
sprukti nuo draugo. Maršalė mojavo Frederikui, kad jis grįžtų atgal prie 
jos. Sizi ją pamatė ir užsispyrė eiti pasisveikinti su ja. 

Pasibaigus gedului, kurį jis nešiojo po senelės mirties, Sizi pradėjo 
siekti savo idealo, stengdamasis įgauti jam vienam tepriklausanų gyve- 
nimo ax/sbaudą. Nei škotiškos liemenės, nei trumpo frako, nei plačių 
raukinių ant atdarų kurpių, nei įėjimo bilieto, užkišto už skrybėlės kaspi- 
no, — nieko iš tikro netrūko jam iš to, ką jis vadino savo „elegancija“. Tai 
buvo anglomano ir muškietininko elegancija. Pasisveikinęs su Rozanete, 
jis užsipuolė Marso lauką; hipodromą pavadino net pasibaisėtinu; pas- 
kiau pradėjo pasakoti apie Šantiji ir apie išdaigas, kurių ten žmonės pri- 
darą; toliau dievagojosi galįs išgerti dvylika stiklų šampano, kol laikrodis 
išmušąs dvyliktą nakties, pasiūlė net Maršalei, jei netiki, eit su juo lažybų; 
jis švelniai glostė abu jos šuniukus ir, atsirėmęs kitos rankos alkūne į 
karietos dureles, tauzijo visokius niekus, kaišiodamas sau į burną savo 
šmaikščio bumbulą; stovėjo jis išsitempęs ir plačiai išsižergęs. Frederi- 
kas buvo čia pat, jis rūkė ir galvojo, kur galėtų būti dingęs milordinis 
kabrioletas. 

Suskambėjus varpui, Sizi pasišalino; Rozanetė labai tuo apsidžiaugė 
it pasakė, kad jis jai baisiai nusibodęs. 

Antras jojimas neparodė nieko ypatinga, taip pat ir trečias, nebent 
tiek, kad vieną žokėją teko išnešti su neštuvais. Ketvirtasis, kuriame aš- 
tuonetas arklių rungėsi dėl miesto prizo, buvo įdomesnis. 

Tribūnų žiūrovai sulipo ant suolų. Kiti stovėjo savo karietose ir, pri- 
sidėję žiūronus, sekė žokėjų jojimą; jie matė, kaip raudonos, geltonos, 


JAUSMŲ UGDYMAS + 


baltos ir mėlynos dėmės suka ratą viršum minios, apstojusios hipodro- 
mą. Iš tolo jų greitis neatrodė ypatingas; būdami kitame Marso lauko 
gale, jie tarytum lėtino savo tempą ir jau nebe jojo, o tik kažkaip čiuožė 
į priekį: galėjai pamanyti, kad arkliai pilvais siekia žemę ir kad savo iš- 
tiestų kojų jie daugiau nebelanksto. Bet, grįždami tuoj pat atgal, jie vėl 
augo; jų jojimas stabdė vėją, žemė drebėjo, akmenukai lakstė į šalis iš po 
kojų; oras, įsibrovęs į žokėjų striukes, plaikstė jas kaip bures; jojikai čaižė 
iš peties šmaikščiais savo arklius, norėdami greičiau prijoti prie stulpo, 
kuris reiškė baigmę. Vieni skaičiai buvo nuimami, kiti uždedami; ir, vi- 
siems plojant, arklys nugalėtojas, visas šlapias nuo prakaito, vilko, žemai 
nuleidęs galvą, sustingusias kojas į svarstyklių aikštę, o jojikas, atrodantis 
balne vos gyvas, kvatojo susiriesdamas. 

Kažkoks ginčas suvėlino paskutinį išjojimą. Minia, ėmusi nuobo- 
džiauti, iškriko. Vyrai, sustoję būreliais, šnekučiavosi tribūnų pašaliuose. 
Kalbos buvo palaidos; aukštuomenės moterys išvyko, pasipiktinusios 
lorečių kaimynyste. 

Buvo čia taip pat moterų, garsių viešuosiuose pokyliuose, aktorių, 
kurios vaidino bulvarų teatruose; ir ne pačios gražiausiosios susilauk- 
davo daugiausia dėmesio. Senoji Žoržina Ober, ta pati, kurią vienas 
vodevilininkas pavadino prostitucijos Liudviku XI, tysojo savo ilgoje 
puskarietėje, užsiklojusi it žiemą kiaunės kailiu; jos veidas buvo baisiai 
išdažytas, ir ji kartkartėmis susijuokdavo, tačiau garsai, kurie tada pa- 
sigirsdavo, būdavo panašesni į kriuksėjimą negu į juoką. Ponia de Re- 
muso, įėjusi į madą po savo bylos, sėdėjo savo brike kaip karalienė; su 
ja buvo kompanija amerikiečių; Terezė Basliu, atrodanti kaip gotiška 
nekaltoji mergelė, laikė su savo dvylika sijono klosčių užėmusi viena visą 
karietėlę, kur pertvaros vietoje buvo įtaisyta gėlių lentynėlė, pilna rožių. 
Maršalei skaudėjo širdį, žiūrint į tas pažibas: norėdama, kad pastebėtų 
vis dėlto ir ją, ji pradėjo smarkiai mosikuoti ir labai balsiai kalbėti. 

Atsirado džentelmenų, kurie ją pažino ir kurie iš tolo su ja sveikino- 
si. Ji atsakinėjo jiems, aiškindama Frederikui, kas jie tokie. Tai buvo vis 
grafai, vikontai, hercogai ir markizai; ir jis pradėjo riesti nosį, nes visos 
tos akys reiškė tam tikros pagarbos jam dėl pasisekimo meilėje. 

Sizi atrodė ne mažiau laimingas, stovėdamas pusamžių vyrų būre- 
lio viduryje. Jie šypsojosi, žiūrėdami į jį iš savo kaklaraiščių aukštybės; 
galėjai pamanyti, kad jie iš jo šaiposi. Pagaliau Sizi sukirto rankomis su 
vyriausiuoju ir nuėjo prie Maršalės. 

Ji su perdėtu godumu valgė paštetą; Frederikas, norėdamas jai įtikti, 
darė tą patį; jis laikė ant savo kelių butelį vyno. 

Milordinis kabrioletas pasirodė vėl. Tai buvo tikrai ponia Arnu. Ji 
buvo baisiai išblyškusi. 

— Duok man šampano! — tarė Rozanetė. 

Ir, pakėlusi kiek galėdama aukščiau pilną taurę, ji sušuko: 

— Ei, jūs, doros moterys! Ei, mano globėjo žmona, ei! 

Aplinkui žmonės pradėjo juoktis, milordinis kabrioletas paspruko. 
Frederikas tempė Rozanetę už drabužio; jam darėsi pikta. Bet čia pat 
buvo Sizi, jis stovėjo tokia pat poza, kaip pirma; jis su dar didesne pui- 
kybe negu prieš tai pakvietė Rozanetę tą vakarą pietų. 

— Negaliu! — atsakė ji. —- Mes važiuojam į Anglų kavinę. 

Frederikas, it nieko negirdėjęs, tylėjo; ir Sizi nepatenkintas nuėjo 
šalin. 

Kol jis kalbėjo su Maršale, stovėdamas prie dešiniųjų durelių, Jusonė 
priėjo prie karietos iš kairės ir, išgirdęs minint Anglų kavinę, tarė: 

— Tai labai gera vieta! Gal vyktume ten pasiganyti, ar ką? 

— Gerai, jeigu jūs norit, — atsakė Frederikas. 

Įsispraudęs į karietos kertę, jis sekė akimis nykstantį tolumoje milor- 
dinį kabrioletą. Jautė, kad įvyko nepataisomas dalykas ir kad jo didžioji 
meilė žuvo. O kitoji — linksma ir lengva! — liko čia pat prie jo. Bet, ap- 
imtas nuovargio, kupinas troškimų, prieštaraujančių vieni kitiems, ir net 
pats gerai nenusivokdamas, ko gi iš tikro nori, jis nesitvėrė liūdesiu ir 
linkėjo sau mirties. 

Smarkus kojų beldimas ir balsų klegesys privertė jį pakelti akis; vai- 
kėzai, šokdami per lenktynių rato virves, bėgo arčiau prie tribūnų; žiū- 
rovai skirstėsi. Nukrito keli lietaus lašai. Vežimų grūstis didėjo. Jusonė 
kažkur dingo. 


— Ir bala jo nematė! Dar geriau! — tarė Frederikas. 

— Tau labiau patinka būti vienam? — paklausė Maršalė, padėjusi savo 
ranką ant jojo. 

Tą akimirką pro juos, spindėdamas variu ir plienu, pratėgmais prava- 
žiavo puikus ketvertu pakinkytas lando; du žokėjai, apsivilkę aksominė- 
mis striukėmis su auksiniais kutais, valdė arklius Domono būdu. Ponia 
Dambrez sėdėjo su savo vyru ant užpakalinio sosto, Martinonas — prie- 
šais ant kitos sėdynės; visų trijų veidai buvo nustebę. 

„Jie mane pažino!“ — tarė sau Frederikas. 

Rozanetė, norėdama geriau matyti besiskirstančias karietas, paprašė 
vežėją sustoti. Ponia Arnu gali, ko gera, vėl pasirodyti. Frederikas sušu- 
ko tad vežėjui: 

— Važiuok! Važiuok! Nestok! 

Ir jų karieta pasileido Eliziejaus laukų linkui kartu su kitais veži- 
mais — puskarietėmis, brikais, ilgvežimiais, tandemais, dviviečiais eki- 
pažais, šunvežimiais, furgonais, kuriuose už odinių uždangų dainavo 
įsigėrę darbininkai, vienkinkiais brikeliais, kuriuos atsargiai valdė patys 
šeimų tėvai. Viktorijose, kimšte prisikimšusiose žmonių, pasitaikydavo 
berniukų, kurie, atsisėdę kitiems ant kojų, laikė savąsias nukartas lauk iš 
vežimo. Dvivietėse dengtose karietose, ant gelumbe aptrauktų sėdynių, 
snaudė turtingos našlės; arba vėl puikus ristūnas lenkė visus, traukda- 
mas brikutę, tokią pat paprastą ir koketišką, koks esti puošeivos juodas 
frakas. Tuo tarpu lietus pylė vis smarkiau. Žmonės skleidė skėčius, vil- 
kosi apsiaustus, vieni kitiems šaukė iš tolo: „Ilabą dieną“, „kaip laiko- 
tės“, „taip“, „ne“, „iki greito pasimatymo“, ir veidai keitėsi kinų šešėlių 
greitumu. Frederikas ir Rozanetė nieko vienas kitam nesakė, nes nuo 
to nuolatinio ratų sukimosi, kurį jie matė iš visų pusių, jiems pradėjo 
tiesiog galvos kvaišti. 

Kartais vežimų virtinės, per daug susispaudusios, stojo visos iš sy- 
kio keliomis linijomis. Tada žmonės, atsidūrę netikėtai krūvoje, žiūrinėjo 
vieni kitus. Iš karietų su herbais krito į minią abejingi žvilgsniai; pavy- 
du blizgėjo akys iš fiakrų gilumos; šypsenos, reiškiančios panieką, lydė- 
jo tuos, kurie laikė galvas išdidžiai pakėlę; plačiai išžiotos burnos rodė 
kvailą susižavėjimą; vienur kitur koks nors šlampa šoko staiga atgal iš 

vidurio kelio, pamatęs raitelį, kuris, prašuoliavęs per visą vežimų spūstį, 
buvo pagaliau beišmaunąs iš jos. Paskui viskas vėl pradeda judėti: vežėjai 
atleidžia vadeles, atkiša savo ilgus botagus; sujaudinti arkliai krato žąslų 
grandinėles ir drabsto aplinkui putas; jų šlapi sturpliai ir pakinktai ga- 
ruoja; vandens garų rūką varsto spinduliais saulė, kuri jau buvo arti lai- 
dos. Įlindusi po Pergalės arka, ji nutiesė žmogaus ūgio aukštume ruožą 
rusvos šviesos, kurioje sutvisko stebulės, durelių rankenos, grąžulų galai, 
balnelių žiedai, iš abiejų pusių plačios gatvės, primenančios upę, kurioje 
banguoja karčiai, drabužiai ir žmonių galvos, stūksojo it dvi žalios sie- 
nos lietaus nublizginti medžiai. Dangaus mėlynė, prašvitusi vėl vietomis 
viršum galvų, atrodė švelni kaip atlasas. 

Frederikas atsiminė tas dabar jau tolimas dienas, kada jis pavydėjo 
vyrams, turintiems neapsakomą laimę sėdėti vienoje iš tų karietų kartu 
su viena kuria iš tų moterų. Jis susilaukė tos svajotos laimės, bet nesijau- 
tė nuo to nė kiek linksmesnis. 

Nustojo lyti. Praeiviai, kurie buvo pasislėpę nuo lietaus tarp Gardeme- 
blio kolonų, skirstėsi. Žmonės, išėję pasivaikščioti, suko iš Ruajalio gatvės 
į bulvarus. Prie Užsienio reikalų ministerijos stoviniavo būrys žioplių. 

Ties Kinų pirtimi išmuštas grindinys privertė karietą važiuoti lėčiau. 
Vyras su riešuto spalvos apsiaustu žingsniavo šaligatvio pakraščiu. Pur- 
vas, ištryškęs iš po ratų, aptaškė jam nugarą. Vyras atsigręžė įsiutęs. Fre- 
derikas išbalo; jis pažino, kad tai Delorjė. 

Privažiavus prie Anglų kavinės, jis atleido karietą. Kol jis mokėjo 
vežikui, Rozanetė įėjo į kavinę. 

Jis pasivijo ant laiptų, kur ji kalbėjo su kažkokiu vyru. Frederikas 
paėmė ją už parankės. Bet koridoriuje ją sustabdė kitas vyras, 

— Eik! Eik! — tarė ji. — Aš tuoj ateisiu! 

Ir jis įėjo į kabinetą vienas. 

Abu langai buvo atviri; namuose kitapus gatvės pro langus dūlavo 
žmonės. Platūs muarai virpėjo ant džiūvančio asfalto, o iš magnolijos, 
pastatytos ant balkono pakraščio, į kambarį sklido malonus kvapas. Nuo 
to kvapo ir nuo oro gaivumo jam aprimo nervai; jis atsisėdo ant raudo- 
nos kanapos po veidrodžiu. 

Atėjo Maršalė ir, bučiuodama jam į kaktą, tarė: 

— Skauda širdį vargšeliui? 

— Gal ir taip! — atsakė jis. 

— Ne tau vienam, žinai! 

(Tai reiškė: užmirškime kiekvienas savo sielvartus, atsidavę bend- 
rai laimei!) 

Paskui ji paėmė į lūpas žiedo vainiklapį ir atkišo jį jam atsikąsti. Ta 
išmonė, kurioje buvo gašlumo, grožio ir net kažkokio širdies gerumo, 
sugraudino Frederiką. 

— Kam tu man užduodi širdį? — tarė jis jai, turėdamas galvoje 
ponią Arnu. 

— Aš užduodu tau širdį? 

Sakydama tuos žodžius, jinai atsistojo priešais jį, padėjo jam rankas 
ant pečių ir įsmeigė prisimerkusi akis į veidą. 

Visą jo dorybę, visą jo pagiežą pavertė niekais apėmęs jį begalinis 
valios suglebimas. 

— Na taip, nes tu nenori manęs mylėti! — atsakė jis, sodindamasis ją 
ant kelių. 

Ji nesipriešino, jis apkabino ją abiem rankom per juosmenį; girdėda- 
mas, kaip šnara jos suknios šilkas, jis dar labiau užsidegė. 

— Kurgi jie? — pasigirdo Jusonė balsas koridoriuje. 

Maršalė pašoko ir, nuėjusi į kitą kambario galą, atsistojo nugara 
į duris. 

Ji užsisakė austrių, ir jie susėdo visi trys prie stalo. 

Jusonė nebuvo įdomus. Rašydamas kasdien įvairiausiomis temo- 
mis, skaitydamas daugybę laikraščių, girdėdamas aibes ginčų ir dažnai 
vartodamas paradoksus žmonių akims dumti, jisai, apakęs pats nuo tų 
savo silpnų raketų, nebeskyrė, kas tikra, o kas pramanyta. Rūpinima- 
sis gyvenimu, kuris kadaise buvo lengvas, bet dabar sunkus, nedavė 
jam nė akimirkos ramybės; jo bejėgiškumas, kurio nenorėjo nė pats 
sau prisipažinti, darė jį irzlų ir sarkastišką. Užsiminęs apie Oza7, naują 
baletą, jis pulte užsipuolė šokius iš viso, o pradėjęs apie šokius, su- 
maišė su purvais ir operą; susidorojęs su opera, išpėrė kailį italams, į 

kurių vietą atvykusi dabar ispanų trupė, „it nebūtų ir taip jau per akis 
gana mums tų Kastilijų!“ Frederikas romantiškai mylėjo Ispaniją, ir 
tie draugo žodžiai tiesiog supurtė jį, norėdamas tad pakeisti kalbą, jis 
pasiteiravo, kas girdėti apie Prancūzijos Koležą, iš kurio buvo ką tiktai 
pašalinti Edgaras Kinė* ir Mickevičius. Bet Jusonė, būdamas pono de 
Mestro** gerbėjas, pasisakė už valdžią ir už spiritualizmą. Tačiau jis 
abejojo geriausiai įrodytais faktais, neigė istoriją ir stengėsi nuginčyti 
pozityviausius dalykus, eidamas iki to, kad išgirdęs žodį „geometrija“ 
šaukė: „Kokia apgaulė ta jūsų geometrija!“ Ir visa tai jis kalbėjo, toly- 
džio mėgdžiodamas kurį nors aktorių. Dažniausiai naudojamas mode- 
lis buvo jam Senvilis.*** 

Tie plepalai ir juokai įkyrėjo Frederikui iki gyvo kaulo. Išvestas iš 
kantrybės, jis paspyrė netyčia vieną iš šuniukų, kurie kiūtojo po stalu. 

Abu jie pradėjo baisiausiai loti. 

— Nusiųstumėte juos geriau namo! — tarė jis šiurkščiai. 

Tokio svarbaus dalyko Rozanetė negalinti niekam patikėti. 

Tada jis atsigręžė į bohemos žmogų. 

— Klausykit, Jusonė, pasiaukokit! 

— Al Tiesa, tiesa, branguti! Tai būtų labai malonu iš jūsų pusės! 

Jusonė, per daug nesibrangindamas, pasiėmė šuniukus ir išvyko. 

Kuo atsilygina jam jinai už tokias paslaugas? Frederikas apie tai ne- 
galvojo. Tik spėjus jam apsidžiaugti, kad jis liko pagaliau su ja vienas, 
Įėjo padavėjas. 

— Ponia, kažkoks ponas klausia jūsų! 

— Kaip! Vėl? 


* Edgaras Kinė (Owžme/, 1803-1875) — prancūzų poetas, filosofas, istorikas ir 
politinis veikėjas. Kartu su Mišlė paskelbė veikalą „Jėzuitai“. Profesoriavo su Ado- 
mu Mickevičium Prancūzijos koledže, iš kurio vyriausybė jį ir pašalino už jėzuitų ir 
katalikybės puolimus. 

** Žozefas de Mestras (Maistre, 1753-1821) — prancūzų politinis veikėjas, popie- 
žiaus pasaulietinės valdžios ideologas. Parašė knygas „Apie popiežių“ ir „Sankt Peter- 
burgo vakarai“. 

*** Senvilis (Sazmvy//e) - žinomas „Pale Ruajalio“ teatro aktorius. 

— Reikia vis dėlto eiti pasižiūrėti, kas toks! — tarė Rozanetė. 

Jis troško jos, ji buvo reikalinga jam. Ir jos išėjimas pasirodė jam ir 
nepadorus, ir stačiokiškas; jis pasijuto tiesiog apgautas. Ko gi ji nori? Ar 
jai negana, kad įžeidė ponią Arnu? Bala jos nematė, pagaliau, anos! Da- 
bar jis neapkentė visų moterų, ir ašaros sprangino jį; mat, viena, jo meilė 
nesusilaukė atgarsio, o antra, geiduliai - patenkinimo. 

Maršalė grįžo vedina Sizi ir tarė: 

— Aš pakviečiau poną papietauti su mumis. Tiesa, kad gerai padariau? 

— Na, žinoma! Kaipgi! 

Frederikas su kankinio šypsena davė vikontui ženklą sėstis. Maršalė 
ėmė skaityti valgių sąrašą, sustodama ties įmantriais pavadinimais. 

— Paimkime gal triušių triubaną 4 /2 Rišeljė ir pudingą 4 /a 
d'Orleanas? 

— O ne! Jokių d'Orleanų! — suriko Sizi, nes jis buvo legitimistas ir 
manėsi pasakęs sąmojį. 

— Jums geriau patiktų uotas 4 /z Šambor? — paklausė jinai. 

Toks pataikavimas nemaloniai nustebino Frederiką. 

Maršalė užsakė pagaliau paprastą jautienos kepsnį, vėžių, triufelių, 
ananasų mišrainę, vanilinį šerbetą. 

— Paskui matysime toliau. O dabar neškit tuos. A! Kad kiek būčiau 
užmiršus! Duokit man dešros! Tik be česnako. 

Ir ji vadino padavėją jaunuoliu, barškino peiliu į stiklą, mėtė į 
lubas duonos minkštimą. Ji norėjo, nieko nelaukdama, išgerti Bur- 
gundijos vyno. 

— Niekas nepradeda nuo raudono vyno, — tarė Frederikas. 

Anot vikonto, būna atsitikimų, kad ir pradeda. 

— O, ne! Niekad! 

— Aš jus užtikrinu, kad taip! 

— Aha! Matai! 

Žvilgsnis, kuriuo ji palydėjo tuos žodžius, reiškė: „Tas žmogus yra 
turtingas, klausyk, ką jis sako!“ 

Tuo metu durys vis darinėjosi, padavėjai vis rėkalojo, o už sienos, 
kitame kabinete, kažkas kažkokiu pragarišku pianinu pliekė valsą. 

Prisiminę lenktynes, jie pradėjo kalbėti apie jodinėjimą ir apie dvi 
priešingas jo sistemas. Sizi stojo už Bošė, Frederikas — už grafą d'Orą, 
Rozanetė gūžtelėjo pečiais: 

— Dieve tu mano! Kam ginčytis? Juk jis tuos reikalus geriau išmano 
negu tu! Liaukis! 

Ji kando granatą, atsirėmusi alkūne į stalą; priešais ją stovėjo žvakidė, 
žvakių liepsnas drebino vėjas; balta šviesa, kurią jos skleidė, teikė jos 
odai perlamutrinių tonų, dažė rausvai akių vokus ir blizgino jų obuolius; 
granato raudonumas liejosi su lūpų purpurų; jos plonos šnervės virpėjo, 
ir visoje jos išvaizdoje buvo kažkas įžūlu, girta ir palaida; visa tai ir pyki- 
no Frederiką, ir tuo pat metu beprotiškai dirgino jo geidulius. 

Paskui ji ramiu balsu paklausė, kieno buvo tas didysis lando su kaš- 
tonų spalvos livrėjomis. 

— Grafienės Dambrez, — atsakė Sizi. 

— Jie turbūt labai turtingi? 

— O, taip! Labai, labai! Nors pati ponia Dambrez yra prefekto duktė 
ir prieš ištekėdama vadinosi tiesiog panelė Butron, ji savo atskiro turto 
daug neturi. 

Jos vyras, priešingai, paveldėjęs kelis palikimus; Sizi visus juos iš- 
skaičiavo; kadangi jis lankėsi pas Dambrezus, tai visą jų istoriją gerai 
žinojo. 

Frederikas, norėdamas padaryti Sizi ką nors nemalonaus, visą laiką 
jam prieštaravo. Jis tvirtino, kad ponios Dambrez pavardė buvusi de 
Butron, kad ji bajoriškos kilmės. 

— Šiaip ar taip, baisiai norėčiau turėt tokį ekipažą kaip jos! — tarė 
Maršalė, atsilošdama fotelyje. 

Ir jos suknios rankovė, truputį atsismaukusi, atskleidė apyrankę su 
trim opalais, uždėtą ant kairiojo riešo. 

Frederikas ją pastebėjo. 

— Ką aš matau! Bet... 

Jie visi trys susižvelgė ir paraudo. 

Durys nedrąsiai prasivėrė, įlindo kraštas skrybėlės, o paskui — ir Ju- 
sonė profilis. 

— Atsiprašau, porele, jeigu būsiu sutrukdęs! 

Bet Jusonė sustojo prie pat durų labai nustebęs, pamatęs, kad už 
stalo jo vietoje sėdi Sizi. 

Padavėjas parengė prie stalo ketvirtą vietą, ir Jusonė, būdamas baisiai 
išalkęs, griebė 1š likučių, kas pakliuvo: čia gabalą mėsos, čia kokį vaisių; 
viena ranka jis gėrė, kita ranka valgė, pasakodamas, kaip atliko pavestąjį 
uždavinį. Abu šunyčiai pristatyti į vietą. Namie nieko naujo. Virėją užti- 
kęs su kareiviu; tai jis tyčia pramanė, norėdamas padaryti efektą. 

Maršalė pasiėmė nuo gembės savo skrybėlaitę. Frederikas pašoko 
prie skambučio, šaukdamas iš tolo tarnui: 

— Karietą! 

— Aš turiu savo, — tarė vikontas. 

— Bet, tamsta! 

— Tačiau, tamsta! 

Ir abu išbalę įsmeigė akis vienas į kitą; jų rankos drebėjo. 

Pagaliau Maršalė paėmė de Sizi už parankės ir, rodydama į bohemos 
žmogų, vis dar sėdintį prie stalo, tarė Frederikui: 

— Prižiūrėkite jį! Kad neužspringtų! Aš nenorėčiau, kad jo atsidavi- 
mas mano šunyčiams numarintų jį! 

Durys užsitrenkė: 

— Na? — tarė Jusonė. 

— Ką, na? 

— Aš maniau... 

— Ką jūs manėte? 

— Tai ne jūs ją... 

Jis užbaigė savo sakinį mostu. 

— Žinoma, ne! To betrūko! 

Jusonė nebesispyrė. 

Jis turėjo tam tikrą tikslą, prisiplakdamas prie tų pietų. Mat jo lai- 
kraštis, jau nebe Menas, O SAUNUaS, turėjo epigrafą: ,„Kanonieriai, prie 
pabūklų!“ vos besilaikė; Jusonė norėjo padaryti iš jo savaitinį Žurnalą, 
bet vienas, be Delorjė pagalbos. Jis priminė tad Frederikui seną projektą 


ir išdėstė jam savo naujus sumanymus. 

Frederikas, nesuprasdamas, matyti, reikalo, nepasakė jam nei taip, 
nei ne. Jusonė pačiupo nuo stalo saują cigarų, tarė: „Sudiev, brangusis“ 
ir išėjo. 

Frederikas paprašė sąskaitos. Ji buvo ilga; ir kol vienas padavėjas, 
pasibrukęs servetę po pažastim, laukė užmokėjimo, į kambarį įėjo ki- 
tas, — blyškus žmogus, panašus į Martinoną, — kuris tarė: 

— Atleiskite, bet kontoroje užmiršo prirašyti fiakrą. 

— Kokį fiakrą? 

— Tą, kurį anas ponas buvo pasiėmęs šunyčiams vežti. 

Ir padavėjo veidas ištįso, tarsi jam pačiam būtų pasidarę gaila šito 
vargšo jaunuolio. 

Frederikui norėjosi drožti jam į ausį. 

Grąžą, kurios buvo dvidešimt frankų, jis paliko jiems arbatpinigių. 

— Dėkoju, senjore! — tarė žmogus su servete, žemai nusilenkdamas. 


Frederikas visą kitą dieną gromuliavo savo pyktį ir pažeminimą. Jis 
negalėjo sau dovanoti nedavęs Sizi antausio. Su Maršale jis prisiekė dau- 
giau nebesimatyti; kitų tokių pat gražių moterų esą kiek nori; ir kadangi 
joms turėti reikia tik pinigų, tai jis investuos biržoje visą sumą, kurią gau- 
siąs už savo fermą, laimėsiąs daug pinigų, pasidarysiąs turtingas ir savo 
prabanga paminsiąs po kojų Maršalę ir visus kitus. Sutemus jis nustebo, 
kad per visą tą laiką nebuvo pagalvojęs apie ponią Arnu. 

— Ir nereikia! O kam? 

Rytojaus dieną, aštuntą valandą ryto, atėjo Pelerenas. Jis visų pir- 
miausia ėmė girti baldus, sakyti visokius malonius žodžius. Paskui staiga 
paklausė: 

— Ar jūs buvote lenktynėse sekmadienį? 

— Taip, deja! 

Paskui tapytojas ėmė peikti angliškų arklių sudėjimą ir girti Žeriko 
atklius, Partenono žirgus. „Ar Rozanetė buvo su jumis?“ Ir jis pradėjo 
gudriai kelti ją į padanges. 

Matydamas, kad Frederikas visai šaltai klausosi jo kalbos, Pelerenas 
sumišo. Jis nebežinojo, kaip užsiminti apie portretą. 

Jo pirmoji mintis buvo tapyti portretą Ticiano stiliumi. Bet po tru- 
putį modelio spalvų įvairumas jį sugundė, ir jis pradėjo dirbti laisvai, 
dėdamas dažą ant dažo ir leisdamas veikti visiems šviesos efektams. 
Rozanetė iš pradžių buvo sužavėta; bet jos pasimatymai su Delmaru 
nutraukė seansus, ir Pelerenui atsirado daug laiko gėrėtis savimi. Pas- 
kui, susižavėjimui atslūgus, jis pradėjo galvoti, ar kartais jo paveikslui 
netrūksta didybės. Jis nuėjo iš naujo prisižiūrėti gerai Ticiano, suprato, 
kokia distancija juos skiria, pripažino savo klaidą; jis ėmė visai papras- 
tai taisyti kontūrus. Daugiau jis stengėsi užtrinti juos, padaryti taip, 
kad fono ir galvos tonai susipintų, susilietų; ir veidas išryškėjo, šešėliai 
sustiprėjo; viskas įgavo daugiau patvarumo. Pagaliau Maršalė pasirodė 
vėl pas jį. Jinai net leido sau pakritikuoti portretą, dailininkas, aišku, 
gynė savo kūrinį. Jis išsyk tiesiog niršo ant jos už kvailumą, bet pas- 
kui pamanė, kad galbūt ir jos žodžiuose yra teisybės. Tada stojo era 
abejonių ir minties trūkčiojimų, kurie sukelia vidurių traukulį, nemigą, 
karštį, bjaurėjimąsi pačiu savimi; bet jis sukaupė savyje ryžto ir port- 
retą šiek tiek pataisė, tačiau padarė tai be širdies, nors nesimatė, kad 
paveikslas nevykęs. 

Jis skundėsi tik tuo, kad jo nepriėmė į saloną; paskui jis prikišo Fre- 
derikui, kam jis nė karto neatėjęs pasižiūrėti Maršalės portreto. 

— O kas man toji Maršalė? 

Tie žodžiai padrąsino Pelereną. 

— Ar jūs patikėsite, kad toji ožka jau nebenori savo portreto? 

Ko jis nesakė, tai to, kad buvo jau prašęs iš jos tūkstančio ekiu už jį. 
Tuo tarpu Maršalė visai nesuko sau galvos, kas mokės Pelerenui; norė- 
dama ištraukti iš Arnu reikalingesnių sau dalykų, jinai apie paveikslą jam 
nė užsimint neužsiminė. 

— Na, o kaip Arnu? — paklausė Frederikas. 

Maršalė siuntusi jau jį pas Arnu. Tačiau buvęs paveikslų pirklys kra- 
tėsi, sakydamas, kad jam tas portretas nereikalingas. 

— Arnu tvirtina, kad jis priklauso Rozanetei. 

— Taip ir yra, jis priklauso jai. 

— Ką jūs sakot! O ji mane siunčia kaip tik pas jus! — atsakė Pelerenas. 

Jei jis būtų manęs, kad jo kūrinys tikrai yra vertingas, tai, galimas 
daiktas, nebūtų nė pamanęs „padaryti“ iš jo pinigų. Bet dabar pinigai (ir 
dideli!) būtų geras atsakymas kritikai ir paspirtis jo paties įsitikinimui. 

Frederikas, norėdamas juo nusikratyt, mandagiai paklausė, kiek jis 
norėtų. 

Pelerenas pareikalavo tokios didelės sumos, kad Frederikas pasipik- 
tinęs atsakė: 

— O! Nieku būdu! 

— Betgi jūs esate jos meilužis, ir jūs, o ne kas kitas, užsakėte jos 
portretą! 

— Aš buvau tik tarpininkas, atsiprašau! 

— Tai kur aš dabar jį dėsiu? 

Dailininkas karščiavosi. 

— Niekad nemaniau, kad jūs toks godus! 

— O aš nemaniau, kad jūs toks šykštus! Sudiev! 

Tik išėjus Pelerenui, atvyko Senekalis. Frederikas, nespėjęs dar atsi- 
peikėti nuo vieno, sunerimo, pamatęs kitą. 

— Kas atsitiko? 

Senekalis papasakojo jam savo istoriją. 

— Šeštadienį, apie devintą valandą, ponia Arnu gavo laišką, kuris šau- 
kė ją į Paryžių; lyg tyčia nebuvo ko pasiųsti į Krejį paieškoti vežimo, 
ir ji panoro, kad aš pats ten nuvykčiau. Aš atsisakiau, nes tai neįeina į 
mano pareigas. Ji išvažiavo, o sekmadienį vakare grįžo atgal. Vakar rytą 
į fabriką ateina Arnu. Bordietė pasiskundė jam dėl manęs. Aš nežinau, 
kas ten tarp jų yra, bet jisai prie visų darbininkių mano uždėtą jai baudą 
nubraukė. Mes gerokai susibarėm. Trumpai sakant, jis mane atleido, ir 
štai aš Čia! 

Paskui, tardamas kiekvieną žodį atskirai, jisai pridūrė: 

— Ir nė kiek nesigailiu. Aš atlikau savo pareigą. Bet, šiaip ar taip, visa 
tai įvyko dėl jūsų! 

— Kaip? — sušuko Frederikas, išsigandęs, kad Senekalis nebūtų su- 
pratęs, ko jis važinėjo į Krejį. 

Bet Senekaliui, matyt, tai buvo ne galvoj, nes jis tiek tepasakė: 

— Mat jeigu ne jūs, aš būčiau gal susiradęs sau kokią geresnę vietą. 

Frederiką pradėjo lyg ir sąžinė graužti. 

— Tai kuo galėčiau jums dabar padėti? 

Senekalis norėjo, kad Frederikas jam parūpintų kokį nors darbą, ko- 
kią nors vietą. 

— Jums juk tai lengva. Jūs turite tiek pažinčių, Delorjė sakė, kad esate 
pažįstamas ir su ponu Dambrezu. 

Tas Delorjė priminimas buvo labai nemalonus jo draugui. 

Po susitikimo Marso lauke Frederikas nebesirengė lankyti 
Dambrezų. 

— Aš ne taip jau artimai su juo bendrauju, kad galėčiau ką nors re- 
komenduoti. 

Demokratas stoiškai sutiko tą jo atsisakymą padėti ir, valandėlę pa- 
tylėjęs, tarė: 

— Visa tai, neabejoju, atsitiko dėl tos Bordietės ir dėl tos jūsų ponios 
Arnu. 

Tasai „jūsų“ baigė dildyti likutį palankumo, kurio dar buvo jam Fre- 
deriko širdyje. Bet iš delikatumo jis paėmė raktą nuo savo rašomojo 
stalo. 

Senekalis užbėgo jam už akių. 

— Ačiu! Nereikia! 

Daugiau, užmiršdamas savo paties vargus, jis pradėjo kalbėti apie 
tėvynės reikalus, apie tai, kiek garbės kryžių buvo pažerta karaliaus gim- 
tuvių proga, apie kabineto pasikeitimą, apie Drujaro ir Benijė* bylas, ke- 
liančias epochos skandalą; jis puolė buržuaziją ir pranašavo revoliuciją. 

Japoniškas durklas ant sienos patraukė jo žvilgsni. Jis paėmė jį, 
pasmagino rankeną, paskui numetė su pasibjaurėjimu ant kanapos. 

— Na, sudiev! Man reikia eiti į Loretinės Dievo Motinos bažnyčią. 

— Šit kaip? O ko? 


* Drujaras (DrowWard) — Paryžiaus bankininkas, 1847 m. nuteistas už rinkėjų pa- 
pirkinėjimą. Benijė (Bėnžer) - maisto tiekimo valdybos direktorius, 1847 m. apkaltintas 
išeikvojimu. 

— Šiandien metinės už Godfrua Kavenjaką.* Tasai žmogus paguldė 
galvą kovodamas! Bet dar ne viskas baigta!.. Dar gali būti visko! 

Ir Senekalis oriai padavė jam ranką. 

— Gal mudu nebepasimatysim! Sudiev! 

Tasai dukart pakartotas sudiev, suraukti antakiai, žiūrinėjant durklą, 
ryžtas ir iškilminga išvaizda privertė Frederiką susimąstyti, bet netrukus 
jis apie visa tai užmiršo. 

Tą pačią savaitę Havro notaras atsiuntė jam pinigus, gautus už par- 
duotą fermą, — šimtą septyniasdešimt keturis tūkstančius frankų. Jis pa- 
dalino juos pusiau: vieną pusę įdėjo į valstybinius popierius, kitą nunešė 
pas maklerį, norėdamas pamėginti laimę biržoje. 

Jis valgė restoranuose, lankė teatrus ir stengėsi nenuobodžiauti. Taip 
begyvenant, Jusonė atsiuntė jam kartą laišką, kuriame smagiai pasakojo, 
jog Maršalė rytojaus dieną po lenktynių atstačiusi Sizi. Frederikas tuo 
labai apsidžiaugė, nesigilindamas į priežastis, kurios paskatino bohemos 
žmogų pranešti jam tą naujieną. 

Trečią dieną po laiško Frederikas netyčia susitiko su pačiu Sizi. Bajo- 
raitis laikėsi taip, it nieko tarp jų nebūtų atsitikę, ir net pakvietė Frederiką 
ateiti kitą trečiadienį pas jį pietų. 

Frederikas kaip tik to trečiadienio rytą gavo iš antstolio pranešimą, 
kad pono Žako Arnu nuosavybę, esančią Bervilyje, teismas priteisęs 
ponui Šarliui Žanui Batistui Udri, apsiėmusiam įnešti už ją du šimtus 
dvidešimt tris tūkstančius frankų. Bet iš to paties akto buvo matyti, jog 
suma ipotekų, įkeistų už nuosavybę, yra didesnė už Udri sumokamą 
sumą, taigi Frederiko pinigai, už kuriuos Arnu, skolindamasis laidavo 
tąja nuosavybe, yra galutinai žuvę. 

Visas blogumas kilo mat iš to, kad ipotekiniai raštai nebuvo laiku 
atnaujinti. Arnu žadėjo tai padaryti, bet paskui pamiršo. 


* Godfrua Kavenjakas (Godefroy Covaignac, 1801-1845) dalyvavo 1830 m. revoliu- 
cijoje, vienas iš „Liaudies bičiulių“ ir „Žmogaus teisių“ draugijų steigėjų, buvo perse- 
kiojamas. Vienas iš vyriausiųjų „Reformos“ redaktorių ir respublikinės partijos vadų. 

Frederikui pasidarė iš karto baisiai pikta ant jo, bet širdžiai atsileidus, 
jis tarė sau: 

— Na, ir kas čia... ypatinga? Jeigu tik tas dalykas gali dar jį išgelbėti, tai 
ir gerai! Aš nuo to nemirsiu! Nėr ko apie tai daugiau nė galvoti. 

Bet, tvarkydamas ant savo stalo popierius, jis vėl paėmė į rankas 
Jusonė laišką ir pamatė, kad jame yra dar prierašas, kurio pirma skaity- 
damas nebuvo pastebėjęs. Bohemos žmogus prašė laikraščiui pastatyti 
ant kojų nei daugiau, nei mažiau penkių tūkstančių frankų. 

— A! Dar tas lenda į akis! 

Ir jis trumpai drūtai atsakė, kad negali nieko duoti. Paskui jis apsitai- 
sė ir išėjo į Sizi pietus, kuriuos tas kėlė Aukso namuose. 

Sizi supažindino jį su savo svečiais, pradėdamas nuo garbingiausiojo, 
o šisai buvo toks žilas storulis: | 

— Markizas Žilberas dez Onė, mano krikšto tėvas. Ponas Anselmas 
de Foršanbo, — tarė jis paskui (tai buvo plonas šviesiaplaukis jaunuolis 
su plike galvoje); rodydamas į kokių keturių dešimčių metų vyrą, kuris 
laikėsi labai paprastai, tarė: - Žozefas Bofrė, mano pusbrolis, o čia štai 
mano buvęs mokytojas, ponas Vezu. 

Pastarasis, atrodąs pusiau vežikas, pusiau klierikas, nešiojo dideles 
žandenas ir ilgą redingotą, užsegtą tik viena apatine saga; atlapai ant 
krūtinės buvo nelyginant šalio galai, sumesti vienas ant kito. 

Sizi laukė dar vieno svečio, tokio barono de Komengo, „kuris galbūt 
ateis, bet tai netikras dalykas“. Jis kas minutę kažkur bėgiojo, atrodė ne- 
ramus; pagaliau aštuoniomis svečiai suėjo į erdvią, puikiai apšviestą salę, 
kuri buvo per didelė mažam žmonių būreliui. Sizi tyčia pasirinko tokią, 
kad atrodytų prašmatniau. 

Auksuoto sidabro vaza su gėlėmis ir vaisiais stovėjo viduryje stalo, 
nudėlioto pagal seną prancūzų madą sidabriniais pusdubeniais; indeliai, 
pilni sūdinių ir prieskonių, buvo išrikiuoti aplinkui; vietomis kilo aukšti 
ąsočiai su rausvu atšaldytu vynu; penkios įvairaus didumo taurės lygia- 
vosi viena į kitą prie kiekvienos lėkštės, aplink jas buvo pridėliota bega- 


lės įmantrių valgymo įrankių, kurių visų paskirties nė nežinojai. Ir vien 

tik pietų pradžiai buvo paduota: eršketo galva, mirkyta šampane, Jorko 
kumpis tokajuje, strazdai džiūvėsėliuose, keptos putpelės, sluoksninis 
su bešamelio padažu, raudonųjų kurapkų kepsnys, o prie to visko buvo 
iš abiejų galų padėti bulvių pjausniai, sumaišyti su triufeliais. Vienas sie- 
tynas ir kelios žvakidės apšvietė salę; sienos buvo apmuštos raudonu 
damastu. Keturi tarnai, vilkintys juodais frakais, stovėjo už krėslų, ap- 
trauktų tymu. 

Pamatę tokį reginį, svečiai ėmė balsu žavėtis, labiausiai — mokytojas. 

— Mūsų amftrionas pritaisė čia, garbės žodis, tikrų beprotybių! Tai 
jau per puiku! 

— Kas? Ar tai, ką matot? — atsiliepė vikontas de Sizi. — Na jau, pasakėt! 

Ir su pirmu sriubos šaukštu jis tarė savo krikšto tėvui: 

— Na, mano brangusis dez Onė, ar buvote Pale Ruajalyje pasižiūrėti 
Tėvo 1 Durininko? 

— Tu gi gerai žinai, kad tokiems dalykams neturiu laiko! — atsakė 
markizas. 

Rytais jis lankąs miškų ūkio kursus, vakarus praleidžiąs žemės ūkio 
draugijoje, o popietėmis vykstąs į fabrikus susipažinti su naujais žemdir- 
bystės padargais. Kadangi tris ketvirčius metų gyvenąs Sentonže, tai, at- 
vykęs į sostinę, jis naudojąs visas progas savo žinioms papildyti; ir tikrai 
jo plačiakraštė skrybėlė, padėta ant atbrailos, buvo pilna knygučių. 

Tuo tarpu Sizi pastebėjo, kad ponas de Foršanbo atsisako vyno: 

— Gerkite gi, po šimts pypkių! Nepamirškite, kad tai jūsų paskutinis 
viengungiškas vakaras! 

Sulig tais žodžiais svečiai nusilenkė ponui de Foršanbo ir pradėjo jį 
sveikinti. 

— Ir aš esu tikras, — tarė mokytojas, — kad jaunoji yra žavinga! 

— O kaipgi kitaip? — sušuko Sizi. — Bet vis tiek jis daro blogai, juk 
vedybos — toks kvailas dalykas! 

— Tu kalbi per lengvapėdiškai, drauguži, — atsiliepė ponas dez Onė 
su ašaromis akyse; jos visuomet jam byrėdavo, kai jis prisimindavo savo 
mirusią žmoną. 

O Faršanbo juokėsi kartodamas: 

— Nieko, nieko... Padarysite tą patį ir jūs! Padarysite, padarysite! 

S1zi priešinosi. Jam geriau patinką leisti linksmai laiką, gyventi taip, 
kaip žmonės gyveno regentūros laikais. Jis norįs išmokti kojų bokso, 
kad galėtų lankyti palaidas Senamiesčio smukles, kaip kad daręs kuni- 
gaikštis Rodolfas Paryžiaus bas/abtyse;* paskui jis, išsitraukęs iš kišenės, 
įsikando pypkutę, šiurkščiai varinėjo tarnus, baisiai daug gėrė ir, norė- 
damas pasircdyti išmaningas, niekino visus patiekalus. Triufelius liepė 
net išnešti atgal, ir mokytojas, valgęs juos su pasigardžiavimu, pritarė 
jam, pataikavo: 

— Kur jiems susilyginti su kiaušinių putėsiais, kurių tiekdavo pas 
jūsų senelę! 

Jis vėl grįžo prie šnekos su savo kaimynu, agronomu, tvirtinusiu, jog 
labai gerai esą gyventi kaime, jei jau ne dėl ko kito, tai dėl to, kad galima 
būtų įskiepyti dukterims paprastumo meilę. Mokytojas karštai pritarė 
kaimyno mintims ir iš viso pataikavo jam, manydamas, kad jis turi įtakos 
jo mokiniui, nes jis slapta svajojo pasidaryti jo turtų valdytoju. 

Frederikas atėjo į svečius dar įniršęs ant Sizi, bet, pamatęs jo kvailu- 
mą, atsileido. Tačiau jo judesiai, jo veidas, jis visas, primindamas pietus 
Anglų kavinėje, vis labiau ir labiau jį erzino; ir jis klausėsi užgaulių pas- 
tabų, kurių patyliukais darė apie savo pusbrolį Žozefas Bofrė, geras be- 
turtis vyrukas, mėgėjas medžioti ir trintis biržoje. Sizi kelissyk pavadino 
ji juokaudamas „vagim““, paskui staiga sušuko: 

— A! Baronas! 

Į salę įėjo, su pakreipta skrybėle ir su gėle atlape, guvus trisdešim- 
ties Metų šaunuolis, turintis veide kažko šiurkštaus. Tai buvo vikonto 
idealas. Jis nesitvėrė džiaugsmu, susilaukęs tokio svečio; jo nuotaika taip 
pakilo, kad jis net pamėgino pasakyti kalambūrą, tarnams atnešus į stalą 
teterviną:** 

— Štai geriausias iš visų La Briujero charakterių! 


* Socialinis Eženo Siu romanas, ėjęs feljetonu „Debatų laikraštyje“ 1842-1843 m. 
ir susilaukęs didelio pasisekimo. 

** Tetervinas prancūziškai 194 de bruyėre (pažodžiui: „viržyno gaidys“); buvo ir toks 
prancūzų rašytojas pavarde La Briyjer (1645-1696), parašęs knygą „„Charakteriai“. 


237 


238 


GUSTAVE FLAUBERT 


Jis pradėjo poną de Komengą klausinėti visokių dalykų apie to- 
kius žmones, kurių kiti svečiai nepažinojo; paskui, tarsi ką prisimi- 
nęs, paklausė: 

— Sakykit, ar nepamiršot, ko prašiau? 

Baronas patraukė pečiais. 

— Jūs dar per jaunas, vaikeli! Negalima! 

Sizi mat buvo prašęs, kad ponas de Komengas padėtų jam įstoti į 
savo klubą. Baronas, pasigailėjęs, matyti, jo savimeilės, pridūrė: 

— A! Kad kiek būčiau užmiršęs! Sveikinu, sveikinu su lažybomis, 
brangusis! 

— Su kokiomis lažybomis! 

— Su tomis, kurias jūs sukirtote per lenktynes, kad tą patį vakarą 
būsite pas tą damą. 

Frederikas pasijuto taip, tarsi jį kas botagu būtų perliejęs. Tačiau tuoj 
pat nurimo, nes pamatė, kad pats Sizi sumišo. 

Dalykas toks, kad Maršalei ėmus kitą dieną gailėtis, kam prasidėjusi 
su Sizi, parsirado Arnu, jos svarbiausiasis meilužis, kone tikras vyras. 
Juodu davė suprasti vikontui, kad jis jiems „kliūva“, ir be didelių cere- 
monijų parodė jam duris. 

Jis apsimetė nenugirdęs. Baronas pridūrė: 

— Kaipgi ji laikosi, toji meilutė Roza?.. Ar jos kojytės tebėra tokios 
pat gražios? 

Tie jo žodžiai rodė, kad jis artimai pasižįsta su ja. 

Frederikui buvo nemalonu tai išgirsti. 

— Nėra ko rausti, — kalbėjo baronas toliau, — tai geras laimikis! 

Sizi pliaukštelėjo liežuviu. 

— Pchel! Ne kažin kas! 

— Taip? 

Na, žinoma! Visų pirma, aš nematau joje nieko ypatinga, be to, tokių 
yta tiek ir tiek, nes juk ji... parsiduoda! 

— Ne visiems! — tarė kandžiai Frederikas. 

— Jis mano esąs ne toks kaip visi! — atšovė Sizi. — Juokai! 

Aplink stalą nuaidėjo juokas. 

Frederikas juto, jog širdis jam taip plaka, kad net dvasią užima. Jis 
išgėrė vieną po kito du stiklus vandens. 

Bet barono atsiminimai apie Rozanetę buvo geri. 

— Arji vis dar tebėra susidėjus su tokiu Arnu? 

— Nežinau, — atsakė Sizi. — Tokio žmogaus nepažįstu! 

Ir vis dėlto jis pridūrė, kad tai turbūt koks nors sukčius. 

— Atsargiau! — suriko Frederikas. 

— O ką, ar tai ne teisybė? Jis net bylinėjosi. 

— Nieko panašaus! 

Frederikas pradėjo ginti Arnu. Jis guldė už jį galvą, sakė jį esant są- 
žiningą, pats net tuo įtikėjo ir savo žodžiams pagrįsti pramanė skaičius, 
įrodymus. Vikontas, dar apimtas apmaudo, be to, ir girtas, kartojo užsi- 
spyręs savo, ir taip karštai, kad Frederikas paklausė jį rimtai: 

— "Tai tamsta, vadinasi, nori mane įžeisti? 

Taip sakydamas, jis įsmeigė į jį akis, žaižaruojančias kaip cigaras, 
kurį rūkė. 

— Ol Visai ne! Aš net sutinku su jumis, kad jis turi ir kai ką labai gera: 
tai jo žmona! 

— Jūs j4 pažįstat? 

— Po šimts velnių! Kas jos nepažįsta, Sofijos Arnu! 

— Ką jūs sakot? 

Sizi, kuris tuo tarpu buvo atsistojęs, prašvepleno dar kartą: 

— Kas jos nepažįsta? 

— Nutilkit! Jinai ne jūsų nosiai! 

— Man tokių ir nereikia! 

Frederikas paleido į jį lėkštę. 

Ji švystelėjo it žaibas viršum stalo, parvertė du butelius, sudaužė 
kompotinę, atsitrenkė į vazą ir, sudužusi į tris dalis, pataikė vikontui 
į pilvą. 

Visi pakilo maldyti vikonto. Apimtas siuto, jis šūkalodamas veržėsi iš 
rankų, prilaikančių jį; ponas dez Onė kartojo: 

— Nurimkite! Nurimkite, mielas vaikeli! 

— Bet tai juk siaubinga! — kliegė mokytojas. 

Foršanbo, pamėlęs it slyva, drebėjo; Žozefas kvatojo susiriesda- 
mas; patarnautojai šluostė kempinėmis pralietą vyną, rinko šukes nuo 
grindų; o baronas nuėjęs uždarė langą, kad bulvare, nepaisant vežimų 
dardesio, žmonės neišgirstų triukšmo, kurį jie čia sukėlė. Kadangi tą 
akimirką, kai Frederikas paleido lėkštę, visi kalbėjo, tai dabar niekas 
tikrai nežinojo, dėl ko jis taip perpyko ant Sizi; ar dėl Arnu, ar dėl 
ponios Arnu, ar dėl Rozanetės, ar dėl ko kito. Viena tik buvo visiems 
aišku: Frederikas pasielgė tiesiog žvėriškai: ir jis nė girdėt nenorėjo 
apie kokį, kad ir mažiausią, atsiprašymą. 

Ponas dez Onė stengėsi jį apramdyti, pusbrolis Žozefas, mokytojas 
ir net Foršanbo — taip pat. O tuo tarpu baronas mėgino pakelti nuo- 
taiką vikontui de Sizi, mat šis, pasidavęs nervų silpnybei, liejo ašaras. 
Frederikas, priešingai, kaskart vis labiau nirto; ir taip, galimas dalykas, 
būtų tūpčioję visi iki pat ryto, jei baronas, norėdamas visa tai baigti, 
nebūtų pasakęs: 

— Vikontas, pone, atsiųs ryt pas jus savo sekundantus. 

— Kurią valandą? 

— Dvyliktą, jeigu jums tinka. 

— Gerai, pone. 

Frederikas, išėjęs į gatvę, giliai atsikvėpė. Per ilgai jis jau buvo tram- 
dęs savo širdį. Davęs pagaliau jai valią, jis pajuto kažkokį vyrišką išdi- 
dumą; gilios vidinės jėgos taip jį užplūdo, kad jam net galva pradėjo 
svaigti. Jam reikėjo dviejų sekundantų. Pirmas, apie kurį pagalvojo, buvo 
Režembaras; ir jis, nieko nelaukdamas, pasuko į Šventojo Deniso gatvę, 
kurioje buvo viena iš piliečio mėgstamų kavinukių. Jos langines rado jau 
uždaras. Bet iš keturkampio langelio, įtaisyto viršum durų, sklido šviesa. 
Durys atsidarė, ir jis, žemai pasilenkdamas po jų stogeliu, įėjo į vidų. 

Žvakė, pastatyta ant prekystalio krašto, leido pamatyti visą salę, ku- 
rioje nebuvo nė vieno lankytojo. Taburetės buvo jau sudėtos kojomis 
aukštyn ant staliukų. Šeimininkas ir šeimininkė vakarieniavo kartu su 
padavėju, susėdę už stalo, stovinčio kampe prie virtuvės; ir Režembaras, 
nenusivožęs nė skrybėlės, valgė kartu su jais; jis net trukdė valgyti pada- 
vėjui, kuris buvo taip jo suspaustas, kad, imdamas ką nuo stalo, turėjo 

kas kartą pasisukti truputį skersas. Frederikas, trumpai papasakojęs savo 
reikalą, paprašė, kad Režembaras pabūtų jo sekundantu. Iš pradžių pilie- 
tis nieko nepasakė; jis pavartė akis, susimąstė, perėjo atsistojęs keliskart 
per salę ir tik tada tarė: 

— Sutinku! Mielai! 

Ir galvažudiška šypsena nušvietė jam veidą, kai jis išgirdo, kad prie- 
šininkas yra bajoras. 

— Mes jam parodysim, kur pipirai auga, galit būti ramus! Pirmiausia... 
su špaga... 

— Bet kažin, — suabejojo Frederikas, ar aš turiu teisę... 

— Aš jums sakau, kad reikia pasirinkti špagą! — šiurkščiai atkirto pilie- 
tis. — Ar jūs mokat fechtuotis? 

— Truputį. 

— A! Truputį! Štai kokie jie visi! O kautis — galvos pramuštos! Kas 
iš tų fechtavimosi mokyklų! Klausykite, ką sakysiu!.. Laikykite gerai dis- 
tanciją, visą laiką dangstykitės ratilais ir traukitės vis atgal! Tai leidžiama! 
Nuvarginkite jį! Paskui dešinę koją pirmyn ir durkite, nieko nežiūrėda- 
mas! Ir tik jau jokių gudravimų, jokių smūgių La Fužero stiliaus! Taip, 
taip! Viens du ir atgal, viens du ir atgal! Visai paprastai. Štai kaip, žiūrė- 
kite! Sukti rankeną it raktą spynoje. 

— Tėvai Votjė, duokite man savo lazdą! Gerai bus ir tal 

Jis nusitvėrė lazdelę, kuria buvo žibinamos dujinės lempos, atstatė 
kairę alkūnę, sulenkė dešinę ranką ir pradėjo pulti pertvarą. Jis mušė koja 
grindis, karščiavosi, dėjosi net sutikęs pasipriešinimą, šaukė: „A, tai tu čia! 
Tai tu!“ Jo milžiniškas siluetas šokinėjo sienoje, skrybėle siekdamas lubas. 
Užeigininkas kartkartėmis pritarinėjo: „Bravo! Labai gerai!“ Jo žmona, 
kad ir būdama to visko baisiai sujaudinta, žavėjosi piliečiu, nekalbant jau 
apie Teodorą, šis, kaip buvęs kareivis, tiesiog nustėro iš nustebimo ir pa- 
sigėrėjimo; jis buvo ir šiaip jau fanatiškas Režembaro gerbėjas. 

Kitą dieną Frederikas nusiskubino anksti rytą į parduotuvę, kurioje 
tarnavo Diusardjė. Perėjęs daugybę patalpų, užverstų medžiagomis, kur 
vienos gulėjo lentynose, o kitos tysojo ant stalų ir tarp kurių vietomis 
stovėjo mediniai grybai, prilaiką užmestus šalius, jisai pagaliau pamatė jį, 

uždarytą tokiame narve tarp sąskaitybos knygų ir rašantį ten stačiomis 
prie pulto. Gerasis vyrukas metė tuoj visus darbus į šalį. 

Sekundantai atėjo dar prieš dvylika. Frederikas tarė būsiant pado- 
riau, jei pats tame pasitarime nedalyvaus. Baronas ir ponas Žozefas pa- 
reiškė, kad jiems pakaktų paprasčiausio atsiprašymo. Bet Režembaras, 
nenusileisdamas niekam iš principo ir norėdamas apginti Arnu garbę 
(Frederikas apie nieką kitą jam neminėjo), pareikalavo, kad atsiprašytų 
vikontas. Ponas de Komengas pasipiktino tokiu įžūlumu. Kadangi susi- 
taikymas pasidarė negalimas, tai reikėjo kautis. 

Atsirado naujų sunkumų; mat teisėtai ginklų pasirinkimas priklausė 
tam, katras buvo įžeistas, vadinasi, vikontui. Bet Režembaras tvirtino, 
kad Sizi, iškviesdamas Frederiką į dvikovą, pats pasidaręs įžeidėju. Jo se- 
kundantai užprotestavo, sakydami, kad negali būti didesnio įžeidimo už 
antausį. Pilietis prikibo prie žodžio ir ėmė įrodinėti, kad smūgis į pilvą 
tai dar ne antausis. Pagaliau abi pusės sutarė atsiklausti karių nuomonės, 
ir visi keturi sekundantai išėjo į kareivines ieškoti karininkų. 

Artimiausia kareivinė buvo d'Orsė krantinėje. Ponas de Komengas, 
užkalbinęs du kapitonus, ėmė dėstyti jiems ginčą. 

Kapitonai nieko negalėjo suprasti, nes pilietis, įsiterpdamas tolydžio 
su savo pastabomis, painiojo reikalą. Tad jie patarė sekundantams sura- 
šyti pirma įvykio protokolą, o paskui jau jie tarsią savo nuomonę. Se- 
kundantai nuvyko į kavinę ir, rašydami protokolą, žymėjo iš atsargumo 
vikontą de Sizi raide H, o Frederiką raide K. 

Paskui jie vėl nukako į kareivines. Karininkus rado kažkur išėjusius. 
Bet jie greit sugrįžo ir pareiškė, kad ginklų pasirinkimas priklausąs, aiš- 
ku, ponui H. Tada visi sekundantai nuvyko pas Sizi. Režembaras ir Diu- 
sardjė pasiliko laukti. 

Vikontas, išgirdęs, kad reikės kautis, taip susijaudino, jog netikėda- 
mas kelissyk prašė tą nutarimą jam kartoti vis iš naujo; o kai ponas de 
Komengas papasakojo apie Režembaro reikalavimą atsiprašyti, tai jis 
murmtelėjo žodį „tačiau“, būdamas širdies gilumoje kone linkęs tą reika- 
lavimą išpildyti. Paskui Sizi sudribo į fotelį ir pareiškė, kad jis nesikaus. 

— Na, dabar! Kaipgi galima? — tarė baronas. 

Tada Sizi pradėjo svaičioti nei šį, nei tą. Jis, girdi, norįs kautis muš- 
kietomis, šauti pakaitomis iš arti, tiesiai į krūtinę, tuo pačiu pistoletu. 

— Arba reikia įberti arseno į taurę ir traukti burtus, kam gerti. Taip 
kartais daroma: aš pats skaičiau. 

Baronas, nelabai kantrus iš prigimties, šiurkščiai nutraukė jo kalbą. 

— Tie ponai laukia jūsų atsakymo. Ilgiau delsti tiesiog nepadoru! Sa- 
kykit pagaliau, kokį ginklą pasirenkat! Ar špagą? 

Vikontas atsakė galvos palenkimu „taip“, ir sekundantai sutarė, kad 
dvikova įvyks rytojaus dieną, lygiai septintą valandą, prie Majo vartų. 

Kadangi Diusardjė turėjo grįžti į darbą, tai Režembaras nuėjo vienas 
pranešti apie tai Frederikui. 

Išbuvęs visą dieną be jokios žinios iš jų, Frederikas nebesitvėrė sa- 
vame kailyje. 

— Na, ir puiku! — sušuko jis. 

Pilietis buvo patenkintas jo laikysena. 

— Jie norėjo, kad mes atsiprašinėtume! Tik pamanykite! Tai, žinoma, 
niekis: vienas žodis, ir viskas! Bet aš nusiunčiau juos po velnių! Juk taip 
ir turėjau padaryti, ar ne? 

— Be abejonės, — atsakė Frederikas, galvodamas, kad geriau būtų 
buvę pasirinkti kitą sekundantą. 

Paskui, likęs vienas, jis kelissyk balsiai pakartojo: 

— Stosiu į dvikovą. A? Stosiu į dvikovą! Tiesiog juokinga! 

Ir kadangi jis vaikščiojo po kambarį, tai, eidamas pro veidrodį, pa- 
stebėjo esąs išbalęs. 

— Nejaugi iš baimės? 

Jis baisiai susirūpino, kad, ko gera, neišsigąstų, susitikęs akis į akį su 
priešininku. 

— O gal mane ir nudės? Juk tėvas žuvo dvikovoje. Taip žūsiu ir aš! 

Ir staiga jis pamatė savo motiną, apsitaisiusią juodais drabužiais; pa- 
driki vaizdai pynėsi galvoje. Jis be galo supyko ant savęs, kad pasidavė 
baimei. Tada jį apėmė kažkoks beprotiškas drąsumas, jis troško kraujo. 
Visas batalionas neišgąsdintų jo. Tam karščiui aprimus, jis su džiaugsmu 
pasijuto tvirtas. Norėdamas prasiblaškyti, jis nuvyko į teatrą, kuriame 

traukos metu išgėrė stiklą punšo. Bet kai grįžęs namo pagalvojo, kad tą 
savo kabinetą ir tuos savo baldus mato, galimas daiktas, paskutinį kartą 
gyvenime, tai kažkokia silpnybė vėl apniko jį. 

Jis išėjo į sodą. Žvaigždės mirgėjo; jis žiūrėjo į jas. Pagalvojęs, kad 
rytoj įvyks jo dvikova dėl moters, jis pasijuto vertingesnis ir kilnesnis. 
Paskui jis ramiai nuėjo gulti. Ne taip buvo su de Sizi. Išvykus baronui, 
Žozefas mėgino taisyti jo nuotaiką, bet kadangi jo žodžiai nieko negel- 
bėjo, tai jis pasiūlė vikontui: 

— Jeigu tu, brangusis, nenori stoti į dvikovą, tai aš galiu nueiti ir jiems 
tai pranešti. 


Į6< 


Sizi nedrįso pasakyti jam: „gerai, eik!“ Jis širdyje pyko ant savo pus- 
brolio, kad tas nepadarė tai nesiklausęs. 

Jis linkėjo, kad Frederikas tą naktį numirtų nuo apopleksijos arba kad 
kiltų maištas ir visi keliai į Bulonės mišką pasirodytų rytą atskirti bari- 
kadų, arba kad koks įvykis sutrukdytų kurį sekundantą atvykti į paskirtą 
vietą; mat, sekundantams nesusirinkus, dvikovos nebūtų. Jam norėjosi 
sėsti į greitąjį traukinį ir kur nors pabėgti. Jis gailėjosi nesąs medikas, nes 
tada galėtų išgerti tokio vaisto, nuo kurio atrodytų miręs, bet iš tikrųjų 
būtų gyvas. Jis priėjo iki to, kad pradėjo geisti sau sunkios ligos. 

Ieškodamas patarimo ir pagalbos, Sizi nusiuntė žmogų pas poną dez 
Onė paprašyti, kad tas atvyktų pas jį. Bet gerasis krikštatėvis, gavęs iš 
namų telegramą, jog viena iš jo dukterų yra sunegalavusi, buvo jau iš- 
vykęs į Sentonžą. Ponui de Sizi pasirodė, kad tas dalykas lemia bloga 
ir jam. Laimei, ponas Vezu, jo mokytojas, atėjo aplankyti vikonto. Tas 
atvėrė jam visą savo širdį. 

— Ką daryti? Dieve tu mano! Ką daryti? 

— Aš jūsų vietoje, pone grafe, pasamdyčiau turguje gerą mušeiką, kad 
išpertų jam kaip reikiant kailį. 

— Jis vis tiek sužinotų, kas tą mušeiką pakurstė! — atsakė Sizi. 

Ir jis kartkarčiais sunkiai dūsavo; paskui jis paklausė: 

— Bet nejaugi įstatymai nedraudžia dvikovos? 

— Tai barbarystės liekanos! Ko norėt! 

Norėdamas įtikti savo buvusiam mokiniui, pedagogas pats pasisiūlė 
likti pas jį pietų. Vikontas nieko nevalgė, o popiet užsigeidė išeiti truputį 
pasivaikščioti. 

Einant pro bažnyčią, jis pasiūlė: 

— Gal užeitume truputį... pasižiūrėti? 

Ponas Vezu mielai sutiko ir net privedė jį prie švęsto vandens. 

Tada buvo Marijos mėnuo, altorius skendėjo gėlėse, žmonės giedojo, 
vargonai gaudė. Bet jis negalėjo melstis, nes religinės iškilmės priminė 
jam laidotuves; jo ausyse spengė De brofundis.* 

— Einam iš čia! Man negera! 

Naktų jie praleido prie kortų. Vikontas, norėdamas nukreipti nuo 
savęs nelaimę, stengėsi pralošti; tai išėjo ponui Vezu į naudą. Pagaliau 
auštant Sizi, leipdamas iš nuovargio, užsikniaubė ant stalo, apdengto ža- 
lia gelumbe, ir užmigo. Miegas buvo pilnas nemalonių sapnų. 

Jei būti drąsiam reiškia stengtis nugalėti savo silpnybes, tai vikontas 
buvo drąsus; pamatęs sekundantus, atėjusius jo išsivesti, jis susiėmė iš 
visų jėgų; mat jo tuštybė jam sakė, kad jei mėgintų trauktis dabar atgal, 
tai pražudytų save. Ponas de Komengas pagyrė jį už gerą atrodymą. 

Bet pakeliui fiakro supimas ir rytmečio saulės šiluma patižino Sizi. Jo 
energija vėl nusmuko. Jis net negalėjo pažinti vietų, kuriomis važiavo. 

Baronas, norėdamas pasijuokti, gąsdino Sizi dar labiau; jis kalbėjo 
jam apie „lavoną“ ir apie tai, kaip reikia grįžti su juo į miestą, kad niekas 
nepastebėtų. Žozefas vatė tą patį; abu jie buvo įsitikinę, kad tas reikalas 
yra tiesiog juokingas ir kad jis turi baigtis geruoju. 

Sizi važiavo, nunėręs galvą, jis kilstelėjo ją ir pasakė, kad jie pamiršę 
apie gydytoją. 

— O kam jo! - atsiliepė baronas. 

— Vadinasi, nėra pavojaus? 

Žozefas iškilmingai atsakė: 

— Tikėkimės! 

Ir visi jie nutilo. 


* „De profundis“ („Iš gelmių“, /o/) — psalmė, giedama per gedulingas pamaldas. 

Buvo dešimt minučių aštuntos, kai jie atvyko prie Majo vartų. Fre- 
derikas su savo sekundantais — visi juodai apsitaisę — jų ten jau laukė. 
Režembaras kaklaraiščio vietoje turėjo karišką ašutinę apykaklę; ir jis 
laikė rankoje dėžę, panašią į smuiko dėklą. Visi šaltai vieni kitiems nusi- 
lenkė. Paskui Madrido keliu jie nuėjo toliau į Bulonės mišką, ieškodami 
sau patogios vietos. 

Režembaras pasakė Frederikui, einančiam tarp jo ir Diusardįjė: 

— Na, kaip, kinkos nedreba? Jei jums ko reikia, nesivaržykite, aš tai 
suprantu! Baimė yra žmogui įgimta. 

Paskui dar patyliukais: 

— Neberūkykit daugiau. Tai silpnina. 

Frederikas numetė cigarą, kuris jam trukdė, ir tvirtais žingsniais žen- 
gė toliau. Vikontas ėjo iš paskos, prilaikomas už rankų savo sekundantų. 

Retkarčiais pasitaikydavo vienas kitas praeivis. Dangus mėlynavo, 
ir protarpiais buvo girdėti, kaip šlama šokinėdami triušiai. Vieno tako 
vingyje moteris, apsiklėtusi skarele, šnekučiavosi su vyru, apsivilkusiu 
palaidine, o didžiojoje alėjoje tarnai su drobinėmis striukėmis vedžio- 
jo po kaštonais arklius. Vikontas prisiminė tas laimingas dienas, kada 
jis, sėdėdamas ant savo sarčio, su monokliu akyje, lydėdavo raitas iš 
šono kokią nors puskarietę; tie atsiminimai didino jo baimę; nepake- 
liamas troškulys kankino jį; musių šiugždesys pynėsi ausyse su kraujo 
plastėjimu; jo kojos grimzdo į smėlį; jam atrodė, kad jis taip eina nuo 
neatmenamų laikų. 

Sekundantai apžiūrinėjo nesustodami abiejų pusių šalikeles. Jie tarė- 
si, kur jiems eiti: ar ten, kur Katelano kryžius, ar prie Begatelės mūrų. 
Galiausiai jie pasuko į dešinę ir sustojo tokiam pušynėlyje, kur medžiai 
buvo susodinti penketais. 

Vietą parinko tokią, kad būtų abiem vienodos sąlygos. Sekundantai 
nustatė, kur vienas ir kitas turi atsistoti. Tada Režembaras atidarė savo 
dėžę. Ji buvo išmušta raudonu tymu, ant jo gulėjo keturios žavios špagos 
su įdubom per vidurį ir suveržtomis viela rankenomis. Saulės spindulys, 
pralindęs tarp šakų, nuplieskė dėžę, ir špagos sublizgo Sizi akyse kaip 
sidabrinės gyvatės, išsitiesusios kraujo klane. 

Pilietis pademonstravo, kad jos visos vienodo ilgumo; jis pasiėmė 
trečią sau, kad turėtų prireikus kuo išskirti dvikovininkus. Ponas de 
Jie atrodė kaip pametę galvas arba kaip ištroškę kraujo. 

Frederikas nusivilko redingotą ir liemenę. Žozefas padėjo Sizi pa- 
daryti tą pat: nurišus jam kaklaraištį, visi pamatė ant jo kaklo šventintą 
pakabutį. Jis sukėlė Režembarui pasigailėjimo šypseną. 

Paskui ponas de Komengas (su ta mintimi, kad Frederikas turėtų 
akimirką laiko apsigalvoti) pamėgino ieškoti priekabių. Jis pareikalavo, 
kad būtų leista užsimauti pirštinę ir griebti kaire ranka priešininko špa- 
gą; Režembaras, norėdamas viską greičiau baigti, nesipriešino. Pagaliau 
baronas kreipėsi į Frederiką: 

— Viskas priklauso nuo jūsų, pone! Nėra jokios negarbės pripažinti 
savo klaidas. 

Diusardjė pritarė tam, palenkdamas galvą. Pilietis pasipiktino: 

— Ką, jūs manote, kad mes čia susirinkom, po velnių, ančių pešti, ar 
ko? Stokit į savo vietas! 

Priešininkai atsistojo vienas priešais kitą, jų sekundantai — po vieną 
iš šonų. Režembaras sušuko sutartą žodį: 

— Pradėti 

Sizi nežmoniškai išblyško. Jo špagos galas drebėjo kaip vytelė. Jo 
galva atsilošė, rankos išsiskėtė, ir jis griuvo apalpęs aukštielninkas. Žoze- 
fas jį pakėlė ir, pakišęs po nosimi buteliuką, smarkiai papurtė. Vikontas 
pravėrė akis, paskui staiga puolė kaip pašėlęs prie savo špagos. Frederi- 
kas savosios nebuvo išleidęs iš rankų; jis laukė, kas bus toliau, sekdamas 
ji akimis ir laikydamas ginklą pakeltą. 

„Sustokit! Sustokit!“ — šaukė kažkieno balsas iš tos pusės, kur buvo 
kelias; kartu su juo pasigirdo šuoliuojančio arklio kanopos; kabrioleto 
būda laužė šakas. Kažkoks vyras, išlindęs iš vežimo, mosavo nosine ir 
vis šaukė: ,,Sustokit! Sustokit!“ 

Ponas de Komengas, manydamas, kad tai policija, pakėlė lazdą: 

— Baikite! Vikontas sukruvintas! 

— Aš? — atsiliepė Sizi. 

Ir iš tiesų jisai įsidrėskė griūdamas kairįjį nykštį. 

— Bet juk tai atsitiko griūvant, — pastebėjo pilietis. 

Baronas apsimetė, kad nenugirdo. 

Iš kabrioleto iššoko Arnu. 

— Ar ne per vėlai atvykau? Ne! Ačiū Dievui! 

Jis abiem rankomis apkabino Frederiką, čiupinėjo jį iš visų pusių, 
bučiavo į veidą. 

— Aš žinau priežastį: jūs norėjote apginti savo seną draugą! Tai gerai! 
Labai gerai! Niekuomet aš to neužmiršiu! Koks jūs geras! Ak! Mielas 
vaikeli! 

Jis nenuleido nuo Frederiko savo ašaromis patvinusių akių ir kartu 
su tuo juokėsi iš laimės. Baronas atsigręžė į Žozefą: 

— Aš manau, kad mes nereikalingi tai šeimyniškai šventei. Dalykas 
juk baigtas, ponai, ar ne? Vikonte, pasikabinkite ranką ant raiščio; štai, 
imkite mano skarelę. 

Paskui valdingai mostelėjęs pridūrė: 

— O dabar išsiskirkime be pagiežos! Tokia jau yra tvarka! 

Dvikovininkai nenoromis padavė vienas antram ranką. Vikontas, 
ponas de Komengas ir Žozefas nuėjo į vieną pusę, o Frederikas su savo 
draugais — į kitą. 

Kadangi netoliese buvo „Madrido“ restoranas, tai Arnu pasiūlė eiti 
ten visiems išgerti po stiklinę alaus. 

— Galima būtų net papusryčiauti, — tarė Režembaras. 

Bet kadangi Diusardjė skubėjo, jie pasitenkino mažu užkandžių 
sode. Visi maloniai jautėsi, kaip paprastai jaučiasi žmonės, kai laimingai 
baigiasi koks nors didelis rūpestis. Tačiau pilietis buvo nepatenkintas, 
kad pačiu geruoju momentu teko nutraukti dvikovą. 

Arnu sužinojo apie ją iš tokio Kompeno, Režembaro draugo, ir taip 
užkaito nuo tos žinios, kad nieko nelaukęs nulėkė į Bulonės mišką, vilda- 
masis sutrukdyti dvikovą, kilusią, kaip jis manė, dėl jo. Jis paprašė Frederi- 
ką, kad jis papasakotų jam smulkiau, kaip kas buvę. Frederikas, sujaudintas 
širdies gerumo, parodyto jam Arnu, nenorėjo tvirtinti jo paklaidos. 

— Dėl Dievo meilės, nekalbėkime daugiau apie tai! 

Tą Frederiko santūrumą Arnu priėmė kaip jo didelio delikatumo 
ženklą. Peršokdamas su įprastu sau lengvapėdiškumu į kitą mintį, jis 
paklausė Režembarą: 

— Kas naujo, pilieti? 

Ir jie užvedė kalbą apie vekselius, terminus. Kad būtų patogiau, jie 
net persėdo prie nuošalesnio stalo ir ėmė ten šnibždėtis. 

Frederikas nugirdo šiuos žodžius: „Jūs man pasirašysite... Taip! Bet 
jūs, suprantamas dalykas... Aš pagaliau jį perleidau už tris šimtus!.. Nieko 


Į*š 


sau komisas, Dievaž!“ Buvo, žodžiu, aišku, kad Arnu daug savo reikalų 
reikalėlių tvarko išvien su piliečiu. 

Frederikas norėjo priminti fajanso pirkliui savo penkiolika tūkstan- 
čių frankų. Bet jo staigus atsiradimas dvikovos lauke ir tikslas, kurį jis tu- 
rėjo taip skubėdamas į jį, neleido Frederikui daryti jam kad ir mažiausio 
priekaišto. Be to, jis jautėsi nuvargęs. Vieta taip pat tam dalykui netiko. 
Jis tad atidėjo tą kalbą kitam kartui. 

Arnu, sėdėdamas ligustro šešėlyje, smagiai rūkė. Jis pažvelgė į atskirų 
kabinetų duris, kurios visos atsidarinėjo iš sodo pusės, ir pasisakė gana 
dažnai anksčiau jas varstęs. 

— Ir, žinoma, ne vienas? — pasakė pilietis. 

— O kaipgi kitaip? 

— Ir palaidūnas gi iš jūsų! O dar vedęs... 

— O jūs tai ne? — atsikirto Arnu, pridurdamas su atlaidžia šypse- 
na: — Esu tikras, kad tas nenaudėlis laiko kur nors kambarį mergaitėms 
parsivesti! 

Antakių kilstelėjimu pilietis prisipažino, kad taip ir yra. Tada tiedu 
ponai ėmė vienas antram pasakoti, kokios katram geriau patinkančios: 
Arnu dabar labiau linkstąs į jaunutes, į darbininkes; Režembaras neap- 
kenčiąs „pamaivų“ ir labiausiai vertinąs pozityviąsias. Ir fajanso pirklio 
išvada buvo tokia: nereikią žiūrėti į moteris rimtai. 

„O savo žmoną vis dėlto jis myli!“ — galvojo Frederikas, grįžda- 
mas namo. 

Ir jis tarė sau, kad, šiaip ar taip, Arnu yra nesąžiningas žmogus. Jis 
pyko ant jo už tą dvikovą, tarsi tikrai dėl jo būtų ką tk rizikavęs gyvybe. 

Bet jis buvo dėkingas Diusardjė už jo gerą širdį; prekybos tarnauto- 
jas, Frederikui primygtinai kviečiant, ėmė greit lankytis pas jį kasdien. 

Frederikas skolino jam knygų: Tjerą, Diulorą, Barantą, Lamartino 
Žirondiečius.* Padorusis vyrukas klausėsi jo žodžių susikaupęs ir priimi- 
nėjo jo nuomonę kaip mokytojo nuomonę. 

Vieną vakarą Diusardjė atėjo baisiai susijaudinęs. 

Mat rytmetį jisai susidūrė bulvare su galvotrūkčiais lekiančiu žmogumi, 
kuris, pažinęs, kad Diusardjė yra vienas iš Senekalio draugų, pasakė jam: 

— Jį ką tik suėmė, aš skubu! 

Tai buvo tikra tiesa. Diusardjė visą dieną bėgiojo, klausinėdamas apie 
ji. Galiausiai jis sužinojo, kad Senekalis sėdi kalėjime ir kad jis kaltinamas 
dalyvavimu politiniame sąmoksle. 

Meistro sūnus, gimęs Lione ir mokęsis pas profesorių, kuris buvo 
Šaljė** šalininkas, Senekalis, tik spėjęs atvykti į Paryžių, tuoj įstojo į Seimų 
draugiją/*** jo įpročiai buvo žinomi; policija jį sekė. 1839 metų gegužę 
mėnesį jis kovojo sukilėlių pusėje**** ir nuo tol laikėsi nuošalyje, bet vis 


* Adolfas Tjeras (Tžzėrs, 1797-1877) — Restauracijos laikų liberalas, po 1830 m. re- 
voliucijos pasisakė už „karalių pilieųį“ Liudviką Pilypą. 1836 m. — ministrų tarybos pirmi- 
ninkas. 1840 m. palaikė Bonaparto kandidatūrą į prezidentus. Parašė „Prancūzų Revo- 
liucijos istoriją“ (1824—1827) ir „Konsulato ir Imperijos istoriją“ (1845-1862). Pasidaręs 
vykdomosios valdžios galva 1870 m. jis žiauriai susidorojo su Paryžiaus Komuna. Žakas 
Antuanas Diuloras (Dy/aure, 1755-1835) — Konvento narys ir Prancūzijos istorikas, pa- 
rašė „Paryžiaus fizinę, politinę ir moralinę istoriją“. Prasidėjus žirondiečių persekiojimui, 
turėjo bėgti į Šveicariją. Gijomas Prosperas Barantas (Baran/e, 1782-1866) — „Burgundi- 
jos hercogų istorijos“ autorius. „Žirondiečiai“ — Lamartino knyga (1847). 

** Žozefas Šaljė (Cbaler, 1747-1793) — Liono montanjarų vadas, rojalistų giljoti- 
nuotas. Dėl jo nužudymo Lionas sukilo prieš Konventą. 

*** Sąmokslininkų organizacija, sukurta Blanki ir kitų respublikonų; 1837 m. ji pa- 
sivadino „Metų laikų draugija“. Gynė darbo žmonių interesus: „viską gamindami, turi 
teisę viską turėti“. Draugijai vadovavo komitetas, susidedantis iš Blanki, spaustuvinin- 
ko Bernardu ir Barbeso; kiekvienas iš jų turėjo savo žinioje keturias grupes, vadinamas 
„metų laikais“. 

**** 1839 m. gegužės 12 d. sukilimą organizavo „Metų laikų draugija“. Buvo užimta 
rotušė, sudaryta Laikinoji vyriausybė ir Blanki paskelbtas vyriausiuoju karo vadu. Bet 
nacionalinė gvardija ir policija greit išsklaidė saujelę sukilėlių, veikusių be plačiųjų ma- 
sių paramos. 

karščiau ir karščiau įsidegdamas savo idėjomis, fanatiškai garbindamas 
Alibo šūvį,* jungdamas savo nepasitenkinimą visuomene su liaudies 
priekaištais monarchijai, jis kiekvieną rytą atbusdavo su viltimi sulauk- 
ti revoliucijos, kuri per porą savaičių ar per mėnesį pakeisianti pasaulį. 
Pagaliau, pasipiktinęs vienminčių brolių ištižimu, įsiutęs, kad jo svajonių 
vykdymas atidedamas vis tolesnei ir tolesnei ateičiai, ir nusivylęs tėvyne, 
jisai, kaip išmanęs chemiją, įsitraukė į padegamųjų bombų sąmokslą, ir 
policija jį užklupo su paraku, kurį jis nešė į Monmartrą išmėginti kaip 
paskutinę priemonę respublikai įkurti. 

Diusardjė dėjo ne mažiau už Senekalį vilčių į respubliką, nes tikėjo, 
kad ji atneš visiems laisvę ir laimę. Kadaise, turėdamas dar tik penkioli- 
ka metų, jisai matė Transnoneno gatvėje** kareivius, stovinčius priešais 
krautuvę su kraujuotais durtuvais; ant jų šautuvų buožių buvo priskretę 
žmonių plaukai; nuo to laiko vyriausybė ir neteisybė tapo jam vienos 
reikšmės žodžiais, ir jis vienodai nekentė jų abiejų. Jis nelabai teskyrė 
žudiką nuo žandaro; policijos seklys buvo jo akyse tas pats, kaip tėva- 
žudys. Už viską, kas pasaulyje buvo bloga, jis naiviai kaltino valdžią; jis 
jos neapkentė visa savo esybe; toji neapykanta neturėjo atlydos; ji laikė 
apėmusi jo širdį ir darė ją kaskart vis jautresnę. Senekalio pompastiškos 
kalbos jį apakino. Ar jis būtų kaltas ar nekaltas, ar jo kėslai bjaurūs ar 
ne, — vis tiek! Kadangi jis nukentėjo nuo valdžios, tai reikia jį gelbėti. 

— Perai jį, žinoma, nuteis! Paskui įmes, kaip kokį katorgininką, į ka- 
lėjimo vežimą ir uždarys Mon Sen Mišelyje, kur vyriausybė visus juos 
marina. Ostenas juk išėjo iš proto! Stebenas nusižudė! Keldami Barbesą 
į vienutę, jie vilko jį už kojų, tempė už plaukų! Mindė jį! Jo galva visą 
laiką, kol vilko laiptais, daužėsi nuo vienos pakopos į kitą! Siaubas ima 
pagalvojus! Niekšai! 


* L. Alibo (A/baud, 1810-1836) — 1836 m. birželio 25 d. kėsinosi nušauti karalių 
Liudviką Pilypą. Buvo nuteistas mirti. 

** 1834 m. balandžio 14 d. respublikonai, sužinoję, kad Lionas sukilo, pakėlė ir 
Paryžiuje maištą. Jis buvo greit numalšintas. Malšinimui vadovavo generolas Biužo. 
Kai iš vienų Transnoneno gatvės namų kažkas nušovė vieną jo karininką, tai tas nuož- 
musis generolas įsakė išžudyti visus tų namų gyventojus. 

Pykčio ašaros jį smaugė, ir jis, nerasdamas sau vietos iš sielvarto, 
sukinėjosi po kambarį. 

— Reikėtų betgi ką nors daryti! Ar ne? Tik nežinau ką! O kad taip pa- 
mėginus jį išlaisvinti? A? Kai jį ves į Liuksemburgą, galima būtų užpulti 
sargybą koridoriuje! Keliolika pasiryžėlių įsiverš bet kur. 

Jo akys taip suliepsnojo, kad Frederikas net krūptelėjo. 

Senekalis pasirodė jam didesnis, negu buvo apie jį manęs. Jis prisiminė, 
kiek daug tam žmogui teko iškentėti ir kaip griežtai jis tvarkė savo gyveni- 
mą. Kad 1r nekeldamas kartu su Diusardjė Senekalio į padanges, Frederikas 
pajuto pasigėrėjimą, kurį sužadina mūsų širdyse idėjos pasišventėliai. Jis 
pamanė, kad jei būtų tada Senekaliui padėjęs, tai gal nieko panašaus nebūtų 
nė atsitikę; ir abu draugai uoliai svarstė, kaip ir kuo jam pagelbėti. 

Susižinoti su juo jiems nepavyko. 

Frederikas ieškojo žinių apie jį laikraščiuose ir ištisas tris savaites 
vaikščiojo į skaityklas. 

Vieną kartą keletas + Hawbard numerių pakliuvo jam į rankas. Ve- 
damieji, visi be išimties, buvo paskirti kokiai nors įžymybei su purvais 
sumaišyti. Buvo žinių iš aukštuomenės gyvenimo, paskalų. Toliau buvo 
šaipomasi iš Odeono, iš Karpentra,* iš žuvivaisos ir iš pasmerktųjų mir- 
čiai, jei tokių pasitaikydavo. Kai dingo kartą okeaninis laivas, tai me- 
džiagos juokams užteko visiems metams. Trečioje skiltyje buvo meno 
kronika, kuri ta pačia anekdotų ir patarimų forma reklamavo siuvėjus, 
aprašinėjo pokylius, teikė Žinių apie išpardavimus ir skelbė knygų re- 
cenzijas; ji vienoda kalba svarstė poezijos tomą ir porą batų. Vienintelė 
rimta dalis buvo mažųjų teatrų kritika, įkibusi nuolat į porą ar trejetą di- 
rektorių; kalbėdama apie Fiunanbilių dekoracijas arba apie Po:/s70 teatro** 
aktorę meilužės vaidmenyje, ji argumentavo meno interesais. 


* Miestukas pietų Prancūzijoje, įsikūręs seno galų ir romėnų miesto vietoje. Jis 
buvo garsus negražiu sutvarkymu, tad to miestuko vardas, satyros žurnale „Šarivari“ 
kartą ta prasme panaudotas, tapo blogo skonio sinonimu. 

** Fiunanbillai - vieno mažo Paryžiaus teatro vardas. Tas teatras įsteigtas 1816 m. 
Rodė vodevilius ir pantomimas. Publiką traukė dekoratyviniai efektai. Po//so teatras 
rodė daugiausia fejerijas ir reviu. 

Frederikas buvo jau bemetąs visa tai į šalį, kai jo žvilgsnį patrau- 
kė antraštė: Viena vištelė tarb trijų gaidžių. Tai buvo jo dvikovos istorija, 
papasakota gyvu, linksmu ir palaidu tonu. Jis save atpažino joje be jo- 
kio sunkumo, nes buvo apibrėžtas tokiu nuolat besikartojančiu sąmoju: 
„Jaunuolis, mokęsis Sense, bet se750 neįgavęs“. Jis buvo ten parodytas 
provincijos nevykėliu, tokiu nežinia iš kur atsiradusiu žiopleliu, užsi- 
maniusiu brautis į didelių ponų draugystę. Vikontui, priešingai, buvo 
paskirtas gražus vaidmuo; jis pats, neprašytas, pritampa prie intymios 
vakarienės, jis pavilioja ir išsiveda merginą, laimėdamas lažybas, jis lai- 
kosi dvikovoje, kaip pridera bajorui. Frederiko bailiu žodžiais nevadino, 
bet iš viso aprašymo aiškiai matei, jog tarpininkas, sustabdęs dvikovą, 
kuriuo pasirodė esąs pats g/obėjas, nukrito kaip iš dangaus pačiu pavojin- 
giausiu jam momentu. Visa tai baigėsi sakiniu, kuriame, galimas dalykas, 
slypėjo klastingiausia mintis: 

„Iš kur ta jų meilė? Klausimas! Ir, anot Bazilio, velniaižin kas čia ką 
apgaudinėja!“ 

— Negalėjai abejoti, jog Jusonė šitaip keršija Frederikui, kad tas neda- 
vė penkių tūkstančių frankų. 

Ką daryti? Esi reikalauti iš jo satisfakcijos, jis užsigins, sakys, kad ne- 
kaltas, ir nieko iš jo nepeši. Geriausia yra nugurgti viską tylomis. Niekas 
pagaliau ir neskaito to jo Le Hambard. 

Išeidamas iš skaityklos, jis pamatė, kad prie paveikslų pirklio krau- 
tuvėlės stovi susibūrę žmonės. Jie žiūrėjo į moters portretą, po kuriuo 
buvo parašyta: „Panelė Roza Anetė Bron. Priklauso ponui Frederikui 
Moro iš Nožano““. 

Tai buvo iš tikro ji arba maždaug tokia kaip ji; atvaizduota su ati- 
dengtomis krūtimis ir palaidais plaukais, ji laikė rankose raudono akso- 
mo piniginę; povas, uždengdamas sieną savo išskleistomis kaip vėduo- 
klė plunksnomis, kišo jai per petį ir už nugaros savo snapą. 

Pelerenas išstatė portretą, norėdamas priversti Frederiką užmokėti 
už jį; mat jis manėsi esąs toks garsenybė, kad visas Paryžius, pagautas 
užuojautos nuskriaustam dailininkui, subėgs jo ginti. 

Ar tai buvo sąmokslas? Ar tapytojas ir žurnalistas smogė jam susitarę? 

Jo dvikova nieko jam nepadėjo. Jis darosi juokingas, visi tyčiojasi iš jo. 

Ketvirtą dieną po įvykių — tai buvo birželio pabaiga — Šiaurės akcijos 
pašokėjo penkiolika frankų; kadangi jis buvo nusipirkęs jų aną mėnesį 
du tūkstančius, tai dabar laimėjo trisdešimt tūkstančių frankų. Ta likimo 
šypsena grąžino jam pasitikėjimą savimi. Jis nusprendė, kad niekas iš 
žmonių jam nėra reikalingas, kad visi nemalonumai kilo vien tik iš jo 
drovumo ir iš jo dvejonių. Su Maršale reikėję iš karto pradėti be jokių 
ceremonijų, Jusonė — pirmą dieną atsakyti, kad nieko neduos, su Pelere- 
nu — iš viso nesusidėti, ir, norėdamas parodyti, kad nieko tokio neatsiti- 
kę, dėl ko jam reikėtų rausti, jisai nuėjo į eilinį ponios Dambrez vakarą. 

Prieškambaryje Martinonas, atvykęs tuo pat metu kaip Frederikas, 
atsigręžė į jį: 

— Kaip, tu ateini čia, tu? 

Jis atrodė nustebęs ir net nepatenkintas, kad su juo susitiko. 

— Kodėl gi ne? 

Ir, ieškodamas mintyse priežasties, dėl ko Martinonas taip jį sutinka, 
Frederikas nužingsniavo svetainės link. Nors kertėse stovėjo lempos, 
svetainė buvo apšviesta silpnai; mat trys langai, atidaryti iki galo, juoda- 
vo lygiagrečiai trimis dideliais tamsos keturkampiais. Tarpulangėse, po 
paveikslais, įtaisyti stovai gėlėms, aukštumo sulig žmogaus ūgiu, o sve- 
tainės gilumoje veidrodyje atsispindėjo sidabrinis arbatinukas ir virtuvas. 
Buvo girdėti santūrių balsų kliaugėjimas. Batukai girgždėjo ant kilimo. 

Jis pamatė juodus frakus, paskui — apskritą stalą, ant kurio degė lem- 
pa su dideliu gaubtu, septynias ar aštuonias moteris vasariniais drabu- 
žiais ir, tolėliau, — ponią Dambrez, sėdinčią supamajame krėsle. Jos vio- 
letinė taftos suknia turėjo rankovėse prorėžas, iš kurių lindo muslininės 
klostės; švelnus medžiagos tonas derėjo su jos plaukų atspalviu; ji sėdėjo 
loštelėjusi atgal ir laikydama vieno batuko nosį, atremtą į tam tikrą pa- 
galvėlį, — sėdėjo rami, kaip koks meno kūrinys, kupinas grakštumo, arba 
kaip aukštos kultūros gėlė. 

Ponas Dambrezas vaikščiojo su kažkokiu žilaplaukiu seniu iš vieno 
svetainės galo į kitą. Vieni svečiai šnekučiavosi, susėdę ant mažų sofučių 
kraštelio; kiti stovėjo svetainės viduryje, susimetę į ratelį. 

Jie kalbėjosi apie balsavimus, apie pataisas, apie pataisų pataisas, apie 
pono Grandeno kalbą, apie pono Benua* atsakymą į tą kalbą. Vidurio 
partija einanti aiškiai per toli! Kairysis centras neturėtų užmiršti iš kur 
atsiradęs! Vyriausybei padaryta rimtos žalos! Viena, kas ramina, tai tas, 
kad nėra kam jos pakeisti. Trumpai sakant, padėtis labai panaši į tą, ko- 
kia buvo 1834 metais. 

Kadangi tie dalykai pasirodė Frederikui nuobodūs, tai jis priėjo arčiau 
prie moterų. Martinonas stovėjo jau prie jų, pasisukęs trimis ketvirčiais 
profilio ir pasibrukęs skrybėlę po pažasčia; jis atrodė toks mandagutis 
ir toks padorutis, kad galėjai jį palaikyti porcelianine Sevro statulėle. Jis 
vartė paėmęs Revue des Deux Mondes, gulėjusį ant stalo tarp Kristaus sekimo 
ir Gotos a/manacbo,** kalbėjo iš aukšto apie vieną garsų poetą, pasisakė lan- 
kąs Šventojo Pranciškaus konferencijas, nusiskundė gerkle, rijo kartkar- 
tėmis piliules, be to, šnekėjo apie muziką ir dėjosi lengvapėdžiu. Panelė 
Sesilė, pono Dambrezo dukterėčia, siuvinėdama sau porą rankogalių, 
vogčiomis žvilgčiojo į jį savo melsvomis akimis, o mis Džon, riestanosė 
guvernantė, buvo net numetusi dėl jo į šalį savo siuvinį; abi jos atrodė 
taip, it norėtų sušukti: 

— Koks jis gražus! 

Ponia Dambrez atsigręžė į jį: 

— Paduokite man vėduoklę, kuri guli ten ant atbrailos... Ne tą, ne 
tą! Kitą! 

Ji atsistojo; ir kadangi Martinonas grįžo su vėduokle atgal, tai juodu 
susitiko vidury svetainės akis į akį; jinai jam kažką gana griežtai pasakė; 
sprendžiant iš išdidumo, pasirodžiusio jos veide, tai buvo, be abejo, ko- 


* V. Grandenas (Grandin, 1797-1849) — politinis veikėjas, pramonininkas. Depu- 
tatų tūmų narys nuo 1839 m. Reikalavo, kad geležinkelius valdytų valstybė, stojo prieš 
„teisę į darbą“ ir socializmą, ragino uždrausti klubus. Benua d'Azi (Beno:s/)— legitimistų 
deputatas Liepos monarchijos laikais, Legislatyvinės Asamblėjos vicepirmininkas. 

** „Kristaus sekimas“ — viduramžių knyga su krikščioniškais vienuoliško gyvenimo 
pamokymais. Jos autoriumi yra laikomas vienuolis Tomas iš Kempio. „Gotos alma- 
nachas“ — metraštis, kuris buvo leidžiamas Gotoje (Vokietijoje) prancūzų ir vokiečių 
kalba nuo 1763 m. Jame būdavo skelbiamos visos Europos įžymiųjų bajorų giminių 
genealogijos. 

kie nors priekaištai; Martinonas stengėsi šypsotis; vėliau jis nuėjęs prisi- 
gretino prie rimtai šnekučiuojančių vyrų būrelio. Ponia Dambrez užėmė 
vėl savo vietą ir, pasilenkusi ant krėslo ranktūrio, tarė Frederikui: 

— Aš užvakar mačiau vieną žmogų, kuris man pasakojo apie jus. Tai 
ponas de Sizi; jūs jį pažįstate, tiesa? 

— Taip... truputį. 

Staiga ponia Dambrez sušuko: 

— Kunigaikštienė, ak! Kokia laimė! 

Ir ji nuėjo iki pat durų pasitikti mažos senukės, apsitaisiusios rus- 
va taftos suknia ir gipiūriniu kyku su ilgais raiščiais. Kadangi jo tėvas 
buvo grafo d'Artua* tremties draugas, o jos velionis vyras — imperijos 
maršalas, pakeltas 1830 metais Prancūzijos peru, tai ji priklausė ir se- 
nam, ir naujam karaliaus dvarui ir galėjo daug ką padaryti. Tie, kurie 
šnekučiavosi stati, prasiskyrė, duodami jai kelią, paskiau vėl susiglaudė 
kalbėtis toliau. 

Dabar jie šnekėjosi apie pauperizmą; tie ponai buvo tos nuomonės, 
kad žmonės, vaizduodami jį, baisiai perdeda. 

— Tačiau, — nesutiko Martinonas, — vargo vis dėlto daug, reikia tai 
pripažinti! Bet pašalinti jo negali nei mokslas, nei valdžia. Tai yra grynai 
individualus klausimas. Kai žemosios klasės panorės nusikratyti savo 
ydų, jos išsivaduos ir iš skurdo. Tegu tik liaudis pasidaro doresnė, ir ji 
bus turtingesnė. 

Negalima, pono Dambrezo manymu, tikėtis ko nors gero be kapita- 
lo pertekliaus. Norint tad pasiekti gerovę, vienintelis būdas esąs pavesti, 
„kaip tai jau buvo siūlę ir sensimoniečiai (Dieve tu mano, ne viskas blo- 
ga, ko jie mokė, būkime teisingi visiems), taigi sakau, pavesti pažangos 
reikalą tiems, kurie gali padidinti visuomenės turtą“. Kalba nejučiomis 
perėjo prie didelių pramonės įmonių, geležinkelių, anglies kasyklų, ir 
ponas Dambrezas, pasisukęs į Frederiką, tarė jam patyliukais: 

— Jūs neatvykote užbaigti mūsų reikalo. 


* D'Artua (Aržozs), grafas — giljotinuoto karaliaus Liudviko XVI brolis, emigrantų 
vadas; 1824—1830 m. — Prancūzijos karalius Karolio X vardu. 

Frederikas pasisakė sirgęs; tačiau, pajutęs, kad toks pasiteisinimas 
gali pasirodyti kvailas, jis pridūrė: 

— Be to, man buvo reikalingi tada pinigai. 

— Karietai nusipirkti? — paklausė ponia Dambrez, ėjusi kaip tik pro 
galvą truputį į šoną. 

Ji mano, kad jis Rozanetės meilužis; užuomina aiški. Frederikui net 
pasirodė, kad visos damos sužiuro į jį iš tolo, šnibždėdamos kažką vie- 
na kitai į ausį. Norėdamas geriau susivokti, ką jos apie jį galvoja, jis vėl 
paėjo arčiau jų. 

Kitoje stalo pusėje Martinonas, sėdėdamas šalia panelės Sesilės, sklai- 
dė albumą. Tai buvo litografijos, vaizduojančios ispaniškus kostiumus. 
Jis skaitė balsu paaiškinimus: „Sevilijos moteris. Valencijos sodininkas. 
Andalūzijos pikadoras“. Vieną kartą, nuleidęs akis iki puslapio apačios, 
jis pamatė ir tuo pačiu balsu perskaitė: 

— Žakas Arnu, leidėjas. Tai vienas iš tavo draugų, a? 

— Teisybė, — atsakė Frederikas, įsižeidęs dėl tokios Martinono ma- 
nieros kalbėti su juo. 

Ponia Dambrez pridūrė iš savo pusės: 

— Tiesa, jūs juk buvot atėjęs vieną rytą... dėl... namų, rodos? Taip, dėl 
namų, priklausančių jo žmonai. 

Tatai reiškė: „Jinai yra jūsų meilužė“. 

Jis išraudo iki ausų; ponas Dambrezas, priėjęs tą akimirką prie jų, 
pasakė: 

— Atrodė net, kad jūs labai ėmėte į širdį jų reikalus. 

Tie žodžiai galutinai pribaigė Frederiko savijautą. Jis manė, kad jo 
sumišimas, kurį visi mato, patvirtins jiems jų įtarimus; tuo tarpu ponas 
Dambrezas, prisilenkęs arčiau prie jo, rimtai tarė jam: 

— Tikiuos, kad jūs neturite su jais bendro verslo? 

Frederikas tvirtai papurtė galvą, kad jokių verslų su jais neturįs, nors 
ir negalėjo suprasti tikslo, kurį turėjo kapitalistas, sakydamas jam tuos 
žodžius; tuo tarpu ponas Dambrezas norėjo tik duoti Frederikui savo 
patarimą. 

Jaunuoliui knietėjo išeiti. Baimė, kad jie nepamanytų, jog jis išsigan- 
do, prilaikė jį. Tarnas rinko tuščius puodukus; ponia Dambrez kalbėjo su 
advokatu, vilkinčiu mėlynu fraku; dvi mergaitės, sudūrusios kaktas, žiū- 
rinėjo žiedą; kitos, sėdėdamos foteliuose, sustatytuose pusračiu, manda- 
giai sukinėjo savo veidelius, apvedžiotus juodais arba šviesiais plaukais; 
žodžiu, niekas nekreipė į jį dėmesio. Frederikas apsisuko ir, padaręs dau- 
gybę zigzagų, jau beveik pasiekė duris, kai, eidamas pro vieną atbrailą, 
pamatė sulenktą laikraštį, gulintį ant jos tarp kiniškos vazos ir sienos. Jis 
ji truputį patraukė ir perskaitė: Le Hamzbard. 

Kas jį čia atnešė? Sizi! Aišku, niekas kitas. O pagaliau ar ne vis tiek? 
Jie visi patikės, o gal jau ir patikėjo tuo straipsniu. Ko jie visi ant jo užsisė- 
do? Nebyli ironija supo jį iš visų pusių. Jis jautėsi it paklydęs dykumoje. 

Bet pasigirdo Martinono balsas: 

— Beje, atsiminus Arnu. Skaitydamas apie padegamųjų bombų 
bylą, aš užtikau kaltinamųjų sąraše vieną jo tarnautoją — Senekalį. Ar 
tai mūsiškis? 

— Tas pats, — atsiliepė Frederikas. 

Martinonas pakartojo, smarkiai šaukdamas: 

— Kaip, mūsų Senekalis! Mūsų Senekalis! 

Tada svečiai pradėjo klausinėti jį apie tą sąmokslą: gal jis, tarnauda- 
mas prokuratūroje, daugiau ką apie jį žinąs. Martinonas atsakė, kad nieko 
daugiau apie tą bylą nėra girdėjęs. Tą sąmokslininką jis matęs gal kokius 
porą ar trejetą kartų iš viso, nieko tikresnio apie jį nežinąs, bet, šiaip ar 
taip, jis jam visuomet atrodęs niekdarys. Frederikas pasipiktinęs sušuko: 

— Nieko panašaus! Tai labai doras vyrukas! 

— Tačiau, pone, - įsiterpė namų savininkas, — koks gali būti jo doru- 
mas, jei jis kasasi po valstybės pamatais! 

Daugumas esančių ten vyrų buvo tarnavę bent keturioms vyriausy- 
bėms, ir kiekvienas iš jų būtų pardavęs Prancūziją arba net visą žmoniją, 
kad tik išlaikytų savo turtą, kad tik išvengtų kokių sunkumų ar nemalo- 
numų; jie būtų tai padarę ir iš paprastos savo niekšybės, iš instinktyvios 
pagarbos jėgai. Visi jie kaip vienas pareiškė, kad politiniai nusikaltimai 
nedovanotini. Jau greičiau galima būtų atleisti tiems, kurie nusižengia 

įstatymams vargo spitiami! Ir jie neužmiršo ta proga priminti amžiną pa- 
vyzdį šeimos tėvo, vagiančio amžiną kepalą duonos iš amžino kepėjo. 

Vienas aukštas pareigūnas sušuko net: 

— Aš, pone, išduočiau savo tikrą brolį, jei tik sužinočiau, kad jis da- 
lyvauja sąmoksle! 

Frederikas atsakė, kad pasipriešinimo teisė esanti pripažinta visuo- 
tinai, ir prisimindamas vieną kitą sakinį iš to, ką jam buvo kalbėjęs De- 
lorjė, jisai rėmė savo nuomonę Dezolmu, Blekstonu,* Anglijos teisių 
biliu ir 91 metų konstitucijos 2 straipsniu. Kaip tik pasiremiant šita teise 
buvo pašalintas ir Napoleonas; ji esanti iš naujo patvirtinta 1830 metais 
ir sudaro Chartijos** pagrindą. 

— Jei suverenas nesilaiko sąlygų, kuriomis jis buvo pastatytas valsty- 
bės priešakyje, teisingumas reikalauja, kad jis būtų nuverstas. 

— Bet juk tai, ką jūs sakot, yra šlykštu! — šūktelėjo prefekto žmona. 

It išgirdusios kulkų zvimbimą, visos kitos damos tylėjo, apimtas kaž- 
kokio klaiko. Ponia Dambrez suposi savo fotelyje ir su šypsena lūpose 
klausėsi jo kalbos. 

Vienas pramonininkas, pats buvęs karbonaras,*** mėgino jam įrodi- 
nėti, kad Orleanai — puiki šeima; žinoma, kas be ko, pasitaiką ir pikt- 
naudžiavimų... 

— Na, matot, ką gi tada daryti? 

— Bet nereikia apie juos kalbėti, brangusis. Jūs nė neįsivaizduojate, 
kiek blogumo pridaro verslui visi tie opozicijos šūkavimai! 

— A! Tegu jie prasmenga, tie verslai! - atsakė Frederikas. 

Tų senių supuvimas siutino jį, ir, pagautas drąsos, kuri apima kartais 
droviausią žmogų, jisai užsipuolė finansininkus, deputatus, vyriausybę, 


* Dezolmas (Deso/yzes) - prancūzų publicistas. 1848 m. išleido knygą „Liaudies 
dvasia“, kurioje gynė respubliką. V. Blekstonas (B/ackstone, 1723-1780) — anglų 
teisininkas. 

** 1830 metų chartija — „Konstitucinė Prancūzijos chartija“, pasirašyta 1814 m. Liud- 
viko XVIII ir suliberalinta 1830 m. po Liepos revoliucijos. 

*** Daug karbonarų, dalyvavusių Restauracijos laikais slaptuose karbonarų susirin- 
kimuose (ventose), Liepos monarchijos laikais perėjo į „tvarkos“ saugotojų eiles. 

karalių, gynė arabus, prišnekėjo begales kvailysčių. Buvo tokių, kurie jį 
su ironija skatino: ,,Varykit, varykit! Negailėkit!“ Kiti, priešingai, mur- 

mėjo: „Po velnių! Koks liepsna!“ Pagaliau jis tarė sau, kad padoriau bus 
pasišalinti; ponas Dambrezas, turėdamas galvoje sekretoriaus vietą, pa- 
sakė Frederikui atsisveikindamas: 

— Ji dar neužimta! Bet pasiskubinkite! 

O ponia Dambrez pridūrė: 

— Iki greito pasimatymo, tiesa? 

Tie atsisveikinimo žodžiai nuskambėjo Frederikui kaip tikros pa- 
tyčios. Jis buvo tvirtai nusistatęs niekad daugiau į tuos namus nebeiti, 
niekad daugiau su visais tais žmonėmis nebesimatyti. Jis manė juos įžei- 
dęs, nes nežinojo, kokias dideles abejingumo atsargas turi aukštuome- 
nė! Tomis moterimis jis itin piktinosi. Neatsirado nė vienos, kuri bent 
žvilgsniu būtų jį palaikiusi. Jis pyko ant jų už tai, kad nesugebėjo prabilti 
1 jų jausmus. Ponia Dambrez pasirodė jam kažkokia ilgesinga ir kar- 
tu — sausą; tai neleido jam apibūdinti jos kokia nors formule. Ar turi 
jinai meilužį? Kas galėtų būti tas jos meilužis? Martinonas? Negalimas 
dalykas! Tačiau jis jautė jam kaip ir kokį pavydą, o jai —- kažkokį nepaa- 
šaiškinamą priešiškumą. 

Namie jo laukė Diusardjė, atėjęs pas jį kaip kiekvieną vakarą. Fre- 
deriko širdis buvo pribrinkusi. Jis ją išliejo jam. Jo nusiskundimai, kad ir 
neaiškūs ir sunkūs suprasti, nuliūdino gerąjį tarnautoją; Frederikas guo- 
dėsi net savo vienyste. Diusardjė, kad ir truputį dvejodamas, pasiūlė jam 
nueiti pas Delorjė. 

Frederikas, išgirdęs advokato pavardę, baisiai užsigeidė pasimatyti su 
juo. Jo intelektuali vienatvė buvo labai gili, ir vieno bendravimo su Diu- 
sardjė jam buvo per maža. Jis tad atsakė savo draugui, kad sutvarkytų tą 
reikalą kaip išmano geriau. 

Delorjė, susipykęs su Frederiku, juto taip pat, kad jo gyvenime atsi- 
rado spraga. Jis mielai priėmė nuoširdų pasiūlymą taikytis. 

Abu susitikę išsibučiavo, paskui ėmė šnekėtis apie pašalinius dalykus. 

Delorjė susilaikymas nuo bet kokių priekaištų sugraudino Frederiką, 
ir jis, norėdamas kaip ir pasiteisinti, papasakojo jam kitą dieną, kokiu 

būdu prarado penkiolika tūkstančių frankų, bet nutylėdamas, kad tie 
penkiolika tūkstančių frankų buvo iš pradžių skirti jam. Tačiau advo- 
katas tuo neabejojo. Tas nuostolis įrodė, koks teisus jis buvęs, nepasi- 
tikėdamas Arnu, ir išdildė visai Delorjė apmaudą, jis nė nebeužsiminė 
daugiau Frederikui apie jo seną pažadą. 

Frederikas, suklaidintas to tylėjimo, pamanė, jog jis visai apie jį už- 
miršo. Po kelių dienų jis paklausė Delorjė, ar nėra kokių nors būdų tiems 
pinigams atgauti. 

Galima būtų užginčyti ankstyvesnes ipotekas, apkaltinti Arnu nesą- 
žiningu įkeisto turto pardavimu, iškelti ieškinį jo žmonai. 

— Ne, ne! — sušuko Frederikas. — Tik ne jai! 

Ir, advokato klausimų prispirtas, jis išpažino jam teisybę. Bet De- 
lorjė liko įsitikinęs, kad Frederikas visos teisybės — žinoma, iš delikatu- 
mo — vis dėlto jam nepasakęs. Toks nepasitikėjimas jį įžeidė. 

Tačiau jie vėl susidraugavo taip, kaip kadaise; ir jie jautė tokį smagumą 
būti kartu, kad net ėmė vengti Diusardjė, mat šis savo buvimu juos varžė. 
Dėdamiesi turį pasimatymų, jie po truputį visai juo nusikratė. Yra žmo- 
nių, kurių paskirtis tėra suvesti kitus į krūvą, pabūti jiems tarpininkais; tie 
kiti pereina per juos kaip per tiltą ir nueina savais keliais vieni toliau. 

Frederikas neslėpė nieko nuo savo seno draugo. Jis papasakojo jam 
apie anglies kasyklų dalykus ir apie pono Dambrezo pasiūlymą. Advo- 
katas susimąstė. 

— Keista! Tokiai vietai reikėtų žmogaus, gana gerai išmanančio teisę! 

— Bet juk tu galėtum man padėti, — tarė Frederikas. 

— Taip... tiesa... tikrai! Žinoma! 

Tą pačią savaitę Frederikas parodė jam savo motinos laišką. 

Ponia Moro kaltino save, kad buvo blogai galvojusi apie poną Roką, 
mat šis suteikęs dabar jai patenkinamų paaiškinimų dėl savo ankstesnio 
elgesio. Toliau jinai rašė apie jo turtus ir apie tai, kad Frederikui ne pro 
šalį būtų pagalvoti apie galimybę vėliau vesti Luizą. 

— Gal tai ir nebūtų kvailas dalykas, — pritarė Delorjė. 

Frederikas nenorėjo apie tai nė klausyti; dėdė Rokas esąs, beje, senas 
sukčius. Advokatas manė, kad tai dar ne kliūtis vedyboms. 

Apie liepos pabaigą nesuprantamas kursų kritimas numušė Šiaurės 
akcijų vertę. Frederikas nebuvo pardavęs savųjų ir turėjo dabar iš karto 
šešiasdešimt tūkstančių frankų nuostolio. Jo pajamos žymiai sumažėjo. 
Jam reikėjo arba sumažinti išlaidas, arba imtis kokios tarnybos, arba gau- 
ti turtingą žmoną. 

Tada Delorjė vėl jam priminė panelę Rok. Kodėl jam pačiam nepa- 
sižiūrėti nuvažiavus, kaip ir kas atrodo vietoje. Frederikas jautėsi truputį 
nuvargęs; provincija ir gimtieji namai galėjo suteikti jam poilsio. Jis išvy- 
ko pas motiną. 


Važiuodamas mėnesienoje Nožano gatvėmis, jis prisiminė senus lai- 
kus; jis pajuto kažkokį nerimą, panašų turbūt į tą, kuris apima žmogų, 
grįžtantį po ilgos kelionės namo. 

Pas motiną rado susirinkusius visus senus namų bičiulius: ponus 
Gambleną, Edrasą ir Šambrioną, Lebrenų šeimą, ,„tas paneles Ožė“, iš 
naujų buvo čia tėvas Rokas ir panelė Luiza, ji sėdėjo priešais ponią Moro 
už kortų stalo. Ji buvo jau dabar tikra mergina. Luiza, sušukusi kažką 
iš nustebimo, pašoko nuo kėdės. Visi kiti taip pat sukruto. Ji pašokusi 
nustėro vietoje, ir nuo keturių sidabrinių žvakidžių, stovinčių ant stalo 
su degančiomis žvakėmis, jos veidas švietė dar balčiau. Kai ji sėdo vėl 
prie kortų, tai jos rankos drebėjo. Tas susijaudinimas paveikė Frederiką 
be galo maloniai; mat jo savimeilė buvo Paryžiuje smarkiai prisiken- 

tėjusi. Jis pamanė sau: „Tu tai jau mane mylėsi!“ Ir, atsigriebdamas už 
nemalonumus, kurių teko patirti sostinėje, jis pradėjo vaidinti paryžietį 
ir liūtą; jis pasakojo teatrų naujienas, kartojo aukštuomenės gyvenimo 
anekdotus, nuskaitytus iš mažų laikraštukų, žodžiu, stebino ir žavėjo 
savo žemės žmones. 

Rytojaus dieną ponia Moro ėmė pasakoti, kokia puiki mergina esanti 
Luiza; paskui jinai išvardijo visus miškus ir fermas, kuriuos tėvas jai už- 
rašysiąs. Pono Roko turtai buvo dideli. 

Jis susikrovė savo gėrybes, leisdamas į apyvartą pono Dambrezo ka- 
pitalus. Mat jis skolino pinigus tik galintiesiems duoti gerų ipotekinių ga- 
rantijų, todėl jis galėjo reikalauti ir sau kokio nors priedo arba komisinių. 

Kadangi kapitalų, atiduotų į apyvartą, jis neišleisdavo iš savo akių, tai 
jiems niekad nesusidarydavo jokio pavojaus. Be to, senis Rokas prireikus 
skolininką nedvejodamas išvaržydavo; paskiau jis pats supirkinėdavo už- 
statytą turtą žema kaina, ir ponas Dambrezas, matydamas, kad jo pinigai 
visados grįžta jam „gerai apsivertę“, buvo labai patenkintas tuo, kaip 
ponas Rokas tvarko jo reikalus. 

Bet tos įstatymų nenumatytos manipuliacijos kompromitavo poną 
Dambrezą jo įgaliotinio akyse. Tačiau nebuvo nieko, ko jis jam nepada- 
rytų. Kaip tik dėl to, kad Roko buvo įprašytas, ponas Dambrezas taip 
gražiai priėmė ir Frederiką. 

Mat senis Rokas puoselėjo sielos gilumoje tam tikrų vilčių. Jis no- 
rėjo, kad jo duktė pasidarytų grafiene, o be Frederiko, jis nematė kito 
jaunuolio, per kurį galėtų pasiekti tą tikslą, nestumdamas į pavojų savo 
vaiko laimės. 

Jis tikėjosi su pono Dambrezo protekcija išrūpinti Frederikui jo seno- 
lio titulą: mat ponia Moro buvo grafo de Fuvano duktė ir giminiavosi, be 
to, su seniausiomis Šampanės šeimomis — Lavernadais ir d'Etrinji. Moro 
buvo taip pat ne iš kelmo išspirt: gotiškas įrašas, esantis prie Vilnevo 
YArševeko malūnų, liudija, kad Žakobas Moro atstatė juos 1596 metais; 
Žakobo sūnus, Pjeras Moro, buvo karaliaus Liudviko XIV vyriausiasis ar- 
klininkas; jo kapas yra iki šiol išlikęs Šventojo Mikalojaus koplyčioje. 

Tiek garbės žavėjo poną Roką, kurio tėvas buvo paprastas tarnas. Jei 
grafo karūnos ir nepavyktų gauti, tai jis, turėdamas tokį žentą, vis dėlto 
tuščiomis rankomis neliktų: ponui Dambrezui tapus peru, Frederikas 
galėtų pasidaryti deputatu ir padėti jam plėsti verslą — išrūpinti tiekimo 
sutarčių, koncesijų. Jaunuolis ir pats jam patiko. Tėvas Rokas norėjo, kad 
Frederikas vestų Luizą jau vien dėl to, kad labai jau seniai buvo įsikalęs 
sau į galvą tą mint, ir ji kaskart stiprėjo. 

Dabar jis vaikščiojo į bažnyčią; bet labiausiai ponią Moro jis pavilio- 
jo titulo viltimi. Tačiau jinai nesiskubino ką nors tikra jam pažadėti. 

Po savaitės, nors ir nebuvo dar nieko sutarta, Frederiką visi jau laikė 
panelės Luizos „būsimuoju“, ir Rokas, nelabai skrupulingas, palikdavo 


juos kartais vienus. 

elorjė išsinešė iš Frederiko subrogacijos akto nuorašą ir pilną 

formalų įgaliojimą; bet kai jis užlipo į savo šeštąjį aukštą ir, 
atsisėdęs į tymo fotelį, apsidairė po savo liūdną kabinetą, tai tie žyminio 
popieriaus lapai sukėlė jam pasibjaurėjimą. 

Jam buvo iki gyvo kaulo atsipykę advokatavimas ir vaikščiojimas pie- 
tauti į restoranus už trisdešimt du sū, ir važinėjimas omnibusu, ir visas 
vargas, ir visos nieko neduodančios pastangos. Jis dar kartą paėmė į 
rankas parsineštus popierius; greta jų gulėjo dar ir kiti; tai buvo anglies 
kasyklų prospektai, šachtų sąrašas su nurodymais, kuri iš jų yra kokio 
didumo, — visa jam davė Frederikas, norėdamas sužinoti jo nuomonę 
apie tą verslą. 

Advokatui šovė į galvą mintis eiti pas poną Dambrezą ir prašytis, 
kad priimtų jį patį už sekretorių. Bet, žinoma, tokios vietos negali gauti, 
nenupirkęs tam tikro skaičiaus akcijų. Jis suprato, kad jo mintis yra be- 
prasmė, ir tarė sau: 

— Ne, ne! Tai būtų niekų darbas. 

Tada jis ėmė sukti galvą, kaip galima būtų atgauti tuos penkiolika 
tūkstančių frankų. Frederikui tokie pinigai — niekis! O jei jis juos turė- 
tų, kokia tai būtų jam paspirtis! Ir buvęs raštininkas pasipiktino, kad jo 
draugas toks turtingas. 

— Ir kaip neprotingai jis su tuo turtu elgiasi. Tikras egoistas! E! Bala 
jų nematė, tų jo penkiolikos tūkstančių! 

Kam jis juos skolino? Ne kitaip, kaip dėl gražių ponios Arnu akių? 
Aišku, kad jinai yra jo meilužė! Delorjė tuo neabejojo. „Štai dar kam 
leidžiami pinigai!“ Piktos mintys apniko jį. 

Paskui jis susimąstė apie patį Frederiką. Delorjė ir seniau žavėjosi 
juo kone kaip moterimi, o dabar tas Frederiko pasisekimas iškėlė jį jo 
akyse į tokias aukštybes, kurių pats tikriausiai negebėtų pasiekti. 

O tačiau argi ne valia yra svarbiausias bet kurio žygio veiksnys? Ir 
kadangi su ja galima viską pasiekti... 

— O tai būtų juoko! 

Išsyk jam pasidarė gėda nuo tos savo klastingos minties, bet po va- 
landėlės jis tarė sau: 

— Na, dabar! Išsigandai? 

Jis tiek daug buvo prisiklausęs apie ponią Arnu, kad ji užėmė jo 
vaizduotėje ypatingą vietą. Tos meilės pastovumas pykino jį kaip kokia 
mįslė. Jos kiek teatrališkas griežtumas buvo jam dabar nemalonus. Iš 
viso moteris, kuri priklauso aukštuomenei (ar bent tokia, kur jam atrodė, 
kad priklauso) magino advokatą kaip begalės dar nepažintų smagumų 
simbolis, kaip pati tikroji jų esmė. Būdamas beturtis, jis troško praban- 
gos pačiu ryškiausiu pavidalu. 

— O pagaliau ne kažin jau čia kas, jei jis ir supyktų! Jis per daug jau 
blogai su manimi pasielgė, kad aš dar turėčiau dėl jo varžytis! Dar kažin, 
ar jinai jo meilužė! Jis bent sako, kad ne. Esu, vadinasi, laisvas. 

Noras padaryti tą žingsnį nebeatstojo nuo jo. Jis užsigeidė išban- 
dyti jėgas. Ir štai vieną dieną jis nusišveitė staiga batus, nusipirko baltas 
pirštines ir išėjo pas ją vietoj Frederiko; jis kone įsivaizdavo ir tikrai juo 
tapęs — toks buvo tas savotiškas procesas, įvykęs jo galvoje, kuriame da- 
lyvavo kartu ir kerštas, ir simpatija, ir pamėgdžiojimas, ir įžūlumas. 

Jis liepė pranešti, kad atėjo „daktaras Delorjė“. 

Ponia Arnu nustebo, nes nebuvo šaukusi jokio gydytojo. 

— A! Labai... atsiprašau! Esu mat teisės daktaras. Aš atėjau pono 
Moro reikalais. 

Ta pavardė, atrodė, sujaudino ją. 

„Juo geriau! — pagalvojo buvęs raštininkas. — Jeigu jinai dėjosi su juo, 
tai dėsis ir su manimi“. 

Jis drąsino save, prisimindamas paplitusią pažiūrą, jog lengviau esą 
nustumti šalin meilužį, negu vyrą. 

Jis turėjęs malonumo sutikti jau ją kartą teismo rūmuose; jis pasakė 
net tiksliai kada. Ponia Arnu nustebo jo atminties gerumu. Jis kalbėjo 
salsvu balseliu toliau: 

— Jūs, vadinasi, esate turėjusi... tam tikrų... keblumų... 

Ji nieko neatsakė; vadinasi, tai yra teisybė. 

Jis ėmė kalbėti apie šį bei apie tą, apie jos butą, apie fabriką; paskiau, 
pamatęs paveikslus, kabančius abipus veidrodžio, paklausė: 

— Tai yra, žinoma, jūsų šeimos portretai? 

Jo dėmesį patraukė kažkokios senos moteriškės atvaizdas. Tai buvo 
ponios Arnu motina. 

— Ji daro įspūdį labai gero žmogaus; pietų krašto tipas. 

Ir, išgirdęs, kad ji buvo iš Šartro, pridūrė: 

— Šartras! Gražus miestas. 

Jis pagyrė jo katedrą ir paštetus; paskui, grįždamas prie atvaizdo, jis 
rado jame panašumo su ponia Arnu ir netiesiogiai pabėrė jai kompli- 
mentų. Jinai dėl jų neįsižeidė. Jis pasijuto tada tvirtesnis ir pasakė jai, kad 
su Arnu pažįstamas jau seniai. 

— Tai nieko sau vyras, bet baisiai neatsargus. Kad ir su ta pačia ipote- 
ka, pavyzdžiui, juk sunku ir įsivaizduoti didesnį neapdairumą... 

— Taip! Aš tai žinau, — tarė ji, gužtelėjusi pečiais. 

Tas netyčia ištrūkęs paniekos ženklas savo vyrui padrąsino Delorjė, 
ir jis ėmė kalbėti toliau: 

— Ta istorija su kaolinu, jūs gal jos nė nežinot, vos nesibaigusi jam 
labai blogai, ir net jo reputacija būtų... 

Pamatęs, kad ji suraukė antakius, jis nebaigė sakyti, ką buvo pradėjęs. 

Paskui, peršokęs į bendresnę kalbą, jis pradėjo gailauti tų vargšių 
moterų, kurių vyrai kleidžią turtus... 

— Bet juk turtas yra jo; aš gi, tamsta, nieko neturiu! 

Vis tiek! Juk negali žinoti... Prityręs žmogus būtų ne pro šalį. Jis 
atsiduotų visa širdimi. Ir jis ėmė kelti į padanges savo gebėjimus. Tai 

Ji pajuto, kad ima kažkaip stirti; tada staiga tarė jam: 

— Prašau sakyti, kokį turite reikalą! 

Jis išsitraukė bylą. 

— Štai Frederiko įgaliojimas. Su tokiu dokumentu, jei jis atitektų ants- 
toliui, kuris padarytų tai, ką jam liepia tokiais atvejais įstatymas, dalykas 
labai paprastas: per dvidešimt keturias valandas... (Nematydamas iš jos 
veido, kad ji butų išsigandusi, jis pakeitė manevrą). Aš, tiesą pasakius, 

nesuprantu, kam Moro užsispyrė reikalauti tų pinigų; jis galėtų labai ge- 
rai apsieiti ir be jų! 

— Kaip tai kam? Juk tai jo pinigai! Ponas Moro ir taip buvo toks 
geras, jog... 

— Aš gi nieko nesakau! 

Ir Delorjė pradėjo girti Frederiką, o paskui ėmė pamažėli juodinti, 
rodyti, kaip jis užmirštas, kas jam gera padarę, esąs savimyla, šykštus. 

— Aš maniau, kad jūs su juo draugai, pone? 

— Tai netrukdo man matyti jo ydų. Jis, pavyzdžiui, visai nemoka ver- 
tinti... kaip čia pasakius... simpatijos... 

Ponia Arnu sklaidė storą sąsiuvinį. Ji nutraukė Delorjė kalbą, prašy- 
dama paaiškinti jai vieną Žodį. | 

Jis pasilenkė jai per petį ir taip arti prisikišo, kad net palietė jos 
skruostą. Jinai išraudo; tas išraudimas dar labiau įkaitino Delorjė; jis įsi- 
siurbė jai į ranką. 

— Ką jūs darote, pone?! 

Ir, atsišliejusi į sieną, jinai nudiegė jį savo didelėmis juodomis, pilno- 
mis įširdžio akimis. 

— Išklausykite mane! Aš myliu jus! 

Ji pratrūko šaižiu juoku, kuris buvo toks atšiaurus, kad galėjo žmo- 
gui atimti bet kokią viltį. 

Delorjė suėmė baisus pyktis, jis, rodės, būtų galėjęs pasmaugti ją. 
Jis susitvardė ir, nutaisęs nugalėto, pasigailėjimo prašančio žmogaus 
miną, tarė: 

— Jūs klystate! Aš taip nepasielgčiau, kaip jis... 

— Kaip kas? 

— Kaip Frederikas. 

— Aš gi jums sakiau, kad ponas Moro man mažai terūpi. 

— O! Atsiprašau!.. Atsiprašau!.. 

Daugiau Delorjė kandžiai ir ištęsdamas žodžius pasakė: 

— O aš maniau, kad jūs vis dėlto juo šiek tiek domitės ir kad jums 
būtų malonu sužinoti, jog jis... 

Ji visa išblyško. Buvęs raštininkas užbaigė: 

— Veda. 

— Jis? 

— Ne vėliau kaip po mėnesio, panelę Rok, pono Dambrezo įgalioti- 
nio dukterį. Jis tik tuo tikslu ir išvyko į Nožaną. 

It gavusi kokį baisų smūgį, ji griebėsi už širdies, bet tuoj pat patraukė 
skambut. Delorjė nebelaukė, kol bus varu išvarytas. Kai ji atsigręžė, jo 
jau nebebuvo. 

Susijaudinimas užėmė poniai Arnu kvapą. Ji priėjo prie lango paal- 
suoti gaiviu oru. 

Kitoje gatvės pusėje krovėjas užkalinėjo dėžę, pasistatęs ją ant šali- 
gatvio. Pro šalį važiavo fiakrai. Ji uždarė langą ir grįžusi atsisėdo į fotelį. 
Kadangi gretimi aukšti namai užstojo saulę, tai kambarį siekė tik šalta 
dienos šviesa. Vaikai buvo išėję, ir niekas nedrumstė tylos ir ramybės. 
Atrodė, it visi būtų ją apleidę ir palikę vienui vieną. 

— Jis veda! Nejaugi tai galimas daiktas! 

Ją krėtė nervinis šiurpulys. 

— Kodėl taip? Ar aš jį myliu? 

Paskui staiga: 

— Na, žinoma, myliu!.. Aš myliu jį! 

Ir jai pasirodė, kad ji krenta į kažkokią gilumą ir kad tam kritimui 
nėra galo. Laikrodis išmušė trečią valandą. Ji klausėsi, kaip tyla mušimo 
skambesys. Ir jinai ilgai sėdėjo taip ant kraštelio savo fotelio, įsmeigusi 
su šypsena akis į priekį. 


Tą pačią popietę ir tą pat akimirką Frederikas vaikštinėjo su panele 
Luiza po pono Roko sodą gale salos. Senoji Katryna sekė juos iš tolo; jie 
ėjo šalimais, ir Frederikas sakė: 

— Ar atsimenat, kai aš jus vedžiojau į užmiestį? 

— Koks geras buvot jūs man! — tarė ji. — Jūs padėdavote man kepti py- 
ragaičius iš smėlio, prisipilti vandens į laistytuvą, pasisupti sūpuoklėmis. 

— Kur dabar jūsų lėlės, kurias jūs vadinote karalienių arba markizių 
vardais? 

— Dievaž, nebežinau! 

— O jūsų šunytis Juodulis? 

— Jis prigėrė, vargšelis! 

— O Don Kzchotas, kurio paveikslėlius mes spalvinome abudu kartu? 

— Jį aš tebeturiu. 

Jis Luizai priminė jos pirmosios komunijos dieną, ir kaip ji gražiai 
atrodžiusi po savo baltu šydu, kai per mišparus, skambant varpams, ėjusi 
su didele žvake rankoje kartu su kitomis mergaitėmis aplink presbiteriją. 

Tie atsiminimai, matyt, mažai težavėjo panelę Rok; ji nerado nieko į 
juos atsakyti, bet po minutės tylos tarė: 

— Jūs negeras! Nė sykio man neparašėt! 

Frederikas teisinosi turėjęs daug darbo. 

— Ką gijjūs tokio veikiat? 

Jis iš pradžių nežinojo, ką į tą klausimą atsakyti, o paskui sumąstęs tarė: 

— Aš studijuoju politiką. 

— A! 

Ir, nesigilindama į jo atsakymą, ji pridūrė: 

— Jums gerai, jūs turit užsiėmimą, o kaip man!.. 

Ir ji pradėjo guostis, kad jos gyvenimas bergždžias, kad ji su niekuo 
nesimatanti, neturinti jokio džiaugsmo, jokio smagumo! Ji norėjusi iš- 
mokt jodinėti. 

— Vikaras pasakė, kad mergaitei jodinėti nepadoru; ar ne kvailas gi 
dalykas tie padorumai? Kadaise leisdavo man daryti viską, ką tik pano- 
rėdavau; dabar viską draudžia! 

— Tačiau juk jūsų tėvas jus myli! 

— Taip, bet... 

Ji atsiduso, tarsi norėdama pasakyti: „to negana mano laimei“. 

Paskui stojo tyla. Buvo girdėti tik, kaip smėlis čeža po kojomis ir 
kaip krisdamas šniokščia vanduo; mat Sena už Nožano skiriasi į dvi 
šakas. Šaka, sukanti malūnus, nuplukdo toje vietoje savo vandenų pertek- 
lių, skubėdama įsilieti į tikrąją upės vagą. Perėjęs tiltus, pamatai dešinėje 
žaliuojantį šlaitą su baltu namu, o dirstelėjęs į kairę — pievą, priaugusią 
guobų. Akiračio priekį riboja upės išlanka; jos vanduo lygus kaip vei- 
drodis; dideli vabzdžiai čiuožia ramiu jo paviršiumi; krantai nevienodai 

apaugę meldais ir nendrėmis. Visokiausi augalai, įsitaisę paupyje, sklei- 
džia savo aukso pumpurus, svyra geltonomis kekėmis, stiepiasi į viršų 
verpstais, nusagstytais aviečių spalvos gėlėmis, styri žalumos kuokštais. 
Viename užutekyje baltuoja vandens lelijos; eilė senų gluosnių, slepian- 
čių vilkduobes, sudaro toje salos pusėje vienintelę sodo apsaugą. 

Saloje yra daržas, aptvertas iš keturių pusių mūro tvoromis su šife- 
riniais stogeliais; jame ruduoja ką tik suarti stačiakampiai laukeliai. Me- 
lionų stikliniai apdangalai blizga siauroje lysvėje, išsirikiavę į vieną eilę; 
artišokai, pupelės, špinatai, morkos ir pomidorai keičia vieni kitus iki 
ežios, apsodintos smidrais, kuri atrodo it koks plunksnų miškelis. 

Direktorijos laikais čia buvo tai, ką tada vadino +ė/o vie/a. Medžiai nuo 
tų laikų baisiai išaugo. Lapinės apžėlė raganėmis, alėjos priaugo sama- 
nų, visur priviso begalės gervuogių. Sudužusios gipsinės statulos gulėjo 
trupėdamos žolėje. Vaikščiojant kojos kliuvo už vielų, likusių nuo kaž- 
kokių įtaisymų. Iš paviljono tebuvo likę tik du pirmo aukšto kambariai 
su nukarusiais mėlynų apmušalų skutais. Priešais fasadą tebežaliavo ilga 
itališka pavėnė, apaugusi vynmedžiais, palaikomais tam tikrų pinučių, 
pritvirtintų prie mūrinių stulpų. 

Juodu užėjo į ją, ir kadangi šviesa į vidų brovėsi pro nelygius lapijos 
tarpus, tai Frederikas, kalbėdamas su Luiza stebėjo iš šono lapų šešėlius, 
krintančius jai ant veido. 

Ji turėjo savo rudų plaukų kuode smeigtuką, kurio stiklinis bumbulė- 
lis imitavo smaragdą; nepaisydama gedulo, ji avėjo (tiek jos blogas sko- 
nis buvo naivus) šiaudinės šlepetes, apvedžiotas rausvu atlasu, įmantrią 
vulgarybę, nupirktą, be abejonės, kur nors mugėje. 

Jis tuos daiktus pastebėjo ir su pašaipa pagyrė juos. 

— Nesijuokite iš manęs! — atsiliepė jinai. 

Luiza tarė jam: 

— Koks jūs puošnus! 

Tada paprašė, kad jis patartų jai, kokias knygas reikėtų perskaityti. Jis 
jai nurodė visą jų sąrašą; 1r ji tarė: 

— Ol! Koks jūs mokytas! 

Būdama visai dar mažutė, jinai pamilo Frederiką tąja vaikiška meile, 
kuri yra tyra kaip religija ir veržli kaip gyvybė. Jis buvo jai draugas, brolis 
ir mokytojas; jis pažadino jos protą, išmokė plakti jos širdį ir nejučiomis 
pripildė visą jos esybę nuolatinio slėpiningo svaigulio. Paskui jis ją aplei- 
do tragišką motinos mirties akimirką, ir abu sielvartai susiliejo jai į vieną 
negandą. Kol jo nebuvo, Luiza idealizuodavo jį savo atsiminimuose; jis 
grįžo nešinas tam tikra aureole, ir ji su vaikišku atvirumu visa atsidavė 
laimei, apėmusiai ją, kai vėl jį pamatė. 

Pirmą kartą gyvenime Frederikas pasijuto mylimas, ir tas naujas sma- 
gumas, kuris nieku, beje, nesiskyrė nuo bet kurio kito malonaus jausmo, 
ji kažkaip išpūtė iš vidaus, ir jis, išskėtęs rankas, užvertė galvą. 

Didelis debesis slinko tuo tarpu dangumi. 

— Jis plaukia į Paryžiaus pusę, — tarė Luiza, — ir jums norėtųsi plaukti 
ten kartu su juo, tiesa? 

— Man? Kodėl? 

— Nežinau... 

— Gal jūs ten turite... (ji ieškojo žodžio) kokį žmogų, prie kurio esate 
prisirišę. 

— Kur ten! Nieko tokio aš neturiu. 

— Tikrai? Tikrai? 

— Na taip, panele, tikrai! 

Per vienerius metus mergaitė buvo tiek pasikeitusi, kad Frederikas 
tiesiog nustebo. Valandėlę patylėjęs, jisai pridūrė: 

— Sakykime vienas antram „tu“, kaip seniau, gerai? 

— Ne. 

— Kodėl? 

— Todėl! 

Jis spyrėsi. Ji atsakė, nuleidusi galvą: 

— Aš nedrįstu. 

Jie išėjo gale sodo į smėlėtą paplūdimį. Frederikas išdykaudamas ėmė 
daryti akmenėliais raibulius vandenyje. Ji jam liepė atsisėsti. Frederikas pa- 


klausė; paskui, žiūrėdamas, kaip nuo užtvankos krenta vanduo, jis pasakė: 

— Tikra Niagara! 

Jis pradėjo jai pasakoti apie tolimus kraštus ir apie ilgas keliones. Jai 
labai patiko mintis keliauti. Ji nieko nebijotų — nei audrų, nei liūtų. 

Susėdę šalimais, jie samstė saujomis smėlį ir kalbėdamiesi leido jį pro 
pirštus iš rankų; šiltas vėjas, pučiąs iš lygumų, nešė jiems šuorais levandų 
kvapą kartu su deguto dvoku, kuris sklido nuo valties, plūduriuojančios 
už šliuzo. Saulė švietė tiesiai į vandenį, krentantį nuo užtvankos; žalsvi 
takišio blokai, per kuriuos krito vanduo, atrodė it pridengti sidabriniu, 
tolydžio išsivyniojančiu šydu. Apačioje putos ritmingai tiško ilgu ruožu 
į viršų. Paskui tai virto kunkuliavimu, sūkuriais, daugybe priešpriešiais 
tekančių srovių, kurios visos toliau liejosi vėl į vieną vaiskų ir lygų kaip 
staltiesė vandens paviršių. 

Luiza sušnibždėjo, kad jinai pavydinti žuvims jų gyvenimo. 

— Taip, turbūt malonu vartytis ten, kaip nori, ir jaustis glostomai iš 
visų pusių. 

Ir ji virpėjo, darydama gosliai meilius judesius. 

Bet pasigirdo balsas: 

— Kur tu? 

— Auklė jus šaukia, — tarė Frederikas. 

— Tegu sau šaukia! 

Luiza nepasijudino iš vietos. 

— Ji supyks, — pasakė jis dar. 

— Niekis! Be to... 

Panelė Rok padarė mostą, iš kurio galėjai suprasti, kad auklė yra 
jos valioje. 

Tačiau ji atsistojo ir ėmė skųstis galva. Ir kai jie ėjo pro šalį didelės 
pašiūrės, kurioje buvo sukrauti žabų kūleliai, ji tarė: 

— Paliskime pasziėloj?! 

„Jis apsimetė nesupratęs tos tarmybės ir net ėmė erzinti ją, pajuokda- 
mas jos tartį. Luiza sukando dantis, ji kramtė sau lūpas; ji pabėgo nuo 
jo supykusi. 

Frederikas ją pasivijo ir prisiekė, kad nenorėjęs jai užduoti širdies ir 
kad jis ją labai mylįs. 

— Ar tikrai? — sušuko jinai, žiūrėdama į jį su šypsena, nušvietusią visą 
jos kiek šlakuotą veidą. 

Jis neatsilaikė prieš tą taip drąsiai pasireiškusį jausmą, prieš tą jaunat- 
vės žalumą; ir jis atsakė jai: 

— Kam aš tau meluočiau?.. Tu netiki, a? 

Ir jis apkabino ją kaire ranka per juosmenį. 

Kažkoks švelnus, primenantis uldavimą, garsas prasiveržė jai iš gerk- 
lės; jos galva atsilošė, 1r jinai ėmė alpt;; jis ją prilaikė. Nereikėjo nė sąžinės 
balso; pamatęs, kaip ta nekalta mergaitė atsiduoda jo valiai, jisai tiesiog 
išsigando. Frederikas ją atsargiai pavedė dar keletą žingsnių, bet jokių 
meilių žodžių nebekalbėjo. Nenorėdamas daugiau sakyti nieko reikšmin- 
gesnio, jis užvedė kalbą apie nožaniečių aukštesnės draugijos žmones. 

Staiga jinai pastūmė jį nuo savęs ir karčiai tarė: 

— Tau neužteks drąsos pasiimti mane su savim. 

Jis nustėro iš nustebimo. Ji ėmė balsu raudoti ir, glausdama galvą jam 
prie krūtinės, ištarė: 

— Kaip aš be tavęs gyvensiu!.. 

Jis stengėsi nuraminti ją. Kad geriau matytų jo veidą, Luiza padėjo 
jam ant pečių abi rankas ir, įsmeigusi į jį savo žalias akis, kurios buvo 
plėšrūniškai drėgnos, paklausė: 

— Ar nori būti mano vyru? 

— Bet... — atsiliepė Frederikas, ieškodamas ką atsakyti, — žinoma... kas 
gali būti geriau. 

Tą akimirką pono Roko kepurė pasirodė iš už alyvų krūmo. 


Jis išsivežė „jauną draugą“ (taip vadino jis dabar Frederiką) dviem 
dienoms į apylinkes, kur aprodė jam savo žemes. Grįžęs iš tos kelionės, 
jaunuolis rado pas motiną tris laiškus. 

Pirmasis buvo iš pono Dambrezo, jis kvietė pietų praėjusiam antra- 
dieniui. Iš kur toks mandagumas? Jie, vadinasi, atleido jam jo išsišokimą. 

Antras buvo iš Rozanetės. Ji dėkojo jam, kad jis rizikavo savo gyvybe 
dėl jos; Frederikas iš pradžių negalėjo nė suprasti, ką ji nori tuo pasakyti, 
pagaliau, po begalės apylankų, jinai, pasiremdama draugyste, pasitikėda- 

ma jo delikatumu, atsiklaupusi, pasak jos, ant abiejų kelių, prispirta būti- 
numo, maldavo, kaip maldauja duonos kąsnio, mažos pašalpėlės — pen- 
kių šimtų frankų. Jis tuoj pat nusprendė duoti jai tuos pinigus. 

Trečią laišką rašė Delorjė. Šis buvo ilgas ir miglotas. Advokatas by- 
lojo apie neteisėto pardavimo išgales. Jis dar nieko tikra nenusprendęs. 
Patarinėjo Frederikui nesiskubinti grįžti į Paryžių: „Nėra jokios prasmės 

tau skubintis atgal!“ Jis net su kažkokiu keistu užsispyrimu itin stengėsi 
įtikinti tuo Frederiką. 

Tas visaip spėliojo, ką galėtų tai reikšti, ir norėjo nieko nelaukęs va- 
žiuoti pats tenai, mat negalėjo pakęsti, kad kas mėgintų nurodinėti jam, 
ką jis turi daryti. 

Be to, jisai pradėjo jau ilgėtis bulvaro. Kita vertus, jo motina taip 
ji spyrė, ponas Rokas taip puikiai apie jį tupinėjo, o panelė Luiza taip 
karštai jį mylėjo, kad jis nebegalėjo pasilikti čia ilgiau, neišpažinęs savo 
jausmų. Visa tai reikią apgalvoti; būdamas toliau nuo čia, jis aiškiau ma- 
tysiąs, kaip ir kas. 

Savo išvykimui pateisinti jis pramanė visą istoriją. Frederikas išva- 
žiuodamas visiems sakė, kad Paryžiuje ilgai neužtruks ir greitai sugrįš. 
Jis pats tuo tikėjo. 

em į Paryžių jis nepajuto smagumo, kurio tikėjosi; tai buvo 
rugpjūčio pabaiga, temo, bulvaras atrodė tuščias, paniurę 
žmonės ėjo vieni paskui kitus, vietomis rūko katilai su asfaltu, daugelio 
namų langai buvo aklinai užleisti žaliuzėmis. Jis atvyko į savo butą; sie- 
nas rado apdulkėjusias; pietaudamas vienas, jis pasijuto kažkaip keistai 
visų apleistas; tada jis prisiminė panelę Rok. 

Mintis vesti nebeatrodė jam tokia baisi. Jie pakeliautų, nuvyktų į Ita- 
liją, į Rytų šalis. Ir jis vaizdavosi ją, įkopusią kur į kalnelį ir žiūrinčią smal- 

siai į peizažą arba vaikščiojančią su juo už parankės po kurią Florenci- 
jos galeriją ir stoviniuojančią ten prie paveikslų. Koks būtų džiaugsmas 
stebėti, kaip ta geroji žmogystėlė, meno ir gamtos grožybių veikiama, 
išskleidžia sparnelius. Palikusi aplinką, kurioje gyvena, ji netruktų pasi- 
daryti žavi žmona. Viliojo jį taip pat ir pono Roko turtai. Bet vis dėlto 
šitas sprendimas jam buvo nemalonus, nelyginant kažkokia silpnybė ir 
kažkoks pažeminimas. 

Šiaip ar taip (kad ir ką nuspręstų), jis buvo tvirtai nusistatęs pakeis- 
ti savo gyvenimą, tai yra nebeeikvoti daugiau širdies visokioms bergž- 
džioms svajonėms ir aistroms; ir jis net suabejojo, ar eiti jam atlikti tai, 
ko jo prašė Luiza. Jinai norėjo, kad jis nupirktų jai pas Žaką Arnu dvi 
dideles statulas, vaizduojančias negrus, — tokias, kaip tos, kurias buvo 
mačiusi Trua prefektūroje. Ji gerai įsidėmėjo fabrikanto ženklą ir už- 
simanė turėti visai tokias pat. Frederikas bijojo, kad jam pasimačius su 
jais, „neatkristų“ vėl jo sena meilė. 

Tos mintys užėmė visą vakarą; ir jis buvo jau besirengiąs eiti gulti, kai 
į kambarį įėjo moteris. 

— Tai aš, — tarė juokdamasi panelė Vatnaz. — Rozanetė prašė, kad 
užeičiau. 

Ar tai jos, vadinasi, susitaikiusios? 

— Dieve tu mano! Aišku! Aš gi nesu kokia ragana, jūs tai gerai žinot. 
Be to, vargšė mergiotė... Bet apie tai reikėtų daug pasakoti. 

Maršalė, žodžiu, norinti su juo pasimatyti, ji tebelaukianti jo atsa- 
kymo, nes jos laiškas, siųstas jam Paryžiaus adresu, iškeliavęs, matyt, 
į Nožaną; ką ji ten rašiusi, panelė Vatnaz nežinanti. Tada Frederikas 
paklausinėjo apie Maršalę. 

Ji susidėjusi dabar su dideliu turtuoliu, rusu, kunigaikščiu Černuko- 
vu, kuris pirmą kartą pamatė ją praeitą vasarą Marso lauke per arklių 
lenktynes. 

— Jie laiko tris karietas, jojamą arklį, turi livrėją, anglišką tarną, vasar- 
namį, ložę Italų teatre ir begales kitokių dalykų. Štai kaip yra, brangusis. 

Ir, tarsi pati būtų ką iš tos likimo malonės laimėjusi, Vatnaz atrodė 
dabar linksmesnė, negu anksčiau, ir pilna laimės. Ji nusimovė pirštines 

kaip tikras antikvaras. Jam reikėję perkant pasitarti su ja — būtų viską 
gavęs pigiau; ir jinai gyrė jo gerą skonį: 

— A! Tai labai dailu! Puikus dalykėlis! Tik jums gali ateiti į galvą min- 
tis pirkti ką nors panašaus. 

Pastebėjusi duris alkovo galvūgalyje, ji paklausė: 

— Ar tai pro jas išeina moteriškutės, a? 

Ir ji paėmė jam draugiškai už smakro Jis krūptelėjo nuo prisilytėji- 
mo jos ilgų rankų, kurios, nepaisant liesumo, buvo švelnios. Iš rankovių 
kyšojo mezginiai, dengiantys riešus, o žalios suknios krūtinė buvo kaip 
husaro, apsiuvinėta juostelėmis. Juodo tiulio skrybėlė su nulenktais kraš- 
tais slėpė dalį kaktos; iš po skrybėlės žibėjo akys; pačiulių kvapas sklido 
iš plaukų; kadangi lempa, pastatyta ant staliuko, švietė it teatro rampa 
jai į veidą iš apačios, tai smakras atrodė atsikišęs; ir staiga, Žiūrint į tą 
negražią moterį, sūpuojančią savo liemenį kaip pantera, baisus geidulys, 
tiesiog gyvuliška gašlybė apėmė Frederiką. 

Ji tarė jam saldučiu balseliu, traukdama iš piniginės tris keturkam- 
pius popierėlius. 

— Paimsite? 

Tai buvo trys bilietai į Delmaro spektaklį. 

— Kaip? Ir vėl jis! 

— Žinoma! 

Panelė Vatnaz, nieko plačiau neaiškindama, pridūrė, kad dievinanti jį 
labiau negu bet kada anksčiau. Tas aktorius, anot jos, galutinai pasidaręs 
viena iš „epochos garsenybių“. Ir ne tą ar kitą personažą jis vaidindamas 
vaizduojąs, o patį Prancūzijos genijų, jos liaudį. Jis esąs ,„humaniškos sie- 
los“ žmogus, jis suprantąs, ką reiškia „būti meno kunigu“! Frederikas, ne- 
norėdamas daugiau klausytis tų pagyrimų, užmokėjo jai už tris bilietus. 

— Nėra, žinoma, reikalo ten apie tai kalbėti! Kaip jau vėlu, Viešpatie 
mano! Turiu bėgti. A! Kad kiek būčiau užmiršus: pasakyti adresą: Gran- 
žo Bateljero gatvė, 14. Sudiev, mylimas žmogau! 

„Mylimas kieno? — klausia save Frederikas. — Kokia ji keista žmo- 


gystal“ 

Ir jis atsiminė, kad Diusardjė buvo jam kartą apie ją prasitaręs: „O! 
Jinai ne koks žmogus!“ Atrodė, it jis, sakydamas tuos žodžius, turėjo 
galvoje kažkokias ne visai garbingas jos istorijėles. 

Kitą dieną jis nuvyko pas Maršalę. Jinai gyveno naujuose namuose 
su langais į gatvės pusę. Kiekvienoje laiptų aikštelėje buvo veidrodis, 
pastatytas prie sienos, ir kaimiška gėlių lentyna po langais; patys laiptai 
buvo nuo apačios iki viršaus iškloti drobiniu patiesalu; įėjęs į juos iš lau- 
ko, išsyk pajusdavai gaivinamą vėsą. 

Durų atidaryti atėjo tarnas su raudona liemene. Prieškambaryje, 
kaip kokio ministro vestibiulyje, laukė moteris ir du vyrai, — be abejo, 
tiekėjai. Kairėje pro praviras valgomojo duris matėsi tušti buteliai ant 
bufetų ir servetės, numestos ant kėdžių atlošų; lygiagrečiai su tuo kam- 
bariu ėjo galerija, kurioje auksuotos lazdos laikė atrėmusios rožių ki- 
birėlį. Kieme du tarnai, atsiraitę rankoves, šveitė dengtą karietą. Buvo 
girdėti, kaip jie kalbasi ir kaip kartais sudžerška grandyklė, pataikiusi 
ant akmens. 

Tarnas sugrįžo: „Ponia tuoj priims tamstą“. Ir jis nuvedė Frederi- 
ką per antrą prieškambarį, paskui per didelę svetainę, apmuštą geltonu 
brokatu; jos kertės buvo apvedžiotos virvėmis, sueinančiomis lubose į 
vieną vietą ir atrodančiomis taip, it jos būtų tęsiniai sietyno šakų, taip pat 
turinčių virvės pavidalą. Praeitą naktį čia, matyt, puotauta. Ant atbrailų 
buvo pribarstyta cigarų pelenų. 

Tarnas atidarė jam duris į kambarį, primenantį buduarą, jo spalvoti 
vitražai temdė dienos šviesą. Durų viršus buvo papuoštas trilapiais or- 
namentais, išpjaustytais iš medžio; kanapą sudarė sukloti ant kits kito 
purpuriniai čiužiniai; ant kanapos gulėjo platininis kaljano vamzdis. Ant 
židinio, veidrodžio vietoje, stovėjo piramidinė knygdėtė; jos lentynėlėse 
buvo visa brangenybių kolekcija; čia matei senovinius sidabrinius laikro- 
džius, Bohemijos ragelius, sagtis su brangiaisiais akmenimis, nefritines 
sagas, emaliuotus daikčiukus, juokingas porcelianines figūrėles, mažą 
bizantišką Nekaltąją Mergelę su auksuoto sidabro mantija; ir visa tai 


auksinio atspalvio prieblandoje liejosi pervien su kilimo melsvumu, su 

taburečių perlamutriniu atspalviu, su rusvu tonu sienų, apmuštų kašto- 
no spalvos oda. Kertėse, ant tam tikrų papėdžių, stovėjo žalvario vazos, 
primerktos gėlių, nuo kurių oras buvo slopus. 

Rozanetė pasirodė apsitaisiusi rausva aksomine palaidinuke ir balto- 
mis kašmyro kelnėmis; ant kaklo — karoliai iš sidabrinių pinigėlių, o ant 
galvos — raudona kepuraitė su apsukta aplinkui jazmino šakele. 

Frederiko veide pasirodė nustebimas; paskui jis pasakė, kad atnešęs 
„žinote, tą dalyką“, ir padavė jai banknotą. 

Ji pasižiūrėjo į jį taip, tarsi jo rankose būtų visai netikėtas daiktas; ir 
kadangi jinai to atkišto jai pinigo neėmė, tai jis, nežinodamas, ką su juo 
daryti, paragino: 

— Imkite gi! 

Jinai pagriebė banknotą ir, numetusi jį ant kanapos, tarė: 

— Tamsta labai malonus. 

Tų pinigų esą jai reikią paskutinei ratai įnešti už sklypą, kurį jinai iš- 
simokėtinai pirkusi sau Belviu priemiestyje. Toks tiesmukiškumas įžeidė 
Frederiką. Bet ir gerai, kad taip! Tai jam kerštas už praeitį. 

— Sėskite! — tarė ji. — Čia, arčiau. 

Ir rimtu tonu pasakė: 

— Visų pirma turiu jums padėkoti, branguti, už tai, kad rizikavote 
savo gyvybe. 

— O! Tai menkniekis! 

— Visai ne menkniekis! Tai labai gražu. 

Frederikas nebuvo tikras, kad Maršalės dėkingumas eina iš širdies; 
juk ji turbūt galvoja, kad jis stojęs į dvikovą tik dėl Arnu, mat šis, būda- 
mas pats tuo tikras, negalėjęs, žinoma, susilaikyti jai nepasigyręs. 

„Gal ji juokiasi iš manęs“, - pamanė Frederikas. 

. Jam nebebuvo daugiau čia ko veikti, ir jis atsistojo išeiti, sakydamasis 
turįs skubėti į pasimatymą. 

— Ne, ne! Pabūkite dar! 

Jis vėl atsisėdo ir pagyrė jos kostiumą. 

Ji atsakė su baisiai nepatenkinta mina: 

— Tai kunigaikštis mėgsta, kad aš taip rengčiausi! Ir aš dar turiu rūkyti 
iš tokių griozdų, — pridūrė Rozanetė, rodydama kaljaną. — Gal ir mudu 
pamėgintume? Gerai? 

Atnešė ugnies; tabakas nenorėjo degti; ji ėmė trypti kojomis iš ne- 
kantrybės; paskui jai užėjo apatija; ji susigūžė ant kanapos ir gurksojo 
ten susirietus su pagalvėlių po pažasčia; vieną koją laikė sulenktą per 
kelį, o kitą ištiestą. Ilga raudono tymo gyvatė, susiraičiusi riestainiais že- 
mėje, vyniojosi jai aplink ranką. Ji laikė jos gintarinį liežuvėlį prisikišusi 
Frederiką. Traukiant orą į save, kaljano vanduo kliuksėjo, o ji kartkartė- 
mis sakė jam pašnibždomis: 

— Vargšelis! Brangutis! 

Jis stengėsi sugalvoti kokią nors malonią pasikalbėjimo temą; jam 
atėjo į galvą Vatnaz. 

Jis pasakė, kad ji jam pasirodžiusi labai elegantiška. 

— Kodėl ne? — atsakė Maršalė. — Jos laimė, kad turi mane, toji Vatnaz! 

Tačiau ji nepridėjo nė vieno žodžio daugiau — tiek trūko laisvumo 
jų pašnekesiui. 

Abu jie jautėsi kažkokie suvaržyti, kažkokių kliūčių vienas nuo kito 
atskirti. Dalykas toks, kad dvikova, kurios priežastimi Rozanetė laikė 
save, buvo maloni jos savimeilei. Tačiau ji baisiai nustebo, kad jis ne- 
atbėgo tučtuojau pas ją pasigirti, ką buvo padaręs; ir jinai, norėdama 
priversti jį atvykti, pramanė kaip tik tuos penkis šimtus frankų. Kaip 
čia dabar išeiną, kad Frederikas nereikalaująs iš jos nė trupučio meilės! 
Tai buvo toks rafinuotumas, kuris ją žavėte žavėjo, ir ji tarė jam pagauta 
širdies polėkio: 

— Gal vyktumėt su mumis į pajūrio kurortą? 

— Su kuo, su yumis? 

— Su manim ir su mano paukščiu; aš pasakysiu jam, kaip senose ko- 
medijose, kad jūs —- mano pusbrolis. 

— Ačiu labai! Geriau jau ne! 


— Na, tad jūs pasisamdysite butą greta mūsų. 

Jau pati mintis, kad jis turėtų slapstytis nuo turtuolio, buvo jam ne- 
pakeliama. 

— Ne! Taip — negalima! 

— Jei nenorit, kaip sau norit! 

Rozanetė nusisuko su ašaromis akyse. Frederikas pastebėjo tai ir, 
norėdamas parodyti, kad linki jai gero, pasakė, kad jaučiasi laimingas, 
matydamas ją puikiai įsitaisiusią. 

Ji gūžtelėjo pečiais. Kas jai užduodąs širdį? Ar gal, ko gera, tas kuni- 
gaikštis jos nemylįs? 

— O! Mane visuomet visi myli! 

Ji pridūrė: 

— Tik reikia žinoti kaip. 

Pasakiusi, kad jai „baisiai karšta“, Maršalė nusivilko savo palaidinu- 
kę; ir pasilikusi su vienais šilkiniais marškiniais, ji padėjo jam ant peties 
savo galvą su mina vergės, apniktos pagundų. 

Žmogui, turinčiam ne tiek apgalvoto egoizmo, nebūtų nė toptelėję, 
kad vikontas, ponas de Komengas ar dar kas galėtų juos užklupti. Bet 
tie patys žvilgsniai buvo per dažnai jį prigavę, kad jis leistųsi dar kartą 
įtraukiamas jų į pažeminimą. 

Maršalė pradėjo klausinėti, su kuo jis bendrauja, pas ką būna, kaip 
linksminasi; ji priėjo net iki to, kad ėmė teirautis apie jo piniginę padėtį 
ir pasisiūlė, jei reikia, paskolinti jam pinigų. Frederikas nebesitverdamas 
pasiėmė už skrybėlės. 

— Na, brangioji, linkiu gerai ten pasibūti, iki pasimatymo! 

Ji išpūtė akis, paskui sausai tarė: 

— Iki pasimatymo! 

Jis išėjo tuo pačiu keliu: per geltoną svetainę ir per antrą prieškamba- 
rį. Ant stalo, tarp vazos, pilnos vizitinių kortelių, ir rašymo komplekto, 
stovėjo sidabrinė, puikiai išraižyta dėžutė. Tai juk ta pati, kuri buvo pas 
ponią Arnu! Jam pasidarė ir be galo smagu, kad ją vėl pamatė, ir pikta. 
Jam magėjo paimti ją į rankas ir atidaryti. Jis pabūgo, kad kas nepama- 
tytų, ir pasišalino. 

Frederikas buvo doras. Jis nenuėjo pas Arnu. 

Jis nusiuntė pas jį savo tarną pirkti tų dviejų negrų, išaiškinęs jam 
viską kaip reikiant, ir jie, supakuoti dėžėj, iškeliavo tą patį vakarą į No- 
žaną. Kitą dieną, vykdamas pas Delorjė, jisai pasuko iš Vivjen gatvės 
į bulvarą ir, pakėlęs akis, pamatė priešais save ponią Arnu. Abu išsyk 
buvo benusigręžią eiti atgal, bet paskui ir jis, Ir ji nusišypsojo ta pačia 
šypsena ir pasisveikino. Kokią minutę abu tylėjo. 

Saulė supo ją iš visų pusių, ir jos pailgas veidas, ilgi antakiai, juodų 
mezginių šalis, glaudžiai prigulęs prie pečių, jos melsvai pilka šilkinė 
suknia, žibučių puokštelė, prisegta prie kraštelio jos skrybėlaitės, — vis- 
kas pasirodė jam stebuklingai žavu. Begalinis švelnumas spinduliavo iš 
jos gražių akių, ir Frederikas pramikčiojo pirmus ant liežuvio pakliu- 
vusius žodžius: 

— Kaip gyvuoja Arnu? 

— Ačiu! 

— O vaikai? 

— Labai gerai! 

— Aa! Tiesa, kad oras labai gražus? 

— Tiesa! Puikus! 

— Jūs einate su reikalais? 

— Taip. 

Ir, nulenkusi iš lėto galvą, pridūrė: 

— Sudiev! 

Jinai nepadavė jam rankos, nepasakė nė vieno meilaus žodžio, nepa- 
kvietė net užeiti kada pas juos į namus, ir vis tiek jis nebūtų atidavęs šito 
susitikimo už gražiausiąjį nuotykį; eidamas toliau vienas, jis visą laiką 
džiaugėsi ištikusia jį laime ir kiekviena jos akimirka. 

Delorjė nustebo, pamatęs, kad Frederikas jau Paryžiuj, bet nuslė- 
pė savo apmaudą: dalykas toks, kad jis vis dar iš užsispyrimo tikėjosi 
palenkti ponią Arnu į savo pusę; jis buvo rašęs Frederikui, kad nesi- 
skubintų grįžti kaip tik todėl, jog norėjo turėti daugiau laisvės „manev- 
ruoti“ su ja. 

Jis prisipažino, kad buvo nuvykęs pas ponią Arnu sužinoti, ar jos ve- 
dybinė sutartis numato turto bendrumą, nes tada galima būtų iškelti ieš- 
kinį žmonai; „kokią keistą miną padarė jinai, kai pasakiau, kad tu vedi“. 

— Klausyk! Ką tu prasimanai? 

— Turėjau taip pasakyti, nes reikėjo parodyti, kad tau dabar reikalingi 
visi tavo pinigai. Žmogus, kuriam būtų vis tiek, ar tu vedi, ar ne, nebūtų 
alpęs, kaip kad ji, išgirdusi apie tai. 

— Tikrai? — sušuko Frederikas. 

— A! Broleli, tu save išduodi! Būk gi atviras! 

Begalinis bailumas apėmė tąjį ponią Arnu įsimylėjusį žmogų. 

— Sakau gi, kad nel.. Užtikrinu tave!l.. Duodu garbės žodį! 

Tie netvirti paneigimai įtikino Delorjė visiškai. Jis pasveikino jį su 
pasisekimu, ėmė klausinėti „smulkmenų“. Frederikas jų nepasakojo ir 
net atsispyrė kilusiam akimirką norui ką nors tokio jam pramanyti. 

Jis tik paprašė Delorjė, kad dėl ipotekos nieko daugiau nedarytų, kad 
palauktų. Tas atsakė, kad Frederikas elgiasi neteisingai, ir net ėmė jam 
šiurkščiai priekaištauti. 

Delorjė buvo dabar iš viso niūresnis, priešingesnis ir irzlesnis, negu 
bet kada anksčiau. Po metų, jei jo likimas nepasikeisiąs į gera, jis arba 
trauksiąs į Ameriką, arba paleisiąs sau kulką į kaktą. Jis atrodė ir šiaip jau 
toks ant visko įnirtęs ir toks jau baisiai radikalus, kad Frederikas nebeiš- 
tvėrė jam nepasakęs: 

— Tu pasidarei visai kaip Senekalis. 

Prisiminus Senekalį, Delorjė pranešė, kad jis jau išleistas iš Šven- 
tosios Pelagijos kalėjimo, nes tardymas, matyt, nesurinkęs pakankamai 
įrodymų, kad galima būtų jį teisti. Iš to džiaugsmo Diusardjė užsimanė 
„surengti punšą“ ir prašė Frederiką, kad ir jis „būtų kartu“ su jais, bet 
įspėjo, jog tame punše teks jam susitikti su Jusonė, mat šis labai Sene- 
kaliui padėjęs. 

Le Hambard neseniai prie savo redakcijos įsteigė reikalų vadybos 
kontorą, kurios lankstinukuose buvo parašyta: ,, Vynuogių kabinetas. — 
Reklamos skyrius. — Išieškojimų ir žinių teikimo biuras. — Ir t. t.“ Bet 
bohemos žmogus baiminosi, kad tas naujas verslas nepakenktų jo, kaip 

literato, vardui, ir sąskaitų vesti jis pasikvietė matematiką. Vietelė, tiesa, 
buvo menkutė, bet be jos Senekaliui nors badu mirk. Frederikas, neno- 
rėdamas daryti nesmagumo gerajam Diusardjė, priėmė jo kvietimą. 

Punšo šeimininkas tris dienas prieš tai pats išvaškavo savo man- 
sardos grindis, išklotas raudonomis tašytų akmenų plokštėmis, išmušė 
dulkes iš fotelio, nušluostė jas nuo židinio, ant kurio, tarp stalaktito ir 
kokoso, stovėjo alebastrinis laikrodis, apdengtas stikliniu gaubtu. Ka- 
dangi jo vienos rankinės ir dviejų šakotų žvakidžių buvo per maža, tai 
jis pasiskolino dar dvi iš durininko; ir tie penki šviesuliai žibėjo ant 
komodos, apdengtos trimis servetėmis, kad padoriau atrodytų pasta- 
tyti ant jos migdoliniai pyragaičiai, biskvitai, pyragas ir tuzinas butelių 
alaus. Priešais, prie sienos, apmuštos geltonais popieriais, stovėjo maža 
raudono medžio spintelė knygoms; joje buvo Lašanbodi Pasakėčos, 
Paryžiaus baslablys, Norveno Napoleonas,“ o alkove iš palisandro rėmų 
šypsojosi Beranžė veidas! 

Į punšą (neskaitant Delorjė ir Senekalio) atėjo vienas ką tik mokslą 
baigęs vaistininkas, neturintis lėšų ir negalintis įsitaisyti sau vaistinės, vie- 
nas jaunuolis, tarnaujantis toje pačioje firmoje, kurioje dirbo Diusardjė, 
vienas vyno pardavėjas, vienas architektas ir dar toks ponas iš draudimo 
bendrovės. Režembaras negalėjo ateiti. Visi gailavo, kad jo nebus. 

Frederiką jie sutiko su išskėstomis rankomis, nes visi jau iš Diusardjė 
žinojo, ką jis buvo kalbėjęs pas poną Dambrezą. Senekalis pasitenkino 
padavęs jam oriai ranką. 

Jis stovėjo prie židinio. Kiti, sėdėdami kas kur su pypkėmis dantyse, 
klausėsi jo kalbos apie visuotinį balsavimą,** su kurio pagalba laimėsianti 
demokratija ir būsią įvykdyti gyvenime evangelijos principai. Lemtingoji 


* Pjeras Lašanbodi (Lacbambeaudie, 1806-1872) — poetas, Sen Simono pasekėjas; 
Anfantenui padedant, jis 1839 m. išleido „Liaudies pasakėčias“, susilaukusias didelio 
pasisekimo. 1848 m. Lašanbodi dalyvavo Blanki klube, po birželio įvykių suimtas, bet 
su Beranžė pagalba paleistas. Žakas Norvenas (Narvins, 1769-1854) — prancūzų istori- 
kas, 1827 m. išleidęs „Napoleono istoriją“, turėjusią didelį pasisekimą. 

** Jo reikalavo respublikonai su savo vadu Ledriu Rolenu. Jie buvo praminti radi- 
kalais, taip pat reformistais. 

valanda, beje, artėjanti; reformistų pokyliai vis dažniau rengiami provin- 
cijoje;* Pjemontas, Neapolis, Toskana...** 

— Teisybė, — tarė Delorjė, nutraukdamas jo kalbą, — taip toliau ne- 
begali būti! 

Ir jis pradėjo piešti padėtį. 

Norėdami, kad Anglija pripažintų Liudviką Pilypą,*** mes paauko- 
jome Olandiją, o paskui tomis ispaniškomis vedybomis pavertėme 
į niekus savo sąjungą su anglais! Šveicarijoje ponas Gizo, vedamas 
austrų už pavadžio, palaikąs 1815 metų sutartis.**** Prūsija su savo 
„colfereinu“ privirsianti dar mums košės.***** Rytųklausimasliekąs ne- 
sutvarkytas.****** 

— Jei didysis kunigaikštis Konstantinas siunčia dovanas ponui 
d'Omaliui, tai dar nereiškia, kad galima pasitikėti Rusija. O kai pažvelgi į 
vidaus politiką, tai niekad dar nėra jinai buvusi tokia akla ir tokia kvaila, 
kaip dabar! Net jų pačių dauguma, ir ta byra. Visur pagaliau anot to: nie- 


* 1847 m. liepą-gruodį opozicinė buržuazija, kovodama prieš finansinę aristokra- 
tiją, suorganizavo daug pokylių, kurių tikslas buvo išreikalauti rinkimų reformą. 

** Pjemonte 1847 m. spalį karalius Karolis Albertas, liaudies masių reikalavimų 
paveiktas, paskelbė liberalinių reformų: vietinės administracijos atstovai turėjo būti 
renkami, klasės miestų tarybose sulygintos, ypatingieji teismai panaikinti. 1848 m. sausį 
Neapolio karalius Ferdinandas II, norėdamas apraminti kraštą, paskelbė konstituciją; 
ji buvo tokia pat kaip prancūzų 1830 m. chartija. 1848 m. pradžioje ir Toskanoje buvo 
neramu: vyko manifestacijos ir nukreipti prieš Austriją veiksmai. 

*** Anglija pripažino Liudviką Pilypą, nors toriai ir buvo pasipiktinę Karolio X 
nuvertimu; mat jiems patiko Prancūzijos užsienio politika Restauracijos laikais. ,Is- 
paniškų vedybų“ klausimu Gizo veikė energingai, nes norėjo išlaikyti glaudų ryšį su 
Ispanija. 

**** 1830 m. Šveicarija nerimavo. Radikalų partija siekė centralizacijos. 1845 m. sep- 
tyni katalikiški kantonai sudarė lygą; protestantų kantonai taip pat susijungė; Austrija 
ir Prancūzija palaikė katalikų kantonus ir 1815 m. sutarties nuostatus, pagal kuriuos 
kiekvienas kantonas turėjo teisę pasilikti savarankiškas, Anglija stojo į radikalų pusę. 

*****1834m.muityųunija (vokiškai — Z0/vereix) buvo naudinga Prūsijai. 1847 m. prūsų 
karalius suteikė vokiečių valstybėms konstituciją. Gizo numatė, kad Prūsija stiprės. 

****** Svarbiausias Rytų klausimo punktas buvo 1841 m. liepos susitarimas dėl są- 
siaurių, pagal kurį Turkija turėjo teisę uždrausti visų valstybių karo laivams įplaukti į 
Dardanelus ir į Bosforą. 

ko, nieko ir nieko! Ir užsitraukę tokią gėdą, — kalbėjo toliau advokatas, 
įsisprendęs į šonus, — jie skelbiasi esą patenkinti! 

Šitas užsiminimas apie pagarsėjusį balsavimą sukėlė plojimus. Diu- 
sardjė atkimšo butelį alaus; putos aptaškė uždangą, jis tuo nesirūpino; jis 
kimšo pypkes, raikė pyragą, ragino valgyti, bėgo keliskart į apačią žiūrėti, 
ar greit bus punšas; ir svečiai, būdami visi įniršę ant valdžios, ėmė ūžti, kle- 
gėti. Be neapykantos neteisybei, kitų priežasčių jų susijaudinimui nebuvo, 
ir jie vertė pagrįstus kaltinimus į krūvą su kvailiausiais priekaištais. 

Vaistininkas aimanavo, kad mūsų laivynas esąs niekam tikęs. Drau- 
dimo agentui gėlė širdį, kam prie maršalo Sulto* namų stovi du sar- 
gybiniai. Delorjė pėrė kailį jėzuitams, ką tik viešai įsikūrusiems Lilyje. 
Labiau negu jėzuitų Senekalis nekentė Kuzeno**, dėl to, kad eklektizmas, 
mokydamas pasikliauti vien tik protu, ugdąs egoizmą, ardąs solidarumą; 
vyno pardavėjas, mažai tenusivokdamas apie tuos dalykus, balsiai aiški- 
no Senekaliui, kad jis užmirštąs daug kitų niekšybių: 

— Karaliaus vagonas, kurį stato Šiaurės geležinkelis, sako, kainuosiąs 
aštuoniasdešimt tūkstančių frankų! Kas gi už jį mokės? 

— Taigi! Kas už jį mokės? — pritarė prekybos tarnautojas taip piktai, 
it tuos pinigus kėsintųsi kas paimti iš jo kišenės. 

Daugiau vieni plūdo biržos vilkus*** už plėšrumą, kiti — valdininkus už 
kyšius. Senekalis buvo tos nuomonės, kad reikia „žiūrėti aukščiau“ ir imti 
nagan visų pirma princus, grąžinančius Regentūros laikų papročius. 

— Juk neseniai kunigaikščio de Monpansjė draugai, grįždami iš Ven- 
seno ir būdami, žinoma, girti, sukėlė savo dainomis nerimą Šventojo 
Antano priemiesčio darbininkams! Gal girdėjot apie tai? 


* Nikola Sultas, maršalas ir Prancūzijos peras (504/, 1769—1851) — buvo revoliuci- 
nės armijos karininkas, paskiau Napoleono maršalas. Po 1830 m. revoliucijos Liudvi- 
kas Pilypas paskyrė jį karo ministru. Jis numalšino 1831 m. Liono sukilimą. 1832 m. 
buvo ministrų tarybos pirmininku. Paliko nebaigtus ,„Memuarus“. 

** Viktoras Kuzenas (Cousin, 1792-1867) — oficialusis Liepos monarchijos filoso- 
fas. Jo eklektinė filosofija buvo dėstoma visuose Prancūzijos licėjuose ir universitetuo- 
se. Tačiau dvasininkų sluoksniai prikaišiojo jai racionalistines tendencijas. 

*** Biržos ažiotažas labai padidėjo dėl pirmųjų geležinkelių vedimo. 

— O kaipgi! Žmonės net rėkė: „Šalin vagis!“ — tarė vaistininkas. — Aš 
taip pat ten buvau ir rėkiau! 

— Juo geriau! Liaudis pagaliau bunda! Testo ir Kiubjero byla* pa- 
gelbėjo. 

— Beje, man ta byla buvo skaudi, — tarė Diusardjė. - Juk sumaišė su 
purvais seną kareivį! 

— Ar jūs žinote, — kalbėjo toliau Senekalis, — kad pas kunigaikštienę 
Pralen** surado... 

Bet tą akimirką kažkas, paspyręs koja, atidarė duris, įėjo Jusonė. 

— Sveiki, bajorai! — tarė jis, sėsdamasis ant lovos. 

Niekas neužsiminė jam apie jo straipsnį. Gavęs iš Maršalės gerokai į 
kailį, jis ir pats vėliau gailėjosi jį parašęs. 

Jis atėjęs čia tiesiai iš Diuma teatro, rodančio Raudonyjų rūmų riterę. 
„Baisi nuobodybėl!“ 

Tokia nuomonė nustebino demokratus, nes toji drama savo tenden- 
cija arba, tikriau sakant, savo dekoracijomis buvo artima jų dvasiai. Jie 
užprotestavo. Senekalis, norėdamas užbaigti kilusį ginčą, paklausė, ar ta 
pjesė yra naudinga demokratijai. 

— Taip... galbūt... bet jau stilius... 

— Jei taip, tai ji gera, nes kas tai yra stilius? Idėja! Ir, neduodamas 
Frederikui prasižioti, jis grįžo vėl prie savo pradėtos kalbos: 

— Taigi, aš sakiau, kad Pralen byloje... 

Jusonė jį nutraukė: 

— Ak! Dar viena sena giesmė! Įkyrėjo iki gyvo kaulo! 

— Ne jums vienam! — įsikišo Delorjė. — Dėl jos konfiskavo penkis 
laikraščius! Paklausykite, ką esu užrašęs. 


* Testo ir Kiubjero (1es7e-Cubrėres) byla. Testas, kasacijos rūmų pirmininkas, buvo 
apkaltintas ir nuteistas už tai, kad, eidamas 1842 m. viešųjų darbų ministro pareigas, 
paėmęs 100000 frankų kyšį už akmens druskos koncesijos atidavimą. Generolas Kiu- 
bjeras buvo nuteistas už bendrininkavimą su juo. 

** 1847 m. buvo nužudyta kunigaikštienė Šuazel Pralen (Pras//x), maršalo Sebastia- 
ni duktė. Jos vyras, kunigaikštis Šuazelis, apkaltintas nužudymu ir suimtas, nusinuodijo 
kalėjime teismo išvakarėse. 

Ir, ištraukęs savo užrašų knygutę, jis perskaitė: 

— Nuo to laiko, kai įsisteigė geriausioji iš respublikų, mes turėjome 
tukstantį du šimtus dvidešimt devynias spaudos bylas, kurios rašytojams 
davė tris tūkstančius šimtą keturiasdešimt vienerius metus kalėjimo ir 
nedičkę septynių milijonų šimto dešimt tūkstančių penkių šimtų frankų 
sumutę baudų. Nieko sau, a? 

Visi karčiai nusijuokė. Frederikas, įsikarščiavęs kaip kiti, tarė: 

— La Dėmocratie bacfiguė* iškelta byla už skilųų, kur yra romanas Mo- 
terų dalis. 

— To betrūko! — atsiliepė Jusonė. — O jeigu ims ir uždraus mums 
„moterų dalį 

— Ar yra dar kas nedraudžiama? — sušuko Delorjė. - Draudžiama 


| 


rūkyti Liuksemburge, draudžia giedoti himną Pijui IX.** 

— Spaustuvininkams neleido suorganizuoti pokylio, — įsiterpė nesku- 
bėdamas kažkieno kimus balsas. 

Tai prabilo architektas, jo nebuvo matyti, mat sėdėjo alkovo šešėlyje 
ir iki tol tylėjo. Jis dar pasakė, kad praeitą savaitę nuteisė už karaliaus 
įžeidimą tokį Raudę. 

— Raudę iškepė! — tarė Jusonė. 

Tas juokas pasirodė Senekaliui baisiai nepadorus, ir jis neiškentęs 
pasakė, kad Jusonė, matyt, nori apginti „rotušės žonglierių, išdaviko Diu- 
murjė draugą“ *** 


* Laikrašus, kuris nuo 1843 m. rugpjūčio iki 1851 m. lapkričio ėjo Viktoro Konsi- 
derano redaguojamas; furjeristų leidinys, gynęs „vyriausybių ir tautų interesus“. 

** Kai jis 1848 m. vasarį atsisakė vadovauti italų tautinio išsilaisvinimo kariuome- 
nei, kovojusiai prieš Austriją, buvo priverstas pasitraukti net kuriam laikui iš Romos; 
ten kilęs revoliucinis sąjūdis paskelbė Romoje respubliką. 

*** Tai yra užuomina apie plačiai išgarsėjusią Liudviko Pilypo karikatūrą, kur jis 
buvo atvaizduotas pokštininku, žongliruojančiu trim muskato riešutais: vienas vadi- 
nosi Liepos mėnuo, antras — Revoliucija, trečias — Laisvė. 1793 m. Liudvikas Pilypas, 
vadinęsis tada Šartro kunigaikščiu, tarnavo generolo Diumurjė vadovaujamoje kariuo- 
menėje. Diumurjė, buvęs žirondietis, rengė kelią monarchijai Prancūzijoje grąžinti. Bi- 
jodamas, kad Konvento komisarai jo už tai nesuimtų, jis perbėgo pas priešą kartu su 
Šartro kunigaikščiu. 

— Kas, ar aš? Priešingai! 

Jis laikąs Liudviką Pilypą menkysta, tikru nacionaliniu gvardiečiu, 
krautuvininkėliu ir nuoboda, kokių reta. Ir, prisidėjęs ranką prie širdies, 
bohemos žmogus ėmė kartoti įprastinius karaliaus sakinius: „Kiekvieną 
kartą vis su nauju džiaugsmu... Lenkų tauta nežus... Mūsų didieji darbai 
bus varomi toliau... Duokite man pinigų mano šeimynėlei...“ Visi kvato- 
jo susiriesdami, gyrė Jusonė, vadindami jį šauniu sąmojingu vyrukų; visi 
pasidarė dar linksmesni, kai pamatė įeinantį pro duris imonadininką su 
vaza punšo rankose. 

Spirito ir žvakių liepsnos greitai prišildė kambarį, ir mansardos švie- 
sa, perkirtusi kiemą, siekė kraštą kitų namų stogo, viršum kurio tamsoje 
juodavo dūmtraukis. Jie šnekėjo labai balsiai ir visi kartu; jie nusivilko 
redingotus; jie kliuvinėjo už baldų, susidauždami taurėmis. 

Jusonė sušuko: 

— Pašaukite čia kilmingų damų, idant viskas labiau primintų Nelio 
bokštą, atsirastų vietos koloritas, būtų kaip pas Rembrantą, po šimts 
pypkių! 


O vaistininkas, maišęs visą laiką punšą, užtraukė iš visos gerklės: 


Turiu du jaučius didelius tvarte 
Du baltus jaučius didelius... 


Senekalis užėmė jam plaštaka burną, jis nemėgo netvarkos; aplinki- 
niai gyventojai žiūrėjo pro langus, nustebinti neįprasto triukšmo, einan- 
čio iš Diusardjė buto. 

Gerasis šeimininkas jautėsi laimingas ir sakė, kad tai jam primeną jų 
senus susirinkimus Napoleono krantinėje; bet kai kurių bičiulių šiandien 
trūkstą, „pavyzdžiui, Pelereno“. 

— Galima apsieiti ir be jo, — atsiliepė Frederikas. 

Delorjė paklausė apie Martinoną: 

— Ką veikia dabar tas įdomus ponas? 

Tučtuojau Frederikas, liedamas susikaupusį nepalankumą, užsipuolė 
jo protą, jo būdą, jo dirbtinę eleganciją, viską. Tai esąs tikras prakutusio 

kaimiečio pavyzdys. Naujoji aristokratija, buržuazija, negalinti lygintis su 
senąja, su bajorija. Jis tai tvirtino, o demokratai jam pritarinėjo: galėjai pa- 
manyti, kad Frederikas pats yra bajoras, o visi kiti lankosi buržuazijos na- 
muose. Jie žavėjosi Frederiku. Vaistininkas prilygino jį net ponui d'Altonui 
Šė,* kuris, būdamas Prancūzijos peras, vis dėlto stojąs už liaudį. 

Atėjo laikas skirstytis. Atsisveikindami jie karštai spaudė vieni ki- 
tiems ranką; Diusardjė, pilnas širdingumo, išėjo palydėti Frederiko su 
Delorjė. Lig tik jiems atsidūrus gatvėje, advokatas iš pradžių tarsi susi- 
mąstė, o valandėlę patylėjęs tarė: 

— Tai tu, vadinasi, labai pyksti ant to Pelereno? 

Frederikas neslėpė savo apmaudo. 

Tačiau juk dailininkas atsiėmęs iš vitrinos tą savo nelemtai pagar- 
sėjusį paveikslą. Kam pyktis dėl menkniekių! Tik padarai paskui sau iš 
žmogaus priešą. 

— Jis pasidavė nuotaikai, kuri yra atleistina žmogui, neturinčiam kiše- 
nėje skatiko. Tu, žinoma, negali to suprasti! 

Ir, kai Delorjė atsisveikinęs nuėjo namo, toliau apie tą patį šnekė- 
jo Frederikui Diusardjė; jis ėmė net jį kalbinti, kad nupirktų Rozanetės 
portretą. Mat Pelerenas, netekęs vilties išgąsdinti Frederiką, ėmė įkalbi- 
nėti jo draugus, kad tie paveiktų jį paimti tą paveikslą. 

Kitą sykį Delorjė vėl užvedė kalbą apie tą dalyką, ėmė neatleisda- 
mas įtikinėti, kad reikia užmokėti Pelerenui. Dailininkas, girdi, daug 1r 
nereikalausiąs. 

— Aš esu tikras, kad už kokius penkis šimtus frankų... 

— A, še, imk pinigus ir atiduok juos jam, — tarė Frederikas. 

Tą patį vakarą paveikslas jau buvo pas jį. Jis jam pasirodė dar bjau- 
resnis negu pirmą sykį. Pustoniai ir šešėliai tiek daug kartų buvo taisyti, 
kad pasidarė švino spalvos ir atrodė per tamsūs greta šviesių dėmių, mat 
šios, vietomis tviskios, pjovėsi su visuma. 


* E. Linjeras D'Altonas Šė (4'A/ton—$bėe, 1810-1874). 1836 m. paskirtas Perų 
rūmų nariu, 1847 m. perėjo į opozicijos eiles. 1848 m. kovėsi kartu su respublikonais 
barikadose; Ledriu Roleno šalininkas, buržuazinis demokratas. 

Frederikas atsikeršijo už to portreto nupirkimą bent tuo, kad dergte 
išdergė jį. Delorjė, nesigilindamas, ar jo priekaištai teisingi, ar ne, prita- 
rinėjo jam, nes vis dar mąstė apie sudarymą falangos, kurios vadu būtų 
jis pats. Yra žmonių, mėgstančių versti savo draugus daryti tokius veiks- 
mus, kurie jiems yra nemalonus. 

Pas Dambrezus Frederikas po savo sugrįžimo nebuvo apsilankęs 
nė karto. Pinigų, tiek, kiek reikėtų akcijoms pirkti, neturėjo. Nuvykus 
būtų tekę aiškintis be galo; pirkti jų jam ir iš viso nesinorėjo. Gal ir ne 
be pagrindo? Dabar juk nieko nesą tikra, ir tas anglies kasyklų verslas 
nesąs patikimesnis už kurį kitą; su tais žmonėmis geriau jokių reikalų 
neturėti; be to, Delorjė galutinai įtikino jį, kad nesikištų į tą dalyką. 
Neapykanta kreipė šitą žmogų į dorybės kelią; be to, jis labiau mėgo 
neturtingą, negu turtingą, Frederiką. Tada jis jautėsi lygus su juo, ir jų 
santykiai darėsi artimesni. 


Pasirodė, kad panelės Rok prašymas buvo atliktas labai nevykusiai. 
Apie tai parašė Frederikui jos tėvas, duodamas kuo tiksliausių paaiški- 
nimų, kokios turi būti tos statulėlės; savo laišką jis baigė tokiu juoku: 
„Atrodo, jus patį privarginsiu kaip negrą“. 

Frederikui neliko nieko kita, kaip vykti pačiam pas Arnu. Jis įėjo į 
parduotuvę. Ten nerado nė vieno žmogaus. Mat firmai smunkant, jos 
tarnautojai pasidarė tokie pat nerūpestingi, kaip ir šeimininkas. 

Jis nužingsniavo palei ilgą, apkrautą fajanso dirbiniais, spintą, kuri 
buvo užėmusi visą patalpos vidurį, nuo sienos iki sienos; paskui, atsi- 
dūręs pačiame parduotuvės gale, ten, kur stovėjo prekystalis, jis pradėjo 
eidamas tyčia smarkiau belsti, kad kas nors išgirdęs pasirodytų. 

Prasiskleidė užuolaida, ir iš už jos išėjo ponia Arnu. 

— Kaip! Jūs čia! Jūs! 

-— Taip, — miknojo jinai, truputį sumišusi. — Aš ieškojau... 

Jis pamatė ant pulto jos nosinę ir suprato, kad ji bus nulipusi iš buto 
į parduotuvę, norėdama čia surasti savo vyrą ir išsiaiškinti su juo kokį 
nors nerimą jai keliantį dalyką. 

— Bet... jums galbūt ko nors reikia? — paklausė ji. 

— Menkniekio, ponia. 

— Tie pardavėjai pasidarė neįmanomi, vis kažkur išeina. 

Nereikią jų smerkti. Jis, priešingai, labai esąs patenkintas, kad apys- 
tovos taip susiklojusios. 

Ji pažiūrėjo į jį su pašaipa. 

— Na, o kaip su vedybomis? 

— Su kokiomis? 

— Su jūsų! 

— Su mano? Aš ir nesirengiau! 

Ji papurtė su nepasitikėjimu galvą. 

— Ojei būtų pagaliau ir taip? Žmogus, nustojęs vilties pasiekti grožį, 
apie kurį buvo svajojęs, gali gi ieškoti priebėgos menkystėje! 

— Ne visos jūsų svajonės buvo tokios jau... nekaltos. 

— Ką jūs norite tuo pasakyti? 

— Aš manau, kad... jeigu jūs rodotės lenktynėse su tokiomis... 
moterimis! 

Jis keikė mintyse Maršalę. Laimė, jis atsiminė vieną dalyką. 

— Bet juk jūs pati prašėte mane kadaise, kad aš lankyčiausi pas ją 
dėl Arnu. 

Ji atsakė, linguodama galvą: 

— O jums to ir tereikėjo! Jūs sau linksminotės! 

— Viešpatie tu mano! Užmirškime visas tas kvailystes! 

— Teisybė: jūs gi vedate! 

Ir ji, kramtydama lūpas, laikėsi, kad neatsidustų. 

Tada jis sušuko: 

— Bet aš jums kartoju, kad ne! Nejaugi jūs manote, kad aš su savo 
dvasiniais interesais, su savo įpročiais galėčiau užsikasti provincijoje 
ir lošti ten kortomis, prižiūrinėti mūrininkus ir vaikščioti įsispyręs į 
klumpes. Ir kuriam gi galui turėčiau taip daryti? Jums kas nors bus sa- 
kęs, kad ji turtinga, tiesa? Kas man tie turtai! Argi aš, svajojęs apie tai, 
kas yra gražiausia, švelniausia, žavingiausia pasaulyje, apie tai, kas yra 
įsikūnijęs rojus, galėčiau tada, kai tą idealą suradau, kai jis man užstojo 
visa kita pasaulyje... 

Ir, apėmęs abiem rankomis jos galvą, jis pradėjo bučiuoti jai akis, 
kartodamas: 

— Ne, ne, ne! Niekuomet nevesiu! Niekuomet! Niekuomet! 

Nustėrusi iš netikėtumo ir žavesio, ji nesipriešino jo myluojama. 

Kažkas sutrenkė iš laiptų pusės parduotuvės durimis. Ji atšoko ir 
sustojo, ištiesusi į jį ranką it sakydama, kad tylėtų. Artėjo kažkieno žings- 
niai. Paskui kažkas iš už durų paklausė: 

— Ar ponia yra? 

— Prašau, čia! 

Ponia Arnu laikė alkūnę ant prekystalio ir ramiai sukinėjo pirštais 
plunksną, kai sąskaitininkas praskleidė užuolaidą. 

Frederikas atsistojo. 

— Ponia, turiu garbę atsisveikinti. Tai servizas bus parengtas, taip? 
Galiu būti tikras? 

Ji neatsakė nieko. Bet tai, kad ji tylėdama pritarė jo apgaulės žo- 
džiams, nuplieskė jos veidą visais svetimavimo raudoniais. 

Kitą dieną jis vėl nuėjo pas ją, jinai priėmė jį; ir Frederikas, norėdamas 
išplėsti, ką vakar buvo laimėjęs, ėmė nelaukdamas ir be jokių įžangų tei- 
sintis dėl nemalonumų, įvykusių Marso lauke. Jis ten atsidūręs tada su ta 
moterimi visai atsitiktinai. Net jeigu ji būtų ir graži (ji tokia iš tikrųjų nėra), 
kaip galėtų jinai užvaldyti bent vieną minutę jo mintis, kai jis myli kitą. 

— Jūs gi gerai žinot, kad aš jus myliu. Aš jums tai sakiau. 

Ponia Arnu nunėrė galvą. 

— Man labai nesmagu, kad jūs tai man sakėt. 

— Kodėl? 

— Paprasčiausias padorumas reikalauja dabar iš manęs, kad aš jūsų 
daugiau nematyčiau! 

Jis tikino, kad jo meilė esanti nekalta. Žinodama, kaip jis elgėsi iki 
šiol, ji turinti tikrą garantiją, kad jis taip pat elgsis ir ateityje; jis pats laikąs 
pareiga nedrumsti jai gyvenimo ir nelįsti į akis su savo skundais. 

— Tik vakar mano širdis nebeišlaikė. 

— Neminėkime daugiau, drauguži, tos akimirkos! Ir negalvokime 
apie ją! 

Tačiau kas čia bloga, jei dvi nuskriaustos būtybės išlieja viena antrai 
savo liūdesį? 

— Nes juk ir jūs nesate laiminga! O! Aš pažįstu jus; jūs neturite žmo- 
gaus, kuris atsakytų jums meile į meilę ir ištikimybe į ištikimybę; aš dary- 
siu viską, ko jūs norėsite! Aš jūsų neįžeisiu!.. Prisiekiu. 

Ir jisai pats nepamatė, kaip parpuolė prieš ją ant kelių, sugniužęs nuo 
sunkumo, slėgusio jo širdį. 

— Kelkitės! — tarė ji. — Aš to reikalauju! 

Ir jinai tvirtai jam pareiškė, kad jeigu jis nepaklausys, tai niekad jos 
daugiau neberegės. 

— Nel Tikras esu, kad jūs to nepadarysit! - atsakė Frederikas. - Kas 
man tada liktų šiame pasaulyje? Kiti neriasi iš kailio, siekdami tur- 
to, garso, valdžios! Aš neturiu jokios padėties visuomenėje, jūs esate 
vienintelė mano priebėga, visas mano turtas, tikslas, gyvenimas, visų 
mano minčių pradžia ir pabaiga. Aš taip pat negaliu gyventi be jūsų, 
kaip negalėčiau būti gyvas be oro! Nejaugi jūs nejaučiate, kaip mano 
siela stiebiasi į jūsų sielą, ir kad jos abi turi susilieti, ir kad aš mirštu, 
nesulaukdamas tos valandos? 

Ponia Arnu pradėjo visa drebėti. 

— Ol Išeikite! Susimildamas! 

Sukrėtimas, kurį jis pamatė jos veide, užėmė jam žadą. Paskui jis 
žengė į jos pusę. Ji traukėsi, sudėjusi rankas. 

— Palikite mane vieną! Dėl Dievo! Aš maldauju! 

Ir Frederiko meilė buvo tokia didelė, kad jis išėjo. 


Greit jį apėmė pyktis ant paties savęs; jis išvadino save kvailiu, o po 
dvidešimt keturių valandų vėl nuvyko pas ją. 

Ponios nesą namie. Jis apstulbo laiptų aikštelėje iš siuto, jį apėmu- 
sio, ir iš pasipiktinimo. Išėjo Arnu ir pasakė, kad žmona tą rytą išvykusi 
gyventi į namuką, kurį jie pasisamdę sau Otejyje; mat namą, turėtą Sen 
Klu, jie buvo jau praradę. 

— Tai dar viena iš jos užgaidų! Bet jeigu jai tas patinka, tegu sau ten 
gyvena! Man dar geriau! Gal papietausime šį vakarą kartu? 

Frederikas pasisakė turįs skubių reikalų ir nudūmė į Otejį. 

Ponia Arnu, pamačiusi jį, sušuko iš džiaugsmo. Ir visą jo apmaudą 
kaip ranka nuėmė. 

Jis nieko jai nekalbėjo apie savo meilę. Norėdamas, kad ji pradėtų 1a- 
biau pasitikėti juo, jis buvo perdėtai santūrus; kai jis išeidamas paklausė, 
ar gali vėl kada pas ją atvykti, jinai atsakė: „Na, žinoma!“ ir ištiesė jam 
ranką, bet kone tuoj pat atitraukė ją atgal. 

Nuo tos dienos Frederikas pradėjo nuolat lankytis pas ją. Jis kaskart 
žadėjo vežikui gausiai arbatpinigių. Tačiau dažnai, netekęs kantrybės dėl 
per lėto važiavimo, lipo lauk iš fiakro; paskui jisai uždusęs korėsi į om- 
nibusą; ir su kokia panieka jis žiūrinėjo veidus žmonių, sėdinčių priešais 
ji, mat šie važiavo ne pas ją! 

Iš didžiulio sausmedžio, gožiančio visą lentinio stogo pusę, jis dar 
iš toli, neprivažiavęs pažindavo jos namą; tai buvo Šveicarijos kalniečių 
tipo raudonai dažytas namelis su balkonu. Sode augo trys seni kašto- 
nai; vidury sodo pakilesnėje vietoje geltonavo šiaudinis skėtis, pritaisytas 
prie medžio kamieno. Mūrinės tvoros buvo dengtos šiferiu, iš po kurio 
vietomis karojo it kokios supuvusios virvės blogai pririšti stori vynuo- 
gienojai. Stangrokas vartelių skambutis patrauktas džerškė, ir visada rei- 
kėjo ilgokai laukti, kol kas ateis įleisti. Kiekvieną kartą, stovėdamas už 
vartelių, jis juto nerimą ir kažkokią baimę. 

Paskui jis išgirsdavo tarnaitę atšlepsint per smėlį šlepetėmis; o kitą- 
syk pati ponia Arnu ateidavo atidaryti. Kartą, jai ieškant pritūpus žibu- 
čių žolėje, jis priėjo prie jos iš užpakalio. 

Duktė pradėjo taip aikštytis, kad ponia Arnu buvo priversta ati- 
duoti ją į vienuolyną. Berniukas popietes praleisdavo mokykloje. Arnu 
užtrukdavo ilgai Pale Ruajalyje pietaudamas ten kone kasdien su Re- 
žembaru ir su jo bičiuliu Kompenu. Niekas nereikalingas negalėjo tad 
jų užklupti iš netyčių. 

Abiem buvo visai aišku, kad jie neturi vienas antram priklausyti. Tas 
nebylus susitarimas, apsaugodamas juos nuo pavojų, lengvino jiems 
abiem širdį. 

Jinai pasakojo jam, kaip ji kadaise gyvenusi Šartre pas savo motiną, 
kokia ji buvusi dievota, turėdama dvylika metų amžiaus, kaip paskui, 
užsidegusi muzika, dainuodavusi iki išnaktų savo kambarėlyje su langu į 
tvirtovės pylimą. Jis atsakė jai, kaip koledže apimdavusi jį melancholija, 
kaip jo poetiškame danguje žėrėjęs moters veidas ir kaip todėl, pamatęs 
ją pirmą sykį, tuoj pažinęs, kad ji esanti toji pati jo išsvajotoji. 

Šiaip jau jų kalbos siekė tik tą laiką, kada jie buvo jau pažįstami. 
Jis primindavo jai nereikšmingas smulkmenas: kokios spalvos sukneles 
kada ji nešiojusi, koks žmogus buvęs pas ją kada atėjęs, ką jinai kadaise 
pasakiusi; ir ji atsakinėjo nustebusi ir sužavėta: 

— Taip, atsimenu! 

Jų skoniai ir jų nuomonės buvo vienodi. Dažnai vienas kuris, klau- 
sydamas antro, sušukdavo: 

— Aš taip pat! 

Antrasis savo ruožtu, išgirdęs ką sakant pirmąjį, sakydavo: 

— Aš taip pat! 

Kitąsyk prasidėdavo begaliniai nusiskundimai apvaizda: 

— Kaip gaila, kad dangus nepakreipė mūsų likimų kitaip! Jei mes 
būtume susitikę!.. 

— Ak! Jei aš būčiau buvus jaunesnė! — dūsavo jinai. 

— Ne! Geriau jau aš truputį vyresnis! 

Ir jie vaizdavosi gyvenimą, visą paskirtą meilei, tokį, jog didžiausios 
dykumos būtų jiems nebaisios, ir tokį džiaugsmingą, kokio dar nėra pa- 
saulis matęs: joks vargas negalėtų jų išgąsdinti, laikas tirpte tirptų to- 
lydžio liejant vienas antram savo jausmus; tas gyvenimas būtų kažkas 
tokio pat spindinčio ir didingo, kaip žvaigždžių mirgėjimas. 

Beveik visados jie sėdėjo gryname ore — balkone; rudens nugels- 
vintos medžių viršūnės plytėjo nelygaus didumo kupetomis iki akira- 
čio, susiliejančio su blyškiu dangumi; kitąsyk jie ėjo į patį alėjos galą, į 
paviljoną, kuriame, be kanapos, apmuštos pilka drobe, jokių kitų baldų 
nebuvo. Veidrodis margavo juodais taškais; sienos atsidavė pelėsiais; ir 
jie sėdėjo ten, šnekučiuodami apie save, apie kitus, apie bet ką su dide- 
liu širdies pakilimu. Kartais saulės spinduliai, įsiskverbę pro žaliuzes, 

nutiesdavo nuo lubų iki akmeninių grindų šviesias linijas, primenančias 
lyros stygas. Dulkės sūkuriuodavo tose spindulių juostose. Ji mėgo trau- 
kyti jas plaštaka. Frederikas švelniai pagaudavo jos ranką ir žiūrinėdavo 
gyslų susipynimą, odos audinį, pirštų formą. Kiekvienas jos pirštas buvo 
jam daugiau negu daiktas, kone gyvas sutvėrimas. 

Ji atidavė jam savo pirštines, o kitą savaitę — nosinę. Jinai vadino jį 
Frederiku, jisai kreipėsi į ją sakydamas: „Marija“. Jis dievino tą vardą, 
tyčia, anot jo, sukurtą tarti su atodūsiu ekstazės valandą; jam atrodė, kad 
iš to vardo kyla smilkalų dūmai ir byra po kojomis rožės. 

Jie pradėjo iš anksto skirti savo pasimatymus; išėjusi lyg netyčia iš 
namų, ji suko į tą pusę, iš kurios jis turėjo pasirodyti. 

Ji nieko nedarė jo meilei kurstyti, nes skendėjo nerūpestingume, bu- 
dingame žmonėms, jaučiantiems didelę laimę. Visą sezoną ji nešiojo tą 
patį rudo šilko palaidinį, apvedžiotą tokios pat spalvos aksomu; jis buvo 
dukslus ir gerai pritiko prie jos judesių švelnumo ir prie veido rimtumo. 
Ji žengė jau, beje, į moters rugpjūtį, į tą amžių, kurį lydi kartu mąstymas 
ir švelnumas, į amžių, kada prasidėjęs brandumas nudažo žvilgsnį giles- 
nės liepsnos atspalviais, kada širdies jėga susijungia su gyvenimo paty- 
rimu ir kada žmogaus esybė, visapusiškai suklestėjusi, liejasi visais savo 
lobiais per kraštus ir sutviska visa grožio darna. Niekad dar ji nebuvo 
tokia meili ir tokia atlaidi. Būdama tikra, kad nesuklups, ji visa atsidavė 
savo jausmui ir manė, kad teisę į jį išsikariavusi savo kančiomis. Visa tai 
buvo, be to, taip gera ir taip nauja. Kokia praraja skyrė Arnu atšiaurumą 
nuo dievinimo, kuriuo ją laikė apsupęs Frederikas! 

Jis drebėjo iš baimės, kad dėl vieno kokio žodžio neprarastų viso to, 
ką manėsi turįs laimėjęs; jis nuolat kartojo sau, kad praleistoji proga gali 
pasitaikyti vėl, bet kad pasakytos ar padarytos kvailystės atgal atsiimti 
nebeįmanoma. Jis norėjo, kad ji pati atsiduotų, o ne kad jis ją paimtų. 
Įsitikinimas, kad jinai jį myli, teikė jam džiaugsmo, artimo tam, kurį ga- 
lėtų pajusti suartėjimo akimirką, be to, jos žavesys veikė jam labiau širdį, 
negu jusles. Jis buvo apimtas tokios begalinės palaimos, tokio apsvai- 
gimo, kad užmiršo net, jog yra dar pasaulyje ir laimės pilnatvė. Bet kai 
nesimatė kada su ja, tai įsiutę geiduliai negailestingai draskė jį. 

Greitai jų kalbose ėmė atsirasti ilgų nutylimų. Kartais kažkoks lytinis 
drovumas nudažydavo vienam ir kitam raudonai skruostus. Visa, ką jie 
darė savo meilei paslėpti, tik dar labiau kėlė ją aikštėn; ir juo ji augo, juo 
jie laikėsi vis santūriau. Šitaip tolydžio vadovaudamiesi melu, jie pasi- 
darė baisiai jautrūs. Jie su begaliniu smagumu traukė į save drėgnų lapų 
kvapą; jiems darėsi negera, papūtus rytų vėjui; jie imdavo irzti be jokios 
priežasties; jiems pradėdavo rodytis, kad turi įvykti kažkas kraupaus; 
subildės kieno žingsniai, trekštels džiūdama sienos lenta, ir jie nebesi- 
tveria siaubu, it būdami kuo nusikaltę; jie jautėsi taip, it kas stumtų juos 
į prarają; juos supo audringa atmosfera; ir jei Frederikas kada imdavo 
nebeištvėręs dejuoti, ji pradėdavo kaltinti save. 

— Taip! Tai aš kalta! Elgiuos kaip koketė! Nebevaikščiokit daugiau 
pas mane! 

Tada jis vėl kartojo savo priesaikas, kurių kiekvieną kartą ji klausėsi 
su džiaugsmu. 

Jos sugrįžimas į Paryžių ir Naujųjų metų sutikimo rūpesčiai nutraukė 
laikinai jų pasimatymus. Kai paskui jis vėl pas ją atėjo, jo manierose atsira- 
do kažkokio naujo drąsumo. Jinai kas minutę palikinėjo jį vieną, išeidama 
paliepti ko nors tarnaitei, arba, nepaisydama jo prašymų, priiminėdavo 
visus ateinančius pas ją buržua. Ir tada prasidėdavo kalbos apie Leotadą, 
poną Gizo, popiežių, apie sukilimą Palerme ir apie XII kvartalo pokylį * 
kelianų nerimą. Frederikas išliedavo savo apmaudą, puldamas valdžią, nes 
jis, lygiomis su Delorjė, ėmė trokšti visuotinio perversmo — toks kartėlis 
buvo jį dabar apėmęs. Ponia Arnu, iš savo pusės, darėsi taip pat niūri. 

Jos vyras, likęs visai jau be gėdos, susidėjo dabar su viena savo fa- 
briko darbininke, su ta, kuri buvo vadinama Bordiete. Pati ponia Arnu 
papasakojo apie tai Frederikui. Jis panoro padaryti sau iš tos žinios ar- 


gumentą: „matote, jis gi jus apgaudinėja“. 


* 1848 m. sausio 12 dieną Palermo gyventojai išvijo Neapolio karaliaus kariuome- 
nę ir paskelbė Sicilijos autonomiją. 1848 m. opozicija nusprendė surengti vasario 24 d. 
pokylį XII Paryžiaus kvartale (Panteono apylinkėse), policijos prefektas jį uždraudė, 
tada opozicija įteikė tuo reikalu paklausimą Deputatų rūmams. Pokyliui skirtą dieną ir 
prasidėjo 1848 m. revoliucija. 

— O! Aš visai to neimu į širdį! — atsakė ji. 

Tie žodžiai, Frederiko manymu, sutvirtino galutinai jų artumą. Ar 
Arnu ką nors įtariąs? 

— Ne! Dabar ne! 

Ponia Arnu papasakojo Frederikui, kad kartą vakare jos vyras, išėjęs 
iš namų, palikdamas juos vienus, bet tuoj pat grįžęs atgal ir klausęsis už 
durų, ką jie kalbą; ir kadangi jie šnekėjosi apie paprasčiausius dalykus, tai 
jis nuo to laiko jokių abejonių daugiau neturįs. 

— Ne be pagrindo, tiesa? — tarė su kartėliu Frederikas. 

— Taip, žinoma! 

Ji geriau būtų padariusi, jei būtų nepasakiusi tokių žodžių! 

Vieną dieną Frederikas nerado jos namie kaip tik tokiu laiku, kada jis 
paprastai pas ją ateidavo. Tai pasirodė jam kaip kokia išdavystė. 

Kitą sykį jis įširdo, pamatęs, kad gėlės, kurias jis jai kiekvieną kartą 
nešė, yra sumerktos į stiklinę su vandeniu. 

— Kurgi jūs norėtumėt, kad jos būtų? 

— Tiktai jau ne ten! Nors ten joms, žinoma, ir ne taip šalta, kaip jeigu 
jos būtų prie jūsų širdies. 

Kartą jis prikišo jai, kam jinai, nieko jam nepasakiusi, nuvyko dieną 
prieš tai į Italų operą. Kiti vyrai ją ten matę, jąja grožėjęsi, gal net rodę 
jai savo meilę; Frederikas kibo su tais įtarimais tiktai todėl, kad norėjo 
išsibarti su ja, pakankinti ją; mat jis pradėjo nebeapkęsti jos: tegu ir ji 
pajusianti pati bent dalį jo kančių! 

Vieną popietę (apie vasario vidurį) jis ją užtiko baisiai sunerimusią. 
Eženas skundėsi skausmais gerklėje. Tačiau daktaras pasakė, kad tai nie- 
ko ypatinga — smarki sloga, gripas. Frederikas nustebo, pamatęs, kad 
vaikas atrodo kaip girtas. Bet jis stengėsi vis dėlto nuraminti motiną, pa- 
sakodamas jai, kad daug Eženo amžiaus vaikų sirgę neseniai panašiomis 
ligomis ir greit pagiję. 

— Tikrai? 

— Tikrų tikriausiai! 

— O! Koks jūs geras! 

Ir ji paėmė jį už rankos. Jis suspaudė josios ranką. 

— Ol Leiskit ranką. 

— Kodėl? Juk jūs padavėt ją žmogui, kuris jus nuramino! Kai aš jums 
sakau tokius dalykus, tai jūs tikite mano žodžiais, bet lig tik pradedu 
jums kalbėti apie... savo meilę, jūs tuoj abejojate. 

— Aš neabejoju, vargšas drauguži! 

— Iš kur jūsų tas nepasitikėjimas manimi, tarsi aš būčiau koks niek- 
šas, galintis ką pikta padaryti?! 

— Ne, ne! Aš to nemanau! 

— Kad taip gavus įrodymą! 

— Kokį įrodymą? 

— Tokį, kokį duotumėt bet kam, tokį, kokį buvote suteikusi kartą ir 
man pačiam. 

Ir jis priminė jai, kaip kadaise, vieną ūkanotą žiemos pavakarę, jie 
buvo išėję abu pasivaikščioti. Daug laiko nuo tos dienos prabėgę! Kas 
kliudą jai ir dabar rodytis su juo už parankės tarp žmonių! Be jokios 
baimės iš savo pusės ir be jokios slepiamos minties iš jo pusės? Jie būtų 
visų žmonių akyse ir kartu su tuo vieni, be jokio pašalinio žmogaus, 
galinčio trukdyti. 

— Gerai! — pasakė jinai taip drąsiai ir ryžtingai, kad iš pradžių Frede- 
rikas net nustebo. 

Bet jis, nieko nelaukdamas, pasiūlė: 

— Aš jūsų lauksiu Tronšė ir Fermos gatvių kampe. Ateisit? 

— Viešpatie mano! Drauguži... —- murmėjo ponia Arnu. 

Neduodamas jai laiko galvoti, jis kalbėjo toliau: 

— Ateinantį antradienį. Gerai? 

— Antradienį? 

— Taip, tarp trečios ir ketvirtos valandos! 

— Ateisiu! 

Ir susigėdusi jinai nusigręžė į šalį. Frederikas palytėjo lūpomis jos kaklą. 

— Ol Tai negerai, — tarė ji. — Jūs priversite mane gailėtis. 

Jis pasitraukė, žinodamas, kaip greit moterys keičia savo nusistatymą. 

Paskui išeidamas švelniai sukuždėjo nuo slenksčio tarsi tvirtai sutar- 


tą dalyką: 

— Iki antradienio! 
Ji kukliai nuleido akis, reikšdama, kad jau susitaikė su ta mintimi. 


Frederikas turėjo planą. 

Jis tikėjosi, jog slepiantis nuo lietaus ar nuo saulės, jam pavyks atsi- 
stoti su ja kur nors namų tarpdury ir jog, būdama jų angoje, sutiks paskui 
užeiti į vidų. Visas sunkumas buvo dabar tik surasti tinkamus namus. 

Jis pradėjo tad jų ieškoti, ir apie vidurį Tronšė gatvės jis perskaitė iš 
tolo iškabą: Byžai su baldais. 

Tarnas, supratęs iš karto, ko jis nori, tuoj parodė jam pirmame 
aukšte dviejų kambarių butuką su miegamojo, tualeto kambariu, ir su 
dviem išėjimais. Frederikas pasamdė jį vienam mėnesiui ir užmokėjo 
pinigus iš anksto. 

Paskui jis perėjo tris parduotuves, ieškodamas rečiausių kvepalų; jis 
nupirko gabalą netikro gipiūro, kuriuo pakeitė bjaurų medvilnės aptie- 
salą, raudonavusį ant lovos; jis pasirinko mėlynas atlasines šlepetes; tik 
baimė, kad nepasirodytų stačiokas, sulaikė jį nuo dar gausesnių pirkinių; 
jis grįžo su visu tuo atgal į butuką, ir su didesniu širdies pakilimu, negu 
tie, kurie puošia altorius, jisai perstatė savaip baldus, sutvarkė užuolaidas 
pagal savo skonį, aptaisė židinį šilojais, pastatė žibučių ant komodos ir, 
jei būtų sumanęs, visą kambarį būtų auksu išklojęs. 

— Vadinas, rytoj, - kalbėjo pats su savimi, — taip, rytoj! Tai nebe 
sapnas. 

Ir jis jautė, kaip smarkiai plaka jam širdis nuo pašėlusio vilčių siau- 
tulio; paskui, kai viskas buvo sutvarkyta, jis įsidėjo raktą į kišenę, tarsi 
bijodamas, kad glūdinti ten laimė neišskristų kur, jam išėjus. 

Namie laukė motinos laiškas. 

„Kodėl taip ilgai negrįžti? Žmonės pradeda juoktis iš tavo pasiel- 
gimo. Aš suprantu, kad iš pradžių tau galėjo kilti dėl tų vedybų šiokių 
tokių abejonių; vis dėlto tu gerai apsigalvok!“ 

Ir ji aiškino toliau, kodėl. Šiaip ar taip: keturiasdešimt penki tūks- 


tančiai livrų rentos. Be to, „visi apie tai jau kalba“, ir ponas Rokas jau 

laukiąs galutinio atsakymo. Pačiai merginai susidariusi baisiai nepatogi 
padėtis. „Ji tave labai myli“. 

Frederikas numetė tą laišką, nebaigęs skaityti, ir atplėšė kitą. Tas 
buvo iš Delorjė. 

„Svaks, Brolau! 

Kriaušė brinoko* Atsimindarmi tavo pažadą, 2225 dedame vilėžų į tave. Renka- 
ės rytoj auštant Panteono aikštėje. Ateik į Suflo kavinę. Man reikia pasikalbėti 
su tavim brieš manifestaciją 

— O! Žinau aš tas jūsų manifestacijas. Labai ačiū. Aš turiu malonesnį 
pasimatymą. 

Dar buvo vienuolikta valanda, kai Frederikas kitą dieną išėjo iš 
namų. Jis norėjo mat užbėgt ten pažiūrėti, ar ko netrūksta; be to, nieka- 
dos nežinai, ji gali dėl kokios nors priežasties atvykti ir anksčiau. Išėjęs 
Tronšė gatve į Magdalenos aikštę, jis išgirdo už bažnyčios baisų klegesį; 
jis priėjo arčiau ir pamatė, kad kitame krašte aikštės būriuojasi žmonės, 
apsivilkę palaidinėmis, ir buržua. 

Mat manifestas, paskelbtas laikraščiuose, sušaukė tenai visus tuos, 
kurie buvo užsirašę dalyvauti reformistų pokylyje. Vyriausybė kone tuoj 
pat išlipdė skelbimus, draudžiančius šį susibūrimą. Dieną prieš tai, vaka- 
re, parlamentinė opozicija nusprendė manifestacijos nebedaryti, tačiau 
patriotai, nežinodami savo vadų nutarimo, susirinko į paskirtą vietą, O 
prie jų prisidėjo dar ir daugybė smalsuolių. Studentų delegacija išvykusi 
ką tik pas Odiloną Baro.** Ji esanti dabar jau užsienių reikalų ministeri- 
joje, ir niekas negalėjo pasakyti, ar pokylis bus, ar nebus, ar vyriausybė 
vykdys savo grasinimus, ar nevykdys, ar nacionaliniai gvardiečiai pasiro- 
dys, ar ne. Žmonės nirto ant deputatų ir ant valdžios. Minia vis augo ir 
augo. Staiga ore suskambėjo Marseležė. 


* Karalius Liudvikas Pilypas karikatūristų buvo piešiamas su kriaušės pavidalo 
galva. Posakis „kriaušė prinoko“, matyt, turėtų reikšti, jog jau atėjęs metas versti nuo 
sosto nekenčiamąjį karalių. 

** Odilonas Baro (Barro/, 1791-1873) — advokatas, liberalas, palaikė Liudviką Pi- 
lypą, paskui stojo už rinkimų reformą, 1848 m. reformistų pokylių pradininkas. Kurį 
laiką buvo prezidento Bonaparto vyriausybės premjeru. 

Tai artėjo studentų vora. Jie žingsniavo visi į koją, tvarkingai išsiri- 
kiavę gretomis po du, piktais veidais, atsiraitę rankoves, ir kartkartėmis 
šaukė visi kaip vienas: 

— Tegyvuoja reforma! Šalin Gizo! 

Eina, žinoma, jų tarpe ir Frederiko draugai. Pamatys ir, ko gera, nu- 
sitemps jį su savimi. Jis greit įsmuko į Arkados gatvę. 

Studentai, apėję dukart aplink Magdalenos bažnyčią, pasuko į San- 
tarvės aikštės pusę. Ji buvo pilna žmonių; susispaudusi minia atrodė iš 
tolo kaip koks tamsių javų liūliuojantis laukas. 

Tą pat akimirką kariuomenės dalinys išsirikiavo kautynėms į kairę 
nuo bažnyčios. 

Tačiau žmonės nesiskirstė. Norėdami greičiau visa tai baigti, civiliš- 
kai apsitaisę policininkai griebė už pakarpos maištingiausius neklauža- 
das ir šiurkščiai tampė juos į nuovadą. Frederikas tuo piktinosi, bet savo 
balso nekėlė, nes mat galėtų čiupti ir jį kartu su kitais, ir tada ponios 
Arnu jis jau nebesutiktų. 

Netrukus pasirodė ir municipalinės gvardijos šalmai. Gvardiečiai 
švaistėsi su nuogais kardais, tvodami plokščiąja puse kam pakliuvo. Vie- 
nas arklys parkrito, žmonės puolė jo kelti, bet, lig tik raitelis sėdo į balną, 
vėl visi išbėgiojo į šalis. 

Paskui viskas nutilo. Smulkus lietutis, sudrėkinęs asfaltą, liovėsi lijęs. 
Debesys traukėsi, tingiai šluojami vakarų vėjo. 

Frederikas pradėjo vaikščioti po Tronšė gatvę, dairydamasis į visas 
puses. 

Pagaliau laikrodžiai išmušė antrą valandą. 

„Al! Dabar tai jau tikrai! — tarė jis sau. — Ji išeina iš namų, ji jau ne- 
betoli“. Praslinko kokia minutė, „Per tiek laiko galėtų būti jau čia?“ Iki 
trečios valandos jis vis stengėsi save raminti. „Ne, ne, ji nesivėlina; tru- 
putį kantrybės!“ 

Ir, neturėdamas ko veikti, jis žiūrinėjo langus krautuvių, kurių čia 
buvo nedaug: vienas knygynas ir po vieną pakinktų ir gedulo reikmenų 
parduotuvę. Netrukus jis jau žinojo visas knygų antraštes, visas pakinktų 

rūšis ir visas medžiagas, tinkamas gedulo drabužiams. Pirkliai, matydami 
ji nuolat čia slankiojant, išsyk stebėjosi, paskui išsigando ir užsidarė. 

Matyt, jai bus kažkas sutrukdę laiku ateiti, ir ji, žinoma, pati kenčia 
dėl to. Bet koks bus džiaugsmas po valandėlės! Nes juk ji, aišku, ateis. 
„Juk ji gi man tvirtai prižadėjo!“ Tačiau baisus nerimas ėmė vis smarkiau 
ir smarkiau brautis jam į širdį. 

Nei iš šio, nei iš to jis užėjo į namus, kuriuose buvo pasamdęs butu- 
ką, tarsi ji galėtų būti ten. O gal kaip tik tą pačią akimirką ji suka į Tronšė 
gatvę. Jis greit išbėgo atgal. Nėra ir gatvėje. Ir jis vėl pradėjo brūžuoti 
šaligatvį. 

Jis apžiūrinėjo grindinio plyšius, stogvamzdžių žiotis, gatvės žibin- 
tus, namų numerius, užrašytus viršum durų. Mažiausias koks daiktelis 
darėsi jam laukimo bendrininku arba, tikriau, pašaipiu stebėtoju, o tai- 
syklingi namų fasadai atrodė neturį supratimo, ką reiškia pasigailėjimas. 
Jam šalo kojos. Jis leipo iš nusiminimo. Savų žingsnių stuksėjimas trankė 
jam smegenis. 

Kai pamatė, kad laikrodis rodo ketvirtą valandą, jis pajuto, jog jį ap- 
ima svaigulys ir siaubas! Jis stengėsi kartoti mintyse eilėraščius, ką nors 
skaičiuoti, sudėti kokį nors apsakymėlį. Nieko neišėjo! Ponios Arnu 
vaizdas nėjo iš galvos. Jam norėjosi bėgti sutikti jos. Bet nežinia, kuria 
gatve — gali su ja prasilenkti. 

Jis priėjo prie vieno krautuvės pasiuntinio, įbruko jam į delną penkis 
frankus ir pasakė, kad vyktų į Paradi gatvę pas Žaką Artnu ir paklaustų 
ten durininko, „ar ponia namie“. Paskui jis atsistojo Fermos ir Tronšė 
gatvių kampe taip, kad abi jos būtų prieš akis. Bulvaru slinko neaiškios 
žmonių masės. Kartais pavykdavo jam pamatyti ten kokį dragūno kuo- 
dą arba moterišką skrybėlę, ir jis smeigte smeigė akis, stengdamasis tą 
moterį įžiūrėti. Apiplyšęs vaikas, rodydamas švilpiką dėžutėje, paprašė 
jo su šypsena išmaldos. 

Žmogus su aksomine striuke grįžo atgal. „Durininkas nematė, kad ji 
būtų išėjusi“. Kas jai neleidžia išeiti? Jeigu sirgtų, tai būtų taip ir pasakę! 
O gal kas nors pas ją atėjo? Bet juk nieko nebūtų lengviau, kaip nepri- 
imti. Jis sudavė sau per kaktą. 

— O! Koks aš kvailas! Tai tas maištas sutrukdė! 

Tas toks paprastas paaiškinimas nuramdė jam širdį. Paskui staiga 
dingtelėjo: „Bet juk jos kvartale ramu“. 

Ir baisi abejonė perėjo jam per galvą. 

— O gal jinai ir nemano eiti? Gal pažadėjo tik norėdama nusikratyti 
manimi? Ne, ne! 

Aišku, kad jai bus sukliudęs atvykti koks nors nepaprastas atsitiki- 
mas — vienas iš tų nelemtų įvykių, kurie viską apverčia kojomis aukštyn. 
Bet tada juk būtų parašiusi. Ir jis nusiuntė viešbučio tarną į savo butą, į 
Riumforo gatvę, ar nėra jam ten atėję kokių laiškų. 

Jokių laiškų nebuvo. Tas jį kiek apramino. 

Jis būrė iš monetų, traukdamas jas kaip pakliuvo iš kišenės, iš pra- 
eivių veidų, iš arklių plauko; jei burtas lėmė ne tą, ko jis norėjo, tai jis 
stengėsi juo netikėti. Kai jau labai ėmė piktumas ant ponios Arnu, tai jis 
ją plūdo puse lūpų. Paskui užeidavo toks silpnumas, kad, rodos, ims ir 
apalps. Paskui viltis vėl staiga atgydavo. Ji dar ateisianti. Ji jau gal čia, už 
nugaros. Atsigręžia: nėra! Kartą, koks trisdešimt žingsnių nuo savęs, jis 
pamatė tokio pat ūgio moterį ir taip pat apsitaisiusią kaip ji. Jis pasivijo: 
ne, neji. Atėjo penkta valanda! Pusė šeštos! Sušvito dujų žibintai. Ponios 
Arnu nebuvo. 

Naktį prieš tai jinai sapnavo, tarytum jau ilgą laiką stovi Tronšė gat- 
vėje. Ji laukia ten kažko neaiškaus, bet svarbaus, ir, nežinodama kodėl, 
bijo, kad jos kas nepamatytų. Kažkoks prakeiktas šuniukas drasko jai 
kaip pasiutęs padurkus. Jis kimba ir kimba prie jos, vis smarkiau ir smar- 
kiau lodamas. Ponia Arnu atbudo. Šuns lojimas nesiliovė. Jinai įtempė 
ausis. Tai sūnaus kambaryje. Ji pasileido į jį basa. Pasirodė, kad tai ne 
šuniukas loja, o vaikas kosėja. Jo rankos degė, veidas buvo raudonas, 
balsas — kažkaip keistai užkimęs. Jis kvėpavo kaskart vis sunkiau. Jinai 
prasėdėjo visą naktį prie jo lovos, nenuleisdama nuo vaiko akių. 

Aštuntą valandą nacionalinės gvardijos būgnininkas atėjo pranešti 
ponui Arnu, kad jo laukią draugai. Jis greit apsitaisė ir išėjo, žadėdamas 
pirmiausia užsukti pakeliui pas poną Kolo, jų gydytoją. Nesulaukusi iki 
dešimtos pono Kolo, ponia Arnu išsiuntė pas jį kambarinę. Daktaras 

pasirodė išvažiavęs kažkur į kaimą, 0 jo jaunas pavaduotojas išėjęs su 
reikalais į miestą. 

Eženas laikė galvą nuleidęs ant apatinio pagalvio, jis raukė antakius 
ir pūtė šnerves; jo varganas veidelis išbalo labiau už paklodes; iš gerklės, 
traukiant kvapą, ėjo švilpimas; alsavimas darėsi vis trumpesnis, sausesnis 
ir kažkoks metalinis. Jo kosulys buvo nelyginant švokščiojimas tų negra- 
bių įtaisų, kuriais loja kartoniniai šuniukai. 

Ponią Arnu pagavo siaubas. Ji šoko prie skambučio, ėmė šauktis pa- 
galbos, rėkti: 

— Gydytoją! Gydytoją! 

Po dešimties minučių įėjo senas ponas su baltu kaklaraiščiu ir su 
gražiai apkirptomis žilomis žandenomis. Jis ilgai klausinėjo, kokie yra 
prisiglaudė galva prie nugaros ir parašė receptą. Šlykštu buvo žiūrėti, 
kaip ramiai tas žmogysta viską daro. Jis atsidavė mumija. Ją ėmė noras 
primušti jį. Jis pasakė, kad vakare dar kartą ateisiąs. 

Baisus kosulys pradėjo vėl netrukus kankinti vaiką. Kartkartėmis jis 
staiga pasikeldavo. Konvulsijos tampė jam krūtinės raumenis, o kai jis 
traukė į save orą, tai pilvas jam taip dubo, kaip dumba uždusus nuo ilgo 
bėgimo. Paskui jis vėl griūdavo aukštielninkas, užvertęs galvą ir plačiai 
pražiojęs burną. Be galo atsargiai ponia Arnu stengėsi sugirdyti jam vais- 
tus — ipekakvanos sirupą ir tam tikrą mikstūrą. Bet jis, vaitodamas silpnu 
balseliu, stūmė nuo savęs šaukštą. Jei vaikas norėjo ką pasakyti, tai atro- 
dė, kad jis tiesiog išpučia iš savęs žodžius. 

Kartkartėmis ji skaitė receptą, vis iš naujo. Įspėjimai, atspausdinti 
jo blanke, gąsdino ją; kad nebūtų vaistininkas, ko gera, apsirikęs! Nusi- 
manymas, kad ji niekuo negali padėti, stūmė ją į baisiausią neviltį. Atėjo 
pono Kolo praktikantas. 

Tai buvo kuklus, neseniai mokslą tebaigęs jaunuolis, jis neslėpė savo 
jaudulio. Iš pradžių, bijodamas suklysti, galvojo, ką čia jam dabar daryti, 
bet paskui ryžęsis prirašė dėti ledus. Praėjo nemažai laiko, kol jų surado. 
Paskui pūslė, į kurią jie buvo sudėti, sprogo. Teko keisti marškinius. Vi- 
sas tas varginimas įvarė vaikui dar baisesnį ligos priepuolį. 

Jis plėšė sau nuo kaklo marškinius, tarsi norėdamas išrauti kliūtį, 
trukdančią jam alsuoti; jis draskė nagais sieną, griebėsi už lovytės ap- 
dangalo, ieškodamas atramos taško orui įkvėpti. Veidelis pamėlo, ir kū- 
sklidinos išgąsčio į motiną. Jis kabinosi abiem rankutėmis jai už kaklo ir 
apimtas baimės laikėsi nepaleisdamas; O jinai, tramdydama ašaras, švel- 
niai kuštėjo: 

— Taip, taip, meiluti, angelėli, mano turte didžiausias! 

Paskui ligonis valandėlę nurimo. 

Ji sunešė jam žaislus — juokdarį, kolekciją vaizdelių, išdėliojo juos 
jam ant lovytės, norėdama bent kiek jį pralinksminti. Ji pamėgino net 
dainuoti jam. 

Ji užniūniavo tą pačią dainelę, su kuria kadaise čiūčiuodavo jį, vysty- 
dama pasiguldžiusi ant to paties suolelio su išsiuvinėtu viršumi. Bet per 
visą jo kūnelį perbėgo šiurpulys it banga, pagriebta vėjo; akys išsivertė; 
ji pamanė, kad jis jau miršta, ir nusigręžė, negalėdama žiūrėti. 

Po valandėlės ji susiėmė ir pažvelgė į jį. Jis dar buvo gyvas. Valandos 
slinko, sunkios, niūrios, nesibaigiančios, stumiančios į nusiminimą; ir jų 
minutes ji beskaičiavo tik pagal tos agonijos eigą. Krūtinės tampymas 
mėtė kūnelį aukštyn; galėjai pamanyti, kad kažkas stengiasi perlaužti jį; 
galų gale jis išvėmė kažkokį keistą daiktą, nelyginant pergamentinę tūtą. 
Kas tai galėtų būti? Jai pasirodė, kad tai jo paties vidurių dalis. Bet jis 
kvėpavo giliai ir lygiai. Tas pagerėjimo įspūdis išgąsdino ją labiau už vis- 
ką; ji stovėjo it iš akmens iškalta, nuleidusi rankas ir įsmeigusi akis į vieną 
tašką, kai įėjo ponas Kolo. Vaikas, pasak jo, buvo išgelbėtas. 

Jinai iš pradžių nepermanė, ką jis pasakė, ir paprašė, kad pakartotų. 
Gal jis tik nori ją paguosti, kaip kad yra įpratę daryti gydytojai? Dakta- 
ras išėjo visai ramus. Tada ją apėmė toks jausmas, tarsi virvės, kuriomis 
buvo suveržta jos širdis, būtų staiga atsileidusios. 

— Išgelbėtas! Nejaugi tai galimas daiktas! 

Mintis apie Frederiką, ryški 17 nenumaldoma, išniro staiga iš užmir- 
šimo. Tai apvaizdos įspėjimas jai. Mat Viešpats, būdamas gailestingas, 
nepanorėjęs dar galutinai nubausti jos! Tačiau kokiomis nelaimėmis 

tektų jai ateityje išpirkti savo nuodėmę, jei ji vis dėlto neatsisakytų tos 
meilės. Žmonės, be abejo, dėl motinos užgauliotų sūnų; ir jis iškilo jai 
prieš akis kaip suaugęs jaunuolis; jis šaukia dvikovon savo įžeidėją ir štai 
guli sužeistas ir leisgyvis ant neštuvų. Ji prišoko prie kėdutės, atsiklaupė 
ir, pakėlusi mintis į dangų, pradėjo karštai melstis, aukodama Dievui iš 
visos širdies tą pirmą savo aistrą, tą vienintelę savo silpnybę. 

Frederikas parėjo namo. Jis atsisėdo į fotelį ir jautėsi toks sunioko- 
tas, kad nebeturėjo jėgų nė keikti jos. Jį suėmė kažkas panašaus į miegą, 
ir pro užgulusį slogutį jis girdėjo, kaip lyja lietus, manydamasis vis dar 
tebestovįs ant šaligatvio. 

Rytojaus dieną, išgerdamas pažeminimo taurę iki dugno, jis vėl nu- 
siuntė žmogų pas ponią Arnu. 

Ar tas žmogus nebuvo pas ją nė nuėjęs, ar ji turėjo tiek daug ką Fre- 
derikui pasakyti, kad trumpai to padaryti negalėjo, bet atsakymas, kurį jis 
parnešė, nieku nesiskyrė nuo vakarykščio. Tai jau buvo per daug! Savi- 
meilė pakėlė maištą; jis įsiuto. Jis prisiekė sau, kad daugiau nepasižiūrės 
nė į tą pusę ir, it viesulo nurautas lapas, jo meilė išnyko. Jam pasidarė 
iš karto lengviau, jis pajuto stoišką džiaugsmą, o paskui — norą ką nors 
smarkiai veikti; ir jis išėjo iš namų pasitrankyti po gatves. 

Priemiesčių gyventojai vaikščiojo apsiginklavę — vieni šautuvais, kiti 
senais kardais; kai kurie buvo užsimaukšlinę raudonas kepuraites; žmo- 
nės dainavo Marseliesę arba Žirondiečių giesmę. * Kartkartėmis koks nacio- 
nalinis gvardietis praskubėdavo į savo meriją. Kažkur toli aidėjo būgnai. 
Prie Šventojo Martyno vartų vyko mūšis. Ore jautei kažką linksma, drą- 
saus ir karinga. Frederikas žengė vis toliau. Didelio miesto sujudimas 
pralinksmino jį. 

Eidamas pro Fraskatį, jis pamatė Maršalės langus; pasiutiška min- 
tis šovė jam į galvą, jaunatvė panūdo atsiimti savo. Jis perėjo į kitą 
bulvaro pusę. 


* Patriotinė daina iš Aleksandro Diuma (tėvo) ir Ogiusto Makė dramos „Rau- 
donųjų rūmų kavalierius“, kuriai muziką parašė dirigentas ir kompozitorius Varnė. Iš 
teatro toji daina pateko į mases ir 1848 m., barikadų poetų pritaikyta įvykiams, turėjo 
itin didelį pasisekimą. 

Kiemsargis darė kiemo vartus, o kambarinė Delfina rašė ant jų angli- 
mi: „Ginklai atiduoti“. Pamačiusi Frederiką, ji karštai tarė jam: 

— A! Ponia neranda sau vietos! Jinai išvarė šį rytą tarną, kad ją įžeidė. 
Ji mano, kad visur prasidės plėšimai. Ji keipsta iš baimės. O dar, kaip 
tyčia, ponas išvažiavęs! 

— Koks ponas? 

— Kunigaikštis. 

Frederikas įėjo į buduarą. Pasirodė Maršalė, visa išsigandusi. Ji buvo 
su vienu pavilkiniu ir su palaidais plaukais. 

— O! Ačiu! Tu atėjai manęs gelbėti! Tai jau antras sykis! Ir tu niekad 
nieko už tai nereikalauji! 

— Tūkstanų kartų prašau atleisti! — tarė Frederikas, apkabindamas ją 
abiem rankomis per liemenį. 

— Ką darai? Ką tu darai? — sumurmėjo Maršalė, kurią Frederiko pa- 
sielgimas ir nustebino, ir nudžiugino. 

Jis atsakė: 

— Tokia mada, darau reformą. 

Ji leidosi paverčiama ant kanapos ir, jo bučiuojama, nesiliovė juokusis. 

Visą popietę jie žiūrėjo pro langą į žmonių sujudimą gatvėje. Paskui 
jis nusivedė ją pietų į I77s brolius brovansieius. Pietūs užtruko ilgai ir buvo 
puikus. Juodu ėjo atgal pėsti, nes vežikų nesimatė. 

Paryžius, išgirdęs, kad sudaryta nauja vyriausybė, visai pasikeitė. 
Žmonės džiaugėsi, vaikštinėjo gatvėmis, o šviestuvai, pastatyti visuose 
namų aukštuose, taip nušvietė miestą, kad jis atrodė kaip dieną. Karei- 
viai grįžo iš lėto į kareivines, nusikamavę ir nesmagūs. Žmonės sveikino 
juos šaukdami: „Valio kariuomenė!“ Jie ėjo savo keliu, nieko neatsa- 
kydami. Su nacionaline gvardija buvo kitaip; jos karininkai, paraudę iš 
entuziazmo, purtė iškėlę kardus, kliegė „Valio reforma!“ Kiekvieną kar- 
tą, išgirdę tą žodį, abu susimylėjėliai smagiai šypsojosi. Frederikas krėtė 
juokus, buvo baisiai linksmas. 

Diufo gatve jie išėjo į bulvarus. Venecijos žibintai, pakabinti ant 
namų fasadų, atrodė kaip ugninės girliandos. Neaiški žmonių masė 
knibždėjo apačioje; jos tamsiame fone sublyksėdavo kartais durtuvai. 

Aplinkui ūžė, klegėjo. Spūstis buvo tokia, kad prasisprausti tiesiai per 
minią nė nemėgink; ir jie pasuko jau į Komarten gatvę, kai staiga iš už- 
pakalio pasigirdo baisus traškėjimas; atrodė, it kas plėštų didžiulį šilkinį 
audinį. Tai šaudė Kapucinų bulvare. 

— A! Pyškina buržua, — tarė ramiai Frederikas. 

Mat gyvenime pasitaiko tokių valandų, kada mažiausiai žiaurūs žmo- 
nės tiek yra nutolę nuo kitų likimo, jog gali ramia širdimi matyti, kaip 
žūva visa žmonija. 

Maršalė, įkibusi jam į ranką, kaleno dantimis. Ji pareiškė, kad nebe- 
galėsianti nė dvidešimties žingsnių paeiti. Tada jisai, rafinuotos neapy- 
kantos pagautas, nusivedė ją į Tronšė gatvę, į tą butą, kurį buvo parengęs 
kitai; šitaip darydamas, jis norėjo galutinai suniekinti savo sieloje ponią 
Arnu. 

Gėlės dar nebuvo nuvytusios. Gipiūras dengė lovą. Jis ištraukė iš 
spintos šlepetėles. Rozanetei labai patiko toks meilus rūpestingumas. 

Apie pirmą valandą jinai atbudo nuo tolimo dundesio ir pamatė, kad 
jis kūkčioja, įsikniaubęs į pagalvį. 

— Kas tau yra, meiluti? 

— Tai nuo laimės gausumo, — atsakė Frederikas. — Aš taip jau seniai 
geidžiau tavęs. 

M4 
“—— trenksmas staiga prikėlė Frederiką iš miego, ir jis, nepai- 


sydamas Rozanetės atkalbinėjimų, užsispyrė eit pasižiūrėt, kas 
darosi. Išėjęs pasuko į Eliziejaus laukus, kaip tik į tą pusę, kur poškėjo 
šūviai. Šventojo Honorato gatvės kampe jis sutiko vyrus, apsivilkusius 
palaidinėmis, šie šaukė: 

— Ne ten! Ne ten! Į Pale Ruajalį! 

Frederikas nusekė paskui juos. Dangun žengimo bažnyčios gele- 
žiniai vartai buvo jau išlaužti. Paėjęs toliau, jis pamatė vidury gatvės 
tris tašytus akmenis; tai buvo, matyt, pradžia barikados; aplinkui gu- 
lėjo butelių šukės ir vielos gumulai — jie turėjo sunkinti kavalerijai ke- 
lią, Frederikui besidairant, aukštas išblyškęs jaunuolis išniro staiga iš 
skersgatvio; juodi plaukai plevėsavo jam ant pečių, aptemptų marški- 
niais, primenančiais triko; jie buvo išmarginti spalvotais žirniukais. Jis 
laikė rankose ilgą kareivišką šautuvą, apsiavęs buvo šlepetėmis, bėgo 
pirštų galais su tigro vikrumu ir atrodė kaip nakviša. Kartkartėmis 
aidėjo sprogimai. 

Dieną prieš tai, vakare, gatvėmis pravažiavo vežimas su penkiais 
lavonais; tai buvo dalis tų žmonių, kurie žuvo Kapucinų bulvare; liau- 
dies nuotaikos nuo to reginio pasikeitė, ir kol Tiuilri rūmuose adjutan- 

tai keitė vieni kitus, kol ponas Molė,* sudarantis naują kabinetą, buvo 
kažkur užtrukęs, o ponas Tjeras tuo tarpu mėgino sudaryti kitą, kol 
karalius kibo prie visokių smulkmenų ir abejojo, kol paskui paskyrė 
Biužo** vyriausiuoju vadu ir vis tiek neleido jam veikti, sukilimo jėgos, 
it vienos kieno rankos diriguojamos, milžiniškai išaugo. Audringos 
iškalbos vyrai drožė gatvių sankryžose prakalbas miniai; kiti, įlipę į 
bažnyčių bokštus, skambino iš visų jėgų varpais; kiti vėl liejo kulkas, 
darė šovinius; bulvarų medžiai, viešosios išvietės, suolai, vartai, žibintų 
stulpai — viskas buvo išplėšta ir sugriauta; rytą Paryžius atbudo prista- 
tytas barikadų. Pasipriešinimas truko neilgai, visur tuoj tarpininkavo 
nacionalinė gvardija, ir jau aštuntą valandą liaudis geruoju ar piktuoju 
turėjo užėmusi penkias kareivines, kone visas merijas, patikimiausius 
strateginius punktus. Monarchija pati, be sukrėtimų, bežiūrint kriko 
ir nyko, ir sukilėliai puolė dabar Šato d'O postą, norėdami išlaisvinti 
penkiasdešimt kalinių, bet jų ten nebebuvo. 

Frederikas, pasiekęs aikštę, norom nenorom turėjo sustoti. Mat aikš- 
tėje buvo pilna ginkluotų žmonių. Kariuomenė laikė užėmusį Šventojo 
Tomo ir Fromanto gatves. Didžiulė barikada užtvėrė Valua gatvę. Dū- 
mai, liūliavę viršum barikados, prasiskleidė; jos gūbriu prabėgo, smarkiai 
mostaguodami, vyrai, kurie tuoj pat dingo; paskui vėl prasidėjo šaudy- 
mas. Postas atsišaudė, nors žmonių viduje visai nesimatė; jo langai, sau- 
gomi ąžuolinių langinių, turėjo šaudymo angas, ir visas tas dviejų aukštų 
pastatas su abiem atšlainiais, su vandens rezervuaru pirmame aukšte ir 
su nedidelėmis durimis per vidurį pradėjo marguoti baltomis kulkų iš- 
graužtomis dėmėmis. Jo trijų pakopų peronas buvo tuščias. 


* Lui Matjė Molė (Mol, 1781-1855), grafas — politinis veikėjas, grafo titulą gavęs 
iš Napoleono I; Liudviko XVIII laikais, būdamas Perų rūmų nariu, pasisakė už mar- 
šalo Nėjo nubaudimą mirtimi. Po 1830 m. tarnavo Liudvikui Pilypui; kurį laiką buvo 
jo ministrų tarybos pirmininku. Po 1848 m. — kraštutinis dešinysis, vadovavo monar- 
chinei koalicijai. 

** Tomas Roberas Biužo de la Pikoneri (Bougeaud,1784—1849) — Prancūzijos miar- 
šalas. 1848 m. buvo kariuomenės vadu Paryžiuje ir gynė Liudviko Pilypo monarchiją, 
bet, jai žlugus, perėjo į Respublikos pusę. 

Šalia Frederiko stovėjo vyras su graikiška kepuraite, su triko striuke, 
sujuosta šovininiu diržu. Jis ginčijosi su moterimi, apsiklėtusia pusšilki- 
ne skarele. Jinai vadino jį: 

— Einam namo! Einam, einam! 

— Atstok nuo manęs! — spyrėsi vyras. — Gali ir viena pasargauti prie 
durų. Pilieti, pasakykit, ar ne teisingai aš darau? Aš savo pareigą atlik- 
davau visada: ir tūkstantis aštuoni šimtai trisdešimtaisiais, ir trisdešimt 
antraisiais, ir trisdešimt ketvirtaisiais, ir trisdešimt devintaisiais metais! 
Šiandien vėl mušasi! Turiu muštis ir aš! Eik, eik sau! 

Ir sargienė leidosi galų gale perkalbama, juo labiau kad jos žmo- 
gui pritarė dar ir šalimais stovėjęs nacionalinis gvardietis, toks keturių 
dešimčių metų vyras, kurio gerutį veidą puošė šviesi, po kaklu palikta 
barzda. Kalbėdamas su Frederiku, jis užtaisinėjo savo ginklą ir tolydžio 
šaudė; jam buvo, matyt, taip pat ramu sukilimo pozicijose, kaip daržinin- 
kui triūsiant savo darže. Jaunas vaikinas su pakuline prikyšte gretinosi 
prie jo, prašydamas šovinių; mat jam norėjosi išmėginti savo šautuvą, 
tokį gražų medžioklinį karabiną, gautą, anot jo, „iš vieno pono“. 

— Pasiimk man nuo nugaros, — tarė buržua, — ir išnyk, nes kitaip 
nudobs! 

Būgnai mušė atakos signalą. Pasigirdo spiegią balsai ir pergalės šūks- 
niai. Nesiliaujantis verpetas lingavo minią. Frederikas, pakliuvęs į spūstį, 
negalėjo pajudėti nei pirmyn, nei atgal; jis betgi baisiai žavėjosi tuo, ką 
matė, ir buvo labai patenkintas. Tie, kurie sužeisti griuvo, ir kiti, kurie 
gulėjo jau nebegyvi, neatrodė jam, kad būtų tikrai sužeisti arba tikrai 
negyvi. Jam atrodė, it visa tai būtų teatras. 

Minioje, viršum žmonių galvų, pasirodė kažkoks senis su juodu fra- 
ku, raitas ant balto arklio, pabalnoto aksominiu balnu. Vienoje rankoje 
jis laikė žalią šakelę, kitoje — kažkokį lakštą ir be paliovos kratė abu tuos 
daiktus. Pagaliau, netekęs vilties rėžti kalbą, jis pasitraukė. 

Kariuomenės dalinys taip pat pasitraukė, ir ginti posto pasiliko vie- 
na tik municipalinė gvardija. Būrys drąsuolių šoko imti perono; jie visi 
sukrito pašauti, atbėgo kiti; gaudė durys, daužomos geležinių strypų; 
municipalinė gvardija nenorėjo pasiduoti. Bet prie sienų jau stūmė ka- 

rietą, prikimštą šieno, šis padegtas liepsnojo it koks milžiniškas deglas. 
Kiti nubėgę atnešė greit žabų kūlelių, šiaudų, statinėlę spirito. Ugnis lai- 
žė sienų akmenis; trobesys pradėjo rūkti iš visų pusių kaip koks sieros 
krateris; platūs liepsnos liežuviai, šaižiai šniokšdami, apėmė stogą ir tera- 
są. Antras Pale Ruajalio aukštas primarmėjo nacionalinių gvardiečių. Iš 
visų aikštės langų šaudė; kulkos zvimbė; vanduo, pasruvęs iš pramušto 
rezervuaro, maišėsi su krauju; aplinkui telkšojo kruvini klanai, kojos sly- 
do purve, patekusios ant drabužių ir ginklų; Frederikas pajuto užmynęs 
kažką minkštą; tai buvo seržanto, kniūpsančio griovyje su pilka miline, 
ranka. Vis daugiau ir daugiau žmonių grūdosi į priekį, stumdami kovo- 
tojus prieš postą. Šaudymas smarkėjo. Vyno parduotuvės buvo atdaros; 
žmonės ėjo į jas parūkyti pypkės, išgerti puoduko alaus, paskui vėl kovė- 
si. Staugė pasimetęs šuo. Žmonėms buvo iš to juoko. 

Frederikas susverdėjo; tai vyras, peršautas per strėnas, užgriuvo 
gargdamas jam ant peties. „Kulka, pataikiusi į tą žmogų, buvo galbūt 
skirta man“, — dingtelėjo Frederikui, ir jis puolė įsiutęs pirmyn; tačiau 
vienas nacionalinis gvardietis sulaikė, jį: 

— Baigta! Nesiskubinkit! Karalius jau pabėgo! O jei netikit, tai eikit 
ir pasižiūrėkit! 

Tie žodžiai apmaldė Frederiko pyktį. Karuselės aikštė buvo pažiū- 
rėti rami. Nanto rūmai tebestūksojo ten vieniši, o namai, dunksantys 
už jų, Luvro kupolas, iškilęs priešakyje, ilga medinė galerija dešinėje ir 
dykas žemės plotas, plytintis savo banguotu paviršiumi iki barakų, skir- 
tų smulkiajai prekybai, — visi atrodė paskendę oro pilkumoje; tolimas 
ūžesys liejosi su rūku; Tiuilri fasadas, nupliekstas kitame aikštės kraš- 
te ryškios šviesos, krintančios iš debesų properšos, baltavo visais savo 
langais. Prie Triumfo arkos gulėjo negyvas arklys. Už tvoros nedideliais 
būreliais stoviniavo žmonės nedideliais būreliais ir šnekučiavosi tarpusa- 
vyje. Karaliaus rūmų durys buvo atlapos; tarnai, stovėdami prieangyje, 
leido visiems, kas norėjo, eiti į vidų. 

Mažoje apatinio aukšto salėje buvo paduota kava su pienu. Kai kurie 
iš smalsuolių atsisėdo juokaudami prie jos; visi kiti stoviniavo, jų tarpe 
buvo vienas vežikas. Jis pagriebė abiem rankomis vazelę su smulkiu cu- 

krumi, apsidairė baimingai aplinkui ir pradėjo, įkišęs nosį, žėbėti jį tiesiai 
iš indo. Apačioje, prie didžiųjų laiptų, kažkoks žmogus rašė savo pavar- 
dę į knygą. Frederikas pažino jį iš nugaros. 

— Al Jusonė! 

— Tas pats, — atsakė bohemos žmogus. — Atėjau pas karalių į svečius. 
Neblogas farsas, a? 

— Lipkim į viršų! 

Ir jie pakilo laiptais į Maršalų salę. Tų garsenybių portretai, išskyrus 
Biužo atvaizdą, kuriam kažkas pradūrė pilvą, buvo visi nepaliesti. Jie 
stovėjo, pasirėmę ant kardų, su patrankomis už nugaros, rūstūs, ir jų 
karingos pozos visai nesiderino su esamomis aplinkybėmis. Didžiulis 
laikrodis rodė dvidešimt minučių po pirmos. 

Staiga suskambėjo Marseletė. Jusonė ir Frederikas pasilenkė ant tu- 
rėklų. Apačioje buvo minia žmonių. Ji siūbtelėjo laiptais į viršų; vienu 
sūkuringu srautu tvino vienplaukės galvos, šalmai, raudonos kepuraitės, 
durtuvai ir pečiai, ji pratisai maurodama veržėsi aukštyn taip audringai 
ir taip nesulaikomai, kad pasidarė nebeįmanoma atskirti toje kylančioje 
ir knibždančioje masėje atskirą kurį žmogų; buvo nelyginant upė, kada 
jūra, patvinusi per lygiadienį, gena jos vandenis atgal. Viršuje minia pa- 
sklido, ir daina nuščiuvo. 

Dabar girdėjai tik, kaip kaukši apavas ir kaip viauksi žmonių balsai. 
Nepikta minia tenkinosi tuo, kad viską tik apžiūrinėjo. Bet kartkartėmis, 
žiūrėk, kieno alkūnė išmuša nebeišsitekdama langą arba kokia nors vaza 
ar statulėlė krenta nuo atbrailos ant žemės. Mediniai sienų apmušimai 
spaudžiami treška. Visų veidai raudoni, prakaitas varva dideliais lašais. 
Jusonė pastebėjo: 

— Didvyriai, bet kvepia ne kažin kaip! 

— Na ir piktas gi jūsų liežuvis, — atsiliepė Frederikas. 

Ir norom nenorom, kartu su minia, jie atsidūrė didelėje salėje, kur 
palubėje buvo matyti raudonas aksominis baldakimas. Po juo juodbarz- 
dis proletaras su atlapais marškiniais sėdėjo soste; jis atrodė linksmas ir 
paikas kaip porcelianinis stabukas. Kiti taip pat kopė į pakylą, norėdami 
pasėdėti jo vietoje. 

— Koks mitas! — tarė Jusonė. — Štai, va — suvereninė liaudis! 

Keli vyrai iškėlė fotelį viršum galvų, ir jis nusiyrė linguodamas 
per salę. 

— Po velnių! Kaip jis krypuoja! Valstybės laivą supa audringa jūra! 
Tikras kankanas! Tikras kankanas! 

Vyrai nulingavo jį prie lango ir, visiems švilpiant, išmetė lauk. 

— Vargšas senis! — tarė Jusonė, žiūrėdamas, kaip jis krenta. 

Sode sostą tuoj pagriebė kiti žmonės, nusprendę nešti jį į Bastiliją ir 
ten sudeginti. 

Likusieji šėlo iš džiaugsmo; galėjai pamanyti, kad toje vietoje, kur 
buvo sostas, jie išvydo begalinės laimės ateitį; ir liaudis ne tiek iš kerš- 
to, kiek iš noro parodyti, kad dabar yra jos valia, daužė, laužė, dras- 
kė — veidrodžius, uždangas, sietynus, žvakides, stalus, kėdes, taburetes 
ir kitus baldus, nepraleisdama nei piešimo albumų, nei siuvinėjimo 
pintinėlių. Kadangi nugalėjome, kodėl nepasilinksminus! Padugnės 
apsikarstė mezginiais ir skaromis tyčiodamiesi iš tų, kurios jąsias ne- 
šiojo. Palaidinių rankovės apsivyniojo auksiniais kutais, kalvių galvos 
pasipuošė skrybėlėmis su stručio plunksnomis, prostitutės apsijuosė 
Garbės legiono kaspinais. Kiekvienas darė, ką norėjo: vieni šoko, kiti 
gėrė. Karalienės kambaryje kažkokia moteris tepė sau pomada plau- 
kus; už sienelės du mėgėjai lošė kortomis; Jusonė parodė Frederikui 
žmogų, kuris, užsigulęs alkūnėmis ant balkono turėklų, rūkė savo pyp- 
kutę; o šėlimas vis augo, žvangant daužomam porcelianui ir krištolo 
gabalams, šie krisdami skambėjo kaip armonika. 

Paskiau dūkas ėmė darytis piktesnis. Atsirado žmonių, kurie, nešvan- 
kaus smalsumo apimti, rausėsi po visus užkaborius, pakampius, stalines. 
Katorgininkai kišo savo rankas į princesių patalus, vartėsi atsigulę juose, 
bent tuo atsigriebdami už tai, kad negavo išniekinti jų pačių. Kiti, iš pa- 
žiūros dar baisesni, trainiojosi tylėdami ir tykojo, ką kur pavogti; tačiau 
visur buvo per daug žmonių. Pažiūrėjęs pro durų angas į kambarius, 
matei tarp paauksavimų tik tamsią liaudies masę, viršum kurios plaukio- 
jo debesys dulkių. Visų krūtinės sunkiai alsavo; darėsi vis tvankiau, abu 
draugai, bijodami uždusti, išėjo. 

Prieškambaryje kažkokia kekšė stovėjo kaip nudiegta ant krūvos su- 
verstų drabužių, vaizduodama Laisvės statulą; su išpūstomis akimis ji 
atrodė išgąstingai. 

Išėję iš karaliaus rūmų, juodu nespėjo pažengti nė trijų žingsnių, O 
jau priešais pasirodė būrys municipalinių gvardiečių, apsivilkusių mili- 
nėmis, jie, nusiėmę kepures ir atidengę pliktelėjusius pakaušius, žemai 
žemai nusilenkė liaudžiai. Nuskurę nugalėtojai, pamatę, kad jiems reiš- 
kiama tokia pagarba, pasipūtė. Jusonė su Frederiku nuo to taip pat pa- 
juto šiokį tokį smagumą. 

Didelis dvasios pakilimas apėmė juos. Jie sugrįžo į Palė Ruajalį. Prie- 
šais Fromanto gatvę kareivių lavonai tysojo suguldyti ant šiaudų. Abu 
draugai šaltai praėjo pro juos, pajutę net pasididžiavimą, kad taip gerai 
susivaldo, matydami tokį reginį. 

Pale Ruajalis buvo pilnas žmonių. Vidiniame kieme liepsnojo septyni 
laužai. Pro langus krito fortepijonai, komodos, laikrodžiai. Ugniagesių 
švirkšliai švirkštė vandenį iki stogų. Padaužos stengėsi perpjauti kardais 
jų žarnas. Frederikas paakino vieną Politechnikos mokyklos kariūną, kad 
juos sudraustų. Bet kariūnas nesuprato, ko iš jo norima; jis ir atrodė toks 
kvaišelis. Aplinkui, abiejose galerijose, minia, užėmusi rūsius, šlykščiai 
girtuokliavo. Vynas liejosi upeliais, telkšojo po kojomis; valkatos gėrė jį 
iš butelių šukių ir rėkavo sverdėdami. 

— Einam iš čia, — tarė Jusonė, — gana man tos liaudies! 

Orleanų galerija buvo visa pritiesta čiužinių, ant kurių gulėjo su- 
žeistieji, vietoje antklodžių apklostyti purpurinėmis užuolaidomis, ir to 
kvartalo miesčionėlės nešė jiems sultinio ir skalbinių. 

— Nesakyk! — atsiliepė Frederikas. — Man liaudis vis tiek yra prakilni. 

Didysis vestibiulis virte virė nuo prisigrūdusių įsiutusių žmonių, ku- 
rie veržėsi į viršutinius aukštus baigti naikinti, kas dar galėjo būti likę; 
nacionaliniai gvardiečiai, sustoję laiptuose, stengėsi jų neleisti. Narsiau- 
siai veikė toks šaulys suveltais plaukais, be kepurės; jo aprangos šikšnos 
buvo jau visos sutraukytos. Marškiniai pūpsojo jam išlindę tarp kelnių 
ir švarko; jis, kartu su kitais, patrakusiai priešinosi. Jusonė, turėdamas 
geras akis, pažino iš tolo, kad tai Arnu. 

Paskui, norėdami laisviau atsipūsti, jie nuėjo į Tiuilri sodą. Jie atsisė- 
do ant suolo; kelias minutes jie sėdėjo ten užsimerkę ir tokie apduję, kad 
visai negalėjo šnekėti. Aplinkui žmonės kalbino susitikdami vieni kitus. 
Orleano kunigaikštienė* buvo paskirta regente; viskas baigta, ir visi jautė 
tą malonumą, kuris apima žmogų, kai koks sunkumas greit išsisprendžia; 
tą akimirką visuose karaliaus rūmų mansardų languose pasirodė tarnai, 
kurie, nusivilkę savo livrėjas, draskė jas ir metė į sodą, taip pareikšdami, 
kad atsižada karaliaus. Liaudis nušvilpė juos. Jie pasišalino. 

Frederiko ir Jusonė dėmesį patraukė aukštas šaunus vyrukas, užsi- 
metęs šautuvą ant peties, vikriai vaikščiojantis tarp medžių, jo raudoną 
striukę juosė šovinių diržas; iš po kepurės baltavo kakta, aptvarstyta 
nosine. Jis pasuko galvą. Tai buvo Diusardjė, jis puolė jiems į glėbį, 
sakydamas: 

— Ak, kokia laimė, mieli draugužiai! 

Iš džiaugsmo ir nuovargio jis neįstengė nieko daugiau pasakyti. 

Jau dvi paros, kai jis visą laiką ant kojų. Jis statęs barikadas Lotynų 
kvartale, mušęsis Rambiuto gatvėje, išgelbėjęs tris dragūnus, įžengęs į 
Tiuilri sa Diunuajė vora,** lėkęs į parlamentą, o paskui į rotušę. 

— Aš kaip tik iš ten! Viskas puiku! Liaudis laimi! Darbininkai bučiuo- 
jasi su buržua! Ak! Jei jūs žinotumėt, ką aš mačiau! Kokie stebuklingi 
žmonės! Kaip visa tai gražu! 

Ir nė nepastebėjęs, kad jie be ginklų, jisai pridūrė: 

— Aš taip ir maniau, kad jus čia užtiksiu. Buvo sunkių akimirkų, 
bet nieko! 

Lašas kraujo riedėjo jam per skruostą ir, draugams paklausus, kas 
yra, jis atsakė: 

— E! Nieko! Durtuvas įdrėskė truputį! 


* Orleano kunigaikštienė (1814—1852) — Liudviko Pilypo vyresniojo sūnaus, mirusio 
1842 m., žmona, Paryžiaus grafo motina. 1848 m. mėgino paskelbti savo sūnų kara- 
liumi, o save — regente. 

** Diunuajė (Dxmo0ye7) — nacionalinės gvardijos kapitonas, vadovavęs pirmajai suki- 
lėlių vorai, įsibrovusiai 1848 m. vasario 24 d. į Tiuilri rūmų kiemą. Jis užrašė ant sosto: 
„Paryžiaus liaudis — visai Europai. Laisvė, Lygybė, Brolybė““. 

— Reikėtų vis dėlto sutvarstyti. 

— Dar ko! Aš stiprus! Didelio čia daikto! Juk paskelbta respublika! 
Dabar būsime laimingi. Žurnalistai, kurie ką tik prie manęs kalbėjosi, 
sakė, kad dabar išvaduosią ir Lenkiją, ir Italiją! Daugiau karalių ne- 
bebus! Suprantat, ką tai reiškia! Visas pasaulis laisvas! Visas pasaulis 
laisvas! 

Ir, apsižvalgęs akipločiu, jis ištiesė pergalingai rankas į dangų. Bet 
ilga vyrų kirbinė nubėgo terasa, palei pat vandenį. 

— A! Kad tave vilkai! Būčiau ir užmiršęs. Juk fortai užimti. Turiu 
skubėti ten! Sudiev! 

Jis dar atsigręžė ir, pakratęs šautuvą, sušuko: 

— Tegyvuoja respublika! 

Iš karaliaus rūmų dūmtraukių iškilo baisūs mutulai juodų dūmų su 
žiežirbomis. Varpų gausmas panėšėjo iš tolo į kažkokį išgąstingą blio- 
vimą. Iš visų pusių nugalėtojai šaudė. Frederikas, kad ir nebūdamas 
karingas, pajuto, kaip jo gyslose užvirė senas galų kraujas. Energingos 
minios magnetizmu užsikrėtė ir jis. Jis su pasigėrėjimu traukė į save tą 
audringą orą, sukvipusį paraku; kartu jis drebėjo nuo begalinės meilės 
antplūdžio, nuo kažkokio aukščiausio ir visą pasaulį apimančio jausmo 
susikaupimo — galėjai pamanyti, kad visos žmonijos širdis ėmė plakti 
jo krūtinėje. 

Jusonė tarė žiovaudamas: 

— Gal jau butų metas eiti pranešti viską žmonėms! 

Frederikas nuėjo kartu su Jusonė į jo laikraščio kontorą, ši buvo 
Biržos aikštėje; jis sumanė parašyti ten Trua miesto laikraščiui kores- 
pondenciją apie įvykius; tvarinys išėjo lyriško stiliaus — tikras literatūros 
kūrinėlis; jis parašė po juo savo pavardę. Paskui jie nuėjo abudu pietauti 
Į vieną restoranėlį. Jusonė atrodė susimąstęs: revoliucija savo ekscentriš- 
kumu pralenkė jį patį. 

Kai išgėrę kavą jie nuvyko į rotušę sužinoti naujienų, tai jo įgimtas 
polinkis į išdaigas vėl jau buvo atgijęs. Jis karstėsi po barikadas kaip 
kalnų ožys po uolas, ir į sargybinių pastabas atsakinėjo patriotiškai su- 
regztais juokais. 

Jie girdėjo, kaip prie deglų šviesos buvo paskelbta, jog sudaryta laiki- 
noji vyriausybė. Galiausiai vidurnaktį Frederikas, taip nuvargęs, kad vos 
bepavilko kojas, grįžo namo. 

— Na, — tarė jis savo tarnui, atėjusiam padėti jam nusirengti, — ar tu 
patenkintas? 

— "Taip, žinoma, pone! Tik aš nemėgstu, kai liaudis ima kariškai 
vaikščioti. 


Rytojaus dieną, nubudęs rytą, Frederikas atsiminė Delorjė. Jis nubė- 
go pas jį. Advokatą rado tik ką išvažiavusį į provinciją: jis buvo paskirtas 
ten komisaru*. Mat dieną prieš tai jis vakare prisimušė prie Ledriu Ro- 
leno** ir, kalbėdamas aukštųjų mokyklų vardu, tol nedavė jam ramybės, 
kol išplėšė iš jo sau vietą — misiją. Jis žadėjęs, beje, — sakė durininkas, — 
atsiųsti kitą savaitę savo adresą. 

Paskui Frederikas nuėjo aplankyti Maršalės. Jinai sutiko jį susiraukusi, 
nes buvo pikta, kad jis paliko ją vieną. Bet Frederikui užtūkrinus, kad taika 
yra jau grįžusi, jos širdis atsileido. Dabar viskas vėl ramu, ir nesą jokio 
pagrindo ko nors bijotis; jis ją pabučiavo ir ji pasisakė už respubliką, kaip 
tai jau buvo padaręs jo ekscelencija Paryžiaus arkivyskupas ir kaip tai su 
nuostabiu uolumu ir greitumu buvo bedarą aukštieji pareigūnai. Valstybės 
Taryba, Institutas, Prancūzijos maršalai, Šangarnjė, ponas de Falu,*** visi 
bonapartininkai, visi legitimistai ir gerokas skaičius orleanininkų. 

Monarchija sužlugo taip greit, jog buržua, pirmajam apstulbimui 
praėjus, lyg ir nustebo, kad jie tebėra dar gyvi. Nužudymas keleto va- 


* Į Liepos mėnesio monarchijos prefektų ir kitų pareigūnų vietas 1848 m. re- 
voliucijos Laikinoji vyriausybė skyrė „senuosius respublikonus“. Tačiau jų pristigus, 
priėmė ir „naujuosius respublikonus“ — įvairių įsitikinimų žmones, prisidėjusius prie 
Respublikos, ją paskelbus. 

** Aleksandras Ogiustas Ledriu Rolenas (Ledrw-Ro//m, 1807-1874) — advokatas ir 
politinis veikėjas, atstovavęs smulkiajai buržuazijai, deputatas; aktyviai dalyvavo refor- 
mistinių pokylių sąjūdyje. 1848 m. buvo Laikinosios vyriausybės vidaus reikalų minist- 
ru; birželį vadovavo sukilėliams, jiems pralaimėjus gavo bėgti į Angliją. | 

*** F. de Falu, grafas (de Fa/lonx, 1811-1886) — klerikalinės legitimistinės partijos 
narys, buvo pranešėju apie valstybines dirbtuves, pasiūlė nedelsiant jas likviduoti. 

gių, sušaudytų be teismo, visiems pasirodė labai teisingas dalykas. Iš- 
tisą mėnesį žmonės kartojo Lamartino* posakį apie raudoną vėliavą, 
„kuri toliau Marso lauko niekur nenuėjusi, kai tuo tarpu trispalvė...“ 
Ir visi rikiavosi josios šešėlyje, nors trijų jos spalvų kiekviena partija 
matė tik savąją su tvirtu nusistatymu nuplėšti dvi kitas, lig tik pasijus 
stipriausia. 

Kadangi verslai buvo sustoję, tai nerimas ir smalsumas stūmė žmo- 
nes iš namų. Visi vaikščiojo apsitaisę bet kaip, ir socialiniai skirtumai 
niekam nekrito į akis; neapykanta slapstėsi, viltys rodėsi visiems, minia 
buvo švelni 17 maloni. Iš veidų švietė didžiavimasis iškovotąja teise. Vi- 
sur vyravo karnavalo nuotaika, žmonės gyveno taip, kaip iškyloje; nieko 
nebuvo malonesnio už tą pirmųjų dienų Paryžių. 

Frederikas ėmė Maršalę už parankės, ir jie vaikščiojo kartu gatvė- 
mis. Jai buvo smagu matyti kaspinėlius, įsegtus į švarkų kilpeles, vėlia- 
vas, iškabintas prie kiekvieno lango, visų spalvų afišas, išklijuotas ant 
sienų, ir ji su malonumu dėjo protarpiais kokį pinigėlį į aukų dėžutes 
sužeistiesiems, pastatytas gatvėse ant kėdžių. Jinai stovinėjo prie kari- 
katūrų, vaizduojančių Liudviką Pilypą konditeriu, gatvės fokusininku, 
šunimi, dėle. Bet Kosidjero vyrai su savo kardais** ir juostomis truputį 
gąsdino ją. Kartais juodu užeidavo žmones sodinant Laisvės medį. 
Kunigai, lydimi bažnyčios tarnų su auksinėmis juostomis, dalyvavo 
tose ceremonijose, ir miniai tai labai patiko. Dažniausiai pasitaikantis 
reginys buvo įvairios delegacijos, vykstančios į rotušę ko nors reikalau- 
ti, nes mat visų amatų ir visų verslų žmonės laukė iš vyriausybės, kad ji 


* A. Lamartinas (Lamaržine, 1790-1869) — poetas romantikas, istorikas, tuoj po 
Vasario revoliucijos buvo labai populiarus. Dešimt departamentų išrinko jį deputatu į 
Steigiamąją Asamblėją. Gynė buržuazijos interesus ir greit prarado populiarumą. Per 
prezidento rinkimus gavo tik aštuonis tūkstančius balsų. 

** Markus Kosidjeras (Cousszdžėre, 1808-1861) — Liono piešėjas, dalyvavo 1834 m. 
sukilime. Po 1848 m. revoliucijos, kurioje taip pat aktyviai dalyvavo, buvo paskirtas po- 
licijos prefektu. Suorganizavo policijos korpusą iš vasario sukilėlių ir slaptųjų draugijų 
narių. Jo policininkai dėvėjo žydromis palaidinėmis su raudonomis juostomis, turėjo 
ilgus kardus. Kosidjeras buvo apkaltintas bendrininkavimu su 1848 m. gegužės 15 d., 
o paskui ir birželio įvykių organizatoriais. Emigravo į Londoną. 

padarytų galą jų vargams. Buvo, tiesa, ir tokių, kurie ėjo pas vyriausybę 
su patarimais, su pasveikinimais arba tiesiog norėdami aplankyti ją ir 
pažiūrėti, ar gerai sukasi nauja mašina. 

Kartą, apie vidurį kovo, Frederikas vyko kažkokiu Rozanetės reikalu 
į Lotynų kvartalą. Eidamas per Arkolės tiltą, jis pamatė, kad priešais 
atžingsniuoja vora žmonių su keistomis skrybėlėmis ir ilgomis barzdo- 
mis. Pirmas, mušdamas būgną, žengė negras, buvęs ateljė modelis, o 
žmogus, nešinas vėliava, kurioje plaikstėsi vėjuje užrašas: „Dailininkai 
tapytojai“, pasirodė ne kas kitas, kaip Pelerenas. 

Jis paprašė ženklu Frederiką, kad palauktų jo, ir po penkių minučių 
grįžo iš rotušės; vyriausybė priiminėjo tą akimirką akmenskaldžių dele- 
gaciją, ir dailininkams reikėjo palaukti. Turėdamas tad laiko, Pelerenas 
papasakojo Frederikui, jog jis ir jo kolegos eina reikalauti iš vyriausybės, 
kad būtų sudarytas Meno Forumas, tam tikros rūšies birža, kurioje vyk- 
tų diskusijos estetikos klausimais; meno darbuotojams sujungus savo 
talentus į krūvą, atsirastų didingų kūrinių. Paryžius netrukus pasipuoštų 
milžiniškais monumentais; Pelerenas atliktų tapybinę dalį: jis turįs net 
jau pradėtą tapyti Respublikos figūrą. Bet atėjo vienas iš jo draugų pa- 
sakyti, kad reikia jau eiti, nes paukštienos prekiautojų delegacija galinti 
užbėgti už akių. 

— Kvailystė, daugiau nieko! — bambėjo kažkieno balsas minioje. — 
Vieni juokai Niekados nieko rimto! 

Tai buvo Režembaras. Jis nepasisveikino su Frederiku, bet pasinau- 
dojo proga savo kartėliui išlieti. 

Pilietis nieko kita nedarė, tik vaikščiojo gatvėmis raitydamas ūsus 
ir vartydamas akis; jis rinko ir skleidė niūriausius gandus, visam kam 
jis vartojo tik du sakinius: „Atsargiai, atsargiai! Žiūrėkit, kad įvykiai ne- 
užbėgtų jums už akių!“ arba — „Po velnių! Nudžiaus jie mums mūsų 
respubliką!“ Jis buvo viskuo nepatenkintas, bet labiausiai tuo, kad mes 
neužėmėm savo gamtinių sienų. Užtekdavo kam paminėti Lamartiną, 
jau jis imdavo traukyti pečiais. Ledriu Rolenas atrodė jam „per men- 


kas dabartinei padėčiai“; Diuponą de Lerą jis pravardžiavo senu kvai- 

ša, Alberą — idiotu, Lui Blaną — utopistu, Blanki* — baisiai pavojingu 
žmogumi, o kai Frederikas paklausė jį, ką gi reikėtų daryti, tai jis atsakė, 
spausdamas jam alkūnę taip, jog, rodėsi, kaulas lūš: 

— Užimti Reiną, aš gi jums sakau, užimti Reiną! Po šimts pypkių! 

Paskui jis ėmė kaltinti reakciją. 

Ji pradedanti jau rodyti savo tikrąjį veidą. Ji pučianti dabar iš visų 
jėgų Neiji ir Siureno pilių nusiaubimą,** Batinjolių gaisrą, Liono riau- 
šes,*** visus ekscesus, visus nuostolius, pridėdamas prie to dar ir Ledriu 
Rolenoaplinkrašų,****priverstinįbanknotųkursą,*****rentoskritimąaikišešių 
dešimčių frankų, galiausiai, kaip didžiausią neteisingumą, kaip paskutinį 
smūgį, kaip siaubų siaubą keturiasdešimt penkių santimų mokestį. ****** 


* Žakas Šarlis Diuponas de Leras (Dypon: de /Eure, 1767-1855) — advokatas, Pen- 
kių šimtų tarybos narys, 1814 m. ir Šimto dienų laikotarpiu — deputatas. 1817-1848 m. 
buvo visą laiką renkamas deputatu. Restauracijos laikais — liberalų partijos narys, atsto- 
vavo opozicinei buržuazijai. Liudviko Pilypo laikais reiškė nepasitenkinimą finansinės 
aristokratijos viešpatavimu. 1848 m. Laikinosios vyriausybės pirmininkas. Alberas (A/ 
bert) - Aleksandro Marteno (1815-1895), darbininko, dalyvavusio 1831 m. Liono suki- 
lime, pseudonimas. 1840 m. jis įsteigė laikraštį ,„Dirbtuvė“. Dalyvavo 1848 m. Vasario 
revoliucijoje. Laikinosios vyriausybės narys nuo darbininkų. Liuksemburgo komisijos 
pirmininko pavaduotojas. Po gegužės 15 d. įvykių išsiųstas į Bei Ilio salą. 1871 m. 
Paryžiaus Komunos dalyvis. Lui Lui Ogiustas Blanki (Lows Blang; 1805-1881) — re- 
voliucionierius, socialistas, įvairių slaptų draugijų narys, aktyvus 1830, 1848 ir 1870 m. 
revoliucijų dalyvis. Jis manė, kad išnaudotojišką santvarką galima nuversti be liaudies 
masių dalyvavimo, revoliucionierių sąmokslo keliu. Jam priklausė svarbus vaidmuo 
gegužės 15 d. įvykiuose, ir jis buvo nuteistas kalėti 15 metų. 

** Neiji pilis, mėgstamoji Liudviko Pilypo rezidencija, buvo nusiaubta 1848 m. va- 
sario 25 d. Tas pats atsitiko ir su Siureno pilimi, priklausiusia bankininkui Rotšildui. 

*** Čia kalbama apie 1831 arba 1834 m. Liono darbininkų sukilimą. 

**** Prieš rinkimus į Steigiamąją Asamblėją Lendriu Rolenas, būdamas vidaus reika- 
lų ministru, išsiuntinėjo Laikinosios vyriausybės komisarams aplinkraštį, įpareigojantį 
juos remti „senuosius respublikonus““. 

"***** Dėlpinigų stokos Prancūzijos bankas buvo bebankrutuojąs. Padėčiai išgelbėti 
vyriausybė išleido dekretą, nustatant priverstinį banknotų kursą ir 250 milijonų ribą 
emisijai. 

******1848m.kovo16d.Laikinojivyriausybė, Garnjė Pažesuipasiūlius,padidino45Y0 
keturis pagrindinius mokesčius. Toji priemonė atstūmė nuo buržuazinės respublikos 
plačiąsias mases. 

O prie visa to — dar socializmas! Nors tos teorijos, ne naujesnės už 
žąselės žaidimą, buvo jau keturiasdešimt metų tiek diskutuojamos, kad 
diskusijos galėjo užpildyti ištisas bibliotekas, vis dėlto ant buržua galvų 
nukritusi kruša įvarė jiems didžiausią baimę; žmonės šėlo apimti tos ne- 
apykantos, kurią sukelia kiekvienos idėjos pasirodymas jau vien todėl, 
kad tai yra idėja, — neapykantos, sudarančios jai vėliau jos pasididžiavi- 
mo šaltinį ir parodančios priešininkus visuomet menkesnius už ją, kad ir 
kokia menka būtų ji pati. 

Ir štai nuosavybė įgavo tokios pat pagarbos kaip religija, ir kone 
prilygo Dievui. Kas puolė ją, buvo šventvagis, beveik žmogėdra. Ne- 
paisant, kad nauji įstatymai buvo humaniškesni už visus kada nors iki 
tol turėtuosius, daug kam ėmė rodytis devyniasdešimt trečiųjų metų 
vaiduoklis, ir giljotinos kirvis sublizgo jiems iš kiekvieno respublikos 
žodžio skiemens; tai netrukdė tiems žmonėms niekinti tą pačią respu- 
bliką už jos silpnybę. Prancūzija, pasijutusi be valdovo, pradėjo rėkti iš 
išgąsčio kaip žabalius, likęs be lazdos, arba vaikas, pametęs auklę. 

Iš visų prancūzų labiausiai drebėjo ponas Dambrezas. Nauja būklė 
grėsė jo turtams, O ypač vertė aukštyn kojomis visą jo patyrimą. Tokia 
gera sistema, toks išmintingas karalius! Argi tai galimas daiktas? Pasaulio 
pabaiga! Rytojaus dieną po įvykių jisai nieko nebelaukdamas atstatė tris 
tarnus, pardavė arklius, nusipirko minkštą skrybėlę, kad būtų su kuo 
rodytis gatvėje, ir net susimąstė, ar neužsiželdinus barzdos; ir nusiminęs 
tupėjo jis namie, semdamas su kartėliu dvasios peną iš priešingiausių 
savo pažiūroms laikraščių, ir buvo toks paniuręs, kad juokai apie Floko- 
no* pypkę nebestengė sukelti jam nė šypsenos. 

Kartą, baimindamasis, kad liaudis, prisiminusi, jog jis buvo vienas 
iš paskutinio karaliaus ramsčių, nepadarytų ko jo dvarams Šampanėje, 
ponas Dambrezas, vartydamas laikraščius, užtiko Frederiko postringavi- 
mus. Tada jam šovė į galvą mintis, kad tas jaunas jo draugas yra, matyt, 


* Ferdinandas Flokonas (Hacon, 1800-1866) — „Reformos“ laikraščio vyriausiasis 
redaktorius. 1848 m. buvo Laikinosios vyriausybės prekybos ministru, paskui Steigia- 
mosios Asamblėjos deputatu. 1840 m., būdamas smulkiosios buržuazijos kandidatu, 
pralaimėjo rinkimus į Legislatyvinę Asamblėją. 

labai įtakingas žmogus ir kad jis gali jei jau ne padėti, tai bent apginti jį; 
ir štai vieną rytą ponas Dambrezas, lydimas Martinono, atvyko pas jį. 

Atėjęs pasiaiškino, kad jo vizitas, be noro pasimatyti ir truputį pasi- 
šnekėti, jokio kito tikslo neturįs. Apskritai paėmus, jis patenkintas tuo, 
kas atsitikę, ir atvira širdimi priimąs „mūsų didingąjį devizą: Laisvė, Lygy- 
bė, Brolybė, nes iš esmės visada buvęs respublikonas“. Jeigu jis prie buvu- 
sio režimo ir balsavęs už vyriausybę, tai tik todėl, kad norėjęs pagreitinti 
jos neišvengiamą žlugimą. Jis užsipuolė net poną Gizo, „kuris privirė 
mums skanios košės, nėr ko sakyti!“ Priešingai, jis negalėjo atsigėrėti 
Lamartinu, „kuris, duodu garbės žodį, pasirodė labai sąmojingas, saky- 
damas apie raudonąją vėliavą...“ 

— Taip, aš žinau, — tarė Frederikas. 

Paskui ponas Dambrezas pareiškė, kad turi daug simpatijos darbi- 
ninkams. „Dėl to, kad galų gale, daugiau ar mažiau, visi mes esame dar- 
bininkai!“ Ir jis buvo net toks nešališkas, kad pripažino, jog Prudonas 
yra logiškas. „O! Labai logiškas, šimts velnių!“ Paskui su objektyvumu, 
būdingu dideliems protams, jis pakalbėjo apie tapybos parodą, kurioje 
matęs Pelereno paveikslą. Tai esą originalu, gerai atlikta. 

Martinonas tolydžio pritarinėjo; jis taip pat manąs, kad reikią „nuo- 
širdžiai prisidėti prie respublikos“'; jis pasakė, kad jo tėvas esąs žemdir- 
bys, pats dėjosi valstiečiu, liaudies žmogumi. Netrukus kalba užėjo apie 
rinkimus į Nacionalinę Asamblėją ir apie Fortelio apskrities kandidatus. 
Opozicijos kandidatas neturįs jokių šansų. 

— Jums reikėtų jo vietoje iškelti savo kandidatūrą, — tarė ponas 
Dambrezas. 

Frederikas kratėsi. 

— O kodėl gi ne? 

Juk kraštutinieji balsuotų už jį dėl asmeniškų pažiūrų, o konservato- 
riai — prisimindami jo šeimą. 

— O galbūt, — pridūrė bankininkas su šypsena, — šiek tiek ir dėl 
mano įtakos. 

Frederikas gynėsi, sakydamas, jog nežinotų nė nuo ko pradėti. Tai 
būsią labai lengva, reikią tik surasti sostinėje klubą, kuris sutiktų re- 

komenduoti jį Obos patriotams. Tektų perskaityti ne kokį paprastą 
savo pažiūrų išpažinimą, kokių girdime kasdien, o rimtą savo principų 
išdėstymą. 

— Atneškite jį prieš tai man; aš žinau, kas tinka mūsų apylinkei! Ir aš 
sakau jums, kad jūs labai pasitarnautumėte mūsų kraštui, visiems mums, 
man pačiam. 

Tokiais laikais žmonės turi vieni kitiems padėti ir, jei Frederikui ar jo 
draugams ko nors prireiktų... 

— Ol Dėkui. Labai, brangusis pone! 

— Žinoma, mes jums, jūs mums! 

Tas bankininkas tikrai nieko sau vyras. 

Frederikas negalėjo nusikratyti minčių apie tą jo patarimą; netrukus 
jis apie tai tik ir tegalvojo. 

Didieji Konvento žmonės stojo Frederikui prieš akis kaip gyvi. Jam 
rodėsi, kad aušta žavėtina aušra. Roma, Viena, Berlynas sukyla; austrai 
išvejami iš Venecijos; visa Europa verda. Atėjusi valanda pasinerti į sąjū- 
dį, galbūt net pagreitinti jį, be to, jį viliojo ir drabužiai, kurie, kaip girdėti, 
būsią nustatyti deputatams. Jis jau vaizdavosi save nešiojantį liemenę su 
atlapais ir trispalvę juostą; ir tas peršulys, toji haliucinacija taip jį perėmė, 
kad jis neištvėrė neišpažinęs jų Diusardįjė. 

Gerojo jaunuolio entuziazmas neslūgo. 

— Aišku, žinoma! Kelkite savo kandidatūrą! 

Tačiau Frederikas pasitarė dar ir su Delorjė. Idiotiška opozicija, su 
kuria teko susidurti komisarui provincijoje, padidino jo liberalizmą. Jis 
tuoj pat atrašė, karštai pritardamas tam sumanymui. 

Bet Frederikui reikėjo didesnio žmonių skaičiaus pritarimo, ir kartą, 
panelei Vatnaz esant pas Rozanetę, jis papasakojo Maršalei apie savo 
ketinimą kandidatuoti. 

Panelė Vatnaz buvo viena iš tų viengungių paryžiečių, kurios kiekvie- 
ną vakarą, grįžusios namo su purvinais padurkais iš pamokų svetimiems 
vaikams arba iš bandymų parduoti kokį piešinėlį, ar įbrukti redakcijai 
kokį rankraštpalaikį, verda pačios sau pietus, valgo juos vienišos, paskui, 
padėjusios kojas ant pašildo, svajoja murzinos lempos šviesoje apie mei- 

lę, apie šeimą, apie namų židinį, apie turtą, apie viską, ko joms trūksta. 
Todėl ji, kaip ir daugelis kitų, sveikino revoliuciją kaip progą atkeršyti ir 
visa širdimi atsidavė socialistinei propagandai. 

Išvaduoti proletarą, anot Vatnaz, galima tik išvadavus moterį. Ji 
stojo už tai, kad moterys būtų priimamos į visas vietas, kad būtų nu- 
statoma tėvystė, reikalavo naujo kodekso, vedybų panaikinimo arba 
bent „protingesnio jų sutvarkymo“. Tada kiekviena prancūzė būtų 
įpareigota ištekėti už prancūzo arba priglausti kokį senį. Žindyvės ir 
akušerės turinčios būti valstybės apmokamos valdininkės. Moterų kū- 
riniams žiūrėti reikią atskiro žiuri, jiems leisti reikią atskirų leidėjų. 
Turinti būti įsteigta atskira politechnikos mokykla moterims, atskira 
nacionalinė gvardija moterims, viskas atskira moterims. Ir kadangi vy- 
riausybė nepripažįstanti jų teisių, tai jėgai nugalėti jos turinčios taip pat 
griebtis jėgos. Dešimt tūkstančių moterų su gerais šautuvais galinčios 
priversti drebėti rotušę! 

Frederiko kandidatūra pasirodė jai naudinga jos idėjoms. Jinai ska- 
tino jį kelti ją, sakydama, jog garbė laukianti jo. Rozanetė džiaugėsi, kad 
turės žmogų, kuris sakys prakalbas parlamente. 

— Be to, gal tau duos kokią gerą vietą. 

Frederikas, kuriam jokia žmogiška silpnybė nebuvo svetima, pasi- 
davė visuotinei beprotybei. Jis susirašė prakalbą ir nunešė ją parodyti 
ponui Dambrezui. 

Užsidarantiems vartams trinktelėjus, prasiskleidė vieno lango uždan- 
ga, ir jame pasirodė moteris. Jis nesuspėjo pamatyti, kas tokia ji buvo, 
bet prieškambaryje jo dėmesį patraukė paveikslas, pastatytas, matyt, lai- 
kinai, ant kėdės. Tai buvo Pelereno paveikslas! 

Jis vaizdavo Respubliką, gal Pažangą arba gal Civilizaciją: vyras, iš 
veido panašus į Jėzų Kristų, valdė garvežį, važiuojantį per žmonių dar 

— Kokia šlykštybė! 

— Tiesa, a? — tarė Dambrezas, pasirodęs sulig tais Frederiko žo- 
džiais ir įsivaizdavęs, kad jie liečia ne tapybą, o doktriną, kurią garbino 
dailininkas. 

Tą pat akimirką atvyko Martinonas. Jie pasuko visi į kabinetą, ir Fre- 
derikas buvo betraukiąs ten iš kišenės savo raštą, tik staiga įėjusi panelė 
Sesilė nekaltai paklausė: 

— Ar tetos čia nėra? 

— Tu gi žinai gerai, kad jos čia nėra, — atsakė bankininkas. — Bet tai 
nieko! Prašom jaustis kaip namie, panele. 

— Ol Ačiu! Aš bėgu! 

Tik spėjus jai išeiti, Martinonas pradėjo graibytis aplink kišenes, it 
ieškodamas savo nosinės. 

— Aš ją būsiu, matyt, užmiršęs apsiauste, atsiprašau! 

— Prašom! — atsiliepė ponas Dambrezas. 

Aišku, jis matė, ką reiškia tie manevrai, ir atrodė net, kad pats jiems 
padeda. Kodėl? Bet Martinonas greit sugrįžo, ir Frederikas pradėjo savo 
prakalbą. Jau nuo antro puslapio, kuriame pinigo vyravimas gyvenime 
buvo pavadintas gėda, bankininkas pradėjo raukytis. Paskui, priėjęs prie 
reformų, Frederikas pareikalavo laisvės prekybai. 

— Kaip tai?.. Atsiprašau! 

Kalbėtojas nenugirdęs skaitė toliau. Jis siūlė apdėti mokesčiais rentą, 
įvesti progresyvinę mokesčių sistemą, sudaryti Europos federaciją, su- 
organizuoti liaudies švietimą ir kuo plačiausiai palaikyti meną. 

— Jei kraštas paskirtų tokiems žmonėms kaip Delakrua arba Hugo 
po šimtą tūkstančių frankų rentos, tai kas čia būtų bloga? 

Pabaigoje jis kreipėsi su patarimais į aukštąsias klases: 

— Nesigailėkite nieko, turtingieji! Duokite! Duokite! 

Frederikas užbaigęs pasiliko stovėti. Abu klausytojai sėdėdami tylė- 
jo. Martinonas išpūtė akis, ponas Dambrezas pabalo. Pagaliau, stengda- 
masis rodytis ramus, jis prabilo, karčiai nusišypsojęs: 

— Puiki jūsų prakalba! 

Ir jis, nenorėdamas kalbėti apie turinį, pradėjo labai girti jos formą. 

Toks kandumas to jaunuolio, apie kurį negali pasakyti, kad būtų 
piktas, išgąsdino poną Dambrezą labiausiai kaip simptomas. Martino- 
nas stengėsi nuraminti jį. Konservatorių partija netrukus paimsianti, 
be abejonės, viršų vėl; jau esą nemažai miestų, išvijusių laikinosios vy- 

riausybės komisarus; rinkimai paskirti balandžio 23 dieną, laiko, vadi- 
nasi, dar yra; žodžiu, geriausia būtų, jei ponas Dambrezas pats iškeltų 
savo kandidatūrą Oboje. Ir nuo tos dienos Martinonas buvo visą laiką 
kartu su ponu Dambrezu, sekretoriavo jam ir šiaip jau rūpinosi juo 
kaip tikras sūnus. 

Frederikas, labai patenkintas savimi, nuėjo pas Rozanetę. Ten už- 
tiko Delmarą, šis tuoj pasigyrė, kad „galutinai“ nusprendęs Senos 
departamento rinkimuose kelti savo kandidatūrą. Afišoje, pavadinto- 
je „Į Liaudį“, kurioje jis sakė jai „tu“, aktorius gyrėsi, kad kas kas, o 
„jis“ tai jau tikrai ją suprantąs; juk jos išganymui jis leidęsis „nukry- 
žiuojamas ant Meno kryžiaus“ ir todėl esąs jos įkūnijimas ir idealas. 
Manydamas, kad iš tikro turi masėms milžiniškos įtakos, jis net manė 
pasiūlyti vėliau kokiam nors ministerijos skyriui pavesti jam vienam 
malšinti sukilimus. Paklaustas apie priemones, kurias tam reikalui tai- 
kytų, jis atsakė: 

— Nesirūpinkit! Ganės, kad tik aš jiems galvą parodysiu. 

Frederikas, norėdamas jį paerzinti, pareiškė, kad jis taip pat keliąs 
savo kandidatūrą. Komedininkas, sužinojęs, kad jo būsimasis kolega 
rengiasi tai daryti provincijoje, pasiūlė net jam savo pagalbą ir pažadėjo 
pavedžioti jį po klubus 

Jie apėjo juos visus ar beveik visus, raudonus ir mėlynus, niršius ir 
ramius, puritoniškai tvarkingus ir nevalyvus, mistiškus ir girtuokliškus, 
tuos, kurie reikalavo, kad karaliai būtų pasmerkti mirti, ir tuos, kurie kėlė 
aikštėn prekininkų apgavystes; ir visur nuomininkai keikė savininkus, 
palaidinė puolė fraką ir turtuoliai susikalbinėjo prieš beturčius. Vieni 
norėjo atlyginimo už nuoskaudas, padarytas jiems policijos, kiti malda- 
vo pinigų išradimams išbandyti, treti siūlė bendruomenių karių planus, 
teritorinių parduotuvių projektus, visuomeninės laimės sistemas; kartais 
pasitaikydavo, kad iš tų kvailystės debesų švystelėdavo proto žaibas, pa- 
sigirsdavo staigi it tekštelėjimas pastaba, teisės principas, išreikštas vienu 
keiksmu, arba sužydėdavo gražbylystės gėlės burnoje driskiui, užsikabi- 
nusiam kardą ant nuogos krūtinės. Kartais pasirodydavo koks nors po- 
nelis, toks sau kukliai atrodantis aristokratas, kuris plebėjiškai kalbėdavo 

if tyčia ateidavo neplautomis rankomis, kad jos atrodytų įdirbtos. Koks 
nors patriotas jį pažindavo, kiti piliečiai, kupini dorybės, imdavo jį uiti, 
ir jis pasitraukdavo įsiutęs. Kas norėjo pasirodyti išmanančiu žmogumi, 
turėjo tolydžio koneveikti advokatus ir kiek galėdamas dažniau kartoti 
tokius posakius: „pridėti savo plytą prie bendros statybos“, „socialinė 
problema“, „dirbtuvės“. 

Delmaras nepraleisdavo progos pasisakyti, o kai nebežinodavo, ką 
daugiau sakyti, tai vieną ranką įsiremdavo į šoną, kitą užsikišdavo už lie- 
menės ir salei atsukdavo savo profilį, kad visi gerai matytų jo galvą. Tada 
iš galo salės pasigirsdavo plojimai: plodavo panelė Vatnaz. 

Frederikas, kad ir matydamas, kaip prastai kiti kalba, pats vis dėlto 
nesiryždavo gražbyliauti. Visi tie žmonės atrodė per daug tamsūs arba 
per daug jau priešingi. 

Bet Diusardjė paieškojęs surado Šventojo Jokūbo gatvėje vieną klu- 
bą, vadinamą Pro/o k/ubu. Toks pavadinimas teikiąs gerų vilčių. Be to, jis 
atsivesiąs draugų. 

Jis atsivedė tuos pačius, kurie buvo pas jį per punšą: buhalterį, vyno 
pardavėją, architektą; atėjo net ir Pelerenas; galimas dalykas, kad ateis ir 
Jusonė; prie durų stoviniavo Režembaras su dviem vyrais, iš kurių vienas 
buvo jam ištikimas Kompenas, raupuotas raudonakis neūžauga, o ki- 
tas — toks pusiau beždžionė, pusiau negras, baisiai apžėlęs plaukais vyras, 
apie kurį Diusardjė tiek težinojo, kad tai — „patriotas iš Barselonos“. 

Perėję siaurą koridorių, jie įžengė į erdvią patalpą, kuri buvo, matyt, 
kokio nors staliaus dirbtuvė; naujos sienos dar kvepėjo tinku. Keturios 
lempos, pakabintos viena priešais kitą, švietė nemaloniai. Gale kambario, 
ant pakylos, stovėjo rašomasis stalas, ant jo varpelis; apačioje, tribūnos 
vietoje, buvo stalas kalbėtojams, o iš abiejų jo galų — po vieną Žžemes- 
nį stalą sekretoriams. Auditoriją suoluose sudarė nevykėliai dailininkai, 
klasių auklėtojai ir nepripažinti rašytojai. Tarp apsiaustų su nuzulintomis 
apykaklėmis buvo matyti vietomis kokios nors moters kykas arba darbi- 
ninko palaidinė. Gale salės perdėm sėdėjo darbininkai: vieni iš jų atėjo, 
neturėdami ko veikti, o kitus atsivedė patys oratoriai, norėdami turėti, 
kas jiems paplotų. 

Frederikas pasistengė užimti vietą tarp Diusardjė ir Režembaro; 
tas, tik spėjęs atsisėsti, tuoj užsigulė abiem rankomis ant lazdos, padėjo 
smakrą ant rankų ir užsimerkė; kitame salės šone stovėjo Delmaras, išsi- 
skirdamas savo aukštu ūgiu iš visų susirinkusiųjų. 

Prie pirmininko stalo priėjo Senekalis. 

Gerasis tarnautojas manė, kad toji staigmena būsianti Frederikui 
maloni. Jinai, priešingai, sugadino jam nuotaiką. 

Minia rodė savo pirmininkui didelę pagarbą. Jis buvo vienas iš tų, 
kurie dar vasario 25 dieną pareikalavo, kad būtų nedelsiant sudaryta 
darbo organizacija;* rytojaus dieną Prado susirinkime jis pasisakė už 
rotušės puolimą; ir kadangi kiekvienas tada sekė kieno nors pavyzdžiu, 
kopijuodami kas Sen Žiustą, kas Dantoną, kas Maratą, tai ir jis stengėsi 
panėšėti į Blanki, o šis savo ruožtu mėgdžiojo Robespjerą. Su juodomis 
pirštinėmis ir plaukais, sušukuotais ežiuku, jis atrodė griežtas ir nepa- 
prastai tinkamas savo vietai. 

Atidarydamas susirinkimą, jis pirmiausia perskaitė Žmogaus ir piliečio 
teisių deklaraciją. "Vai jau buvo įprasta apeiga. Paskui kažkieno galingas 
balsas užtraukė Beranžė Lzaudres alsiyiniaus. 

— Ne, ne! Ne tą! 

— Kepurę! — staugė patriotai paskutinėse eilėse. 

Ir visi choru padainavo aktualią dainą: 


Skrybėlę tu kelk brieš keburę, 
Prieš darbininką ant kelių barbulk! 


Pirmininkui paprašius, auditorija nutilo. Vienas iš sekretorių padarė 
pranešimą apie gautus laiškus. 


* 1848 m. vasario 25 d. prieš rotušę įvyko triukšminga manifestacija. Įteiktoji 
peticija reikalavo užtikrinto darbo, susirgus — darbininkui ir jo šeimai atlyginimo mini- 
mumo, aprūpinimo darbo invalidams. Tai buvo svarbių socialinių klausimų iškėlimas, 
ir Laikinoji vyriausybė pasirodė nepasirengusi jų spręsti. Savo demagogiškame atsi- 
šaukime ji pažadėjo „garantuoti darbininkui pragyvenimą iš darbo, o visiems pilie- 
čiams — darbą“. 

— Jaunimas praneša, kad jie kas vakarą, susirinkę prie Panteono, su- 
degina vieną L'Assemzblėe nalionalė* numerį ir ragina visus patriotus pa- 
sekti jų pavyzdžiu. 

— Bravo! Priimta! — atsakė minia. 

— Pilietis Žanas Žakas Langrenė, spaustuvės darbininkas, gyvenantis 
Dofin gatvėje, norėtų, kad termidoro kankiniams pagerbti būtų pasta- 
tytas paminklas. 

— Mišelis Evaristas Nepomiusenas Vensenas, buvęs profesorius, 
reiškia pageidavimą, kad Europos demokratija priimtų vieną bendrą vi- 
siems kalbą. Galima būtų pasinaudoti tam reikalui kuria nors iš negyvų- 
jų kalbų, kad ir, pavyzdžiui, patobulinta lotynų kalba. 

— Ne! Tik ne lotynų! —- sušuko architektas. 

— O kodėl ne? - nesutiko su juo klasės auklėtojas. 

Ir tiedu ponai pradėjo ginčą, į kurį įsikišo kiti ir kuris greit pasidarė 
toks nuobodus, kad daug kas išėjo iš salės. 

Tada kažkoks nedičkis senukas, nešiojantūis po savo nuostabiai aukšta 
kakta žalius akinius, pareikalavo žodžio skubiam pranešimui perskaityti. 

Tai buvo rašinys apie mokesčių išskirstymą. Skaičiai ėjo po skaičių be 
jokio galo! Klausytojai nekantraudami ėmė iš pradžių murmėti, paskui 
kalbėtis; jis nekreipė į tai dėmesio: Tada pradėjo švilpti, šaukti „„Azorą“. 
Senekalis sudraudė publiką; kalbėtojas varė savo skaitymą toliau kaip 
mašina. Teko paimti jam už alkūnės, kad jis nutiltų. Žmogelis apsidairė, 
kaip ką tik nubudęs iš miego ir, nusiimdamas iš lėto savo akinius, tarė: 

— Atsiprašau, piliečiai, atsiprašau! Aš pasitraukiu! Tūkstantį kartų 
atsiprašau! 

To skaitymo nepasisekimas sutrikdė Frederiko pusiausvyrą. Jis turė- 
jo savo prakalbą kišenėje, bet atrodė, kad geriau būtų kalbėti iš galvos. 

Pagaliau pirmininkas pranešė, kad jiems lieka dar vienas labai svar- 
bus klausimas. Tai — rinkimų klausimas. 


* L'Assemblėe nationale („Nacionalinė Asamblėja“) — 1848 m. vasario 29 d. pradė- 
tas leisti laikraštis. Jo redakciją sudarė buvusieji Liepos monarchijos veikėjai; jis puolė 
Laikinąją vyriausybę. Po birželio mėnesio įvykių tas laikraštis buvo uždarytas ir vėl 
pradėtas leisti tik tų pačių metų rugpjūtį. 

— Mes nesvarstysime didžiųjų respublikinių sąrašų. Tačiau, kad ir ką 
galvotų apie tai ponai rotušės pašos, Proto k/ubas, kaip ir kiekvienas kitas, 
turi teisę sudaryti savo atskirą sąrašą. Piliečiai, norintys gauti liaudies 
mandatus, prašomi tad išdėstyti savo kvalifikacijas. 

— Na, eikite! —- paragino Diusardįė. 

Judraus veido sutanotas garbanius buvo spėjęs jau pakelti ranką. Jis 
sumurmėjo, kad jo pavardė Diukreto, kad jis yra kunigas ir agronomas 
ir kad yra parašęs veikalą Apve žrąšas. Jam patarė eiti su tuo veikalu į so- 
dininkystės draugiją. 

"Paskui į tribūną pakilo kažkoks patriotas, apsivilkęs palaidine. Tai 
buvo plačiapetis plebėjas, didelio ir labai švelnaus veido, su ilgais plau- 
kais. Jis kone geidulingai peržvelgė susirinkusiuosius, užvertė galvą ir 
pagaliau, išskėtęs rankas, tarė: 

— Jūs atstūmėt Diukreto, o mano broliai! Ir jūs gerai padarėt. Tačiau 
jūs nepriėmėt jo ne todėl, kad būtumėt nusistatę prieš religiją. Ne! Mes 
visi esame religingi. 

Kai kurie klausėsi jo išsižioję, su ekstaze veiduose, it atsivertėliai, 
mokomi katekizmo. 

— Ir taip pat ne todėl, kad jis kunigas, nes mes taip pat esame kunigai! 
Darbininkas yra kunigas, kaip kunigas buvo socializmo įkūrėjas, visų 
mūsų mokytojas, Jėzus Kristus! 

Atėjęs laikas įsteigti Dievo karalystę! Evangelija vedanti tiesiu keliu į 
aštuoniasdešimt devintuosius metus! Panaikinta vergija, turi būti panai- 
kintas ir proletariatas. Buvo neapykantos amžius, prasidės meilės amžius. 

— Krikščionybė yra naujų rūmų pamatas ir šelmuo... 

— Kaip, jūs juokiatės čia iš mūsų, ar ką? — sušuko stipriųjų gėrimų 
pardavėjas. — Iš kur ir atsirado toks kunigų pakalikas! 

Tas kalbos nutraukimas sukėlė didelį sąmyšį. Kone visi sulipo ant 
suolų ir, atkišę kumščius, plūdo: „„Bedievis! Aristokratas! Niekšas!“ Pir- 
mininko varpelis dindėjo be perstogės, o balsai, šaukiantys „Tvarkos! 
Tvarkos!“ darėsi vis smarkesni. Bet pardavėjas, būdamas nebailys ir pa- 
laikomas „trijų kavų““, kurių buvo išgėręs prieš ateidamas, spyrėsi. 

— Kaip? Aš? Aristokratas? Dar ką prasimanysit! 

Gavęs pagaliau žodį pasiaiškinti, jis pareiškė, kad su kunigais nie- 
kuomet nebūsią ramybės ir, jei jau čia kalbėta apie ekonomiją, tai tikrai 
būtų didelė ekonomija, panaikinus bažnyčias, šventus indus ir galiausiai 
visas tikybas. 

Kažkas jam šūktelėjo, kad jis per toli siekiąs. 

— Taip! Aš siekiu toli! Bet kai laivą ištinka audra... 

Nelaukdamas palyginimo užbaigos, kitas jam atsakė: 

— Sutinku! Bet tai reiškia griauti be atodairos, kaip tas mūrininkas, 
kuris neskiria... 

— Jūs įžeidžiate mūrininkus! — sugriaudėjo pilietis su kalkėtais dra- 
bužiais. 

Ir, įsikalbėjęs sau, kad jį tyčia užkabinę, jis keikėsi, lindo muštis, lai- 
kėsi įsitvėręs savo suolo. Trys vyrai vos įstengė išvaryti jį lauk. 

O tuo tarpu darbininkas vis stovėjo tribūnoje. Abu sekretoriai ragi- 
no jį nulipti. Jis protestavo prieš jo teisių laužymą. 

— Jūs man nesutrukdysite sušukti: amžina meilė mūsų brangiajai 
Prancūzijai! Amžina meilė taip pat Respublikai! 

— Piliečiai! — tarė tada Kompenas. — Piliečiai! 


| 


Ir kartodamas visą laiką žodį: „Piliečiai!“ jisai išgavo truputį tylos; 
tada jis padėjo ant tribūnos abi savo rankas, jos buvo raudonos ir atrodė 
kaip nukirstos, palinko visu kūnu į priekį ir mirkčiodamas prabilo: 

— Aš manau, kad reikėtų plačiau naudotis veršio galva. 

Visi tylėjo, manydami, kad nenugirdo. 

— Taip, taip! Veršio galva! 

Trys šimtai žmonių sukvatojo kaip vienas. Tirtėjo lubos. Pamatęs 
visus tuos linksmybės iškraipytus veidus, Kompenas atsilošė. Netrukus 
jis suriko kaip pašėlęs: 

— Kaip! Jūs nežinote, kas yra veršio galva? 

Žmonės ėjo iš proto, siuto, griebėsi sau už šonų. Kiti neišlaikę nu- 
griuvo po suolais, ant žemės. Kompenas, nesitverdamas pasipiktinimu, 
nubėgo prie Režembaro ir ėmė jį traukti lauk iš susirinkimo. 

— Ne! Aš būsiu iki galo! — tarė pilietis. 

Frederikas, išgirdęs tą atsakymą, ryžosi ir ėmė dairytis į visas puses, 
ieškodamas draugų, kurie galėtų jį palaikyti, bet staiga pamatė, kad į tri- 

— Aš norėčiau sužinoti, kurgi yra mano kandidatas? Aš nutapiau 
paveikslą... 

— Mums nereikia paveikslų! — šiurkščiai atsiliepė liesas žmogus su 
raudonomis dėmėmis skruostuose. 

Pelerenas pasipiktino, kad jam trukdo kalbėti. 

Bet liesas žmogus, nutaisęs tragišką balsą, varė savo: 

— Ko laukia vyriausybė, neišleisdama iki šiol dekreto, kuris panaikin- 
tų prostituciją ir skurdą? 

Ir, palenkęs liaudį tais žodžiais į savo pusę, jis ėmė griausti prieš 
didmiesčių supuvimą. 

— Gėda ir bjaurastis! Reikėtų tiesiog gaudyti buržua, išeinančius iš 
Aukso namų, it spjaudyti jiems į akis. Kad bent vyriausybė nepataikautų 
paleistuvystei! O žiūrėkite, kaip elgiasi miesto užkardų valdininkai, kra- 
tydami mūsų dukteris ir seseris... 

Kažkieno balsas suriko iš tolo: 

— Įdomu, įdomu! 

— Lauk! 

— Iš mūsų spaudžia mokesčius ištvirkimui palaikyti! Kad ir tos di- 
džiulės algos aktoriams... 

— Prašau žodžio! — sugriaudė Delmaras. 

Jis užšoko į tribūną, visus nustumdė, atsistojo savo poza ir, pareiš- 
kęs, kad laiko niekingais tuos lėkštus kaltinimus, pradėjo ilgą kalbą apie 
vaidilos civilizacinę misiją. Kadangi teatras esąs tautos švietimo židinys, 
tai jis balsuojąs už jo reformą ir visų pirma už tai, kad nebūtų jokių di- 
rekcijų ir jokių privilegijų. 

— Taip! Visiškai jokių! 

Aktoriaus vaidinimas kaitino minią, ir aibės griaunančių pasiūlymų 
pylėsi iš visų pusių. 

— Jokių akademijų! Šalin institutą! 

— Šalin misijas! 

— Jokių bakalaurų! 

— Šalin universitetų laipsnius! 

— Palikime juos, — tarė Senekalis, — bet su sąlyga, kad juos visuo- 
tiniu balsavimu teiktų pati liaudis, nes ji viena tegali teisingai spręsti, 
kas ko vertas! 

Tačiau svarbiausias dalykas esąs ne tas. Visų pirma reikią aplaužyti 
ragus turtuoliams. Ir jis pavaizdavo, kaip jie, įsitaisę rūmuose su auksuo- 
tomis lubomis, brendą iš nusikaltimo į nusikaltimą ir kaip, priešingai, 
vargšai, kad ir susirietę iš bado savo lūšnose, esą pilni dorybės. Publika 
taip smarkiai ėmė ploti, kad jam teko nutiti. Ir jis, užmerkęs akis, stovėjo 
tylėdamas kelias minutes su atmesta galva; atrodė, kad įtūžimas, kurį jis 
sukėlė, užliūliavo jį patį. Paskui jis vėl prabilo ir kalbėjo dogmatiškai; 
jo sakiniai buvo valdingi, skambėjo kaip įstatymai. Valstybė perimanti 
1 savo žinią bankus ir draudimo bendroves. Paveldėjimo teisė panaiki- 
nama. Darbo žmonėms remti steigiamas socialinis fondas. Ateityje pra- 
versiančios ir kitos naudingos priemonės. Tačiau kol kas pakaksią ir tų. 
Paskui jis vėl grįžo prie rinkimų. 

— Mums reikia švarios sąžinės piliečių, visai naujų žmonių! Ar yra 
keliančiųjų savo kandidatūrą? 

Frederikas atsistojo. Pasigirdo pritariamas dūzgesys, sukeltas jo 
draugų. Bet Senekalis, nutaisęs Fukjė Tenvilio miną, pradėjo kvosti jį. 
Pavardė? Vardai? Autobiografija? Gyvenimo būdas? Dorovė? 

Frederikas atsakinėjo jam bendrais žodžiais, kramtydamas lūpas. Se- 
nekalis paklausė susirinkimą, ar niekas neturi nieko prieš tą kandidatūrą. 

— Niekas! Niekas! 

Bet jis, Senekalis, esąs prieš ją. Visi palinko į priekį ir įtempė ausis. 
Pilietis, kuris čia keliąs savo kandidatūrą, esąs netesėjęs žodžio duoti tam 
tikrą sumą pinigų demokratiškam laikraščiui steigti. Be to, vasario 22 
dieną, kad ir laiku įspėtas, neatvykęs į sutartą vietą Panteono aikštėje. 

— Aš prisiekiu, kad jis buvo Tiuilri! - sušuko Diusardįė. 

— Ar jūs galite prisiekti, kad matėte jį prie Panteono? 

Diusardjė nunėrė galvą. Frederikas tylėjo; draugai žiūrėjo pasipiktinę 
1 ji neramiomis akimis. 

— Ar galėtumėt, — klausinėjo toliau Senekalis, — nurodyti bent vieną 
patriotą, kuris atsakytų mums už jūsų pažiūras? 

— Aš, — atsiliepė Diusardįjė. 

— O! Vieno negana! Reikia dar kito! 

Frederikas pasižiūrėjo į Pelereną. Dailininkas atsakė jam daugybe 
įvairių ženklų, kurie visi reiškė: 

— A! Brangusis! Jie gi ir mane atmetė, po velnių! Ko gi galima iš 
manęs norėt? 

Tada Frederikas kumštelėjo Režembarui. 

— Taip, taip! Tiesa! Jau laikas! Einu! 

Ir Režembaras užlipo ant pakylos; rodydamas į ispaną, kuris atsekė 
jam iš paskos, jis tarė: 

— Leiskite man, piliečiai, pristatyti jums Barselonos patriotą! 

Patriotas žemai nusilenkė, pavartė it automatas savo sidabrines akis 
ir, padėjęs ranką ant širdies, prabilo: 

— CGudadanos! Mucbo abreco ei bonor gue me disbensais, y s! grande es vuestra 
bondad 2ay0r es nuestra atencaon.* 

— Prašau žodžio! — sušuko Frederikas. 

— Des de guese broclamolaconstitumon de Cadiz, ese bato fundamental de las 
bertades esbanolas, basta la ullima revolucon, nuestra palria cuenta NUJIerosOS N 
berozcos Mmartires.** 

Frederikas dar kartą pamėgino gauti žodį: 

— Bet, piliečiai!.. 

Ispanas dėstė toliau: 


— E/ martes broximo tendra lugar en la iglesia de la Magdelena un servo 
funebre. *** 


* Piliečiai, aš labai vertinu garbę, kurią jūs man suteikiate, didis yra jūsų gerumas, 
bet dar didesnis mūsų dėmesys (+57.). 

** Per visą tą laiką, kuris eina nuo paskelbimo Kadiso konstitucijos, to pagrindinio 
Ispanijos laisvių pakto, iki paskutinės revoliucijos, mūsų tėvynė priskaito labai daug 
herojiškų kankinių (+55.). 

*** Ateinantį antradienį Magdalenos bažnyčioje bus atlaikytos gedulingos pamal- 


dos (:56.). 

— Tai pagaliau nesąmonė! Niekas gi nesupranta! 

Toji pastaba įsiutino minią. 

— Lauk jį! Lauk! 

— Ką? Mane? — paklausė Frederikas. 

— Taip, taip! Jus! - atsakė didingai Senekalis. — Išeikite! 

Frederikas atsistojo ir pasuko į durų pusę, o iberiečio balsas vijosi jį 
iš paskos: 

— Y /odos los Esbanoles descartan ver alhi reunidas las debutaciones de los elubs 
y de la nila naconal. Una oracon fūnebre en bonor de la Gkbertad esbanola y de! 
undo entero, sera bronuncado por un patembro del lero de Parts en la sala Bonne- 
Nouvelle. Honor al bueblo frances, gue Iamaria yo el brimero bueblo del 2undo, 
s!no fuese Gudadano de otra nacionF 

— Bajorpalaikis! — suspiegė kažkoks valkata, rodydamas kumštį Fre- 
derikui, kuris išskubėjo pasipiktinęs į kiemą. 

Ir jis graužėsi veltui įdėjęs tiek širdies į tą sumanymą; jis nė nepama- 
nė, kad iškelti jam kaltinimai buvo iš esmės teisingi. Kokia nelaiminga 
mintis pastūmėjo jį lįsti pas juos su ta savo kandidatūra! Bet jie, kokie 
asilai, kokie bukapročiai! Jis lygino save su tais žmonėmis ir, galvodamas 
apie jų kvailumą, gydė savo savimeilės žaizdas. 

Paskiau jam užėjo noras pasimatyti su Rozanete. Jis tikėjosi atsipūs- 
ti tos mielos būtybės draugystėje nuo viso to bjaurumo ir pasipūtimo. 
Jinai žinojo, kad jis tą vakarą turėjo kalbėti klube. Tačiau, jam atėjus, ji 
visai jo apie tai nepaklausė. 

Ji sėdėjo prie degančio židinio, ardydama pamušalą nuo drabužio. Jis 
nustebo, pamatęs tokį jos užsiėmimą. 

— Na? Ką tu čia dabar veiki? 

— Pats matai, — atsakė ji sausai. — Taisau savo skarmalus. Tai vis tavo 
respublika. 

— Kodėl gi ji mano? 


* Visi ispanai dalyvaus jose kartu su visomis klubų ir nacionalinės gvardijos dele- 
gacijomis. Gedulingą oraciją ispanų ir viso pasaulio liaudies garbei pasakys Bon Nuvel 
salėje vienas Paryžiaus dvasininkas. Garbė prancūzų liaudžiai, kurią, kad ir būdamas 
kitos tautos pilietis, norėčiau pavadinti pirmąja pasaulio liaudimi (256.). 

— Tai ką, gal mano? 

Ir ji ėmė prikaišioti jam viską, kas darėsi Prancūzijoje per paskuti- 
niuosius du mėnesius, kaltindama jį sukėlus revoliuciją, sakydama, kad 
dėl jo žmonės bankrutuoją, turtingieji bėgą iš Paryžiaus, kad dėl jo 1r ji 
pati būsianti priversta baigti savo gyvenimą prieglaudoje. 

— Tau, žinoma, lengva kalbėti, turint rentas! Bet jei taip eis ir toliau, 
tai ir tavo rentų greit nebeliks. 

— Galimas daiktas, — atsakė Frederikas, — tie, kurie labiausiai stengia- 
si, visuomet lieka nepripažinti, ir jeigu žmogus nesijaustumei teisus, tai 
galvijai, už kuriuos statai save į pavojų, atgrasytų visai nuo pasiaukojimo. 

Rozanetė žiūrėjo į jį, suraukusi antakius. 

— Na? Ką čia dabar kalbi? Apie kokį pasiaukojimą? Atrodo, kad po- 
nas būsi prašovęs pro šalį? Juo geriau! Tas tave pamokys, kaip dalyti 
patriotiškas aukas. Ir tik jau nemeluok! Aš žinau, kad tu jiems davei tris 
šimtus frankų; mat tavo respublika nori būti išlaikoma! Na ir gerai, links- 
minkis sau su ja, vyreli! 

Tos kvailysčių krušos užgriūtas, Frederikas, dar kaip reikiant neatsi- 
peikėjęs nuo vieno pergyvento nusivylimo, įkrito į naują, dar sunkesnį 
nusiminimą. 

Jis pasitraukė į kitą kambario galą. Ji priėjo prie jo. 

— Na, tik pagalvok trupuų! Kraštui, kaip ir namams, reikalia šei- 
mininko, nes kitaip kiekvienas žiūrės tik sau ką pasigriebti. Pirmiau- 
sia visi žino, jog Ledriu Rolenas neišbrenda iš skolų! O Lamartinas! 
Ką jis gali išmanyti apie politiką, būdamas poetas? Nėr ko kraipyti 
galvos! Tai juk tikra teisybė! Tu manai, kad tu vienas viską supranti, 
o kiti tai jau nieko! Tau kad tik ginčytis, žodžio negali įsprausti, kal- 
bėdamas su tavimi. Pažiūrėk kad ir į tokį Furnjė Fonteną iš Šventojo 
Roko krautuvių: tu žinai, kiek jam trūksta? Aštuonių šimtų tūkstančių 
trankų! O Gomeras, atsimeni, pakuotojas, kuris gyvena priešais, taip 
pat respublikonas, tai tas sulaužė reples, duodamas žmonai per galvą, 
ir taip maukia absentą, kad giminės net nori jį atiduoti į ligoninę. Tokie 
jie visi, tie tavo respublikonai! Dvidešimt penkių procentų respublika! 
Taip! Taip! Turi kuo pasigirti 

Frederikas išėjo. Tos mergos kvailumas, prasiveržęs staiga padugnių 
kalba, privertė jį bjaurėtis. Jis net pasijuto vėl truputį pasidaręs patriotu. 

Prasta Rozanetės nuotaika ne tik negerėjo, bet kaskart vis blogėjo: 
Vatnaz varė ją iš kantrybės savo entuziazmu. Įsikalusi į galvą kažkokią 
misiją, panelė Vatnaz mėgo baisiai daug kalbėti ir mokyti, o kadangi jinai 
geriau tuos dalykus išmanė, tai savo argumentais suriesdavo Maršalę į 
Ožio ragą. 

Kartą ji atėjo baisiausiai pasipiktinusi Jusonė, kad tasai, nuvykęs į 
moterų klubą, nepadoriai elgęsis. Rozanetė palaikė Jusonė pusę ir net 
pasakė, kad pati apsitaisysianti vyriškai ir nueisianti į tą klubą „pasakyti 
joms tiesiai į akis, ko jos vertos, ir išplakti jas“. Vatnaz besiginčijant su 
Rozanete, įėjo Frederikas. 

— Tu mane palydėsi, kai aš eisiu į tą klubą, gerai? 

Ir nepaisydamos, kad jis viską girdi, jos riejosi tarp savęs, vaidinda- 
mos: viena — padorią buržuazijos damą, kita — filosofę. 

Moterys, pasak Rozanetės, esančios gimusios vien tik meilei arba 
vaikams auginti ir namų ūkiui žiūrėti. 

Panelės Vatnaz nuomone, moterys turinčios vaidinti tam tikrą vai- 
dmenį valstybės valdyme. Senovėje galės leidusios įstatymus, anglosak- 
sės taip pat, huronų žmonos posėdžiavusios taryboje. Civilizacijos dar- 
bas esąs bendras. Visos moterys privalančios jame dalyvauti; egoizmas 
turįs pagaliau užleisti vietą brolybei, individualizmas — asociacijai, žemės 
valdymo suskaldymas — stambiajam žemės ūkiui. 

— Na, jau ir nuvažiavai. Tu dabar jau ir apie žemės ūkį supranti. 

— Kodėl gi ne? Pagaliau tai yra toks dalykas, nuo kurio priklauso 
visos žmonijos ateitis! 

— Rūpinkis geriau savąja. 

— Tai mano reikalas. 

Jos susipyko. Frederikas įsikišo. Vatnaz ėmė karščiuotis ir net ginti 
komunizmą. 

— Kas per nesąmonė! — tarė Rozanetė. — Negi tai įvykdomas dalykas? 

Vatnaz įrodinėdama priminė esėjus, Moravijos brolius, Paragva- 


jaus jėzuitus, Pengonų šeimą, gyvenusią Overnėje netoli nuo Tjero; 

ir kadangi ji kalbėdama labai mosikavo rankomis, tai jos laikrodžio 
grandinėlė apsiraizgė aplink mažą auksinį avinėlį, tabaluojantį kartu su 
kitais karuliais. 

Staiga Rozanetė visa pabalo. 

Panelė Vatnaz stengėsi atnarplioti tą gražų daikčiuką. 

— Nesinerk daugiau taip labai iš kailio, — tarė Rozanetė, — dabar aš jau 
žinau tavo politines pažiūras. 

— Nesuprantu, ką tu čia sakai, — atitarė Vatnaz, paraudusi it nekalta 
mergelė. 

— Neapsimesk, neapsimesk! Labai gerai supranti! 

Frederikas nieko negalėjo suvokti. Aišku buvo jam tik tiek, kad tarp 
tų dviejų moterų įvyko kažkas tokio, kas turėjo joms didesnės svarbos ir 
gulėjo arčiau prie širdies negu socializmas. 

— Na, kad būtų ir taip, — atsakė Vatnaz, drąsiai išsitiesdama. — Tai 
paskola, brangioji: skola už skolą. 

— O ką? Ar aš atsisakau savo skolų? Regzti visokias istorijas dėl tų 
kelių tūkstančių frankų! Aš tai bent skolinu, o nevagiu. 

Panelė Vatnaz pamėgino nuleisti viską juokais: 

— Galiu ranką kišti į ugnį, jei taip. 

— Atsargiai su kišimu: dar sudegs, per daug jau sausos. 

Senmergė pakėlė savo dešinę ranką jai prie veido sakydama: 

— Yra tavo draugų, kuriems jos patinka. 

— Turbūt andalūziečiams: vietoje kastanječių! 

— Niekšė! 

Maršalė, žemai nusilenkdama, tarė: 

— Žavingiausioji! 

Panelė Vatnaz nieko nebeatsakė. Jos smilkiniai išrasojo prakaitu. Akys 
įsismeigė į kilimą. Ji sunkiai alsavo. Pagaliau jinai išeidama sušuko: 

— Likit sveika! Paminėsite dar mane! 

Ir smarkiai užtrenkė dutis. 

— Gerai, gerai! —- atsakė Rozanetė. 

Susilaikymas pakirto jai jėgas. Ji griuvo visa drebėdama ant kanapos 
ir, apsipylusi ašaromis, šnabždėjo keiksmus. Ar tai Vatnaz grasinimas ją 

taip sujaudinęs? E, ne! Ji spjaunanti į tai! Galimas daiktas, kad anas tikrai 
skolingas jai pinigų. Juk tas auksinis avinėlis yra jos dovana jam, ir jai iš 
lūpų išsprūdo pro ašaras Delmaro vardas. Vadinasi, ji vis dar tebemyli 
tą komedininką. 

„Kam gi ji tada susidėjo su manimi? — klausė pats save Frederikas. — 
Kaip atsitiko, kad jis vėl pas ją sugrįžo? Kas ją verčia laikyti mane prie 
savęs? Ką tai reiškia?“ 

Rozanetė vis kūkčiojo. Ji gulėjo ant šono, pakišusi rankas po dešiniu 
skruostu, ir atrodė tokia švelnutė, tokia niekuo dėta ir taip nuskriausta, 
kad jis, priėjęs arčiau, meiliai pabučiavo jai į kaktą. 

Tada jinai ėmė sakyti jam, kad labai jį mylinti; kunigaikštis esąs 
išvažiavęs, ir jie būsią laisvi. Bet kol kas jai... sunkoka su pinigais. ,, Tu 
pats matei aną dieną, kaip ardžiau senus pamušalus: naujų nėr už ką 
nusipirkti“. Su karietomis baigta! Ir tai dar ne viskas: pirklys norįs at- 
siimti atgal miegamojo ir didžiosios svetainės baldus už skolas. Ji ne- 
bežinanti nė ką daryti. 

Frederikui knietėjo pasakyti: ,„Nesirūpink! Aš užmokėsiu!“ Bet kas 
ją žino: gal damulė meluoja. Gyvenimas buvo jau jį pamokęs. Jis apsiri- 
bojo tad paprastais raminimais. 

Rozanetės būgštavimas nebuvo tuščias: teko atiduoti baldus ir išsi- 
kraustyti iš gražaus Druo gatvės buto. Ji pasisamdė sau kitą Puasonjerės 
bulvare, penktam aukšte. Retų mažmožių iš jos buvusio buduaro užteko 
naujam trijų kambarių butukui koketiškai įsirengti. Ji nusipirko kiniškas 
užuolaidas, apdangalą terasai, naudotą, bet dar visai naują kilimą ir raus- 
vu šilku apmuštus minkštasuolius svetainei. Frederikas dosniai prisidėjo 
prie jos pirkinių; jis jautėsi kaip jaunavedys ir buvo apimtas džiaugsmo, 
pasijutęs, kad turi pagaliau savo gūžtą ir savo moterį; ir jam taip patiko 


ten būti, jog jis retai namie benakvojo. 


Vieną rytą, išėjęs iš butuko, jis pamatė ties ketvirtuoju aukštu kepurę 
nacionalinio gvardiečio, lipančio, matyt, į viršų. Ko jis čia ieško? Fre- 


derikas laukė. Žmogus, nunėręs galvą, kopė toliau, į penktą aukštą. Jis 

pakėlė, pagaliau, akis. Tai buvo Arnu. Viskas paaiškėjo. Jie paraudo abu 
iš karto; jiems pasidarė nei šis, nei tas. 

Arnu pirmasis susigriebė, kaip išsipainioti iš nejaukios padėties. 

— Jai jau geriau, ar ne? — paklausė jis, tarytum Rozanetė būtų sirgusi, 
O jis atėjęs tik pasiteirauti apie jos sveikatą. 

Frederikas pasinaudojo tais jo žodžiais. 

— Taip — žymiai! Bent taip jos tarnaitė man ką tik pasakė. 

Jis norėjo mat duoti suprasti, kad į vidų nebuvęs nė įsileistas. 

Paskui abu nutilo, stovėdami vienas priešais antrą, nežinodami ką 
toliau daryti ir kits kitą stebėdami. Klausimas buvo toks, katras iš jų pa- 
sišalins, o katras pasiliks. Arnu ir vėl pasirodė mitresnis. 

— A! Tai dabar man nėr ko pas ją ir klausti. Užbėgsiu vėliau! O kur 
jūs einat? Aš jus palydėsiu. 

Jie nulipo abu į gatvę, ir Arnu šnekučiavosi su Frederiku visai taip 
pat, kaip paprastai. Matyt, jis buvo arba visai nepavydus, arba per gero 
būdo, kad galėtų papykt. 

Be to, jam rūpėjo tėvynės reikalai. Dabar jis jau nebesiskyrė su uni- 
forma. Kovo 29 dieną jis gynė Presse* redakciją. Kai liaudis buvo įsiver- 
žusi į parlamentą,** jis pasižymėjo drąsa. Jisai dalyvavo pokylyje, kuris 
buvo iškeltas Amjene nacionalinei gvardijai pagerbti. 

Jusonė, budėdamas visuomet kartu su Arnu, daugiau negu kas ki- 
tas naudojosi jo gertuvė ir jo cigarais; bet, nelinkęs iš prigimties reikšti 
kam nors pagarbos, jis mėgo prieštarauti jam, peikdamas blogą dekretų 


* Presse („Spauda“) — laikraštis, įsteigtas 1836 m. Emilio de Žirardeno (1806— 
1881). Tai buvo liberalios politikos leidinys. 1848 m. vasarį tas laikraštis pasisakė už 
respubliką. Tačiau prieš rinkimus į Steigiamąją Asamblėją Emilis de Žirardenas iškėlė 
savo laikraštyje tokį klausimą: ką darys Laikinoji vyriausybė, jei susirinkę deputatai 
nepanorės Respublikos. Tokiu klausimu baisiai pasipiktino revoliucinių klubų nariai. 
Presse redakcijos patalpos buvo užpultos. 

** 1848 m. gegužės 15 d. į Steigiamąją Asamblėją atvyko darbininkų demonstraci- 
jos, kurioms vadovavo Blanki, Barbesas ir Raspajis. Jie paskelbė, kad Asamblėja palei- 
džiama ir kad sudaroma nauja Laikinoji vyriausybė. Nacionalinė ir mobilinė gvardijos 
maištą numalšino, vadai buvo suimti ir įkalinu. 

kalbos stilių, Liuksemburgo posėdžius,* vezuvijietes, tiroliečius, viską, 
net ir vežimą, skirtą žemės ūkiui, nes jis buvęs pakinkytas ne jaučiais, o 
arkliais, ir merginos, lydėjusios jį, buvusios parinktos negražios. Arnu, 
priešingai, gynė valdžią ir svajojo apie partijų susijungimą. Tačiau jo as- 
meniniai reikalai vis labiau šlijo. Jis nelabai tuo rūpinosi. 

Frederiko santykiai su Maršale širdies jam neužgavo; mat sužinojęs 
apie juos, jis tarėsi galįs ramia sąžine nutraukti pašalpas, kurias buvo jai 
atnaujinęs, išvažiavus kunigaikščiui. Jis pasakė jai, kad dabar tokie sun- 
kūs laikai, ėmė skųstis įvairiomis nesėkmėmis, ir Rozanetė parodė jam 
savo širdies kilnumą. Tuomet ponas Arnu pradėjo žiūrėti į save kaip į 
jos tikrąjį numylėtinį; tai pakėlė jo pagarbą pačiam sau ir tarsi grąžino 
ji truputį atgal į jaunystę. Jis nė kiek neabejojo, kad Frederikas išlaiko 
Maršalę; jis sugalvojo tad „iškrėsti jam gerą juoką“ ir ėmė lankytis pas 
Rozanetę slapčiomis; jei kartais juodu susitikdavo kaktomuša, tai jis pa- 
sitraukdavo, užleisdamas kelią jaunesniam. 

Ta pusininkystė buvo Frederikui užgauli ir varžovo mandagumai at- 
rodė jam per ilgai trunkančios patyčios. Bet jeigu su juo susipyktų, tai 
prarastų paskutinį šansą grįžti kada nors prie anosios, be to, dabar jos 
vyras buvo jam vienintelis šaltinis šį tą sužinoti apie ją. Iš įpratimo ar 
galbūt iš suktumo fajanso pirklys mielai ją savo kalbose minėjo ir net 
tolydžio klausdavo Frederiką, kodėl jis nebeužeinąs pas ją. 

Frederikas, pritrūkęs pasiaiškinimų, pasakė kartą, jog buvęs daug sy- 
kių nuvykęs, bet vis neradęs jos namie. Arnu visiškai tuo patikėjo, nes 
dažnai, kai jis džiūgaudavo prie žmonos, kad jų draugas nebesilankąs, ji 
atsakydavo jam, kad Frederikas buvęs, tik neradęs jos namie; ir abi tos 
melagystės, užuot viena antrai prieštaravusios, kita kitą tuo būdu vadavo. 


* 1848 m. vasario 28 d. Lui Blano šalininkai ir darbininkai, atvykę į rotušę, parei- 
kalavo įsteigti „Progreso ministeriją“, kuri turėjo organizuoti darbą. Taryba dauguma 
balsų atsisakė patenkinti tą reikalavimą, nurodydama, kad pakanką jau esančios viešųjų 
darbų ministerijos. Lui Blanui pagrasinus išeiti iš Laikinosios vyriausybės, buvo nu- 
spręsta sudaryti komisiją darbo ir darbininkų materialinės padėties klausimams svars- 
tyti, Lui Blanui pirmininkaujant. Į tą komisiją, kuri posėdžiavo Liuksemburgo rūmuo- 
se, įėjo taip pat ir Alberas. 

Arnu apskritai mėgo Frederiką už jo meilumą, o dabar, prisidėjus 
smagumui, kurio jis turėjo iš apgaudinėjimo, jaunuolis pasidarė dar mei- 
lesnis jo širdžiai. Jis nėmaž jo nebesivaržė, ir ne todėl, kad būtų žiuūrėjęs į 
ji su panieka, o todėl, kad visiškai juo pasitikėjo. Kartą jis parašė Frederi- 
kui, jog skubiais reikalais turi išvykti dviem paroms į provinciją, ir prašė, 
kad tas, jam nesant, pavaduotų jį sargyboje. Frederikui neužteko drąsos 
atsisakyti, ir jis nuėjo į Karuselės postą. 

Frederikas tad gavo paragauti nacionalinių gvardiečių draugystės! 
Be vieno linksmų plaučių rafinuotojo, kuris išgerdavo siaubingai daug, 
visi kiti pasirodė jam kvailesni už savo šikšnas. Svarbiausia jų pasi- 
kalbėjimo tema buvo įsakymas apie šikšninio apsago pakeitimą diržu. 
Kai kurie puldinėjo valstybinių dirbtuvių steigimą.* Jei vienas pasa- 
kydavo: „Kur mes einam?“ tai kitas, išpūtęs akis, it staiga išvydęs po 
savo kojomis bedugnę, atsakydavo jam tais pačiais žodžiais: „Kur mes 
einam?“ Tada kas nors iš drąsesniųjų sušukdavo: „Taip toliau nebegali 
būti! Su tuo reikia baigti!“ Tos pačios kalbos kartojosi iki pat vakaro, ir 
Frederikui pasidarė baisiai nuobodu. 

Didelis buvo jo nustebimas, kai apie vienuoliktą valandą pamatė, 
kad ateina Arnu; tas jam pasakė, kad baigęs savo reikalus, atsiskubinęs 
jo atleisti. 

Jokių reikalų jis neturėjo. Tai buvo grynas prasimanymas, sugalvotas 
tam, kad galėtų paviešėti pas Rozanetę visą parą vienas. Bet šaunusis 
Arnu apsiriko, per aukštai įvertinęs savo pajėgumą; ir nuovargis, kurį 
pajuto, priminė jam, kad yra sąžinė. Atvykęs padėkojo Frederikui už 
pavadavimą ir pakvietė eiti su juo kur nors pavakarieniauti. 

— Labai ačiū! Neišalkau! Aš tik pasiilgau savo lovos! 

— Na, jei taip, tada netrukus eisime kartu pusryčių valgyti! Koks jūs 
lepūnėlis! Vis tiek dabar grįžt namo negalima! Per vėlu! Pavojinga! 


* Jos buvo įsteigtos 1848 m. vasario 27 d. dekretu. Anot marksistų, „jos buvo 
įkūnytas proletariato protestas prieš buržuazinę pramonę, buržuazinį kreditą ir buržua- 
zinę respubliką“. Tačiau buvo pritaikyta tam tikra darbų organizavimo sistema, kuri iš 
tikrųjų siekė ne ko kita, o tik pačios darbo organizacijos minties. 

Frederikas ir vėl nusileido. Arnu ginklo draugai, nelaukę jo tą vakarą 
grįžtant, puldinėjo apie jį, labiausiai — rafinuotojas. Visi mėgo Arnu, ir 
jis buvo toks geras, jog reiškė užuojautą Jusonė, turėjusiam eiti sargybą. 
Jam pačiam, girdi, reikią truputį numigti — vieną minutę, ne daugiau. 

— Gulkitės šalia manęs, — tarė jis Frederikui, išsitiesdamas žygio lo- 
voje su visa apranga. 

Bijodamas, kad nebūtų aliarmo, jisai pasidėjo prie šono šautuvą, 
nors reglamentas šitai draudė; paskiau, sumurmėjęs žodį kitą („„Brangu- 
te“ „„Angelėli!“), užmigo. 

Tie, kurie šnekučiavosi, nustojo kalbėję, ir po truputį postas visiškai 
nutilo. Frederikas, kankinamas blusų, dairėsi į šalis. Prie geltonai nuda- 
žytos sienos, per vidurį aukščio, buvo pritaisyta ilga lenta; kuprinės ant 
jos ėjo eile kauburėlių; po lentyna buvo vienas prie kito sustatyti švino 
spalvos šautuvai, ir buvo girdėti, kaip knarkia nacionaliniai gvardiečiai, 
kurių išversti pilvai neaiškiai skyrėsi iš prieblandos. Ant krosnelės rado 
sau vietą vienas butelis ir keletas lėkščių. Trys šiaudinės kėdės stovėjo 
prie stalo, ant kurio žlagsojo pamestos kortos. Ant suolo gulėjo būgnas 
su nukarusiu diržu. Pro atdaras duris pūsčiojo šiltas vėjelis, nuo kurio 
rūko lempa. Arnu miegojo išmetęs rankas; kadangi jo šautuvas su buože 
gulėjo kiek įstrižai prie kojų, tai vamzdžio galas rėmėsi jam tiesiai į pa- 
žastį. Frederikas, pastebėjęs tai, išsigando. 

„Ne, nieko! Tai tik mano vaizduotė! Nėra ko baimintis! O jeigu vis 
dėlto jis mirtų...“ 

Ir tuoj ėmė vaizdai vieni po kitų slinkti jam prieš akis. Jis važiuoja su 
Ja naktį pašto karieta; paskui jie, eidami paupiu, gėrisi vasaros vakaru; 
grįžę namo, jie sėdi prie lempos šviesos. Jis ėmė net skaičiuoti pragy- 
venimo išlaidas, tvarkytis po namus, prikišamai apčiuopdamas jau savo 
laimę; jai įkūnyti tereikėtų, kad pasikeltų šautuvo gaidukas! Galima būtų 
paspirti jį kojos nykščiu; šautuvas trinktelėtų, būtų nelaimingas atsitiki- 
mas, ir viskas! 

Frederikas svarstė tą mintį iš visų pusių it dramaturgas, kurdamas 
dramą. Staiga jam pasirodė, jog ji nebetoli nuo veiksmo, jog jis pagelbės 
jai pereiti į veiksmą ir jog jis nori tai padaryti; tada jį apėmė siaubas. Bet 

kad ir baisiai išsigandęs, jis buvo vis dėlto kupinas džiaugsmo, kuris ėmė 
jį vis giliau ir giliau; jam darėsi baisu jaučiant, kaip abejonės viena po 
kitos nyksta, kaip svajonės šėlimas užtemdo visą pasaulį ir kaip vien tik 
nepaliaujamas spaudimas krūtinėje dar palaiko jo sąmonę. 

— Išgerkime baltojo vyno, gerai? — pasiūlė atbudęs rafinuotojas. 

Arnu pašoko iš lovos ir, išgėręs baltojo vyno, atsistojo sargybon Fre- 
deriko vietoje. 

Paskui jis nusivedė jį pusryčių pas Parli Šartr gatvėje, ir kadangi jam 
reikėjo atsigauti, tai jis užsisakė sau du patiekalus mėsos, omarą, omletą su 
romu, salotų ir t. t., ir viskam aplaistyti liepė paduoti butelį soterno 1819 
metų, butelį romanė 42 metų, neskaitant šampano prie deserto ir likerių. 

Frederikas nesipriešino. Jis jautėsi nei šiaip, nei taip, tarsi Arnu būtų 
galėjęs iš jo veido suprasti, ką jis buvo galvojęs. 

Užsigulęs abiem alkūnėm ant stalo ir prisilenkęs prie Frederiko, 
Arnu dėstė jam, vargindamas jį savo žvilgsniu, visokias fantazijas. 

Jis galvojo išsinuomoti visus Šiaurės geležinkelio ruožus ir užsodinti 
juos bulvėmis arba organizuoti bulvaruose milžiniškas jotynes, kuriose 
dalyvautų „epochos įžymybės“. Jis išsinuomotų visus langus ir, atidavęs 
paskui juos žiūrovams po tris frankus kiekvieną, turėtų puikaus pelno. 
Žodžiu, jis svajojo apie didelius uždarbius iš suėmimo į savo rankas 
tokių dalykų, kurie visiems reikalingi. Jis buvo tačiau doras, smerkė ne- 
saikingumą, palaidą gyvenimą, minėjo savo „vargšą tėvą“ ir kas vakarą, 
kaip pats sakėsi, prieš pavesdamas sielą Dievui, „darė sąžinės sąskaitą“. 

— Dar lašelį kiuraso, a? 

— Jeigu norite. 

Respublikos reikalai susitvarkysią; žodžiu, jis jautėsi laimingiausias 
žmogus pasaulyje; ir užsimiršęs jis pradėjo girti Rozanetę, lygindamas ją 
net su savo žmona. Toji — tai jau visai kas kita. Sunku net įsivaizduoti, 
kokios gražios jos šlaunys. 

— Į jūsų sveikatą! 

Frederikas susidaužė su juo stikleliais. Jis, gerdamas iš mandagumo, 
buvo jau truputį per daug išgėręs; be to, skaisti saulė jį spangino, ir kai jie 
grįžo abudu Vivjen gatve, tai jų antpečiai jau broliškai vienas kitą rėmė. 

Grįžęs namo, Frederikas miegojo iki septintos valandos. Paskui jis nu- 
vyko pas Maršalę. Ją kažkas išsivedęs iš namų. Gal tai Arnu? Nežinoda- 
mas, ką daryti, Frederikas nužingsniavo bulvaru į priekį, bet toliau Švento- 
jo Martyno vartų dėl daugybės susigrūdusių žmonių nueiti negalėjo. 

Gerokas skaičius darbininkų, nesulaukdami iš niekur pagalbos, ne- 
galėjo nieku būdu išbristi iš skurdo, ir jie kas vakarą rinkosi čia, tikrinda- 
mi, matyt, savo eiles ir laukdami ženklo pradėti. Nepaisant, kad įstatymo 
buvo draudžiama būriuotis, + nevi/hies klubai grėsmingai augo, ir daug 
kas iš buržua ėjo taip pat ten kasdien, vieni rodydami, kad nieko nebijo, 
kiti sekdami mada. 

Staiga, trys žingsniai nuo savęs, Frederikas pamatė poną Dambrezą 
su Martinonu; Frederikas buvo beapsisukąs eiti atgal; mat jis pyko ant 
pono Dambrezo, kad tasai iškėlęs kandidatūrą, buvo išrinktas deputatu. 
Tačiau kapitalistas pašaukė jį: 

— Vieną minutę, gerbiamasis. Aš turiu jums pasiaiškinti. 

— Man to nereikia. 

— Dėl Dievo meilės! Paklausykite. 

Jis esąs visai čia niekuo nedėtas. Jį prašę kiti, gali sakyti, privertę. 
Martinonas tuoj patvirtino jo žodžių teisingumą; nožaniečiai atsiuntę 
pas jį visą delegaciją. 

— Be to, aš tariausi esąs laisvas, kadangi... 

Žmonių spūstis šaligatvyje privertė poną Dambrezą pasitraukti į šalį. 
Po valandėlės jisai sugrįžo atgal, sakydamas Martinonui: 

— Jūs man gražiai padėjote! Neteks jums gailėtis! 

Visi trys atsišliejo nugaromis į parduotuvę, kad būtų patogiau kalbėtis. 

Kartkartėmis pasigirsdavo šauksmai: „Tegyvuoja Napoleonas! 
Tegyvuoja Barbesas! Šalin Mari/“* Nesuskaičiuojama minia kalbėjo 


* Po Vasario revoliucijos Liudvikas Napoleonas parvyko į Prancūziją ir parašė Lai- 
kinajai vyriausybei, kad, girdi, „grįžau iš ištremties stoti po respublikos vėliavomis“. Lai- 
kinoji vyriausybė neleido Liudvikui Napoleonui pasilikti Prancūzijoje, ir jis išvažiavo vėl 
į Angliją. Liudviko Napoleono draugai telkė į krūvą jo šalininkus. Liaidžiai išėjus į gat- 
vę reikšti savo nepasitenkinimo, dažnai pasigirsdavo ir šūkiai „Tegyvuoja Napoleonas!“ 
Steigiamojoje Asamblėjoje Mari palaikė įstatymo projektą susirinkimams suvaržyti. 

labai trankiai, ir visi tie balsai, atsimušdami į namų sienas, šniokštė 
kaip bangos uoste. Kartais visi nutildavo; tada suskambėdavo Marse/te- 
tė. Pavartėmis paslaptingi vyrai siūlė lazdas su įdėtais į vidurį iešmais. 
Vienur kitur du neaiškūs tipai mirkčiojo susitikdami vienas antram ir 
tuoj movė į šalis. Žiopliai būriais stoviniavo šaligatviuose; tiršta mi- 
nia siūbavo gatvėje. Ištisi policijos junginiai, tik spėję išeiti iš skersga- 
tvių, tirpo minioje. Raudonos vėliavėlės, iškeltos vietomis, atrodė kaip 
liepsnos; vežėjai iš aukštybės savo pasosčių mojavo rankom, paskui 
gręžė arklius atgal. Visas tas sujudimas teikė labai įdomų ir baisiai keis- 
tą reginį. 

— Kaip tai būtų smagu buvę panelei Sesilei visa tai pamatyti! — tarė 
Martinonas. 

— Jūs gi žinote, mano žmona nemėgsta, kad dukterėčią vaikščiotų su 
mumis, — atsiliepė su šypsena ponas Dambrezas. 

Nebegalėjai to žmogaus dabar bepažinti. Jau trys mėnesiai, kaip jis 

šaukia: „Tegyvuoja Respublika!“, ir net balsavo, kad Orleanai būtų iš- 


tremti*. Tačiau nuolaidoms turįs būti padarytas galas. Jis patapo toks 
įniršęs, kad nešiojosi net kišenėje kastetą. 

Nešiojosi tą ginklą ir Martinonas. Panaikinus teisingumo parei- 
gūnų neatšaukiamumą, jis pasitraukė iš prokuratūros ir savo nuožmumu 
pralenkė net poną Dambrezą. 

Bankininkas itin neapkentė Lamartino (kam jis palaikęs Ledriu Role- 
ną), o kartu su juo — Pjero Leru, Prudono, Konsiderano, Lamenė,** visų 
tų karštakošių, visų tų socialistų. 


* 1848 m. gegužės 26 d. Steigiamoji Asamblėja nubalsavo ištremti Orleanus. Ryto- 
jaus dieną ji panaikino įstatymą apie Bonaparto šeimos narių ištrėmimą. 

** Viktoras Konsideranas (Considėrant, 1808-1893) — dimisijos karo inžinierius, 
Furjė šalininkas. Pastarajam mirus (1837), jis perėmė ,Falansteros“ žurnalo ir jo papil- 
dymo „Falangos“ laikraščio vadovybę. 1845 m. „Falangos“ vietoje pradėjo eiti dien- 
raštis ,,Taikioji Demokratija“. Felisitė Lamenė (Lamennais, 1782-1854) — prancūzų 
filosofas ir teologas, katalikų liberalizmo ideologas, knygos „Tikinčiojo žodžiai“ auto- 
rius. 1832 m. popiežius pripažino jo pažiūras klaidingomis, Lamenė iškart pakluso, bet 
paskui atsiskyrė nuo bažnyčios ir ėmė vis labiau ir labiau linkti į socialistines pažiūras. 
1848 m. buvo Nacionalinės Asamblėjos deputatu. 

— Nes ko gi pagaliau jie nori? Panaikino užkardos mokestį mėsai ir 
suėmimą už skolos negrąžinimą; dabar svarsto ipotekos banko projektą; 
andai įsteigė valstybės banką! Ir štai penki milijonai biudžete darbinin- 
kams! Bet, laimė, tokių dalykų daugiau nebebus pono de Falu dėka! Na, 
ir laimingos kelionės! Tegu sau eina iš kur atėję. 

Ir tikrai, viešųjų darbų ministras, nežinodamas, kaip išmaitinti šimtą 
trisdešimt tukstančių žmonių, susispietusių valstybinėse dirbtuvėse, kaip 
tik tą dieną pasirašė nutarimą, raginantį visus piliečius nuo aštuoniolikos 
iki dvidešimties metų amžiaus stoti į kariuomenę arba vykti į provinciją 
dirbti žemės. 

Tas pasiūlymas pasirinkti vieną arba kitą iš dviejų nepatinkamų da- 
lykų galutinai sukiršino žmones, kurie buvo įsitikinę, kad tai yra ne kas 
kita, kaip pasikėsinimas į respubliką. Gyventi toli nuo sostinės atrodė 
jiems taip pat baisu, kaip būti ištremtiems; jie vaizdavosi, kad, pateks į 
kažkokį atšiaurų kraštą, jau merdi nuo drugio. Daug kas, pripratę prie 
rimas pagaliau esąs apgavystė, pasijuokimas iš žmogaus, visiškas atsisa- 
kymas nuo visų pažadų. O pamėgink priešintis — panaudos jėgą; jie tuo 
nė kiek neabejojo ir rengėsi patys užbėgti jai už akių. 

Apie devintą valandą minios, susimetusios į Bastilijos aikštę ir prie 
Šatlė, išsipylė į bulvarą. Tarp Šventojo Deniso ir Šventojo Martyno vartų 
buvo dar vienas milžiniškas knibždėlynas, viena tamsiai mėlyna, kone 
juoda žmonių masė. Į kurį atskirą žmogų iš tos minios žiūrėjai, visur 
matei tą patį: akys dega, veidai išbalę, susitraukę nuo bado ir įsiutę nuo 
neteisybių. Tuo tarpu ėmė niauktis; audros dangus elektrino žmones, 
minia neryžtingai sūkuriavo vietoje, banguodama iš palengvo, kaip jūra 
be vėjo, ir jos gelmėse buvo justi neapibrėžiama jėga ir tarsi pačios gam- 
tos gaivalinė energija. Paskui žmonės ėmė dainuoti: „Šviesos! Šviesos!“ 
Keletas langų liko neapšviesta; į jų stiklus pasipylė akmenys. Ponas Dam- 
brezas nutarė, kad geriau iš čia pasišalinti. Abu jaunuoliai palydėjo jį. 

Jis numatąs didelių nelaimių. Liaudis ir vėl galinti įsiveržti į Deputatų 
Rūmus. Ta proga ponas Dambrezas papasakojo, kaip jisai, tik vieno na- 
cionalinio gvardiečio dėka gegužės 15 dieną išsprukęs mirčiai iš nasrų. 

— "Tiesa, tiesa, tai buvo juk kaip tik jūsų draugas, fajanso dirbinių 
fabrikantas, Žakas Arnu! 

Maištininkai buvę jau bankininką suspaudę iš visų pusių; tasai šau- 
nusis pilietis paėmęs jį į savo glėbį ir ištraukęs iš spūsties į šalį. Nuo to 
laiko ir užsimezgę su juo artimesni santykiai, 

— Reikės šiomis dienomis kartu visiems papietauti, o kad jūs dažnai 
su juo matotės, tai pasakykite jam, kad aš labai jį mėgstu. Tai puikus 
vyras, be reikalo, mano manymu, apšmeižtas, ir su galva, kad jį kur! Na, 
dar kartą visa ko geriausia! Pasilikit sveikas! 

Frederikas, išsiskyręs su ponu Dambrezu, grįžo pas Maršalę ir niū- 
riai pareiškė jai, kad ji turinti pasirinkti kurį vieną: arba jį, arba Arnu. Ji 
švelniai atsakė, kad nesupranta, kaip galėję atsirasti „tokių liežuvių“, kad 
ji Arnu visai nemylinti ir kad jis jai nereikalingas. Frederikas užsigeidė 
išvažiuoti kur nors kartu su ja iš Paryžiaus. Ji neatstūmė tos fantazijos, ir 


jie išvyko abu kitą dieną į Fonteneblo. 


Viešbutis, kuriame jie apsistojo, skyrėsi nuo kitų savo fontanu, čiur- 
lenančiu vidury kiemo. Kambarių durys atsidarinėjo, kaip vienuolyne, 
visos į koridorių. Kambarys, kurį jie gavo, buvo didelis, su gerais bal- 
dais, išmuštas kartūnu ir tylus — mat keleivių buvo mažai. Išilgai namų 
vaikščiojo dyki buržua; sutemus vaikai pradėjo po viešbučio langais eiti 
lenkčių; ir ta ramybė pasirodė jiems po Paryžiaus triukšmo kažkokia 
netikėta ir gaivinama. 

Anksti rytą jie nuvyko apžiūrėti pilies. Įeidami pro geležinius var- 
tus, jie pamatė iš sykio visą jos fasadą su penkiais antstatais, kylančiais 
į viršų smailiais stogais, ir jos laiptus, išsilenkusius kaip pasaga kiemo 
gilumoje; iš kairės ir iš dešinės pusės nuo fasado stovėjo du žemesni 
korpusai. Kerpės, augančios kiemo grindinyje, liejosi iš tolo su rausvu 
plytų tonu ir visuma rūdžių spalvos rūmų, primenančių senus šarvus. 
Pilis atrodė kažkaip karališkai rami, bejausmė ir pilna kažkokios kariš- 
kai liūdnos didybės. 

Atėjo tarnas su ryšuliu raktų. Jis jiems visų pirma aprodė karalienių 
patalpas, popiežiaus koplyčią, Pranciškaus Pirmojo galeriją, raudonme- 

džio staliuką, ant kurio imperatorius pasirašė savo atsisakymą nuo sos- 
to, ir vienoje iš menių, į kurias buvo suskirstyta senoji Elnių galerija, 
tą vietą, kur Kristinos įsakymu buvo nužudytas Monaldeski.* Rozanetė 
išklausė tą istoriją su domesiu, paskui, atsigręžusi į Frederiką, tarė: 

— Jinai padarė tai, žinoma, iš pavydo? Saugokis ir tu! 

Paskui jie perėjo per Tarybos, Sargybos, Sosto sales, per Liudviko 
XIII saloną. Pro nieku neuždengtus aukštus langus sklido balta šviesa; 
langų užšovai ir varinės spintelių kojos truputį pilkavo nuo dulkių; visi 
foteliai buvo apdangstyti storos drobės aptiesalais; viršum durų buvo 
matyti Liudviko XV medžioklės, o vietomis — sieniniai kilimai, vaizduo- 
jantys Olimpo dievus, Psichėją arba Aleksandro kautynes. 

Eidama pro veidrodžius, Rozanetė stovinėjo, glaistėsi plaukus. 
iškilmių salę. 

Jiems akys pradėjo raibti nuo puikybės lubų, padalintų aštuonkam- 
piais skyreliais, išpuoštų auksu ir sidabru, išpjaustytų įmantriau už juvely- 
rinį brangdarbį, taip pat nuo gausybės paveikslų, kuriais buvo nutapytos 
visos sienos, pradedant milžinišku židiniu su pusmėnuliais ir strėlėmis, 
supančiais iš visų pusių Prancūzijos herbą, ir baigiant muzikantų galeri- 
ja, įtaisyta kitame salės gale per visą jos plotį. Dešimt langų su arkomis 
buvo plačiai atidaryti; paveikslai blizgėjo saulėje, skliautų ultramarinas 
liejosi su nesibaigiančia dangaus mėlyne, ir atrodė, kad iš gilumos miškų, 
kurių miglotos viršūnės plytėjo visu akiračiu, aidi aliojimai medžioklinių 
ragų, padarytų iš drambliakaulio, ir klegesys mitologinių baletų, subū- 
rusių po medžių lapais princeses ir didžiūnus, persitaisiusius nimfomis 
ir miškiniais, — aidi pats tas amžius, kada mokslo žinios buvo naivios, 
aistros audringos ir menas prabangus, kada svajota perkelti pasaulį į 
hesperidžių kraštą ir kada karalių meilužės buvo prilyginamos dangaus 
žvaigždėms. Gražiausioji iš tų pagarsėjusių moterų liepė save atvaizduo- 
ti dešinėje sienoje kaip Dianą medžiotoją ir net kaip pragaro Dianą, no- 


* Žanas Monaldeski (Monaldesci), markizas - Švedijos karalienės Kristinos favori- 
tas. Jis buvo jos įsakymu nužudytas 1657 m. vienoje iš Fonteneblo rūmų galerijų. 

rėdama, matyt, tuo pabrėžti, kad jos galia nesibaigsianti ir anapus kapo. 
Visi tie simboliai liudijo, kokia didelė garbė buvo jai teikiama; atrodė 
net, kad dar dabar visame tame slypi kažkas užsilikusio iš jos pačios — ar 
kažkoks garsas, ar kažkoks iki šiol neužgesęs spinduliavimas. 

Frederikas pajuto kažkokį nenusakomą geidulį, sukeltą tos praeities. 
Norėdamas išsklaidyti tą užgaidą, jis pradėjo meiliai žiūrėti į Rozanetę ir 
paklausė ją, ar jai nesinori būti tos moters vietoje. 

— Kokios moters? 

— Dianos de Puatjė. 

Jis pakartojo: 

— Dianos de Puatjė, Henriko II meilužės. 

Ji murmtelėjo: „Al“ Ir tai buvo viskas. 

Jos tylėjimas rodė aiškiai, kad ji nieko nežino, nieko neišmano, ir jis 
tada, prisitaikydamas prie jos, paklausė: 

— Gal tau čia nuobodu? 

— Ne, ne! Atvirkščiai! 

Ir, pakėlusi smakrą aukštyn, jinai apsidairė aplinkui nieko nereiškian- 
čiomis akimis ir prabilo: 

— Tai sukelia atsiminimus. 

Tačiau iš jos veido buvo matyti, kad ji nori ir stengiasi Žiūrėti į visa 
tai su pagarba; ir kadangi tas susikaupimas ir rimtumas darė ją, be to, ir 
gražesnę, tai Frederiko širdis atsileido. 

Tvenkinys su karpiais patiko jai labiau. Kokį ketvirų valandos jinai 
mėtė duonos trupinius į vandenį, žiūrėdama, kaip žuvys pasišokinėda- 
mos juos gaudo. 

Frederikas atsisėdo po liepomis šonas prie šono su Rozanete. Jis gal- 
vojo, kiek įžymių žmonių yra matę tie mūrai. Juose gyveno arba lankėsi 
Karolis V, visi Valua, Henrikas IV, Petras Didysis, Žanas Žakas Ruso ir 
„gražiosios pirmųjų ložių verkėjos“, Volteras, Napoleonas, Pijus VII, 
Liudvikas Pilypas; Frederikas jautė, kaip tie neramūs numirėliai buriasi 
aplink jį, stumdydamiesi alkūnėmis; nors tas vieni su kitais susipynusių 
vaizdų jukinys turėjo savyje žavesio, vis dėlto jis pajuto, kad jam nuo to 
ima suktis galva. 

Pagaliau jie nuėjo į gėlyną. 

Tai — stačiakampis žemės plotas; žvilgtelėjęs į jį, tuoj pamatai plačias 
geltonas alėjas, žalius keturkampius gazonus, buksmedžių juostas, pira- 
midinius kukmedžius, žemaūgius žalumynus ir siauras lysves, kuriose 
retai pasodintos gėlės spalvingai skiriasi iš žemės pilkumo. Už gėlyno 
eina parkas, kurį visą kerta ilgas kanalas. 

Karalių buveinės turi ypatingos melancholijos, atsirandančios, be 
abejo, iš per didelio ploto mažam žmonių skaičiui, iš tylos, kuri ten ste- 
bina po tiekos fanfarų, iš jų sustingusios prabangos, įrodančios savo 
senumu dinastijų nepatvarumą, amžiną visa ko menkystą; tą šimtmečių 
alsavimą, kuris, panašiai kaip mumijų kvapas, svaigina žmogų ir įvaro 
jam liūdesio, pajunta net ir naivios galvos. Rozanetė pradėjo baisiai žio- 
vauti. Jie grįžo į viešbutį. 

Po pusryčių jie pasisamdė atvirą karietą. Perkirtę didelę apskritą aikš- 
tę, jie atsidūrė už Fonteneblo; smėlėtas kelias ėjo jaunu pušynėliu, teko 
važiuoti žingine. Toliau prasidėjo didesni medžiai, ir vežėjas protarpiais 
aiškino: „Štai Siamo dvyniai, Faramonas, Karaliaus puokštė...“, nepra- 
leisdamas nė vieno įžymesnio gamtovaizdžio, o kitąsyk net sustodamas, 
kad jie ilgiau galėtų jais pasigėrėti. 

Jie įvažiavo į Franšaro girią. Karieta, važiuodama žole, slydo kaip 
ledu; buvo girdėti, kaip burkuoja nematomi balandžiai; staiga it iš žemės 
išdygo kavinės padavėjas, ir jie išlipo prie vartų į sodą, kuriame stovėjo 
apskriti staliukai. Toliau, palikdami kairėje pusėje vienuolyno griuvėsius, 
jie nuėjo pėsti ir, perlipę per krūvas didelių akmenų, atsidūrė netrukus 
tarpeklio apačioje. 

Viename jo šone auga kadagiai, verždamiesi tarp smiltainių, kitas 
šonas, beveik visai pilkas, nusileidžia į slėnio gilumą, prižėlusią viržių, 
tarp kurių baltuoja takas; tolumoje matyti plokščio kūgio pavidalo kalno 
viršūnė ir už jos — telegrafo bokštas. 

Po pusvalandžio jie dar kartą išlipo iš vežimo, norėdami įkopti į Ap- 
remono aukštumas. 

Takas čia eina zigzagais tarp kresnų pušų; uolos kaba aštriomis 
briaunomis virš jo; tas miško kampas atrodo kaip žmonių dar visai 


353 


354 


+» GUSTAVE FLAUBERT 


nepaliestas; viskas jame kažkaip prislopinta ir susikaupę. Čia prisime- 
ni atsiskyrėlius, bendravusius su didžiuliais elniais, kuriems tarp ragų 
žibėjo ugniniai kryžiai; prisimeni, su kokiomis tėviškomis šypsenomis 
tie atsiskyrėliai priiminėjo Prancūzijos karalius, kurie atvykę klaupda- 
vosi prieš jų urvus. Šiltas oras kvepėjo sakais, o šaknys, išlindusios į 
paviršių, pynėsi it kraujo gyslos. Rozanetė klupinėjo, kliūdama už jų, 
nekantravo ir vos neverkė. 

Bet ji vėl pralinksmėjo, kai, užkopus į viršų, pamatė užeigėlę, įsitai- 
siusią po šakų pastoge, ir medžio drožinius, kurių galėjai nusipirkti. Jinai 
išgėrė butelį limonado, nusipirko bugienio medžio lazdelę ir, nė nepasi- 
žiūrėjusi į vaizdą, atsiskleidžiantį nuo plokštikalnio, nusiskubino paskui 
vaikiną, nešantį rankoje deglą, žiūrėti Plėšikų urvo. 

Karieta laukė jų prie Ba Breo. 

Tapytojas su mėlyna palaidine dirbo po ąžuolu, pasidėjęs ant kelių 
dažų dėžę. Pakėlęs galvą, jis pasižiūrėjo į juos, kai važiavo pro šalį. 

Šaji atkalnėje staiga prakiuręs debesis privertė juos pakelti karietos 
viršų. Kone tuoj pat liovėsi ir lietus, ir jiems grįžtant į miestą, grindinys 
blizgėjo jau saulėje. 

Naujai atvykę keleiviai papasakojo jiems, kad Paryžiuje vykstą baisiai 
kruvini mūšiai. Rozanetė ir jos meilužis nenustebo tai išgirdę. Paskui 
visi žmonės išsiskirstė, viešbutis nutilo, ir jie užmigo, užliūliuoti fontano 
čiurlenimo kieme. 

Kitą dieną jie aplankė Vilko tarpeklį, Fėjų raistą, Ilgąją uolą, Marlotę; 
trečią dieną jie atsidavė vežėjo valiai, pasakė, kad vežtų, kur nori; jie net 
neklausė jo, kokios yra tos vietos, per kurias važiavo; jie dažnai nekreipė 
visai dėmesio į plačiai žinomus gamtovaizdžius. 

Jie jautėsi taip gerai toje senoje karietoje, išmuštoje dryžuotu au- 
deklu, jau nublukusiu, ant žemos kaip sofa sėdynės! Grioviai, prižėlę 
krūmų, visą laiką slenka neskubėdami pro šalį jų. Balti spinduliai it 
strėlės veria kiaurai aukštus paparčius, kartais jiems prieš akis nusitie- 
sia it iššautas nebevažinėjamas kelias; šen ten tingiai kalasi iš jo žolė. 
Kryžkelėse rodyklės laiko atkišusios savo keturias rankas; kitur stulpai 
stovi palinkę kaip sausuoliai, o siauri „vingiuoti keliai vilioja keleivį į 

tankmę, kurioje patys nyksta“, tą pat akimirką arklys pasigręžia, ir jie 
įsuka į tą kelelį, grimzdami purvan; toliau eina gilios provėžos, apau- 
gusios pakraščiais samanomis. 

Jie mano, kad jie čia visai vieni, toli nuo žmonių. Bet staiga išnyra 
medžioklės sargas su šautuvu ant pečių arba būrys skarmaluotų moterų 
su ilgais žabų kūleliais ant nugaros. 

Karietai sustojus, viskas nutyla, girdėti tik, kaip pūkščia arklys tarp 
ienų ir kaip kažkur vos girdimai čirpsi paukštelis. 

Šviesa vietomis neprasiskverbia toliau pamiškės ir palieka gilumą 
neapšviestą; kur ne kur ji, sublausinta kažkokios prieblandos pradžioje 
miško, giliau darosi aiškiai balta ir apsigaubia violetinės spalvos šydu. 
Vidurdienį saulė, mesdama savo spindulius statmenai ant plačios me- 
džių lapijos, aptaško ją šviesos dėmėmis, apkarsto šakų galus sidabriniais 
lašais, išdryžina žolę smaragdų juostomis, primėto aukso ant pernykščių 
sausų lapų; užvertęs galvą, gali pamatyti dangų pro tarpus, pasilikusius 
tarp medžių viršūnių. Kai kurie iš jų, išaugę be jokio saiko, atrodo kaip 
kokie patriarchai ir imperatoriai arba, susilietę viršūnėmis, sudaro savo 
ilgais bešakiais kamienais kažką panašaus į triumfo arkas; kiti, palinkę 
nuo pat apačios į vieną pusę, panėši į kolonas, ketinančias tuoj griūti. 

Toji begalė storų stačių linijų protarpiais prasiveria. Tada pamatai 
milžiniškas žalias bangas, vilnijančias nevienodais reljefais iki pat klonių, 
į kuriuos iš kitos pusės eina keteros kalvų, iškilusių virš šviesių lygumų, 
susiliejančių tolumoje su balzganuojančiu akiračiu. 

Atsistoję greta vienas kito kokioje nors pakilesnėje vietoje, jie jaučia, 
traukdami vėją į krūtinę, kaip jų sielas apima laisvesnio gyvenimo išdidu- 
mas, kaip jų jėgos pradeda nebetilpti savam kailyje, kaip be jokios aiškios 
priežasties jiems darosi baisiai linksma. 

Medžių įvairybė nuolat keičia reginį. Baltažieviai lygūs bukai stovi su- 
sipynę vainikais; uosiai savo melsvai žalias šakas romiai nuleidę; skroblų 
atžalyne styro bugieniai it nukalti iš žalvario; greta — kirbinė plonų beržų, 
nutaisiusių elegiškas pozas, o pušys, vienodos it vargonų dūdos, visą 
laiką tarytum giedodamos siūruoja. Yra čia ir galingų grublėtų ąžuolų, 
jie raitosi, rąžosi, ima vienas kitą į glėbį ir, tvirtai įaugę kamienais, pana- 

šiais į stuomenis, meta vieni antriems savo plikomis rankomis nevilties 
šauksmus arba pasiutiškai kiti kitiems jomis grūmoja; galėjai pamanyti, 
kad tai pulkas titanų, sustingusių įpykyje. Kažkas dar sunkesnis, kaž- 
koks karštligiškas slogutis sklando viršum pelkių, kurių vandenys blizga 
iš erškėčiais apaugusių akivarų; jų kriaušiai, kuriais vilkai vaikščioja gerti, 
apžėlę kerpėmis tokios spalvos kaip siera; galėtum pamanyti, kad jas nu- 
degino raganos savo pėdomis; varlės be perstogės kvarkia, atsakydamos 
į krankimą varnų, skraidančių aplinkui. Paskui jie eina monotoniškomis 
proskynomis su paliktais vietomis augti jaunais medeliais. Pasigirsta ge- 
ležies žvangėjimas, dažni ir stiprūs smūgiai: tai vienos kalvos skardyje 
akmenskaldžiai skaldo uolas. Jų pasitaiko vis daugiau ir daugiau, jos už- 
pildo pagaliau visą gamtovaizdį; kubinės it namai, lėkščios it plokštės, 
susiremdamos, kita už kitos pakibdamos, susipindamos, jos primena 
kažkokios žuvusio miesto neatpažįstamus siaubingus griuvėsius. Bet 
pats jau tas jų chaoso dūkas verčia greičiau galvoti apie vulkanus, apie 
tvaną, apie didžiulius nežinomus kataklizmus. Frederikas sako, kad jos 
atsiradusios su pasaulio pradžia ir išliksiančios iki jo pabaigos; Rozanetė 
suka į šalį akis nuo jų, tardama, kad tas reginys galįs „išvesti“ ją „iš pro- 
to“, ir eina skinti viržių. Jų maži violetiniai žiedeliai spaudžiasi vieni prie 
kitų, sudarydami nelygaus didumo guotus, o žemė, smegdama po jais, 
apdėsto smėlį, nubertą žėručiais, juodos spalvos kutais. 

Vieną dieną jie užlipo iki pusės aukštos kopos. Jos paviršius, kuriame 
nesimatė niekieno pėdų, buvo vienodai banguotas, vietomis uolos, pa- 
našios į kyšulius išdžiūvusio vandenyno dugne, kyla iš to smėlio; jų pa- 
vidalai primena kažkuo įvairius gyvulius — vėžlius su atkištomis į priekį 
galvomis, šliaužiančius ruonius, hipopotamus ir meškas. Ir jokios gyvos 
dvasios. Jokio garso. Smėlis, nupliekstas saulės, spangina; ir staiga tame 
šviesos virpėjime visi tie gyvuliai tarytum sujuda. Frederikas su Rozane- 
te, kone siaubo apimti, pasuko greit atgal, bėgdami nuo to klaiko. 

Rūsti miško rimtis apėmė ir juos; buvo valandėlių, kada važiavo ty- 
lėdami, pasidavę lingių supimui, tarsi užliūliuoti ramiame svaiguly. Ap- 
kabinęs ją per juosmenį, jis, būdavo, klausosi, čiauškant paukščiams, ką 
ji kalba, jis stebi juodas vynuoges ant jos skrybėlaitės ir kadagių uogas 

pakelėse, jos šydo susiklostymą ir debesų užraitus; o kai jis pasilenkia 
arčiau prie Rozanetės, tai jos odos kvapas susilieja su didžiuoju girios 
kvepėjimu. Jie džiaugiasi viskuo: rodo vienas antram it kokią retenybę 
voratinklius, nudrikusius nuo krūmo iki krūmo, akmenų įdaubas, pil- 
nas vandens, voverę, tupinčią ant šakos, du drugius, skrendančius jiems 
iš paskos; kitąsyk, koks dvidešimt žingsnių nuo jų, ramiai po medžiais 
praeina elnė su savo mažiuku prie šono, kupina kažkokio švelnumo ir 
kilnumo. Rozanetei norisi bėgt pasivyti ją ir išbučiuoti. 

Vieną kartą ji baisiai išsigando, kai staiga iš kažkur išdygęs vyras ati- 
darė jai savo dėžę ir parodė tris besirangančias ten gyvates. Ji atšoko nuo 
jų ir prisiglaudė prie Frederiko; jis pasijuto laimingas, kad ji tokia silpna 
ir kad jis pakankamai stiprus jai apginti. 

Tą vakarą juodu pietavo vienoje užeigoje prie Senos kranto. Sta- 
las stovėjo palei langą, Rozanetė sėdėjo priešais jį, ir jis žiūrėjo į jos 
ploną baltą nosikę, į jos papūstas lūputes, į vaiskias akis, į šviesius 
papurusius plaukus, į jos gražų pailgą veidą. Nebalinto fuliaro dra- 
bužis gulėjo kaip nulietas ant nuolaidžių pečių, o jos rankos, kyšan- 
čios iš lygių rankovių, judėjo viršum staltiesės, pjaustydamos valgius 
ir pilstydamos gėrimus. Jiems padavė viščiuką su išskėstais sparneliais 
ir atkištomis kojomis, ungurių moliniame dubenėlyje, atmiešto vyno, 
vos įkandamos duonos, šukėtus peilius. Visa tai didino smagumą, pa- 
laikė iliuziją. Jie jautėsi taip, it tai būtų jų medaus mėnuo, kurį jie neva 
praleidžią kelionėje po Italiją. 

Prieš sėsdami važiuoti atgal, jie nuėjo pasivaikščioti paupiu. 

Švelni ir apvali kaip kupolas dangaus mėlynė rėmėsi akiratyje savo 
kraštais į dantytą mišką. Priešais, už pievos, buvo matyti miestelio baž- 
nyčios bokštas, o toliau, į kairę, kažkokio namo stogas raudonavo fone 
upės, kuri visu savo vingulio ilgiu atrodė kaip sustingusi. Tačiau nendrės 
linko, ir vanduo trūkčiojo baslius, prilaikančius tinklą; pakrantėje buvo 
matyti barža ir kelios senos valtys. Prie užvažiuojamojo namo mergina 
su šiaudine skrybėle traukė iš šulinio kibirus; ir kiekvieną kartą, kai jiems 
kylant į viršų sudžerškėdavo šulinio grandinė, Frederikui buvo baisiai 
malonu klausytis to garso. 

Jis neabejojo, kad jo laimė tvers iki pat jo amžiaus galo, — tokia ji 
atrodė jam prigimta, neatskiriama nuo jo gyvenimo ir nuo tos moters as- 
menybės. Jis tiesiog negalėjo susilaikyti nekalbėjęs jai meilybių. Ji atsaki- 
nėjo jam ne mažiau meiliais žodeliais, tapnojimais per petį, mylavimais, 
kurie jį žavėjo savo netikėtumu. Jis pastebėjo dabar visai naują jos grožį, 
kuris gal buvo ne kas kita, kaip aplinkos atspindys, galėjo atsitikti ir taip, 
kad slypinčios toje aplinkoje jėgos tik padėjo jam suklestėti. 

Kai jie sustodavo kur nors gamtoje pailsėti, tai jis, atsigulęs ant žolės, 
padėdavo jai savo galvą ant kelių, ieškodamas paunksnio po jos skėčiu; 
o kitąsyk jie išsitiesdavo abu kniūbsti, veidas priešais veidą, ir žiūrėdavo 
vienas antram į akis, į pačią jų gilumą; mat jie visą laiką troško vienas kito 
ir, šitaip žiūrėdamiesi, tą troškulį malšino, o paskui prisimerkę tylėjo. 

Kartais jie išgirsdavo, kad kažkur toli trata būgnas. Tai kaimuose 
šaukė žmones eiti ginti Paryžiaus. 

— A! Girdi! Tai vis tas sukilimas! — sakydavo Frederikas su panieka 
ir su pasigailėjimu: mat visas tas sąmyšis atrodė jam toks niekam vertas 
dalykas, palyginti su jų meile ir su amžinąja gamta. 

Ir jie kalbėjo, kas jiems užeidavo ant seilės, apie puikiai abiem žino- 
mus dalykus, apie žmones, kurie jų visai nedomino, apie visokius niek- 
niekius. Ji pasakojo jam apie savo kambarinę ir apie savo kirpėją. Ji kartą 
net išplepėjo jam savo amžių; dvidešimt devyneri metai, ji pradedanti 
jau senti. 

Keliskart ji netyčia prasitarė jam šį bei tą iš savo praeities. Ji tar- 
navusi parduotuvėje už „panelę“, važinėjusi kartą į Angliją, mėginusi 
mokytis aktorystės; visa tai sakė jam be jokio ryšio, ir jis niekaip ne- 
galėjo iš jos kalbų suprasti visumos. Kartą, sėdint jiems po platanu, 
augančiu aukštame pievos pakraštyje, jinai išsipasakojo kiek plačiau. 
Apačioje, prie kelio, basa mergaitė, stovinti dulkėse, ganė karvę. Lig 
tik pamačiusi juos, jinai priėjo prie jų prašyti išmaldos ir, prilaikydama 
viena rankute savo sijonėlio skarmalus, jinai kita kasėsi galvą; juodi 
plaukai it koks Liudviko XIV laikų perukas supo visą jos tamsų veidą, 
kuriame žibėjo dvi puikios akys. 

— Ji išaugs graži mergina, — tarė Frederikas. 

— Jos laimė, jei neturi motinos! — atsiliepė Rozanetė. 

Kaip tai? Kodėl? 

— Na, žinoma! Jei ne mano motina... 

Ji atsiduso ir ėmė pasakotis apie savo vaikystę. Jos tėvai buvę šil- 
ko fabriko darbininkai Krua Ruse. Ji dirbusi su savo tėvu kaip mokinė. 
Vargšas tėvas veltui nėręsis iš kailio, stengdamasis daugiau uždirbti; iš 
motinos už tai nieko kita, be keiksmų, jis negirdėjęs; motina viską par- 
duodavusi, o pinigus pragerdavusi. Rozanetė matanti kaip šiandien tą 
tėvų kambarį su staklėmis, išrikiuotomis palei langus, su vis tuo pačiu 
kasdieniniu sriubos puodu ant viryklės, su lova, nudažyta taip, kad at- 
rodytų, it būtų padaryta iš raudonmedžio, su spinta, stovinčia priešais 
ją, ir su tamsiu, iš lentų sukaltu užkaboriu, kuriame jai tekę miegoti iki 
keturiolikos metų amžiaus. Pagaliau atėjęs kartą toks ponas; tai buvo 
juodai apsitaisęs, šventeiviškų manierų riebulis, veido spalva panašus į 
buksmedį. Jos motina pasikalbėjo su juo, ir po trijų dienų... 

Rozanetė patylėjo, o paskui su begėdyste ir kartėliu akyse užbaigė: 

— Buvo jau po visam! 

Paskui, atsakydama į klausimą, pasirodžiusį Frederiko veide, jinai 
pridūrė: 

— Kadangi tas žmogus buvo vedęs ir bijojo, kad atgabenus mane į 
jo namus, nekiltų kartais kokių nemalonumų, tai mane pristatė į atskirą 
vieno restorano kabinetą, sakydami, kad aš būsianti laiminga ir gausianti 
gražią dovaną. 

Pirmas dalykas, kuris man krito į akis, įžengus į tą kambarį, buvo 
auksuota žvakidė, stovinti ant stalo, padengto valgyti dviem žmonėms. 
Visa tai atsispindėjo veidrodyje palubėj. Sienos, apmuštos mėlynu šilku, 
darė tą kambarį panašų į alkovą. Aš baisiai nustebau. Tu supranti, vargšė 
žmogystėlė, kuri niekad nieko nebuvo dar mačiusi! Bet kad ir kaip to 
visko apakinta, aš išsigandau. Norėjau išeiti. Tačiau pasilikau. 

Iš baldų, be stalo, buvo tik kanapa, stovinti prie jo. Kai aš ant jos 
atsisėdau, ji minkštai įdubo po manimi; iš šildytuvo orlaidės, pridengtos 
kilimu, dvelkė šiltas oras; aš sėdėjau, nieko neimdama. Padavėjas sto- 
vėjo priešais mane, kalbino, kad valgyčiau. Jis man tuoj pripylė didelį 

stiklą vyno; man ėmė suktis galva, ir aš norėjau atidaryti langą, bet jis 
man pasakė: „Ne, panele, tai uždrausta“. Ir jis paliko mane vieną. Stalas 
buvo apkrautas visokiais nežinomais man dalykais. Bet nebuvo nieko, 
kas mane viliotų. Tada aš užguliau stiklainį su uogiene ir laukiau, kas gi 
bus toliau. Nežinau, kokie reikalai buvo jį sulaikę. Pasidarė labai vėlu, 
jau buvo po dvylikos nakties, ir aš leipau iš nuovargio; pastūmusi vieną 
pagalvėlį, kad galėčiau geriau išsitiesti, užčiuopiau kažkokį albumą; tai 
buvo sąsiuvinis su nešvankiais paveiksliukais... Aš jau miegojau ant jų, 
kai jis atėjo. 

Jinai nunėrė galvą ir susimąstė. 

Aplinkui šlamėjo medžiai, viršum žolės kupsto lingavo aukšta rus- 
menė; šviesa vilnijo pievoje; ir tik karvė, išnykusi jau iš akių, tedrumstė 
tylą, pešiodama su trumpomis pertraukomis žolę. 

Rozanetė įsmeigė akis į tašką, esantį trys žingsniai nuo jo, ir žiūrėjo į 
ji susikaupusi; jos šnervės virpėjo. Frederikas paėmė jai už rankos. 

— Kiek tu prisikentėjai, vargšele, brangute! 

— Taip, daugiau, negu tu manai!.. Buvau besiskandinanti, ištraukė. 

— Ką sakai? ' 

— E! Negalvokime daugiau apie tai!.. Aš tave myliu, esu laiminga! 
Pabučiuok mane. 

Ir ji nurinko vieną po kito dagius, įkibusius jai į padurkus. 

Frederikas daugiausia mąstė apie tai, ko ji nebuvo pasakiusi. Kada ir 
kaip sugebėjo išsikapstyti iš vargo? Kokiam meilužiui turi būti dėkinga 
už savo išauklėjimą? Koks buvo jos gyvenimas iki tos dienos, kada jis 
pirmą kartą atėjo pas ją? Jos paskutinis prisipažinimas neleido jam dau- 
giau nieko klausinėti. Jis pasiteiravo tik, kaip ji susipažinusi su Arnu. 

— Pas Vatnaz. 

— Ar ne tave aš kartą mačiau su jais Pale Ruajalyje? 

Jis pasakė tikslią datą. Rozanetė stengėsi atsiminti. 

— Taip, tiesa!.. Tie laikai buvo man nelabai linksmi! 

Bet Arnu buvęs jai labai geras. Frederikas tuo neabejojęs; tačiau jų 
draugas vis dėlto esąs keistas žmogus, pilnas visokių ydų; jis visas jas 
priminė jai. Ji sutiko su tuo. 

— Bet, kad ir koks jis būtų, negali jo nemylėti, to šunsnukio. 

— Dar ir dabar? — paklausė Frederikas. 

Ji paraudo ir lyg juokais, lyg piktuoju atsakė: 

— E, ne! Kur tau! Tai jau senos praeities istorija. Aš nuo tavęs nieko 
neslepiu. Jei net būtų ir taip, tai juk jis yra visai kas kita! Beje, tu nelabai 
geras savo aukai. 

— Savo aukai? 

Rozanetė paėmė jam už smakro. 

— Be abejo! 

Ir švepluodama taip kaip auklės, kalbėdamos su mažais vaikais, 
ji tarė: 

— Ne visuomet buvome tokie padorūs. Darėme čiūčia liūlia su jo 
žmona! 

— Aš? Niekuomet! 

Rozanetė nusišypsojo. Jos šypsena jį įžeidė. Jis suprato ją kaip įrody- 
mą, jog ji yra visai abejinga jam. Bet jinai, pažiūrėjusi į jį tokiomis aki- 
mis, kuriose buvo matyti prašymas, kad jis pameluotų, dar kartą švelniai 
paklausė: 

— Tikrai, tikrai? 

— Žinoma, kad tikrai. 

Frederikas davė garbės žodį, kad niekad nė negalvojęs apie ponią 
Arnu, nes labai mylėjęs kitą. 

— Ką gi tokią? 

— Na, jus, mano gražiausioji! 

— Gana, nesijuok iš manęs! Tu mane pykini! 

Jis nusprendė, kad bus atsargiau, jei pramanys jai kokią nors kitą 
savo meilės istoriją, kitą aistrą. Jis sugalvojo kuo kruopščiausių detalių. 
Ta moteris, beje, padariusi jį labai nelaimingą. 

— Na, ir nesiseka gi tau! — tarė Rozanetė. 

— O! Negalima to sakyti! — atsiliepė Frederikas. 

Norėdamas, kad jinai būtų geresnės nuomonės apie jį, jis davė jai 
tais žodžiais suprasti, jog jo turėta ir pasisekimo meilėje, panašiai kaip 

Rozanetė, trokšdama, kad jis labiau ją gerbtų, nutylėjo jam apie kitus 
savo meilužius. Mat kad ir kaip nuoširdžiai su kuo kalbėtume, visuomet 
atsiranda atvirumo riba, kurią užbrėžia klaidingas gėdos supratimas, de- 
likatumas, pasigailėjimas. Susiduriame kitame ar savy pačiuose su prara- 
jomis arba su klampynėmis, kurios užčiaupia mums burną; be to, dažnai 
pamanome, kad nebūsime suprasti; mat sunku yra bet ką tiksliai išreikš- 
ti; todėl retai tepasitaiko visai darnių porų. 

Vargšė Maršalė nebuvo niekad turėjusi geresnės poros už šitą. Daž- 
nai, įsižiūrėjusi į Frederiką, ji pajusdavo, kad akys prisipildo ašarų; tada 
jinai pakeldavo jas į viršų arba nukreipdavo kur į šalį; galėjai pamanyti, 
kad jinai išvydo kokią skaisčią aušrą auštant arba kokios beribės laimės 
akiratį atsiveriant. Pagaliau kartą ji prisipažino, kad trokšta užpirkti mi- 
šias „prašant laimės mūsų meilei“. 

Kas gi buvę, kad jinai taip ilgai jam priešinusis? Ji ir pati nesupran- 
tanti. Jis daug kartų kreipėsi į ją su tuo klausimu, 1r ji vis atsakinėjo jam, 
spausdama jį savo glėbyje: 

— Tai todėl, kad bijojau tave per daug pamilti, branguti! 

Sekmadienio rytą Frederikas, skaitydamas laikraštį, sužeistųjų sąraše 
užtiko Diusardjė. Jis suriko ir, rodydamas Rozanetei laikrašų, pareiškė 
tučtuojau važiuojąs pas jį. 

— O ko? 

— Kaip ko? Aplankyti, slaugyti! 

— Tu, tikiuosi, nepaliksi čia manęs vienos! 

— Važiuokime abu. 

— A! Važiuosiu mat aš ten į patį pragarą! Labai ačiū! 

— Bet aš gi negaliu... 

— Ta ta ta ta! Tarytum ligoninėse būtų per mažai sanitarų! Be to, ko 
jam.buvo kištis, kur nereikia? Tegu kiekvienas pats savęs žiūri! 

Jis pasipiktino tokiu egoizmu ir ėmė graužtis, kad nepasiliko ten kar- 
tu su visais. Tik savanaudis miesčionis galįs būti toks abejingas tėvynės 
nelaimėms. Jo meilė Rozanetei prislėgė jį staiga kaip koks nusikaltimas. 
Jie visą valandą šiaušėsi vienas prieš kitą. 

Paskui jinai pradėjo maldauti jį, kad jis palauktų, kad nesiskubintų 
kišti galvos į pavojų. 

— O jei tave nužudytų? 

— E, būsiu atlikęs savo pareigą. 

Rozanetė pašoko. Visų pirma jo pareiga esanti mylėti ją. Ne kitaip, 
kaip ji jam jau atsibodusi! Reikia gi turėti proto! Na ir mintis — lėkti, 
Viešpatie mano! 

Frederikas paskambino, kad duotų jam sąskaitą. Bet pasirodė, kad 
ne taip lengva sugrįžti į Paryžių. Leluaro kelionių kontoros vežimas ką 
tik išvažiavęs. Lekonto karietos visai nevažiuosiančios, Burdone diliža- 
nas ateisiąs tik vėlai naktį ir būsiąs, galimas daiktas, pilnas. Niekas nieko 
tikro negalėjo pasakyti. Suagaišęs daug laiko berinkdamas tas žinias, jis 
atsiminė, kad yra dar paštas. Tačiau pašto viršininkas atsisakė duoti ar- 
klių, nes Frederikas neturėjo paso. Pagaliau jis pasisamdė puskarietę (tą 
pačią, su kuria važinėjosi po apylinkes), ir apie penktą valandą, atvykę į 
Meleną, jie privažiavo prie Komercijos viešbučio. 

Turgaus aikštėje stovėjo gubos šautuvų. Prefektas uždraudė nacio- 
naliniams gvardiečiams vykti į Paryžių. Tie, kurie buvo iš kitų departa- 
mentų, nenorėjo jo klausyti. Jie šūkavo. Viešbutyje negalėjai užsiklau- 
syti triukšmo. 

Rozanetė išsigandusi pareiškė, jog toliau nevažiuosianti, ir vėl ėmė 
maldauti, kad ir jis dar pasiliktų. Viešbučio šeimininkas ir jo žmona taip 
pat pritarė jai. Padorios išvaizdos vyras, pietavęs ten, taip pat įsikišo į 
kalbą ir pasakė, kad mūšis greitai pasibaigsiąs, bet kad šiaip jau kiekvie- 
nas, žinoma, turįs atlikti savo pareigą. Tada Maršalė pradėjo dar smar- 
kiau raudoti. To buvo Frederikui per daug. Jis atkišo jai savo piniginę su 
visais pinigais, greit pabučiavo ir dingo. 

Atvykęs į Korbejį, jis stotyje sužinojo, kad sukilėliai keliose vietose 
nuėmę geležinkelio bėgius; jo vežėjas atsisakė toliau važiuoti: arkliai, gir- 
di, visai ,,nebepavelka kojų“. 

Su jo pagalba Frederikas gavo vis dėlto šiokį tokį vežimėlį, kurio 
savininkas sutiko nuvežti jį už šešiasdešimt frankų, neskaitant arbatpini- 
gių, iki Italijos vartų. Bet, šimtas žingsnių nuo vartų, vežėjas pasakė jam, 

kad liptų iš vežimo, o pats pasuko arklį atgal. Frederikas nuėjo toliau 
pėsčias, bet staiga pasirodę sargybiniai su atkištais durtuvais sulaikė jį. 
Keturi kareiviai nutvėrė jį šaukdami: 

— "Tai ir yra vienas iš tų! Laikykite gerai! Padarykite kratą! Plėšikas! 
Valkata! 

Ir visa tai užklupo jį taip staiga, kad jis leidosi nuvedamas į Italijos 
vartų postą, buvusį toje apskritoje aikštėje, į kurią sueina Gobelenų ir 
Ligoninės bulvarai, taip pat Godfrua ir Muftaro gatvės. 

Įvažiavimai į visas tas gatves buvo užkardyti barikadų, padarytų 
iš akmenų, išluptų iš grindinio ir suverstų į didžiules krūvas; vietomis 
spragėjo deglai; oras buvo pilnas dulkių, tačiau pro jas Frederikas paži- 
no, kad čia esama reguliariosios kariuomenės pėstininkų ir nacionalinių 
gvardiečių; visi jie buvo murzini, purvini ir rūstūs. Mat jie ką tuk buvo 
užėmę tą aikštę, sušaudę keletą žmonių, ir jų įniršis nebuvo dar spė- 
jęs ataušti. Frederikas pasakė jiems, kad atvykęs iš Fonteneblo suteikti 
pagalbos sužeistam draugui, gyvenančiam Belfono gatvėje; iš pradžių 
ausis, norėdami įsitikinti, ar jis neatsiduoda paraku. 

Tačiau, kartodamas visą laiką tą patį, jis pagaliau įtikino vieną kapi- 
toną, kad sako teisybę, ir tas liepė dviem šauliams nuvesti Frederiką į 
Botanikos sodo postą. 

Jie nuėjo Ligoninės bulvaru. Pūtė smarkus vėjas. Jis atgaivino 
Frederiką. 

Paskui jie pasuko į Arklių rinkos gatvę. Botanikos sodas stūksojo 
dešinėje didžiule tamsia mase, tuo tarpu kairėje pusėje Gailestingumo 
ligoninės fasadas žėrėjo savo apšviestais langais kaip gaisras; už jo langų 
šmėkščiojo skubėdami šešėliai. 

Abu Frederiko palydovai nuėjo atgal. Prie jo pristatė naują, kuriam 
liepė vesti jį į Politechnikos mokyklą. 

Šventojo Viktoro gatvėje buvo visai tamsu: nesimatė nė vieno dujų 
žibinto ir jokios švieselės languose. Kas dešimt minučių girdėjai: 

— Sargybiniai! Budėkite! 

Ir balsas, sudrumsdamas tylą, aidėjo ilgokai, nelyginant kaip atgarsis 
akmens, krentančio į prarają. 

Kartais netoliese prakaukšėdavo sunkiais žingsniais patruliai, ne ma- 
žiau kaip šimtas žmonių; tada ausis siekė šnabždesys ir geležies žvangėji- 
mas, girdimi iš tos neaiškios masės, kuri, toldama su ritmišku lingavimu, 
greit nykdavo tamsoje. 

Kiekvienoje kryžkelėje stovėjo kaip įdiegtas raitas dragūnas. Kart- 
kartėmis prašvilpdavo šuoliais estafetė, paskui viskas tildavo. Kažkur 
toli patrankos, važiuodamos grindiniu, dundėjo dusliai ir kraupiai; šir- 
dį spaudė tas garsas, nepanašus į jokį įprastą garsą. Atrodė net, kad 
jis plečia tą gilią, absoliučią ir šiurpią tylą. Vyrai, apsitaisę baltomis 
palaidinėmis, sakė kažką priėję kareiviams ir tuoj vėl nyko tamsoje it 
vaiduokliai. 

Politechnikos mokyklos poste buvo prisigrūdę daug žmonių. Tarp- 
durį užstojo moterys, prašančios pasimatymų su sūnumis arba su vyrais. 
Pareigūnai siuntė jas į Panteoną, kur buvo suguldyti lavonai, ir niekas 
nenorėjo Frederiko nė klausyti. Bet jis neatstojo, prisiekdamas, kad jo 
draugas Diusardjė jo laukiąs ir kad jis kiekvieną akimirką galįs numirti. 
Jam davė pagaliau kapralą, kuris turėjo nuvesti jį į XII kvartalo meriją 
Šventojo Jokūbo gatvėje. 

Panteono aikštė buvo pilna kareivių, sugulusių ant šiaudų. Aušo. 
Stovyklos ugnys geso. 

Sukilimas paliko tame kvartale baisių pėdsakų. Gatvės buvo visos 
primuštos įvairaus didumo duobių ir prikastos kauburių. Sugriautų bari- 
kadų vietose teberiogsojo apversti omnibusai, dujų vamzdžiai, numauti 
nuo ašių ratai; maži klaneliai, juoduoją vietomis, buvo, matyti, ne kas 
kita kaip kraujas. Namų sienos buvo sviedinių išdaužytos, jų karkasai 
lindo iš po nubyrėjusio tinko. Žaliuzės, pakibusios ant vienos vinies, 
kadaravo it kokie skarmalai. Ten, kur laiptai buvo sugriuvę, durys darėsi 
į tuštumą. Buvo matyti kambarių vidus su nudraskytais sienų popieriais; 
kartais matei juose išlikusių gležnų daikčiukų. Frederikas pastebėjo laik- 
rodį, papūgos laktelę, graviūras. 

Įėjęs į meriją, jis išgirdo, kad susibūrę ten nacionaliniai gvardiečiai 
šneka nenutildami apie Brea, Negrijė, atstovo Šarbonelio ir Paryžiaus 
arkivyskupo* mirtį. Jie kalbėjo, kad kunigaikštis d'Omalis išsilaipinęs 
Bulonėje, kad Barbesas pabėgęs iš Venseno, kad artilerija atvykstanti iš 
Buržo ir kad vis nauji būriai skubą į pagalbą iš provincijos. Apie trečią 
valandą kažkas atnešė gerų naujienų: sukilėlių parlamentarai atvykę, gir- 
di, pas Asamblėjos pirmininką. 

Tada visi pralinksmėjo, ir kadangi Frederikas turėjo kišenėje dar dvy- 
lika frankų, tai jis pastatė už juos dvylika butelių vyno, manydamas, kad 
gal išgėrę jie greičiau jį paleisią. Staiga kai kam pasigirdo, kad kažkur 
šaudo. Išgertuvės nutrūko; visi įtariai sužiuro į tą nepažįstamąjį; kad tai 
nebūtų kartais Henrikas V. 

Norėdami išvengti atsakomybės, jie nuvedė Frederiką į XI kvartalo 
meriją, kur pralaikė jį iki devintos ryto. 

Jis bėgte nubėgo į Voltero krantinę. Prie atdaro lango verkė, pakėlęs 
akis į dangų, vienmarškinis senis. Sena tekėjo ramiai. Dangus buvo mė- 
lynas mėlynutis; Tiuilri medžiuose čiulbėjo paukščiai. 

Kirsdamas Karuselės aikštę, Frederikas sutiko žmones su neštuvais. 
Posto sargyba tučtuojau atidavė jiems ginklu pagarbą, o karininkas, pri- 
dėjęs ranką prie savo kiverio, pasakė: „Garbė drąsuoliams nelaimėje!“ 
Tie žodžiai buvo pasidarę kone privalomi, ir tas, kas juos tarė, atrodė 
visuomet iškilmingas ir sujaudintas. Neštuvus lydėjo būrelis įniršusių 
žmonių, kurie šaukė: 

— Mes už jus atkeršysim! Mes už jus atkeršysim! 

Bulvaru važiavo vežimai; moterys, sėdėdamos prie namų durų, pašė 
tvarsliavą. Tuo tarpu sukilimas buvo jau numalšintas arba beveik numal- 


šintas; Kavenjako skelbimas, ką tik išlipintas, pranešė visiems apie tai. 


* Brea (Brea) - vienas iš generolų, malšinusių 1848 m. sukilusius birželio mėnesį 
Paryžiaus proletarus. Sukilėliai nužudė jį. Negrijė (Nėgrzer, 1788-1848) — generolas, 
nužudytas 1848 m. birželio 25 d. Šarbonelis (Cbarbonne/) nužudytas 1848 m. birželio 
25 d. Bastilijos aikštėje. Paryžiaus arkivyskupas Afras (1793—1848) nužudytas 1848 m. 
birželio 25 d. 

Ties Vivjen gatve pasirodė būrys mobilios gvardijos. Buržua pradėjo 
entuziastingai šaukti; jie ėmė sau nuo galvų skrybėles, kėlė jas aukštyn, 
plojo, šoko, siekė bučiuoti kareivius, siūlė jiems gerti, o damos nuo bal- 
konų mėtė jiems ant galvų gėles. 

Dešimtą valandą, tuo pačiu momentu, kai dar tebegriaudė patran- 
kos, imdamos Šventojo Antano priemiestį, Frederikas surado pagaliau 
Diusardjė jo mansardoje. Sužeistasis gulėjo aukštielninkas ir miegojo. Iš 
šalinės atstypčiojo pirštų galais moteris — panelė Vatnaz. 

Ji nusivedė Frederiką į šoną ir papasakojo, kaip Diusardjė buvo 
sužeistas. 

Šeštadienį Lafajeto gatvėje vienas vaikiščias, užlipęs ant barikados 
ir apsivyniojęs trispalve vėliava, ėmęs rėkti nacionaliniams gvardie- 
čiams: „Nejaugi jūs šausite į savo brolius!“ Kadangi jie ėję pirmyn, tai 
Diusardjė, numetęs šautuvą ir prasiskyręs kelią, užbėgęs ant barikados, 
pargriovęs koja sukilėlį ir atėmęs iš jo vėliavą. Jį patį suradę paskui po 
griuvenomis su varinės kulkos perverta šlaunimi. Tekę pjaustyti žaizdą, 
lupti iš jos kulką. Panelė Vatnaz atėjusi pas jį tą patį vakarą ir nuo tol 
nebepaliekanti jo vieno. 

Jinai rengė su išmanymu viską, ko reikėjo žaizdai tvarstyti, davinėjo 
švelniomis akutėmis. 

Dvi savaites Frederikas lankė jį kiekvieną rytą; kartą, pagyrus jam 
Vatnaz, kad ji taip nuoširdžiai jį slaugo, Diusardjė patraukė pečiais. 

— Nesakykit! Tai — išskaičiavimas. 

— Tu manai? 

Jis atsakė: „Esu tikras!“, bet nieko daugiau nepaaiškino. 

Ji taip stengėsi būti jam gera, kad net rinko laikraščius su jo žyg- 
darbio aprašymais ir nešė juos jam. Atrodė, kad tie pagyrimai nebuvo 
herojui malonūs. Jis prisipažino net, kad jo sąžinė nerami. 

Gal jam reikėję eiti išvien su tais, kurie vilkį palaidinėmis, nes juk 
jiems buvę tiek daug visko žadėta ir nieko netesėta. Jų nugalėtojai ne- 
kenčia respublikos, be to, baisiai žiauriai pasielgę su nugalėtaisiais! Ži- 
noma, ir šie buvę kalti, bet ne visai; ir mintis, kad jis, galimas daiktas, 

kovojo su ginklu rankose prieš tuos, kurių pusėje teisybė, nedavė doram 
vaikinui ramybės. 
Senekalis, uždarytas Tiuilri, po pakrantės terasa, jokio panašaus ne- 


rimo nejuto. 


Jų buvo ten devyni šimtai žmonių, sugrūstų nešvarioje patalpoje vie- 
nas ant kito, pajuodusių nuo parako ir nuo sukrešėjusio kraujo, krečia- 
mų karščio, staugiančių iš pykčio; mirusieji gulėjo tarp gyvųjų. Išgirdę 
staiga šūvį ir pamatę, kad tuoj ims visus juos šaudyti, jie puldavo prie 
sienų, paskui vėl dribdavo atgal į senas vietas taip apduję iš skausmo, 
kad manėsi gyveną kažkokį košmarą, kažkokią išgąstingą haliucinaciją. 
Kabanti paskliautėje lempa raudonavo kaip kokia kruvina dėmė; ore 
sklandė mažos, žalios ir geltonos liepsnelės, atsirandančios nuo rūsio 
garų. Pabūgusi, kad nekiltų epidemija, valdžia paskyrė komisiją. Jos pir- 
mininkas, eidamas į požemį, atšoko atgal: taip baisiai trenkė jam į nosį 
išmatų ir lavonų smarvė. Jei kaliniai prisiartindavo prie langelių, tai na- 
cionalinės gvardijos sargybiniai, bijodami, kad suimtieji nepradėtų laužti 
grotų, smeigdavo durtuvais tiesiai į visą jų krūvą. 

Jie buvo iš viso negailestingi. Tie iš jų, kurie nedalyvavo mūšiuose, 
norėjo pasižymėti. Baimė siautėjo. Nugalėtojai keršijo tuo pačiu žygiu 
už laikraščius, už klubus, už susibūrimus, už doktrinas, už viską, ko pri- 
sibaimino per tuos tris mėnesius; kad ir būdama nugalėta, lygybė (it 
bausdama savo gynėjus ir išjuokdama priešininkus) triumfuodama rodė 
savo veidą: tai buvo plėšriųjų žvėrių lygybė, vienodas kruvinos niek- 
šybės siautėjimas; pelno fanatizmas atsvėrė skurdo šėlimą, aristokratija 
siuto ne blogiau už padugnes, ir naktinė kepuraitė pasirodė niekuo ne 
geresnė už raudonąją. Visuomeninė išmintis aptemo kaip po didžiųjų 
gamtos sukrėtimų. Protingi žmonės pasidarė nevispročiais ir liko tokie 
visą savo amžių. 

Dėdė Rokas išdrąsėjo iki beprotybės. Atvykęs dvidešimt šeštą dieną 
kartu su kitais nožaniečiais, jisai nebegrįžo atgal sykiu su jais, o prisidėjo 
prie nacionalinės gvardijos, kuri stovyklavo Tiuilri; jis labai apsidžiaugė, 
kai buvo paskirtas į sargybą pakrantėje prie terasos. Ten bent tie plėšikai 

būsią jo valioje! Jis baisiai buvo patenkintas, kad jie pralaimėjo, kad jie 
dabar pažeminti, ir negalėjo susilaikyti nekoneveikęs jų. 

Vienas kalinys, toks jaunutis blondinas ilgais plaukais, paprašė, pri- 
sikišęs prie grotų, duonos. Ponas Rokas įsakė jam nutilti. Bet jaunuolis 
graudžiai kartojo: 

— Duonos! 

— Iš kur aš tau imsiu! 

Kiti kaliniai taip pat prikišo savo susivėlusias barzdas ir degančias 
akis prie. langelio ir ėmė stumdydamiesi kaukti: 

— Duonos! 

Dėdei Rokui pasidarė pikta, kad jie jo neklauso. Norėdamas pagąsdin- 
ti, jis prisidėjo prie peties šautuvą ir ėmė į juos taikyti; tuo tarpu jaunuolis, 
iškeltas spūsties į viršų — jo galva buvo atsilošusi, — dar kartą suriko: 

— Duonos! 

— Šel Ryk! — tarė dėdė Rokas, spausdamas gaiduką. 

Žmonės sustaugė, suklykė, ir viskas nutilo. Ant rėčkos krašto liko 
kažkas balta. 

Paskui ponas Rokas grįžo namo; mat jis turėjo nusipirkęs Šventojo 
Martyno gatvėje mūrą, kuriame laikė sau nedidelį butą, kad turėtų kur, 
atvažiuodamas į Paryžių, sustoti; ir žala, padaryta sukilėlių tų namų fa- 
sadui, nemažai prisidėjo prie jo įsiutimo. Dabar, kai grįždamas vėl ją ap- 
žvelgė, tai ji jam pasirodė nebe tokia didelė kaip pirma. Šūvis nuramino 
ji, r jis pasijuto tartum gavęs nuostolių atlyginimą. 

Visai netikėtai duris jam atidarė jo duktė. Ji tuoj pat pasiaiškino, 
jog, nesulaukusi jo grįžtant į Nožaną, pradėjusi baisiai nerimauti ir 
baimintis, kad nebūtų atsitikę jam kokios nelaimės, kad jis nebūtų, ko 
gera, sužeistas. 

Pamatęs tokią karštą dukters meilę, tėvas susigraudino. Jis nustebo 
tik, kad į tokią kelionę jinai išvykus: viena, be Katrynos. 

— Ne, jinai yra; aš tik ją išsiunčiau su reikalais, — atsakė Luiza. 

Ir duktė pradėjo teirautis apie tėvo sveikatą, apie šį bei tą; paskui 
jinai atsainiai paklausė, ar jis nebuvo kartais sutikęs kur Frederiko. 

— Ne! Neturiu nė supratimo, kur jis galėtų būti! 

O jinai tik dėl Frederiko ir važiavo į Paryžių. 

Koridoriuje pasigirdo žingsniai: 

— O! Atsiprašau! 

Ir ji išbėgo. 

Katryna Frederiko namie neradusi. Jau kelios dienos, kai jis neparei- 
nąs, O jo artimas draugas Delorjė gyvenąs dabar provincijoje. 

Luiza grįžo į kambarį visa drebanti; ji negalėjo nė žodžio pratarti. Ji 
ramstėsi eidama į baldus. 

— Kas tau yra? Kas oi tau yra? — sušuko tėvas. 

Ji padarė ženklą, kad nieko, 1r, įtempusi valią, atsigavo. 

Iš restorano, kuris buvo priešais, atnešė pietus. Bet tėvas buvo ką tik 
išgyvenęs per daug didelį susijaudinimą. „Tai negali taip greit praeiti“, ir 
per desertą jis kone apalpo. Nubėgo šaukti gydytojo; tas atvykęs prirašė 
lašelių. Paskui, gulėdamas jau lovoje, ponas Rokas paprašė, kad jį apklo- 
tų kuo šilčiausiai: jis norįs gerai išprakaituoti. Jis dūsavo, vaitojo: 

— Ačiū, geroji Katryna! Pabučiuok, širdele, savo vargšą tėvą! O! "Tos 
revoliucijos! 

Ir dukteriai ėmus jį barti, kam jis per daug ja rūpinęsis, kad, štai, net 
dėl jos susirgęs, jis tarė: 

— Taip! Tavo teisybė! Bet nieko negaliu padaryti! Baisiai jau esu jautrus! 


II 


onia Dambrez, sėdėdama savo buduare tarp dukterėčios ir mis 
Džon, klausėsi pono Roko pasakojimo apie jo kariškus vargus. 
Ji kramtė sau lūpas, atrodė it nesveikuotų. 
— O! Tai nieko! Praeis! 
Ir meiliai pridūrė: 
— Šiandien pietų ateis vienas jūsų pažįstamas, ponas Moro. 


Luiza kruptelėjo. 

— Ir dar keli artimesni žmonės, taip pat ir Alfredas de Sizi. 

Ir jinai pradėjo girti to jaunuolio manieras, išvaizdą ir ypač jo dorą. 

Ponia Dambrez melavo mažiau, negu manė: vikontas tikrai svajojo 
apie vedybas. Jis pasisakė apie tai Martinonui, pridurdamas, jog esąs tik- 
ras, kad patiksiąs panelei Sesilei, ir kad jos tėvai išleisią ją už jo. 

Sizi turįs, matyt, gerų žinių apie jos kraitį, jei rizikuojąs išduoti jam 
tokią savo paslaptį. Martinonas mat įtarė, kad Sesilė yra pavainikė pono 
Dambrezo duktė, ir jam magėjo kad kokios pačiam pasipiršti jai. Tas 
drąsus žygis turėjo ir pavojų; todėl Martinonas elgėsi iki šiol labai atsar- 
giai; be to, jis nežinojo, kaip nusikratyti teta. Tačiau, išgirdęs iš Sizi apie 
jo ketinimą vesti, jis ryžosi ir paprašė bankininką, kad leistų už jo Sesilę; 
iš pono Dambrezo pusės jokių kliūčių nebuvo, jis papasakojo apie tas 
piršlybas savo žmonai. 

Atvyko Sizi. Ponia Dambrez atsistojo sakydama: 

— Jūs visai užmiršote mus... Sesile, sake bands 

Tą pat akimirką įėjo Frederikas. 

— A! Pagaliau atsiradote! —- sušuko dėdė Rokas. — Tris kartus buvau 
šią savaitę pas jus su Luiza. 

Frederikas stropiai jų vengė. Jis, girdi, visą laiką sėdįs pas vieną savo 
sužeistą draugą. Be to, esąs baisiai užsiėmęs, turįs begales reikalų, ir jis 
stengėsi pramanyti kokią nors pateisinamą istoriją. Laimei, pradėjo rinktis 
svečiai: pirmas įžengė ponas Polis de Gremonvilis, tas diplomatas, kurį jis 
buvo jau pastebėjęs pokylyje, paskui — Fiumišonas, pramonininkas, ku- 
tio konservatyviu uolumu Frederikas buvo taip aną vakarą pasipiktinęs; 
jiems iš paskos pasirodė senoji kunigaikštienė de Montrei Nantua. 

Bet štai du balsai pasigirdo iš prieškambario. 

— Esu tikra, kad taip, — sakė vienas. 

— Brangioji, gražioji ponia! Brangioji, gražioji ponia! Maldauju, nu- 
siraminkite! 

Tai buvo ponas de Nonankūras, senas gražeiva, atrodantis kaip mu- 
mija, ištepta kremais, ir ponia de Larsilua, vieno Liudviko Pilypo prefek- 


* Pasisveikink! (Ang/) 

to žmona. Toji visa tebedrebėjo, nes atvykdama išgirdo ryla grojant pol- 
ką, kurią sukilėliai naudoją kaip savo signalą. Daug buvo buržua, kurie 
panašiai įsivaizduodavo; jiems atrodė, kad žmonės, susislėpę katakom- 
bose, visą laiką tykoja susprogdinti Sen Žermeno priemiestį; iš rūsių, 
girdi, einąs kažkoks klegesys; palangėse vykstą įtartini dalykai. 

Kiti svečiai ramino kaip išmanydami ponią de Larsilua. Tvarka esanti 
atstatyta. Nesą pagrindo ko nors baimintis. ,„Kavenjakas mus išgelbėjo!“ 
Ir, it sukilimo baisenybės būtų buvusios dar nepakankamai siaubingos, 
jie pasakojo apie jas perdėdami. Socialistų pusėje veikę dvidešimt trys 
tūkstančiai katorgininkų — ne mažiau! 

Jie nė trupučio neabejojo, kad maisto produktai buvę nuodijami, kad 
mobiliosios gvardijos kareiviai, pakliuvę į sukilėlių rankas, buvę guldomi 
tarp dviejų lentų ir pjaunami pjūklu, kad vėliavose buvę užrašai, raginą 
viską plėšti ir deginti. 

— Ir dar kai ką daugiau daryti! — pridūrė buvusi prefektienė. 

Ponia Dambrez susirūpino, kad pašnekesys neįžeistų jaunimo 
drovumo. 

— O! Brangioji! — tarė ji, rodydama akimis į tris jaunas merginas. 

Įėjo iš savo kabineto ponas Dambrezas su Martinonu. Jinai nusisuko 
nuo jų ir sveikinosi su Pelerenu, kuris prie jos priėjo. Dailininkas dairėsi 
neramiai į sienas. Bankininkas, pasivedęs jį į šalį, davė suprasti, kad jam 
tenka tuo tarpu slėpti jo revoliucinį paveikslą. 

— Suprantama, suprantama! — sutiko Pelerenas; mat nepasisekimas, 
kurį jam teko išgyventi Pro/o k/ube, pakeitė jo pažiūras. 

Ponas Dambrezas labai mandagiai įterpė pažadą duoti jam naujų 
užsakymų. 

— Bet atsiprašau!.. A! Brangus drauge, kokia laimė! 

Arnu ir ponia Arnu stovėjo priešais Frederiką. 

. Jis kone apkvaito. Rozanetė su savo žavėjimusi kareiviais pykdė jį 
visą popietį, ir jo sena meilė atbudo. 

Rūmininkas atėjęs pranešė poniai, kad viskas parengta. Ji žvilgsniu 
paliepė vikontui vesti prie stalo Sesilę, tyliai pasakė Martinonui: ,,Niek- 
šas!“, ir visi žengė į valgomąjį. 

Vidury stalo, po žaliais ananasų lapais, tysojo žuvis, atkišusi nosį 
į stirnienos kepsnį ir liesdama uodega vėžių stirtelę. Figos, didžiulės 
vyšnios, kriaušės ir vynuogės (Paryžiaus sodininkystės pirmienos) kilo 
piramidėmis iš seno saksų porceliano krepšių; puokštės gėlių pynėsi 
su sidabro blizgesiu; balto šilko užuolaidos, nuleistos ant langų, šviesą 
didino ir švelnino; kambarį vėsino du baseinai su plaukiojančiais ledo 
luitais; prie stalo patarnavo augaloti tarnai su trumpomis kelnėmis. 
Visa tai po susijaudinimo, išgyvento pastaraisiais laikais, atrodė dar 
maloniau, negu pirma. Vėl galima buvo laisvai naudotis tomis gėrybė- 
mis, dėl kurių tiek prisibijota, kad nežūtų, ir Nonankūras išreiškė visų 
jausmus, sakydamas: 

— Tikėkimės, kad ponai respublikonai leis mums papietauti. 

— Užmiršę apie savo brolybę! — pridūrė sąmojingai ponas Rokas. 

Tiedu garbingi svečiai sėdėjo iš dešinės ir iš kairės nuo ponios Dam- 
brez, jos vyras — priešais ją, su ponia de Larsilua ir diplomatu iš vienos 
pusės ir su sena kunigaikštiene ir Fiumišonu iš kitos. Toliau — dailinin- 
kas, fajanso dirbinių pirklys, panelė Luiza, o Frederikas, kadangi Mar- 
tinonas paveržė iš jo vietą, norėdamas sėdėti su Sesile, atsidūrė greta 
ponios Arnu. 

Ji buvo su juoda barežo suknia, turėjo lygią auksinę apyrankę ant 
riešo, ir, kaip tą dieną, kada jis pirmą sykį pas ją pietavo, — kažką rau- 
dona plaukuose; tai buvo fuksijos šakelė, įsegta į kuodą. Jis nesusilaikė 
nepasakęs jai: 

— Seniai seniai besimatėm! 

— A! - šaltai atsiliepė ji. 

Jis paklausė, stengdamasis išlyginti balso švelnumu žodžių drąsą: 

— Ar pamąstėte kada nors apie mane? 

— Kam man apie jus mąstyti? 

Frederiką užgavo toks atsakymas. 

— Gal taip ir geriau. 

Bet, tuoj pat pasigailėjęs savo žodžių, jis prisiekė jai, jog nebuvo nė 
vienos dienos, kad jis nemąstytų apie ją ir nesikankintų. 

— Aš tuo visai netikiu, tamsta! 

— Tačiau gi jūs žinote, kad aš jus myliu. 
Ponia Arnu nieko neatsakė. 

— Jūs žinote, kad aš jus myliu. 

Ji vis tylėjo. 


„Na, ir eik sau po velnių 

— tarė sau mintyse Frederikas. 

Ir, pakėlęs akis, jis pamatė kitame stalo gale panelę Rok. 

Ji manė, kad labai gražiai atrodys apsivilkusi žaliu drabužėliu, o 
tuo tarpu toji spalva pjaute pjovėsi su jos plaukų rudumu. Diržo sagtis 
buvo per aukštai, apykaklaitė veržė kaklą; toks neskoningas apsitaisymas 
buvo, be abejo, viena iš priežasčių, dėl kurių Frederikas taip šaltai ją suti- 
ko. Jinai smalsiai stebėjo jį iš tolo; Arnu, sėdėdamas greta, veltui bėrė jai 
komplimentus — jis neįstengė ištraukti iš jos nė trijų žodžių ir nusivylęs 
daugiau nebesistengė jai patikti; jis ėmė klausytis, ką šneka kiti. Ejo kalba 
apie Liuksemburgo ananasų tyrę. 

Lui Blanas turįs, anot Fiumišono, namus Šventojo Dominiko gatvė- 
je, bet darbininkams butų savo namuose nenuomojąs. 

— Kas mane itin stebina, — tarė Nonankūras, — tai Ledriu Rolenas, 
sugalvojęs medžioti Karūnos valdose. 

— Jis yra skolingas vienam juvelyrui dvidešimt tūkstančių frankų! — 
pridūrė Sizi. — Ir žmonės kalba net... 

Ponia Dambrez jį sustabdė. 

— Ak, kaip negražu karščiuotis dėl politikos! Ir dar tokiam jaunam 
vyrui, fui! Geriau žiūrėtumėt savo kaimynės! 

Paskiau rimti žmonės užsipuolė laikraščius. 

Arnu ėmėsi juos ginti; įsikišo Frederikas, sakydamas, kad jie esą ne 
kas kita, tik prekybinės firmos, niekuo nesiskiriančios nuo kitų. Tie, ku- 
rie juos rašą, esą arba kvailiai, arba melagiai; jis dėjosi gerai juos pažįstąs 
ir kandžiai šaipėsi iš kilnių savo draugo jausmų. Ponia Arnu nesuprato, 
kad tai buvo jo kerštas jai. 

Tuo tarpu vikontas nėrėsi iš kailio, stengdamasis surasti kalbą, kuri 
žavėtų panelę Sesilę. Iš pradžių, norėdamas pasirodyti turįs menininko 
skonį, jis supeikė ropinukių formą ir peilių išraižymą. Paskui ėmė jai 
pasakoti apie savo arklius ir apie savo drabužių ir marškinių siuvėjus; 

palietė religiją ir rado būdą duoti jai suprasti, kad jis atlieka visas jos 
uždedamas pareigas. 

Martinonas pasirodė sumanesnis, įsmeigęs akis į ją, jisai gyrė vieno- 
du balsu jos paukštišką profilį, jos šviesius plaukus, neturinčius jokio 
blizgesio, jos trumpapirštes rankas. Negražiai merginai buvo labai sma- 
gu klausytis tų meilių žodelių. 

Niekas be jų pačių negalėjo girdėti, ką jie kalba, nes visi labai garsiai 
šnekėjo. Ponui Rokui būtų patikę, kad Prancūziją valdytų „geležinė ran- 
ka“. Nonankūras net pagailestavo, kam panaikinta mirties bausmė už 
politiką. Reikėtų visus tuos niekšus išžudyti! 

— Jie yra, beje, ir bailiai, — tarė Frederikas, - koks čia drąsumas slaps- 
tytis už barikadų! 

— Beje, papasakokite mums apie Diusardjė! — paprašė ponas Dam- 
brezas, atsigręžęs į Frederiką. 

Gerasis prekybos tarnautojas pasidarė dabar herojus, toks pat kaip 
Salesas, kaip broliai Žansonai, kaip Pekijė žmona ir kaip kiti. 

Frederikas nesibrangindamas išdėstė, kaip kas buvę su jo draugu, 
kurio aureolė teikė tarytum ir jam pačiam tam tikro spindesio. 

Paskui visai natūraliai svečiai pradėjo prisimindami pasakoti įvai- 
rius narsumo pavyzdžius. Anot diplomato, žiūrėti mirčiai į akis ne taip 
jau sunku; tai, girdi, gali paliudyti kad ir tie, kuriems yra tekę dalyvauti 
dvikovose. 

— Pavyzdžiui, vikontas, — tarė Martinonas. 

Vikontas visas išraudo. 

Svečiai sužiuro į jį, ir Luiza, nustebusi labiau už kitus, prašnibždėjo: 

— Kas atsitiko? 

— Jis pabūgo Frederiko, — patyliukais paaiškino jai Arnu. 

— Jūs ką nors žinote, panele? — tuoj paklausė ją Nonankūras. 

Jos atsakymą jis pakartojo poniai Dambrez, kuri, pasilenkusi truputį 
Į priekį, ėmė žiūrėti į Frederiką. 

Martinonas nelaukė, kol Sesilė pradės jį klausinėti. Jis jai pats pasa- 


kė, kad tas dalykas yra susijęs su viena labai nedora žmogysta. Mergina 

atsargiai pasislinko savo kėdėje, tarsi norėdama būti kiek galima toliau 
nuo palaidūno. 

Pašnekesys vėl atgijo. Geriausi Bordo vynai liejosi į taures, visi darėsi 
gyvesni; Pelerenas pyko ant revoliucijos už galutinai žuvusį ispanų tapy- 
bos muziejų, šitas dalykas jam, tapytojui, esąs skaudžiausias. 

Tai girdėdamas, ponas Rokas paklausė jį: 

— Ar ne jūs būsite autorius vieno labai įžymaus paveikslo? 

— Galimas daiktas! Kokio? 

— Jis vaizduoja moterį, apsitaisiusią... dievaž... kiek per lengvai... su 
pinigine prie juostos ir su povu iš užpakalio. 

Dabar savo ruožtu išraudo Frederikas. Pelerenas apsimetė nesupra- 
tęs pono Roko pasakymo. 

— Tačiau tas kūrinys tikrai yra jūsų! Apačioje yra jūsų parašas, o ant 
rėmų užrašas, kad jis priklauso ponui Moro. 

Vieną dieną mat Rokas su dukterimi, laukdami Frederiko jo bute, 
pastebėjo Maršalės portretą. Tas žmogelis palaikė jį net „gotišku pa- 
veikslu“. 

— Nel — atšovė piktai Pelerenas. — Tai moters portretas. 

Martinonas pridūrė: 

— Ir dar net labai gyvos moters! Ar ne, Sizi? 

— Iš kur aš galiu žinot? 

— Aš maniau, kad jūs su ja pažįstami. Bet kadangi jums tai nemalonu, 
labai atsiprašau! 

Sizi nunėrė akis, įrodydamas savo sumišimu, kad to portreto isto- 
rijoje jis turėjęs vaidinti nepavydėtiną vaidmenį. Dėl Frederiko visiems 
buvo aišku, kad portreto moteris yra jo meilužė. Tai buvo vienas iš tų 
įsitikinimų, kurie susidaro žaibo greitumu, ir svečių veidai liudijo, kad 
visi taip ir suprato. 

„Kaip jis man melavo!“ — tarė sau ponia Arnu. 

„Tai dėl jos jis pametė mane!“ — galvojo Luiza. 

Frederikas įsivaizdavo, kad šitos dvi istorijos galinčios jam pakenkti, 
ir jis, kai visi išėjo į sodą, ėmė prikaišioti Martinonui jo liežuvavimą. 

Jaunuolis, įsimylėjęs Sesilę, susijuokė jam į akis: 

— Nieko panašaus! Priešingai, jos tau padės! Tik nesnausk! 

Kąjis jam norėjęs tuo pasakyti? Be to, iš kur tas nematytas gerumas, 
toks priešingas jo įpročiams? Nieko daugiau su juo nesiaiškindamas, 
Frederikas nuėjo į sodo gilumą prie tos vietos, kur buvo susėdusios 
damos. Priešais stoviniavo vyrai, klausydamiesi Pelereno išvedžiojimų. 
Nesą nieko palankesnio menui už gerą monarchiją. Naujieji laikai jam 
bjaurūs „jau vien dėl tos nacionalinės gvardijos“; jis apgailėjo viduram- 
žius, Liudviką XIV; ponas Rokas sveikino jį su tokiomis pažiūromis, 
prisipažindamas net, kad jos griaunančios jo nepasitikėjimą meninin- 
kais. Bet kone tuoj pat, išgirdęs Fiumišono balsą, jis nuėjo į šalį. Arnu 
stengėsi įrodyti, kad socializmai esą du: vienas — geras, kitas — blogas. 
Pramonininkas jų neskyrė; nuo vieno nuosavybės paminėjimo jam 
kvaito iš pykčio galva. 

— Tai yra teisė, duota mums pačios prigimties. Vaikai nepaleidžia 
iš rankų savo žaislų; visos tautos galvoja taip kaip aš, visi gyvuliai taip 
pat; liūtas, ir tas, jei prabiltų, pasisakytų už nuosavybę! Aš pats, ponai, 
pradėjau su penkiolika tūkstančių kapitalo! Ir žinote: trisdešimt metų 
iš eilės kėliausi ketvirtą valandą ryto. Plūkiausi kaip penki šimtai vel- 
nių, kol užgyvenau turtą. Ir dabar ims man kas atėjęs sakyti, kad ne 
aš jo šeimininkas, kad mano pinigai tai ne mano pinigai, žodžiu, kad 
nuosavybė yra vagystė. 

— Bet Prudonas... 

— Palikite mane ramybėje su savo Prudonu! Jei jis būtų čia, tai ma- 
nau, kad aš jį pasmaugčiau! 

Jis būtų jį pasmaugęs. Po likerių Fiumišonas užsidegė itin baisiu pyk- 
čiu, apopleksinis veidas, atrodė, ims tuoj ir plyš kaip bomba. 

— Labas, Arnu, — tarė Jusonė, vikriai eidamas per žolę. 

Jis atnešė parodyti ponui Dambrezui pirmą lapą brošiūros Ap7e 
bidrą, mat bohemos žmogus gynė vieno reakcinio ratelio interesus, ir 
bankininkas pristatė jį savo svečiams kaip tokį. 

Jusonė linksmino juos, tvirtindamas visų pirma, kad lajaus pirkliai 
laiku pasamdę tris šimtus devyniasdešimt du vaikigalius, kad jie kas 

vakarą šūkautų: „Šviesos!“ Paskui jis pradėjo traukti per dantis 89-ųjų 
principus, negrų išlaisvinimą, kairiųjų kalbėtojus; jis ėmė net įsismaginęs 
vaizduoti jiems Prudomą ant barikadų;* galimas dalykas, kad šitaip išlin- 
do į viršų jo naivus pavydas tiems gerai papietavusiems buržua. Šaržas 
jiems nelabai patiko. Jų veidai ištįso. 

Tačiau dabar ir ne metas juokauti; tai pasakė Nonankūras, priminda- 
mas arkivyskupo Afro ir generolo de Brea mirtį. Tų dviejų žmonių žuvi- 
mas buvo visą laiką primenamas; juo naudojosi kaip argumentu. Ponas 
Rokas pareiškė, kad arkivyskupo mirtis buvusi „didingiausia iš visų“, 
Fiumišonas skyrė pirmenybės palmę kariui; 17 užuot apgailėję, kaip pa- 
prastai, tuos du nužudymus, jie ginčijosi, dėl katro iš jųdviejų tenka 1a- 
biau piktintis. Paskui atėjo eilė kitam sugretinimui: lygino Lamorisjerą su 
Kavenjaku;** ponas Dambrezas kėlė į padanges Kavenjaką, o Nonankū- 
ras — Lamorisjerą. Be Arnu, niekas kitas iš tos draugijos negalėjo matyti, 
kaip vienas arba kitas iš tų dviejų generolų veikė. Ir vis dėlto nebuvo nė 
vieno, kuris neturėtų ir nereikštų savo kategoriškos nuomonės apie jų 
operacijas. Frederikas pasisakė negalįs ką nors tikresnio tuo klausimui 
tarti, nes per visą tą laiką nebuvęs paėmęs ginklo į rankas. Diplomatas 
ir ponas Dambrezas palingavo galvas jam pritardami. Mat šiaip ar taip, 
tie, kurie kovojo prieš sukilėlius, gynė respubliką. Kovos rezultatas, kad 
ir būdamas geras, sukonsolidavo ją, ir dabar, kai jau yra baigta su nugalė- 
taisiais, daug kam būtų ne pro šalį nusikratyti ir nugalėtojais. 


* Menko, bet turinčio labai gerą nuomonę apie save miesčionio tipas, sukurtas 
Anti Monjė („Liaudiškos scenos“, 1830). Liudviko Pilypo laikais buvo leidžiama daug 
piešinių, vaizduojančių satyrišką Priudomo figūrą; pasirodė taip pat komedija „Pono 
Žozefo Priudomo didybė ir nuopolis“, „Žozefo Priudomo memuarai“ ir kt. 

** Lui Lamorisjeras (Lamorcėre, 1806-1865) — generolas, L. E. Kavenjako padėjė- 
jas birželio dienomis; už susidorojimą su sukilėliais buvo paskirtas karo ministru (bir- 
želis-gruodis). Būdamas Legislatyvinės Asamblėjos deputatu, kovojo prieš Bonapartą. 
Gruodžio 2 d. buvo suimtas. Lui Eženas Kavenjakas (Cavaignac, 1802-1857) 1848 m. 
buvo gubernatoriumi Alžyre, paskui Prancūzijos karo ministru. Birželio mėnesio su- 
kilėlių budelis. Renkant prezidentą, jis buvo iškėlęs, greta Liudviko Napoleono, savo 
kandidatūrą, bet pralaimėjo; 1851 m. gruodžio 2 d., įvykus valstybiniam perversmui, 
suimtas ir įkalintas Amo tvirtovėje. 

Lig tik išėjus į sodą, ponia Dambrez pasivedė Sizi į šalį ir išbarė už 
liurbiškumą; paskui, pamačiusi Martinoną, atleido Sizi ir ėmė klausinėti 
savo busimąjį žentą, kokios priežastys paskatinusios jį kibti visą laiką per 
pietus prie vikonto. 

— Jokios. 

— Ir visa tai buvo daryta taip, it norėta išgarbinti poną Moro? 
Koks tikslas? 

— Jokio. Frederikas yra labai malonus vaikinas. Aš jį labai mėgstu. 

— Aš taip pat. Tegul ateina pas mane. Paieškokite, kur jis! 

Tarusi Frederikui porą banalių sakinių, ji pradėjo kritikuoti po tru- 
putį savo svečius, iškeldama jį tuo būdu aukščiau už kitus. Jis tuoj ėmė 
daryti tą pat su viešniomis, ir tai teikė jam puikią progą sakyti jai komp- 
limentus. Bet ji kartkartėmis palikdavo jį vieną: tai buvo mat priėmimo 
vakaras ir jai reikėjo sutikinėti atvykstančias damas; paskui ji vėl grįž- 
davo į savo vietą, ir jų kėdės lyg tyčia stovėjo taip, kad niekas negalėtų 
girdėti, ką jie kalba. 

Ji buvo čia žaisminga, čia rimta, čia melancholiška, čia pilna iš- 
minties. Dienos klausimai jai mažai terūpi; esanti visa kategorija 1l- 
giau trunkančių jausmų. Ji nusiskundė poetais, kurie iškraipą tikrovę, 
paskui ji pakėlė akis į dangų ir, parodžiusi žvaigždę, paklausė, kaip ji 
vadinama. 

Sode tarp medžių tarnai užžibino keletą kiniškų žibintų; vėjas supo 
juos, ir jų spalvoti spinduliai mirgėjo ant jos balto drabužio. Ji sėdėjo 
savo fotelyje truputį, kaip paprastai, atsilošusi; priešais stovėjo mažas 
suolelis kojoms, ir buvo matyti, kaip juoduoja galiukas atlasinio batuko; 
ir ponia Dambrez protarpiais sakė vieną kitą žodį garsiau, o kartkartė- 
mis balsu susijuokdavo. 

Šitas koketavimas nedarė jokio įspūdžio Martinonui, nes jis buvo 
užsiėmęs su Sesile, bet labai krito į širdį jaunutei Rok, kalbančiai su po- 
nia Arnu. Tai buvo vienintelė iš visų tų moterų, kuri neatrodė žiūrinti į ją 
iš aukšto. Luiza atėjusi atsisėdo greta jos; paskui, nebegalėdama ištverti 
nepasidalinusi savo jausmais, ji tarė: 

— Tiesa, kad Frederikas Moro gražiai kalba? 

— Jūs jį pažįstat? 

— O! Labai gerai! Mes esame kaimynai, jis man padėdavo žaisti, kai 
aš buvau visai maža. 

Ponia Arnu atsidėjusi pažiūrėjo į ją; jos žvilgsnis reiškė: „Jūs, ko gera, 
esate įsimylėjusi jį?“ 

Mergaitės akys atsakė nesumišusios: ,, Taip!“ 

— Jūs, vadinasi, dažnai su juo matotės? 

— O ne! Tik tada, kai jis atvažiuoja pas savo motiną. Jau dešimt mė- 
nesių, kaip jo nebuvo. O žadėjo lankytis dažniau. 

— Nereikia per daug tikėti vyrų pažadais, vaikeli. 

— Bet jis neapgaudinėjo manęs! 

— Kaip ir kitų. 

Luiza krūptelėjo: „Nejaugi, ko gera, jis ir jai būtų ką žadėjęs?“ Ir jos 
veidas susiraukė iš įtarimo ir neapykantos. 

Ponia Arnu, pamačiusi tai, beveik išsigando; ji būtų mielai atsiėmus, 
jei galėtų, savo žodį. Paskui abi nutilo. 

Kadangi Frederikas sėdėjo priešais jas ant sudedamosios kėdutės, tai 
jos sužiuro į jį: viena iš padorumo — vogčiomis, kita — atvirai, su praverta 
burna. Ponia Dambrez, pamačiusi tai, tarė jam: 

— Atsigręžkit, parodykit jai savo veidą. 

— Kam? 

— Nagi pono Roko dukteriai! 

Ir jinai ėmė erzinti jį meile, kuria jam dega ši jauna provincialė. Jis 
gynėsi ir stengėsi nuleisti viską juokais. 

— Nejaugi jūs taip ir manot! Juk tai visai negalimas dalykas! Pažiūrė- 
kit, kokia ji „iš pupų nevaroma“! 

Bet jo savimeilė kilo kaip ant mielių, girdint jos žodžius. Jis prisiminė 
kitą vakarą — tą, kurį teko išeiti jam iš čia su pažeminimo pilna širdimi, ir 
jis alsavo visa krūtine: jis jautėsi tikroje savo aplinkoje, kone namie, tarsi 
visa tai, įskaitant ir Dambrezo rūmus, priklausytų jam. Damos, susėdu- 
sios pusračiu, klausėsi jo kalbos, ir jis, norėdamas sutviskėti jų akyse, 
dėstė, jog ištuoka turinti būti vėl įvesta ir jog reikią padaryti ją tokią 
lengvą, kad poros galėtų skirtis ir tuoktis tiek kartų, kiek nori. Vienos 

karštai prieštaravo; kitos šnibždėjosi savo tarpe; iš šešėlio, krentančio 
nuo sienos, apaugusios kartuolėmis, siekė ausį atskiri nustebusių balsų 
garsai. Tai buvo panašu į įsismaginusių vištų kudakavimą, o jis plėtojo 
savo teorijas su tokia puikybe, kokios įgauni nusimanydamas, kad pa- 
tinki. Tarnas atnešė į pavėnę padėklą, apdėtą ledais. Priėjo arčiau ir kiti 
vyrai. Jie šnekėjosi apie suėmimus. 

Tada Frederikas atsikeršijo vikontui, sakydamas, jog valdžia galinti, 
ko gera, pradėti persekioti jį kaip legitimistą. Tasai gynėsi, aiškindamas, 
kad per visą tą laiką nebuvęs kojos iš namų iškėlęs; bet jo oponentas pie- 
šė kaskart vis baisesnes galimybes; net ponai Dambrezas ir Gremonvilis 
pradėjo šypsotis: jiems buvo smagu klausytis jų ginčo. Paskui juodu pra- 
dėjo sakyti Frederikui komplimentus, apgailestaudami, kad jis su savo 
gabumais neprisidedąs prie tvarkos gynimo; jie spaudė jam širdingai 
ranką; jis galįs visada nuo šiol prireikus pasikliauti jais. 

Pagaliau, svečiams skirstantis, vikontas, labai žemai nusilenkęs, 
tarė Sesilei: 

— Panele, turiu didelę garbę palinkėti jums labos nakties. 

Ji sausai atsakė jam: 

— Labanakt! 

O Martinonui ji nusišypsojo. 

Dėdė Rokas, norėdamas baigti pašnekesį, kurį buvo pradėjęs su 
Arnu, pasisiūlė palydėti jį, o „taip pat ir ponią“, nes jiems esą pakeliui. 
Luiza su Frederiku ėjo pirmieji. Jinai paėmė jį už parankės; ir kai juodu 
nutolo kiek nuo einančių užpakaly, ji tarė jam: 

— Ak! Pagaliau, pagaliau! Kiek prisikentėjau šį vakarą! Kokios bjau- 
rios tos moterys! Kokios pasipūtusios! 

Jis mėgino jas ginti. 

— Visų pirma, galėjai įėjęs pasikalbėti su manim, juk ištisus metus 
nesirodei! 

— Dar nėra metų, - atsakė Frederikas, apsidžiaugęs, kad gali prikibti 
prie tos smulkmenos ir išsisukti nuo painesnių pasiaiškinimų. 

— Tegu taip! Sakau metus todėl, kad man tas laikas baisiausiai prail- 
go! Bet per tuos tuščius pietus galima buvo pamanyti, kad tu gėdiniesi 

manęs! Žinoma, aš suprantu, — aš neturiu to, ko reikia, kad patikčiau 
taip, kaip jos. 

— Tu klysti, — tarė Frederikas. 

— Tikrai? Prisiek, kad tu jų nė vienos nemyli. 

Jis prisiekė. 

— Tai tu mane vieną temyli? 

— O kaipgi kitaip? 

Tas užtikrinimas ją pralinksmino. Jai norėjosi, kad jie paklystų ir visą 
naktį pravaikščiotų kartu. 

— Man taip neramu buvo Nožane! Visa kalba — barikados! Man vai- 
denosi, kad tu griūvi aukštielninkas, paplūdęs kraujuose. Tavo motina 
gulėjo patale, ji serga reumatu. Ji nieko nežinojo. Ir aš turėjau tylėti! 
Nebegalėjau ištverti! Tada pasiėmiau Katryną... 

Ir ji jam papasakojo, kaip ji išvažiavo, kokia buvo kelionė ir kaip 
pamelavo savo tėvui. 

— Po dviejų dienų jis mane išsiveža. Ateik rytoj vakare, lyg netyčia, ir 
pasinaudok proga paprašyti, kad mane leistų už tavęs. 

Niekados Frederikui mintis apie vedybas dar nėra buvusi tokia at- 
grasi. Be to, panelė Rok atrodė jam gana juokinga žmogystėlė. Koks 
skirtumas tarp jos ir kad ir tos pačios ponios Dambrez! Jo laukianti ne 
tokia ateitis! Šiandien jis buvo tuo tvirtai įsitikinęs; taigi ne laikas dabar, 
pasidavus jausmui, ryžtis į tokios svarbos žygį. Nereikia pamesti galvos; 
be to, juk jis vėl susitiko su ponia Arnu. 

Tačiau Luizos tiesumas sudarė jam nepatogią padėtį. Jis atsakė: 

— Ar tu gerai apsigalvojai su tuo dalyku? 

— Kaip?! — sušuko ji, pastėrusi iš nustebimo ir iš pasipiktinimo. 

Jis pasakė, kad vesti dabar būtų beprotybė. 

— Vadinasi, tu manęs nebenori? 

— Tu manęs nesupranti! 

Ir jis ėmė liežuviu malti, labai painiai aiškindamas, kad padaryti da- 
bar tą žingsnį jam neleidžią aukštesni sumetimai, kad jis turįs begales 
visokių reikalų, kad net jo turtas kabąs ant plauko (Luiza trumpai drūtai 
visa tai vertė niekais), kad pagaliau politinės aplinkybės esančios tam ne- 

palankios. Protingiausia, vadinas, esą dar kurį laiką pakantrauti. Reikalai, 
be abejonės, susitvarkysią; bent jis to tikįsis; ir nebežinodamas, ką dar 
išgalvoti, jis apsimetė staiga atsiminęs, kad jau dvi valandos, kaip turėjęs 
būti pas Diusardįjė. 

Paskui, atsisveikinęs su kitais, jis pasuko į Otvil gatvę, apėjo aplink 
Žimnazą, sugrįžo į bulvarą ir movė į penktą aukštą pas Rozanetę. 

Ponai Arnu atsisveikino su Roku ir su jo dukterimi prie Šventojo 
Deniso gatvės. Jie nužingsniavo namo tylėdami, jis — dėl to, kad per 
vakarą visai išsiplepėjo, jinai — todėl, kad jautėsi baisiai nuvargusi; ji net 
rėmėsi jam į petį. Vis dėlto jis buvo vienintelis vyras, reiškiąs toje draugi- 
joje garbingas pažiūras. Ji pajuto, kad atleidžia jam visus jo nusikaltimus. 
O tuo tarpu jis jautėsi lyg ir piktas ant Frederiko. 

— Ar tu matei, kokią miną jis nutaisė, kai užėjo kalba apie portretą? 
Atsimeni, aš tau sakiau, kad jis yra jos meilužis? O tu nenorėjai tikėti! 

— Taip, taip! Klydau! 

Arnu, patenkintas, kad išėjo jo viršus, kalbėjo toliau: 

— Aš kertu net lažybų, kad jis, palikęs dabar mus, nubėgo tiesiai pas 
ją. Jis jau ten, būk tikra! Nakvos. 

Ponia Arnu užsismaukė ant veido gaubtuvą. 

— Ko tu drebi? 

— Man šalta, — atsakė jinai. 

Lig tik tėvui užmigus, Luiza įėjo į Katrynos kambarį ir, purtydama 
ją už peties, žadino: 

— Kelkis!.. Greit!.. Greičiau, greičiau! Ir bėk, pašauk man fiakrą. 

Katryna atsakė, kad kur jį dabar gausi vidurnakų. 

— Tada tu pati mane palydėsi, gerai? 

— Kur taip? 

— Pas Frederiką! 

— Negalimas dalykas! Ko? 

Jai reikia su juo pasikalbėti. Ji negalinti laukti. Ji norinti tučtuojau su 
juo pasimatyti. 

— Ar galvoj negerai? Atsibastyti pačiame įmygyje į svetimus namus! 
Jis gi, žinoma, dabar jau seniai miega. 

— Aš jį prikelsiu. 

— Bet tai nedera panelei. 

— Jokia aš ne panelė! Aš jo žmona! Aš jį myliu! Eik, pasiimk savo 
skarą. 

Katryna galvojo, stovėdama prie savo lovos krašto. Pagaliau ji tarė: 

— Nel Aš neisiu! 

— Na ir nereikia! Nueisiu viena! 

Luiza smuko kaip žaltys pro duris. Katryna puolė iš paskos, pasivijo 
ją šaligatvyje. Jos perkalbinėjimai nieko nepadėjo; ir ji nusekė paskui ją, 
baigdama rištis savo trumpikės raiščius. Kelias pasirodė jai be galo ilgas. 
Ji skundėsi savo senomis kojomis. 

— Be to, aš tai ne jūs! Aš nebeturiu jokio variklio, kuris mane iš už- 
pakalio stumtų. 

Paskui jai pasidarė gaila mergaitės. 

— Vargšelė! Ką darytum be savo Kato, al 

Kartkartėmis vėl ją apimdavo skrupulai. 

— Ak! Jūs čia mane įvelsit į bėdą! O jei tėvas atsibus! Viešpatie Dieve! 
Kad ūk neatsitiktų kokios nelaimės! 

Ties Vare/e teatru nacionalinės gvardijos patrulis jas sulaikė. Luiza 
bemnatant sumetė pasakyti, kad vykstanti su savo aukle į Riumforo gatvę 
šaukti gydytojo. Patrulis jas praleido. 

Magdalenos aikštėje jos sutiko kitą patrulį, ir Luizai vėl taip pat pa- 
aiškinus, vienas pilietis pajuokavo: 

— Ar tik ne devynių mėnesių ligai gydyti, katyte, a? 

— Gužibo! — sušuko kapitonas. — Kad man nebūtų jokių kalbų ri- 
kiuotėje! Ponios, prašom eit! 

Nepaisant subarimo, juokai nesiliovė: 

— Smagaus pasibuvimo! 

— Labų dienų daktarui! 

— Žiūrėkit, kad koks vilkas nepagautų! 

— Jie mėgsta pajuokauti, — tarė balsiai Katryna, — mat jauni dar! 

Pagaliau jos atvyko pas Frederiką. Luiza smarkiai keliskart patraukė 
skambutį. Prasivėrė durys, ir sargas atsakė į jos klausimą: 

— Nėra namie! 

— Jis turi jau miegoti? 

— Sakau, kad nėra namie! Jau ketvirtas mėnuo, kaip jis namie nemiega! 

Ir mažas sarginės langelis užkrito priešais pat nosį kaip giljotina. Jos 
stovėjo patamsyje po vestibiulio skliautais. Įniršęs balsas sušuko joms: 

— Išeikite gi pagaliau! 

Durys vėl prasivėrė, ir jos išėjo. 

Luiza turėjo atsisėsti gatvėje ant stulpelio; susiėmusi rankomis galvą, 
ji graudžiai graudžiai pravirko. Aušo, pradėjo važiuoti pro šalį vežimai. 

Katryna vedė ją namo prilaikydama, bučiuodama, ramindama vi- 
sokiais gerais patarimais ir pavyzdžiais iš savo gyvenimo. Niekad ne- 
reikią priimti taip labai į širdį tų nevidonų elgesio. Jeigu ir išslys šitas, 
tai atsiras kitas. 


III 


ai Rozanetės entuziazmas mobiliosios gvardijos kariams at- 

[ vėso, ji pasidarė žavesnė negu bet kada seniau, ir Frederikas 
nejučiomis įjaunko gyventi pas ją. 

Geriausia dienos dalis buvo rytas, praleidžiamas terasoje. Apsivilkusi 
batistine palaidinuke ir apsiavusi šlepetes basnirčia, jinai triūsė, vaikščio- 
dama aplink jį: valė dagilėlių narvelį, keitė vandenį savo raudonoms žu- 
vytėms, ir kasinėjo židinio kastuvėliu žemę dėžėje, kurioje augo nastur- 
tos, išsišakojusios ant grotelių po visą sieną. Paskui, atsirėmę alkūnėmis į 
balkono turėklus, jie žiūrėjo susiglaudę į pravažiuojančius vežimus, į pra- 
eivius, šildėsi saulėje, tarėsi, kaip praleis vakarą. Jis palikdavo ją vieną gal 
tik kokioms dviem valandoms; paskui juodu ėjo į kurį teatrą, užsisakę 
vietas avanscenos ložėje; ir Rozanetė, laikydama rankose didelę puokštę 


gėlių, klausėsi instrumentų muzikos, o Frederikas tuo tarpu šnabždėjo 

jai, prisilenkęs prie ausies, ką nors smagaus arba meilaus. Kitąkart, pasi- 
samdę puskarietę, jie vyko į Bulonės mišką ir važinėjosi po jį ilgai ilgai, 
iki pat pusnakčių. Paskui jie grįždavo atgal; pravažiavę Triumfo arką, jie 
suko į didžiąją alėją; oras būdavo labai smagus kvėpuoti; viršum galvų 
spindėjo žvaigždės; priešais dujiniai žibintai, išsirikiavę iš abiejų alėjos 
pusių kiek akys užmato, atrodė kaip švytinčių perlų vėrinys. Kai juodu 
rengdavosi kur išeiti, tai Frederikas visados gaudavo jos laukti; jinai ilgai 
knebinėdavosi, taikydama, kaip gražiau sudėlioti po smakru abu skry- 
bėlaitės kaspinus, ir pati sau šypsodavosi, žiūrėdama į spintos veidrodį; 
paskui paimdavo jį už parankės ir versdavo žiūrėti kartu su ja. 

— Mudu gražiai atrodome, stovėdami taip šalimais! Ak, vargšas mano 
meiluti, aš galėčiau tave suvalgyti! 

Jis buvo dabar jos daiktas, jos nuosavybė: Rozanetės veidas visą laiką 
spindėjo tuo nusimanymu: jos manieros pasidarė tingesnės ir ilgesingos, 
pati atrodė lyg ir apvalesnė; ir jis, kad ir negalėdamas pasakyti, kaip ir 
kuo, matė, jog jinai tapo iš viso kažkokia kitoniška. 

Sykį ji pranešė jam, kaip kokią labai svarbią naujieną, kad ger- 
biamasis Arnu neseniai įtaisęs baltinių krautuvę vienai buvusiai savo 
fabriko darbininkei; jis, girdi, kas vakarą ją lankąs, „leidžiąs begales 
pinigų; ne anksčiau, kaip aną savaitę, jis jai padovanojęs palisandro 
medžio baldus“. 

— Iš kur tos žinios? — paklausė Frederikas. 

— O, nebijok! Žinios tikrų tikriausios! 

Surinkusi jas Delfina, jos pavesta. Jinai, vadinasi, tebemyli tą Arnu, 
jei taip seka jo gyvenimą! Bet pasakyti jai jis tiek tepasakė: 

— Na, o kas tau, kad jis taip daro? 

Rozanetė, atrodė, nustebo, išgirdusi tą jo klausimą. 

— Bet juk tas niekšas yra skolingas man pinigų! Ar nebjauru matyti, 
kaip jis leidžia juos visokioms šliundroms išlaikyti! 

Paskui su triumfuojančia neapykanta veide pridūrė: 

— Bet ji nelabai jo žiūri! Ji turi dar tris kitus tokius kaip jis! Juo geriau! 
Tegu išvilioja iš jo pinigus iki paskutinio skatiko! Būsiu labai patenkinta! 


JAUSMŲ UGDYMAS 


Arnu iš tikro leidosi Bordietės naudojamas su nuolaidumu, būdingu 
senstelėjusių vyrų meilei. 

Fabrikas visai sustojo, kiti jo reikalai taip pat pašlijo, ir jis, norėdamas 
juos bent kiek pataisyti, manė net steigti kavinę, kurioje būtų dainuoja- 
mos vien tik patriotinės dainos; ministrui suteikus pašalpą, toji įstaiga 
būtų ir propagandos židinys, ir pelno šaltinis. Bet pasikeitė valdžia, ir tas 
sumanymas negalėjo būti įvykdytas Dabar jis svajojo apie didelę kariškų 
kepurių siuvyklą. Stigo tik pinigų pradžiai. 

Ne geriau sekėsi ir namie. Ponia Arnu nebebuvo jam tokia švelni, 
kaip seniau, o kartais — net tiesiog šiurkštoka. Marta visuomet stojo už 
tėvą. Tai didino nesantaiką, ir namų gyvenimas darėsi nepakeliamas. 
Dažnai 1š pat ryto jis ėjo jau pro duris ir, norėdamas užsimiršti, trankėsi 
visą dieną po miestą, o pavakare važiavo pietų į kurį užmiesčio restora- 
nėlį, tenai ir svajojo sau. 

Ilgas Frederiko nesirodymas sujaukė visus jo įpročius. Užtat jis ne- 
beištvėręs atėjo vieną popietę pas jį ir ėmė tiesiog prašyte prašyti, kad jis 
pradėtų vėl, kaip seniau, lankauti juos. Frederikas pažadėjo. 


Frederikas nedrįso eiti pas ponią Arnu. Jam atrodė, kad jis yra apga- 
vęs ją. Bet ir neiti buvo negražu. Kuo pasiaiškinti, kad pažadėjęs neat- 
eini. Reikėtų kartą sutvarkyti šį dalyką. Ir štai vieną vakarą jis išsirengė 
pas juos. 

Kadangi beeinant pradėjo lyti, tai jis užsuko į Žufrua pasažą; kai 
stovėjo ten vitrinos šviesoje, prie jo staiga priėjo mažas kepurėtas sto- 
rulis. Frederikas iš karto pažino, kad tai Kompenas, tas pats kalbėtojas, 
kurio pasiūlymas buvo sukėlęs tiek juoko klube. Jis laikėsi už. parankės 
su žmogumi, dabitiškai užsidėjusiu ant galvos raudoną zuavų kepurę. 
To žmogaus viršutinė lūpa buvo atsikišusi, veidas geltonas kaip citrina, 
smakras apžėlęs barzdele; jis žiūrėjo į Kompeną išpūtęs akis, kurios at- 
rodė net drėgnos iš susižavėjimo. 

Kompenas, matyt, tuo labai didžiavosi, nes pasakė: 

— Susipažinkite su šituo šaunuoliu. Jis kurpius, vienas iš mano drau- 
gų, patriotas. Gal išgersim visi ko nors? 

Frederikui su padėka atsisakius, jis ėmė tuoj griausti ant Rato už 
jo pasiūlymą,* kuris esąs aristokratų manevras. Norint baigti su tokiais 
dalykais, reikia atgaivinti devyniasdešimt trečiuosius metus. Paskui jis 
ėmė klausinėti apie Režembarą ir apie kitus, ne mažiau garsius žmones, 
tokius kaip Maslenas, Sansonas, Lekorniu, Marešalis. Jis pasiteiravo dar 
apie žmogų, pavarde Delorjė, įsivėlusį į bylą dėl karabinų, patekusių į ne 
tas rankas Trua mieste. 

Toji žinia buvo Frederikui visai nauja. Kompenas taip pat žinojo tik 
tiek, kiek pasakė. Jis atsisveikino su Frederiku tardamas: 

— Iki, greit pasimatysim, tiesa, nes juk jūs dalyvaujat? 

— Kur? 

— Veršio galvoje! 

— Kokioje veršio galvoje? 

— A! Juokdarys! — atsakė Kompenas, kumštelėjęs jam į pilvą. 

Ir abu teroristai įsmuko į kavinę. 

Po dešimties minučių Frederikas jau apie Delorjė nebegalvojo. Jis 
stovėjo ant šaligatvio prie vienų namų Paradi gatvėje; jis žiūrėjo į lempos 
šviesą, sklindančią trečiame aukšte pro lango uždangą. 

Pagaliau jis pakilo laiptais į viršų. 

— Ar namie Arnu? 

Kambarinė atsakė: 

— Nėra, bet vis tiek užeiktte. 

Ir, atidarydama staiga duris, pranešė: 

— Ponia, tai ponas Moro! 

Ji atsistojo baltesnė už savo apykaklaitę. Ji drebėjo. 

— Kokia priežastis sudarė man garbę... tokio... nesitikėto... apsi- 
lankymo? 

— Jokia! Tik noras pamatyti savo senus draugus! 

Ir atsisėsdamas pridūrė: 

— Kaip laikosi gerasis Arnu? 


* Deputatas Rato pasiūlė 1849 m. sausio 8 d. paleisti Steigiamąją ir išrinkti Legis- 
latyvinę Asamblėją. Daugybės peticijų dėka jo pasiūlymas buvo priimtas. 

— Puikiai! Bet jo nėra namie. 

— A! Suprantu! Tie patys seni įpročiai eiti vakarais pasižmonėti!.. 

— Kodėl gi ne? Po dienos, praleistos su skaičiais, galvai reikia 
poilsio! 

Ji gyrė net savo vyro darbštumą. Tos pastangos iškelti jo gerąsias 
puses pykdė Frederiką, ir jis, rodydamas į juodos gelumbės drabužį su 
mėlynais antsiuvais, gulintį jai ant kelių, paklausė: 

— Ką jūs čia veikiate? 

— Perdirbu dukteriai striukę. 

— Beje, aš jos nematau, kur ji? 

— Pensione, — atsakė ponia Arnu. 

Jos akyse pasirodė ašaros; ji stengėsi jas sulaikyti, skubėdama siūti. 
Norėdamas duoti jai laiko nusiraminti, jis pradėjo paėmęs vartyti I/ustra- 
on“ numerį, gulėjusį šalia jos ant stalo. 

— Tiesa, kad tos Šamo karikatūros labai juokingos? 

— Taip? 

Tada vėl abu nutilo. 

Vėtra sukrėtė staiga langus. 

— Koks oras! — tarė Frederikas. 

— Tikrai, labai miela iš jūsų pusės, kad nepabugote lietaus ateiti 
pas mus! 

— Ol! Man tai nieko! Aš ne iš tų, kuriems lietus, matyt, trukdo atvykti 
Į pasiskirtus pasimatymus! 

— Į kokius pasimatymus? — paklausė jinai naiviai. 

— Jūs jau užmiršot? 

Šiurpas ją nukrėtė, ir ji nunėrė galvą. 

Jis švelniai paėmė ją už alkūnės. 

— Aš jus užtikrinu, kad gerokai tada mane prikankinote! 

Ji atsakė su kažkokia aimana balse: 

— Bet aš baisiai buvau išsigandusi dėl vaiko! 


* Iliustruotas savaitinis žurnalas, pradėjęs eiti Paryžiuje 1843 m. Buvo jame ir saty- 
ros. 1944 m. uždarytas už bendradarbiavimą su hitleriniais okupantais. 

Ji jam papasakojo apie tai, kaip sunkiai buvo tada susirgęs mažasis 
Eženas ir kiek baimės tekę jai išgyventi dėl jo. 

— Ačiū, ačiū! Dabar aš viską žinau! Ir aš jus myliu kaip mylėjęs! 

— Čia tai netiesa! 

— Kodėl? 

Jinai pažiūrėjo šaltai į jį. 

— Jūs užmirštate kitą! Tą, su kuria važinėjate po lenktynes! Moterį, 
kurios portretą laikote pas save! Savo meilužę! 

— Na, ką gi, taip! — sušuko Frederikas. — Nesiginu! Esu niekšas! Iš- 
klausykite manęs! | 

Jei jis su ana ir susidėjęs, tai tik iš paskutinės nevilties, iš tokios, ku- 
rios apimti žmonės žudosi. Jis jai, beje, atnešęs nelaimę, panaudodamas 
ją kerštui už savo gėdą. „Kokia baisi kančia! Jūs nesuprantate?“ 

Ponia Arnu atsuko į jį savo gražų veidą ir ištiesė jam ranką, ir jie už- 
simerkė, apimti svaigulio, kuris buvo panašus į kažkokį mielą ir begalinį 
supimą. Ilgai, sėdėdami šalimais, jie žiūrėjo, nenuleisdami akių, vienas 
antram į veidą. 

— Nejaugi jūs galėjot pagalvoti, kad aš jūsų nebemyliu? 

Ji atsakė jam tyliu, pilnu glamonės balsu: 

— Ne! Kad ir kaip ten buvo, aš vis tiek jaučiau širdies gilumoje, kad tai 
negalimas dalykas ir kad ateis diena, kada skiriančios mus kliūtys išnyks. 

— Aš taip pat! Ir man užeidavo toks noras jus pamatyti, kad nors mirk! 

— Kartą, — tarė ji, — aš praėjau Pale Ruajalyje pro pat jus! 

— Tikrai? 

Ir jis papasakojo jai, koks buvo laimingas, kai pamatė ją pas 
Dambrezus. 

— Bet kaip aš jūsų neapkenčiau tą vakarą, išeidamas iš jų! 

— Vargšelis! 

— Mano gyvenimas yra toks liūdnas! 

— O manol.. Jei tebūtų sielvartai, nerimastis, pažeminimai, visa, ką 
turiu pakelti kaip žmona ir motina, tai, kadangi vis tiek reikės kada nors 
mirti, aš nesiskųsčiau; kas yra betgi baisiausia, tai ta mano vienatvė, be 
jokio žmogaus... 

— Bet esu gi aš! 

— Taip! Taip! 

Meilės ašaros pakėlė ją ant kojų. Jos rankos prasiskyrė, ir jie puolė 
vienas antram į glėbį, spausdami lūpas prie lūpų. 

Sutraškėjo parketas. Prie jų stovėjo moteris, Rozanetė. Ponia Arnu 
pažino ją; jinai išpūtė akis, smeigdama jas į įsibrovėlę su didžiausiu nu- 
stebimu ir pasipiktinimu. Pagaliau Rozanetė tarė jai: 

— Atėjau pas poną Arnu su reikalais. 

— Jo čia nėra! Jūs gi matote. 

— A! Tiesa! — atsiliepė Maršalė. — Jūsų tarnaitė sakė teisybę. Labai, 
labai atsiprašau! 

Ir, atsigręžusi į Frederiką, tarė: 

— A! Ir tu čia! 

Tas „tu“, pasakytas prie ponios Arnu, buvo jai kaip antausis, ji net 
išraudo. 

— Jo čia nėra, aš jums kartoju! 

Tada Maršalė ramiai tarė, dairydamasi į visas puses: 

— Grįžtam namo? Aš turiu apačioje fiakrą. 

Jis apsimetė nenugirdęs. 

— Einam, eikš! 

— A! Tiesa! Puiki proga! Eikit, eikit! —- pasakė ponia Arnu. 

Jie išėjo. Ji pasilenkė per turėklus, norėdamas dar kartą pamatyti 
juos; ir iš laiptų aukštybės šaižus, širdį plėšiantis juokas nukrito ant jų. 
Frederikas įstūmė Rozanetę į fiakrą, atsisėdo priešais ją ir visą kelią ne- 
pratarė nė žodžio. 

Jis pats kaltas, kad galėjo atsitikti toji niekšybė, aptaškiusi purvais jo 
garbę. Jam buvo ir gėda nuo to baisaus pažeminimo, ir gaila prarastos 
laimės; kai jis jau buvo ją pagaliau benutveriąs, ji pasidaro štai nepataiso- 
mai negalima! Ir tai dėl jos, dėl tos mergos, dėl tos kekšės. Jam niežėjo 
rankos pasmaugti ją; jis duso iš pykčio. Kai parvažiavo namo, jis numetė 
savo skrybėlę ant fotelio ir nusiplėšė nuo kaklo kaklaraištį. 

— Na, ir parodei gi, kas per viena esi! Nėr ko sakyt! 

Ji atsistojo išdidžiai prieš jį: 

— Na ir kas? Kas čia bloga? 

— Tu nežinai, kas čia bloga? Juk tu šnipinėji mane! 

— Kuo aš čia dėta? Kam reikia landžioti pas doras moteris, ieškant 
smagumų? 

— Vis tiek! Aš nenoriu, kad tu jas užgauliotum. 

— Kuo gi aš ją įžeidžiau? 

Jis neturėjo ko atsakyti; su dar didesne neapykanta balse tarė: 

— O tada, Marso lauke... 

— A! Tu tiesiog įkyri man su tomis savo buvusiomis! 

— Niekše! 

Jis užsimojo kumščiu. 

— Nežudyk manęs! Aš esu nėščia! 

Frederikas pasitraukė atgal. 

— Tu meluoji! 

Ji paėmė žvakę ir, rodydama jam savo veidą, tarė: 

— Ar supranti ką nors? 

Išpurtęs veidas margavo geltonomis dėmelėmis. Frederikas nebe- 
mėgino neigti to, kas aiškiai buvo matyti. Jis priėjęs atidarė langą, perėjo 
porą kartų per kambarį, paskui sudribo į fotelį. 

Tas įvykis buvo tikra neganda; visų pirma dabar negali jos tuoj pa- 
mesti, be to, griūva ir visi kiti sumanymai. Pati mintis kad jis gali būti 
tėvas, atrodė jam juokinga ir nepriimtina. O kodėl? Jeigu Maršalės vie- 
toje?.. Ir jis taip pasinėrė į svajonę, kad ji kone pavirto haliucinacija. Jis 
vaizdavosi, kad ten, ant kilimo, priešais židinį, sėdi maža mergytė. Ji 
panaši į ponią Arnu ir truputį į jį patį: tamsių plaukelių, pati baltutė, juo- 
dakė, su tankiais antakiais, su rausvu kaspinu ant garbanotos galvutės! 
(O! Kaip jis ją mylėtų!) Ir jam net pasigirdo, kad ji sako: „Tėte! Tėtel“ 

Rozanetė tuo tarpu nusitaisė, priėjo prie Frederiko, pamatė ašaras jo 
akyse ir rimtai pabučiavo jam į kaktą. Jis atsistojo sakydamas: 

— Na ką gi! Niekas jo nežudys, to bamblio! 

Tada jinai pradėjo tarškėti. Aišku, kad tai būsiąs berniukas! Pava- 
dins Frederiku. Metas jau pradėti taisyti kraitelį; ir kai jis pamatė, kad 

ji tokia laiminga, tai jam pagailo jos. Kadangi jo pyktis buvo jau dabar 
visai praėjęs, tai jis panoro sužinoti, ko gi iš tikro ji buvo ką tik nuvy- 
kusi pas Arnu. 

Pasirodė, kad panelė Vatnaz tą dieną pareikalavusi iš jos apmokėti 
seniai jau protestuotą vekselį, ir ji nubėgusi pas Arnu prašyti, kad duotų 
jai pinigų. 

— Aš gi būčiau tau davęs! — tarė Frederikas. 

— Daug paprasčiau yra atsiimti iš jo, kas man priklauso, ir grąžinti jai 
jos tūkstantį frankų. 

— Ar tu tiek ir teesi skolinga? 

Ji atsakė: 

— Žinoma. 

Rytojaus dieną, devintą valandą vakaro (tai buvo durininko jam nu- 
rodyta valanda), Frederikas nuvyko pas panelę Vatnaz. 

Prieškambaryje jis atsitrenkė į baldus, kurių ten buvo daug prigrioz- 
dinta. Bet muzikos garsai parodė jam, kur eiti. Jis atidarė duris ir pakliuvo 
tiesiai į pokylį. Stovėdamas priešais pianiną, kuriuo skambino akiniuota 
panelė, Delmaras deklamavo su krivio rimtumu humanišką eilėraštį apie 
prostituciją; jo niūrus balsas griaudė, pritariamas smarkių akordų. Visą 
pasienį buvo užsėdusios moterys, apsitaisiusios tamsių spalvų drabu- 
žiais be šviesesnių apykaklaičių ir rankogalių, šen ir ten ant kėdžių sėdėjo 
keletas vyrų, atrodančių kaip mąstytojai, o fotelyje — buvęs pasakėčių 
rašytojas, visai jau paliegęs. Gailus kvapas, sklisdamas iš dviejų lempų, 
maišėsi su šokolado kvapu, kylančiu iš puodukų, kuriais buvo apstatytas 
lošimo stalas. 

Panelė Vatnaz, apsijuosusi rytietiška šerpe, sėdėjo prie židinio. Prie- 
šais ją, iš kitos židinio pusės, buvo Diusardįjė; jis jautėsi, matyt, nei šiaip, 
nei taip toje padėtyje. Be to, dar ir artistinė aplinka jį varžė. 

Kažin, ar Vatnaz yra jau viską baigusi su Delmaru? Gal dar ne. Ta- 
čiau jinai atrodė apimta pavydo dėl Diusardjė, ir kai Frederikas pasakė, 
kad turi į ją mažą reikaliuką, tai jinai davė ženklą, kad ir Diusardjė eitų 
kartu su jais į kitą kambarį. Frederikui paklojus tūkstantį frankų, jinai 
pareikalavo dar nuošimčių. 

— To tai nereikia! — tarė Diusardjė. 

— Tylėtum geriau! 

"Tas didelio narsuolio bailumas buvo malonus stebėti Frederikui, nes 
iš to buvo matyt, kad ne jis pats vienas toks. Jis parnešė vekselį ir niekad 
daugiau Maršalei nebeužsiminė apie jos išsišokimą pas ponią Arnu. Bet 
nuo tos dienos jis pradėjo matyti visus Maršalės trūkumus. 

Ji turėjo nepataisomai blogą skonį, buvo neįmanomai tingi ir tamsi 
kaip laukinė — tiek, jog daktarą Deroži laikė garsenybe; ir ji labai didžia- 
vosi tuo, kad juodu su žmona — „vedę žmonės“ — ateidavo pas ją sve- 
čiuos. Ji pedantiškai mokė gyvenimo gudrybių panelę Irmą, mažą beturtę 
žmogystėlę, apdovanotą nedičkiu balseliu, kurią globojo „labai padorus“, 
anot Rozanetės, ponas, tarnavęs kadaise muitinėje valdininku ir labai ge- 
rai išmanąs visokius kortų pokštus; Maršalė vadino jį savo „storu gau- 
rium“. Frederikas negalėjo taip pat pakelti kai kurių jos nuolat kartojamų 
kvailų posakių, tokių kaip: „E, trantas! Bedlamas! Niekad negali žinoti...“ 
ir panašių. Ir ji kas rytą, pasiėmusi porą senų baltų pirštinių, šluostė su už- 
sispyrimu dulkes nuo visų dailės mažmožių, buvusių jos bute! Frederikas 
labiausiai piktinosi Maršalės elgesiu su tarnaite, kuriai niekad nemokėjo 
laiku algos ir iš kurios dar net pati skolinosi pinigų. Tomis dienomis, kada 
tvarkė savo sąskaitas, jos riejosi kaip dvi turgaus bobos, paskui vėl apsi- 
kabinusios taikėsi. Būti dviese su ja darėsi kaskart vis nuobodžiau. Ir jam 
tiesiog širdis atgijo, prasidėjus vėl ponios Dambrez vakarams. 

Su tąja buvo bent įdomu! Ji žinojo, kokios intrigos vyksta aukštuo- 
menėje, kur skiriamas koks ambasadorius, kuri siuvėja kaip siuva, o jeigu 
kartais ir jai išsprūsdavo koks nuvalkiotas posakis, tai jis turėdavo tokį 
visų pripažintą pavidalą, kad galėjai jį palaikyti pagarbos pareiškimu arba 
ironija. Reikėjo matyt, kaip ji kalbėdavo su svečiais savo svetainėje: iš 
kokių dvidešimties žmonių nė vienas nelikdavo pamirštas, kiekvienas 
būdavo atvedamas prie tokio atsakymo, kokio ji norėjo, ir nukreipiamas 
nuo tokio, kuris galėtų sukelti kam nors keblumų. Paprasčiausi daly- 
kai, išėję iš jos lūpų, atrodė it kokios paslaptys; mažiausia jos šypse- 
na kėlė svajones; ponios Dambrez žavesys, kaip ir tas puikusis kvapas, 
paprastai dvelkiantis nuo jos, buvo sudėtingas ir nelengvai įvardijamas. 

Jos draugystė teikė Frederikui kiekvieną kartą naujybės malonumą, nors 
jis visuomet užtikdavo ją vienodai giedrą ir vienodai panašią į skaidrių 
vandenų raibuliavimą. Bet kodėl ji taip šaltai elgiasi su savo dukterėčia? 
Kitąsyk ji net svaidė į ją kažkokius visai keistus žvilgsnius. 

Lig tik iškilus vedybų klausimui, jinai tuoj pareiškė savo vyrui abejo- 
nių dėl „brangaus kūdikio“ sveikatos ir net tučtuojau išsivežė merginą 
į Balariuko kurortą. Sugrįžus atsirado naujų kliūčių: jaunuolis esąs be 
jokios padėties visuomenėje; ta jo didžiulė meilė neatrodanti jai rimta; 
skubėti nesą ko, geriau dar kiek palaukti. Martinonas atsakė, kad palauks. 
Jis elgėsi labai kilniai, kėlė į padanges Frederiką. Jis padarė dar daugiau. 
Jis pamokė jį, ką reikia daryti, norint patikti poniai Dambrez; davė net 
suprasti, kad esąs šį tą girdėjęs iš dukterėčios apie tetos jausmus jam. 

Ponas Dambrezas ne tik nerodė savo jaunam draugui jokio pavydo, 
bet buvo dar ir itin susidomėjęs; jis tarėsi su juo įvairiais klausimais, rū- 
pinosi jo ateities sutvarkymu ir kartą net, besikalbėdamas apie Roką, jisai 
su gudria šypsena pašnibždėjo jam į ausį: 

— Jūs gerai padarėte. 

Ir Sesilė, mis Džon, tarnai, durininkas, visi iki vieno buvo labai jam 
malonūs šituose namuose. Jis lankėsi čia kas vakarą, palikdamas namie 
Rozanetę vieną. Būsimoji motinystė nuteikė ją rimčiau, net kiek liūdno- 
kai: galėjai pamanytu, kad ją kankinąs nerimas. Į visus Frederiko klausi- 
mus ji atsakinėjo: 

— Klysti! Aš jaučiuosi gerai! 

Bet dalykas buvo toks. Jinai išdavė kadaise ne vieną, o penkis vekselius. 
Tada, kai vieną iš jų Frederikas išpirko, ji neišdrįso prisipažinti jam, kad yra 
jų dar keturi. Tada Rozanetė nuvyko vėl pas Arnu; ji mat buvo gavusi iš jo 
pažadą raštu perleisti jai trečią dalį pelno, kurio jis turėsiąs iš Langedoko 
miestų dujinio apšvietimo (puikus verslas!); duodamas tą raštą, jis patarė 
jai nesinaudoti juo anksčiau, negu bus įvykęs akcininkų susirinkimas, o 
susirinkimas kiekvieną savaitę buvo atidėliojamas kitai savaitei. 

O tuo tarpu Maršalei labai reikėjo pinigų. Ji greičiau būtų ryžusis mirti, 
negu prašyti jų iš Frederiko. Imti pinigų iš jo jinai nenorėjo. Tai būtų teršę 
jų meilę. Kiek reikėdavo pragyvenimui, jis duodavo ir pats; bet kai, ėmus 

jam lankytis pas Dambrezus, atsirado mėnesinis mokestis už pasisamdytą 
kariečiukę ir kitų būtinų išlaidų, tai skirti daugiau pinigų savo meilužei jis 
nebegalėjo. Keletą kartų, grįžęs namo anksčiau, negu žadėjęs, jis matė, kad 
pro duris tarytum išsmunka kažkokios vyriškos nugaros, ir ji pati dažnai 
išeidavo, nenorėdama sakyt, kur einanti. Frederikas nesistengė gilintis į 
tuos dalykus. Artimiausiomis dienomis jis turėsiąs vis tiek ką nors galu- 
tinai nuspręsti. Jis svajojo apie kitokį gyvenimą, apie tokį, kuris būtų ir 
įdomesnis, ir tauresnis. Tas idealas darė jį atlaidų Dambrezo namams. 

Jie buvo Puatjė gatvės intymusis skyrius.* Frederikas, lankydamas 
juos, gavo susitikti su didžiuoju ponu M. 4., su garsiuoju B., su giliuoju 
C., su iškalbinguoju Z., su milžiniškuoju Y“., su senaisiais kairiojo centro 
tenorais, su dešiniųjų paladinais, su aukso vidurio burgrafais, su amžinai- 
siais geraširdžiais komedijų naivuoliais. Jis baisiausiai stebėjosi, girdėda- 
mas, kaip bjauriai jie kalba, ir matydamas, kokie smulkmeniški, kerštingi 
ir kokios blogos valios žmonės jie yra: patys balsavę už konstituciją, 
jie dabar nėrėsi iš kailio, kad tik kaip nors ją sugriautų; ir visi jie bruz- 
dėjo, plušėjo, leisdami visokius manifestus, pamfletus, biografijas; toji, 
kurią Jusonė parašė apie Fiumišoną, buvo tikras šedevras. Nonankūras 
organizavo kaime propagandą, ponas de Gremonvilis agitavo kunigiją, 
Martinonas telkė buržuazinį jaunimą. Kiekvienas veikė, kur ir ką galėjo, 
net Sizi neiliko be darbo. Galvodamas dabar apie rimtus dalykus, jis visą 
dieną važinėjo kabrioletu partijos reikalais. 

Ponas Dambrezas it barometras visuomet rodė paskutinius politi- 
nės nuomonės pokyčius. Pakakdavo kam nors paminėti Lamartiną, ir jis 
tuoj pat pakartodavo vieno liaudies atstovo pasakymą: „(Gana lyros!“** 
Kavenjakas, jo akimis žiūrint, buvo dabar ne kas kitas, tik išdavikas. 
Prezidentas, ištisus tris mėnesius buvęs toks, jog geresnio nereikia, pra- 


* Vienuose iš Puatjė gatvės namų 1848-1851 m. rinkosi reakcinė monarchistų 
grupė ir Steigiamosios Asamblėjos dešinieji deputatai, kurie pradžioje palaikė Kaven- 
jako, o paskui Liudviko Napoleono diktatūrą. 

** 1848 m. gegužės 15 d., darbininkams demonstruojant Steigiamosios Asamblėjos 
rūmuose, Lamartinas bandė juos nuraminti. Iš demonstrantų eilių pasigirdo šūkiai: 
„Užtenka mums lyros!“ 

dėjo nebetekti jo pagarbos (mat pasirodė, kad jam trūkstą „reikiamos 
energijos“); ir kadangi ponui Dambrezui visuomet reikėjo kokio nors 
išgelbėtojo, tai po Konservatorijos įvykių* jo dėkingumas priklausė Šan- 
garnjė:** „Ačiū Dievui, Šangarnjė... Tikėkimės, kad Šangarnjė... O, nėra 
ko bijotis, kol turime Šangarnjė...“ 

Poną Tjerą tie žmonės gyrė už jo knygą, nukreiptą prieš socializ- 
mą, kurioje jis pasirodęs ne tik rašytojas, bet ir mąstytojas. Jie baisiai 
visi juokėsi iš Pjero Leru, citavusio Deputatų rūmuose filosofų veikalus. 
Šaipėsi iš eilių, kuriose teksią stovėti, gyvenant bendruose trobesiuose. 
Vaikščiojo į teatrą ploti Idėjų 77uge: ir lygino jos autorius su Aristofanu. 
Frederikas buvo taip pat, kaip kiti, nuėjęs ten. 

Politiški plepalai ir geras valgis atbukino jo moralę. Kad 1r kokie 
menki buvo jam pasirodę tie žmonės, jis didžiavosi savo pažintimi su 
jais ir sieloje geidė buržuazinės pagarbos. Tokia meilužė kaip ponia 
Dambrez, galėjo sutvirtinti jo padėtį. Ir jis pradėjo veikti. 


Ji eina pasivaikščioti arba važiuoja pasivažinėti, žiūrėk — ir jis Čia; teat- 
re — jis suka į jos ložę pasisveikinti su ja; žinodamas valandas, kuriomis 
ji lankė bažnyčią, jis laukė jos ten atsistojęs už pilioriaus melancholiška 
poza. Iš abiejų pusių laiškai laiškus vijo — čia su nurodymais apie dailės 
retenybes, užtiktas parduotuvėse, čia su žiniomis apie koncertus, čia vėl 
drauge su skolinamomis arba grąžinamomis knygomis ir žurnalais. Be 
savo vakarinio apsilankymo, jis lankėsi kartais ir antrąkart — popietėmis; 
kiekvienas atvykimas pas ją teikė jam visą smagumų virtinę; įeina pro 


* 1849 m. birželio 13 d. buvo surengta taiki protesto demonstracija, kad prancūzų 
kariuomenė nuvertė jėga Romos respubliką. Demonstracijai vadovavo smulkiaburžua- 
zinės montanjarų partijos deputatai. Į jų atsišaukimą demonstruoti atsiliepė tik trys 
šimtai nacionalinės gvardijos artileristų, kurie susirinko prie Meno ir amatų konserva- 
torijos. Kariuomenė išardė greitomis pastatytas barikadas ir išsklaidė sukilėlius. 

** Nikola Šangarnjė (Changarnier, 1793-1877) - generolas. 1848 m. balandžio 16 d. 
išsklaidė Paryžiuje sukilėlius. Kavenjakas pavedė jam vadovauti nacionalinei gvardijai. 
Dešiniosios „tvarkos“ partijos dėjo didelių vilčių į Šangarnjė. 1851 m. sausį Liudvikas 
Napoleonas, rengdamas valstybinį perversmą ir bijodamas jo įtakos, pašalino Šangarn- 
jė iš nacionalinės gvardijos vadovybės. 

didžiuosius vartus, pereina kiemą, prieškambarį, abi svetaines, pagaliau 
įžengia į jos buduarą, tylų kaip kapas, šilsvą kaip alkovas, negalėjai žengti 
ten žingsnio, kad neužkliūtumei už kurio nors minkšto baldo; aplin- 
kui, be to, buvo pilna įvairiausių dalykų — statulėlių, taurių ir padėklų, 
padarytų iš lako, iš vėžlio šarvo, iš dramblio kaulo, iš malachito; visa 
tai buvo brangūs mažmožiai, dažnai pakeičiami naujais. Tarp brangiųjų 
pasitaikydavo ir visai paprastų: trys rieduliai iš Etreto buvo naudojami 
popieriams prispausti, friziška kepuraitė kabėjo ant kiniškos pertvarėlės; 
tačiau visi daiktai derėjo vieni su kitais, ir net buvo tiesiog nuostabu, kaip 
kilniai atrodė visuma; gal tai dėl to, kad lubos buvo aukštos, užuolaidos 
prabangios, kad nuo taburečių svyrėjo ilgi šilkiniai kutai. 

Jis kone visados užtikdavo ją sėdinčią ant mažos dviejų vietų sofutės, 
pastatytos greta gėlių stovelių, įtaisytų po langu. Prisėdęs ant kraštelio 
didelio minkštasuolio su račiukais, jis sakydavo jai komplimentus, kiek 
galima panašesnius į teisybę; jinai žiūrėdavo į jį, pakreipusi truputį galvą 
į šoną; jos lūpos šypsodavo. 

Norėdamas ją sujaudinti ir parodyti save iš patrauklios pusės, jis 
skaitydavo jai eilėraščius, įdėdamas į juos visą savo sielą. Ji nutraukdavo 
kartais skaitymą, sakydama kokią paniekinamą pastabą apie juos arba 
įvertindama kurią nors mintį iš praktinės pusės; jų pašnekesys tolydžio 
grįždavo prie amžino meilės klausimo! Jie svarstydavo, iš ko ji kyla, ar 
moterys jaučia ją smarkiau negu vyrai, kuo jie šiuo atžvilgiu skiriasi vieni 
nuo kitų. Frederikas, reikšdamas savo nuomonę, stengdavosi išvengti ir 
statumo, ir šleikštaus saldumo. Tat virsdavo savo rūšies kova, kuri kar- 
tais būdavo maloni, bet kitąsyk ir nuobodi. 

Jis nejautė su ja nei to žavesio, perimančio visą žmogaus esybę, to- 
kio, koks traukė jį prie ponios Arnu, nei tos palaidos linksmybės, kurią 
pradžioje keldavo jam Rozanetė. Bet jis geidė jos, kaip geidžiama kokio 
nors visai kitoniško ir sunkiai pasiekiamo dalyko, geidė todėl, kad ji buvo 
kilminga, todėl, kad ji buvo turtinga, todėl, kad ji buvo dievota, geidė, 
įsivaizduodamas ją turint tokio reto subtilumo jausmų, kokie buvo jos 
mezginiai; jis manė ją nešiojant ant kaklo amuletus ir esant kupiną dro- 
vumo intymiausiomis akimirkomis. 

Jis naudojosi savo senąja meile. Visus jausmus, patirtus kadaise iš 
meilės poniai Arnu — ilgesį, būgštavimus, svajones — jis vaizdavo dabar 
jai taip, it ji būtų juos įkvėpusi jam. Ji klausėsi jo žodžių kaip žmogus, 
pripratęs prie tokių kalbų, griežtai jo neatstumdama, bet ir niekuo ne- 
padrąsindama; ir jis lygiai taip pat neįstengė suvilioti jos, kaip Marti- 
nonas vesti Sesilės. Norėdama galutinai baigti su tuo savo dukterėčios 
pretendentu, ponia Dambrez apkaltino jį, kad jam rūpinti ne mergina, 
O pinigai, ir paprašė net savo vyrą, kad tas pirma išbandytų jį. Ponas 
Dambrezas tad pareiškė jaunuoliui, kad Sesilė, būdama neturtingų tėvų 
našlaitė, esanti be kraičio ir be vilties jo susilaukti. 

Martinonas, ar netikėdamas, kad tai būtų teisybė, ar per toli nuėjęs, 
kad galėtų dar pasitraukti, arba iš to idiotiško užsispyrimo, kuris kartais 
atstoja genialų veiksmą, atsakė ponui Dambrezui, kad dalies, kurią jis 
gaus iš savo tėvų ir kuri sudarys penkiolika tūkstančių livrų rentos, už- 
teksią jiems abiem. Toks nesitikėtas nesavanaudiškumas galutinai papir- 
ko bankininką. Jis pažadėjo išrūpinti jam mokesčių rinkėjo vietą ir įnešti 
užstatą, reikalaujamą stojant į tą tarnybą; 1850 metų gegužę Martinonas 
vedė panelę Sesilę. Jaunieji tą patį vakarą išvažiavo į Italiją. Frederikas 
rytojaus dieną atėjo aplankyti ponios Dambrez. Ji pasirodė jam labiau 
išblyškusi, negu paprastai. Du ar tris kartus ji buvo kone bepradedanti 
karčiai prieštarauti jam dėl jokios reikšmės neturinčių dalykų. Šiaip ar 
taip, visi vyrai esą egoistai. 

Pasitaiką ir labai ištikimų vyrų, netoli ieškant — jis pats. 

— Na, ką čia dabar! Ne kitoniškas ir jūs! 

Akių vokai buvo išraudę; ji verkusi. Paskui, pasistengusi nusišyp- 
soti, ji tarė: 

— Atleiskite man! Aš ne taip pasakiau! Kažkokia liūdna mintis, buvo 
man į galvą šovusi! 

Jis negalėjo nieko suprasti. 

„Bet vis tiek! Ji ne tokia jau titnagas, kaip atrodo“, — pagalvojo jis. 

Ji paskambino, liepė atnešti stiklą vandens, nugėrė iš jo vieną gurkš- 
nį, pasakė, kad neštų stiklą atgal, paskui ėmė skųstis savo tarnais. Norė- 
damas ją pralinksminti, jis pasisiūlė pats stoti pas ją už tarną, sakydamas, 

kad moka padavinėti lėkštes, šluostyti dulkes nuo baldų, pranešinėti apie 
atvykusius svečius, galįs būti drabužininku arba, dar geriau, haiduku, 
nors šių mada esanti ir praėjusi. Jam, girdi, labai patiktų stovėti už jos 
karietos su skrybėle, papuošta gaidžio plunksnomis. 

— O kaip iškilmingai žingsniuočiau jums iš paskos, nešdamas ant 
rankų mažą šunytį! 

— Jūs, matau, linksmas vyras, — tarė ponia Dambrez. 

— Ar ne beprotybė, — kalbėjo jis toliau, — žiūrėti į viską rimtai? Sun- 
kumų gyvenime ir taip daug; tai kam dar jų patiems sau prasimanyti? 
Nėra tokio dalyko, kuris būtų vertas kančios. 

Ponia Dambrez kilstelėjo antakius, tarytum norėdama parodyti, kad 
ir ji pritarianti tai minčiai. 

Tas jausmų sutapimas suteikė Frederikui daugiau drąsos. Nusi- 
vylimai, patirti praeityje, išmokė jį būti įžvalgesnį. Jis plėtojo savo 
mintį toliau: 

— Musų senoliai gyveno protingiau. Kam reikia tramdyti potraukį? 
Meilė nėra pati savaime toks jau svarbus dalykas. 

— Bet tai, ką jūs sakote, yra nedora! 

Jie vėl abu atsisėdo: jinai — į savo vietą ant sofutės, jis — ant kraštelio 
minkštasuolio prie jos kojų. 

— Ar jūs nematote, kad aš meluoju! O tai todėl, kad patikti mote- 
rims gali arba vaidindamas nerūpestingą juokdarį, arba šėldamas it koks 
tragedijos personažas! Jos tyčiojasi iš mūsų, jei mes joms visai paprastai 
pasakome, kad mylime jas! Aš laikau, kad hiperbolės, kurios taip joms 
patinka, žemina tikrąją meilę; ir žmogus nebežinai, nė kaip ją beišreikšti, 
ypač kalbėdamas su tokiomis, kurios yra... labai protingos. 

Jinai žiūrinėjo jį prisimerkusi. Jis, nuleisdamas balsą, prisilenkė jai 
prie veido. 

— Taip! Aš bijau jūsų! Aš jus galbūt įžeidžiu?.. Atsiprašau!.. Aš neno- 
rėjau to visko sakyti! Aš nekaltas! Jūs tokia graži! 

Ponia Dambrez užsimerkė, ir jis pats nustebo, pamatęs, kokia nesun- 
ki pasirodė ta pergalė. Aukšti sodo medžiai liovėsi tingiai virpėję. De- 
besys, nutraukę savo kelionę, išdryžino dangų raudonomis juostomis, ir 

atrodė, kad viskas pasaulyje sustojo. Tada jis it pro miglą prisiminė kitus 
panašius vakarus su tokiais pat visa ko nutylimais. Kur tai buvo? 

Jis atsiklaupė, paėmė ją už rankos ir prisiekė amžinai mylėti. Paskui, jau 
jam išeinant, jinai sušaukė jį, mostelėjusi ranka atgal, ir patyliukais tarė: 

— Ateikite šįvakar pietų! Būsime vienu du! 

Lipant laiptais žemyn, Frederikui atrodė, kad jis pasidarė visai kitu 
žmogum, kad atsidūrė kažkokiame šiltnamyje, kurio kvapas ir drėgnas 
oras yra žavus kvėpuoti, ir kad jis galutinai įžengia į tą aukštesnį pasaulį, 
kuriame patricijų damos slaptai susitinka su savo mylimaisiais ir kuria- 
me pinasi svarbios intrigos. Pirmajai vietai jame užimti ir išlaikyti gana 
tokios moters kaip ji. Godi, be abejo, valdžios ir veikimo, bet ištekėjusi 
už menko vyro ir jam nuostabiai daug padėjusi, ar tik nenorėtų ji sutikti 
tvirto žmogaus, kuriam galėtų vadovauti. Dabar neliko nieko, kas būtų 
negalima. Jis įstengtų nujoti du šimtus mylių iš karto, dirbti be nuovargio 
daug naktų iš eilės; jo širdis buvo sklidina išdidumo. 

Šaligatviu priešais jį ėjo, nuleidęs galvą, žmogus su nuzulintu ap- 
siaustu; jis atrodė toks prislėgtas, kad Frederikas atsigręžė pasižiūrėti į 
jį. Žmogus pakėlė akis. Tai buvo Delorjė. Jis kaip ir suabejojo, ką jam 
daryti. Frederikas pribėgęs apkabino jį. 

— O! Senas mano bičiuli! Kaip? Tai tul 

Ir jis parsivedė jį namo, apiberdamas klausimais. 

Buvęs Ledriu Roleno komisaras pasipasakojo visų pirma apie kan- 
čias, kurių teko jam patirti. Kadangi jis konservatoriams drožęs pamoks- 
lus apie brolybę, o socialistams apie pagarbą įstatymams, tai pirmieji 
mėginę jį pašauti, o antrieji rengęsi pakarti. Po birželio įvykių valdžia be 
jokių ceremonijų jį pašalinusi. Jis puolęs tada į sąmokslą, į tą patį, kurio 
dalyviai perėmę ginklus Trua mieste. Iš kalėjimo jį paleidę, nes neturėję 
kaltės įrodymų. Paskui veikimo komitetas nusiuntęs jį į Londoną, kur per 
pokylį apsiskaldęs antausių su savo bendraminčiais. Grįžęs į Paryžių... 

— Kodėl gi iš karto neatėjai pas mane? 

— Vis nerasdavau tavęs namie; tavo durininkas laikėsi kažkaip pa- 
slaptingai, ir aš nežinojau nė ką manyti; be to, nemalonu buvo ir rodytis 
nugalėtam. 

Jis beldęsis demokratijai į duris, siūlydamasis tarnauti jai savo plunks- 
na, savo žodžiu, savo veikimu; visų ir visur buvęs atstumtas; niekas juo 
nepasitikįs; ir jis pardavęs laikrodį, biblioteką, baltinius. 

— Geriau jau būtų buvę keipti kartu su Senekaliu Bel Ilio* katorgoje! 

Frederikas, jis tą akimirką rišosi kaklaraištį, neatrodė baisiai tos nau- 
jienos pritrenktas. 

— A! Tai jis katorgoje, tas gerasis Senekalis? 

Delorjė atsakė, pavydžiai apžiūrinėdamas sienas: 

— Ne kiekvienas turi tokią laimę kaip tu! 

— Atleisk, — tarė Frederikas, nepastebėdamas užuominos, — bet aš 
pietauju šiandien svečiuose. Tau čia pagamins valgyti, užsisakyk, ką nori. 
Gulk tiesiai į mano lovą. 

Matant tokį didelį širdingumą, Delorjė širdis atsileido. 

— Į tavo lovą? Bet... gal tave tai varžys? 

— Ne, nė kiek. Aš turiu kitų lovų! 

— A! Kurgi tu pietauji? 

— Pas ponią Dambrez. 

— Tai gal tu... ko gero... esi... 

— Per daug žinosi, greit pasensi, — atsakė Frederikas su tokia šypsena, 
kuri galėjo tik patvirtinti draugo spėliojimą. 

— Tai tokie, sakai, dalykai! Bet niekad nereikia nusiminti, senasis liau- 
dies gynėjau! 

— Dieve apsaugok! Tegu dabar mėgina kiti ją ginti. 

Advokatas nekenčiąs darbininkų, nes jo provincijoje, kur yra anglies 
kasyklų kraštas, jie pridarę jam daug nemalonumų. Kiekviena šachta rin- 
kusi sau atskirą laikinąją vyriausybę, kurios paskui visos siuntinėjusios 
jam įsakymus. 

— Ne geriau jie pasirodė ir kitur. Ar Lionas, ar Lilis, ar Havras, ar Pa- 
ryžius — visur tas pats. Mat sekdami fabrikantų pavyzdžiu, kurie norėtų, 
kad į kraštą nebūtų įsileidžiami užsienio gaminiai, šitie ponai reikalauja, 


* Daug birželio sukilėlių buvo įkalinta Bei Ilio salos tvirtovėje. 

kad iš Prancūzijos būtų išvaryti anglai, vokiečiai, belgai ir darbininkai 
savojiečiai! Apie jų protą gali spręsti iš to, ką veikė Restauracijos laikais 
jų garsioji Pameistrių sąjunga. 1830 metais jie įstojo į nacionalinę gvar- 
diją, nesusipratę net paimti jos į savo rankas! Ar po 48 metų nepridygo 
vėl cechų — kiekvienas su savo atskira vėliava? Jie net reikalavo savo 
atskirų liaudies atstovų, kurių uždavinys būtų ginti vien tik jų reikalus! 
Visai kaip runkelių atstovai, kurie, be runkelių, niekuo kitu nesirūpina! 
O! Įgriso man iki gyvo kaulo tie papaikėliai, kurie puola ant kelių čia 
prieš Robespjero ešafotą, čia prieš imperatoriaus batus, čia prieš Liudvi- 
ko Pilypo skėtį! Padugnės, atsidavusios visados tiems, kurie meta jiems 
kąsnį duonos į ryklę! Visi rėkia ant Taleirano ir Mirabo už tai, kad buvę 
paperkami; o juk žygūnas, laukiantis ten gatvėje, kad jį kas kur pasiųsiu, 
parduotų tėvynę už penkiasdešimt santimų, jei tik jam pažadėtų nustaty- 
ti trijų frankų tarifą už kiekvieną jo žygį. Ak! Kokia klaida! Mums reikėjo 
padegti Europą iš visų keturių galų! 

Frederikas atsakė jam: 

— Stigo žiežirbos! Jūs buvote visi smulkūs buržua, o geriausieji iš 
jūsų — dar ir baisūs pedantai. O darbininkai turi pagrindo skųstis, nes, jei 
neminėtume to milijono, kurį jūs, paėmę 1š karaliaus lėšų sąmatos, jiems 
bjauriai pataikaudami atkišote, tai juk daugiau ničnieko nesate jiems 
padarę, tik gražiai prišnekėję. Darbininko knygutė pasilieka samdytojo 
rankose, o samdininkas (net prieš teismą) yra žemesnis už savo šeimi- 
ninką, nes jo žodžiu netikima. Teisybę pasakius, respublika man atrodo 
pasenusi. Ką gali žinoti? Ko gera, tik aristokratija arba net koks atskiras 
veikėjas tesugeba stumti žmoniją pažangos keliu. Juk iniciatyva visuo- 
met ateina iš viršaus. Liaudis tebėra nepilnametė, kad ir kas ką sakytų! 

— Gal ir tavo teisybė, — atsiliepė Delorjė. 

Anot Frederiko, daugumas piliečių nieko kito nenorį, tik ramybės 
(jis kai ko buvo jau išmokęs Dambrezų rūmuose), ir todėl visi šansai esą 
konservatorių pusėje, tik jų partijai trūkstą naujų žmonių. 

— Jeigu tu pasiūlytumei savo kandidatūrą, tai esu tikras... 

Jis nebaigė. Delorjė suprato; jis persibraukė abiem rankomis per 
kaktą, o paskui staiga tarė: 

— Betgi tu? Tau gi nėra jokių kliūčių? Kodėl tu pats negalėtum būti 
deputatu? 

Kadangi Obos departamentas turįs perrinkti savo deputatą, tai ten 
atsirandanti vieta. Ponas Dambrezas išrinktas vėl į Įstatymų leidžiamąją 
asamblėją, priklausąs kitai rinkimų apygardai. 

— (Gal nori, kad aš tuo užsiimčiau? 

Jis pažįstąs ten daug smuklininkų, mokytojų, gydytojų, notarų ir jų 
raštininkų. 

— Be to, kaimiečiams gali įkalbėti ką tik nori! 

Frederikas pajuto, kad jo ambicijos pradeda atkusti. 

Delorjė pridūrė: 

— Tu turėtumei surasti man kokią nors vietą Paryžiuje. 

— O, tai nebus sunku padaryti per poną Dambrezą. 

— Beje, kadangi mes kalbėjome apie anglių kasyklas, — tarė advoka- 
tas, — ar negirdėjai, kaip jo reikalai su ta didele bendrove? Tokios rūšies 
veikla man labai tiktų! Ir aš galėčiau būti jiems naudingas, išlaikydamas, 
žinoma, savo nepriklausomybę. 

Frederikas pažadėjo nuvesti jį pas bankininką artimiausiomis dienomis. 

Puikiai vakarą praleido Frederikas, pietaudamas vienas su ponia 
Dambrez. Sėdėdama priešais jį prie stalo, apšviesto kabančios lempos, 
jinai šypsojosi jam per gėlių viršų; jų pintinė stovėjo stalo viduryje, ir 
kadangi langas buvo atviras, tai danguje buvo matyti žvaigždės. Juodu 
kalbėjosi mažai, nepasitikėdami, matyt, patys savimi; bet, lig tik tarnai 
nusigręždavo, jie siuntė vienas antram lūpomis bučinius. Jis papasako- 
jo jai apie sumanymą kelti savo kandidatūrą. Ji pritarė, apsiimdama net 
įkinkyti į tą dalyką ir poną Dambrezą. 

Pasibaigus pietums, atvyko keletas draugų pasveikinti ponios Dam- 
brez, o kartu ir pagailėti jos: juk jai turį būti baisiai liūdna, likus be duk- 
terėčios. Šiaip jau, žinoma, jaunieji labai gerai padarę, išvykę į poves- 
tuvinę kelionę; juk vėliau prasidėsią įvairūs rūpesčiai, vaikai! Bet Italija 
nesanti tokia, kaip mes apie ją manom. Tačiau, žinoma, jie dar neišaugę 
iš iliuzijų amžiaus, be to, medaus mėnuo viską padailinąs! Paskutinie- 
ji pasiliko ponas de Gremonvilis ir Frederikas. Diplomatas užsispyręs 

sėdėjo. Pagaliau apie dvyliktą nakties ponas de Gremonvilis atsistojo. 
Ponia Dambrez davė ženklą Frederikui, kad ir jis išeitų kartu su juo, ir 
padėkojo jam už tą paklusnumą tokiu rankos paspaudimu, kuris buvo 
malonesnis už viską kitą. 

Maršalė, pamačiusi jį, suriko iš džiaugsmo. Jinai laukianti jo nuo 
penktos valandos. Jis pasiaiškino, kad užtrukęs su Delorjė reikalais: mat 
jam būtinai reikėjo padėt susitvarkyti. Jo veidas spindėjo triumfu ir au- 
reole; Rozanetė negalėjo atsigėrėti Frederiku. 

— Gal tai dėl to juodo frako, kuris tau labai tinka, bet tu niekad nebu- 
vai man toks gražus, kaip šiandien! Tikras gražuolis! 

Meilės pagauta ji prisiekė sau mintyse niekad daugiau niekam, be jo, 
nepriklausyti; kad ir kažin kaip sunku būtų, jei net ir badą kęsti tektų. 

Jos gražios drėgnos akys žibėjo tokia galinga aistra, kad Frederikas 
pritraukė ją sau ant kelių, galvodamas: „Koks vis dėlto niekšas esu aš!“ 
Tačiau kartu su tuo jis buvo labai patenkintas savo ištvirkimu. 


IV 


1) užtiko poną Dambrezą mąstant apie savo didžiulio an- 
glies kasyklų biznio atgaivinimą. Bet į visų tų bendrovių sulie- 
polija, tarytum tos rūšies įmonėms nereikėtų milžiniškų kapitalų. 

Delorjė tyčia prieš ateidamas perskaitė Gobė* veikalą ir pono Šapo 
straipsnius, paskelbtus Jovrma/ des Mžnes, taigi puikiai tą klausimą išmanė. 
Jis įrodė, kad 1810 metų įstatymas teikiąs koncesininkui niekuo kitu ne- 
pakeičiamą teisę. Be to, galima esą sumanymą nudažyti demokratiško- 
mis spalvomis: juk trukdyti anglies kasykloms jungtis reikštų kėsintis į 
patį asociacijos principą. 


* P. Z. Gobė (Gobei, 1765-1832) — prancūzų literatas ir administracijos veikėjas. 

Ponas Dambrezas davė jam savo užrašus ir paprašė, kad jis parengtų 
pranešimą. Užsiminęs apie atlyginimą už darbą, bankininkas apipylė jį 
pažadais, kurie atrodė tuo labiau masiną, kad buvo migloti. 

Delorjė tiesiai iš jo nuvažiavo pas Frederiką ir atpasakojo jam savo 
pasikalbėjimą. Baigdamas jisai pridūrė, kad, nulipęs laiptais žemyn, ma- 
tęs ponią Dambrez išeinant kažkur iš namų. 

— Sveikinu, sveikinu! Po šimts pypkių! 

Paskui juodu šnekėjosi apie rinkimus. Reikią ką nors sugalvoti. 

Po trijų dienų Delorjė pasirodė vėl, bet jau su raštu, skirtu spaudai; 
tai buvo privatus laiškas, kuriuo ponas Dambrezas rėmė savo draugo 
kandidatūrą. Konservatoriaus palaikoma ir raudonųjų veikėjo siūloma, ji 
negalėsianti neturėti pasisekimo. Kaip atsitikę, kad kapitalistas pasirašęs 
tokį rašinį? Advokatas, nė kiek nesivaržydamas, nuėjęs savo iniciatyva 
parodyti to laiško poniai Dambrez, kuri, tarusi jį labai gerai parašytą, 
apsiėmė visa kita sutvarkyti pati. 

Tas Delorjė žingsnis nustebino Frederiką. Tačiau jis jam pritarė; be to, 
kadangi Delorjė rengėsi, nuvažiavęs į Nožaną, užmegzti ryšius su ponu 
Roku, tai Frederikas papasakojo jam ir apie savo santykius su Luiza. 

— Aiškink jiems, kaip išmanysi geriau; sakyk, kad mano reikalai pašli- 
ję, kad aš juos sutvarkysiu; ji ganėtinai jauna ir gali dar palaukti! 

Delorjė išvyko, ir Frederikas pradėjo žiūrėti į save kaip į labai tvirtą 
žmogų. Jis jautėsi iš visų pusių patenkintas. Joks kontrastas nedrumstė 
smagumo, kurio jam teikė santykiai su turtinga moterimi; jausmas deri- 
nosi su aplinka. Jo gyvenimas dabar buvo sklidinas malonumų. 

Žavingiausias iš visų atrodė bene tas, kurį jis jautė, stebėdamas po- 
nią Dambrez kalbant svetainėje su savo svečiais. Jos manieros ir tonas 
kėlė jo galvoje kitokių judesių vaizdą; šaltumas kalbant primindavo jam 
jos meilės žodžių šnabždesį; pagarba, reiškiama jos dorovei, džiugino jo 
klausą, nes lietė tarytum ir jį patį; jis kitąsyk turėdavo laikytis, kad nesu- 
šuktų: „Bet aš 91 ją pažįstu geriau už jus! Ji yra mano!“ 

Jų santykiai greitai pasidarė visų pripažinti ir priimti. Visą žiemą, kur 
svečiuodavosi ponia Dambrez, ten būdavo ir Frederikas. 

Jis beveik visados atvykdavo anksčiau už ją; ir jis matydavo, kaip jinai 
įeina į svetainę: pečiai apnuoginti, vėduoklė rankose, perlai plaukuose. Ji 

stabteli tarpdury (staktos supa ją kaip rėmai), prisimerkia ir valandėlę ne- 
ryžtingai stovi, stengdamasi pamatyt, ar jis jau čia. Jinai pavėžindavo įį 
namo savo karietoje: lietus čaižo langelius, praeiviai it šešėliai klampoja 
purvą, O jie susispaudę vos temato viską, žiūrėdami į aplinką su ramia pa- 
nieka. Atradęs dingsčių, jis dar gerą valandą išbūdavo pas ją kambaryje. 

Labiausiai iš nuobodulio ponia Dambrez pasidavė šitai pagundai. Bet 
tas paskutinis bandymas neturėjo nueiti niekais. Ji troško patirti galingą 
meilę, ji ėmė be galo jam pataikauti ir visaip rodyti savo prisirišimą. 

Ji siuntinėjo jam gėles; ji išsiuvinėjo jam apmušalą kėdei; ji padovanojo 
jam cigarinę, rašomąjį komplektą, begales visokių kasdien vartojamų daik- 
čiukų, kad jis negalėtų nė žingsnio žengti, neprisiminęs jos. Tie puldinėji- 
mai iš pradžių buvo jam baisiai malonūs, bet netrukus visai sukasdienėjo. 

Ji sėsdavo į fiakrą, kurį, privažiavusi kokį pasažą, atleisdavo, o pati 
pasažu išeidavo į kitą gatvę; ten, nuleidusi dvigubą šydą ant veido, nu- 
stypčiodavo pasieniais iki vietos, kurioje, it eidamas sargybą, laukdavo 
jos Frederikas; jis paimdavo ją greit už parankės ir nusivesdavo pas save 
namo. Abu jo tarnai būdavo išleidžiami tą dieną eiti kur nori, o durinin- 
kas išsiunčiamas su reikalais; ji apsidairydavo aplinkui: bijotis nebuvo ko, 
ir ji atsidusdavo kaip tremtinys, grįžęs į tėvynę. Pamatę, kad viskas gerai 
sekasi, jie įsidrąsino. Jie pradėjo susitikinėti dažniau. Vieną vakarą ji stai- 
ga atsirado pas jį su visais iškilmių drabužiais. Tokios staigmenos galėjo 
būti pavojingos; jis pabarė ją už neatsargumą; ji, be to, jam tą kartą ir 
nepatiko. Didelė iškirptė buvo per daug atskleidusi jos liesą krūtinę. 

Ir jis turėjo pripažinti tada, ką buvo slėpęs iki tol pats nuo savęs, — savo 
kūnišką nusivylimą. Tačiau vis tiek rodė jai apsimesdamas didelę aistrą, 
kuriai sukelti tekdavo jam dabar vaizduotis Rozanetę arba ponią Arnu. 

Jausmams šitaip atbukus, jo mintys pasidarė visiškai laisvos, ir jis 
labiau, negu bet kada svajojo užimti visuomenėje aukštą padėtį. Turint 
tokią pakopą, reikia bent naudotis ja. 

Vieną rytą, apie sausio vidurį, į jo kabinetą įėjo Senekalis; Frederikui 
kažką iš nustebimo sušukus, matematikas atsakė, kad jis yra Delorjė sek- 
retorius. Jis net atvežęs jam Delorjė laišką. Jame buvo gerų naujienų, bet 
taip pat ir priekaištų dėl neveiklumo. Delorjė ragino Frederiką, kad jis 
pats atvyktų ten pasirodyti. 

Būsimasis deputatas atsakė, kad poryt išvažiuosiąs į Nožaną. 

Senekalis nepareiškė savo nuomonės apie jo kandidatūrą. Jis kalbėjo 
tik apie save ir apie krašto reikalus. 

Kad ir kokie apverktini jie būtų, vis tiek jie jį džiuginą, nes einama į ko- 
munizmą. Visų pirma, pati valdžia vedanti į jį, nes kaskart vis daugiau da- 
lykų imanti savo žinion. 48-ųjų konstitucija, nepaisant visų jos silpnybių, 
nuosavybės nepagailėjusi; dabar valstybė viešosios gerovės motyvu galinti 
paimti visa, ko jai reikia. Senekalis pasisakė už stiprią valdžią, ir Frederikas 
pažino, kad jo kalbose perdėtu atgarsiu skamba tai, ką pats buvo dėstęs 
Delorjė. Ir respublikonas taip pat griaudė ant masių už jų pasyvumą. 

— Robespjeras, gindamas mažumos teises, atvedė Liudviką XVI į 
Konventą ir išgelbėjo liaudį. Kas gerai baigiasi, tas pasidaro teisėta. Dik- 
tatūra kartais esti būtina. Tegyvuoja tironija, jei tik tironas daro gera! 

Jų pašnekesys užtruko ilgai; pakilęs išeiti, Senekalis pasakė (tai gal ir 
buvo jo apsilankymo tikslas), kad Delorjė labai nerimaująs, negaudamas 
jokios žinios iš pono Dambrezo. 

Tačiau ponas Dambrezas sirgo. Kaip artimas žmogus, Frederikas 
lankė jį kasdien. 

Generolo Šangarnjė atstatymas baisiai sujaudino kapitalistą. Tą patį va- 
karą krūtinę apėmė didelis karštis ir užėjo toks dusulys, kad jis negalėjo nė 
gulėti. Uždėjus dėlių, iš karto pasidarė lengviau. Sausas kosulys išnyko, kvė- 
pavimas pasidarė ramesnis, O po savaitės, srėbdamas sultinį, jis pasakė: 

— A! Dabar geriau! Bet nedaug tetrūko, kad būčiau iškeliavęs pas 
Abraomą! 

— Ne be manęs! — sušuko ponia Dambrez, apskelbdama tais žo- 
džiais, kad ji negalėtų jo pergyventi. 

Užuot ką atsakęs, ligonis pažvelgė į ją ir į jos meilužį su ypatinga 
šypsena, kurioje galėjai įžiūrėti ir tai, kad jis sutinka su savo likimu, ir tai, 
kad jis nepyksta, ir tai, kad jis pašiepia juos, ir net tai, kad jis daro iš to 
lyg ir kokį linksmą juoką. 

Frederikas norėjo važiuoti į Nožaną, ponia Dambrez prašė, kad pa- 
lauktų; ir jis čia krovė savo daiktus į lagaminus, čia vėl ėmė juos iš jų 
atgal — pagal tai, kaip atrodė ligonis. 

Staiga ponas Dambrezas pradėjo smarkiai spjaudyti kraujais. ,„Moks- 
lo kunigaikščiai“, pašaukti prie ligonio, nerado nieko nauja. Kojos sutino, 
silpnumas darėsi kaskart didesnis. Jis keletą kartų reiškė norą pamatyti 
Sesilę, gyvenančią kitame Prancūzijos gale su savo vyrų; jis jau mėnuo 
kaip buvo paskirtas mokesčių rinkėju. Ligonis stačiai pareikalavo ją pa- 
kviesti. Ponia Dambrez parašė jai tris laiškus ir juos jam parodė. 

Nepasikliaudama net vienuole, kuri jį slaugė, ji neatstojo nuo jo nė 
vienos sekundės, miego visai nebegulė. Ligonio lankytojai, pasirašydami 
paliktoje pas durininką knygoje, klausinėjo apie ją ir gėrėjosi jos aukoji- 
musi vyrui, O praeivius apimdavo pagarba, pamačius storą sluoksnį šiau- 
dų, paklotų gatvėje po ligonio langais. 

Vasario 12 dieną, penktą valandą, prasidėjo smarkus spjaudymas 
kraujais. Budintis gydytojas įspėjo, kad padėtis pavojinga. Nubėgo 
šaukti kunigo. 

Ligoniui atliekant išpažintį, ponia Dambrez smalsiai stebėjo jį iš tolo. 
Paskui jaunasis gydytojas pridėjo dar trauklapį ir ėmė laukti, kas bus. 

Lempoms stovint paslėptoms už baldų, kambarys buvo ne visur vie- 
nodai apšviestas. Frederikas ir ponia Dambrez, stovėdami kojūgalyje, 
vienuolė atsiklaupusi kalbėjo poterius. 

Pagaliau pasigirdo kriokimas. Rankos šalo, veidas blyško. Protarpiais 
ligonis smarkiai patraukdavo į save orą, bet darė tai vis rečiau ir rečiau; 
keli nesuprantami žodžiai išsprūdo jam iš lūpų; jis iškvėpė truputį oro ir 
užvertė akis, ir jo galva nusviro ant šono. 

Visi kokią minutę stovėjo, nejudėdami iš vietos. 

Ponia Dambrez priėjo prie jo; be jokių pastangų, su atliekamos pa- 
reigos paprastumu, ji užmerkė jam akis. 

Paskui jinai išskėtė abi rankas ir persikreipusi, it kovodama su nusi- 
minimo mėšlungiu, išėjo iš kambario, prilaikoma gydytojo ir vienuolės. 
Po ketvirčio valandos Frederikas nuėjo pas ją į miegamąjį. 

Jame kvepėjo visais tais dalykais, kurių čia buvo pilna. Per vidurį 
lovos juodavo, išsiskirdama ant rausvo apdangalo, gedulo suknia. 

Ponia Dambrez stovėjo šalia židinio. Nors ir nemanydamas, kad ji 

būtų baisiai nusiminusi, jis vis dėlto tarė ją kiek nuliūdusią ir su sielvartu 
balse paklausė: 

— Tau skauda širdį? 

— Man? Ne, nė kiek! 
jis nesivaržytų. 

— Rukyk, jei nori! Tu esi pas mane. 

Ir, giliai atsidususi, pridūrė: 

— Ak! Motina švenčiausioji! Koks palengvėjimas! 

Frederikas nustebo, išgirdęs tuos žodžius. Jis pasakė jai, bučiuoda- 
mas ranką: 

— Bet juk ir taip niekas mūsų nevaržė! 

Tas užsiminimas apie jų meilės santykių lengvumą įžeidė, atrodė, 
ponią Dambrez. 

— A, tu nežinai, kokių paslaugų turėdavau jam daryti ir kokioje bai- 
mėje gyventi! 

— Taip? 

— Na, žinoma! Ar galėjau būti rami, turėdama visą laiką namuose 
tą jo pavainikę dukterį, kurią jis pasiėmė pas save šeštaisiais metais po 
mūsų vedybų, ir kuri, jei ne aš, būtų, be abejo, atvedusi jį prie kokios 
nors beprotybės. 

Ir tada jinai papasakojo jam, kaip atrodo jos piniginiai reikalai. Jie 
vesdami turtų nesujungę, kiekvienas pasilikęs prie savo. Ji gavusi iš tėvų 
tris šimtus tūkstančių frankų. Pagal sutuoktuvių sutartį ponas Dambre- 
zas užtikrinęs jai, jei pirmas mirtų, penkiolikos tūkstančių livrų rentą ir 
šituos namus, kurie tada turėjo pereiti į jos nuosavybę. Tačiau greit jisai 
surašęs testamentą, pagal kurį visas jo turtas turėjęs atitekti jai; ir to turto 
dabar esą daugiau kaip už tris milijonus. 

Frederikas išpūtė akis. 

— Buvo dėl ko stengtis, ar ne? Be to, aš padėjau ir užgyventi jį! Taigi 
gyniau tą, kas man priklauso! Kurgi būtų teisybė, jei Sesilė turėtų jį at- 
1mti iš manęs! 

— Kodėl ji neatvyko pasimatyti su tėvu? — paklausė Frederikas. 

kui šaltai atsakė: 

— Iš kur aš galiu žinoti? Matyt, todėl, kad yra beširdė! O, aš ją pažįstu! 
Bet iš manęs ji negaus nė skatiko. 

Bet juk ji nebuvusi įkyri, bent tada, kai ištekėjo. 

— A! Ištekėjo! — nusijuokė ponia Dambrez. 

Jai tiesiog pikta pačiai ant savęs, kad buvusi tokia gera tai avies gal- 
vai, apniktai pavydo ir godulio, tai veidmainei. „Visos tėvo ydos!“ Ir ji 
pradėjo dergti velionį. Tai buvęs apgaulingas žmogus, nežinojęs, kas tai 
yra pasigailėjimas, kietas kaip akmuo, „blogas žmogus, labai blogas!“ 

Padaryti klaidų pasitaiko net ir didžiausiems išminčiams. Padarė ją ir 
ponia Dambrez, per daug atskleidusi savo neapykantą. Frederikas, sėdė- 
damas fotelyje priešais ją, susimąstė; jis buvo pasipiktinęs. 

Ji pakilo iš savo vietos ir švelniai atsisėdo jam ant kelių. 

— Tu vienas tesi geras! Ir tave vieną aš temyliu! 

Žiūrint į jį, jos širdis suminkštėjo, nervai atsileido, akyse pasirodė 
ašaros, ir ji sušnibždėjo: 

— Ar tu mane vesi? 

Iš pradžių jis pamanė, kad jam tik taip pasigirdo. Tie turtai jį svaigi- 
no. Ji pakartojo balsiau: 

— Ar tu mane vesi? 

Pagaliau jis atsakė šypsodamasis: 

— Tu abejoji? 

Paskui jam pasidarė gėda, ir jis, norėdamas atsiteisti velioniui už savo 
kaltes, pasisiūlė visą naktį budėti prie jo. Bet tuoj pat, susidrovėjęs to 
gero jausmo, pridūrė: 

— Tai bus gal padoriau. 

— Taip, galbūt tikrai, — atsakė ji. — Bent dėl tarnų akių. 


Lova buvo jau visai ištraukta iš alkovo. Kojūgaly stovėjo vienuolė, 
galvūgalyje - kunigas, bet jau ne tas pats; šitas buvo aukštas, liesas, fana- 
tiškai atrodantis vyras, panašus į ispaną. Ant naktinio staliuko, apdengto 
balta servete, degė trys žvakės. 

Frederikas pasiėmė kėdę ir ėmė žiūrėti į velionį. 

Jo veidas buvo toks geltonas, kad atrodė kaip šiaudinis; lūpų kampu- 
čiuose raudonavo truputis kruvinų putų. Jis gulėjo, apvilktas megztine 
liemene, su šilkine skarute ant galvos ir Dievo kančia, įstatyta jam į su- 
dėtas rankas. 

Jis priėjo savo galą, tas pilnas nerimo gyvenimas. Kiek prisivažinėta 
po įvairias įstaigas, kiek skaičių kolonų prirašyta, kiek visokių sandorių 
padaryta, kiek pranešimų išklausyta! Kiek miglos į akis paleista, kiek pri- 
sišypsota, kiek nugara prilankstyta! Juk jis sveikino Napoleoną, kazokus, 
Liudviką XVIII, 1830 metus, darbininkus, visus režimus, nes taip karštai 
mylėjo valdžią, jog galėjo pinigus mokėti, kad tik būtų kam parsiduoti. 

Bet paliko Fortelių dvarą, tris įmones Pikardijoje, Kransė mišką Jono- 
je, ūkį netoli Orleano ir gerą krūvą pinigų, įdėtų į valstybinius popierius. 

Frederikas prisiminė bendrais bruožais velionio užgyventus turtus; 
ir visa tai priklausys jam! Įdomu, ką pasakys žmonės, sužinoję apie tai? 
Paskui jo mintys nukrypo į dovaną, kurią jis duosiąs savo motinai, į ark- 
lius, karietas ir pakinktus, kuriuos jis sau įsitaisysiąs, į vežėją, tarnavusį 
kadaise tėvų namuose. „Reikės paimti jį durininku pas save“. Palikti tą 
pačią livrėją, žinoma, netiktų. Iš didžiosios svetainės geriau pasidaryti 
sau darbo kabinetą. O trečiam aukšte, išardžius tris sienas, galima labai 
gerai įtaisyti paveikslų galeriją. Pagalvojus apačioje turėtų užtekti vietos 
turkiškai pirčiai įrengti. Ką reikėtų padaryti iš to nemalonaus kambario, 
kuriame buvo pono Dambrezo kabinetas? 

Kunigas nusišnypšdamas arba vienuolė taisydama ugnį staiga šiurkščiai 
nutraukdavo jo svajones. Bet tikrovė rodė, kad jos pagrįstos: kūnas tebegu- 
lėjo savo vietoje. Jo akių vokai buvo vėl prasivėrę, ir vyzdžiai, kad ir apvilkt 
kad jie smerkia jį, ir jis kone pradėjo gailėtis savo elgesio, nes juk tas žmo- 
gus gyvas būdamas nieko bloga jam nepadarė... Priešingai... „Na, gana, 
gana, senasis niekše!“ Ir, norėdamas pasidaryti kietesnis, jis ėmė žiūrėti į jį iš 
arčiau, šaukdamas jam mintyse: „Na, ko dabar? Aš gi tavęs neužmušiau!“ 

Tuo tarpu kunigas skaitė savo brevijorių; vienuolė snaudė sustingusi; 
visų trijų žvakių dagtys ilgėjo. 

Dvi valandas dusliai dundėjo vežimai su produktais, vežamais į centri- 
nį turgų. Langai sušvito, pravažiavo fiakras, prastypčiojo grindiniu būrys 
asilaičių, pasigirdo plaktukų kaukšėjimas, vaikščiojančių pardavėjų šūkaloji- 
mai, trimitavimas; visa kas jungėsi jau į galingą bundančio Paryžiaus balsą. 

Frederikas išvyko tvarkyti reikalų. Pirmiausia nuvažiavo į meriją pra- 
nešti apie mirtį; paskui, kai mirusiųjų gydytojas buvo jau išdavęs mirties 
liudijimą — jis nuvyko dar kartą į meriją pranešti, kokias kapines pasirin- 
ko giminės, ir susitarti su laidotuvių biuru. 

Tarnautojas parodė piešinį ir programą; iš pirmojo galėjai matyti, 
kokių esama laidotuvių klasių, iš antrosios — sužinoti visas jų smulkme- 
nas. Kokio vežimo nori — su galerija ar su plunksnų kuokštėmis? Ark- 
liams karčius pinti, ar ne? Kokias kepures uždėti laidotuvių tarnams? 
Inicialai ar herbas? Su gedulingais žibintais ar be jų? Ar reikia žmogaus 
garbės ženklams nešti? Kiek duoti karietų? Frederikas mojosi plačiai; 
ponia Dambrez sakė negailėti nieko. 

Paskui jis nuvyko į bažnyčią. 

Gedulingų ceremonijų vikaras pradėjo nuo to, kad užsipuolė laido- 
tuvių biurą už išnaudojimą; atskiras žmogus garbės ženklams nešti tikrai 
jau nereikalingas, verčiau jau uždegti daugiau žvakių! Susitarė, kad mi- 
šios bus skaitytinės, bet su muzika. Frederikas pasirašė tai, ką sutarė, taip 
pat, kad apsiima apmokėti visas išlaidas. 

Paskui jis nuvyko į rotušę vietos kapui nupirkti. Sklypelis dviejų me- 
trų ilgumo ir vieno metro platumo kainuojąs penkis šimtus frankų. Ar 
noti vietą pirkti penkiasdešimčiai metų, ar visam laikui? 

— O, visam laikui! — atsakė Frederikas. 
matė kieme marmuro dirbinių meistrą, atėjusį pas jį su sąmatomis ir 
antkapių planais. Jų buvo visokių — graikiškų, egiptietiškų, mauriškų... 
Tačiau namų architektas, pasirodo, buvo jau tą dalyką aptaręs su pačia 
ponia. Vestibiulyje ant stalo gulėjo krūvos lankstinukų apie čiužinių va- 
lymą, kambarių dezinfekciją, apie įvairius balzamavimo būdus. 

Papietavęs jis nuvažiavo pas siuvėją užsakyti tarnams gedulo dra- 
bužių; o paskui jam reikėjo vykti dar sutvarkyti pirštinių reikalų: mat jis 
buvo užsakęs kastorines, o pasirodė, kad reikėjo šilkinių. 

Kai jis kitą dieną apie dešimtą valandą atvyko į Dambrezų namus, 
saloną rado jau artipilnį žmonių, ir beveik visi, liūdnai sveikindamiesi, 
sakė vieni kitiems: 

— Pamanykit, ne taip seniai buvau dar su juo susitikęs! Dieve mano! 
Visų mūsų laukia tas pats likimas! 

— Žinoma, tačiau stenkimės, kad tai įvyktų kuo vėliausiai. 

Paskui vienas ir kitas patenkinti šypsojosi ir net mezgė pašnekesius, 
neturinčius nieko bendra su tuo įvykiu. Galiausiai ceremonialo tvarky- 
tojas su juodu prancūzišku fraku ir kelnėmis iki kelių, su tam tikru ap- 
siaustėliu gedulingais apsiuvais, špaga prie šono ir trikampe skrybėle po 
pažastimi paskelbė nusilenkęs įprastinius žodžius: 

— Ponai, jeigu malonėsite, galim pradėt! 

Procesija pajudėjo iš vietos. 

Tada buvo gėlių turgaus diena Magdalenos aikštėje. Oras buvo 
giedras ir švelnus; vėjelis, plaikstydamas iš palengvo palapinių kiltą, 
gaubė ir pūtė iš šonų milžinišką juodą audeklą, užkabintą ant didžių- 
jų bažnyčios durų. Trijose jo vietose marguliavo pono Dambrezo 
herbas, išsiuvinėtas aksominiuose kvadratuose: juodas skydas, auksinė 
kairioji ranka su sidabrinė pirštinė, sugniaužia į kumštį, grafo karūna ir 
devizas: Visais būdais. 

Sunkų karstą įnešė laiptais į bažnyčią, laidotuvininkai taip pat 
suėjo į vidų. 

Šešios koplyčios, presbiterijos sienos, o taip pat ir kėdės buvo ap- 
trauktos juodai. Katafalkas, pastatytas netoli presbiterijos, atrodė su vi- 
somis didžiulėmis žvakėmis kaip koks geltonai liepsnojantis ugniakuras. 
Prie dviejų jo kampų stovėjo šviestuvai, kuriuose degė spiritas. 

Svarbiausieji asmenys susėdo prie altoriaus, kiti — navoje; prasi- 
dėjo mišios. 

Išskyrus keletą žmonių, visi taip menkai nusimanė apie religijos da- 
lykus, kad ceremonijų tvarkytojas turėjo davinėti ženklus, kada stotis, 
kada klauptis, kada sėstis. Vargonai ir du kontrabosai aidėjo pakaitomis 
su giesmėmis; jiems nutilus, pasigirsdavo kunigo murmėjimas prie alto- 
riaus; paskui sugausdavo muzika ir giesmės. 


JAUSMŲ UGDYMAS + 


Iš trijų kupolų krito į bažnyčią blausi šviesa; pro atdaras didžiąsias 
duris tekėjo horizontaliai į vidų balta šviesos upė, užliedama vienplaukes 
susirinkusiųjų galvas; pakilęs ore plaukiojo šešėlis, prisisunkęs atspin- 
džių nuo aukso, puošiančio skliautų briaunas ir papuošimų lapus. 

Frederikas, norėdamas prasiblaškyti, klausėsi Džes žrae; jis žvalgėsi į 
žmones, stengėsi įžiūrėti per aukštai nutapytus paveikslus iš Magdalenos 
gyvenimo. Laimė, Pelerenas atsisėdo šalimais ir tuoj užvedė ilgą kalbą 
apie freskas. Suskambėjo varpas. Žmonės išėjo iš bažnyčios 

Vežimas, ant kurio vėl padėjo karstą, buvo apklotas žemai iš visų 
pusių svyrinčiu gedulingu aptiesalu ir papuoštas aukštais plunksnų 
kuokštais; pakinkytas ketvertu juodokų su karčiais, supintais į kasas, ir 
su plunksnomis ant galvų; jisai pasuko nuo bažnyčios į Per Lašezo ka- 
pines; plačios, sidabru siuvinėtos iškilmių gūnios, kuriomis arkliai buvo 
apdengti, siekė jiems kone kanopas. Vežėjas buvo su ilgais batais ir su 
trikampe skrybėle, nuo kurios karojo ilgas kaspinas. Juostas laikė keturi 
žymus asmenys: Deputatų Rūmų kvestorius, generalinės Obos departa- 
mento tarybos narys, anglių kasyklų atstovas ir Fiumišonas, kaip velionio 
draugas. Iš paskos važiavo mirusiojo puskarietė ir dvylika kitų gedulingų 
karietų. Už jų, bulvaro viduriu, ėjo kviestieji laidotuvininkai. 

Praeiviai stoviniavo pasižiūrėti; moterys su vaikais aut rankų lipo ant 
kėdžių; žmonės, gurkšnoję kavinėse įprastą bokalą alaus, ėjo pamatyti 
laidotuvių pro langą, neišleisdami iš rankų biliardo lazdos. 

Kelias buvo tolimas; kaip per iškilmių pietus žmonės pradžioje 
varžosi, o paskui įsismagina, taip ir čia visi greit pradėjo elgtis laisviau. 
Kalbų centre buvo Deputatų Rūmų atsisakymas asignuoti prezidentui 
kreditus,* Ponas Piskatori** kalbėjęs per aštriai, Montalamberas*** buvęs 


* 1851 m. vasario 10 d. finansų ministras pareikalavo iš Legislatyvinės Asamblėjos 
vieno milijono aštuonių šimtų tūkstančių frankų papildomo kredito princui preziden- 
tui. Dauguma balsų Asamblėja atmetė tą reikalavimą. 

** Piskatori (Pžscatory, 1799—1870) - Legislatyvinės Asamblėjos konservatyvusis de- 
putatas (1849), stojo prieš Liudviką Napoleoną. | 

*** Šarlis Montalamberas, grafas (Mon/alezber;,1810—1871) - įtakingas deputatas, 
klerikalas, palankiai sutiko gruodžio 2 d. valstybinį perversmą. 

„puikus kaip visados“, o ponai Šambolis, Pidu, Kretonas, pagaliau ir 
visa komisija būtų gal geriau padarę, jei būtų priėmę ponų Kanteno 
Bošaro ir Diufuro pasiūlymą. 

Tie pašnekesiai nenutrūko net ir Roket gatvėje, apstatytoje iš abiejų 
pusių tokiomis krautuvėmis, kurių languose matai tik spalvoto stiklo 
grandinėles ir juodus skritulius su auksiniais piešiniais ir užrašais; nuo to 
jos buvo panašios į urvus, pilnus stalaktitų, ir į fajanso dirbinių parduo- 
tuves. Bet prie kapinių vartų visi iš karto nutilo, 

Tarp medžių stūksojo paminklai; tai buvo nupjautos kolonos, pira- 
midės, šventyklėlės, dolmenai, obeliskai, etruskiški rūsiai su bronzinėmis 
durimis. Galėjai matyti ir tokių, kurie panėšėjo į kažkokius gedulingus 
buduarus su kaimiškais foteliais 1 sudedamosiomis kėdėmis. Voratink- 
liai it kokie skarmalai karojo ant grandinėlių, pritaisytų prie urnų; dulkės 
pilkavo ant atlasinių kaspinų ir Dievo kančių. Visur — ant tvorelių, ant 
antkapių buvo apstu vainikų, nupintų iš sausiukų, žvakidžių, vazų, gėlių, 
juodų skritulių, papuoštų aukso raidėmis, gipsinių statulėlių, vaizduojan- 
čių berniukus, mergytes arba angelėlius, prilaikomus ore žalvario vielos; 
daugelis buvo net su stogeliais viršum galvų. Stori — juodi, balti arba 
žydri — sukto stiklo kabeliai leidžiasi, išsiraitę it smaugliai, nuo paminklų 
viršaus iki antkapių apačios. Saulei juos nutvieskus, jie žėri tarp juodme- 
džių kryžių, o gedulingas vežimas važiuoja pirmyn plačiais keliais, ku- 
rie išgrįsti kaip miesto gatvės. Kartkartėmis supliaukši ašys. Klūpančios 
moterys, paskleidusios drabužius ant žolės, švelniai šnekina mirusiuo- 
sius. Balti dūmeliai kyla iš kukmedžių lapijos. Tai deginamos vainikų ir 

Pono Dambrezo duobė buvo greta Maniuelio ir Benžameno Kons- 
tano.* Šitoje vietoje prasideda status skardis; kapinės eina į pakalnę. Po 
kojomis ošia žalių medžių viršūnės; tolėliau į viršų garinių siurblių dūm- 
traukiai, 0 už jų plyti visas didžiulis miestas. 


* Žakas Antuanas Maniuelis (Manwe/, 1775-1827) — prancūzų politinis veikėjas, 
liberalas, kovojęs prieš Burbonus. Benžamenas Konstanas (Constant, 1767-1830) — 
prancūzų liberalų politinis veikėjas, rašytojas, autobiografinio romano „Adolfas“ 
(1815) autorius. 

Kol buvo sakomos prakalbos, Frederikas turėjo gražaus laiko gė- 
rėtis reginiu. 

Kalbėjo vienas po kito Deputatų Rūmų, Obos generalinės tarybos, 
Sonos ir Luaros anglių kasyklų bendrovės, Jonos žemės ūkio ratelio ir 
dar vienos labdaringos draugijos atstovai. Paskui, jau žmonėms ėmus 
skirstytis, kažkoks niekam nežinomas žmogus ėmė skaityti šeštą prakal- 
bą - Amjeno antikvarų draugijos vardu. 

Ir kiekvienas 1š jų naudojo tą progą socializmui pulti, sakydami, kad 
ponas Dambrezas miręs kaip tik dėl jo, esąs jo auka. Anarchijos siautė- 
jimas ir velionio ištikimybė tvarkai — štai kas sutrumpinę jo gyvenimo 
dienas. Kalbėtojai kėlė į padanges jo šviesų protą, jo sąžiningumą, jo 
dosnumą ir net tai, kad, būdamas liaudies atstovu, jis retai kada teprabil- 
davo - jei jam ir stigę iškalbos, bet jis turėjęs tų puikių savybių, kurios 
esančios tūkstantį kartų patikimesnės ir t. t. Ir visa tai buvo sakoma su 
visais tai progai tinkančiais žodžiais: „Per ankstyva mirtis — amžinas gai- 
lestis — kita tėvynė — sudiev arba, tikriau sakant, iki pasimatymo!“ 

Pabiro ant karsto žemės su akmenėlių priemaiša, ir niekam pasaulyje 
jis daugiau neberūpėjo. 

Eidami iš kapinių laidotuvininkai dar minėjo jį po truputį, bet savo 
nuomonę reiškė jau nebesivaržydami. Jusonė, turėjęs aprašyti laidotuves 
laikraščiuose, ėmė net, prisimindamas prakalbas, šaipytis iš jų: gerbia- 
masis Dambrezas, girdi, atvirai kalbant, buvęs vienas iš pačių žymiųjų 
paskutinio karaliavimo Ayšiminkų. Paskui gedulingos karietos išvežiojo 
tuos buržua, kur kurį šaukė jo reikalai, ir visi buvo labai patenkinti, kad 
ceremonijos buvo ne per ilgos. 

Frederikas grįžo nuvargęs namo. 

Kai kitą dieną jis atėjo į Dambrezų namus, tai tarnai jam pasakė, 
kad ponia kažką dirbanti apačioje, buvusiame velionio kabinete. Aplan- 
kalai buvo atversti, stalčiai ištraukioti, buhalterinės knygos išmėtytos į 
visas puses; ryšulys popierių su užrašu „beviltiškos skolos“ kėksojo ant 
žemės; Frederikas vos nepargriuvo, užkliuvęs už jo. Ponios Dambrez, 
pasinėrusios didžiuliame fotelyje, negalėjai iš karto nė pamatyti. 

— Uū! Kur jūs? Kas atsitiko? 

Ji šokte pašoko. 

— Kas atsitiko? Ogi tas, kad aš likau be nieko, visai be nieko! Supranti! 

Ponas Adolfas Langlua, notaras, pasikvietęs ją į savo kontorą ir pa- 
rodęs jai testamentą, kurį jos vyras buvo parašęs dar prieš vesdamas. 
Pagal jį viskas tenka Sesilei, o kito testamento ji niekur nerandanti. Fre- 
derikas baisiai išbalo. Gal ji blogai ieškojusi? 

— Pasižiūrėk! — atsakė jam ponia Dambrez, rodydama kambarį. 

Abi geležinės spintos stovėjo atdaros; jų užraktus tekę išlaužti skel- 
tuvu; ir ji buvo jau išknisusi rašomąjį stalą, visas sienines spintas, iš- 
purčiusi demblius, tik staiga puolė spiegdama į kampą, kuriame pamatė 
mažą dėžutę su varine spynele; ji atidarė ją — ir ten nieko! 

— A! Niekšas! O aš su tokiu pasiaukojimu jį slaugiau! 

Ir ji pradėjo raudoti. 

— Gal jis kur nors kitur? — tarė Frederikas. 

— Ne, ne! Jis buvo čia! Šitoje geležinėje spintoje! Aš ne taip dar seniai 
ji mačiau. Jis bus jį sudeginęs. Aš tuo neabejoju! 

Kartą, tik dar pradėjęs sirgti, ponas Dambrezas buvęs nulipęs žemyn 
pasirašyti kažkokių popierių. 

— Tada jis tai ir bus padaręs! 

Ir ji dribo į kėdę, nusiminimo prislėgta. Motina, netekusi kūdikio, ne- 
galėtų labiau liūdėti prie ištuštėjusio lopšio, negu ponia Dambrez prie tų 
atlapų geležinių spintų! Ir jos skausmas, kad ir kokia žema būtų buvusi 
priežastis, atrodė toks gilus, jog jis pamėgino raminti ją, sakydamas, kad, 
šiaip ar taip, ji gi nelikusi visai be nieko ir kad vargo kęsti jai neteksią. 

— Jau tai yra man vargas, kad nebegaliu tau pasiūlyti tokių turtų, ko- 
kių tikėjausi! 

Jai belikę trisdešimt tūkstančių livrų rentos, neskaitant namų, kurių 
vertė siekianti gal kokius aštuoniolika ar dvidešimt tūkstančių. 

Frederikas, išgirdęs tai, pasijuto nusivylęs, nors pats, tiek gėrybės tu- 
rėdamas, būtų laikęs save tikru turtuoliu. Sudiev svajonės ir visas tas pla- 
tus gyvenimas, kurio buvo tikėjęsis! Garbė vertė jį vesti ponią Dambrez. 
Jis valandėlę pagalvojo, paskui švelniai tarė: 

— Bet tu pati juk būsi mano! 

Jinai puolė jam į glėbį, ir jis meiliai prispaudė ją sau prie krūtinės; 
tame meilume buvo ir truputis pasigėrėjimo pačiu savimi. Ponia Dam- 
brez, mat jai ašaros spėjo pradžiūtu, pakėlė akis į jį; jos veidas visas spin- 
dėjo 1š laimės, ir jinai, paėmusi jam už rankos, pasakė: 

— Ak, niekad aš tavimi neabejojau! Aš ir maniau, kad tu taip pasielgsi. 

Jaunuoliui nepatiko, kad tai, ką jis laikė savo žygdarbiu, pasirodė jos 
iš anksto numatytas ir lauktas iš jo dalykas. 

Paskui jinai nusivedė jį į savo kambarį, ir jie tarėsi apie ateitį. Fre- 
derikas dabar turįs stengtis prasimušti į žmones. Ji net davė jam dėl jo 
kandidatūros puikių patarimų. 

Pirmas dalykas esąs mokėti keletą frazių iš politinės ekonomijos. 
Paskui būtų gera pasirinkti sau kokią nors specialybę, pavyzdžiui, arkli- 
ninkystę, parašyti pluoštą pranešimų kokiu nors vietinės reikšmės klau- 
simu, turėti visados savo žinioje laisvų pašto įstaigų arba tabako par- 
duotuvių ir iš viso daryti žmonėms daug smulkių patarnavimų. Ponas 
Dambrezas galįs būti tuo atžvilgiu puikus pavyzdys. Taip, kartą kaime 
jisai, važiuodamas su savo draugais, liepęs sustoti prie kurpiaus būdelės 
ir nupirkęs iš jo dvylika porų batukų savo svečiams ir baisiausius aulinius 
batus pačiam sau; ir jis net herojiškai išnešiojęs tuos batus ištisas dvi sa- 
vaites, šita istorija pralinksmino juodu. Jinai papasakojo jam dar ir kitų; 
jos grakštumas, jaunumas ir sąmojis atgijo. 

Ji pritarė jo minčiai važiuoti nieko nelaukiant į Nožaną. Jie atsisvei- 
kino labai meiliai, ir jam jau išeinant pro duris, ji dar kartą pašnabždom 
paklausė: 

— Tu mane myli, tiesa? 

— Amžinai! — atsakė jis. 

Namie jo laukė žygūnas, atnešęs pieštuku rašytą laiškelį, kuriuo jis 
buvo įspėjamas, jog Rozanetei atėjo laikas gimdyti. Jau kelios dienos, kai 
jis per daugybę visokių reikalų buvo visai apie tai užmiršęs. Ji jau buvo 
nuvykusi į tam tikrą įstaigą Šajo priemiestyje. 

Frederikas, paėmęs fiakrą, nuvažiavo pas ją. 

Marbef gatvės kampe jis pamatė iškabą, kurioje didelėmis raidėmis 
buvo parašyta: „Sveikatos ir gimdymo namai. Laikytoja — ponia Alesan- 

dri, pirmos klasės pribuvėja, išėjusi „Motinystės“ kursus, autorė įvairių 
veikalų 1r t. t.“ Toliau, apie tos pačios gatvės vidurį, kita, prie vartelių pri- 
taisyta iškaba kartojo tą patį (praleisdama tik žodį gimdymo“): „„Sveika- 
tos namai. Laikytoja — ponia Alesandri“ su visais titulais. 

Frederikas pasibeldė į vartelius. 

Kambarinė, kuri laikėsi kaip subretė, įvedė jį į svetainę, papuoštą 
raudonmedžio stalu, foteliais, aptrauktais granato spalvos aksomu, ir 
laikrodžiu po stikliniu gaubtu. 

Kone tuoj pat atėjo ir šeimininkė. Tai buvo aukšta brunetė, gal kokių 
keturių dešimčių metų, liekna, gražių akių ir įgudusio apsiėjimo. Jinai 
pranešė, kad motina laimingai pagimdžiusi, ir liepė kambarinei nuvesti 
Ji į gimdyvės kambarį. 

Rozanetė sutiko Frederiką su neapsakoma šypsena; ir, tarsi liejama 
meilės bangų, užimančių jai kvapą, ji tyliai tarė: 

— Berniukas! Štai jis! 

Rozanetė parodė į lopšį, stovintį prie jos lovos. 

Jis praskleidė uždangą ir ant krūvos baltinių pamatė kažką gelsvai 
raudoną, baisiai raukšlėtą, blogai kvepiantį ir klykiant. 

— Pabučiuok jį! 

Nenorėdamas parodyti savo pasibjaurėjimo, jis atsakė: 

— Bijau, kad neužgaučiau! 

— Nieko! Nieko! 

Tada, vos prisiliesdamas lūpomis, jis pabučiavo savo kūdikį. 

— Jisai į tave — kaip iš akies ištrauktas! 

Ir abiem savo silpnomis rankomis jinai pakibo jam ant kaklo su to- 
kiu karštu jausmu, kokio jis dar niekad nebuvo matęs. 

Jis prisiminė ponią Dambrez. Ir kad jis apgaudinėja šią vargšelę, kuri 
myli ir kenčia visu savo prigimties tiesumu, tatai pasirodė jam tiesiog 
niekšybė. Kelias dienas iš eilės jis buvo su ja nuo ryto iki vakaro. 

Ji jautėsi laiminga šituose nuošaliuose namuose; fasado langinės 
buvo net laikomos visada uždaros; jos kambarys, išmuštas šviesiu kar- 
tūnu, žiūrėjo langais į didelį sodą; ponia Alesandri, kurios vienintelė yda 
buvo ta, kad nuolat gyrėsi artimais santykiais su medicinos garsenybė- 

mis, rodė jai daug dėmesio; jos draugės, kurios kone visos buvo provin- 
cijos panelės, labai nuobodžiavo, neturėdamos nieko, kad jas lankytų; 
Rozanetė pastebėjo, kad jos jai pavydi; ir ji pasakė apie tai Frederikui su 
pasididžiavimu. Tačiau kalbėti reikėjo tyliai; pertvaros buvo plonos, ir 
visos gyventojos, nepaisydamos nuolatinio fortepijonų skambesio, klau- 
sėsi, kas vyksta už sienų. 

Jis buvo jau beišvažiuojąs į Nožaną, kai atėjo laiškas iš Delorįjė. 

Atsiradę du nauji kandidatai, vienas — konservatorius, kitas — raudona- 
sis; trečias, kad ir koks būtų, nebegalįs turėti jokių šansų. Kaltas esąs pats 
Frederikas, kam praleidęs gerą momentą, neatvažiavęs anksčiau, nepasi- 
stengęs pasirodyti žmonėms. „Net žemės ūkio parodoje niekas negavo 
tavęs pamatyti“. Advokatas prikaišiojo Frederikui, kad jis nepasistengęs 
užmegzti santykių su laikraščiais. „A! Kad tu būtum tada paklausęs mano 

patarimų! Jeigu mes dabar turėtumėm savo laikraštį!“ Jis labai mygo į tai. 
Pagaliau daugelis žmonių, kurie būtų už jį balsavę iš pagarbos ponui Dam- 
brezui, dabar atsimesią nuo jo. Tarp jų buvo ir pats Delorjė. Negalėdamas 
daugiau tikėtis ko nors iš kapitalisto, jis apleido 1r jo globotinį. 

Frederikas nunešė jo laišką parodyti poniai Dambrez. 

— Tu, vadinasi, nebuvai dar Nožane? — tarė ji. 

— Kodėl tu taip manai? 

— Aš mačiausi su Delorjė prieš trejetą dienų. Sužinojęs apie jos vyro 
mirtį, advokatas buvo atvykęs pas ją grąžinti knygutės su užrašais apie 
anglių kasyklas ir pasisiūlyti jai jos reikalų įgaliotiniu. Tai pasirodė keista 
Frederikui; įdomu, ką iš viso jo draugas ten veikiąs? 

Ponia Dambrez panoro sužinoti, kur ir kaip jis praleidęs tą laiką, 
kada jie nesimatę. 

— Sirgau, — atsakė jis. 

— Tu turėjai man bent pranešti apie tai. 

— O, tai buvo toks menkniekis. 

Jis turėjęs, be to, visokių rūpesčių, pasimatymų, vizitų. Frederiko 
gyvenimas pasidarė dabar dvilypis: nakvojo jis ištikimai pas Maršalę, o 
laiką po pusdienio leido pas ponią Dambrez, ir laisvės jis vargiai turėjo 
vieną valandą, apie vidurdienį. 

Kūdikis buvo Andiji kaime. Jie kas savaitę važinėjo jo lankyti. 

Žindyvės troba stovėjo netoli nuo kaimo, pačiame gale mažo, tam- 
saus kaip šulinys kiemelio, prikreikto šiaudų, kuriuose kapstėsi vištos; 
pašiūrėje matėsi vežimėlis daržovėms vežioti. Rozanetė atvykusi bėgo 
pirmiausia prie savo mažiuko ir pašėliškai bučiavo jį, paskui it kokia 
beprotė puolė šen, puolė ten, griebėsi melžti ožkos, šlamštė kaimišką 
duoną, uostė mėšlą, mėgino imti jo sau truputį į nosinę. 

Paskui jie eidavo pasivaikščioti; ji užsukdavo į medelynus, prisiska- 
bydavo alyvų šakelių, nulinkusių per tvoras, šaukdavo ,Hiu!“ asilams, 
stoviniuodavo prie gražių sodų, žiūrėdama į juos pro vartelius; kitąsyk 
su jais eidavo ir žindyvė, paėmusi kūdikį ant rankų; tokiais atvejais jos 
paguldydavo berniuką kur nors riešutmedžio šešėlyje, o pačios valando- 
mis pasakodavosi nuobodžiausius niekus. 

Frederikas, sėdėdamas greta jų, stebėdavo atkalnes su keturkampiais 
vynuogynų laukais, iš kurių vietomis kilo pavienių medžių lajos, dulkinus 
kelelius, primenančius pilkšvus kaspinus, namus, išsiskiriančius žalumo- 
je baltomis ir raudonomis dėmėmis; kartais garvežio dūmai nusidriek- 
davo horizontaliai palei kalvas, apaugusias medžiais, panašūs į stručio 
plunksną, kylančią savo lengvuoju galu į viršų. 

Paskui jo akys gręžėsi vėl į sūnų. Jis jį vaizdavosi išaugusiu jaunuoliu; 
jie gyveną kaip du draugai; kad tik nebūtų koks puskvaišis; nelaimingas 
tai jau bus tikrai. Kad jis pavainikis, tas visados slėgs jo nuotaiką; jam 
būtų geriau, kad būtų visai negimęs. Ir Frederikas šnabžda: „vargšas vai- 
kelis!“ Jo širdis tvino kažkokiu nesuprantamu liūdesiu. 

Dažnai jie pavėluodavo į paskutinį traukinį. Tokiais atvejais ponia 
Dambrez bardavo jį, kam jis verčias ją ilgai laukti. Jis pramanydavo jai 
kokią nors istoriją. 

Tekdavo jam tolydžio pasakoti jų ir Rozanetei. Ji mat negalėjo supras- 
ti, ką jis veikia vakarais, juo labiau kad jei nusiųsdavo žmogų pas jį į namus, 
tai tas niekad jo ten nerasdavo. Vieną sykį, kai jis, lyg tyčia, buvo namie, 
jos atvyko pas jį abidvi ir kone vienu kartu. Jis išprašė Maršalę iš namų, o 
ponią Dambrez paslėpė, sakydamas, kad tuoj turinti atvykti jo motina. 

Greit jis pradėjo Žiūrėti į tas melagystes kaip į pramogą: priesaiką, 
duotą ką tik vienai, čia pat kartojo kitai; abiem siuntė vienodas puokštes; 

abiem rašė laiškus tuo pat metu; lygino jas vieną su kita. Galvoje jis tu- 
rėjo visą laiką dar ir trečiąją. Kad ji buvo jam nepasiekiama, tatai teisino 
jo sąmonėje klastą, kurios jis griebėsi su šitomis ir kuri didino ir įvairino 
jam smagumą; ir juo daugiau jis bet kurią iš jųdviejų apgaudinėjo, juo 
labiau ta jį mylėjo, tarsi vienos meilė būtų kursčiusi meilę kitosios ir tarsi 
abi jos būtų lenktyniavusios pastangomis, kad jis užmirštų trečią. 

— Žiūrėk ir žavėkis, kokia aš pasitikinti! — tarė vieną dieną ponia 
Dambrez, atskleisdama popieriaus lakštą, kuriame ji buvo įspėjama, jog 
ponas Moro gyvenąs su tokia Roza Bron. —- Ar nebus tai kartais ta pati 
lenktynių mergiotė? 

— Kokia nesąmonė! — išsigynė jis. — Parodyk man tą laišką. 

Jis buvo parašytas spausdintomis raidėmis ir be parašo. Iš pradžių 
priedanga jos pačios neištikimybei. Tačiau jos aistrai įsisiūbavus, ji pa- 
reikalavo, kad jis savo santykius su anąja nutrauktų; tai jau, girdi, se- 
niai padaryta, aiškinosi jai Frederikas. Baigus jam dievagotis dėl anos, 
ji primerkė akis, kuriose spindėjo žvilgsnis, panašus į durklo smaigalį, 
pridengtą muslinu, ir paklausė: 

— Na, gerai, o ta kita? 

— Kokia kita? 

— Fajansininko žmona. 

Jis gūžtelėjo pečiais su panieka. Ji tuo pasitenkino. 

Bet po mėnesio, užėjus tarp jų kalbai apie garbę ir ištikimybę ir ėmus 
jam girtis savąja (taip sau, dėl visa ko), ji tarė jam: 

— Tiesa, tu esi ištikimas, tu daugiau nebevaikštai pas ją. 

— Pas ką? 

— Pas ponią Arnu. 

Jis ėmė maldauti, kad ponia Dambrez pasakytų, iš kur ji semianti 
tokių žinių. Iš savo vienos siuvėjos, iš ponios Režembar. 

Ji, vadinasi, žino, kaip jis gyvena, o jisai jokio supratimo apie jos 
gyvenimą neturi. 

Kartą jisai pamatė jos tualeto kambaryje miniatiūrą vyro su ilgais 
ūsais: ar tai tas pats, apie kurio nusižudymą buvo kadaise girdėjęs kažko- 
kią miglotą istoriją? Bet jis nematė, kokiu būdu galėtų ką nors daugiau 

apie tai sužinoti. O pagaliau kam to reikia? Moterų širdys yra kaip tos 
komodžiukės su paslaptimis, pilnos stalčių, įtaisytų į kits kitą; žmogus 
stengiesi visus juos atidaryti, laužaisi nagus ir pagaliau randi ant dugno 
kokią sudžiūvusią gėlę arba žiupsnelį dulkių, arba — ir visai nieko! Be to, 
jisai gal bijojo ir per daug sužinoti. 

Jinai vertė jį atsisakinėti nuo pakvietimų pas tokius žmones, pas ku- 
riuos pati negalėjo kartu vykti, laikė jį prie savęs, bijojo prarasti jį; ir, 
nepaisant, kad jų artumas vis didėjo, tikros prarajos prasiverdavo kartais 
tarp jųdviejų dėl menkniekių - dėl nuomonių skirtumo apie kokį žmogų 
arba apie meno dalyką. 

Ji skambino fortepijonu taisyklingai ir kietai. Jos spiritualizmas (po- 
nia Dambrez tikėjo sielų persikėlimu į žvaigždes) netrukdė jai tvarkyti 
savo kasos kuo kruopščiausiai. Ji buvo išdidi prieš tarnus; vargšų skar- 
malai jai ašarų nespaudė. Naiviu egoizmu dvelkė jos įprastiniai posakiai: 
„O kas man? Gražiai aš atrodyčiau, taip darydama! Labai tai man reikia!“ 
Tuo pačiu „kvepėjo“ ir daugybė smulkių, vos besuvokiamų, bet bjaurių 
jos poelgių. Ji būtų nesidrovėjusi pasislėpus už durų klausytis, ką žmo- 
nės kalba kitame kambary; ji tikriausiai melavo kunigui per išpažintį. Iš 
pamėgimo valdyti ji užsispyrė, kad Frederikas vaikščiotų sekmadieniais 
kartu su ja į bažnyčią. Ir jis ėjo, pasibrukęs maldaknygę. 

Negavusi po vyro mirties tokių turtų, kokių tikėjosi, ji gerokai pasi- 
keitė. Gėlos žymės, kurių atsirado jos laikysenoje ir kurias žmonės aiš- 
kino pono Dambrezo mirtimi, labai jai tiko; ji, kaip ir seniau, priiminėjo 
daug svečių. Tada, kai Frederikui nieko neišėjo su rinkimais, jinai su- 
manė gauti jam ir sau kurią nors pasiuntinybę Vokietijoje; pirmiausias 
dalykas buvo prisitaikyti prie viešpataujančių pažiūrų. 

Vieni troško imperijos, kiti - Orleanų, treti — grafo de Šamboro;* 
tačiau visi buvo vieningos nuomonės, kad reikia nieko nelaukiant pra- 
dėti vykdyti decentralizaciją; buvo siūloma įvairių būdų, tokių, kaip 


* Šamboras, grafas (Chambord, 1820-1883) — Karolio X (Burbono) vaikaitis, iš- 
tremtas po 1830 m. revoliucijos. Legitimistai vadino jį Henriku V ir siejo su juo savo 
viltis restauruoti Prancūzijoje Burbonų monarchiją. 

Paryžiaus išskirstymas į daugybę didžiulių gatvių ir jų pavertimas kai- 
mais, vyriausybės būstinės perkėlimasį Versalį, o mokyklų — į Buržą, 
bibliotekų panaikinimas, visų reikalų pavedimas divizijų generolams; ir 
visi kėlė į padanges kaimą, sakydami, kad beraštis žmogus turįs iš prigi- 
mimo daugiau sveiko proto, negu kiti. Neapykanta vešėjo; neapykanta 
pradžios mokyklų mokytojams ir vyno pirkliams, filosofijai ir istorijai, 
kurių dėstymą siūlė panaikinti, neapykanta romanams, raudonoms lie- 
menėms, ilgoms barzdoms, bet kokiai nepriklausomybei, bet kokiam 
individualizmo pasireiškimui, nes reikia, girdi, „iškelti į tinkamą aukštu- 
mą valdžios principą“; reikią jėgos ir valdžios, vis tiek, kieno vardu jos 
veiktų, iš kur būtų kilusios. Konservatoriai kalbėjo dabar kaip Senekalis. 
Frederikas nebestengė susigaudyti, o nuėjęs pas savo buvusią meilužę, 
jis girdėjo tas pačias kalbas ir iš tų pačių lūpų! 

Kokočių salonai (nuo to laiko ir prasideda jų reikšmė) buvo neutra- 
li vieta įvairių atspalvių reakcininkams susitikti. Jusonė maišė dabar su 
purvais gyvenamojo meto įžymybes (dalykas, naudingas tvarkai atsta- 
tyti) ir įkvėpė Rozanetei norą rengti, kaip kad daro kitos, savo vakarus; 
jis rašinėsiąs apie juos į laikraščius; ir pirmiausia jis atvedė tokį rimtą 
žmogų kaip Fiumišonas; dar ėmė pas ją lankytis Nonankūras, ponas de 
Gremonvilis, buvęs prefektas de Larsilua ir Sizi, tapęs agronomu, žemu- 
tinės Bretanės gyventoju ir didesniu krikščioniu, negu seniau. 

Lankėsi taip pat ir buvusieji Maršalės meilužiai, tokie kaip baronas 
de Komengas, grafas de Žiumijakas ir kai kurie kiti; jų elgesio per didelis 
laisvumas buvo Frederikui labai nemalonus. 

Norėdamas, kad kiti matytų, jog šeimininkas vis dėlto yra jis, Frede- 
rikas suteikė daugiau prabangos Rozanetės gyvenimui; pasamdė tarną, 
pakeitė butą ir nupirko jai naujus baldus. Tos išlaidos buvo naudingos 
parodyti, jog jo vedybos nėra jau tokios neproporcingos jo turtui. Todėl 
jis tirpte ir tirpo. O Rozanetė nieko to nesuprato. 

Būdama deklasuota miesčionė, jinai baisiai mėgo šeimynišką gyve- 
nimą, mažą tykų šeimos židinį. Tačiau ji buvo patenkinta, kad turi „savo 
dieną“; sakė „šitos moterys“, kalbėdama apie tokias pat kaip ji; norėjo 
būti aukšto sluoksnio dama ir manėsi tokia esanti. Ji paprašė Frederiką, 

kad jis daugiau svetainėje neberūkytų, mėgino net įkalbėti jam, kad jis 
dėl gero tono laikytųsi pasninkų. 

Perdėdama savo vaidmenį ji pradėjo darytis rimta; net prieš guldama 
į lovą rodė dabar visuomet truputį melancholijos — kaip prie smuklės 
durų būna kartais pastatomi kiparisai. 

Jis suprato jos rimtumo priežastį; ji svajojo ištekėti — net ji! Frederi- 
kui to buvo jau per daug. Be to, jis neužmiršo jos įsiveržimo pas ponią 
Arnu; jis dar tebegiežė apmaudą už jos ilgą priešinimąsi. 

Ir vis dėlto jis stengėsi sužinoti, kas yra buvę jos meilužiais. Jinai 
neprisipažino nė apie vieną. Kažkoks pavydas apėmė jį. Jis pyko ant jos 
už dovanas, kurių ji buvo gavusi seniau ir kurių gaudavo dabar; ir juo 
labiau jį erzino tos moters būdas, juo stipriau kažkokia nesutramdoma 
ir gyvuliška jėga traukė jį prie jos, sudarydama vienos minutės iliuziją, 
pereinančią tučtuojau į neapykantą. 

Jos žodžiai, jos balsas, jos šypsena — viskas ėmė jam nebepatikti, o 
labiausiai — žvilgsnis, tos moteriškos akys, amžinai skaidrios ir bepras- 
miškos. Visa tai kartais taip jį iškankindavo, kad jis būtų galėjęs be jo- 
kio susijaudinimo matyti ją mirštančią. Bet kaip susipykti? Ji buvo tokia 
romi, kad nežinojai, nė ką su ja daryti. 

Delorjė pasirodė vėl; jis pasisakė užtrukęs Nožane dėl to, kad derė- 
jęs ten sau advokato kontorą. Frederikas labai apsidžiaugė jį pamatęs: vis 
dėlto tai buvo ne bet koks žmogus. Jis priėmė jį trečiuoju į savo gūžtą. 

Advokatas kartais pietaudavo pas juos; jei kildavo prie jo mažų ne- 
sutarimų, jis visuomet stodavo Rozanetės pusėje; kartą Frederikas jam 
net pasakė: 

— Žinai ką? Imk ją sau, jei nori! — tiek jis buvo jau išsiilgęs kokio nors 
atsitikimo, kuris atpalaiduotų jį nuo jos. 

Apie birželio vidurį ji gavo teismo anstolio Atanazo Gotero reikala- 
vimą sumokėti nedelsiant panelei Klemensei Vatnaz keturis tūkstančius 
frankų skolos; tai nepadarius, jis rytoj pat atvyksiąs aprašyti jos turto. 

Dalykas mat toks, kad iš keturių kadaise išduotų vekselių jinai buvo 
išpirkusi tik vieną, nes pinigai, kurių kada sugriebdavo, nueidavo vis ki- 
tiems reikalams. 

Ji nubėgo pas Arnu. Pasirodė, kad jis išsikėlęs į Sen Žermeno prie- 
miestį, bet į kokią gatvę, durininkas nežinojo. Ji nuvyko dar pas kelis 
kitus draugus, nė vieno iš jų neužtiko namie ir grįžo atgal visai nusimi- 
nusi. Ji nenorėjo nieko sakyti apie tai Frederikui, nes bijojo, kad ta nauja 
istorija nepakenktų jų vedyboms. 

Kitą rytą ponas Atanazas Gotero atvyko su dviem padėjėjais, iš ku- 
rių vienas buvo išblyškęs, menkas pažiūrėti, kupinas pavydo, antras — su 
krakmolyta apykakle, baisiai įtemptomis kelniakilpėmis ir su juodos taf- 
tos antpirščiu, užmautu ant smiliaus; abu atrodė pasibjaurėtinai nešva- 
rūs, jų nuzulintų redingotų rankovės buvo jiems per trumpos. 

Viršininkas, kuris, priešingai, buvo labai gražus vyras, pradėjo atsi- 
prašinėti dėl savo nemalonaus uždavinio ir dairytis po butą, „pilną gra- 


Į“ 


žių dalykų, garbės žodis!“ Jis pridūrė: „neskaitant tų, kurių negalima 
aprašyti“. Jam davus ženklą, abu kviestiniai išnyko. 

Tada komplimentai dar smarkiau pabiro. Negalima esą patikėti, kad 
tokia... žavi moteris neturėtų rimto draugo! Varžytynės — tikra nelaimė. 
Po to žmogus jau niekad nebeatsigaunąs. Jis stengėsi ją įbauginti; pas- 
kui, matydamas, kad ji labai išsigando, prabilo staiga tėviškai. Jis pažįstąs 
gyvenimą, jis turėjęs jau nemažai reikalų su visomis tomis damomis; ir 
sakydamas jų pavardes, jisai žiūrinėjo kabančius ant sienų meno kūri- 
nius. Tai buvo vis paveikslai, priklausę kadaise gerajam Arnu; Sombazo 
eskizai, Biurjė akvarelės, trys Ditmero peizažai. Rozanetė, aišku, neturė- 
jo supratimo apie jų vertę. Antstolis Gotero atsigręžė į ją: 

— Klausykite! Aš esu geros širdies žmogus ir jums blogo nenoriu! 
Padarykite taip: atiduokite man tuos Ditmerus, aš užmokėsiu visą jūsų 
skolą. Gerai? 

Tą akimirką Frederikas, mat jam Delfina buvo jau viską prieškamba- 
ryje papasakojusi ir jis matė jau abudu antstolio padėjėjus, įėjo su skrybėle 
ant galvos ir su baisiausiai pikta mina į kambarį. Antstolis Gotero pasida- 
rė vėl labai orus ir, kadangi durys buvo paliktos atdaros, ėmė įsakinėti: 

— Na, ponai, rašykite! Antrajame kambaryje yra: ąžuolinis stalas su 
dviem pailginimais, du bufetai... 

Frederikas pertraukė jį, klausdamas, ar negalima būtų nutraukti 
aprašymą? 

— Kodėl ne? Galima! Kas mokėjo už baldus? 

— Aš. 

— Pateikite pretenziją; vis jau laimėsite laiko. 

Ponas Gotero bematant užbaigė savo darbą, surašė protokolą, įpa- 
reigojantį panelę Bron stoti į greitos procedūros teismą, ir pasišalino. 
reigūnų batai paliko ant kilimo; paskui pats sau pratarė: 

— Teks ieškoti pinigų! 

— O! Viešpatie! Kokia aš kvaila! — sušuko Maršalė. 

J: pasirausė stalčiuje, paėmė kažkokį popierių ir nubėgo su juo į Lan- 
gedoko apšvietimo bendrovę prašyti, kad jai išduotų jos akcijas. 

Po valandos ji sugrįžo. Akcijos buvo jau parduotos kitam. Tarnauto- 
jas, perskaitęs jos popierių, — tai buvo Arnu išduotas jai pažadas, - pasa- 
kė: „Tas raštas nesuteikia jums savininkės teisių. Bendrovė nepripažįsta 
Jo“. Žodžiu, jis atleidęs ją be nieko, ji siuto; Frederikas turįs tučtuojau 
vykti pas Arnu išsiaiškinti to dalyko. 

Bet Arnu, ko gera, įtarsiąs jį norint tokiu būdu atgauti netiesiogiai 
tuos penkiolika tūkstančių frankų, kurie jam pražuvę su ipoteka; be to, 
eiti reikalauti jai pinigų iš žmogaus, kuris buvo prieš tai jos meilužis, 
atrodė jam kaip ir niekšiška. Pasirinkdamas tad kompromisinę išeitį, jis 
paėmė, nuvykęs į Dambrezų rūmus, ponios Režembar adresą ir nusiun- 
tė pas ją žmogų sužinoti, kokią kavinę lanko dabar paprastai pilietis. 

Tai buvo maža kavinukė Bastilijos aikštėje; jis praleisdavo joje visą 
dieną, nulindęs į pačią dešinės kertės gilumą; jis taip mažai ten judėjo, 
kad atrodė kaip suaugęs su baldais. 

Gurkštelėjęs kavos, grogo, bišofo, šildyto vyno 1r net vandens, pa- 
rausvinto vynu, jis grįždavo vėl prie alaus ir per pusvalandį mesdavo tą 
vieną žodį: ,„Bokalą!“ Jis mat savo kalbą buvo sumažinęs iki neišvengia- 
mo minimumo. Frederikas paklausė jį, ar jis matąsis kada su Arnu. 

— Ne! 

— Ne? Kodėl gi? 

— Jis kvailas... 

Gal tai politika juos skirianti, ir Frederikas pagalvojo, kad ne pro šalį 
bus jo pasiteirauti apie Kompeną. 

— Tikras galvijas! - atsakė Režembaras. 

— Kaip tai? 

— Su ta savo veršio galva! 

— Tiesa! Paaiškinkite man, kas tai per daiktas ta veršio galva! 

Režembaras šyptelėjo su panieka. 

— Paikystė! 

Frederikas po ilgesnės tylos tarė: 

— Vadinas, jisai pakeitė butą? 

— Kas? 

— Arnul 

— Taip, Fleriuso gatvė. 

— Koks numeris? 

— Aš nevaikštau pas jėzuitus! 

— Kaip tai pas jėzuitus? 

Pilietis atsakė, pilnas pasipiktinimo: 

— Paėmęs pinigus iš vieno patrioto, su kuriuo aš jį supažindinau, tas 
meitėlis įsitaisė rožinių prekybą. 

— Negalimas dalykas! 

— Nueikit, pats pamatysit! 

Taip ir buvo; Arnu, nusilpęs po ligos, pakrypo į religiją; jis ir šiaip jau ,„vi- 
sados linko į ją“; norėdamas tad ir sielą išganyt, ir turto užpelnyti (o vertei- 
vystė ir naivumas buvo jam įgimti), jisai metėsi į tikybos reikmenų prekybą. 

Frederikas lengvai surado jo parduotuvę, kurios iškaba skelbė: Go- 
iškas menas. Kulto dalykai. Bažnyčių babuošimai. Spalvotos skulptūros. Trijų 
Karalių sy22lkalaz. Ir I. t., tr t. T. 

Vitrinos kampuose stovėjo dvi medinės statulos, išmargintos auksu, 
kinoberiu ir žydre; tai buvo šventas Jonas Krikštytojas, apsisiautęs avikai- 
liu, ir šventoji Genovaitė su rožėmis prikyštėje ir su verpstu po pažasčia; 
toliau — gipsinės figūros, kurių viena vaizdavo vienuolę, mokančią mažą 
mergaitę, kita — motiną, klūpančią prie lovytės, dar viena — tris mokinius, 
einančius prie komunijos. Gražiausias iš visų dalykų buvo toksai tvartelis 
su ėdžiomis, asilu, jaučiu ir vaikeliu Jėzumi, paguldytu ant šiaudų, — ant 
tikrų šiaudų. Etažerės buvo nuo viršaus iki apačios prikrautos medali- 
kėlių, surištų po tuziną, visokių rūšių rožinių, kiaukuto pavidalo indų 

švęstam vandeniui laikyti, pristatytos bažnytinių įžymybių portretų, tarp 
kurių žibėjo šypsenomis monsinjoras Afras ir mūsų šventasis tėvas. 

Arnu nunėręs galvą snūduriavo už prekystalio. Jis buvo baisiai su- 
senęs ir turėjo net aplink smilkinius rausvų spuogų vainiką, ant jo krito 
saulės nužertų aukso kryžių atspindys. 

Frederikas, pamatęs tokį sunykimą, nuliūdo. Iš prieraišumo Maršalei 
jis susiėmęs įžengė betgi į vidų; krautuvės gilumoje šmėkštelėjo ponia 
Arnu; tada jis apsisukęs išėjo atgal. 

— Niekur jo neradau, — pasakė grįžęs. 

Rozanetė perpyko, nepaisydama, jog jis žadėjo tučtuojau parašyti 
savo notarui į Havrą, kad tas atsiųstų pinigų. Pasaulis dar nėra matęs 
tokio liurbio, tokio lepšio; kai ji kenčianti didžiausią vargą, tuo tarpu kiti 
sau švilpaują. 

Frederikas galvojo apie vargšę ponią Arnu, įsivaizduodamas, kaip 
skurdžiai turįs dabar atrodyti jos butas. Jis atsisėdo už rašomojo stalo; 
kadangi Rozanetė vis dar cypė, tai jis suriko ant jos: 

— Dėl Dievo meilės! Nutilk tu pagaliau! 

— Tai gal ir tu juos dar, ko gera, užstosi? 

— Žinoma, užstosiu! — atšovė jis. — Tiesiog nesuprantu, ko tu taip 
niršti ant jų. 

— Bet sakyk, kodėl tu taip nenori, kad jie sumokėtų, kas man priklau- 
so? Ar tik ne todėl, kad bijai užduoti širdį savo buvusiajai, prisipažink! 

Jis norėjo užvožti jai laikrodžiu per galvą; žodžių jam trūko. Jis nieko 
nepasakė. Rozanetė, vaikščiodama po kambarį, kalbėjo toliau: 

— Aš jam užtaisysiu bylą, tam tavo Arnu. Pati! Apsieisiu be tavęs! - ir, 
prikandusi lūpą, pridūrė: — Rasiu su kuo pasitarti 

Po trijų dienų Delfina įbėgo staiga į kambarį. 

— Ponia, ponia, atėjo kažkoks žmogus su puodu klijų! Aš bijau jo! 

Rozanetė nubėgusi į virtuvę, pamatė tokį pusgirtį valkatą su raupuo- 
tu veidu ir paralyžiuota ranka, jis kažką vapėjo. 

Tai buvo antstolio Gotero žmogus skelbimams lipinti. Kadangi 
prieštaravimas, paduotas turto aprašymui sustabdyti, buvo atmestas, tai 
varžytynių vyksmas savaime vėl atsinaujino. 

Už triūsą, kurio turėjo, kol užlipo laiptais į virtuvę, tas žmogus parei- 
kalavo pirmiausia burnelės, paskui ėmė maldauti kitos malonės — bilietų į 
teatrą, manydamas, kad ponia yra aktorė. Paskui jis ėmė merkti joms aki- 
mis, ir jos ilgai negalėjo suprasti, ko gi dar jam reikia; galiausiai jis pasakė, 
kad apsiima už keturiasdešimt sū nuplėšyti kampus skelbimo, priklijuoto 
ant durų iš lauko pusės. Rozanetė mat ten buvo pavadinta vardu ir pavar- 
de; tokia griežta priemonė rodė visą panelės Vatnaz neapykantos gilybę. 

Ji kadaise buvo jautri mergina ir net kartą, apimta širdies skausmo, 
rašė dainiui Beranžė laišką, prašydama patarimo. Bet gyvenimo vėtrų 
blaškoma, jinai surūgo. Panelei Vatnaz teko mokyti vaikus fortepijono, 
tvarkyti valgyklą, rašinėti į madų laikraščius, laikyti persamdomus kam- 
barius, pardavinėti mezginius laisvo elgesio moterims — jos santykiai su 
jomis davė jai progų įsiteikti ne vienam vyrui, taip pat ir Žakui Arnu. 
Anksčiau ji buvo dirbusi vienoje prekybos firmoje. 

Ji ten mokėdavo algas darbininkėms; atsiskaitydama su jomis nau- 
dojasi dviem knygutėmis, iš kurių vieną Vatnaz visados laikė pas save. 
Diusardjė, vedęs iš savo geros širdies užrašų knygutę, priklausančią dar- 
bininkei Ortansi Balen, priėjo kartą prie kasos kaip tik tą akimirką, kada 
panelė Vatnaz stovėjo prie jos su tos merginos sąskaita tūkstančiui še- 
šiems šimtams aštuoniasdešimt dviem frankams; kasininkas tuos pini- 
gus jai išmokėjo. Diusardjė atsiminė, kad dieną prieš tai jis buvo įrašęs į 
Ortansės Balen knygutę iš viso tik 1 082 frankus. Pramanęs tad kažkokį 
reikalą, jis paprašė, kad Balen duotų jam atgal savo knygutę; paskui, no- 
rėdamas palaidoti tą vagystės istoriją, jis pasakė darbininkei, kad knygutę 
pametęs. Balen patikėjusi pakartojo tą melą panelei Vatnaz; toji, norėda- 
ma pati tuo įsitikinti, paklausė abejingai gerąjį tarnautoją, ar tai tiesu. Jis 
tiek teatsakė: „Aš ją sudeginau“. Ir tai buvo viskas. Ji paliko netrukus tą 
firmą, netikėdama, kad knygutė tikrai būtų buvusi sunaikinta; ji, priešin- 
gai, manė, jog Diusardjė ją laikąs paslėpęs pas save. 

Išgirdusi, kad jis sužeistas, jinai atbėgo pas jį su mintimi surasti kur 
nors tą knygutę. Paskui, kai, išgriozdusi visus kampus kuo kruopščiau- 
siai, niekur neužtiko to, ko ieškojo, ji persiėmė jam didele pagarba: koks 
padorus, koks mielas, koks herojiškas ir koks tvirtas vis dėlto tas vai- 

kinas! Ir ji galų gale pamilo jį. Jos amžiuje sunku buvo ir tikėtis tokios 
laimės. Ji šoko tad ant jo su slibino apetitu. Ji metė į šalį literatūrą, socia- 
lizmą, „guodžiančias doktrinas 1r kilniaširdes utopijas“, paskaitas, kurias 
ji skaitė apie Moters priklausomybės panaikinimą, — viską, net ir Delmarą; 
pagaliau jinai pasiūlė Diusardjė susituokti. 

Nors ji ir buvo jo meilužė, jis jos visai nemylėjo. Be to, jam vis dar 
nėjo iš galvos ana jos vagystė. Ji buvo jam dar ir per turtinga. Tuoktis su 
ja jisai atsisakė. Tada jinai išpažino jam verkdama savo svajonę - įsteigti 
kartu su juo gatavų drabužių krautuvę. Pinigų, kiek reikia pirmai pra- 
džiai, ji turinti; kitą savaitę prie jų prisidėtų dar keturi tūkstančiai frankų; 
ir ji papasakojo apie savo žygius priversti Maršalę užmokėti, kas priklau- 
sė jai pagal vekselius. 

Diusardjė nuliūdo, išgirdęs tą naujieną, nes jam buvo aišku, kad tas 
dalykas bus nemalonus jo draugui. Jis atsiminė cigarinę, padovanotą da- 
boklėje, Napoleono krantinės vakarus, daugybę puikių pašnekesių, pa- 
skolintas knygas, aibes įvairių Frederiko paslaugų. Jis paprašė Vatnaz, 
kad ji atsisakytų to ieškinio. 

Ji pasijuokė iš jo geros širdies ir parodė, kad ji tiesiog nežmoniškai 
nekenčia Rozanetės; jinai ir turto siekianti tiktai tam, kad galėjų vėliau 
įsigyti dengtą karietą ir taip pažeminti ją. 

Tos pykčio prarajos išgąsdino Diusardįjė, ir jis, sužinojęs, kada tikrai 
turi įvykti varžytynės, išėjo iš namų. Rytojaus rytą sumišęs nuvyko jis 
pas Frederiką. 

— Aš turiu jus atsiprašyti. 

— Už ką? 

— Jūs, žinoma, mane laikote nedėkingu padaru, nes juk jinai yra 
mano... — jis užsikirto. — Bet daugiau su ja nebesimatysiu! Nenoriu būti 
jos bendrininku! 

— Juk tai tiesa, kad po trijų dienų varžys jūsų draugės baldus? 

— Kas jums sakė? 

— Ji pati, Vatnaz. Bet aš bijau, kad jūs neįsižeistumėt. 

— Tokio pavojaus nėra, brangusis drauge! 

— Tiesa, tiesa! Juk jūs toks geras! 

Ir jis kukliai jam atkišo mažą tymo piniginę. 

Joje buvo keturi tūkstančiai frankų, viskas, ką turėjo susitaupęs. 

— Ką jūs darote? Nieku būdu! 

— Aš taip ir žinojau, kad jūs įsižeisite, — pasakė Diusardjė su aša- 
romis akyse. 

Frederikas paspaudė jam ranką, o gerasis vyrukas kalbėjo maldauja- 
mu balsu toliau: | 

— Priimkite juos! Padarykite man tą malonumą! Aš taip esu nusimi- 
nęs! O ar ne viskas nuėjo niekais? Kilus revoliucijai, aš maniau, kad da- 
bar tai jau visi bus laimingi. Juk jūs atsimenate, kaip visa tai buvo gražu! 
Kaip lengva tada buvo kvėpuoti! O dabar kas? Blogiau negu bet kada. 

Jis nudelbė akis žemyn. 

— Dabar jie žudo mūsų respubliką,* kaip kad jau yra pražudę Romos 
respubliką! O vargšė Venecija! Vargšė Lenkija! Vargšė Vengrija!** Kiek 
niekšybių! Pirmiausia iškirto laisvės medžius, paskui susiaurino balsa- 
vimo teisę, uždarė klubus, grąžino cenzūrą ir atidavė švietimą į kunigų 
rankas.*** Tetrūksta inkvizicijos! Manote, jie neįves ir jos? Juk konser- 


* Čia turima galvoje valstybinio perversmo rengimas. 1851 m. sausio 10 d. Tje- 
ras pasakė iš Legislatyvinės Asamblėjos tribūnos pagarsėjusius žodžius: „Imperija jau 
parengta“. 

** 1849 m. rugpjūčio 25 d. Veneciją vėl užėmė austrų kariuomenė. Austrija ir 
Prūsija 1848 m. griebėsi žiaurių represijų Galicijoje ir didžiojoje Poznanės kuni- 
gaikštystėje. Austrijos generolas Vindišgrecas su caro pagalba numalšino 1849 m. 
vengrų sukilimą. 

*** 1850 m. pradžioje policijos prefektas Karljė įsakė iškasti „laisvės medžius“, ku- 
rių sodinimas laisvei minėti buvo prigijęs pirmosios prancūzų buržuazinės revoliucijos 
laikais. 1850 m. gegužės 31 d. rinkimų įstatymas nustatė, kad rinkti gali tik tie piliečiai, 
kurie moka mokesčius ir per paskutinius trejus metus turi nuolatinę gyvenamąją vietą. 
1850 m. birželio 6 d. Legislatyvinė Asamblėja nusprendė dar vienerius metus pailginti 
galiojimą 1849 m. birželio 19 d. įstatymo, nukreipto prieš klubus. 1850 m. liepos 16 d. 
Legislatyvinė Asamblėja priėmė spaudos įstatymą. 1850 m. švietimo įstatymu, priimtu 
švietimo ir kultų ministrui de Falu pasiūlius, pradžios mokyklų mokytojų skyrimas 
pavestas municipalinėms taryboms, buvusioms tada didelėje kunigų įtakoje. 

vatoriai nori, kad užeitų kazokai!* Jie teisia laikraščius už straipsnius, 
smerkiančius mirties bausmę, Paryžiuje pilna durtuvų, šešiolikoje depar- 
tamentų apgulos stovis, o amnestija ir vėl atmesta! 

Jis susiėmė galvą abiem rankomis, paskui išskėtė jas it kokios baisios 
nelaimės užgriūtas: 

— O jeigu vis dėlto pamėginus? Juk su gera valia galima būtų susišne- 
kėti! Bet kur tau! Ir, žinote, darbininkai ne geresni už buržua! Neseniai 
Elbefe jie atsisakė padėti gesinti gaisrą. Atsiranda niekšų, kurie Barbesą 
apšaukia aristokratu! Norėdami pasijuokti iš liaudies, jie nori išrinkti pre- 
zidentu Nado,** tą mūrininką! Kur protas? Visi prieš mus! Rodos, niekam 
niekad blogo nesu padaręs, o vis tiek kažkoks kirminas graužia mane, ir 
tiek. Jei taip bus ir toliau, iš proto išeisiu. Geriau jau kas imtų ir užmuštų 
mane. Aš jums sakau, kad man tie pinigai visai nereikalingi. O pagaliau 
galėsite, jei taip norite, kada nors grąžinti man juos! Aš jums skolinu! 

Frederikas, verčiamas reikalo, priėmė pagaliau iš jo tuos keturis tūks- 
tančius frankų. Tuo būdu su Vatnaz jie bus apsiraminę. 

Bet Rozanetė netrukus pralošė savo bylą su Arnu ir užsispyrė apeliuoti. 

Delorjė nėrėsi iš kailio aiškindamas jai, kad įstatymų akimis žiūrint, 
Arnu pažadas nesąs nei dovanojimas, nei taisyklingai atliktas pardavi- 
mas; ji nenorėjo jo nė klausyti, tvirundama, kad tada ir įstatymas esąs 
neteisingas ir kad vyrai, palaikydami vieni kitus, tyčia jai visai tai darą tik 
todėl, kad ji moteris. Tačiau galų gale ji pasielgė taip, kaip jis jai patarė. 

Jis tiek nebesivaržė jų namuose, kad pradėjo atsivesti pietų ir Seneka- 
lį. Toks nieko nebepaisymas nepatiko Frederikui, davusiam jam pinigų ir 
aptaisiusiam net jį pas savo siuvėją. Advokatas padovanojo savo senus 
redingotus Senekaliui, mat apie jį nežinojai, iš ko jis gyvena. 


* Brošiūroje „Raudonoji šmėkla“ Romjė tvirtino, kad „tiekėjų ir krautuvininkų 
visuomenė“ esanti apimta agonijos, kad tik patrankos tegalinčios „išspręsti mūsų am- 
žiaus klausimus“ ir kad „jos tai padarys, net jeigu turėtų atvykti iš Rusijos“. 

** Nado (Nadaud)- mūrininkas. Atvažiavo į Paryžių 1830 m. Kabė įtraukė jį į socia- 
listinį judėjimą. 1848 m. jis sakė prakalbas Paryžiaus klubuose. Buvo išrinktas Legis- 
latyvinės Asamblėjos deputatu. Prisidėjo prie montanjarų. Po valstybinio perversmo 
buvo ištremtas. 

Delorjė vis dėlto norėjo padėti kuo nors Rozanetei. Kartą, jai rodant 
dvylika kaolino kompanijos akcijų (tos pačios, dėl kurios Arnu buvo 
nuteistas sumokėti trisdešimt tukstančių frankų), jis pasakė: 

— Čia yra už ko užsikabinti! Puiku! 

Pagrindas esąs pakankamas, kad galima būtų pareikalauti iš jo per 
teismą užmokėti jai už tas akcijas. Jinai pirmiausia galėsianti įrodyti, kad 
jis solidariai su kitais atsakąs už visą kompanijos pasyvą, nes savo as- 
meniškas skolas jis suplakęs su kompanijos skolomis; be to, jis esąs dar 
prisisavinęs keliolika kompanijos akcijų. 

— Visa tai yra, nusikalstamas darbas, numatytas Prekybos kodekse 
586 ir 587 straipsnių apie piktybinį bankrotą; ir mes jį suraitysime, mano 
mažyte, būkite tikra! 

Rozanetė šoko jam ant kaklo. Kitą dieną jis perdavė jos reikalą savo 
buvusiam globėjui, nes pats, turėdamas išvykti į Nožaną, bylos vesti ne- 
galėjo; jei ko reikėsią, tai Senekalis jam parašysiąs. 

Derybos advokato kontorai pirkti buvo jam tik priežastis kelionei į 
Nožaną. Iš tikrųjų jis visą savo laiką leido pas poną Roką; jis pradėjo ten 
ne tik girti savo draugą, bet ir, kiek įstengdamas, mėgdžioti jo manieras 
ir kalbą; taip darydamas, jis laimėjo Luizos pasitikėjimą; jos tėvui jis įsi- 
teikė, puldamas Ledriu Roleną. 

Frederikas, girdi, neparvažiuojąs todėl, kad bendraująs Paryžiuje su 
aukštuomene; ir taip, žodis po žodžio, Delorjė išpasakojo jiems, kad jo 
draugas mylįs kai ką, kad jis turįs vaiką, kad jis išlaikąs mergą. 

Luizos nusiminimas buvo begalinis, ponios Moro pasipiktinimas ne 
mažesnis. Ji vaizdavosi savo sūnų, pagautą viesulo, nešančio jį į kažkokią 
neaiškią bedugnę; religingai paisydama padorumų, ji pasijuto įžeista savo 
sūnaus elgesio; pasijuto taip, it jai kas būtų nuplėšęs jos pačios garbę. Ta- 
čiau netikėtai jos f1zionomija visiškai pasikeitė, ir jei dabar kas klausė ją, 
kaip laikosi sunūs, tai jinai, paslaptingai šypsodamasi, atsakydavo: 

— Gerai! Labai gerai! 

Ji mat jau žinojo, kad Frederikas veda ponią Dambrez. 

Sutuoktuvių laikas buvo jau paskirtas, ir jis net jau suko galvą, kaip 
visą tą dalyką pateikti Rozanetei, kad ji jo neimtų per daug į širdį. 

Apie rudens vidurį Rozanetė laimėjo kaolino akcijų bylą. Frede- 
rikas sužinojo apie tai iš Senekalio, sutikęs jį prie jos durų, ateinantį 
tiesiai iš teismo. 

Teismas pripažino, kad Arnu dalyvavęs visose tos kompanijos apga- 
vystėse, ir buvęs repetitorius taip atrodė tuo patenkintas, jog Frederikas, 
nenorėdamas prileisti jo prie Rozanetės, apsiėmė pats jai visa tai praneš- 
ti. Jis įžengė į jos kambarį piktas. 

— Na, dabar tai jau galėsi būt patenkinta! 

Bet ji, nekreipdama dėmesio į jo žodžius, sušuko, pamačiusi jį: 

Ir ji parodė jam jo vaiką, gulintį lopšelyje prie židinio. Jinai už- 
tikusi jį šį rytą tokį sublogusį pas žindyvę, kad ėmusi ir parsivežusi 
namo į Paryžių. 

Rankutės ir kojytės buvo baisiai suliesėjusios, lūpytės — nubertos bal- 
tomis dėmėmis, burnoje jos atrodė kaip pieno krekėsiai. 

— Ką pasakė gydytojas? 

— A! Gydytojas! Jis mano, kad kelionė pabloginusi jo tą... nebepa- 
menu, kaip vadinasi, toks žodis su galūne -/as... na, paprastai kalbant, 
pienligę. Ar žinai tokią ligą? 

Frederikas nedvejodamas atsakė: „Žinau!“ Ir tuoj pat pridūrė, kad 
tai nieko ypatinga. 

Bet vakare jis išsigando, pamatęs, kaip silpnai beatrodo vaikas ir kiek 
daug priviso tų balkšvų dėmių, panašių į pelėsius; galėjai pamanyti, kad 
gyvenimas, apleisdamas tą vargšą kūnelį, buvo bepalikęs jame vien tik 
augalijai tinkamas medžiagas. Jo rankutės buvo šaltos; jis nebegalėjo 
gerti, ir nauja žindyvė, pasamdyta durininko per kontorą, kartojo: 

— Labai jau blogai tam mūsų ligonėliui, labai blogai! 

Rozanetė visą naktį išbuvo ant kojų. 

Rytą atėjo pas Frederiką... 

Ir tikrai, jis buvo jau nebegyvas. Jinai paėmė jį ant rankų, papur- 
tė, priglaudė sau prie krūtinės, kalbindama meiliausiais žodžiais; paskui 

pradėjo sukinėtis kaip apdujusi, rauti sau plaukus nuo galvos, rėkti, pa- 
galiau dribo ant kanapos su praverta burna ir su ašaromis, jos krito jai 
iš sustingusių akių. Paskui ji nustėro, ir viskas bute nurimo. Baldai buvo 
išvartyti. Ant žemės žlagsojo kelios servetės. Laikrodis išmušė šeštą va- 
landą. Naktinė lemputė užgeso. 

Frederikas, žiūrėdamas į tą vaiką, pats savo akimis netikėjo, manė, ar 
nesapnuoja kartais? Širdį spaudė nerimas. Jam rodėsi, kad toji mirtis tai tik 
pradžia ir kad iš už jos nugaros tyko jo kažkokia dar didesnė nelaimė. 

Staiga Rozanetė švelniai pasakė: 

— Mes neduosime jam supūti, tiesa? 

Jai norėjosi balzamuoti kūdikį. Buvo daug motyvų prieš tai. Svar- 
biausias, anot Frederiko, tas, kad tokių mažų vaikų iš viso negalima bal- 
zamuoti. Geriau būtų padaryti paveikslą. Ji su tuo sutiko. Jis parašė laiš- 
kelį Pelerenui, ir Delfina išsiskubino su juo pas dailininką. 

Pelerenas atėjo greit, norėdamas tuo uolumu išpirkti savo ankstesnį 
elgesį. Atėjęs pirmiausia tarė: 

— Vargšas angelėlis! Ak! Viešpatie Dieve, kokia nelaimė! 

Bet apsižiūrėjęs (menininko sielai imant viršų) jis pareiškė, kad nieko 
nesą galima padaryti su tomis pajuodusiomis akimis, su tuo pamėlusiu 
veidu, kad tai esantis tikras natiurmortas ir kad tokiam darbui reikią di- 
delio talento, ir jis murmėjo: 

— O, nelengvas, nelengvas dalykas! 

— Svarbu, kad tik būtų panašus, — tarė Rozanetė. 

— Al! Spjaut man panašumas! Šalin realizmą! Tapyti reikia dvasią! 
Leiskite jau man pačiam spręsti! Aš pasistengsiu įsivaizduoti, koks jis 
turėjo būti! 

Jis susimąstė, padėjęs ant kaktos kairę ranką, jos alkūnę prilaikė su 
dešiniąja; paskui staiga sušuko: 

— A! Žinau! Pastelė! Spalvotais, beveik plokščiai nuleistais pustoniais 
galima pasiekti puikaus reljefingumo, vien iš pakraščių. 

Jis nusiuntė kambarinę, kad atneštų jam jo dėžę; paskui, padėjęs 
kojas ant vienos kėdės, o kitą prisitraukęs sau prie šono, pradėjo pieš- 
ti dideliais brūkšniais, ir jis darė tai taip ramiai, tarytum prieš jį gulėtų 

ne vaiko kūnelis, o koks nors gipsinis modelis. Jis šlovino paveikslus, 
vaizduojančius mažus vaikus: Koredžio šventąjį Joną, Velaskeso infantę 
Rožę, Reinoldso pieniškus kūnelius, Laurenso eleganciją, 0 ypač jo pa- 
veikslą kūdikio su ilgais plaukais, sėdinčio ant ledi Gauer kelių. 

— Teisybę pasakius, ką gali rast žavesnio už tuos rupūžiukus! Tauru- 
mo tipas (Rafaelis įrodė tai savo madonomis) yra, galimas daiktas, ne kas 
kita, kaip motina su kūdikiu. 

Rozanetę smaugė ašaros, ji išėjo; tada Pelerenas skubėdamas tarė 
Frederikui: 

— Na, ką pasakysit apie Arnu?.. Jūs žinot, kas jam nutiko? 

— Ne. O kas? 

— Taip viskas turėjo ir baigtis, teisybę sakant! 

— Kas gi pasidarė? 

— Jis galbūt dabar jau... Atsiprašau! 

Dailininkas atsistojo pakelti galvos lavonėliui truputį aukščiau. 

— Jūs, vadinasi, sakot... — nekantravo Frederikas. 

Ir Pelerenas, prisimerkęs mastui geriau įžvelgti, užbaigė: 

— Aš norėjau pasakyti, kad mūsų draugas Arnu yra galbūt dabar jau 
už grotų! 

Paskui patenkintu balsu pridūrė: 

— Pažvelkite! Ar negerai? 

— Taip, labai gerai! Bet kaipgi su Arnu? 

Pelerenas padėjo pieštuką. 

— Jei aš teisingai supratau, Minjo, žmogus, artimas Režembarui, pada- 
vė jį į teismą. Taip pat galva, ar ne? Koks idiotas! Įsivaizduokite, kartą... 

— E, Režembaras man nesvarbu! 

— Tiesa! Na, tai Arnu turėjo vakar vakare surasti dvylika tūkstančių 
frankų, o jei ne — tai jam galas. 

— O gal tos žinios kiek perdėtos, — suabejojo Frederikas. 

— Nė kiek neperdėtos! Tas reikalas man pasirodė labai rimtas. La- 
bai, labai! 

Tą akimirką Rozanetė sugrįžo atgal. Jos akys buvo tokios raudonos, 
tokios degančios, kad galėjai pamanyt, jog ji nudažė jas kokiais skaisčiai 

raudonais dažais. Ji priėjo prie piešinio ir ėmė į jį žiūrėti. Pelerenas pada- 
rė Frederikui ženklą, kad jis nutilęs dėl jos. Tačiau tas, visai šito nepaisy- 
damas, kalbėjo toliau: 

— Aš negaliu betgi patikėti... 

— Aš gi jums sakau, — tarė dailininkas, — kad vakar septintą valandą va- 
karo sutikau jį patį Jokūbo gatvėje. Jis net turėjo dėl visa ko pasiėmęs pasą; 
ir jis man kalbėjo, kad galvoja sėsti Havre su visa savo paderme į laivą. 

— Kaip? Ir su žmona? 

— Be abejo! Jis per geras šeimos tėvas, kad galėtų gyventi vienas. 

— Ir jūs esate tikras? 

— Surūgtum! Kurjis ras dvylika tūkstančių frankų? 

Frederikas perėjo kelissyk per kambarį. Jis pūškavo, kramtė sau lū- 
pas, paskui pagriebė skrybėlę. 

— Kurgi tu eini? — paklausė Rozanetė. 

Jis, nieko neatsakęs, dingo. 


V 


am reikėjo dvylikos tūkstančių frankų, kitaip jis niekad daugiau 

ponios Arnu nematys; kažkokia nenugalima viltis laikėsi mat jo 
širdyje iki šiol. Juk ar ne ponia Arnu esanti ta jo sielos substancija, jo 
gyvenimo pagrindas? Keletą minučių jisai svirduliavo šaligatviu, ap- 
imtas nerimo, bet kartu ir laimingas, kad gavo pagaliau ištrūkti iš tos 
antrosios namų. 

Kur paimti pinigų? Frederikas žinojo iš savo patyrimo, kaip yra sun- 
ku, staiga žūtbūt prireikus, sumedžioti jų. Vienas žmogus galėjo jam tik 
padėti — ponia Dambrez. Ji visados laikė savo stalčiuje krūvelę bankno- 
tų. Jisai nuvyko ir drąsiai paklausė: 

— Gal turi paskolinti man dvylika tūkstančių frankų? 

— Kam? 

Tai esanti kito žmogaus paslaptis. Ji panoro ją sužinoti. Jis nesakė. 
Abu susikirto. Pagaliau ji pareiškė, kad nieko neduosianti, nežinodama, 
kuriam tikslui. Frederikas visas išraudo. Vienas jo draugas apsivogęs. 
Pinigai turį būti trūks plyš šiandien pat atidėti atgal. 

— Kaip jis vadinasi? Kuo jis pavarde? Na, sakyk greičiau! 

— Diusardjė. 

Ir jis puolė prieš ją ant kelių, maldaudamas, kad ji niekam nė žodžiu 
apie tai neprasitartų. 

— Ką tu apie mane galvoji? — pasakė ponia Dambrez. — Į tave pasi- 
tragiškų pozų! Še, imk juos! Ir tegu jie jam išeina į gerą. 

Jis nubėgo pas Arnu. Parduotuvėje pirklio nerado. Ten jam pasakė, 
kad jis tebegyvenąs Paradi gatvėje, nes mat laikąs du butus. 

Paradi gatvėje durininkas prisiekė, kad nuo vakar dienos pono Arnu 
nebuvę namie, o dėl ponios jis negalįs nieko tikra pasakyti; ir Frederikas, 
užšovęs it strėlė į viršų, pridėjo ausį prie rakto skylutės. Durys atsidarė. 
Ponia išvykusi kartu su ponu. Tarnaitė nežinojo, kada jie grįšią; jie už- 
mokėję jai algą, 1r ji jau išeinanti iš tos vietos. 

Staiga pasigirdo, kad kažkur sugirgždėjo durys. 

— Bet juk ten kažkas vaikšto! 

— Ne, pone, tai vėjas! 

Tada jis pasišalino. Šiaip ar taip, tas jų staigus dingimas esąs gana 
paslaptingas. 

Rasi Režembaras galėtų jam ką paaiškinti, kadangi draugauja su Min- 
jo? Ir Frederikas, sėdęs į vežiką, liepė važiuoti į Monmartrą, kur Impera- 
toriaus gatvėje gyveno pilietis. 

Jo namai ėjo vienu galu į sodelį, aptvertą statiniais; tvora buvo iš- 
mušta iš vidaus skardos lapais. Trijų pakopų peronas puošė baltą namų 
fasadą; eidamas šaligatviu, matei pro langus du pirmo aukšto kambarius, 
iš kurių viename buvo salonas, pilnas suknių, išdėliotų ant visų baldų, o 
antrame — dirbtuvė, prisėsta ponios Režembar darbininkių. 

Visos jos buvo įsitikinusios, kad ponas nuveikiąs kažkokius baisiai 
didelius darbus, kad jis turįs plačių ir svarbių pažinčių ir kad jis iš viso 

esąs nepaprasčiausias žmogus. Kai jis eidavo koridorium su skrybėle 
užlenktais kraštais ant galvos, su rimtu pailgu veidu ir žaliu redingotu, tai 
visos jos nustodavo dirbusios. Jis niekuomet, beje, nepraleisdavo progos 
nepasakęs joms kokio padrąsinamo žodžio arba kokios nors malonios 
sentencijos; ir vėliau, ištekėjusios jos pasijusdavo nelaimingos, turėda- 
mos visą laiką prieš akis tą savo įsivaizduotą ir nepasiektą idealą. 

Tačiau nė viena iš jų nemylėjo jo taip, kaip ponia Režembar, maža 
protinga moteriškėlė, uždirbanti jam savo amatu duoną. 

Išgirdusi pono Moro pavardę, ji tuoj išbėgo jo pasitikti, žinodama iš 
tarnų, kas jis yra poniai Dambrez. Jos vyras „tuoj sugrįšiąs“; ir Frederi- 
kas, eidamas iš paskos, gėrėjosi buto tvarka ir daugybe visur priklotų ce- 
ratų. Paskui jam teko keletą minučių palaukti kambaryje, primenančiame 
kabinetą; čia pilietis mėgo užsidaręs mąstyti. 

Režembaras tą kartą nebuvo toks nemalonus kaip paprastai. 

Jis papasakojo Frederikui Arnu istoriją. Buvęs fajanso dirbinių fabri- 
kantas apgavęs Minjo, patriotą, turėjusį šimtą 5744 leidyklos akcijų; jis ėmęs 
mat jam įrodinėti, jog norint, kad tas laikraštis tarnautų demokratijai, reikią 
pakeisti jo administraciją ir redakciją; kadangi tas dalykas galįs būti įvykdy- 
tas tik per artimiausią akcininkų susirinkimą, tai jis paprašęs Minjo duoti 
jam penkiasdešimt akcijų, žadėdamas išskirstyti jas tarp patikimų drau- 
gų, kurie savo balsais palaikysią jų pasiūlymą; Minjo, girdi, veikdamas tuo 
būdu, išvengsiąs bet kokios atsakomybės ir negausiąs su nieku susipykti, o 
paskui, kai jų reikalas būsiąs laimėtas, Arnu jam įtaisysiąs gerą vietą admi- 
nistracijoje su penkiais ar šešiais tūkstančiais frankų atlyginimo mažiausiai. 
Minjo įteikęs jam savo akcijas, o Arnu, nieko nelaukdamas, pardavęs jas ir 
su gautais pinigais įstojęs kompanionu į vieną religinių reikmenų prekybos 
įmonę. Čia ir prasidėjęs tarp jų nesutarimas: Minjo reikalavęs savo akcijų 
atgal, o Arnu vedžiojęs jį už nosies; galiausiai patriotas prigrasinęs atiduoti 
ji teismui už apgavystę, jei jis jam negrąžinsiąs to, ką paėmęs, arba nesumo- 
kėsiąs akcijų vertės — penkių dešimčių tūkstančių frankų. 

Frederikas atrodė visai nusiminęs. 

— Tai dar ne viskas, — kalbėjo toliau pilietis. — Minjo yra padorus 
žmogus, jis nusileido iki ketvirtadalio. Nauji Arnu pažadai, naujos jo 

machinacijos. Trumpai sakant, užvakar Minjo, neatsisakydamas nuo vi- 
sos sumos, pareikalavo iš Arnu, kad tas sumokėtų jam per dvidešimt 
keturias valandas dvylika tūkstančių frankų. 

— Aš juos turiu! — pasakė Frederikas. 

Pilietis atsigręžė 1š lėto į jo pusę: 

— Juokaujate! 

— Atsiprašau! Jie mano kišenėje. Atnešiau juos jam. 

— Koks jūs greitas, po šimts pypkių! Bet jau per vėlu: skundas pa- 
duotas. Arnu pabėgo. 

— Vienas? 

— Ne! Su pačia. Žmonės juos matė Havro stotyje. 

Frederikas baisiai išblyško. Ponia Režembar išsigando, kad jis, ko 
gera, čia pat neapalptų. Jis susitvardė ir net įstengė paklausinėti kai kurių 
to nuotykio smulkmenų. Režembarui tas atsitikimas esąs taip pat ne- 
malonus, nes tokie dalykai kenkia demokratijos reikalams. Arnu visada 
buvęs palaidas ir pakrikęs žmogus. 

— Tikras vėjo pamušalas! Jis gyveno, negalvodamas apie rytdieną! 
Sijonai jį pražudė! Man jo negaila, man gaila jo vargšės žmonos! 

Pilietis mat žavėjosi dorovingomis moterimis ir buvo labai geros 
nuomonės apie ponią Arnu. 

— Nelengvas turėjo būti jos gyvenimas! — užbaigė jis. 

Frederikas pajuto didelį dėkingumą Režembarui už tą jo užuojautą 
poniai Arnu. Jis taip karštai paspaudė jam atsisveikindamas ranką, jog 
galėjai pamanyti, kad dėkoja už kokią nors svarbią paslaugą. 

— Na, ar viską atlikai, ką norėjai? — paklausė jį Rozanetė, kai jis grįžo. 

Jis atsakė, kad reikalams jam nepakakę jėgų ir kad jis tiesiog slankio- 
jęs gatvėmis, norėdamas bent kiek užsimiršti. 

Aštuntą valandą jie nuėjo į valgomąjį, bet, susėdę vienas priešais kitą, 
tylėjo, kartkartėmis sunkiai dūsavo ir atidavinėjo atgal pilnas lėkštes. 
Frederikas išgėrė degtinės. Jis jautėsi visas iširęs, prislėgtas, sutriuškintas; 
baisus nuovargis apėmė jį. 

Jinai atnešė portretą. Raudona, geltona, žalia ir indigo spalvos pjovėsi 
viena su kita šaižiomis dėmėmis, sudarydamos šlykštų, kone juokingą reginį. 

Be to, ir pats lavonėlis tiek per tą laiką pasikeitė, kad sunku buvo įį 
beatpažinti. Nuo violetinio lūpų atspalvio veidelis rodėsi dar blyškes- 
nis: šnervės dar labiau susitraukė; akys dar labiau įdubo; galva gulėjo 
ant mėlynos taftos pagalvėlio, apibarstyto kamelijų, rudeninių rožių ir 
žibuoklių vainiklapiais; tai kambarinė taip sumanė, o abi jos, viena kitai 
padėdamos, visa tai dievotai sutvarkė. Ant židinio, apdengto gipiūriniu 
užtiesalu, stovėjo auksuoto sidabro žvakidės, o tarp jų — šventintų buks- 
medžio šakelių puokštės; kampuose rūko iš dviejų vazų kvapus rytietiški 
smilkalai; visa tai kartu su lopšeliu atrodė lyg ir koks altorėlis, ir Frederi- 
kas prisiminė savo budynes prie pono Dambrezo. 

Maždaug kas ketvirtis valandos Rozanetė, praskleidusi uždangą, žiū- 
rėjo į savo kūdikį. Jis stojo jai prieš akis toks, koks būtų buvęs po kelių 
mėnesių, koks paskui būtų lenktyniavęs koledžo kieme su kitais moki- 
niais; jinai matė jį jau užaugusį, dvidešimties metų amžiaus; ir kiekvienas 
iš tų vaizdų, jos pačios sukurtų, buvo jai tarsi vis atskiras, vis kitas jos 
prarastas sūnus, nes motinos skausmą ji pergyveno daugeriopai. 

Frederikas sėdėjo pastiręs kitame fotelyje ir galvojo apie ponią Arnu. 

Ji važiuoja dabar, be abejo, geležinkeliu ir, atsukusi veidą į vagono 
langą, žiūri, kaip laukai bėga atgal į Paryžių, arba gal net jau plaukia gar- 
laiviu, sėdėdama denyje, kaip tada, kai jis sutiko ją pirmą kartą; tiktai šitas 
garlaivis veža ją į nežinia kokius tolimus kraštus, iš kur ji niekad nebegrįš. 
Ji sustoja nuvykusi menkučio viešbučio kambarėlyje, jo atplyšę popieriai 
karo nuo sienų kaip skarmalai; asloje kūpso lagaminai, nesandarios durys 
trinksi nuo vėjo. O toliau? Ką ji veiks paskui? Stos į darbą? Pasidarys gu- 
vernantė arba kokios nors damos kompanionė, arba gal net kambarinė? 
Dabar jai, pakliuvusiai į vargą, visaip gali atsitikti. Ir tas nežinojimas, koks 
bus jos likimas, baisiai kankino jį. Jis būtų turėjęs neleisti jai pabėgti arba 
vykti ir pats iš paskos. Ar ne jis gi, po teisybei kalbant, yra jos tikrasis 
vyras? Ir, manydamas, kad jau niekad jos daugiau nebepamatys, kad vis- 
kas baigta, kad ji yra jam nebepataisomai žuvusi, jis pajuto baisų širdies 
skausmą; pritvinkusios nuo ryto ašaros persiliejo per kraštus. 

Rozanetė pastebėjo tai. 

— A! Ir tu verki, kaip ir aš! Ir tau liūdna! 

— Taip, taip! Labai... 

Jis ją prispaudė sau prie krūtinės, ir juodu raudojo susikabinę. 

Ponia Dambrez taip pat verkė, gulėdama kniūbsčia ant lovos ir susi- 
ėmusi galvą rankomis. 

Olimpija Režembar, atsinešusi vakare pamatuoti pirmą spalvotą su- 
knią, papasakojo jai, kad pas juos buvęs atėjęs Frederikas ir kad jis turė- 
jęs su savimi grynais dvylika tūkstančių frankų, skirtų ponui Arnu. 

Vadinasi, tų pinigų — jos pinigų! — prireikę Frederikui tos moters 
išvykimui sutrukdyti, tai meilužei sau pasilaikyti. 

Iš pradžių jinai tiesiog įsiuto ir nusprendė išvyti jį kaip kokį tarną. 
Gausios ašaros apramino ją. Geriau vis dėlto būsią viską nutylėti ir jam 
nieko nesakyti. 

Kitą dieną Frederikas atnešė atgal dvylika tūkstančių frankų. 

Jinai paprašė jį, kad jis palaikytų juos pas save; gal, girdi, jie jo draugu 
būsią vis dėlto reikalingi; ir ji ėmė plačiai klausinėti apie tą draugą. Kas 
galėję pastūmėti jį taip nedorai pasielgti? Ne kitaip kaip moteris! Mote- 
rys įtraukiančios žmogų į visokius nusikaltimus. 

Tas pašaipus tonas sukėlė Frederikui nemalonų jausmą. Jam baisiai 
sąžinę graužė jo šmeižtas. Viena, kas jį ramino, tai tas, kad ponia Dam- 
brez negalinti žinoti, kaip iš tikro yra buvę. 

Tačiau jinai užsispyrė: į trečią dieną vėl ėmė klausinėti apie tą jo 
draugužį, o paskui dar ir apie kitą, apie Delorjė. 

— Ar tai patikimas žmogus ir protingas? 

Frederikas labai jį gyrė. 

— Paprašyk jį, kad kurį nors rytą užsuktų čionai; aš norėčiau pasitarti 
su juo vienu reikalu. 

Jinai surado mat ryšulėlį popierių su Arnu vekseliais, protestuotais 
pagal visas taisykles; jie turėjo ir ponios Arnu parašus. Dėl jų kaip tik 
Frederikas buvo kadaise užėjęs pas poną Dambrezą, valgant jiems pus- 
ryčius; ir nors kapitalistas žadėjo tada palaukti su jų išieškojimu, jis vis 
dėlto perdavė juos Prekybos Tribunolui, o šis paskelbė apkaltinamąjį 
nuosprendį ne tik pačiam Arnu, bet ir jo žmonai, nieko apie tai nežino- 
jusiai, nes jos vyras tą dalyką nuo jos buvo nuslėpęs. 

Tai jau ginklas rankose, nėr ko sakyti! Ponia Dambrez tuo neabejojo. 
Bet jos notaras patarsiąs jai galbūt nebekelti daugiau to reikalo; koks nors 
nežinomas žmogus būtų patogesnis; ir ji prisiminė tą išųsėlį su begėdiško- 
mis akimis, kuris jau buvo vieną kartą siūlęsis jai su savo patarnavimais. 

Frederikas, nieko bloga negalvodamas, išpildė jos prašymą. 

Advokatas baisiai apsidžiaugė, kad gaus pasimatyti su tokia di- 
dinga dama. 

Jis atbėgo pas ją. 

Jinai pasakė jam, jog palikimas priklauso dukterėčiai ir jog ta aplinky- 
bė ją kaip ir skatinanti išreikalauti pinigus pagal tuos vekselius ir atiduoti 
juos Martinonams, kad būtų iš jos pusės padaryta jiems viskas, ką ji gali. 

Delorjė suprato, kad čia esama kažkokios paslapties; jis susimąstė, žiū- 
rėdamas į tuos vekselius. Ponios Arnu pavardė, jos pačios pasirašyta, pri- 
minė jam ją visą kaip gyvą, o taip pat ir užgaulę, kurią jam teko dėl jos pa- 
kelti. Kadangi pasitaiko tokia gera proga atsikeršyti, tai kam ją praleisti? 

Jis patarė tad poniai Dambrez parduoti iš varžytinių beviltiškus vek- 
selius, priklausančius prie palikimo. Koks nors statytinis nupirksiąs juos 
ir pateiksiąs ieškinį. Jis apsiėmė surasti žmogų, tinkantį būti statytiniu. 


Apie lapkričio pabaigą Frederikas, eidamas ta gatve, kur gyveno po- 
nia Arnu, pakėlė akis į jos langus ir pamatė ant durų skelbimą, kuriame 
didelėmis raidėmis buvo parašyta: 

„Parduodamas vertingas kilnojamasis turtas, susidedantis iš virtuvės 
rakandų, stalo skalbinių, baltinių, marškinių, mezginių, pavilkinių, kelnių, 
prancūziškų ir indiškų kašmyrų. Eraro fortepijono, dviejų renesanso sti- 
liaus ąžuolinių skrynių, Venecijos veidrodžių, kiniškų ir japoniškų indų“. 

— Tai juk jų daiktai! — tarė sau Frederikas. 

Durininkas taip pat patvirtino, kad tai tikrai jų. 

Bet jis negalėjo pasakyti, kas paleido juos iš varžytynių. Rasi ponas 
Bertelmo, įkainojimo komisaras, galėtų ką plačiau paaiškinti. 

Valdininkas iš pradžių taip pat nenorėjo sakyti pavardės, kas tasai 
kreditorius, kuris pareikalavo išparduoti ponios Arnu turtą. Frederikui 
neatstojant, jis pagaliau prašneko; tai esąs kažkoks ponas Senekalis, įvai- 

rių reikalų agentas; ir komisaras Bertelmo buvo toks malonus, kad net 
davė jam paskaityti savo Pešižes-Afficbes laikrašų.* 

Frederikas, atėjęs pas Rozanetę, numetė jį atskleidęs jai ant stalo. 

— Skaityk! 

— Kas atsitiko? — paklausė jinai su tokiu ramumu veide, kad jis 
tiesiog įsiuto. 

— Neapsimesk, neapsimesk niekuo dėtąja! 

— Nesuprantu. 

— Juk tai tu išparduodi ponią Arnu? 

Ji perskaitė dar kartą skelbimą. 

— Kurgi jos pavardė? 

— Pavardė! Gana, kad čia jos daiktai! Tu gi juos pažįsti geriau už mane! 

— O kas man visa tai rūpi? — tarė Rozanetė patraukusi pečiais. 

— Kas tau rūpi? Bet juk tai tu jai keršiji! Štai kas! Tai tavo naujas iš- 
sišokimas prieš ją! Ar ne tu gi draskei jai akis, įsibrovusi net į jos butą? 
Tu — mergpalaikė! Jai — švenčiausiajai, žavingiausiajai ir geriausiajai iš 
visų moterų! Ko tu taip užsisėdai ant jos? 

— Tu klysti! Užtikrinu tave! 

— Dar mat ginsis! Tartum ne ji būtų pakišusi Senekalį! 

— Ką čia kliedi? 

Tada jis jau įdūko. 

— Meluoji! Meluoji, šunkara! Tu jai pavydi! Tu gi jau turi vieną vykdo- 
mąjį raštą! Prieš jos vyrą! Tu ir pirma buvai jau pavedusi Senekaliui savo 
reikalus! Jis taip pat nekenčia Arnu! Jūsų abiejų neapykantos susiuostė! 
Ar mačiau, koks jis buvo patenkintas, kai tu laimėjai savo tą kaolino bylą. 
Gal sakysi, kad ir tos bylos nebuvai iškėlusi? 

— Aš tau duodu garbės žodį... 

— O! Žinau aš jį, tą tavo žodį! 


* Pelites-Afficbes („Mažų skelbimų laikraštis“) — laikraštis, kuriame buvo spausdina- 
mi privačių žmonių ir prekybos įmonių skelbimai, taip pat teismo įstaigų pranešimai 
ir aktai. Pradžioje jis vadinosi „Adresų biuru“. Įsteigtas 1638 m. Tai — seniausias Par- 
yžiaus periodinis leidinys. 

Ir Frederikas priminė jai jos meilužius vardais ir pavardėmis su visomis 
smulkmenomis. Rozanetė, visa išblyškusi, ėmė trauktis nuo jo atatupsta. 

— Tai tave stebina! Tu manei, kad jeigu aš užmerkiu akis, tai esu aklas. 
Dabar jau man to gana! Dėl neištikimybės tokių moterų, kaip tu, žmo- 
nės dar nemiršta. Kai jos jau visai išeina iš krašto, tai nuo jų pasitraukia- 
ma; bausti jas — reikštų pačiam save žeminti. 

Ji grąžė rankas. 

— Viešpatie Dieve, kas gi jį taip pakeitė? 

— Niekas kitas, tu pati! 

— Ir vis tai dėl tos ponios Arnul.. - sušuko Rozanetė verkdama. 

Jis šaltai pasakė: 

— Aš visados ją vieną temylėjau! 

Sulig ta užgaule jos ašaros išdžiūvo. 

— Tai rodo tavo gerą skonį! Moteris panokusi, išgeltusi, išpampusi; 
akys didumo sulig rūsio garvilkomis ir vienodo su jomis tuštumo! Ka- 
dangi tau visa tai patinka, tai ir eik sau pas ją. 

— Aš to ir telaukiau! Ačiū! 

Rozanetė nustėro iš nustebimo, pamačiusi tokį neįprastą jo elgesį. Ji 
atitoko kiek, tik kai jis užtrenkė paskui save duris, tada pašokusi prisivijo 
ji prieškambaryje ir, apkabinusi abiem rankomis už kaklo, suriko: 

— Beproti! Beproti! Tai nesąmonė! Aš tave myliu! 

Ji ėmė maldauti: 

— Viešpatie Dieve! Mūsų kūdikio vardan! 

— Prisipažink, kad tai tavo darbas! — tarė Frederikas. 

Ji vėl pradėjo gyniotis esanti nekalta. 

— Nenori prisipažinti? 

— Ne! 

— Na, gerai, sudiev! Viskas! 

— Klausyk! 

— Jei tu mane geriau pažintum, tai žinotum, kad mano sprendimas 
yra galutinis. 

— Nesakyk, nesakyk! Dar sugrįši! 

— Niekuomet! 

Ir jis užtrenkė piktai duris. 

Rozanetė parašė Delorjė, kad nori jį tučtuojau pamatyti. 

Jis atvyko po penkių dienų vakare; ir kai ji papasakojo jam apie savo 
išsiskyrimą su Frederiku, jis tarė: 

— Tik tiek! Nelaimė ne iš didžiųjų! 

Kviesdama Delorjė, jinai tikėjosi, kad jis galės sugrąžinti jai Frederi- 
ką, bet dabar viskas buvo žuvę. Ji jau žinojo iš jo durininko, kad Frede- 
rikas netrukus veda ponią Dambrez. 

Delorjė ją ramino, barė, buvo nepaprastai smagus, daug juokavo; ir 
kadangi pasidarė labai vėlu, tai jis pasiprašė leidimo pernakvoti pas ją 
kur nors ant fotelio. Kitą dieną jis iš pat ryto išvažiavo į Nožaną, įspėjęs 
Rozanetę, kad nežinąs, kada jiems vėl teksią pasimatyti; netrukus, gali- 
mas daiktas, jo gyvenime įvyksią didelių permainų. 

Dviem valandom praėjus po jo sugrįžimo, visas miestas sujudo. Pa- 
sklido kalbos, kad ponas Frederikas vedąs ponią Dambrez. Pagaliau trys 
panelės Ožė, nenustygdamos vietoje, nubėgo pas ponią Moro, kuri jiems 
su pasididžiavimu patvirtino, kad tai teisybė. Tėtušis Rokas, išgirdęs tą 
naujieną, susirgo. Luiza užsidarė kambaryje. Žmonės net ėmė kalbėti, 
kad jinai išėjusi iš proto. 

Tuo tarpu Frederikas negalėjo nuslėpti savo sielvarto. Ponia Dam- 
brez, norėdama, be abejo, jį pralinksminti, labai juo rūpinosi. Kiekvieną 
popietę jinai, pasisodinusi į savo karietą, vežėsi jį pakvėpuoti grynu oru; 
ir vieną sykį, važiuojant jiems Biržos aikšte, jinai užsigeidė užeiti į varžy- 
tynių patalpas pasižvalgyti, kas ten darosi. 

Tai buvo kaip tik gruodžio 1 diena, ta pati, kada turėjo įvykti ponios 
Arnu varžytynės. Jis prisiminė tai ir ėmė atsikalbinėti, sakydamas, kad 
baisiai nemėgstąs tokių įstaigų dėl erzelynės ir spūsties. Ji norinti tik 
mesti akį į vidų. Karieta sustojo. Teko eiti ir jam kartu su ja. 

Kieme gulėjo pamestos prausyklės be dubenų, fotelių griaučiai, se- 
nos pintinės, porceliano šukės, tušti buteliai, čiužiniai, ir vyrai su palaidi- 
nėmis arba su nuzulintais redingotais, pilki nuo dulkių, šlykštaus veido, 
kai kurie su maišais ant pečių, šnekėjosi, susimetę būreliais, arba garsiai 
šaukė vieni kitus. 

Frederikas pasakė, kad tiesiog nepadoru eiti toliau. 

— Nieko, nieko! 

Ir jie užlipo laiptais į viršų. 

Pirmoje salėje, kuri buvo iš dešinės pusės, ponai, laikydami rankose 
katalogus, žiūrinėjo paveikslus; antroje salėje vyko kiniškų ginklų kolek- 
cijos išpardavimas; ponia Dambrez pasuko atgal į apačią. Ten, pasižiū- 
rėdama durų numerius, jinai nusivedė Frederiką į galą koridoriaus, prie 
kambario, kuriame buvo pilna žmonių. 

Jis iš karto pažino abidvi Meno 77 Prazonės knygdėtes, jos rankdarbių 
stalelį, visus jos baldus. Jie buvo sukrauti salės gilumoje ant grindų, - di- 
desni apačioje, mažesni viršuje, — sudarydami plačią šūsnį, siekiančią 
langus; kitose salės sienose buvo iškabinėti kilimai 1r užuolaidos. Po jais 
stovėjo laiptų pavidalo suolai, ant kurių snaudė susigūžę senyvo amžiaus 
vyrai. Kairėje buvo kažkas panašaus į prekystalį; įkainojimo komisaras, 
įsitaisęs už jo, mosavo plaktuku. Greta jo vaikinas rašė; o žemiau stovėjo 
stambus žaliūkas, kuris pažiūrėti galėjo būti prekeivis arba kontramar- 
kių pardavėjas; jis skardžiu balsu skelbė, koks daiktas yra parduodamas. 
Trys tarnautojai nešė varžomus daiktus ant stalo, apsėsto vyrų ir moterų, 
prekiaujančių senais dalykais. Už jų nugarų knibždėjo minia žmonių. 

Frederikui įžengus į tą salę, pavilkiniai, skarelės, nosinės ir net marški- 
niai ėjo iš rankų į rankas; žmonės juos žiūrinėjo, čiupinėjo, vertė iš vienos 
pusės į kitą, o kitąsyk ir mėtė vieni kitiems iš tolo; tada oru praskrisdavo 
staiga kažkas baltas. Štai jau išvaržė suknias, atėjo eilė skrybėlei, kurios 
palaužta plunksna sviro žemyn, paskui — kailiams, toliau — trims poroms 
batukų, ir dalijimasis tomis relikvijomis, kuriose jo akiai tebešmėkščiojo 
mylimosios moters kūno formos, jam pasirodė tokia žiaurybė, nelyginant 
būtų išvydęs varnus, draskančius jos lavoną. Tirštai prikvėpuotas salės 
oras pykino Frederikui širdį. Ponia Dambrez pasiūlė jam savo flakoną; ji 
sakėsi esanti labai patenkinta tuo apsilankymu varžytynių salėse. 

Išstatė miegamojo baldus. 

Ponas Bertelmo skelbė kiekvieno daikto kainą. Skelbėjas pridurmu 
kartojo ją balsiau, o trys tarnautojai ramiai laukė komisaro plaktuko suda- 
vimo, paskui nešė parduotą dalyką į šalinį kambarį. Ir šitaip vienas po kito 


449 


450 


GUSTAVE FLAUBERT 


nyko: didysis mėlynas kilimas, nusagstytas kamelijomis, kurį jos mielos ko- 
jytės lietė eidamos į jo pusę; nedičkis, siuvinėtu apmušalu krėslas, kuriame 
jis visados, kai jie būdavo vieni, sėdėdavo priešais ją; abu židinio ekranai, 
kurių dramblio kaulas buvo pasidaręs toks mielas nuo to, kad jinai imdavo 
jį kartkartėmis į savo rankas; aksominis pagalvėlis su visais ten tebestyran- 
čiais segtukais. Ir jis jautėsi taip, it su kiekvienu iš tų daiktų būtų išnešama 
1r dalis jo širdies; ir tų pačių balsų vienodas skambėjimas, tų pačių judesių 
nuolatinis kartojimasis vargino jį, stingdė, marino ir naikino. 

Ausį pasiekė šilko šlamesys; Rozanetė palietė jį. 

Ji žinojo apie šias varžytynes iš paties Frederiko. Liūdesiui praėjus, 
jai kilo mintis vykti pasižiūrėti, ar negaus ko jose nusipirkti sau. Jinai 
buvo su balta atlasine liemene, užsegiota perlinėmis sagutėmis, apsivil- 
kusi suknią su raukiniais, su pirštinėmis, standžiai užtemptomis ant ran- 
kų, ir vaikščiojo po varžytynių salę kaip nugalėtoja. 

Jis nubalo iš pykčio. Jinai įsmeigė akis į moterį, kuri buvo su juo. 

Ponia Dambrez pažino ją; valandėlę jos žiūrėjo atsidėjusios viena į 
kitą, nužvelgdamos kita kitą nuo galvos iki kojų ir priekabiai ieškodamos 
kokio varžovės trūkumo ar kliaudos, — pirmoji galbūt pavydėdama ant- 
rajai jos jaunystės, O toji apmaudaudama dėl anosios nepaprastai gero 
tono ir aristokratiško paprastumo. 

Pagaliau ponia Dambrez nusigręžė nuo jos su neapsakomai niekina- 
ma šypsena. 

Skelbėjas atidarė fortepijoną — jos fortepijoną! Jis paskambino deši- 
niąja ranka stovėdamas gamą ir pranešė, kad instrumento kaina esanti 
tūkstantis du šimtai frankų, paskiau nusileido iki tūkstančio, iki aštuonių 
šimtų, iki septynių šimtų. 

Ponia Dambrez smagiai juokėsi iš to kliunkalo. 

Tarnautojas pastatė prieš perpirklius dėžutę, papuoštą sidabro paka- 
bukais, kampais ir užsagais, tą pačią, kurią jis buvo matęs pas ją, pietauda- 
mas pirmą sykį Šuazel gatvėje, kuri paskui atsidūrė pas Rozanetę, o vėliau 
grįžo vėl pas ponią Arnu; jiems besišnekant dažnai jo akys sustodavo ties 
ją; ji buvo susieta su brangiausiais jo atsiminimais, ir jam darėsi baisiai mie- 
la ir graudu, žiūrint į ją, kai staiga pasigirdo ponios Dambrez balsas: 

— Žinai! Aš ją pirksiu. 

— Aš nematau joje nieko ypatinga, — atsakė jis. 

Jai, priešingai, ji labai patinkanti; gyrė ją išsijuosęs ir šauklys: 

— Puikus renesanso dalykėlis! Aštuoni šimtai frankų, ponai! Kone 
visa sidabrinė! Pavalius truputį su kreida, blizgės kuo puikiausiai! 

Ir kadangi ponia Dambrez ėmė spraustis per minią arčiau prie jos, 
Frederikas tarė jai: 

— Kokia keista mintis! 

— Jums tai nemalonu? 

— Ne! Bet kam jis gali būti reikalingas, toks niekniekis? 

— Maža kam! Gal meilės laiškams laikyti? 

Ir ji taip pažvelgė, kad nesunku buvo suprasti, ką ji mano. 

— Tai juoba nereikėtų pirkti: kam plėšti iš mirusiųjų jų paslaptis? 

— Aš nemanau, kad ji būtų taip jau labai mirusi. 

Ir ji balsiai pridūrė: 

— Aštuoni šimtai aštuoniasdešimt frankų! 

— Tai, ką jūs darote, yra negerai, — pramurmėjo Frederikas. 

Ji juokėsi. 

— Brangioji, tai yra pirma malonė, kurios aš jus prašau. 

— Bet žinote ką, iš jūsų išeis šakotas vyras! 

Kažkas pridėjo viršaus; ji pakėlė ranką: 

— Devyni šimtai frankų! 

— Devyni šimtai frankų! —- pakartojo ponas Bertelmo. 

— Devyni šimtai dešimt... penkiolika... dvidešimt... trisdešimt! — spie- 
gė skelbėjas, bėgiodamas akimis po susirinkusius žmones ir nukirsda- 
mas galvos linktelėjimu kiekvieną iš tų skaičių. 

— Pasielkite taip, kad aš matyčiau, jog mano žmona yra išmintin- 
ga, — tarė Frederikas. 

Jis vedė ją po truputį arčiau prie durų. 

Įkainojimo komisaras varė toliau savo darbą. 

— Na, na, ponai, devyni šimtai trisdešimt! Kas daugiau? 

Ponia Dambrez, kuri buvo jau prie slenksčio, sustojo ir balsiai suriko: 

— Tūkstantis frankų! 

Publika krūptelėjo; visi nutilo. 

— Tūkstantis frankų, ponai, tūkstantis frankų! Niekas nieko nesako? 
Ar taip? Tūkstantis frankų! Jūsų! 

Dramblio kaulo plaktukas stuktelėjo. 

Jinai nusiuntė savo kortelę; jai atnešė dėžutę. Jinai įsikišo ją į movą. 

Frederikui pašiurpo širdis. | 

Ponia Dambrez vis laikėsi jam už parankės; ir visą laiką, kol jie ėjo iš 
tų namų į gatvę, kur laukė jos karieta, ji nedrįso pažiūrėti jam į akis. 

It bėgantis vagis, įšoko jinai į savo vežimą, ir tik tada, kai jau sėdėjo, 
atsigręžė į Frederiką. Jis laikė nusiėmęs skrybėlę rankoje. 

— Jūs nelipat? 

— Ne, ponia! 

Ir, šaltai jai nusilenkęs, Frederikas uždarė karietos dureles, paskui 
davė ženklą vežėjui, kad važiuotų. 

Iš pradžių jį apėmė smagumo ir atgautos nepriklausomybės jaus- 
mas. Jis didžiavosi tuo, kad atkeršijo už ponią Arnu, paaukodamas dėl 
jos didelius turtus; paskui jis pats nustebo, kad taip pasielgė, ir begalinis 
nuovargis prislėgė jį. 

Kitą rytą jo tarnas pranešė jam naujienas. Paskelbtas apgulties stovis, 
Asamblėja paleista, ir dalis liaudies atstovų atsidūrę Mazase. Frederikas 
tiek buvo prislėgtas savų reikalų, kad viešieji jo visai nejaudino. 

Jis parašė tiekėjams, kad atšaukia savo užsakymus vestuvėms, mat jos 
ėmė jam dabar rodytis kaip gana žema spekuliacija, ir jį purtė, pagalvojus 
apie ponią Dambrez, nes nedaug tetrūko, kad dėl jos būtų padaręs niekšy- 
bę. Jis užmiršo Maršalę, nesirūpino net ponia Arnu ir, paklydęs tarp savo 
svajonių griuvėsių, galvojo tik apie save, apie save vieną; jis jautėsi ligo- 
nis, apniktas skausmo, nevilties ir apimtas neapykantos dirbtinei aplinkai, 
tiek jį prikankinusiai, jisai panūdo žolės gaivumo, provincijos poilsio, snū- 
duriuojančio gyvenimo gimtoje pastogėje, bendravimo su tiesiaširdžiais 
žmonėmis. Trečiadiečio vakarą jis išėjo pagaliau iš namų į gatvę. 

Gausūs būriai žmonių stoviniavo bulvaruose. Kartkartėmis patruliai 
juos sklaidė; už jų nugaros žmonės vėl metėsi į krūvą! Visi kalbėjo nesi- 
varžydami, keikė kareivius, šaipėsi iš jų, bet daugiau nieko nedarė. 


JAUSMŲ UGDYMAS 


— Kaip? Argi nebus mūšių? — paklausė Frederikas vieno darbininko. 

Žmogus su palaidine jam atsakė: 

— Ne tokie mes kvaili, kad guldytume galvas už buržua! Tesižino! 

Ir vienas ponas, skersuodamas į tą priemiestietį, prabambėjo: 

— Šunsnukiai socialistai! Kad jau kartą išnaikintų juos! 

Frederikas negalėjo suprasti, iš kur ir atsiranda žmonėse tiek apmau- 
do ir tiek kvailystės. Nuo to Paryžius pasidarė jam dar bjauresnis, į trečią 
dieną jis pirmuoju traukiniu išvyko į Nožaną. 

Namų eilės greitai pasibaigė, prasidėjo laukų platybė. Būdamas vienas 
visame vagone, jis atrėmė kojas į priešingą suolą ir ėmė gromuliuoti pasta- 
rųjų dienų įvykius, o su jais ir visą savo gyvenimą. Jis atsiminė Luizą. 

— Ta tai mane tikrai mylėjo! Kvailas buvau, kad išleidau iš rankų šitą 
laimę... Bet ką gi! Nėr ko daugiau apie tai galvoti! 

Tačiau po kokių penkių minučių pridūrė: 

— O, tiesą pasakius, ką gali žinoti?.. Vėliau — kodėl gi ir ne? 

Jo mintys, kaip ir jo akys, smelkėsi į miglotus tolius. 

— Ji naivi kaimietė, kone laukinukė, bet tokia gera! 

Artėjant Nožanui, artėjo ir jinai. Pravažiavus Surdeno pievas, jis pri- 
siminė, kaip kadaise po tuopomis ji pjovė nendres pabalyje; traukinys 
sustojo; jis išlipo. 

Paskui, atėjęs ant tilto, jis užsigulė ant turėklų, norėdamas vėl pama- 
tyti salą ir sodą, po kurį jie vaikščiojo dviese vieną saulėtą dieną; būdamas 
apsvaigęs nuo kelionės ir nuo gryno oro ir neatsitiesęs dar nuo neseniai 
pergyventų sukrėtimų, jis pajuto kažkokią egzaltaciją ir tarė sau: 

— Gal jinai išėjus iš namų, eisiu jos pasitikti! 

Skambino Šventojo Lauryno bažnyčioj; aikštėje, priešais bažnyčią, 
buvo prisirinkę daug elgetų ir stovėjo vienintelė visoje apylinkėje pus- 
karietė (ta pati, kuria važiuojama jungtuvių); didžiosiose duryse staiga 
pasirodė jaunavedžių pora, apsupta ponijos su baltais kaklaraiščiais. 

Frederikas pamanė, kad tai haliucinacija. Bet ne! Tai buvo tikrai ji- 
nai — Luiza! Su baltu šydu, krentančiu nuo rudų plaukų iki kulnų. Ir tai 
buvo tikrai jis — Delorjė! Su mėlynu fraku, sidabru siuvinėtu, tokiu, kokį 
nešioja prefektai. Kaipgi čia atsitiko? 

Frederikas, norėdamas praleisti vestuvių eitynes, užlindo už namo 
kampo. 

Sugėdintas, nugalėtas, sugniuždytas, jisai pasuko vėl į geležinkelio 
stotį ir nuvažiavo atgal į Paryžių. 

Vežikas, kurį jis nusisamdė atvykęs, tvirtino, kad nuo Šato d'O iki 
Žimnazo esančios visur barikados, ir todėl nuvežė Frederiką per Šven- 
tojo Martyno priemiestį. Tačiau, privažiavęs Provanso gatvę, Frederikas 
atleido fiakrą ir nuėjo pėsčias į bulvarus. 

Buvo penkta valanda, dulkė lietutis. Šaligatvis Operos pusėje buvo 
visas nustotas buržua. Kitos pusės namai buvo uždarinėti. Niekas nesi- 
rodė languose. Visu bulvaro platumu dūmė šuoliais, dragūnai su nuogais 
kardais, prisilenkę prie arklių. Jų šalmų ašutiniai kuodai ir platūs balti 
apsiaustai, plevendami užpakaly, užstojo dujinius žibintus, šie kraipėsi 
nuo vėjo. Minia žvelgė į juos tyli, nusiaubta. 

Kavalerijos tarpuose pasirodydavo būriai policijos, jie stengėsi nu- 
kreipti žmones iš bulvaro. 

Bet ant Tortoni laiptų stovėjo nepakrutėdamas vienas vyras it karia- 
tidė, savo ūgiu įžymus iš tolo, - Diusardjė. 

Policijos vyresnysis su trikampe kepure, užsmaukta ant akių, eida- 
mas būrio priešakyje, pagrasė jam kalaviju. 

Tada stovėjusysis žengė žingsnį į priekį ir sušuko: 

— Tegyvuoja respublika! 

Jis griuvo aukštielninkas, išskėtęs kryžium rankas. 

Siaubo riksmas nuaidėjo minioje. Policijos vyresnysis atsigręžė, ir 
Frederikas išsižiojo, pažinęs, kad tai Senekalis. 


VI 


rederikas keliavo po platųjį pasaulį. 
Jis pažino laivų melancholiją, rytmetinį šiurpulį, kuris nukrečia 
žmogų po nakties, išmiegotos palapinėje, nustėrimą, kuris pagauna žiū- 

rint į peizažus ir griuvėsius, kartėlį, kurio pasilieka, kai gauni nutraukti 
ką tik užsimezgusią simpatiją. 

Jis grįžo. 

Jis bendravo vėl su žmonėmis, ir meilė lankė jį dar ne kartą. Bet 
nuolatinis pirmosios atsiminimas kiekvieną naują jos pasireiškimą vertė 
niekais, be to, geismo karštis ir pats tas jausmo žiedas buvo ataušę ir 
nuvytę. Jo dvasiniai užmojai taip pat sumažėjo. Ejo metai po metų, ir jis 
kantriai vilko proto dykybės ir širdies stingulio naštą. 

1867 metais, apie kovo pabaigą, temstant, į jo kabinetą, kuriame jis 
sėdėjo vienas, įėjo moteris. 

— Ponia Arnu! 

— Frederikai! 

Jinai pagriebė jį už rankų, prisivedė švelniai prie lango ir ėmė žiūrėti 
į veidą kartodama: 

— Tai jis! Tai, vadinas, jis! 

Frederikas sambrėškio prietemoje matė tiktai jos akis per juodą mez- 
ginių šydą, dengiantį veidą. 

Padėjusi ant židinio krašto piniginę, pasiūtą iš granato spalvos ak- 
somo, jinai atsisėdo. Nei jis, nei jinai negalėjo kalbėti: jie tik šypsojosi 
vienas antram. 

Pagaliau jis apibėrė ją klausimais, norėdamas sužinoti, kaip ji ir jos 
vyras visą tą laiką gyvenę. 

Kad būtų pigiau ir kad galėtų išmokėti skolas, jie nusikėlę į tolimą 
Bretanės užkampį. Arnu dažnai sergąs ir atrodąs dabar visai jau senis. 
Duktė ištekėjusi į Bordo, sūnus tarnaująs kariuomenėje Mostaganeme. 
Ji pakėlė galvą: 

— Ir štai aš vėl jus matau! Ir esu laiminga! 

Jis neužmiršo pasisakyti, kad, išgirdęs apie jų nelaimę, buvęs atbėgęs 
pas juos. 

— Žinau. 

— Iš kur? 

Ji pamačiusi, kaip jis ėjęs kiemu, ir pasislėpusi. 

— Kodėl? 

Tada jinai drebančiu balsu pasakė, darydama ilgas pertraukas tarp 
žodžių: 

— Bijojau! Taip... bijojau jūsų... ir savęs! 

Tas prisipažinimas sukrėtė jį kažkokiu aistros drebuliu. Širdis mušė 
kaip kūjis. Ji tarė dar: 

— Atleiskite, kad neatvykau anksčiau. 

Ir, rodydama į mažą granato spalvos piniginę, išsiuvinėtą aukso pal- 
mėmis, pridūrė: 

— Aš ją pati jums išsiuvinėjau. Joje yra tie pinigai, už kuriuos turėjo 
atsakyti Belvilio sklypai. 

Frederikas padėkojo už dovaną, bet ir pabarė ją, kam ji varginusis, 
vykdama į tokią kelionę dėl tų pinigų. 

— Ne! Atvykau aš ne dėl jų! Man tiesiog norėjosi aplankyti jus, o 
paskui grįšiu vėl... iš kur atvykusi. 

Ir jinai papasakojo jam, kaip atrodo ta vieta, kur ji gyvena. 

Troba — žema, vieno aukšto; esąs sodas, priaugęs didžiulių buksme- 
džių; dviguba kaštonų alėja kylanti į pačią kalvos viršūnę, nuo kurios 
atsiveriąs reginys į jūrą. 

— Aš nueinu ten pasėdėti ant suolo, kurį vadinu Frederiko suolu. 

Paskui jinai ėmė godžiai apžiūrinėti baldus, dailės mažmožius, rėmus, 
norėdama visa tai įsiminti. Maršalės portretas buvo uždangalo pusiau pri- 
gožtas. Bet auksas ir baltis, kurie skyrėsi iš tamsos, pritraukė jos dėmesį. 

— Man rodos, kad aš pažįstu tą moterį? 

— Ne, negalite pažinti! Tai senas itališkas paveikslas. 

Ji pasisakė norinti pasivaikščioti su juo už parankės gatvėmis. 

Krautuvių žiburiai švietė kartkartėmis jai į veidą, ir tada matydavai 
jos blyškų profilį; paskui tamsa vėl gobė ją, ir tarp tų visų karietų, minios 
ir triukšmo jie žingsniavo, nė akimirkos nenukreipdami dėmesio nuo 
savęs į šalį 1r nieko negirdėdami, it būtų ne mieste, o miške, ir eitų ne 
gatve, o kokiu geltonais lapais nubertu taku. 

Jie pasakojo vienas antram savo senų dienų atsiminimus, minėjo pi- 
etus, keltus Meno zr Pramonės laikais, Arnu manijas, jo įprotį timpčioti sau 
marškinių apykaklę už galiukų, tepti briliantinu ūsus, minėjo taip pat ir 

kitus — intymesnius ir gilesnius — dalykus. Kaip jis susižavėjęs, kai išgir- 
dęs ją pirmą sykį dainuojant! Kokia graži ji buvusi per savo vardines Sen 
Klu! Jis priminė jai Otejo sodelį, vakarus, praleistus teatre, susitikimą 
bulvare, jos buvusius tarnus, negrę. 

Ji stebėjosi jo atmintimi. Tačiau jinai ir apie save jam pasakė: 

— Kartais jūsų žodžiai nuskamba man galvoje it koks tolimas aidas, 
it varpo gausmas, atneštas vėjo; ir kai skaitydama knygas užtinku ką apie 
meilę, tai man rodos, kad aš jus matau. 

— Visa tai, ką žmonės taria esant perdėta knygose, esu, jūsų dėka, 1š- 
gyvenęs pats, — prisipažino Frederikas. —- Aš suprantu verterius, kuriems 
nebjauruūs yra šarločių sviestainiai. 

— Vargšas drauge mano! 

Ji atsiduso, o po ilgesnės tylos tarė: 

— O vis tiek mes gražiai vienas kitą mylėjome. 

— Nepriklausydami betgi kits kitam! 

— Gal taip ir geriau, — atsakė ji. 

— Ne, ne! Kokią laimę būtumėm patyrę! 

— O! Aš tikiu! Su tokia meile kaip jūsų! 

Ir ji turinti būti labai stipri, jei išsilaikė per tokį ilgą nesimatymą! 

Frederikas paklausė, iš ko ji suprato, kad jis ją myli. 

— Vieną kartą jūs pabučiavote man ranką tarp pirštinės ir rankovės. Ir 
aš tada tariau sau mintyse: „Ne kitaip, kaip jis mane myli... jis mane myli“. 
Tačiau aš bijojau įsitikinti tuo. Jūsų santūrumas buvo toks nuostabus, kad 
aš žavėjausi juo kaip kokia savaime trykštančia nuolatine pagarba. 

Jis nesigailėjo to, kas buvo. Kančios, kurių tekę jam pakelti, esančios 
atlygintos. 

Sugrįžus jiems namo, ponia Arnu nusiėmė skrybėlę. Lempa, stovinti 
ant atbrailos, apšvietė jos žilus plaukus. Tai buvo jam it smūgis į krūtinę. 

Savo nusivylimą norėdamas nuslėpti, jis atsisėdo ant žemės prie jos 
kojų ir, paėmęs už rankų, ėmė meiliai kalbėti: 

— Ir jūs pati, ir kiekvienas kad ir mažiausias jūsų pajudėjimas atrodė 
man turįs antžmogiškos svarbos. Mano širdis kaip dulkė kilo jums iš pa- 
skos. Jūs man buvote kaip mėnesiena vasaros naktį, kada viskas kvepia, 

kada žaidžia švelnūs šešėliai, kada viskas blykšta ir atrodo, jog neturi nei 
pradžios, nei galo; ir visi kūno ir dvasios džiaugsmai siejosi man su jūsų 
vardu, kurį aš kartojau, stengdamasis pabučiuoti jį, kol jis tebėra ant 
mano lūpų. Aš neįsivaizduodavau nieko geresnio. Ponios Arnu vardas 
reiškė man jus kaip tik tokią, kokia buvote iš tikrųjų; dviejų vaikų moti- 
ną, švelnią, rimtą, nepaprastai gražią ir gerą gerą! Tas paveikslas temdė 
visus kitus! Kitų nebuvo man nė galvoje! Juk visą laiką skambėjo mano 
sieloje jūsų balso muzika ir spindėjo jūsų akys! 

Ji su dvasios pakilimu klausėsi garbinimo, skirto moteriai, kokia jinai 
jau nebebuvo. Frederikas, svaigdamas nuo savo žodžių, pradėjo pats ti- 
kėti tuo, ką sakė. Ponia Arnu, sėdėjusi nugara į šviesą, pasilenkė prie jo. 
Jis jautė savo kakta jos kvėpavimo glamonę, o per drabužius — viso jos 
kūno vos tesuvokiamą prisilytėjimą. Jų rankos susispaudė; jos batuko 
galiukas išlindo truputį iš po sijono, ir jis tarė jai kone alpdamas: 

— Matydamas jūsų koją, aš jaudinuos. 

Drovumo pagauta, ji atsistojo. Paskui tuo ypatingu balsu, kuriuo kal- 
ba nakvišos, jinai tarė jam, nejudėdama: 

— Ir tai esant mano amžiaus! Jis! Frederikas!.. Nė vienos moters nie- 
kas taip nemylėjo, kaip jis mane! Ne, ne! Kas iš tos jaunystės! Vieni 
juokai! Nebaisios man visos tos, kurios čia lankosi! 

— Ol! Niekas čia ir nesilanko! — atsiliepė jis, prisitaikydamas prie jos 
nuotaikos. 

Jos veidas nušvito, ir ji panoro sužinoti, ar jis žada vesti. 

Jis prisiekė, kad ne. 

— Tikrai? Kodėl? 

— Jūsų dėlei, — atsakė Frederikas, spausdamas ją abiem rankomis sau 
prie krūtinės. 

Ji stovėjo šitaip jo glėbyje, atsilošusi, pravėrusi burną ir pakėlusi akis 
aukštyn. Staiga jinai atstūmė jį nuo savęs su neviltimi veide; jis maldavo 
ją, kad ir jinai apkabintų jį; ponia Arnu, nuleidusi galvą, tarė jam: 

— Aš norėčiau padaryti jus laimingą. 

Frederikas įtarė ponią Arnu atėjus atsiduoti jam, ir smarkesnis, negu 
bet kada seniau, nartus ir pašėliškas geismas užplūdo jį. Tačiau kartu su 
tuo jis pajuto ir kažką neišreiškiama, kas stūmė jį nuo jos, pajuto lyg ir 

kraujomaišos baimę. Jį prilaikė dar ir kita baimė — kad paskui nepasibjau- 
rėtų. Be to, kiek visokių nepatogumų atsirastų! Ir tiek pat iš atsargumo, 
kiek ir iš nenoro nukelti žemyn iš aukštybių savo idealo, jis nusigręžė 
nuo jos ir ėmė sukti sau cigaretę. 

Jinai žiūrėjo į ji, apimta susižavėjimo. 

— Koks jūs delikatus! Nėra kito tokio! Nėra kito tokio! 

Išmušė vienuoliktą valandą. 

— Jau! — tarė ji. —- Dar penkiolika minučių, ir einu. 

Ji atsisėdo, bet sekė laikrodį, o jis vaikščiojo rūkydamas. Abu nebeži- 
nojo, ką dar galėtų vienas antram pasakyti. Skiriantis stoja tokia akimir- 
ka, kada mylimo žmogaus nebėra jau su mumis. 

Pagaliau, rodyklei peršokus per dvidešimt penktąją minutę, ji pasiė- 
mė iš lėto savo skrybėlę už raiščių. 

— Sudiev, drauguži, brangusis drauguži! Niekad daugiau jau jūsų ne- 
bematysiu! Tai buvo paskutinis mano moteriškas žingsnis! Mano siela 
visuomet bus su jumis. Ir tegu niekad jūsų neapleidžia dangaus palaima! 

Ir jinai pabučiavo jį kaip motina į kaktą. 

Bet ji ėmė dairytis it ko ieškodama ir paprašė žirklių. 

Jinai ištraukė sau iš plaukų šukas; žili plaukai nukrito ant pečių. 

Ryžtingu judesiu ji nukirpo sau iš pašaknų pluoštą ilgų savo plaukų. 

— Tai jums nuo manęs! Sudiev! 

Jai išėjus, Frederikas atsidarė langą. Ponia Arnu šaligatvyje pamojo 
pro šalį važiuojančiam vežikui. Jinai įlipo į fiakrą. Vežimas nuriedėjo. Ir 
tai buvo viskas. 


VII 


ar kartą susitaikę, Frederikas ir Delorjė šnekėjosi tos žie- 

mos pradžioje, susėdę prie degančio židinio. Mat jų abiejų 
prigimimas kažkaip fatališkai stūmė juos vieną prie antro ir vertė kits 
kitą mylėti. 

Vienas trumpai paaiškino, kaip susipyko su ponia Dambrez; ši buvo 
dabar ištekėjusi už tokio anglo. 

Kitas, nutylėdamas, kokiu būdu vedė panelę Rok, prisipažino, kad jo 
žmona vieną gražią dieną pabėgusi su kažkokiu dainininku. Norėdamas 
bent kiek užtrinti juokingumą padėties, į kurią pateko, jisai pradėjęs taip 
uoliai valdyti prefektūrą, kad net susikompromitavęs. Vyriausybė jį at- 
stačiusi. Paskui jisai buvęs kolonijos viršininku Alžyre, pašos sekretoriu- 
mi, laikraščio administratoriumi, skelbimų agentu, o dabar esąs vienos 
pramonės bendrovės juriskonsultu. 

Frederikas, išleidęs du trečdalius paveldėto turto, gyvenąs dabar kaip 
kuklus miestietis. 

Paskui jie išklausinėjo vienas kitą apie draugus. 

Martinonas dabar senatorius. 

Jusonė turįs aukštą vietą, jo žinioje esą visi teatrai ir visa spauda. 

Sizi pasidaręs labai dievotas, auginąs aštuonis vaikus ir gyvenąs savo 
senolių pilyje. 

Pelerenas, žavėjęsis furjerizmu, homeopatija, judančiais stalais, go- 
tišku menu ir humanitarine tapyba, pasidaręs dabar fotografu, ir visose 
Paryžiaus sienose galėjai matyti jį atvaizduotą su juodu fraku, mažu kū- 
neliu didžiule galva. | 

— O kaip tavo artimas draugas Senekalis? — paklausė Frederikas. 

— Dingo! Nieko apie jį nežinau. O kur ta tavo didžioji aistra, po- 
nia Arnu? 

— Ji turbūt Romoje su savo sūnumi, leitenantu. 

— O jos vyras? 

— Mirė pernai. 

— Ką sakai?! — tarė advokatas. 

Suduodamas sau per kaktą, pridūrė: 

— Tiesa, anądien vienoje parduotuvėje sutikau tą gerąją Maršalę, ve- 
dančią už rankos įsūnytą berniuką. Ji yra našlė, pavarde Udri, baisiai išsto- 
rėjusi, baisiausiai. Koks nusmukimas! Ji, kuri buvo kadaise tokia liekna. 

Delorjė nenuslėpė, kad, pasinaudojęs tada jos nusiminimu, savo aki- 
mis tuo įsitikino. 

— Tu buvai man, beje, pats tai leidęs. | 

Tas prisipažinimas buvo atlyginimas už nutylėjimą jo mėginimo pri- 
sigretinti prie ponios Arnu. Kadangi tai jam nepavyko, tai Frederikas 
būtų jam atleidęs. 

Kad ir truputį nemaloniai paveiktas to atvirumo, jis apsimestinai 
nusijuokė, išgirdęs Delorjė prisipažinimą; kalba apie Maršalę priminė 
jam Vatnaz. 

Delorjė niekad nebuvęs su ja susitikęs, lygiai kaip ir su daugeliu kitų, 
lankavusių Arnu namus, bet Režembarą jis atsimenąs puikiausiai. 

— Ar tebegyvas? 

— Leisgyvis! Nusilpęs, susimetęs į kuprą, išsekęs — tikras vaiduoklis, 
velka jisai koją už kojos nuo Gramon iki Monmartro gatvės, apeidamas 
kas mielą vakarą kavines. 

— Na, o kaip Kompenas? 

Frederikas smagiai sušuko ir paprašė buvusį laikinosios vyriausybės 
delegatą atskleisti veršio galvos paslapt. 

— Tai importas iš Anglijos. Norėdami išjuokti ceremoniją, kurią ro- 
jalistai rengė kiekvieno sausio 30 dieną, nepriklausomieji įvedė metinius 
pokylius, per kuriuos valgė veršių galvas ir gėrė raudoną vyną iš veršių 
kaukolių, keldami tostus už Stiuartų išžudymą. Po termidoro teroristai 
taip pat suorganizavo tokią broliją; tai įrodo, kad kvailystė yra gaji. 

— Man atrodo, kad nebe taip esi užsiėmęs politika? 

— Amžius nebe tas, — atsakė advokatas. 

Ir jie reziumavo savo gyvenimo išvadas. 

Abiem gyvenimas nepavyko: ir tam, kuris buvo svajojęs apie meilę, 
ir tam, kuris buvo svajojęs apie valdžią. Dėl ko taip atsitiko? 

— Gal dėl to, kad gyvenimo linijai trūko tiesumo, — tarė Frederikas. 

— Tau, ko gera, taip. Aš, priešingai, ėjau per tiesiai, nesiskaitydamas 
su begale antraeilių dalykų, kurie pasirodė stipresni už viską. Mano buvo 
per daug logikos, tavo — per daug jausmo. 

Jie apkaltino atsitiktinumą, laikotarpį, kuriuo gimė. Frederikas kalbėjo: 

— Tai ne tas, apie ką mes svajojome Sense, kai tu buvai užsidegęs 
rašyti kritišką filosofijos istoriją, o aš — didelį romaną iš viduramžių 

gyvenimo Nožane, kuriam siužetą buvau užtikęs pas Fruasarą: „Kaip 
ponas Brokaras iš Fenestranžo ir Trua vyskupas užpuolė poną Estašą 
d'Ambresikūrą“. Atsimeni? 

Ir, traukdami iš užmaršties savo jaunų dienų gyvenimą, jie prie kiek- 
vieno sakinio kartojo vienas antram: 

— Atsimeni? 

Štai — koledžo kiemas, koplyčia, giminių apsilankymo kambarys, 
fechtavimosi salė, mokinių ir auklėtojų veidai; toks Angelmaras iš Ver- 
salio, kuris kelniakilpes rėždavo sau iš senų batų aulų, ponas Mirbalis su 
rudomis žandenomis, braižybos ir piešimo mokytojai, Varo ir Siurirė, 
nuolat tarpusavy besiginčiją, lenkas, Koperniko tautietis, su savo kar- 
tonine planetų sistema — toks sau keliaujantis astronomas, kuriam už 
seansus mokėjo pavalgymu refektoriume; o štai ir tos baisios išgertuvės, 
įvykusios kartą, kai juos buvo išvedę į pasivaikščiojimą, pirmąkart išrū- 
kytos pypkės, mokyklos dovanų dalijimas, atostogų džiaugsmai. 

Per atostogas 1837 metais jie ir apsilankė pas Turkę. 

Taip žmonės vadino moterį, kurios tikras vardas ir pavardė buvo 
Zoraida Tiurk; ir daug kas manė, kad jinai iš tikro esanti musulmonė ir 
turkė; ta aplinkybė darė dar patrauklesnę jos įstaigą, įsikūrusią paupy, už 
miesto pylimo; net ir per patį vidurvasarį nestigo pavėsio jos namams, 
kuriuos galėjai pažinti iš tokio stiklinio indo su raudonomis žuvelėmis, 
stovinčio ant lango greta vazono, kuriame augo rezetos. Merginos su 
baltomis palaidinėmis, dažytais skruostais ir ilgais auskarais barbeno į 
langus, pamačiusios ką einant pro šalį; o vakarais jos, sustojusios tarp- 
duryje, tyliai ką nors savo gargždžiais balsais dainavo. 

Tas pragaišties kampas teikė visai apygardai fantastišką atspalvį. Žmo- 
nės savo kalbose minėjo jį aplinkiniais žodžiais, tokiais kaip: „žinoma 
jums vieta“, „pagarsėjusi gatvė“, „prietiltis“. Prisimindamos jį, apylinkės 
kaimietės drebėjo dėl savo vyrų, miestietės baiminosi dėl savo tarnaičių; 
mat kartą buvusi ten užtikta pono paprefekčio virėja; ir jau, suprantamas 
dalykas, visi paaugliai slapčiomis nerimavo, galvodami apie jį. 

Ir štai vieną sekmadienį, žmonėms esant mišparuose, Frederikas ir 
Delorjė, davę pirma sugarbiniuoti savo plaukus, prisiraškė gėlių ponios 

Moro sode ir pro užpakalinius vartelius išėjo iš jo į laukų pusę; ten, 
padarę didelį vingį per vynuogynus, jie paskui grįžo žvejų krantu at- 
gal ir įsmuko pas Turkę, vis laikydami rankose savo didžiules puokštes. 
Frederikas padavė savąją taip, kaip įteikia jas įsimylėję jaunuoliai savo 
sužieduotinėms. Bet karštas oras, nežinomybės baimė, sąžinės neramu- 
mas ir net pats tas smagumas pamatyti iš karto tokį būrį moterų, kurios 
visos yra tau palankios, taip jį sujaudino, kad jis baisiai išbalo ir, nustėręs 
vietoje, negalėjo nei pažengti į priekį, nei pratarti kokio žodžio. Mergos 
kvatojo, joms buvo smagu, kad jis taip sumišo, ir jisai, pamanęs, kad jos 
šaiposi, spruko lauk, o kadangi pinigai buvo pas Frederiką, ir Delorjė 
neliko nieko kita, kaip pasekti jo pavyzdžiu. 

Atsirado žmonių, mačiusių juos išeinant iš tų namų. Kilo istorija, 
kurios ganėjo daugiau kaip trejiems metams. Jie pasakojo dabar ją vie- 
nas antram kuo plačiausiai, papildydami kitas kito atsiminimus; o kai jau 
viską išsipasakojo, Frederikas tarė: 

— Tai ir yra geriausia, ką esame gyvenime turėję! 

— Taip, galbūt iš tikro tai ir yra geriausia, ką mes gyvenime esame 
turėję! — pritarė Delorjė. 

